
Autorių žodis 


Džiaugiamės, kad jūsų rankose - naujas bendravimo psichologijos vadovėlis. 
Kuo jis skiriasi nuo kitų panašias problemas analizuojančių vadovėlių? 
„Bendravimo psichologija šiuolaikiškai“ - tai knyga, kurioje rasite ne tik 

klasikinių efektyvaus bendravimo, bet ir daug naujų žinių, naujų požiūrių. 

Geriau suprasti, įsiminti informaciją padės pavyzdžiai, schemos, lentelės. 

Dalis vadovėlyje pateiktų pavyzdžių susiję su Lietuva, su čia vykusiais įvykiais 

ar žinomais žmonėmis. Smalsūs skaitytojai ras daug bendravimo psichologi- 

jos įdomybių ir naujienų, pateiktų rėmeliuose. 

Vadovėlio pranašumas - sklandi, paprasta ir gyva kalba, kuria supran- 
tamai paaiškinami ir sudėtingi dalykai. Knygoje vengiama tarptautinių ter- 
minų pertekliaus, stengiamasi rasti lietuviškus atitikmenis. Ją lengva skaityti 
ir todėl, kad svarbiausios sąvokos ir apibrėžimai yra išryškinti, o kiekvieno 
skyriaus tekstas - logiškai suskirstytas. Dar vienas šio naujo vadovėlio prana- 
šumas - gausūs praktiški patarimai, kurie gali palengvinti bendravimą tiek 
sudėtingose, tiek kasdienėse situacijose bei ugdyti įvairius bendrauti pade- 
dančius gebėjimus. Šie patarimai taip pat pateikiami rėmeliuose, todėl tekste 
lengviau pastebimi. 

Vadovėlis yra dinamiškas ir nenuobodus: jį pagyvina šmaikščios iliustra- 
cijos ir nuotraukos, kurios padeda suvokti dėstomą medžiagą. 

Iš naujojo vadovėlio jums bus lengva mokytis: čia gausu užduočių bei sa- 
vitikros testų, o kiekvieno skyriaus gale pateikiama daug diskusinių klausimų, 
kurie verčia kūrybiškai mąstyti ir interpretuoti gautas žinias, o ne tik atkarto- 
ti pateiktą informaciją. Kiekvieno skyriaus gale - savarankiškoms gilesnėms 
studijoms rekomenduojama literatūra, kurią rasite Lietuvos bibliotekose ar 
knygynuose. 

Vadovėlio turinys apima visus svarbiausius bendravimo psichologijos 
klausimus, todėl yra lengvai pritaikomas prie įvairių komunikacijos proble- 
mas nagrinėjančių modulių. Turinys suskirstytas į skyrius, skyrelius ir skirs- 

nius, o tai leidžia nesunkiai rasti informacijos dominančiu klausimu. Pirmasis 
skyrius nusako bendravimo esmę ir atskleidžia sėkmingo bendravimo „recep- 
tą“. Antrasis ir trečiasis skyriai skirti savęs ir kitų suvokimui: pristatoma Aš 
vaizdo samprata, analizuojami savęs pažinimo ir tapatumo klausimai, aiški- 
namasi, ar visada teisingas pirmas įspūdis, kaip kuriamas įvaizdis, pagal ko- 
kius dėsnius suvokiame vieni kitus. Ketvirtasis skyrius aptaria turbūt rečiau- 
siai pasitaikantį, tačiau vieną svarbiausių bendravimo gebėjimų - klausymąsi. 
Penktasis, šeštasis ir septintasis skyriai analizuoja įvairius tiek teorinius, tiek 
praktinius žodinio bendravimo aspektus - nuo nesusikalbėjimo iki efektin- 
gos ir efektyvios viešos kalbos rekomendacijų. Aštuntasis skyrius skirtas ne- 
žodiniam bendravimui, kuris laikomas psichologiškai svarbesniu ir teikiančiu 
daugiau informacijos nei „pliki“ žodžiai. Apie meilę, tarpusavio pasitikėjimą 
ir atsivėrimo riziką skaitysite devintajame skyriuje. Dešimtasis skyrius atkrei- 
pia dėmesį į bendravimo rizikos faktorių - žmonių charakterių, temperamen- 
tų - įvairovę. „Sugriuvusį“ bendravimą, t. y. konfliktus, taip pat - jų spren- 
dimo strategijas, analizuoja vienuoliktasis skyrius. Du paskutiniai vadovėlio 
skyriai - dvyliktasis ir tryliktasis - skirti specialiems bendravimo klausimams: 
čia pateikiamas žymaus psichologo Eriko Berne požiūris į žmonių tarpusavio 
bendravimą bei aptariami įvairūs bendravimo aspektai grupėse. Vadovėlio 
gale esanti rodyklė padės jums greičiau rasti pageidaujamą informaciją. 

Bendravimo psichologijos studijas galite pradėti be išankstinio pasiren- 
gimo, tačiau jei prieš tai pastudijuotumėte vadovėlį „Psichologija šiandien“ 
(2009, leidykla „Technologija“) - būtų puiku! 

Malonių ir naudingų jums bendravimo psichologijos studijų! 


Pagarbiai - autorės 


1. Bendravimo samprata 


Žmonės yra sukurti vieni kitiems. 
MARKAS AURELIJUS 


Atsakyti į klausimą, kas yra bendravimas, galima paprastai: tai kiekvienam iš 
mūsų įprasta, kasdienė veikla. Norime ar nenorime, mokame ar nemokame, 
mes nuo pat ryto iki vakaro su kuo nors bendraujame. Vaikai bendrauja su 
tėvais, studentai su dėstytojais, įstaigų darbuotojai su savo vadovais, bendra- 
darbiais, klientais. Netgi tada, kai šalia nėra nė vieno žmogaus, jaučiame ap- 
linkinių įtaką. Atsidūrę vienumoje, mes imame bendrauti su... savimi. 

Šis skyrius — tai pirmas žvilgsnis į, regis, chaotiškai kunkuliuojantį ben- 
dravimo reiškinių katilą. Jame paieškosime atsakymų į tokius klausimus: 
+ Kas yra bendravimas? 
+ Kodėl žmonės bendrauja? 
+ Kas yra sėkmingas bendravimas? 
+ Nuo ko priklauso bendravimo sėkmė? 
+ Ar galima išmokti sėkmingiau bendrauti ir kaip tai padaryti? 





1.1 pav. Sukurti vieni kitiems 

1.1. Bendravimas: įvairovė ir ribos 


1.1.1. BENDRAVIMO TIPAI, RŪŠYS IR FORMOS 


Bendravimas yra daugialypis reiškinys. Bendravimu vadiname ir daug metų 
trunkančią draugystę, ir susirašinėjimą elektroniniu paštu, ir aktoriaus pasi- 
rodymą publikai. Todėl skiriami įvairūs bendravimo tipai, rūšys ir formos. 


Pagal tai, kas dalyvauja bendravimo procese, skiriami bendravimo tipai: 
+ vidinis (asmeninis, intraasmeninis), 
e išorinis (socialinis, interasmeninis). 


Vidinis bendravimas - tai asmens bendravimas su pačiu savimi (pvz., 
meilė ar priekaištai sau). Puikios intraasmeninio bendravimo iliustracijos yra 
posakiai: „Mane baigia užgraužti sąžinė“, „Pasižiūrėk į save iš šalies“ ir pan. 
Kai kurie tyrinėtojai tvirtina, kad asmenybė susideda iš kelių dalių, panašių į 
kompiuterio diskus. Vidinis bendravimas vyksta tarp šių dalių. 

Išorinis bendravimas - tai bendravimas su kažkuo, esančiu už mūsų as- 
menybės ribų. Dažniausiai būtent apie jį ir galvojame, vartodami šią sąvoką 
kasdienėje kalboje. Šiame vadovėlyje bendravimas be papildomų apibūdini- 
mų taip pat dažniausiai reiškia išorinį bendravimą. 


Išorinis bendravimas gali būti įvairių rūšių (žr. 1.2 pav.). 

+ Tarpasmeninis bendravimas - tai bendravimas tarp dviejų žmonių. 

+ Grupinis bendravimas - kai tarpusavyje bendrauja grupė žmonių. 

+» Asmens ir grupės bendravimas - tai vieno dominuojančio asmens 
bendravimas su grupe, tarkim, kai vadovas bendrauja su pavaldiniais. 
Toks bendravimas gali būti ir viešas, su formalia grupe - pvz., tarp lek- 
toriaus ir auditorijos. Kai asmuo, naudodamasis šiuolaikinėmis masinės 
komunikacijos priemonėmis, bendrauja su labai didele auditorija, ben- 
dravimas vadinamas masiniu. 

+ Tarpgrupinis bendravimas - kai susitinka „jie“ ir „mes“, tarkim, dviejų 
sporto komandų sirgaliai. Kai grupės atstovauja skirtingoms kultūroms, 
toks tarpgrupinis bendravimas vadinamas tarpkultūriniu. 

Išorinis bendravimas gali būti dviejų formų: tiesioginis („akis į akį ') ir 
netiesioginis (laiškais, telefonu, internetu). Masinis bendravimas gali būti tik 
netiesioginis. 

Pastaruoju metu sparčiai plinta bendravimas naudojantis naujomis infor- 
macinėmis technologijomis. Viena vertus, joms veikiant, bendravimas kinta - 
atsiranda naujų formų ir galimybių. Periodinėje spaudoje, naujesnėse knygose 
nemažai dėmesio skiriama bendravimo virtualioje erdvėje ypatumams. Apie 
tai rašoma ir šiame vadovėlyje. Kita vertus, svarbiausi dėsningumai, galiojan- 
tys bendraujant tiesiogiai, persikelia ir į virtualią erdvę nedaug tepakitę. 


BENDRAVIMAS 


IŠORINIS 


(socialinis) 






VIDINIS 








(asmeninis) 





Tarpasmeninis 


Masinis 


Tarpgrupinis 






Grupinis 


Asmens ir grupės 


1.2 pav. Bendravimo rūšys 


1.1.2. SVARBIAUSI BENDRAVIMO ASPEKTAI 


Svarbiausi bendravimo aspektai yra: 
+ tarpusavio suvokimas (socialinė percepcija), 
+ keitimasis informacija (komunikacija), 
+ tarpusavio sąveika (socialinė interakcija), 
+ tarpusavio santykiai. 


18 Bendravimo samprata 


Panagrinėkime kiekvieną išsamiau. Dar tik ketindami susitikti su nepa- 
žįstamu žmogumi, mes imame svarstyti, koks jis galėtų būti, kokių poelgių 
galime iš jo tikėtis. Susitikę stengiamės šį vaizdinį patikslinti, papildyti, rem- 
damiesi viskuo, ką matome ir girdime: naujojo pažįstamo išvaizda, elgesiu, 
kalbos tonu, turiniu ir t. t. Mūsų bendravimo partneris taip pat stengiasi su- 
sidaryti nuomonę apie mus, o mes savo ruožtu - padaryti tam tikrą įspūdį. 
Abi pusės mėgina įvertinti besiformuojančius santykius, savo jausmus viena 
kitos atžvilgiu. Tai - tarpusavio suvokimas (socialinė percepcija). Jis leidžia 
bendraujant numatyti kito žmogaus elgesį ir planuoti savąjį, padeda siekti no- 
rimų tikslų. 

„Komunikacija - tai keitimasis informacija, naudojant kokią nors ženklų 
sistemą. Informaciją čia reikia suprasti plačiai: tai ne tik žinios, bet ir požiū- 
riai, nuomonės, jausmai. Komunikacija yra labai svarbi bendravimo dalis, 
tarpusavio įtakos ir santykių pagrindas. Riba, kur baigiasi komunikacija ir 
prasideda tarpusavio sąveika, - sąlyginė. Neretai sąvokos komunikacija ir 
bendravimas vartojamos kaip sinonimai. Tekstuose anglų kalba ir siauresne 
(komunikacijos) ir platesne (apimančia ir kitus bendravimo aspektus) prasme 
vartojama sąvoka communication. 

Kaip keičiamasi informacija, supaprastintai vaizduoja komunikacijos 
proceso modelis. Yra įvairių - paprastų ir labai sudėtingų - komunikacijos 
modelių. Pagrindiniai tokio modelio elementai yra siunčiama žinia, jos siun- 
tėjas ir gavėjas (priėmėjas). Sudėtingesni modeliai apima atgalinį ryšį (gavėjo 
reakciją į žinią, atsakymą siuntėjui), žinios siuntimo būdus, kontekstą, truk- 
džius (triukšmą) ir kt. (1.3 pav.). 

1.3 pav. Komunikacijos proceso schema (pagal Devito, 2003) 

Informacija komunikacijos procese gali būti perduodama vaizdais ir gar- 
sais (taip ją gauname dažniausiai). Taip pat per kvapus, prisilietimus, skonį ir 
kt. Ji priimama atitinkamais jutiminiais kanalais. Kanalo sąvoka taip pat gali 
reikšti būdą, kuriuo perduodama žinia: tai gali būti popierinis arba elektroni- 
nis laiškas, pranešimas per „Skype, tiesioginis bendravimas ir t. t. Be kanalų, 
ir viena, ir kita prasme vartojama sąvoka informacinės terpės (media). 

Informacijai perduoti komunikacijos procese naudojami du pagrindi- 
niai kodavimo būdai: žodinis (verbalinis) ir nežodinis (neverbalinis). Pir- 
muoju atveju informacijos perdavimo priemonė yra kalba (sakytinė arba 
rašytinė), antruoju - visos kitos galimos priemonės. Nors jų įvairovė labai 
didelė (prisiminkime visus jutiminius kanalus, kuriais galime naudotis), su 
žodiniu kodavimu daugmaž lygiaverčiai konkuruoja tik kodavimas vaizdais: 
paveikslais, schemomis, brėžiniais, grafikais, spalva, vizualiai stebimais ju- 
desiais... 

Komunikacija, kai informacija koduojama žodžiais, dar vadinama žodi- 
niu bendravimu. Nežodinis bendravimas dažniausiai reiškia informacijos 
kodavimą kūno kalba - poza, gestais, mimika ir kt. 

Ar keitimasis informacija vyksta sėkmingai, priklauso nuo to, kaip jos 
siuntėjas ir gavėjas supranta tų pačių ženklų - žodžių, gestų ir kt. - prasmę. 
Situacija, kai žinios siuntėjas ir jos gavėjas priskiria žiniai skirtingą prasmę, 
aktuali ir įdomi įvairių fundamentaliųjų bei taikomųjų mokslų atstovams. Psi- 
chologija tiria, kokią įtaką informacijos supratimui turi psichologinė būsena, 
skirtinga žmonių patirtis, nuostatos ir kiti subjektyvūs veiksniai. Kitais aspek- 
tais komunikaciją nagrinėja lingvistika, semiotika (mokslas, tiriantis ženklus 
ir jų sistemas), informatika ir kt. 

Tarpusavio sąveika - tai bendraujančiųjų poveikis vienas kitam. Ben- 
draudami žmonės daro vieni kitiems tam tikrą įtaką: keičia jausmus, požiū- 
rius ir elgesį. Pvz., prekybos agentas, sąmoningai taikydamas veiksmingus įti- 
kinėjimo būdus, gali įsiūlyti mums visai nereikalingą prekę. Nemandagi, pikta 
pardavėja, su kuria bendravome tik keletą minučių, gali ilgam sugadinti nuo- 
taiką, netgi suformuoti mūsų nuomonę apie kurią nors šalį. Nuostatų keiti- 
mas, konfliktai, bendradarbiavimas, grupinis sprendimų priėmimas - tai taip 
pat tarpusavio sąveikos atvejai. Psichoterapijos kryptis, vadinama transakcine 

analize, nagrinėja savotiškus žaidimus, kuriuos žaidžia bendraujantys žmo- 
nės, nesąmoningai provokuodami tam tikrą aplinkinių elgesį (žr. 9 skyrių). 
Dažnai, turėdami įvairių tikslų, tarpusavyje bendrauja visai nepažįstami 
žmonės. Pvz., viešajame transporte prašome bendrakeleivių perduoti vairuo- 
tojui pinigus už bilietą, parduotuvės darbuotojų prašome pasakyti, kiek kai- 
nuoja mus sudominusi prekė, kokios yra jos išsimokėtinio pirkimo sąlygos. 
Toks bendravimas paprastai trunka neilgai, mus retai sudomina bendravi- 
mo partnerių charakterio ypatumai, jų vertybės, interesai ir kt. Mums nėra 
svarbu, kas tas žmogus, su kuriuo bendraujame: niekas nepasikeistų, jei jo ar 
jos vietoje būtų bet kas kitas. O su kitais žmonėmis mes nuolat bendraujame 
daugelį metų ar net visą gyvenimą. Tai šeimos nariai ir giminės, draugai, ben- 
dradarbiai. Tarp jų ir mūsų susiklosto tarpusavio santykiai, kuriems būdingi 
ilgalaikiai emociniai ryšiai, tarpusavio įsipareigojimai. Žmogaus, su kuriuo 
mus sieja artimi tarpusavio santykiai, negali pakeisti bet kuris kitas. Tarpusa- 
vio santykiai leidžia patenkinti visai kitokius poreikius nei tie, kuriuos tenki- 
name keisdamiesi informacija. Tai gali būti bendrumas, prieraišumas, meilė. 


1.1.3. BENDRAVIMO FUNKCIJOS IR APIBRĖŽIMAS 


Galima skirti penkias svarbiausias bendravimo funkcijas (jas grupuojame 
žvelgdami pro bendravimo aspektų prizmę). 

Pirma, bendravimas suteikia mums galimybę pažinti ir suprasti išorinį 
pasaulį ir save. Bendraudami (tiesiogiai ar per masinės komunikacijos prie- 
mones) sužinome apie vietas, kuriose nesame buvę, ir žmones, kurių nesame 
matę. Aplinkinius žmones analizuojame, lygindami su savimi. Save lygindami 
su kitais, darome išvadas, kas ir kokie esame: kokie mūsų gebėjimai, vertybės, 
temperamentas ir pan. Savo laimėjimus taip pat galime įvertinti tik palyginę 
su tuo, ką yra pasiekę aplinkiniai. 

Antra, bendraujant keičiamasi informacija. Vieni iš kitų sužinome, kokia 
įstaiga ieško naujo darbuotojo, kur galima pažiūrėti įdomų filmą ir kas laimė- 
jo krepšinio varžybas. Bendraudami su pardavėjais, barmenais ar taksistais 
perduodame jiems savo prašymus, pageidavimus. Taigi bendravimas padeda 
mums gauti reikalingų žinių ir tiesiog tvarkyti kasdienius reikalus. 

Trečia, bendraujant daroma socialinė įtaka. Kiekvienas žmogus yra ir jos 
šaltinis, ir adresatas. Bendraudami mes kai kada siekiame daryti įtaką aplin- 
kiniams, o kai kada norime sužinoti kitų mums svarbių žmonių nuomonę ir 
ja remdamiesi keičiame savo elgesį. Per įtakos procesus mes kuriame, atsklei- 
džiame kitiems ir realizuojame save kaip individualybę. 

Ketvirta, bendraudami sukuriame ir išlaikome su kitais ilgalaikius santy- 
kius, tampame įvairių socialinių grupių dalimi. Tai leidžia mums turėti drau- 
gų, artimųjų. Su jais galime dalytis savo mintimis ir jausmais, gauti, taip pat ir 
teikti socialinį palaikymą. 

Penkta, nors apie tai kol kas dar neužsiminėme, reikia atkreipti dėmesį 
į dar vieną svarbų žmonių bendravimo tikslą: pramogauti, žaisti, atsipalai- 
duoti. Juk kaip tik todėl mes žiūrime komedijas, noriai klausomės šmaikščių 
anekdotų, pokštaujame, krečiame išdaigas draugams ir pan. 

Apžvelgus svarbiausius bendravimo aspektus ir funkcijas, galima imtis 
jį apibrėžti. Įvairūs autoriai skirtingų bendravimo apibrėžčių pateikia labai 
daug. Jau minėta, kad kai kada bendravimas tapatinamas su komunikacija 
(apsikeitimu informacija). Ši bendravimo samprata mums atrodo per siaura. 
Siūlome platesnį šios sąvokos apibrėžimą. 


Bendravimas - tai dviejų ar daugiau žmonių tarpusavio 
suvokimas, keitimasis informacija, sąveika ir santykiai. 


Tokia bendravimo samprata remiasi ir šio vadovėlio turinys. 


1.1.4. BENDRAVIMO LYGIAI, STILIAI IR KONTEKSTAI 


Jau aptarėme didelę bendravimo reiškinių įvairovę. Ją geriau suprasti padeda 
jo stilių ir lygių aptarimas. 

Pagal tai, kokia informacija keičiamasi bendraujant, kiek atsiskleidžiama 
ir kokių tikslų siekiama, skiriami tokie bendravimo lygiai: 

Mandagybių (kitaip - klišių, fatinis (phatic) lygis - kai siekiama užmegzti 
kontaktą, pradėti ar baigti pokalbį, „pralaužti ledus“ apsikeičiant tam tikro- 
mis žodinėmis formulėmis, vadinamosiomis klišėmis („Labas, kaip laikaisi?“ — 

„Ačiū, gerai, o kaip tu?“; „Ką veiki?“ - „Nieko. “'). Prie šių mandagybių esame 
įpratę, bendraudami jų dažniausiai tikimės, nesvarbu, kokie būtų santykiai su 
kitu žmogumi, o nesulaukę imame svarstyti, kas atsitiko. 

Faktinis (factual) lygis - tai apsikeitimas tam tikra faktine informacija 
(„Kiek dabar valandų?“ - „Penkios.“ „Kas laimėjo?“ - „Žalgiris.“). Tai gali 
būti ir plepėjimas, pvz., apie orą, tiesiog siekiant palaikyti pokalbį. Pravartu 
numatyti, apie ką būtų galima pasikalbėti vakarėlyje su įvairaus amžiaus, so- 
cialinių sluoksnių, pažiūrų žmonėmis. Toks bendravimo būdas yra gana sau- 
gus, jis nesukelia įtampos ir dažniausiai pasiteisina. 

Vertinimo (evaluative) lygis - toks, kai atskleidžiame kitiems savo nuo- 
monę, požiūrį, vertinimus. Jis nėra labai saugus. Gali nutikti, kad kitų nuo- 
monė nesutaps su mūsų ar netgi bus priešinga. Riziką galima sumažinti, jei 
bent susilaikysime nuo pašiepiamų, žeminančių vertinimų. Tiesa, kai ku- 
rie žmonės mažinti rizikos nė nesiruošia - padiskutuoti, turint skirtingas 
nuomones, jiems vienas malonumas. Tai nėra blogai, jei diskusija vyksta 
konstruktyviai, nesukelia jos dalyviams ir stebėtojams neigiamų emocijų, 
konfliktų. Pagal toleranciją vertinimams skiriasi ir įvairių tautų, kultūrų 
atstovai. | 

Giluminis (gut level) lygis - tai savo jausmų, išgyvenimų atskleidimas. 
Dažnai tai nėra mums paprasta: bijome būti nesuprasti, nenorime pasirodyti 
silpni, nemandagūs ir t. t. Pvz.: „Labai gailiuosi, kad taip atsitiko“, „Jaučiuosi 
nusivylusi ; „Aš nekenčiu tavęs!“ Kaip matyti iš pavyzdžių, kuo emocijos 
stipresnės, tuo sunkiau jas išreikšti (nes galime sulaukti ir stipresnės kito 
reakcijos). Atverti aplinkiniams savo širdį žmonės taip pat linkę nevienodai, 
tai lemia individualios savybės, socialinė, kultūrinė aplinka, tradicijos. 

Prie giluminio bendravimo lygio priskiriamas ir savo sumanymų, idėjų 
atskleidimas. Paprastai taip bendraujame su artimais žmonėmis, tais, kuriuos 
pažįstame ilgą laiką ir kuriais pasitikime. 

Intymusis (peak communication) lygis - pačių artimiausių žmonių privi- 
legija. Tai stiprūs, intensyvūs bendrai patiriami išgyvenimai, „dviejų sielų su- 
siliejimas į vieną“. Taip bendraujame ne su bet kuo, net ir su artimais žmonė- 
mis — ne visada pavyksta. Bendrai išgyvenamos gali būti tiek teigiamos, tiek 
neigiamos emocijos: meilė, džiaugsmas, liūdesys, nusivylimas. 

Paprastai bendrauti pradedame nuo apsikeitimo tradicinėmis formulėmis 
ir nuosekliai kylame vis į aukštesnį lygį. Šis dėsnis galioja ir vos vienam po- 
kalbiui, ir ilgiau trunkantiems tarpusavio santykiams. 

Bendrauti mums nesunku su tais žmonėmis, kurie jaučia, kokio lygio bend- 
ravimas mums priimtinas, ir geba prie to prisitaikyti. Bendraudami su tais, ku- 
rie labai mėgsta vertinti, greitai pavargstame, nes nuolat turime diskutuoti, be 
to, dažnai socialinės normos spaudžia pritarti, net kai viduje jaučiame ką kita. 


Žmonių požiūriai į tai, ką ir kiek apie save galima atskleisti aplinkiniams, yra skirtingi. 
Tai, kas atrodo tinkama jums, kitiems gali būti visai nepriimtina. Jei kiti, jums atsisklei- 
dus, reaguoja keistai, pagalvokite - gal ir jūs jam ar jai atrodote keistas(-a). Jei jus trikdo 
kito atvirumas, taip pat pagalvokite; kodėl jis ar ji šneka jums tokius dalykus. 
Kartais pokalbio metu tenka patirti spaudimą, kad atsiskleistume labiau, nei mums 
norisi. Todėl pravartu iš anksto apsispręsti, kiek ir kokios informacijos sutinkame apie 
save pateikti. Sumanę apie tai pamąstyti, pasigilinkite į šias temas. Kiekvieną iš jų įver- 
tinkite 5 balų sistema pagal tai, kiek jums atrodo rizikingas ten minimų dalykų atsklei- 
dimas (1 - mažai rizikinga, galima pasakyti iš esmės bet kam; 5 - rizikos laipsnis jums 
nepriimtinas, to neatskleistumėte niekam). Pagalvokite, kuo skirtųsi jūsų atsakymai, jei 
vertintumėte bendravimą akis į akį ir bendravimą internete. 
1. Jūsų pomėgiai, laisvalaikio veikla. 
2. Jūsų išsilavinimas (kokią mokyklą, universitetą baigėte) ir kaip jaučiatės, turėdami 
tokį išsilavinimą. 

„ Jūsų politinės pažiūros. 

„ Jūsų religingumas. 

„ Jūsų įpročiai, kuriais esate nepatenkinti. 

„ Jūsų bruožai, kuriais didžiuojatės. 

„ Liūdniausi įvykiai jūsų gyvenime, su visomis detalėmis. 


„ Laimingiausi jūsų gyvenimo atsitikimai, su visomis detalėmis. 


M M O (UE GB 


„ Dėl kurių savo poelgių labiausiai gailitės ir kodėl. 

10. Svarbiausi jūsų gyvenimo neišsipildę norai ir svajonės. 

11. Jūsų požiūris į tai, kaip vyras ir žmona turėtų tvarkyti savo bendrą gyvenimą. 
12. Kaip išlaikote gerą fizinę formą. 

13. Kokias grožio procedūras mėgstate. 

14. Jūsų fizinės ypatybės, kuriomis esate labiausiai patenkinti. 

15. Jūsų išvaizdos detalės, kuriomis esate labiausiai nepatenkinti ir kurias norėtumėt pa- 
keisti. 

16. Kokio asmens jūs labai nemėgstate ir kodėl. 


17. Jūsų erotinės svajonės. 


TS ai a a a i a a a ao (įrašykite savo nuožiūra). 
LDS rai a ai a D a a a a ai a (įrašykite savo nuožiūra). 
20 ias i a o a i a a a A o (įrašykite savo nuožiūra). 


Dažniausiai skiriami bendravimo stiliai - formalus ir neformalus. 

Formaliai mes bendraujame su mažiau pažįstamais žmonėmis, norėdami 
sutvarkyti kokius nors reikalus (pvz., įstaigose), darbe ir pan. Tada mažiau 
atsiskleidžiame, labiau kontroliuojame emocijas, atsižvelgiame į nustatytas el- 
gesio taisykles, atidžiau laikomės tradicinių elgesio normų, etikos, etiketo. 

Neformaliai dažniausiai bendraujame su artimais žmonėmis, draugais, 
taip pat ir su kai kuriais bendradarbiais. Tai laisvesnis, taisyklių mažiau var- 
žomas bendravimas. Skiriasi ir neformalaus bendravimo tikslai: tai gali būti 
pramogos, atsipalaidavimas, intymumas. 

Pagaliau reikia paminėti, kad bendravimas vyksta įvairiuose kontekstuo- 
se. Kai kurie iš jų bendravimui suteikia specifinių ypatybių, yra labiau aktua- 
lūs tam tikroms asmenų grupėms, todėl neretai nagrinėjami kaip specifiniai 
atvejai. Dažniausi iš jų yra šie: 

+ bendravimas grupėse, 

e bendravimas organizacijose, 

e bendravimas per masinės komunikacijos priemones, 

+ bendravimas virtualioje erdvėje, 

+ tarpkultūrinis bendravimas. 


Kai kurie iš šių bendravimo atvejų plačiau aptariami tolesniuose šio vado- 
vėlio skyriuose. 

Bendravimo kontekstu galima laikyti ir žmogaus amžių bei lytį. Pavyz- 
džiui, jauniems žmonėms kai kuriais atžvilgiais bendrauti su aplinkiniais gali 

būti sunkiau nei vyresniems. Atlikti tyrimai nepatvirtino paplitusių stereoti- 
pų, kad jaunimas paprastai turi daug draugų, o senjorai kenčia nuo vienatvės. 
Pasirodo, pati vienišiausia amžiaus grupė - tai paaugliai ir jaunimas. Paaiš- 
kinimų tam rasti ne taip jau ir sunku. Juk būtent paaugliai dažnai nežino, 
kaip užkalbinti patikusį bendraamžį(-ę), apie ką su juo ar ja kalbėtis, kur pa- 
kviesti... Kai nepasiseka užmegzti pažinties ar ji nutrūksta, išgyvenamas ne- 
visavertiškumo jausmas ir būna sunku vėl pabandyti artimiau su kuo nors 
bendrauti. Be to, jaunimas dažnai keičia mokyklas, o išvykus mokytis ar dirbti 
į kitą miestą, silpnėja ryšiai su šeima, giminėmis, buvusiais draugais. Pamažu 
žmonės išmoksta kurti ir palaikyti brandžius tarpusavio santykius, sukuria 
savo šeimas, susilaukia vaikų. Dažniausiai šie socialiniai ryšiai neleidžia jaus- 
tis vienišiems iki pat gilios senatvės, kuomet bendravimą apsunkina sveikatos 
sutrikimai arba bendraamžių tiesiog nebelieka. 

Lyginant vyrų ir moterų bendravimą, taip pat pastebima nemažai skirtu- 
mų, kaip antai: 

+ moterys labiau negu vyrai linkusios įsiklausyti į pareikštą kitokią nuo- 

monę; 
+ moterys, turinčios sunkių išgyvenimų, dažniau nei vyrai nori išsipasa- 
koti kitiems; 

+ vyrai pokalbyje dažniau demonstruoja savo žinias ir nori pabrėžti statusą; 

+ moterys dažniau naudoja pokalbį tarpusavio santykiams užmegzti; 

e vyrai pokalbio metu dažniau siekia dominuoti, pakreipti jį norima linkme. 





1.4 pav. „Na, kur jūs visi dingot? Nėra su kuo pakalbėti!“ 

1.2. Poreikis bendrauti 


„Žmogus - tai visuomeniškas gyvūnas.“ Šio lakaus posakio autoriumi laiko- 
mas antikinės Graikijos mąstytojas Aristotelis. Tiesa, visuomeniniu gyvenimo 
būdu pasižymi ir beždžionės, skruzdėlės, bitės. Taigi žmonės šiuo požiūriu 
nėra išimtis. Tačiau poreikis bendrauti tarpusavyje, be abejonės, yra vienas iš 
būdingiausių žmonijos bruožų. 

Mes bendraujame todėl, kad tik bendraudami galime patenkinti daugelį 
svarbiausių savo poreikių. Tiesiog galima sakyti, kad žmonėms būdingas po- 
reikis bendrauti, o jis yra įvairių žmogaus socialinių poreikių išraiška. 


SUŽINOKIME DAUGIAU 

Lietuva jau kurį laiką pirmauja pasaulyje pagal tragišką rodiklį - savižudybių 
skaičių. Savižudybes tyrinėjanti psichologė Danutė Gailienė mano, kad labai didelę 
įtaką joms turi socialinės integracijos stoka: nutrūkę žmonių emociniai ir socialiniai 
ryšiai su aplinkiniais. Mažėjant tradicinės šeimos, bendruomenės reikšmei, žmonės 
turi mažiau galimybių tenkinti svarbius socialinius poreikius: priklausymo, savitar- 
pio palaikymo, pripažinimo ir kt. Daugėja vienišų žmonių, kurie jaučiasi niekam ne- 
reikalingi ir lengvai pažeidžiami. 

Šią nuomonę D. Gailienė grindžia plataus masto tyrimų rezultatais. Apibendri- 
nus beveik 21 tūkst. įvairiose šalyse mėginusių žudytis asmenų tyrimo duomenis, 
pasirodė, kad vienas iš svarbiausių požymių, būdingų šiems žmonėms, yra socialinė 
dezintegracija: jie dažniau buvo vieniši, niekada nesukūrę šeimos arba išsiskyrę. Prieš 
mėginimą nusižudyti daugelio jų socialinė situacija buvo pablogėjusi, pvz., jie pra- 
dėjo gyventi vieni, persikėlė gyventi į globos namus ir pan. Bandantys žudytis antrą 
kartą itin dažnai būna vieniši, išsiskyrę žmonės. 

Šaltinis: Gailienė D., Savižudybės Lietuvoje: socialiniai-psichologiniai paplitimo 


aspektai ir prevencijos modelis, habilitacinis darbas, Kaunas: VDU, 2000. 


Socialiniai poreikiai - tie, kurie patenkinami tik tiesiogiai ar netie- 
siogiai dalyvaujant kitiems žmonėms (Fisher, 1982). Socialiniai poreikiai 

veikiausiai yra įgyjami gyvenant tarp kitų ir įsisavinant įvairias visuomeni- 
nio gyvenimo normas. Šios normos perimamos vaikystėje iš mus supančių 
žmonių, tai vadinama socializacijos procesu. Svarbiausius socialinius po- 
reikius įvairūs tyrinėtojai įvardija ne visai vienodai. Kai kurie iš jų, pvz., 
Zigmundas Froidas (Sigmund Freud), Alfredas Adleris (Alfred Adler) linkę 
pabrėžti destruktyviuosius - agresiją, valdžios troškimą. Kiti, pvz., Karlas 
Rodžersas (Carl Rogers), mano, kad didesnę įtaką elgesiui turi pozityvūs 
poreikiai - bendrumo, prieraišumo, meilės. Iš tiesų Žmonių socialiniame 
elgesyje galima įžvelgti ir pozityvių, ir negatyvių tendencijų. Socialiniai po- 
reikiai yra prieštaringi, tenkinant vienus iš jų galima netekti galimybės pa- 
tenkinti kitus. 

Įvairūs autoriai - Abrahamas Maslou (Abraham Maslow), Henris Miurė- 
jus (Henry Murray), Deividas Maklelandas (David McClelland) ir kt. - daž- 
niausiai įvardija šiuos socialinius poreikius: 

Bendrumo (priklausymo) poreikis. Tai poreikis jausti, kad esi kokios nors 
grupės, bendruomenės narys, kad esi tarp žmonių, kurie tau reikalingi, ir kad 
tu esi jiems reikalingas. Šis poreikis patenkinamas, kai žmogus turi šeimą, ku- 
rios narius sieja šilti jausmai, mėgstamus bendramokslius ar bendradarbius, 
priklauso kokioms nors organizacijoms, klubams ar kitais būdais susiranda 
bendraminčių. 

Saugumo poreikis patenkinamas tada, kai žmogus iš aplinkinių nejaučia 
grėsmės nei fiziniam, nei psichologiniam savo saugumui. 

Laimėjimų poreikis - tai siekis pirmauti, įveikti iššūkius, atitikti aukš- 
čiausius standartus. Jis glaudžiai susijęs su pasitikėjimu savimi. Aukštą 
laimėjimų poreikį turintys žmonės nevengia imtis atsakomybės, rizikuoti. 
D. Maklelando nuomone, laimėjimų poreikis - tai kibirkštis, skatinanti eko- 
nomikos augimą, mokslo pažangą, meninę kūrybą ir įkvepianti visuomenės 
lyderių entuziazmą. 

Savęs įtvirtinimo poreikis - siekis rasti savo vietą visuomenėje. 

Savigarbos (savo vertės jutimo) poreikis - siekis nebūti kitų žemina- 
mam, niekinamam, užimti tarp kitų žmonių deramą vietą. 

Dominavimo (savo galios jutimo) ir pripažinimo poreikis - noras kon- 
troliuoti kitus, daryti įtaką aplinkiniams, vadovauti. 

Pranašumo poreikis - noras jaustis kuo nors pranašesniam už kitus, 
užimti išskirtinę padėtį. 

Saviaktualizacijos ir saviraiškos poreikis - noras realizuoti potencialias 
savo galimybes, tapti tuo, kuo gali ir nori būti. Atskleisti savo galimybes ir 
išreikšti save, nepalaikant ryšių su kitais žmonėmis, būtų neįmanoma, tačiau, 
kita vertus, siekiant patenkinti šį poreikį, neretai tenka priešintis aplinkinių 
spaudimui, laužyti visuomenėje priimtas elgesio normas. 

Afiliacijos poreikis - noras turėti artimų draugų, rūpintis kitais ir iš jų 
sulaukti to paties, mylėti ir būti mylimiems bei reikalingiems. 

Prieraišumo ir meilės poreikis - tai atvirų, intymių santykių tarp dviejų 
žmonių siekimas. 

Poreikis palaikyti kontaktą - noras su kuo nors dalytis emocijomis, 
užmegzti ryšį. Kartais net visai nepažįstami žmonės, priemiesčio stotelėje 
drauge laukiantys autobuso, nejaukiai jaučiasi nepersimetę vienas su kitu 
bent keliais žodžiais, net jei jiems nereikia įrodinėti savo pranašumo ar keis- 
tis informacija. 

Socialiniai poreikiai paprastai priešpriešinami įgimtiems biologiniams, 
pvz., maisto, dauginimosi poreikiams. Tačiau šis skyrimas - gana sąlyginis. 
Visai tikėtina, kad kai kuriuos socialinius poreikius iš dalies lemia ir prigimtis. 
Pvz., noras priklausyti kokiai nors žmonių grupei gali turėti tas pačias šaknis 
kaip ir gyvūnų baimė būti nepriimtiems į būrį. O jiems būti nepriimtiems be- 
veik visada reiškia žūtį. Tad giluminis motyvas, skatinantis žmones bendrauti, 
gali būti pamatinis siekis saugoti savo gyvybę, vengti mirties (Geen, 1995), 
Pastaroji prielaida leidžia manyti, kad bendravimo su aplinkiniais sėkmė kie- 
kvienam iš mūsų yra kur kas svarbesnis dalykas, nei gali atrodyti iš pirmo 
žvilgsnio. Gebėjimas bendrauti lemia ne tik laimingesnį šeiminį gyvenimą ir 
greitesnį kilimą karjeros laiptais. Nuo jo, galima sakyti, priklauso mūsų gyve- 
nimo kokybė pačia plačiausia prasme. 


Poreikis bendrauti 


1.5 pav. „Mieloji, tikiuosi, neatsisakysi mano rankos, juk 
žinai, kad dėl to sutrumpėtų mano gyvenimo trukmė“ 

1.3. Sėkmingo bendravimo samprata 


1.3.1. SĖKMĖS KRITERIJAI 


Kokį bendravimą galima laikyti sėkmingu? Tokį, kuris tiesiog teikia mums 
malonumą? Ar tokį, kai priverčiame kitus elgtis taip, kaip mums norisi? O gal 
tikra bendravimo sėkmė - pasiekti, kad visi mus mėgtų? 

Atsakymas į šį klausimą nėra vienareikšmis. Galima sakyti, kad sėkmin- 
gas, arba efektyvus, bendravimas yra toks, kuris leidžia mums pasiekti norimus 
tikslus ir patenkinti socialinius poreikius. Bet, kaip jau aptarėme, bendraudami 
mes siekiame patenkinti įvairius poreikius, turime įvairių tikslų, kurie gali 
vieni kitiems prieštarauti. Be to, bendravimas - tai procesas, į kurį įsitraukia 
daugiau nei vienas žmogus. Visi jie turi savų tikslų ir poreikių, kurie anaiptol! 
ne visada sutampa ir dera tarpusavyje. Ar galima vadinti sėkmingu tokį ben- 
dravimą, kuomet savo poreikius patenkina ir tikslą pasiekia tik vienas asmuo, 
ypač jei jo sėkmė užkerta kelią kitiems siekti savųjų tikslų? Tokiu atveju tai, 
kas vienam yra sėkmė, kitam gali būti visiškas pralaimėjimas. Todėl nėra ir vie- 
nos visiems atvejams tinkamos sėkmingo bendravimo formulės. Tačiau pasi- 
gilinus į šios sąvokos prasmę galima padaryti tam tikrus apibendrinimus. 

Nesunku pastebėti, kad pergalės, pasiektos kitų pralaimėjimo sąskaita, ne- 
trukus atsigręžia prieš patį laimėtoją. Vaikinas, kuriam pavyko kitų akyse paže- 
minti savo konkurentą, arba mergina, keliais apgalvotais žingsniais privertusi 
draugą atsisakyti jo išsvajotos kelionės į kalnus, neturėtų tikėtis, kad tai praeis 
be pėdsakų. Ir vienu, ir kitu atveju pralaimėjusieji tikriausiai ims regzti kokį 
nors keršto planą. Neigiami tokio elgesio, kai nepaisoma kitų žmonių porei- 
kių, padariniai iš karto gali ir nepasireikšti. Todėl trumpalaikės komunikacijos 
situacijomis, kai bendraujame su atsitiktinai sutiktais žmonėmis, „pelnyto at- 
pildo galime ir nesulaukti. Tačiau vargu ar pavyks jo išvengti, jei ignoruosime 
kitų poreikius bendraudami su tais, kuriuos matome ne paskutinį kartą. 

Taigi galima daryti išvadą, kad poreikių tenkinimas bendraujant neturėtų 
būti vienpusis („aš savo pasiekiau, kiti tegu žinosi ). Sėkmingas bendravimas 
yra toks, kuris visiems jame dalyvaujantiems leidžia kiek įmanoma geriau pa- 
tenkinti savo poreikius ir pasiekti tikslus. Bendravimo sėkmės nederėtų sieti 
su lotynišku posakiu Homo homini lupus est („Žmogus žmogui vilkas“). Jis 

veikiau apibūdina kraštutines situacijas, pasitaikančias bendraujant. Kasdie- 
niame gyvenime žmonės dažniau jaučiasi laimingi, kai gali ką nors pradžiu- 
ginti, ypač jei žino, kad iš pamaloninto asmens sulauks to paties. 

Toliau apžvelgsime kai kuriuos psichologų pastebėjimus apie tai, kada ir 
kaip bendraudami pasiekiame norimus tikslus ir patenkiname savo poreikius. 


1.3.2. KOMUNIKACIJOS ASPEKTAS 


Turėdami tikslą keistis informacija, labiausiai esame suinteresuoti jos tiks- 
lumu. Mums svarbu, kad tą informaciją, kuri mus domina, gautume tikslią, 
neiškraipytą. Taip pat dažniausiai siekiame, kad kiti adekvačiai (teisingai, taip, 
kaip norime) suprastų, ką jiems ketiname perduoti. Tuomet bendravimo sė- 
kmės rodikliu galima laikyti informacijos pateikimo tikslumą ir interpretavimo 
adekvatumą. Iš pirmo žvilgsnio gali pasirodyti, kad skleisti tikslią informaciją 
ir adekvačiai ją suprasti nėra sudėtinga. Bet kelias nuo vieno asmens ketinimo 
perteikti kokią nors mintį iki jos atspindžio kito žmogaus sąmonėje yra gana 
ilgas ir ne visada sklandus (apie tai skaitykite 5 skyriuje). 

Keitimosi informacija tikslumas - komunikacijos proceso ypatybė, bet 
ji vaidina svarbų vaidmenį ir tarpusavio santykiuose. Neteisingai suprastas 
žodis, gestas gali lemti santykių atšalimą ar net pabaigą. Pateiksime gyveni- 
miškų pavyzdžių. Jei, prieš išvykdami traukiniu į kitą miestą, kelioms minu- 
tėms užsuksite į parduotuvę ir ten sutiksite seniai matytą buvusį bendrakla- 
sį, greičiausiai pasakysite jam, kad labai skubate ir ilgiau su juo pasišnekėti 
neturite laiko. Reikės gerai pasistengti, kad įrodytumėt jam, jog sakote tiesą, 
nes jis, ko gero, bus linkęs manyti, kad jums paprasčiausiai nesinori su juo 
bendrauti. Nesusikalbėjimo tarp tėvų ir vaikų priežastimi gali tapti paauglių 
bei jaunimo vartojamas žargonas. „Nemėtyk!“ - Agnė rado trumputį mamos 
raštelį, prisegtą prie ne vietoje paliktų kelių puslapių su jaunatviškus jausmus 
atskleidžiančiais literatūriniais bandymais. Nieko negali būti nemalonesnio 
už žinią, kad mama juos skaitė. O čia dar tas „Nemėtyk!“, kurį dukra supra- 
to taip, kaip šis žodis vartojamas posakyje „nemėtyk bajerių“... Turėjo praeiti 
nemažai laiko, kol pavyko išsiaiškinti, kad mama tiesiog turėjo galvoje tai, jog 
jai nusibodo bet kur išmėtyti dukters daiktai. 

1.6 pav. „Jonai, tu padarei puikų metinį 
pranešimą! Niekas nieko nesuprato!“ 





1.3.3. TARPUSAVIO SĄVEIKOS ASPEKTAS 


Net ir trumpalaikės komunikacijos situacijomis dažnai siekiama ne tik keis- 
tis informacija, bet ir kitų tikslų. Kartais mums tenka kreiptis pagalbos į ne- 
pažįstamus žmones, prašyti įvairių įstaigų darbuotojų padaryti tai, ko forma- 
liai jie neprivalo daryti, ir pan. Bendraudami su artimaisiais, bendradarbiais, 
prašome padėti atlikti kokius nors darbus, paskolinti pinigų... Ar pasiseks 
gauti tai, ko viliamės, nemaža dalimi priklausys nuo mūsų bendravimo įgū- 
džių: nuo to, kokį padarysime įspūdį, kaip apibūdinsime savo situaciją, kaip 
paprašysime ir kt. Todėl galima sakyti, kad sėkmingas bendravimas - toks, 
kuris leidžia daryti įtaką: paveikti, kontroliuoti kitų elgesį. Tačiau kai kurie 
elgesio būdai, leidžiantys mums tai pasiekti, mūsų bendravimo partneriams 
gali būti visai nepriimtini. Tikslą galima pasiekti ir elgiantis agresyviai, iman- 
tis prievartos. Jei toks elgesys dažnai kartojasi, jis tampa kliūtimi tenkinant 
socialinius poreikius. 

Kai nepasitikima kitų gera valia, lengva pateisinti norą griebtis manipulia- 
vimo. Manipuliuoti kitais žmonėmis - reiškia išprovokuoti tokį jų elgesį, ku- 
ris būtų mums naudingas. Pvz., parodžius kam nors dėmesį, pagyrus, galima 
tikėtis to žmogaus palankumo tvarkant verslo reikalus. Daug tokio pobūdžio 
patarimų pateikiama garsioje Deilo Karnegio (Dale Carnegie) knygoje „Kaip 
įsigyti draugų ir daryti įtaką žmonėms“. Pirmąkart išleista 1938-aisiais, ji ne- 
praranda paklausos ir šiandien. 


Sėkmingo bendravimo samprata 33 


DEILAS KARNEGIS (Dale Carnegie) 
1888-1955 


Štai pora trumpų ištraukų iš šios garsios knygos. 
„Džimą Farlėjų gyvenimas anksti išmokė paprastos išmin- 





ties: kiekvienam eiliniam Žmogui jo paties vardas yra daug 
mielesnis už visus kitus vardus žemėje. Prisimink bet kurio 
žmogaus vardą, ištark jį draugiškai ir būsi pasakęs efektingai veikiantį kom- 
plimentą. (...) Vardas išskiria, jis daro žmogų unikalų tarp kitų žmonių. In- 
formacija, kurią perduodame, arba prašymas, su kuriuo kreipiamės, pasidaro 
ypač reikšmingi, kai kreipiamės individualiais vardais. Bendraujant su žmo- 
nėmis, vardas veikia magiškai visus - ir padavėją, ir vyriausiąjį administrato- 
rių.“ (Carnegie, 1998, p. 91.) 

„Jei norime įsigyti draugų, sutikime žmones gyvai ir entuziastingai. Jei 
jums kas nors skambina telefonu, pasinaudokite ta pačia psichologine taisy- 
kle. Ištarkite „alio“ tokiu tonu, kuris pasakytų, kad jūs džiaugiatės, jog jums 
paskambino.“ (Carnegie, 1998, p. 76.) 

Vis dėlto patirtis rodo, kad įsigyti draugų nėra taip paprasta. Viena iš prie- 
žasčių - Žmonės dažniausiai jaučia, ar dėmesys jiems rodomas nuoširdžiai, 
ar ne. Beje, ir pats Karnegis primygtinai kartoja, kad vykdant jo nurodymus 
būtinas nuoširdumas, antraip jie neatneš sėkmės. Tik gaila, jis nepasako, kaip 
to nuoširdumo išmokti... 

D. Karnegio siūlomos manipuliavimo technikos yra gana nekaltos. Sie- 
kiant savų tikslų gali būti naudojami ir kur kas šiurkštesni būdai: melas, spau- 
dimas, intrigos (žr. rėmelyje apie makiavelišką bendravimą). Nereti ir subti- 
laus (bet anaiptol ne mažiau veiksmingo) manipuliavimo atvejai, kuriuos ne 
visada lengva atpažinti („Jei jau esi čia, tai gal galėtum...“, „Aš nieko neprašau, 
tik pagalvojau...“). Kartais žmonės manipuliuoja kitais ir nesąmoningai, patys 
to nesuvokdami. 

SUŽINOKIME DAUGIAU 

Toks elgesys, kai savų tikslų siekiama sąmoningai manipuliuojant kitais, kartais va- 
dinamas makiavelišku. Šiame pavadinime įsiamžino Nikolas Makiavelis (Niccolo 
Machiavelli) (1469-1527), Florencijos politikas, filosofas, rašytojas ir istorikas. Tar- 
nybos reikalais N. Makiaveliui teko susitikti su Romanijos kunigaikščiu Čezare Bor- 
džio (Cesare Borgio). Jį sužavėjo šio politiko gebėjimas pasiekti bet kurį užsibrėžtą 
tikslą klasta, veidmainyste ir apgaule, visus priverčiant elgtis taip, kaip jam reikia. 
Remdamasis šiuo pavyzdžiu, Makiavelis parašė nedidelį, bet garsų traktatą „Valdo- 
vas“ (Il principe, 1513), skirtą konkrečiam asmeniui, jaunam sosto įpėdiniui. Jame 
diegiama mintis, kad valdovai ir kiti politikai, siekdami apginti šalies, o esant reika- 
lui - ir asmeninius interesus, turi teisę nepaisyti priemonių moralumo. Tai esą patei- 
sinama, nes dauguma žmonių iš prigimties yra kvaili ir linkę į blogį. Išnaudojant jų 
silpnybes ir apgalvotai įgyvendinant pasirinktą planą, valdiniais galima manipuliuoti 
nelyginant šachmatų figūromis. Sparčiai pasklidusios Europoje, Makiavelio idėjos 
sulaukė daugybės prieštaringų komentarų. Viena vertus, jis propagavo elgesį, kuris 
nesiderino su religijos ir moralės normomis, papročiais bei įstatymais. Kita vertus, 
niekada netrūko geidžiančių įvaldyti šį „meną“. 

Socialinės psichologijos tyrinėtojai taip pat domėjosi makiavelišku žmonių el- 
gesiu. Richardas Kristis (Richard Christie) ir Florens Geis (Florens Geis) 1970 m. 
sudarė testą, skirtą nustatyti, ar žmogus linkęs meluoti, pataikauti, regzti intrigas ir 
pan. Stebėdami žmones, gavusius skirtingus šio testo įverčius surežisuotose situaci- 
jose, psichologai nustatė, kad makiaveliško elgesio šalininkai nevengia pažeisti etikos 
normų ir pasinaudoti sąžiningųjų naivumu. Užklupti nusikaltimo vietoje, pvz., nusi- 
rašinėjant, jie geba žiūrėdami į akis įrodinėti, jog elgėsi sąžiningai. Jie tarsi atsiriboja 
nuo kitų žmonių ir nuo savo emocijų, todėl nejaučia sąžinės priekaištų. 

Tiesa, kiti tyrimai rodo, kad apgaudinėti kitus nėra labai lengva. Tiriamųjų buvo 
prašoma meluoti, atsakant į kai kuriuos klausimus. Stebima, kuo skiriasi žmonių el- 
gesys, kai jie meluoja ir kai atsako sąžiningai. Įvairių tyrimų duomenimis, melagingi 
atsakymai būna gerokai ilgesni, neryžtingi, nekonkretūs. - 

Šaltinis: R. J. Eisher (1982); A. Vrij ir kt. (2001); Websters New World Encyclope- 
dia, 1992; Lietuvių enciklopedija, t. II, XVIII, 1954, 1959; Machiavelli N. (1998). 

Manipuliacinės bendravimo strategijos priešingybė yra atviri, arba auten- 
tiški, santykiai, kurių svarbą kiekvienam žmogui itin pabrėžė humanistinės 
psichologijos atstovas K. Rodžersas. Dėl šių skirtingų elgesio būdų kyla disku- 
sijos ne tik tarp psichologų, bet ir tarp etikos, religijos žinovų. 

Siekti savo tikslų atvirai bendraujant padeda tvirtas, pasitikintis elgesys 
(assertive behaviour). Tai toks bendravimas, kai žmogus geba apginti savo 
interesus nežemindamas kitų, aiškiai išsakydamas savo jausmus bei norus ir 
ieškodamas tiek sau, tiek kitam labiausiai priimtino sprendimo. Pasitikintis 
elgesys - ir nuolaidumo, pasyvumo, ir agresyvaus elgesio priešingybė. 


Jūs taip pat galite atlikti trumpą makiaveliško elgesio testą. Įvertinkite, kiek jums tinka 

žemiau pateikti teiginiai, naudodamiesi tokia skale: 1 - visiškai nesutinku, 2 - nelabai 

sutinku, 3 - nežinau, 4 - daugmaž sutinku, 5 - visiškai sutinku. 

( ) 1. Geriausias būdas bendrauti su žmonėmis - sakyti jiems tai, ką jie nori girdėti. 

( )2. Kai prašai, kad kas nors padėtų, geriausia nurodyti tikras priežastis, kodėl tos pa- 
galbos reikia, o ne sugalvotas svaresnes. 

( )3. Kas labai pasitiki kitais, tikrai prisišauks bėdą. 

k (|) 4. Norint judėti pirmyn, kai kada tenka pasukti šunkeliais. 

( )5. Atsargos dėlei geriau galvoti, kad kiekvienas žmogus turi ir nelabai gerų ketinimų, 
kuriuos progai pasitaikius įgyvendins. 

( )6. Savo elgesį visada reikia vertinti ir iš moralės pozicijos. 

( )7. Dauguma žmonių iš esmės yra geri ir nuoširdūs. 

( )8. Melas yra nepateisinamas. 

( ])9. Dauguma žmonių lengviau susitaiko su tėvų mirtimi nei su turto praradimu. 


( )10. Dauguma žmonių sunkiai dirbti stengsis tik tada, kai bus verčiami. 


2, 6, 7 ir 8 teiginių vertinimus pakeiskite priešingais (1 - į 5, 2 - į 4 ir t. t.) ir suskai- 
čiuokite visų 10 teiginių balų sumą. Vidutinė testo balų suma - 25. Jei jūs surinkote kur 


kas daugiau balų, vadinasi, esate linkęs elgtis makiaveliškai, jei mažiau - ne. 


Pagal Lewis B. J., „How devious are you? Take the Machiavelli test to find out“, Jour- 


nal of management in engineering, 1999, p. 17. 


36 Bendravimo samprata 


1.3.4. TARPUSAVIO SANTYKIŲ ASPEKTAS 


Tarpusavio santykių lygmenyje bene svarbiausias bendravimo sėkmės rodi- 
klis yra sėkmingas priklausymo poreikio tenkinimas - galimybė tapatintis 
su kitų žmonių grupėmis, būti jų nariais (šeimos, visuomeninės organizacijos 
ir pan.). Galima sakyti, kad bendraujame sėkmingai, kai jaučiamės esą verti- 
nami, ne vieniši, turį savo vietą visuomenėje. Kai kurios mūsų nuostatos ir el- 
gesio būdai leidžia tenkinti šį poreikį geriau nei kiti. Tai visų pirma teigiamas 
požiūris į save ir į kitus, konstruktyvumas, racionalumas. 

Teigiamas požiūris į save, daugelio psichoterapeutų nuomone, yra gerų 
santykių su kitais pagrindas. Kas nevertina savęs, nevertina ir kitų, o savimi 
pasitikintys žmonės ir kitus dažniau vertina teigiamai. Pozityviai vertinan- 
tys aplinkinius tikisi iš jų gero, patys taip pat linkę padėti ir bendradarbiauti. 
Priešingai, tie, kurie kitų atžvilgiu nusiteikę negatyviai, ir patys yra įtarūs, irz- 
lūs, kritiški, nelinkę padėti. Jie tarsi nori pasirodyti geresni, nuvertindami ki- 
tus. Požiūrį į save ir į kitus žmones atspindi „išsipildančios pranašystės“. Pvz., 
kas galvoja, kad nesugebės pelnyti aplinkinių pripažinimo, nieko ir nedaro, 
kad jį pasiektų. Kas tikisi iš kitų priešiškumo, patys elgiasi nemaloniai, todėl 
iš tiesų jo susilaukia. Tie, kurie gerai vertina save ir kitus, dažniau susiduria su 
faktais, patvirtinančiais būtent šį požiūrį. Eksperimentai rodo, kad žmonėms, 
kuriuos kas nors nuvertino (pvz., kuriems pasakoma, kad jie gavo labai žemus 
intelekto testo įverčius), kyla noras nuvertinti ir pažeminti kitus, sustiprėja jų 
neigiamas nusiteikimas kitataučių atžvilgiu. Jie tarsi siekia pasijusti pranašes- 
ni, žemindami kitus. 


SUŽINOKIME DAUGIAU 


saltinis: Oech von R. A., Whack on the side of the h New York: Warner, 1983, 

Psichologų tyrimai rodo, kad kitų labiau mėgstami ir laukiami būsime 
tuomet, jei norėsime ir mokėsime padėti kitiems, palaikyti iškilus sunkumams, 
pastebėsime ir įvertinsime įvairių žmonių skirtingus gebėjimus, būsime iniciaty- 
vūs, nevengsime bendrų reikalų. 

Kartais pasirenkami tokie socialinių poreikių tenkinimo būdai, kurie 
smarkiai apriboja asmens saviraišką, galimybes gyventi visavertį gyvenimą 
ir jaustis laimingam. Pvz., Rudolfo Draikurso (Rudolf Dreikurs) nuomone, 
vaikai, siekdami surasti savo vietą tarp kitų, gali pradėti perdėtai siekti dė- 
mesio, pranašumo, o tai tik dar labiau blogina jų santykius su aplinkiniais. 
Kai kada, siekdami patenkinti socialinius poreikius, žmonės atsisako savo 
asmeninės laisvės, atiduoda savo gyvenimą į kitų žmonių rankas, taip tap- 
dami nuo jų priklausomi. Tai leidžia pasijusti reikalingiems, susaistytiems 
su aplinkiniais glaudžiais ryšiais ir atsikratyti vienatvės jausmo, tačiau truk- 
do daryti savarankiškus sprendimus ir atskleisti save. Neretai žmones su- 
sieja abipusė tarpusavio priklausomybė. Erikas Fromas (Erich Fromm) to- 
kius santykius vadina simbiotiniais. Jo nuomone, simbiotiniu ryšiu galima 
vadinti nebrandžią meilę, kuomet du žmonės, tenkindami savo socialinius 
poreikius, išnaudoja vienas kitą: vienas jaučiasi esąs svarbus ir reikalingas, 
galėdamas vadovauti ir nurodinėti, o kitas, vengdamas vienatvės, jam paklūs- 
ta, kartu atsikratydamas atsakomybės naštos. Karen Horni (Karen Horney) 
meilę, gimusią vien tik bėgant nuo vienatvės ir 
nerimo, vadina neurotiška. Apibendrinant šių 
žymių psichologų ir psichiatrų įžvalgas, galima 
įvardyti dar vieną bendravimo sėkmės rodiklį: 
sėkmingas bendravimas - toks, kuris netrukdo 
laisvai skleistis ir augti asmenybei. Pasiekti, kad 
kiti būtų patenkinti mūsų elgesiu, galima gana 
greitai, tačiau visada verta pasvarstyti, ar kaina, 
kurią ryžtamės už tai mokėti, nėra per didelė. 





1.7 pav. „Mes puikiai papildome vienas kitą, tiesa?“ 

Asmenybei augti padeda ir nuostata bendrauti atvirai, konstruktyviai. Kaip 
jau minėta, ji skatina analizuoti savo tikslus, jausmus, elgesį ir eksperimen- 
tuoti išbandant naujus elgesio būdus. 


1.3.5. BENDRAVIMO SĖKMĖ IR EMOCIJOS 


Svarbi kliūtis, trukdanti sėkmingai tenkinti įvairius socialinius poreikius, yra 
polinkis nevaldomai reikšti neigiamas emocijas. O ką jau kalbėti apie pykčio 
protrūkius, kai dauguma žmonių nepraleidžia progos patraukti per dantį tuos, 
kuriems geriau sekasi, sukritikuoti kitų atliktą darbą. Tai sukelia neigiamą re- 
akciją. Jos išvengti padeda nuostata elgtis racionaliai, pragmatiškai, atsižvel- 
giant į savo tikslus ir tikrovės reikalavimus. Ypač svarbu elgtis konstruktyviai 
kilus įtampai, konfliktams. Visada geriausia susitelkti ne ties emocine, bet ties 
dalykine konflikto puse. Nekonstruktyvu, pamiršus svarbiausius tikslus, siekti 
žūtbūt nugalėti, pažeminti kitą. 

Norint racionaliai elgtis, reikia žinoti, ko iš tiesų nori, įsisąmoninti jaus- 
mus ir jų vaidmenį siekiant tikslo. Todėl efektyvus bendravimas neatskiria- 
mas nuo savęs pažinimo. Be to, reikia stengtis aiškiai pasakyti kitiems, ko iš 
tikrųjų nori. Kai bendraudami su kitais slepiamės, pasak Rodžerso, už fasadų 
ir kaukių, daugelis mūsų minčių, jausmų ir norų aplinkiniams lieka nežinomi. 
Todėl nenuostabu, kad dažnai net ir artimų žmonių elgesys neatitinka mūsų 
lūkesčių. Tik aiškiai išsakius savo pageidavimus ir lūkesčius, galima tikėtis, 
kad kiti teisingai supras, ko norime. Tokiu atveju laimime dar daugiau: at- 
siskleisdami aplinkiniams, galime pamatyti save kitų akimis. Jei aplinkinių 
elgesio veidrodyje matome ne savo kaukę, o tikrus jausmus ir mintis, galime 
patirti, kaip žmonės vertina mus tokius, kokie iš tikrųjų esame. Tiesa, ne vi- 
suomet ir ne viską būtina atskleisti pirmam pasitaikiusiam. Plačiau tai nagri- 
nėjama tarpusavio santykiams skirtame skyriuje. 

Subjektyvūs bendraujančiųjų išgyvenimai - tai dar vienas bendravimo 
sėkmės rodiklis. Bendraudami su vienais žmonėmis, jaučiamės gerai, o su ki- 
tais - blogai. Malonu bendrauti tada, kai nejuntame įtampos, nerimo, nesi- 
jaučiame esą skaudinami, įžeidinėjami, žeminami. Žmonės jaučiasi blogai su 
tais, kurie stengiasi parodyti savo pranašumą, net jei tai pateikiama kaip noras 

padėti. Niekam nepatinka pamokslavimas, nurodinėjimai ir vertinimai, išsa- 
komi įsijautus į visažinio vaidmenį. Įtarumą ir įtampą dažnai sukelia noras 
manipuliuoti kitais, slapti planai ir intrigos. Norint nusakyti bendraujant pa- 
tiriamus subjektyvius žmonių išgyvenimus, vartojamos sąvokos bendravimo 
atmosfera, psichologinis klimatas ir pan. Dažniausiai klimatas ar atmosfera 
apibūdinami kaip geri, sveiki, arba atvirkščiai, prasti, nesveiki. Svarbiausi gero 
psichologinio klimato požymiai: visi bendraujantieji jaučiasi esą svarbūs, ap- 
linkinių priimami, vertinami, palaiko vieni kitus, „lošia atviromis kortomis“, 
dalijasi atsakomybe ir kartu sprendžia iškilusias problemas. Nors psicholo- 
ginio klimato neįmanoma pačiupinėti, jis yra svarbi įvairių žmonių grupių, 
organizacijų sėkmingos veiklos sąlyga. 


1.4. Bendravimo sėkmės prielaidos 


1.4.1. ASMENYBĖS BRUOŽŲ TEORIJOS POŽIŪRIS 


Nuo ko priklauso, ar žmogus sėkmingai bendrauja su aplinkiniais? Gali būti, 
kad pirma mintis, kuri ateis jums į galvą, perskaičius šį klausimą, bus tokia: 
nuo to, koks tai žmogus, kokiais asmenybės bruožais jis ar ji pasižymi. Kaip 
tik taip į šį klausimą tikriausiai atsakytų žymūs XX a. psichologai Gordonas 
Olportas (Gordon Allport), Reimondas Ketelas (Raymond B. Cattell), Hansas 
Aizenkas (Hans Eysenck) ir kt. Jie laikėsi požiūrio, kad žmogaus elgesį apskri- 
tai, taigi ir elgesį bendraujant, lemia asmenybės bruožai: atvirumas, sąžinin- 
gumas, emocinis pastovumas ir kt. 

Kasdienė mūsų patirtis patvirtina, kad toks požiūris į žmogaus elgesį bent 
iš dalies yra teisingas. Pvz., jei mes pastebėjome, kad bendradarbė A., pra- 
šoma pagelbėti, dažniausiai neatsisako, susidūrę su sunkumais, kreipsimės į 
ją, nes pagrįstai manysime, jog ji ir ateityje elgsis taip, kaip elgėsi anksčiau. 
Mes linkę sau įvardyti, kad tokį A. elgesį lemia tam tikra jos asmenybės savy- 
bė - geranoriškumas. Mums patogu manyti, kad A. turi vienokius bruožus, 
o B. - kitokius: tuomet galime mėginti numatyti šių žmonių elgesį. 

Bet ar galime būti tikri, kad A. visada elgsis tik šitaip? Be abejo, ne. Aplin- 
kybės gali susiklostyti taip, kad jos elgesys kokiomis nors konkrečiomis sąlygo- 

mis bus visai kitoks. Įsivaizduokime, kad esame, visai to nenorėdami, ją įžeidę. 
Arba kad padėdama mums ji gali pakenkti kam nors kitam. Taip svarstant da- 
rosi aišku, kad žmogaus elgesys nėra tik asmenybės bruožų atsiskleidimas tuš- 
tumoje. Konkrečioje situacijoje jį veikia ir įvairios išorinės aplinkybės: vienaip 
ar kitaip susiklostę tarpusavio santykiai, vaidmenys, kuriuose atsiduriame, ir 
pan. Taigi asmenybės bruožai yra tik vienas iš veiksnių, lemiančių elgesį. 


Pasvarstykime, ar iš tiesų pagrįsta manyti, kad kiekvienas žmogus turi tam tikrus asme- 
nybės bruožus. 

Įsivaizduokite, kad norite sužinoti, koks žmogus yra Marius - vaikinukas, besimo- 
kantis jūsų fakultete kitame kurse. Asmenybės testu veikiausiai jo netirsite, o mėginsite 
paklausinėti apie jį tų žmonių, kurie jį pažįsta, - kurso draugų, bendrabučio kaimynų. 
Gali būti, jog taip sužinosite, kad Marius yra linksmas, šnekus, draugiškas, mėgsta nuo- 
tykius, šiek tiek neatsakingas. Iš ko jie apie visa tai sprendžia? Matyt, iš Mariaus elgesio. 
O kieno galvoje tuomet egzistuoja Mariaus asmenybės bruožai? Ar jo paties, ar tų, kurie 
jį apibūdino? 

Kaip manote, ar nuomonė, jog bendravimo ypatumai iš esmės priklauso nuo asme- 


nybės bruožų, yra pakankamai argumentuota? 


1.4.2. ELGESIO IŠMOKIMO TEORIJOS POŽIŪRIS 


Į klausimą, nuo ko priklauso bendravimo sėkmė, galima atsakyti ir kitaip: 
nuo to, ar žmogus moka bendrauti. Toks atsakymas kaip tik pabrėžia išorinių 
sąlygų, kurias pirmasis požiūris buvo linkęs nuvertinti, vaidmenį. Juk moky- 
tis - reiškia kartoti kažką, ką esame matę savo aplinkoje. 

Norėdami suprasti, kaip žmonės mokosi bendrauti, panagrinėkime, kaip 
apskritai išmokstama tam tikrų elgesio būdų. Paprasčiausias tai aiškinantis 
modelis yra toks: jei koks nors elgesys padeda pasiekti norimą tikslą, mes ir 
ateityje elgsimės taip pat, o jei jis pasirodo esąs neefektyvus, mes jo atsisakysi- 
me. Toks mokymasis vyksta nuo pat gimimo. Pvz., verksmas padeda kūdikiui 
patenkinti maitinimosi poreikį, tad augdamas jis juo naudojasi siekdamas ir 
kitų, kur kas sudėtingesnių, poreikių patenkinimo. Jau gerokai paaugusios at- 

žalos verksmu parduotuvėje reikalauja iš tėvų nupirkti saldainį. Jei tėvai bus 
nuoseklūs ir nepasiduos tokiam spaudimui, vaikas liausis taip elgęsis. Taigi 
mokymąsi galima pavaizduoti tokia schema: S > R. 

Šios raidės reiškia stimulą ir reakciją į jį, arba, kitaip sakant, tam tikrą aplin- 
kos poveikį ir jo sukeltą elgesį. Šį nesudėtingą mokymosi modelį pasiūlė bihe- 
vioristai. Biheviorizmas - XX a. pr. Amerikoje atsiradusi psichologijos kryptis, 
kuri laikėsi nuostatos, kad psichologija turi tyrinėti ne kokias nors tiesiogiai 
nematomas ir neapčiuopiamas asmenybės savybes, bet elgesį, kurį galima be- 
tarpiškai stebėti ir fiksuoti. Vienoks ar kitoks žmogaus elgesys, bihevioristų 
nuomone, priklauso nuo aplinkos sąlygų, tiksliau, jis yra išmokstamas gyvenant 
vienokiomis ar kitokiomis sąlygomis. Pvz., jei vaikui priekaištaujama dėl to, kad 
per pietus jis čepsi ir ima mėsą rankomis, jei jis už tai nubaudžiamas (negauna 
deserto), tikėtina, kad ateityje jis vengs tokio elgesio, valgys mandagiai, naudo- 
damasis šakute ir peiliu. Jei už mandagumą jis dar bus ir pagiriamas, paskatina- 
mas, toks elgesys prie stalo jam veikiausiai taps įpročiu. Panašiai paskatinimai 
bei nuobaudos gali daryti įtaką agresyvaus arba draugiško elgesio su kitais žmo- 
nėmis įtvirtinimui; gebėjimui atsiskleisti arba įtarumui, uždarumui. 

Tyrinėdami mokymąsi šios psichologijos krypties atstovai - Džonas Vot- 
sonas (John B. Watson), Berkus Skineris (Burrhus E Skinner) ir kt. - atskleidė 
daug svarbių dalykų apie aplinkos įtaką žmonių elgesiui. Bet nesunku paste- 
bėti ir esminius jų požiūrio trūkumus. Jei viskas iš tiesų būtų taip, kaip aiški- 
nama jų mokymosi modelyje, tektų pripažinti, kad žmogus tik kaip robotas 
mechaniškai reaguoja į aplinkos poveikius. Tačiau žmonės gali numatyti savo 
elgesio pasekmes. Pvz., mes galime svarstyti, kas bus šį kartą, jei pasielgsime 
kaip visada. Nutarus, kad padariniai gali būti nepageidautini, galima pasielgti 
kitaip. Be to, kiekvienas žmogaus veiksmas sukelia ir savęs vertinimo reak- 
cijas, kitaip sakant, žmogus gali ir pats sau skirti tam tikras nuobaudas bei 
paskatinimus ir atsižvelgti į juos ateityje. Įvertinę visa tai, vėliau biheviorizmo 
šalininkai pakeitė ankstesniąją mokymosi schemą tokia: S > x > R. 

Kaip matome, joje tarp stimulo ir reakcijos yra tarpinis elementas, dėl ku- 
rio į tą patį stimulą ne visada reaguojama vienodai. Koks tai elementas, bihe- 
vioristai iš esmės neaiškino, tačiau manė, kad jis susijęs su vidinėmis asmens 
ypatybėmis. 

1.4.3. SOCIALINIO MOKYMOSI TEORIJOS POŽIŪRIS 


XX a. antrojoje pusėje amerikiečių psichologas Albertas Bandura (Albert Ban- 
dura) sukūrė socialinio mokymosi teoriją, kurioje teigiama, kad svarbiausias 
tarpininkas tarp aplinkos stimulų ir asmens reakcijų į juos yra žmogaus gebėji- 
mas mąstyti, taip pat įvairūs asmenybės ypatumai. Ginče tarp vidinius arba iš- 
orinius elgesio veiksnius pabrėžiančių teorijų šis požiūris užima tarpinę padėtį 
ir derina abi šias viena kitai prieštaraujančias nuomones. Dabar tai yra priimti- 
niausias aiškinimas, kaip žmonės išmoksta tam tikrų socialinio elgesio būdų. 


ALBERTAS BANDURA (Albert Bandura), 
g. 1925 


A. Banduros požiūriu, gebėdami numatyti savo elgesio pa- 
darinius, žmonės savo elgesiu gali keisti, formuoti pačią 





| aplinką, kuri vėliau irgi daro poveikį jų elgesiui. Socialinio 
mokymosi teorijoje tai vadinama abipuse įtaka (determinizmu). Taigi mūsų 
elgesys konkrečiu atveju priklausys nuo aplinkos ir nuo mūsų požiūrio į tą 
aplinką. Savo ruožtu šis elgesys turės įtaką mūsų aplinkai. Pvz., baigę mo- 
kyklą, mes renkamės, ką ir kur toliau studijuoti. Mūsų pasirinkimas bent iš 
dalies priklausys nuo to, kokie mokytojai ir ko iki šiol mus mokė, taip pat nuo 
to, kaip mes vertinome jų pastangas, skleidžiamas žinias bei idėjas. Pasirinkę 
mokymo įstaigą, pakliūsime į tam tikrą aplinką, kuri vėl darys įtaką mūsų 
pažiūroms ir elgesiui. Šiai sąveikai paaiškinti A. Bandura pasiūlė trijų tarpu- 
savyje priklausomų komponentų modelį (1.8 pav.). 

1.8 pav. Abipusės įtakos schema, kurią pasiūlė A. Bandura ryšiams tarp elgesio, 
aplinkos ir asmeninių-pažintinių veiksnių paaiškinti (pagal Feist, 1994 ir Myers, 2000) 

Kaip matyti, šiuo atveju tvirtinama, kad ne tik aplinka daro įtaką mūsų 
elgesiui, bet ir elgesys kuria aplinką, kurioje gyvename. „Elgesys yra viena 
iš įtakingiausių būsimų įvykių determinančių. Agresyvūs žmonės savo elge- 
siu provokuoja priešišką aplinką, o draugiškai besielgiantys susikuria taikią 
aplinką esant toms pačioms aplinkybėms. Mes visi pažįstame linkusių susi- 
kurti problemas žmonių, kurie savo elgesiu nepastebimai sukuria aplink save 
neigiamą socialinį klimatą, kad ir kur jie būtų.“ (Bandura, 1997.) Asmeniniai- 
pažintiniai veiksniai - tai mūsų pažintinės galios, visų pirma gebėjimas mąs- 
tyti, taip pat poreikiai, jausmai, asmenybės bruožai ir kiti vidiniai ypatumai. 
Aplinka šiuo atveju taip pat suprantama labai plačiai: tai ir aplinkinių elgesys 
reaguojant į mūsų poelgius, ir įvairūs atsitiktiniai, nenumatyti įvykiai (pvz., 
netikėtos pažintys, iš anksto nesuplanuoti poelgiai). Atsitiktinių įvykių reikš- 
mę mūsų gyvenime A. Bandura laikė ypač didele. 

Dar viena naujovė, kurią A. Bandura įtvirtino mokymosi teorijoje, yra ta, 
kad jis deramai įvertino žmonių galimybes mokytis ne tik patiems išbandant 
vienus ar kitus elgesio būdus, bet ir stebint kitų žmonių elgesį. Kitaip sakant, 
mes galime mokytis ne tik iš savų, bet ir iš svetimų klaidų, taip pat - iš sėk- 
mingų poelgių. Mes labiau linkę mokytis iš tų, kurie mums patinka, kuriais 
norėtume sekti, į kuriuos norėtume būti panašūs. Tačiau kaip tada vaikai iš- 
moksta nepageidautino elgesio? Neretai patys tėvai skatina tokį elgesį, visai to 
nenorėdami. Tai puikiai iliustruoja ši situacija. 


Bilis: „Ar gali užrišti man batus?“ 

Tėvas skaito laikraštį. 

Bilis: „Tėti, negaliu užsirišti batų.“ 

Tėvas: „Aha, tuojau, luktelėk.“ 

Bilis: „TĖĖTEE, UŽRIŠK MAN BATUS!“ 

Tėvas: „Kiek kartų aš tavęs prašiau nebliauti? Kurį batą pirmiau rišime?“ 


(Paimta iš Myers D. G., Psichologija, Kaunas: Poligrafija ir informatika, 2000, p. 268.) 

1.4.4. RENDRAVIMO ĮGŪDŽIAI IR ĮPROČIAI 


Mokslininkų svarstymus, kokią įtaką elgesiui turi vidiniai ir išoriniai veiks- 
niai, apibendrina šie teiginiai (Endler, 1976): 
+» Elgesys - tai nuolatinės tarpusavio sąveikos tarp asmenybės ir aplinkos, 
į kurią įeina ir mus supantys žmonės, rezultatas. 
+ Asmens pozicija sąveikaujant su aplinka yra aktyvi ir sąmoninga. 
+ Iš vidinių veiksnių elgesį labiausiai veikia pažintinės galios, nors emoci- 
jos taip pat yra svarbios. 
+ Kalbant apie aplinkos veiksnius, svarbiausia yra tai, kokią reikšmę žmo- 
gus jiems suteikia, kaip juos interpretuoja. 


Vadinasi, kaip mes bendrausime, visų pirma priklausys nuo to, kaip į 
mūsų poelgius reaguoja kiti: kokį elgesį skatina, palaiko, kokį - ignoruoja ir 
už kokį susilaukiame nuobaudų, nepritarimo (aplinkos poveikis). Bendrauti 
taip pat mokomės stebėdami, kaip su mumis ir vieni su kitais bendrauja mūsų 
tėvai, draugai, tie, kuriems simpatizuojame, į kuriuos norime būti panašūs 
(mokymasis stebint). Kita vertus, apie jų ir savo pačių elgesį mes darome tam 
tikras išvadas, atsižvelgdami į savo poreikius, vertybes ir kt. Esame skirtingi 
ir savo prigimtimi, todėl bendravimui turės įtakos ir įgimtos savybės, pvz., 
temperamentas: vieni žmonės greitai užsidega, kiti išlieka santūrūs net tada, 
kai atmosfera aplinkui gerokai įkaista (asmeniniai-pažintiniai veiksniai). 

Kartojantis panašioms situacijoms, ilgainiui įgyjame tam tikrų bendravi- 
mo įgūdžių ir įpročių. Įgūdžiais vadinami gerai išmokti veiksmai, kurie atlie- 
kami automatiškai, be sąmoningos kontrolės ir reguliavimo. Jei tokie auto- 
matizuoti veiksmai ar jų rezultatai kaskart leidžia patirti teigiamas emocijas, 
atsiranda poreikis juos kartoti. Tai jau yra įpročiai. Keitimosi informacija, 
tarpusavio suvokimo, santykių palaikymo įgūdžiai bei įpročiai, kaip minėta, 
turi reikšmingos įtakos mūsų gyvenimo kokybei. 

Elgesys, kurio kadaise išmokome, vėliau gali pasirodyti esąs nebeefekty- 
vus. Ar galima pakeisti įprastus bendravimo būdus, kuriuos laikome nebe- 
tinkamais, nebenaudingais, kurie nepadeda siekti norimų tikslų? Šiuolaikinės 
psichologijos požiūris į žmogaus elgesį ir jo prielaidas, išdėstytas ankstesnia- 
me skyrelyje, - gera žinia visiems, kurie norėtų pakeisti savo bendravimo su 

1.9 pav. „Ką gi čia jai pasakius...“ 


aplinkiniais įpročius. Mes gebame mąstyti, vertinti savo poelgius, numaty- 
ti jų pasekmes, vadinasi, nesame savo aplinkos, dabartinės ar tos, kuri veikė 
mus anksčiau, įkaitai. Atsakymas į klausimą, ar galima išmokti sėkmingiau 
bendrauti, be abejo, teigiamas. Kita vertus, pakeisti įprastą elgesį kitokiu nėra 
lengva. Ne veltui sakoma, jog pripratimas - tai antras prigimimas. Tam reikia 
ir žinių, ir didelio noro. 

- Siekiant išmokti sėkmingiau bendrauti, visų pirma reikėtų nuspręsti, ko- 
kio elgesio norėtumėte atsisakyti, o koks galėtų tapti nauju geru jūsų įpročiu. 
Geriau mažiau galvoti apie nepageidautiną savo elgesį ir daugiau apie tą, kurio 
norėtumėte išmokti. Ko verta mokytis, manome, padės suprasti tolesniuose 
skyriuose išsamiau pristatomi įvairūs bendravimo dėsningumai. Vadovėlyje 
gana plačiai nagrinėjama, kokie veiksniai turi įtakos bendravimo sėkmei vie- 
nokiose ar kitokiose situacijose: darbe, šeimoje ir pan. Rasite paaiškinimų ir 
praktinių patarimų, kurie, tikimės, padės keisti bent kai kuriuos neefektyvius 
bendravimo įpročius. 

Profesionalūs psichologai elgesio keitimui taiko sudėtingesnius metodus, 
specialias technikas. Tai padeda siekti geresnių rezultatų, radikalesnių permai- 
nų. Jie jau ne vieną dešimtmetį naudojami Vakarų šalyse, populiarėja ir Lietu- 
voje. Trumpoji psichologijos enciklopedija nurodo, kad, remiantis populiariau- 
siomis bendravimo tobulinimo programomis, galima skirti šiuos svarbiausius 
bendravimo įgūdžius, reikalingus įvairiausiose situacijose (Evans, 1996): 

+ išklausyti, parodyti pašnekovui jautrumą, susidomėjimą (dėmesinga 
poza, mimika ir pan.); 

+ paskatinti kitus kalbėti, išsakyti nuomonę, atsiskleisti, naudojant pauzes, 
padrąsinimus ir užduodant klausimus; 

+ pačiam išsakyti savo nuomonę, atskleisti savo poreikius, išreikšti jausmus; 

+ daryti įtaką kitų žmonių elgesiui: išsakyti vertinimus, prašymus, patarimus; 

+ bendrai priimti sprendimus, derinti nuomones, rasti sau ir kitiems pri- 
imtinas išeitis. 


Vaizdžiai apie bendravimo sudėtingumą ir unikalumą kalbama šioje ci- 
tatoje: „Bendravimas - labai sudėtingas dalykas. Paprasčiausiai nėra vieno 
recepto visoms problemoms išspręsti. Tai panašu į maisto gaminimą. Jeigu 
norite pagaminti kokį nors skanų, ypatingą patiekalą, reikės atlikti daugybę 
įvairiausių veiksmų. Galbūt iš pradžių teks apvirti daržoves, paskui jas ap- 
kepinti ir tik po to sumaišyti su įvairiais prieskoniais. Tik visa tai padarius 
patiekalas bus tikrai skanus. Panašiai ir čia. Negalite imti ir pasakyti: štai šis 
metodas arba štai tokia technika. (Dalai Lama, Cutler H. C., 2001.) 

Baigiant norisi atkreipti dėmesį į vieną bendrą principą, galiojantį visada. 
Mes galime lavinti savo žodinio ir nežodinio bendravimo įgūdžius, išmokti 
susikurti įvaizdį ir prisistatyti. Tačiau vien tai nenulems sėkmės bendraujant 
su aplinkiniais. Ji labai didele dalimi priklauso nuo mūsų nuostatų, vertybių, 
požiūrio į kitus. Geranoriškumas, pasitikėjimas, pagarba kito žmogaus ap- 
sisprendimo laisvei, gebėjimas toleruoti kitokį 
požiūrį, sąmoningas nusiteikimas stengtis dėl 
geresnių tarpusavio santykių yra tie kertiniai 
akmenys, be kurių nepavyks sukurti prasmin- 
go, stabilaus ir efektyvaus savo bendravimo su 
aplinkiniais stiliaus. 


1.10 pav. „Mama, mobilusis telefonas man labai 
padėtų lavinti bendravimo įgūdžius. Aišku, jis turi 
turėti pakankamai daug funkcijų...“ 

PAMĄSTYKITE 


1. 


Ar galima sakyti, kad žmonių noras su kuo nors artimai draugauti yra nulemtas pri- 


gimties? Pagrįskite savo nuomonę. 


„ Kaip remdamiesi tuo, ką sužinojote šiame skyriuje, galėtumėte paaiškinti patarles: 


„Nebūk per saldus - visi laižys, nei per kartus, nes išspjaus“; „Dieve, apsaugok nuo 


draugų, 0 nuo priešų pats apsisaugosiu '? 


3. Kada galima sakyti, kad studentų grupės narius sieja tarpusavio santykiai? 


„ Kodėl galima tvirtinti, kad įmanoma išmokti sėkmingiau bendrauti? 


5. Iš savo pažįstamų prisiminkite vieną žmogų, kuris, jūsų nuomone, moka puikiai ben- 


drauti, ir kitą, kuris visiškai nemoka. Nurodykite iki 10 ypatybių, kuriomis jie labiau- 


siai skiriasi. 


6. Nuo ko labiausiai priklauso mūsų bendravimo su aplinkiniais sėkmė? 


7. Ar galima vadinti sėkmingu tokį bendravimą, kai savo tikslo siekiame, trukdydami 


10. 


11. 


tai daryti kitiems? Kaip argumentuotumėte savo atsakymą? 


. Prisiminkite kokį nors nepasisekusio bendravimo atvejį. Kodėl laikote jį nesėkmin- 


gu? Nurodykite pagrindines bendravimo klaidas, padarytas šiuo atveju, ir pasvarsty- 
kite, kaip jas reikėtų ištaisyti. 


. Geras formalaus ir neformalaus bendravimo pavyzdys būtų du elektroniniai laiškai: 


vienas - jūsų rašytas draugui, o kitas - dėstytojui, esamam ar potencialiam darbda- 
viui. Kokius svarbiausius jų skirtumus galėtumėte nurodyti? 

Kaip manote, kokias didžiausias klaidas bendraudami darote jūs ir kokius svarbiau- 
sius tikslus keltumėte sau, siekdami pagerinti bendravimą su aplinkiniais? (Nurody- 
kite bent po tris.) 


Kaip manote, kokių bendravimo įgūdžių jums labiausiai trūksta? 

2. Aš vaizdas 


Kiekvienas iš mūsų įkainoja savo asmenį; 
būti dideliam ar mažam - priklauso nuo paties žmogaus. 
SAMUELIS SMAILSAS 


Bendravimas - tai procesas, kuris prasideda nuo mūsų ir užsibaigia mumyse. 
Mes siunčiame savo idėjas, jausmus aplinkiniams, sulaukiame atgalinio ryšio, 
suvokiame ir, remdamiesi savo patirtimi, interpretuojame tai, ką mums pra- 
neša kiti. Taigi bendravimas daugiausia priklauso nuo to, kaip mes suvokiame 
save, ką apie save žinome ir kaip save vertiname. Visi šie dalykai atsiskleidžia 
mūsų mintyse, jausmuose, veiksmuose, žodiniame ir nežodiniame bendravi- 
me. Apie tai ir bus kalbama šiame skyriuje. 


+ Kas yra Aš vaizdas ir kaip jis formuojasi? 

+» Kas yra savęs vertinimas ir kaip jis formuojasi? 

» Kaip Aš vaizdas ir savęs vertinimas veikia bendravimo procesą? 
+ Kaip mums pažinti savąjį Aš? 

+ Kokius vaidmenis mes atliekame gyvenime? 

+ Kas mums padeda neprarasti tikrojo Aš? 


2.1. Aš vaizdo samprata 


Kad galėtume suprasti Aš vaizdo vaidmenį bendravimo procese, turime pra- 
dėti nuo to, kaip žmogus suvokia ir vertina save, kokius vaidmenis jis atlieka 
gyvenime ir kas jam padeda tarp jų nepasiklysti. 

Psichologinėje literatūroje Aš apibūdinimui vartojami įvairūs terminai: 
„autokoncepcija“, „Aš vaizdas“, „savivaizdis“, „Aš sistema“ ir daugybė kitų. 
Nepaisant sąvokų įvairovės, žmogaus Aš yra viena iš svarbiausių ir daugiausia 
tyrinėjamų temų psichologijoje. 

Kiekvienas asmuo susikuria savo Aš vaizdą - gana pastovią, daugiau ar 
mažiau įsisąmonintą ir išgyvenamą kaip vienintelę individo vaizdinių ir nuo- 
monių apie save sistemą, kuria vadovaudamasis jis bendrauja su kitais žmo- 
nėmis ir vertina pats save. Kitais žodžiais tariant, Aš vaizdas - tai mūsų žinių 
apie save bei nuostatų savo pačių atžvilgiu visuma. 

Įspūdį apie save susikuriame remdamiesi savo asmenine patirtimi, stebė- 
dami save. Taip sužinome apie savo gebėjimus, kompetencijas, individualu- 
mą. Sakykim, jei manote, kad lengvai užmezgate pokalbį su nepažįstamais 
žmonėmis ir jums patinka plepėti apie viską, tai galite padaryti išvadą, kad 
esate draugiškas žmogus. 

Savęs suvokimui svarbus pirmosios patirties vaidmuo. Pvz., žmogus, ku- 
ris pirmą kartą mėgindamas užmegzti santykius su priešingos lyties asmeniu 
buvo atstumtas, gali imti galvoti, kad yra nepatrauklus visiems priešingos ly- 
ties asmenims. Jeigu ir kiti mėginimai bus analogiški, tai toks savęs suvoki- 
mas gali įsitvirtinti. Ir netgi jei po pirmo nesėkmingo mėginimo viskas toliau 
einasi sklandžiai, gali prireikti dar daug sėkmingų patirčių, kad pradinis savęs 
suvokimas pasikeistų (Verderber, Verderber, 2005). Kai žmogus įgyja pirmo- 
sios teigiamos patirtes, jis patiki, kad pasižymi tomis asmenybės savybėmis, 
kurios su šia patirtimi asocijuojasi. Tokiu būdu tos savybės tampa bendro as- 
mens Aš vaizdo dalimi. 


Pamąstykite, kaip jūs suvokiate save? Surašykite savo gebėjimus, kompetencijas, žinias ir 
kitas gerąsias savybes. Savo savybes vardykite, pradėdami tokiais žodžiais: „Aš sugebu....“, 


„Aš daug žinau apie...“ „Aš moku...“, „Man sekasi...“ ir t. t. 


Mes ne tik suvokiame patys save, bet mūsų Aš vaizdą formuoja bei pa- 
laiko kity žmonių reakcijos į mus. Pvz., jei kas nors pasako, kad jūs mąstote 
labai kūrybiškai, galite nuspręsti, kad šie žodžiai jums tikrai tinka. Ypač pavei- 
kūs komplimentai, pasakyti kompetentingų, gerą reputaciją turinčių žmonių. 
Taigi žmogus iš kitų gautą informaciją panaudoja tam, kad patvirtintų savo 
nuomonę apie save. Tačiau kitų pastebėjimai gali ir pakeisti jau nusistovėjusį 
asmens Aš vaizdą. 

Pamąstykite, kaip jus suvokia aplinkiniai? Surašykite kitų žmonių pastebėjimus apie jus. 
Juos vardykite, pradėdami žodžiais: „Kiti žmonės mano, kad aš...“ Vėliau įrašytas savybes, 
gebėjimus ir pan. suskirstykite į dvi grupes: teigiamas ir neigiamas. Kurių savybių sąrašas 


ilgesnis? Kodėl? Kurių svarbių savybių, jūsų nuomone, aplinkiniai nepastebi? Kodėl? 


2.1.1. AŠ VAIZDO SCHEMOS 


Nustatyta, kad mūsų mintis, jausmus ir veiksmus reguliuoja Aš vaizdo sche- 
mos. Schemos - tai mintinės struktūros, kurios apima informaciją apie spe- 
cifines situacijas, įvykius, žmones ir, žinoma, - save. Kartą susiformavusios, 
jos padeda suvokti bei interpretuoti skirtingus aplinkos patyrimus. Aš vaizdo 
schemos - tai nuomonės apie save, kurios tvarko ir nukreipia su mumis susi- 
jusios informacijos apdorojimą (Myers, 2008). 

Aš schemos veikia kaip „psichiniai pastoliai , kurių padedami apdorojame 
informaciją apie mus pačius. Schemos valdo mūsų dėmesį: nuo jų priklauso, 
ką įsimename, pamirštame, kokia veikla domimės, ko vengiame ir pan. 

Tyrimai parodė, kad informacija, kuri yra suvokiama kaip svarbi pačiam 
žmogui, apdorojama produktyviau ir saugoma ilgiau negu nesvarbi. Tai va- 
dinama asmeninio ryšio efektu. Pvz., jeigu po kelių dienų jūsų paklaustų, 
apie ką jūs kalbėjotės su draugu, iš visos gautos informacijos jūs geriausiai 
prisimintumėte tai, ką jis pasakė apie jus. Arba jeigu su kuo nors kalbėdamiesi 
staiga svetimame pokalbyje nugirstumėte savo vardą, jūs kaipmat imtumėte 
klausytis svetimo pokalbio. Asmeninio ryšio efektas rodo, kad mūsų pasaulio 
centras esame mes patys. Žmonių atmintis taip pat yra sufokusuota į save. Jei- 
gu mes mąstome apie kažką susijusį su mumis - įsimename geriau. Aš sche- 
mos taip pat padeda prisiminti ir praeitį. 

Dėl nuolatinio bendravimo su kitais, naujos patirties ir iš aplinkos gauna- 
mos informacijos apie save Aš vaizdo schema plėtojasi visą gyvenimą. Tačiau 
kartą sudarytos Aš schemos stipriai veikia tolesnį informacijos apdorojimą 
(Lemme, 2003). 

2.1.2. AŠ VAIZDO FORMAVIMASIS 


Žmogus gimsta neturėdamas Aš vaizdo. Ką tik gimęs kūdikis skiria įvairius 
aplinkos daiktus, garsus, vaizdus, tačiau nesugeba savęs išskirti iš aplinkos. 
Pamažu, manipuliuodamas daiktais ir bendraudamas su jį supančiais žmo- 
nėmis, vaikas pradeda pažinti save. Aš vaizdas formuojasi vos tik vaikas ima 
atskirti Aš nuo Ne Aš. Ryškiau galime stebėti vaiko Aš vaizdo formavimosi 
pradžią, kai jis ima vartoti asmeninį įvardį „Aš“. Vaikiško negatyvumo peri- 
odu, kurį parodo frazė „Aš pats“ vaiko Aš vaizdas dar labiau prasiplečia. Jis 
įsisąmonina daugybę savo gebėjimų ir savybių. 

Kadangi Aš vaizdas pradeda formuotis ankstyvojoje žmogaus raidos sta- 
dijoje, informacija, kurią apie save gauname iš savo artimųjų, šeimos, mūsų 
Aš vaizdui tampa labai svarbi. Taigi šeimos nariai turėtų jausti didelę atsako- 
mybę už tai, ką jie sako ar kaip elgiasi su vaikais. 

Gaila, bet daugelyje šeimų žmonės vieni kitų Aš vaizdui daro didelę žalą. 
Labai neigiamai veikia pravardės, kaltinimai, nuolatinis dėmesys kitų trūku- 
mams. Pvz., tėvas šaukia sūnui: „Ar tu kurčias?! Jeigu būtum nors truputį 
pagalvojęs, to niekada nebūtų atsitikę.“ Tokios replikos gali griauti sūnaus ti- 
kėjimą, pvz., savo intelektiniais gebėjimais. 

“ Ypač savęs įsisgmoninimo ribos išsiplečia paauglystėje. Paaugliams turėti 
savąjį Aš labai svarbu, todėl jie stengiasi būti originalūs, nepriklausomi. Dėl 





2.1 pav. Kartais įvaizdžiu dangstome savo tikrojo Aš skurdumą... 

šios priežasties jie paprastai išbando įvairius Aš vaizdus skirtingose situaci- 
jose. Tačiau patys plačiausi Aš vaizdai yra suaugusių žmonių. Kadangi, kaip 
minėjome, Aš vaizdas priklauso nuo bendravimo, o brandžių žmonių bendra- 
vimo ratas būna didžiausias bei santykiai su aplinkiniais žmonėmis įvairiausi, 
suaugusiųjų Aš vaizdas ir yra sudėtingiausias. 


2.1.3. AŠ VAIZDO TURINYS 


Žmogaus Aš vaizdo turinys formuojasi visą gyvenimą, suvokiant save ir kau- 
piant apie save tam tikrą patirtį. 

Aš vaizdo turinį sudaro įvairiausi asmenybės aspektai: intelektinės, fizinės, 
emocinės, moralinės savybės, socialinis statusas, profesiniai įgūdžiai, bendra- 
vimo gebėjimai ir t. t. Aš vaizdo turinio dalys sudaro tam tikrą diferencijuotą 
sistemą. Tarp jų gali būti prieštaravimų ir nesuderinamumo: asmuo gali ver- 
tinti savo intelektą teigiamai, o fizines savybes neigiamai ir pan. Aš vaizde 
viena ar kelios savybės gali imti dominuoti. Kitaip tariant, tam tikros savybės 
mums gali būti pačios svarbiausios, o kitos - antraeilės. Šiuolaikinėje visuo- 
menėje daugeliui itin reikšmingas yra intelektualumas, kūrybiškumas ir kt. 

Aš vaizdas yra ne atskirų asmenybės aspektų rinkinys, bet hierarchinė sis- 
tema, kurioje savybės užima skirtingą padėtį ir rikiuojasi pagal subjektyviai 
asmens suprantamą svarbą. Konkrečių Aš vaizdo savybių pagrindu formuo- 
jasi apibendrintas asmens Aš vaizdas. Tarp atskirų Aš vaizdo dalių ir bendro 
Aš vaizdo yra abipusis ryšys. Jei asmuo mano, kad yra stiprus, patrauklus, 
protingas, įdomus ir pan., tai jo Aš vaizdas yra pozityvus. Jei asmuo apskritai 
savo Aš vaizdą vertina neigiamai, tai ir atskiras savo savybes jis bus linkęs 
vertinti neigiamai. 


2.1.4. AŠ VAIZDO ĮSISĄMONINIMO LYGIAI 


Kiekvieno žmogaus Aš vaizdas yra sudarytas iš daugelio nevienodai įsisąmo- 
nintų elementų. Dalį Aš vaizdo žmogus įsisąmonina aiškiai, dalį - miglotai, o 
dalis Aš vaizdo lieka neįsisąmoninta (Valickas, 1991). Aš vaizdą galime įsivaiz- 
duoti kaip daugiapakopę piramidę, kurios viršūnė - įsisąmoninta, vidurys - 
neaiškiai įsisąmoninta, o pagrindas - neįsisąmoninta dalis (žr. 2.2 pav.). 

ĮSISĄMONINTA 






NEAIŠKIAI ĮSISĄMONINTA 


NEĮSISĄMONINTA 


2.2 pav. Aš vaizdo įsisąmoninimo lygiai 


Kai kuriuos dalykus apie save mes žinome, nujaučiame, bet negalime iš- 
reikšti žodžiais. Tačiau mumyse egzistuoja ir kai kas, ko mes nesuprantame. 
Taip yra todėl, kad kartais mums nepriimtinas arba grėsmingas savojo Aš 
vaizdo dalis mes „pametame“, paslepiame. Psichologijoje tai vadinama išstū- 
mimu į pasąmonę. Labai dažnai Aš vaizdo dalys, kurias mes „užmirštame“, 
kuriomis stengiamės atsikratyti, tampa įvairių bendravimo sunkumų priežas- 
timi. Psichoterapijos padedami arba savo pačių pastangomis mes visuomet 
galime praplėsti, pagilinti savo Aš vaizdą, suteikti jam vientisumo. 


2.1.5. Aš VAIZDO FORMOS 


Žmonės apie save dažnai kalba taip, tarytum jų Aš būtų visiškai nekintamas 
ir vienintelis. Tačiau iš tiesų kiekvienas žmogus gali turėti keletą įvairių Aš 
vaizdų. Jie yra lankstūs, t. y. keičiasi kintant bendravimo kontekstui. Įvairūs 
mokslininkai aprašo skirtingas Aš vaizdo formas: tikrąjį, esamąjį, įsivaizduo- 
jamąjį, potencialųjį ir t. t. Keletą jų apžvelgsime. 

Orientuotoje į žmogų asmenybės teorijoje Karlas Rodžersas (Rogers, 
1961) atkreipė dėmesį į realųjį ir idealųjį Aš. Realusis Aš - tai toks, koks 
esu iš tikrųjų, be pagražinimų, su teigiamomis ir neigiamomis ypatybėmis. 
Idealusis Aš - tai Aš vaizdas, kurį žmogus labiausiai norėtų atitikti. Jei ide- 
alusis Aš labai skiriasi nuo realiojo, asmuo jaučia psichologinį diskomfortą, 
nepasitenkinimą savimi. Vėliau, remdamiesi K. Rodžerso teorija, tyrinėtojai 
nustatė, kad tuomet, kai realusis ir idealusis Aš sutampa arba yra artimi, 

žmonės pasitiki savimi, pasižymi socialine pusiausvyra. Priešingu atveju jie iš- 
gyvena depresiją, nerimą, jaučiasi nesaugūs, jiems trūksta socialinės patirties. 

Čarlis Kulis (Cooley, 1902) išskyrė veidrodinį Aš. Šio autoriaus nuomone, 
Aš vaizdas formuojasi atspindėdamas aplinkinių vertinimus mūsų atžvilgiu. 
Kitais žodžiais tariant, veidrodinis Aš apima tai, kaip mes suvokiame savo 
„atspindžius“, stebėdami, kaip atrodome kitiems. Kitų žmonių elgesys su mu- 
mis mums yra tarsi veidrodis. Šiuo atveju labai svarbus yra bendravimas, nes 
apie kitų požiūrį į mus sužinome tik bendraudami. 

Džordžas Midas (Mead, 1934) patobulino šią koncepciją ir aprašė Aš, ma- 
tomą kitų akimis. Midas pastebėjo, kad žmonės sugeba „išeiti iš savęs“, atsi- 
durti kito vietoje arba save matyti kitų akimis. Pasak šio autoriaus, sampratai 
apie save svarbu ne tai, ką kiti galvoja, bet tai, ką mes įsivaizduojame juos 
galvojant apie mus. 

Psichologė H. Markus ir jos kolegos gilinosi į vieną iš daugelio Aš vaizdo 
formų - galimąjį Aš (Markus, Nurius, 1986). Galimieji Aš susideda iš to, kuo 
mes galėtume, norėtume (idealusis Aš) ar net bijotume tapti. Kiekviename 
iš mūsų glūdi daugelio galimųjų Aš atvaizdai. Galimieji Aš integruoja mūsų 
viltis, baimes, fantazijas ir siekius į bendrą to, kuo galėtume būti, vaizdą. Gali- 
mieji Aš stipriai veikia mūsų elgesį, pasirinkimus, gyvenimo kryptį. 

Dar viena svarbi Aš vaizdo forma yra parodomasis, arba viešasis, Aš. Viešasis 
Aš - tai toks Aš, kokį žmogus save pateikia kitiems. M. Snaideris (Snyder, 1987), 
tirdamas viešąjį Aš, pastebėjo, kad žmonės nevienodai intensyviai kontroliuoja 
ir reguliuoja viešąjį Aš. Šia prasme yra skiriami aukštos ir žemos savikontrolės 
asmenys. Aukštos savikontrolės asmenys keičia savo Aš vaizdą, kad jis atitiktų 
susidariusias aplinkybes ir aplinkinių lūkesčius. Jie gerai prisitaiko įvairiose so- 
cialinėse situacijose, tačiau jų viešasis Aš gali stipriai užgožti realųjį. Taigi iškyla 
asmens autentiškumo problema. Didėja atotrūkis tarp žmogaus norų ir elgesio. 
Todėl gali kilti įvairių neigiamų efektų santykiuose su aplinkiniais. Žemos sa- 
vikontrolės asmenys, priešingai, nesistengia kurti tam tikro įvaizdžio, bet ben- 
draudami nori maksimaliai išlikti savimi. Jie stengiasi kuo atviriau išreikšti tai, 
ką jaučia ir mąsto, nelabai atsižvelgdami į situaciją. Kai žmonės nereguliuoja 
savo Aš vaizdo, jie tampa nelankstūs, todėl jų bendravimas taip pat negali būti 
efektyvus. Šie žmonės nesugeba būti jautrūs bendravimo partneriai. 


Aš vaizdo samprata 55 


Mes aptarėme kai kurias Aš vaizdo formas, tačiau įvairios teorijos jų ski- 
ria dar daugiau. Konkrečiu atveju mumyse dominuoja viena Aš vaizdo dalis, 
o kitos tampa fonu. Fone esantis Aš vaizdas gali pradėti dominuoti, o domi- 
nuojantis - pereiti į foną. Pvz., kai žmoguje dominuoja idealusis Aš, jis norės 
tobulinti save, todėl skaitys knygas, naudosis kosmetikos priemonėmis, do- 
mėsis įvairiais seminarais, kursais ir pan.; kai dominuoja viešasis Aš, stengsis 
parodyti „gražiąją savo asmenybės pusę, todėl kels vertę prabangiu automo- 
biliu, madingais drabužiais, ekstravagantiška šukuosena ir t. t.; kai dominuoja 
veidrodinis Aš, žmogus derinsis prie įvaizdžio, kurį apie jį yra susidarę kiti 
(linksma interpretacija - 2.3 pav.). 

Visi Aš vaizdai atspindi vidinį žmogaus pasaulį ir susieja jį su gyvenimo 
patirtimi bei aplinkiniais žmonėmis. 


2.3 pav. „Matyt, ne 
visi suprato, ką reiškia 
autoportretas...“ 





2.1.6. AŠ VAIZDO FUNKCIJOS 


Pamėginsime išsiaiškinti, kokį vaidmenį Aš vaizdas atlieka bendraujant. Nu- 
statyta, kad Aš vaizdas turi keletą bazinių funkcijų (Baumeister, 1998; Sediki- 
des, Skowronski, 1997). 
» Aš vaizdas dalyvauja elgesio prognozėje. Kuo pozityviau žmogus su- 
vokia savo Aš vaizdą, tuo labiau šis suvokimas inspiruoja teigiamą pa- 
tyrimą, ir atvirkščiai. Kitaip tariant, Aš vaizdas laikui bėgant ima kurti 

realybę - jūs laimite arba pralaimite, ir tai vadinama išsipildančia prana- 
šyste. Išsipildanti pranašystė - tai įsitikinimas, kuris virsta realybe. Prie 
šios sąvokos kiek vėliau dar sugrįšime. 

Aš vaizdas padeda filtruoti informaciją, kurią jūs gaunate apie save iš 
kitų žmonių. Nors jums atrodo, kad klausotės, kas jums sakoma, tačiau 
išgirstate ne viską. Maža to, paprastai žmonės noriai priima tą aplin- 
kos siunčiamą informaciją apie save, kuri labiausiai sustiprina turimą 
Aš vaizdą, o prieštaraujančios informacijos tarytum negirdi. Taigi Aš 
vaizdas yra ir kitų žmonių reakcijos į mus rezultatas, ir filtras, tikrinantis 
gaunamus pranešimus. 

Aš vaizdas turi įtakos kalbos turiniui ir stiliui. Žmogaus Aš vaizdą 
dažnai atskleidžia jo kalbos apie save. Nuolatinis savęs kritikavimas ir 
abejonės savimi, tylus ir verkšlenantis balso tonas rodo prastą Aš vaizdą, 
ir atvirkščiai, tvirtumas, racionalūs vertinimai - pozityvų Aš. Pesimiz- 
mas taip pat gali būti negatyvaus Aš vaizdo ženklas. 

Aš vaizdas nulemia, kaip suvoksime kitus žmones. Pastebėta, kad kuo 
tikslesnis asmens Aš vaizdas, tuo tiksliau jis gali suvokti kitus; kuo po- 
zityvesnis Aš vaizdas, tuo pozityviau vertina kitus. Kitaip tariant, žmo- 
gus, kuris įžvelgia savo teigiamus bruožus, yra linkęs teigiamus bruožus 
įžvelgti ir kituose. 


Aš funkcijų įvairovė padeda suprasti, kodėl žmonės pateikia tokį įvairia- 


lypį savęs apibūdinimą. 


2.2. Savęs pažinimas 


Paprastai mes pažįstame save stebėdami ir tyrinėdami iš dviejų skirtingų po- 
zicijų: subjekto (aš) ir objekto (mane). Iš šių pozicijų galime analizuoti savo 


jausmus, mintis, elgesį ir matyti juos objektyviai - taip, kaip juos mato aplin- 


kiniai. Gebėjimas pažinti save - tai savo charakterio, galimybių ir silpnybių, 


poveikio kitiems žmonėms supratimas, gebėjimas puoselėti teigiamą savojo 
Aš suvokimą ir pan. 


Savęs pažinimas 57 


2.2.1. SAVĘS PAŽINIMAS SAVISTABOS BŪDU 


Vienas svarbiausių savęs pažinimo būdų - savistaba (introspekcija). Savi- 
staba - tai procesas, kurio metu mes žvelgiame į savo vidinį pasaulį, stebime 
savo mintis, jausmus, norus, ketinimus. 

Stebėdami save, mes galime rasti kai kuriuos atsakymus į mums rūpi- 
mus klausimus. Tačiau daugelis klysta manydami, kad tai yra labai paprasta. 
Nustatyta, kad savistabai žmonės skiria mažai laiko. Norėdami tai patikrinti, 
M. Čyksentmihajis ir T. Figurskis (Cszikszentmihalyi, Figurski, 1982) atli- 
ko tyrimą, kuris patvirtino, kad didžiąją mūsų kasdienių minčių dalį suda- 
ro mintys apie darbą, buitinius rūpesčius, aplinkinius žmones. Dėmesį į save 
dažniausiai atkreipiame išgirdę savo balso įrašą, pamatę save veidrodyje, pa- 
jutę, kad kiti žmonės mus stebi, ir t. t. 

Tačiau netgi tada, kai mes stebime save ir atliekame savianalizę, pade- 
dančią mums geriau pažinti savo Aš, ne visi mūsų jausmai ir elgesio motyvai 
suvokiami sąmoningai. Trumpai tariant, savistaba mes negalime visiškai pa- 
sikliauti. 

Savistabos rezultatai gali būti įvairūs: skausmingi, džiuginantys ar kt. Jei- 
gu mums pasisekė, pasiekėme gyvenimo tikslą, tai ir mintys apie save gali būti 
labai malonios. Bet jei analizuodami save atrandame trūkumų, galime pasi- 
justi blogai. Kai kada Žmonės stengiasi išvengti savistabos skaitydami knygas, 
žiūrėdami televizorių ir t. t. Kiti, bėgdami nuo savęs, ima piktnaudžiauti alko- 
holiu, vartoja narkotikus, be saiko valgo. 

Priešinga situacija yra tada, kai žmogui mąstymas apie save tampa būdu 
išvengti išorės problemų. Tuomet jis labai giliai nugrimzta į savo vidinį pasau- 
lį. Šis kraštutinumas irgi nėra geras. M. Čyksentmihajis ir T. Figurskis (1982) 
"teigia, kad žmonių mintys apie save vis dėlto dažniau yra nemalonios. Todėl 
asmenys, mėgstantys pasinerti į savo vidinius išgyvenimus, būna labiau pris- 
lėgtos nuotaikos (Nolen-Hoeksema, 1990). 


2.2.2. SAVO ELGESIO STEBĖJIMAS 


Kitas svarbus savistabos aspektas - savo elgesio stebėjimas. Jeigu mes nega- 
lime identifikuoti savo jausmų ar nuostatų kieno nors atžvilgiu, galime tai 

padaryti stebėdami savo elgesį (Bem, 1972). D. Bemo savęs suvokimo teo- 
rija teigia, kad kai mūsų nuostatos ar jausmai nėra aiškūs, mes sprendžia- 
me apie juos, stebėdami savo elgesį tose situacijose, kuriose tos nuostatos ir 
jausmai kyla. 

Tikriausiai sutiksite, kad mes negalime kiaurai matyti, kas dedasi mus 
supančių žmonių galvose, todėl apie jų jausmus bei nuostatas sprendžiame 
pagal elgesį. Kauzalinės atribucijos teorijos kūrėjas Fricas Heideris (Heider, 
1958) teigia, kad žmonės dažnai bando aiškinti kieno nors elgesį, priskirdami 
jam vidines arba išorines priežastis. 


FRICAS HEIDERIS (Fritz Heider) 
1896-1988 


Vidinės priežastys - tai asmenybės savybės, gebėjimai ir 
pan., o išorinės - tai aplinkybės, situacijos ir t. t. D. Bemo 





savęs suvokimo teorija teigia, kad lygiai taip pat mes spren- 
džiame apie savo jausmus ir nuostatas: stebime savo elgesį ir situaciją, kurioje 
jis pasireiškia, ir bandome nuspręsti, kodėl mes taip elgiamės. D. Bemo teoriją 
patvirtina ir daugybė tyrimų. Heideris pastebėjo, kad kaip kitų, taip ir savo 
elgesiui mes priskiriame vidines ir išorines priežastis. Tačiau vėliau nustatyta, 
kad tarp to, kaip žmogus aiškina savo ir kitų žmonių elgesį, yra skirtumų. 
Žmonės labiau linkę priskirti vidines priežastis kitų žmonių elgesiui nei savo. 
Ši tendencija vadinama veikėjo-stebėtojo efektu. Mes esame „veikėjai“, kai 
bandome išsiaiškinti savo paties poelgių priežastis, ir „stebėtojai“, kai bando- 
me paaiškinti kieno nors kito elgesį. Mes stebime save, savo elgesį skirtingose 
situacijose ir suprantame, kad kiekvienu atveju mūsų elgesys gali būti kitoks, 
todėl savo elgesiui mes linkę priskirti išorines priežastis. Aiškindami kitų el- 
gesį, mes dažnai pervertiname asmenybės įtaką ir nepakankamai įvertiname 
situacijos poveikį. 

Taigi savęs suvokimo teorija skelbia, kad „esant tam tikram vidinių signa- 
lų silpnumo, daugiaprasmiškumo ir interpretavimo sudėtingumo laipsniui, 
žmogus praktiškai užima tą pačią poziciją kaip ir išorės stebėtojas, kuris pasi- 

kliauja išorės signalais - elgesiu ir aplinkybėmis, kad galėtų padaryti teisingas 
išvadas apie savo vidines būsenas“ (Bem, 1972). 


2.2.3. SAVĘS PAŽINIMAS BENDRAUJANT 


Bendravimo svarbą savęs pažinimui pastebėjo psichologijos klasikas Vilja- 
mas Džeimsas (William James, 1842-1910). Jis atkreipė dėmesį į tai, kad skir- 
tingose socialinėse situacijose atsiskleidžia įvairūs Aš vaizdai. 

Jau susipažinome su koncepcijomis, kuriose kalbama apie savęs matymą 
kitų akimis. Gebėjimas matyti save kitų akimis labai svarbus savęs pažinimo 
aspektas. Jeigu mes neturėtume jokio „socialinio veidrodžio , tai įsivaizduo- 
tume tik miglotus savo Aš kontūrus. Tačiau bendraudami mes ne tik stebime 
save kitų akimis, bet ir lyginame save su aplinkiniais. 

Leono Festingerio (Festinger, 1954) socialinio palyginimo teorija skelbia, 
kad žmonės sužino apie savo ypatybes, lygindami save su kitais žmonėmis. 
Socialinis palyginimas - tai žmogaus savęs pažinimo būdas, kuomet lyginame 
savo ir kitų žmonių savybes. Lygindami save su kitais, mes galime išsiaiškinti, 
kiek esame blogesni arba geresni už kitus ir kiek esame panašūs arba skiria- 


mės nuo kitų. 


LEONAS FESTINGERIS (Leon Festinger) 
1919-1989 


Socialinio palyginimo teorija iškelia du svarbius klausi- 
mus: kada mes lyginame save su kitais ir su kuo mes save 





lyginame. Mes lyginame save su kitais, kai nėra objektyvių 
kriterijų ar apibrėžtų standartų, kurių padedami galėtume 
save įvertinti. Taip pat mes lyginame save su kitais, kai nesame tikri dėl savo 
elgesio, jausmų, gebėjimų ar pan. 

Kitas klausimas - su kuo mes save lyginame? Paprastai lygindami save su 
kitais, žmonės renkasi panašius į save. Tačiau mes ne visada pasirenkame tin- 
kamus asmenis. Šiuo požiūriu galime skirti du palyginimo tipus: aukštyn ir 
žemyn orientuotą socialinį palyginimą. Aukštyn orientuotas socialinis palygi- 

nimas reiškia, kad mes lyginame save su geresniais, stipresniais už save. Toks 
lyginimas gali padėti apibrėžti siektinus standartus, tačiau gali ir Žeisti mūsų 
ego, nes mes nuolatos matysime save kaip blogesnį už kitus. 

Kartais naudojame socialinį palyginimą, palaikantį mūsų ego. Mums labai 
svarbu tikėti savo meistriškumu, savo puikiais gebėjimais tam tikroje srityje. 
Taigi mes naudojame žemyn orientuotą socialinį palyginimą. Mes lyginame save 
su silpnesniais, prastesniais už mus. Tai vadinama apsisaugojimo, arba savo ver- 
tės kėlimo, strategija (Aspinwall, Taylor, 1993; Reis, Gerrard, Gibbons, 1993). 
Tačiau, jeigu mes kalbame apie savęs pažinimą, tai vis tik naudingiau savo savy- 
bes vertinti lyginant save su panašiais žmonėmis (Thornton, Arrowood, 1966). 

Socialinis palyginimas yra labai svarbus savęs pažinimui - jis turi įtakos 
savęs suvokimo turiniui ir leidžia modeliuoti savęs vertinimą. 

Bendraudami ir atsiskleisdami kitiems, mes taip pat geriau pažįstame save. 
Savo mintis, lūkesčius, nuomones, požiūrius, jausmus išgryniname apie juos 
pasakodami kitiems. Kalbėdami apie save, mes geriau save suvokiame ir kartu 
pasitiksliname, ką apie mūsų vidinį Aš mano aplinkiniai. 

Rodyti save kitokį, nei esame, arba slėpti savąjį Aš nuo aplinkinių nėra 
gerai. Žmonės, kurie stengiasi kažką nuslėpti nuo kitų ar pasirodyti ne tokie, 
kokie yra, paprastai skleidžia prieštaringus žodinius ir nežodinius ženklus. 
Todėl pirmiausia kyla įtampa apsimetinėjančio žmogaus viduje, o vėliau si- 
tuacija priverčia įsitempti ir aplinkinius, nes jie jaučia, jog bendrauja ne su 
tikruoju Aš. Taigi bendravimas tampa komplikuotas. 

Atsiskleisti taip pat nedera bet kam ir visada. Yra daugybė priežasčių, dėl 
kurių dažnai mes negalime būti atviri. Kartais mes negalime atsiverti, kad 
nesutrikdytume aplinkinių, kad apsaugotume kitų jausmus ir pan. Savigarba, 
nusistovėjusios bendravimo taisyklės, psichologinis klimatas ir daugybė kitų 
veiksnių lemia mūsų atsiskleidimo lygį. Taigi atsiskleidimas privalo būti griež- 
tai diferencijuotas. Paprastai mes nujaučiame, kam ir kiek galime atsiverti. 

Savęs atskleidimas priklauso nuo pasitikėjimo žmogumi, kuriam atsisklei- 
džiame. Todėl nuoširdžiai kalbame tik su tais, kuriais pasitikime. Atsiskleis- 
dami patys, skatiname atsiskleisti ir mumis pasitikėti tuos, su kuriais ben- 
draujame, o tai padeda užmegzti tarpusavio santykius. Atsiskleidimas ypač 
veiksmingas bendravimo pradžioje. 

Psichologijoje siūlomas modelis, kuriuo remiantis galima pavaizduoti sle- 
piamą savąjį Aš ir parodyti galimus Aš pasikeitimus atsiskleidžiant. Šio mo- 
delio autoriai yra Dž. Luftas ir H. Ingramas (Ingram, 1969). Jų garbei modelis 
pagal pirmąsias autorių vardų raides vadinamas Johari langu. 

Įsivaizduokite, kad kiekviename žmoguje yra keturios asmenybės erdvės: 
atvira, neaiški, paslėpta ir nežinoma. Keturi langai 2.4 pav. vaizduoja keturias 
galimas žmogaus Aš erdves, kurios skirstomos pagal tai, ką asmuo žino ir ko 
nežino apie save bei ką žino ir ko nežino apie jį kiti. Atvira erdvė yra vieša. Ji 
apima informaciją, kurią mes žinome apie save ir kiti žino apie mus, pavyz- 
džiui, mūsų vardą, profesiją ir pan. Paslėptoje erdvėje mes slepiame nuo kitų 
tai, ko nenorime, kad jie žinotų apie mus - savo baimes, fantazijas ir pan. Ne- 
aiški erdvė susideda iš dalykų, kuriuos apie mus žino kiti, tačiau mes jų nesame 
įsisąmoninę. Pavyzdžiui, aplinkiniai gali pastebėti, kad mes pernelyg stipriai 
kvepinamės, kad esame labai triukšmingi ir pan. Šią informaciją apie save mes 
galime gauti atgaliniu ryšiu, t. y. kiti žmonės gali pasakyti apie mus tokių daly- 
kų, kurių mes patys nejaučiame. Paskutinioji paslaptingiausia nežinoma erdvė 
yra nepažįstama niekam - nei mums, nei kitiems. Šioje srityje yra dar neatras- 
tos asmenybės ypatybės, pasąmonėje glūdintys Aš aspektai, pvz., fantazijos. 


AŠ 


Man žinoma Man nežinoma 


ATVIRA NEAIŠKI 


KITI 
Kitiems žinoma 


Kitiems nežinoma 


PASLĖPTA NEŽINOMA 





2.4 pav. Johari langas 

Pagrindinis Johari lango principas tas, kad pasikeitimai viename lange 
verčia keistis ir kitus. Galimi keturi atvirumo stiliai, kuriuos lemia asmens 
noras atsiskleisti ir atvirumas atgaliniam ryšiui. 

Jeigu bendraudami mes stengiamės gauti atgalinį ryšį, tai galime iš kitų 
apie save sužinoti daugybę dalykų ir šią informaciją perkelti į atvirą erdvę. 
Jeigu bendraudami mes atsiveriame, tai apie mus naujų dalykų sužino ap- 
linkiniai ir mes praplečiame savo atvirą erdvę. Žodžiu, žmonės, kurie noriai 
atsiveria bei noriai priima informaciją apie save iš kitų, turi daugiausia ga- 
limybių ir formuoti brandžius tarpasmeninius santykius, ir giliau pažinti 
save. Ir atvirkščiai, jeigu mes užsisklendžiame savyje, negauname atgalinio 
ryšio, mes blogiau suvokiame save ir nuo to nukenčia tarpasmeniniai san- 
tykiai. 

Įsivaizduokite, kad baigėte universitetą ir pradėjote dirbti. Jūsų pirmosios 
dienos darbe atrodys apytikriai taip: iš pradžių jūs mėginsite savo kolegoms 
atskleisti kuo mažiau savo asmenybės bruožų. Aplinkiniai taip pat bus su ju- 
mis atsargūs. Jie paprasčiausiai jus stebės, o jūs negalėsite tam pasipriešinti. 
Ir tik tada, kai kolegos jums ims siųsti atgalinį ryšį, neaiški erdvė sumažės. 
Jūs sužinosite, kaip aplinkiniai jus vertina, ką darote gerai, o kur reikėtų pasi- 
stengti. Pagerės jūsų darbo kokybė ir bendravimas su kolegomis. Kai jūs im- 
site labiau pasitikėti kolektyvu, o kolektyvas jumis, galėsite apie save atskleisti 
dar daugiau informacijos. Tuomet ir konfliktus bus įmanoma spręsti lengviau 
ir atviriau. Aišku, gali nutikti ir taip, kad kolegos ims siųsti tik neigiamą grįž- 
tamąjį ryšį. Tokia situacija, suprantama, jūsų atvirumo neskatins, mažins atvi- 
rą erdvę ir kels konfliktų grėsmę. 

Vis dėlto bendraudami ir atskleisdami savąjį Aš, mes dalijamės informa- 
cija ir kuriame abipusiu pasitikėjimu grįstus santykius. Šios dalybos padeda 
geriau pažinti savąjį Aš ir kitus žmones, stiprina tarpusavio santykius. Jeigu 
bendraudami ir atsiverdami galime tai pasiekti, vadinasi, verta rizikuoti. 

Pamąstykite, ar, bendraudami su draugais, galėtumėte būti atviresni, nei 
buvote iki šiol? 

2.2.4. SAVĘS VERTINIMAS IR SAVIGARBA 


Savęs pažinimas apima ne tik savo charakteringų bruožų bei ypatybių žinoji- 
mą, bet ir jų vertinimą. Minėjome, kad Aš vaizdas yra žinių apie save visuma, 
tačiau šios žinios visada yra susijusios su tam tikru vertinimu. Iš esmės as- 
mens savęs vertinimas yra teigiamas arba neigiamas Aš vaizdo vertinimas. 

Į klausimą: „Kas aš esu*“, jūs tikriausiai atsakytumėte: „Studentas.“ Bet 
studentas jūs esate ne bet koks, o „geras“ arba „blogas“. Vadinasi, mes turime 
ne tik savąjį Aš vaizdą, bet ir pozityvųjį ar negatyvųjį Aš. Savosios vertės jaus- 
mas, arba savęs vertinimas, - tai savo galimybių, savybių ir vietos tarp kitų 
žmonių vertinimas. Savęs vertinimas susijęs su savigarba. Neigiamas savęs 
vertinimas susijęs su žema savigarba, o teigiamas - su aukšta. Savigarba - tai 
pagarbos pačiam sau, pasitikėjimo savimi jausmas. 


2.5 pav. Žemas savęs vertinimas AB O | | 2 || | / /, „ 


Jei nesate rr 
a vžSiLwĘS. 


A 
1 18, 
| || 1] 
* 
1» vu 
XX | 
L 
1 
1 | 
- + 





Kodėl žmonės save vertina? Yra trys pagrindiniai savęs vertinimo moty- 
vai: pirma, žmonės save vertina norėdami geriau pažinti save, sužinoti savo 
gerus ir blogus bruožus; antra, nori būti reikšmingesni, todėl ieško žinių apie 
savo pozityvias savybes; trečia, nori pasitikrinti (Sedikides, 1993). 

Savigarba priklauso nuo to, kokias normas ir vertybes mes esame įsisavi- 
nę. Jeigu jūs augote šeimoje, kurioje buvo aukštinama savikontrolė, tai galite 
pradėti savęs nemėgti už tai, kad streso metu tampate pažeidžiamas(-a). 

Savigarba nėra pastovus jausmas, bet įvairiais atvejais gali kisti jos ampli- 
tudė. Mes galime kalbėti apie bendrą savigarbos lygį - kai vertiname savo as- 

menybę apskritai, ir apie konkretų lygį konkrečioje situacijoje - kai vertiname 
atskiras savo ypatybes, poelgius, veiksmus. 

K. Mruko (Mruk, 1999) nuomone, savęs vertinimas - tai ne tik supra- 
timas, kaip gerai ar blogai jūs ką nors darote, bet ir kokią reikšmę jūs patys 
teikiate savo veiksmams (tam, ką darote). Pasak Mruko, aukštą savęs vertini- 
mą lemia ne tik savybių suvokimas, bet ir tikėjimas jų vertingumu. Kadangi 
žmonių vertybiniai prioritetai laikui bėgant kinta, tai gyvenimiškos patirties 
veikiamas kinta ir asmens savęs vertinimas. 

Kai asmuo sėkmingai pritaiko savo žinias, įgūdžius, gebėjimus ar asme- 
nybės savybes, jo savęs vertinimas pakyla. Kai asmuo šių dalykų negali ar ne- 
sugeba panaudoti, savęs vertinimas krinta. Kaip daugelis psichologų pastebi, 
savęs vertinimas atspindi suvoktą skirtumą tarp asmens realaus ir idealaus Aš 
vaizdo. Džeimsas šį ryšį išreiškė taip: 


SAVĘS VERTINIMAS = SĖKMĖ ; PRETENZIJOS 


Paprastai mes save vertiname įvairiais būdais: stebėdami savo elgesį ir išo- 
rinius situacinius veiksnius, lygindami save su kitais žmonėmis, priešpriešin- 
dami savo pretenzijas ir objektyvius veiklos rezultatus. Asmenybės savigarba 
taip pat formuojasi ir girdint bei įsidėmint aplinkinių vertinimus. Ypač tai bū- 
dinga vaikystėje. Vaikystėje svarbiausią vaidmenį atlieka suaugusiųjų - tėvų 
ar globėjų - vertinimai, vėliau mokykloje - mokytojų. Taigi vaiko adekvataus 
savęs vertinimo formavimąsi lemia tėvų ir vaikų tarpusavio santykių bei tėvų 
vertinimų ypatumai. 

Savęs vertinimo adekvatumas priklauso nuo to, ar tiksliai suvokiame save 
ir kaip reaguojame į tai, kaip mus suvokia kiti. Visi esame patyrę sėkmių ir ne- 
sėkmių, visi girdėjome komplimentų ir kritikos. Jei pernelyg sureikšminame 
sėkmingą patirtį, teigiamus rezultatus, mūsų Aš vaizdas gali hipertrofuotis, 
t. y. savęs vertinimas gali tapti per aukštas. Jei per jautriai reaguojame į kriti- 
ką, ilgai ją prisimename, neįvertiname savo sėkmės, gali formuotis per žemas 
savęs vertinimas. Nei vienu, nei kitu atveju Aš vaizdas ir savęs vertinimas ne- 
bus adekvatūs, kitaip tariant, žmogus nežinos, kas gi jis yra iš tikrųjų. 

Savęs vertinimo nekongruentumas - tai klaidingo savęs suvokimo ir 
realybės skirtumas. Nekongruentumas yra problema, nes paprastai savęs su- 
vokimas mūsų elgesį veikia stipriau negu realūs gebėjimai (Weiten, 1998). 
Kai kurie žmonės yra linkę net keisti savo elgesį, norėdami patvirtinti jau su- 
siklosčiusį tam tikrą savęs suvokimo aspektą. Taigi aukštai save vertinantys 
žmonės linkę elgtis pasitikinčiai, o žemai vertinantys - elgiasi taip, kad patvir- 
tintų žemą savęs vertinimą. Iškreiptas savęs vaizdas paprastai sustiprinamas 
dviem būdais: išsipildančiomis pranašystėmis ir pranešimų filtracijos būdu 
(Verderber, Verderber, 2005). 

Išsipildančios pranašystės - tai įvykiai, kurie vyksta pagal mūsų pačių ar 
kitų parengtą scenarijų ar lūkesčius. Išsipildančios pranašystės - tai ne progno- 
zės apie save. Mes tiesiog dažnai užsiprogramuojame sėkmei arba nesėkmei. 
Tai yra susiję su mūsų savęs vertinimu. Pvz., aukštai save vertinantys asmenys, 
kurie džiaugiasi savo sėkme, yra įsitikinę ir „pranašauja“ kad tą pačią sėkmingą 
situaciją jie gali pakartoti. Žemai save vertinantys savo sėkmę priskiria palan- 
kioms aplinkybėms ir „pranašauja“, kad daugiau jie to negalėtų pakartoti. 

Kitų vertinimai taip pat gali daryti įtaką žmonių veiksmams. Pvz., jei dės- 
tytojas su studentais elgiasi taip, tarytum jie būtų labai gabūs, studentai gali 
„užkibti“ ir imti labiau stengtis. Taigi, kalbėdami su kitu žmogumi, kartais net 
nejučia veikiame jo būsimą elgesį. 

Pranešimų filtravimas. Mūsų savęs suvokimą gali iškreipti gaunamų 
pranešimų filtravimas: net girdėdami pranešimą teisingai, suvokti jį galime 
klaidingai (mūsų ausys jį girdi, o smegenys įrašo). Pvz., surengę savo grupei 
originalų vakarėlį, nugirstate ką nors garsiai komentuojant, kad esate geras 
organizatorius. Vienas tai ignoruos - atseit kiekvienas galėtų tai padaryti, o 
kitas dar labiau ims pasitikėti savimi. 

Dažniausiai žmonės apie save linkę manyti gerai. Kitaip tariant, mes esame 
motyvuoti išlaikyti savigarbą. Tačiau nė vienas iš mūsų negalėtų pasigirti, kad 
viskas gyvenime sekasi vienodai sklandžiai. Vienose srityse mums sekasi ge- 
riau, kitose - prasčiau, o kai kur - visai nesiseka. Kompensuoti nesėkmes mes 
galime iš naujo įvertindami savo Aš vaizdo aspektus: galime susikoncentruoti 
į vienus savo Aš aspektus ir ignoruoti kitus. Šiuo atveju išryškėja skirtumas 
tarp žmonių su aukšta ir žema savigarba. Žmonės, kurių savigarba aukšta, 

gerai žino savo teigiamas ir neigiamas puses. Tačiau apibūdindami save, jie 
akcentuoja teigiamas savybes, nes galvoja, kad pozityvūs bruožai yra svar- 
biausi. Jie ne tik gerai pažįsta save, Žino įvairius savojo Aš bruožus, bet ir tarp 
šių bruožų išlaiko griežtas ribas. Taigi jeigu jūsų savigarba aukšta ir netikėtai 
jus paliko draugas arba draugė, galėsite daugiau dėmesio skirti studijoms, ak- 
centuoti studento vaidmenį ar pan. Bet jeigu jūsų savigarba žema - jausitės 
labai vienišas ir nelaimingas. 

Mokslininkai pastebi, kad žema savigarba dažnai yra susijusi su menku sa- 
vęs pažinimu (Campbell, 1990). Žmonės su žema savigarba tiesiog blogiau žino 
savo ypatybes ir jų konkretūs savęs vertinimai nėra aiškiai diferencijuoti. 

Mūsų savigarbos lygis atsispindi bendravime. Ir aukštą, ir žemą savigarbos 
lygius atitinka tam tikras bendravimo stilius bei kalbos būdas. Žmonės, kurių 
savigarbos lygis aukštas, bendrauja atvirai, tiesiai, užtikrintai. Jų žodynas pla- 
tus ir lankstus. Jie kalba tvirtai, neabejodami. Jų žodžiuose galime įžvelgti ir 
savo klaidų pripažinimą, ir atsakomybę už savo veiksmus. Šie žmonės rūpina- 
si kitais ir sugeba užjausti. Jie nereikalauja sau ypatingo dėmesio, jų požiūris 
į save tvirtas, todėl jie nebijo kritikos ir nesėkmių. Jie gerai galvoja apie kitus 
ir patys tikisi pritarimo iš aplinkinių. Šie žmonės jaučiasi gerai būdami ir su 
pranašesniais uŽ save. 

Tie, kurių savigarbos lygis žemas, kurie nepasitiki savimi, būdami tarp 
žmonių jaučiasi bejėgiai. Jie nenori rizikuoti užmegzdami santykius su kitais 
žmonėmis, todėl labai apriboja savo bendravimą. Jiems būdinga suglebusi lai- 
kysena, apsauginių gestų gausa, jiems trūksta gyvumo. Kalbėdami šie žmo- 
nės nuolat sau prieštarauja, apie kitus kalba su pavydu. Jų kalba neryžtinga. 
Tie, kurių savigarba žema, dažnai vartoja tokius žodžių junginius kaip „tu 
geriau žinai, „kaip pasakysi“ ir t. t. Jie - pesimistai, neigiamai vertina savo 
socialinius gebėjimus ir rezultatus, kurių pasiekia. Net jei rezultatai akivaiz- 
dūs, jie yra įsitikinę, kad sėkmę nulėmė ne jų pačių pastangos, gebėjimai, bet 
laimingai susiklosčiusios aplinkybės. Todėl iš aplinkinių jie tikisi neigiamo 
vertinimo. Tokie žmonės jau verčiau renkasi patys žeminti save, negu girdėti 
savo adresu kitų kritiką. Todėl norėdami užbėgti už akių aplinkinių kritikai, 
kritikuoja patys save. Jie lengvai pasiduoda įtakai ir nesugeba apsiginti nuo 
negatyvių kitų žmonių vertinimų. 

Žema savigarba brangiai kainuoja. Su žema savigarba susijusios tokios bė- 
dos kaip narkomanija, alkoholizmas, nusikalstamumas. Mokslininkai nustatė, 
kad egzistuoja koreliacinis ryšys tarp žemos savigarbos ir gyvenimo problemų 
(Myers, 2000). Aukšta savigarba, priešingai, suteikia mums didžiulį malonu- 
mą. Todėl žmonės, kurie atkakliai ieško ir negali atrasti laimės, turėtų užsiimti 
savigarbos didinimu (Brochner, Hulton, 1978; Brown, 1991). 

Savęs vertinimas ir savigarba yra plačiai tyrinėjami fenomenai socialinėje 
psichologijoje, nes jie daro didžiulę įtaką žmogaus psichinei sveikatai, tarp- 
asmeniniam bendravimui ir t. t. Būtent todėl savęs vertinimas yra raidos, kli- 
nikinės, asmenybės ir socialinės psichologijos tyrimo objektas. 


SUŽINOKIME DAUGIAU 

Mokslininkai nustatė, kad mūsų pasitikėjimas savimi priklauso nuo kūno laikysenos. 
Kaip rodo Ohajo universiteto profesoriaus R. Peti (Petty, 2009) atliktas tyrimas, žmo- 
gaus kūno padėtis daro įtaką ne tik tam, kaip jį suvokia kiti, bet ir paties Žmogaus 
mintims apie save. „Daugelis žino, kad žmogus, sėdintis tiesiai, sudaro gerą įspūdį 
apie save aplinkiniams. Tačiau žmogaus poza svarbi ir jo paties požiūriui į save, Kai 
žmogus sėdi tiesiai, jis labiau pasitiki savimi“, - sako Peti. 

Kartu su kolega iš Madrido universiteto P. Brioliu ir Ohajo universiteto dokto- 
rantu B. Vagneriu jis atliko tyrimą, kuriame dalyvavo 72 studentai. Studentai buvo 
prašomi kontroliuoti savo kūno padėtį ir tuo pat metu atlikti kitas užduotis. Tiria- 
mieji buvo sodinami prie kompiuterių ir prašomi sėdėti arba tiesiai, arba susikūpri- 
nus. Būdami vienoje iš šių pozų, tiriamieji turėjo įvertinti savo pasitenkinimą darbu 
bei kvalihkacinius gebėjimus. Jie privalėjo užrašyti tris teigiamus arba tris neigia- 
mus savo charakterio bruožus, kurie ateityje galėtų turėti įtakos jų karjerai. Rezulta- 
tai buvo stulbinami. Pasirodė, kad savo bruožų vertinimas tiesiogiai priklauso nuo 
vertinimo metu buvusios studentų kūno padėties. Tiesiai sėdėję studentai akcentavo 
savo teigiamas savybes, susikūprinę - neigiamas. 

Taigi išmokę taisyklingos laikysenos, mes galime imti labiau pasitikėti savimi. 


Šaltinis: http://medicineworld.org/news/psychology-news.htnl, 2009 10 26. 

2.2.5. AŠ VAIZDAS IR KULTŪRA 


Įvairūs požiūriai į Aš vaizdą buvo aptarti remiantis vakarietiškomis psicho- 
logijos teorijomis. Vakarietiškos kultūros yra individualistinės, joms priklauso 
mažesnioji žmonijos dalis (Šiaurės Amerika, Šiaurės ir Vakarų Europos šalys). 
70 proc. pasaulio gyventojų priklauso kolektyvistinėms kultūroms (Centrinė 
Amerika, Azija, Afrika). Individualistinėse kultūrose puoselėjami ir vertinami 
individo poreikiai, kolektyvistinėse svarbiausi yra kolektyvo poreikiai (Trandis, 
1994, 1995). Taigi šios kultūros formuoja skirtingą požiūrį į savo Aš vaizdą. 

Individualistinėse kultūrose skatinamas nepriklausomo, unikalaus Aš vaiz- 
do formavimas, o kolektyvistinėse kultūrose - priklausomo (žr. 2.6 pav.). Pas- 
tarosiose kultūrose Aš suvokiamas kaip grupės dalis. Šis reiškinys vadinamas 
susijusia savastimi. Kolektyvistams svarbu grupės gerovė, todėl jie renkasi 
tikslus, naudingus grupei. Jei tarp asmeninių ir grupės tikslų kyla konfliktas, 
pirmenybė teikiama grupės tikslams. Kolektyvistinių kultūrų asmenų socia- 
linis elgesys labiau priklausomas nuo visuotinai priimtinų normų ir kitų išo- 
rinių procesų, 0 ne asmeninių nuostatų ir jausmų. Ypatinga reikšmė ten yra 
skiriama pareigoms ir prievolėms. Vertingiausios savybės jiems yra ištikimybė, 
nuolankumas, pagarba, priklausomybė, patikimumas ir tinkamas elgesys. 

Individualistinėse kultūrose žmonės siekia padidinti savęs vertinimą, bet 
kolektyvistinėse tai būna labai retai. Dažnai supratimas savęs kaip kolektyvo 
ląstelės siejasi su savikritika: besirūpinantis kolektyvo gerove asmuo paprastai 
kritiškiau vertina savo paties elgesį. 

2.6 pav. Aš vaizdas vakarietiškoje ir rytietiškoje kultūrose (Markus, Kitayama, 1991) 

Individualistinėse kultūrose pirmenybė teikiama asmenims, o ne gru- 
pėms. Šiose kultūrose prisirišimo prie grupės jausmas ir rūpestis grupės gero- 
ve gerokai silpnesni. Čia pabrėžiama individo gerovė, jo poreikiai ir jausmai. 
Socialinis elgesys priklauso nuo vidinių poreikių, nuostatų. Individualistai 
vertina tokias savybes kaip saviraiška, kūrybingumas, pasitikėjimas savimi, 
išskirtinumas, drąsa, asmeninė laisvė, teisingumas ir savarankiškumas. 


2.3. Socialiniai vaidmenys 


Jūs jau žinote, kad mumyse glūdi įvairūs Aš vaizdai. Kiekvienoje konkrečio- 
je situacijoje mes galime rodyti skirtingas savo Aš puses. Kontaktuodami su 
aplinkiniais, mes žodiniais ir nežodiniais signalais bei elgesiu visada prisista- 
tome, kokie esame arba norėtume būti (Leary 1995; Nail, Van Leenwen, Po- 
well, 1996 ir kt.). Savęs pateikimas - tai elgesio būdas, kurį mes naudojame 
būdami su kitais žmonėmis tam, kad atitiktume savo idealųjį Aš, kad geriau 
atliktume savo pasirinktą vaidmenį, kad galėtume kontroliuoti kitų požiūrį į 
mus, kad paveiktume tarpusavio sąveikos procesą (Burton, Dimbleby, 1996). 
„Būdami tarp kitų žmonių, mes siekiame pasirodyti taip, kad aplinkiniai 
susidarytų apie mus tokį įspūdį, kokio pageidaujame. Taigi mes tampame savo 
paties Aš „vadybininkais“. Kitais žodžiais tariant, bendraudami mes kuriame 
ir kontroliuojame įspūdį. Įspūdžio kūrimas suprantamas kaip sąmoningas 
arba nesąmoningas procesas, kurio metu asmuo elgiasi viešumoje taip, kad 
sukurtų savo siekius ir poreikius bendraujant atitinkantį įvaizdį (Goftman, 
2000; Schlenker, Weigold, 1992). Tikriausiai pastebėjote, kad kavinėje, įstai- 
goje, namuose ir kitose vietose mes esame šiek tiek skirtingi. Aplinka tarytum 
deformuoja mūsų Aš, priverčia mus vienaip ar kitaip elgtis. Mūsų Aš turi ati- 
tikti konkrečią situaciją, taigi mes turime būti tokie ir elgtis taip, kaip iš mūsų 
tikimasi. Priklausomai nuo konkrečių sąlygų mes visada esame priversti per- 
sikūnyti į vieną ar kitą vaidmenį. 
Vaidmuo socialinėje psichologijoje apibrėžiamas kaip Žmogaus elgesio 
būdų visuma, būdinga kuriai nors veiklos sričiai. Tai reiškia, kad tam tikro- 
mis gyvenimo aplinkybėmis mes tikimės iš žmogaus joms adekvataus elgesio. 

Jeigu žmonės elgtųsi ne taip, kaip iš jų reikalauja vaidmuo, iškiltų grėsmė vi- 
suomenės tvarkai. Štai, pavyzdžiui, kiekviena ištekėjusi moteris tikisi sulaukti iš 
savo vyro dėmesingumo, švelnumo, paramos. Jei vyras „supainiotų“ vaidmenis 
ir imtų rodyti visa tai kitoms moterims, tikriausiai šeimai iškiltų pavojus. 

Dažniausiai mes prisiimame vaidmenį kaip normalų visuomeninio elgesio 
būdą. Tačiau mes ne tik tenkiname aplinkinių lūkesčius, bet ir patys individu- 
aliai tą vaidmenį interpretuojame. Vaidmens interpretavimas priklauso nuo 
žmogaus savęs pažinimo, socialinės situacijos vertinimo, asmeninių nuostatų, 
vertybių, vilčių, patirties. 

Atliekami vaidmenys gali būti nulemti mūsų poreikių, kuriamų santykių, 
grupės pasirinkimo, kultūrinių lūkesčių, sąmoningo apsisprendimo ir t. t. Kai 
kuriuos vaidmenis prisiimame noriai, kitus verčia priimti tam tikros aplinky- 
bės. Pvz., dažnai didelėse šeimose vyriausiam vaikui primetamas tvarkdario 
vaidmuo; kartais grupė žmoguje įžvelgia juokdarį, ir žmogus atlieka šį vai- 
dmenį net ir jausdamas, jog jis jam nepatinka. Žmonės, jaučiantys, kad at- 
lieka aplinkos primestą vaidmenį, paprastai jį atlieka blogiau. Taigi kasdien 
atliekame daugybę vaidmenų, pasitelkę įvairias savo savybes bei gebėjimus. 
Kiekvienoje naujoje situacijoje galime atlikti jau žinomą vaidmenį arba mė- 
ginti atlikti naują. 

Žodis „vaidmuo“ nereiškia apsimestinio, netikro elgesio. Kartais gyveni- 
me mums iš tikrųjų tenka gana ciniškai atlikti vaidmenis, kuriais mes patys 
netikime, tačiau čia kalbame ne apie tai. Mes atliekame vaidmenis, keisdami 
savo elgesį taip, kad padarytume kitiems trokštamą įspūdį, ir kartu vaidmenis 
internalizuojame - pasisaviname, įjungdami į bendrą savo asmenybės kon- 
tekstą. Mūsų atliekamas vaidmuo tampa neatsiejama mūsų Aš vaizdo dalimi 
(Park, 1950). 

Kartais mūsų vaidyba, kuriant trokštamą įspūdį, yra labai ryški, pvz., pir- 
mojo pasimatymo metu, duodant interviu televizijai ir t. t. Jeigu mes neten- 
kame „publikos“ arba atsiduriame tarp artimiausių, mus puikiai pažįstančių 
žmonių, vaidyba susilpnėja. 

Socialinėje psichologijoje yra skiriami oficialūs ir neformalūs vaidmenys. 
Oficialūs vaidmenys yra formalizuoti, pvz., dėstytojo, studento, kario, gy- 
dytojo ir t. t. Neformalių vaidmenų atlikimą sąlygoja tradicijos, moralė ar 

tarpusavio susitarimas. Todėl draugo, svečio, giminaičio ir kt. vaidmenys yra 
sunkiai apibrėžiami ir gana subjektyviai interpretuojami. 

Apie tai, kaip mes išmokstame ir atliekame vaidmenis realiame gyveni- 
me, vaizdžiai rašo amerikiečių antropologas Ervingas Gofmanas. Jo socialinio 
bendravimo teorija remiasi „dramaturginiu“ modeliu, kuriame teatras laiko- 
mas socialinio gyvenimo metafora. Kaip aktoriai scenoje rodo kai kuriuos 
savo kuriamo personažo aspektus, taip ir mes bendraudami rodome tam ti- 
krus savo Aš vaizdus. Kaip ir teatras, realus gyvenimas susideda iš scenos ir 
užkulisų. Tik realiame gyvenime mes tuo pačiu metu esame aktoriai, publika 
ir režisieriai (Goffman, 2000). 

Gofmanas skiria individualius ir komandinius vaidmenis. Paprastai 
mes esame įvairių komandų - šeimos, mokyklos, darbovietės, bažnyčios ir 
daugybės kitų grupių - nariai. Vienas komandos tikslų - pristatyti savo so- 
cialinę grupę. Pvz., firma stengiasi sudaryti aplinkiniams efektyvios, darnios, 
patikimos įstaigos įspūdį. Suakuriama komanda, kuri privalo „vaidinti“ kartu. 
Komandinę vaidybą paprastai koordinuoja lyderis. Pabandykite stebėti ko- 
mandinį vaidinimą, kai esate parduotuvėje, restorane ar kitoje įstaigoje. 

Siekdami sukurti norimą įspūdį apie save ar savo grupę, mes keičiame ne 
vien elgesį, bet ir išvaizdą bei socialinę aplinką. Taigi norėdami sukurti savo 
vaidmenį, paslėpti ar apsaugoti savo tikrąjį Aš, mes naudojame gausybę įvai- 
rių kaukių. Tam tikros rūšies kaukėmis galima laikyti drabužius, makiažą ar 
šukuoseną, aksesuarus ir t. t. Netgi šypsena kai kada apibūdinama kaip kaukė 
(Fast, 1970). Taip pat, atsižvelgdami į savo skonį, savimonę, finansinę padėtį, 
kuriame savo darbo vietos, namų, buto ar kambario dekoracijas, rinkdamiesi 
ir išdėliodami įvairius interjero elementus. 

E. Gofmanas tvirtina, kad realus gyvenimas, kaip ir teatras, gali būti skirs- 
tomas į sceninę ir užkulisinę erdvę. Sceninė skirta publikai, o užkulisai - sau. 
Mūsų namuose taip pat yra skirtingos erdvės. Jeigu žiūrovai įsiveržia į mūsų 
namų užkulisus, kai mes esame tam nepasiruošę, pasijuntame nejaukiai. 

Kai laukdami svečių valome, tvarkome savo butą, mes tarytum ruošiamės 
pasirodymui. Sulaukę svečių, namiškiai ima vaidinti pasirinktus vaidmenis, 
laikosi tam tikrų mandagumo taisyklių, elgesio normų. Taigi sceninis gyve- 
nimas vyksta, kai mes rodome tam tikrą savo Aš aspektą, stengiamės sukurti 

ar išlaikyti kokį nors įspūdį kitų akyse. Ir, priešingai, užkulisuose mes esame 
tada, kai nesistengiame aktyviai kurti ar valdyti įspūdžio. Tuomet aktoriai gali 
nusimesti kaukes. 

Paprastai mes mokomės, dirbame, sportuojame, lankome įvairius klubus, 
turime visuomeninių įsipareigojimų, dalyvaujame politiniame gyvenime, visi 
esame sūnūs ar dukros ir t. t. Kuo įvairesnė mūsų veikla, tuo daugiau vai- 
dmenų atliekame. Kartais vaidmenys gali imti vienas kitam trukdyti. Kitaip 
tariant, gali kilti vaidmenų konfliktų. Jie kyla dėl įvairių priežasčių, pvz., kai 
vieno vaidmens atlikimas prieštarauja kitam, kai asmuo ir aplinkiniai skirtin- 
gai vertina kokio nors vaidmens reikšmingumą, kai vaidmenų atlikėjai juos 
skirtingai interpretuoja ir pan. Kaip žmogus išsprendžia vaidmenų konfliktą, 
priklauso nuo jo brandos, vertybių ir asmenybės savybių. 


2.4. Asmens tapatumas 


Ką tik kalbėjome apie tai, kaip rodome save kitiems, kurdami norimą įspūdį 
ir atlikdami įvairius vaidmenis. Tačiau, jeigu visas gyvenimas panašus į teatrą, 
o mes esame nuolat susikoncentravę į įvairius vaidmenis, ar neiškyla pavojus 
prarasti savo tikrąjį Aš? Nepasimesti tarp įvairių visuomeninio elgesio šablo- 
nų, kuriuos mums primeta aplinka, kad patenkintume jos lūkesčius, mums 
padeda asmens tapatumas. 

Tapatumas (identitetas) - tai subjektyvus savęs kaip individo, derinančio 
įvairius socialinius vaidmenis, supratimas. Ši sąvoka išreiškia asmens gebėji- 
mą apibūdinti save atsakant į klausimą „Kas aš esu*“, ir gautus įvairius atsaky- 
mus derinti tarpusavyje. Asmens tapatumas nusako žmogaus vientisumą, Aš 
vaizdo vienybę. Jis susijęs su individo vidiniu poreikiu išlikti pačiu savimi. 

Atsakydami į klausimą „Kas aš esu?“, mes neretai pirmiausia minime lytį 
ir profesiją, taip pat tikėjimą, tautybę ir t. t. Vadinasi, tapatumo pagrindą su- 
daro asmenybės prisiimti tam tikri, dažniausiai svarbiausieji, socialiniai vai- 
dmenys. Kai kurie mūsų tapatumai yra pastovūs, nekintantys, pvz., lytinio 
vaidmens tapatumas dažniausiai visą gyvenimą išlieka tas pats. Tačiau kiti 
tapatumai gali kisti. Pvz., pradėjęs lankyti mokyklą, vaikas tapatinsis su mo- 

kinio vaidmeniu, vėliau, baigęs mokyklą ir įstojęs į universitetą - su studento, 
o dar vėliau - su kurios nors profesijos atstovo vaidmeniu. Vėliausiai, išėjus 
į pensiją, šis tapatumas dar kartą keisis, jei Žmogus tapatinsis su pensininko 
vaidmeniu. 

Pirmasis tapatumo sąvoką psichologijoje XX amžiaus pradžioje pavartojo 
Zigmundas Froidas aiškindamas, kaip vaikas perima jam reikšmingų žmonių 
elgesį, prisiima moters arba vyro vaidmenį. Froidas identifikaciją traktavo 
kaip nesąmoningą psichologinį procesą, kai perimamos kito žmogaus (ar 
žmonių grupės) pažiūros ar savybės ir visiškai arba iš dalies su juo (ar jais) 
supanašėjama. Identifikuojantis ne vien perimami įvairūs vaidmenys - lyties, 
amžiaus, profesiniai, bet kartu perimami ir įpročiai, simpatijos, antipatijos bei 
kiti bruožai. Neofroidistų supratimu, identifikacija yra pagrindinis žmogaus 
Aš vystymosi mechanizmas. Identifikacijos metu tarp asmens ir jo atspindi- 
mo objekto kyla tam tikras emocinis ryšys, kurio turinį sudaro tapatumo su 
objektu išgyvenimas. Šiuolaikinėje psichologijoje identiteto sąvoka išplito toli 
už psichoanalizės ribų ir labai plačiai vartojama socialinėje psichologijoje. 

Išsamiau tapatumo esmę atskleidė amerikiečių psichologas, egopsicholo- 
gijos kūrėjas Erikas Eriksonas (Erikson, 1963). Identitetas laikomas pagrindi- 
ne jo psichologinės raidos teorijos sąvoka. 


ERIKAS ERIKSONAS (Erik Erikson) 
1902-1994 


E. Eriksono nuomone, žmogus ieško savo tapatumo visą 
gyvenimą, tačiau paauglystėje dėl didelių fizinių bei kogni- 
tyvinių pokyčių ir būtinybės pasirinkti profesiją tapatumo 
klausimai ypač išryškėja. Paaugliai, ieškodami savo tapatumo, yra linkę ekspe- 
rimentuoti karjeros, religijos, politikos ir kitose srityse. Kartais jie tyčia save 


v. 


išbando netikėčiausiose situacijose: „žaidžia“ metalistus, pankus, banglus, bai- 





kerius ir pan. Toks paauglio elgesys dažnai yra tik bandymas geriau susivokti 
savyje, atrasti savo vietą visuomenėje. Kad apibrėžtų šią tapatumo pasiekos ar 
vaidmenų sumaišties stadiją, E. Eriksonas įvedė tapatumo krizės sąvoką. 

Kaip teigia Eriksonas, tapatumas nėra sąmoningai pajuntamas, jis pana- 
šesnis į geros vidinės savijautos patyrimą. Autoriaus teigimu, tapatumo jaus- 
mui būdinga: 

e vidinis tapatumo išgyvenimas bei suvokimas, kad savo elgesį galima re- 

guliuoti pagal turimas vertybes ir lūkesčius; 

+ vidinis tapatumo išsaugojimas, kai žmogus suvokia, kad šiandieninis jo 

Aš jau yra kitoks, negu buvo prieš tai, tačiau vis dar betarpiškai susijęs 
su praeitimi ir gali kisti ateityje; 

+ tapatumas formuojamas svarbių besikeičiančių žmonių įtakoje ir drau- 

gijoje. Santykiai su kitais žmonėmis bei vaidmenys palaiko ir validuoja 
(patikrina) tapatumą (Erikson, 1968). 

















X = 
147 
+, 4 
+44 


2.7 pav. „Kiek kainuoja 
šis puikus veidrodis?“ 


E. Eriksonas (1959) aprašė tris tapatumo formas: 


1. Priskirtas tapatumas. Jį lemia aplinkybės, kurių žmogus negali pasirinkti. 
Priklausymas tam tikrai rasei, socialiniam sluoksniui, amžiaus grupei, vyriškai 
ar moteriškai giminei daro įtaką tam tikrų tapatumo elementų formavimuisi. 


2. Įgytas tapatumas apima dalykus, kurie yra pasiekti asmeninėmis pastan- 
gomis: profesiniai pasiekimai (pareigos, laipsniai), laisvai pasirinkti ryšiai, 
orientacijos ir kt. 

3. Pasiskolintas tapatumas kildinamas iš atliekamų vaidmenų. Dažnai tapa- 
tumas yra pasiskolinamas iš kokio nors pavyzdžio. Toks tapatumas yra nu- 
lemtas aplinkinių lūkesčių. Pavyzdžiais gali tapti pagalbininko, atgailaujančio- 
jo, lyderio, engiamojo vaidmenys. 

E. Eriksono tapatumo koncepciją vėliau praplėtė daugelis kitų mokslinin- 
kų. Jie išskyrė du svarbiausius tapatumo kriterijus: įsipareigojimą tam tikrai 
sričiai ir tapatumo alternatyvų tyrinėjimą. Pagal šių kriterijų buvimą ar nebu- 
vimą skiriami keturi asmens tapatumo lygmenys (žr. 2.1 lentelę). Šie lygmenys 
vadinami neaiškiu tapatumu, užsisklendimu, moratoriumu ir pasiektu tapa- 
tumu (Marcia, 1993). 


2.1. LENTELĖ 
Tapatumo lygmenų kriterijai 


Pasiektas Neaiškus 
Lygmuo Moratoriumas Užsisklendimas 
tapatumas tapatumas 
„Aliemiinoi 


| Isipareigojimai 





» Neaiškiu tapatumu mokslininkai laiko atvejus, kai asmuo nėra įsipa- 


reigojęs kokiai nors sričiai, nesvarsto ir neigia poreikį mąstyti apie savo 
asmeninius tikslus bei vertybes, nedaro jokių tvirtų sprendimų, kad įgy- 
vendintų savo pasirinkimus. Jis nesirūpina savo gyvenimo kryptingumo 
apibrėžimu ir neturi aiškaus Aš vaizdo. | 
Užsisklendimas - tai tapatumo lygmuo, apibūdinamas kaip įsipareigo- 
jimas kokiai nors sričiai, nesvarstant alternatyvų. Šioje būsenoje esantys 
žmonės įgyvendina tam tikrus tikslus ar vertybes, asmeniškai jų neap- 
mąstydami. Užsisklendęs žmogus siekia būti toks, kokį jį nori matyti 
aplinkiniai (Marcia ir kt., 1993), 
+ Moratoriumas - tai pereinamoji būsena, būdinga žmonėms, aktyviai 
kuriantiems savo tapatumą. Ryškiausias šio tapatumo lygmens bruo- 
žas - aktyvus alternatyvų tyrinėjimas siekiant gauti kuo daugiau infor- 

macijos prieš įsipareigojant. Moratoriumo būsena mažiausiai stabili, 
kartais ji dar vadinama krize. Ši būsena negali trukti ilgai, nes jeigu ji 
užtrunka, auga nerimo lygis, susijęs su asmens tikslų, vertybių, įsitikini- 
mų užbaigtumo stoka. 

« Pasiektas tapatumas. Šio tapatumo lygmens asmenys yra rimtai ap- 
svarstę skirtingas požiūrių ir įsitikinimų sistemas ir pasirinkę vieną, ku- 
riai yra įsipareigoję savo elgesiu (Marcia, Archer, 1993). Šioje būsenoje 
esantys žmonės turi savo pasaulėžiūrą ir yra mažiau priklausomi nuo 
aplinkinių nuostatų. 


Kad būtų aiškiau, pereikime prie pavyzdžio. Įsivaizduokite puikią, perspek- 
tyvią sportininkę, kuriai gimsta kūdikis. Jai, ko gero, bus svarbūs abu vaidmenys. 
Kaip ji išspręs dilemą, ką rinktis - šeimą ar sportą? Kol ji jaučia įtampą, svarsto, 
tol yra moratoriumo būsenoje. Įveikusi konfliktą ir išsirinkusi vieną iš dviejų 
gyvenimo kelių arba sąmoningai pasirinkusi juos abu, moteris bus pasiekto ta- 
patumo būsenoje. Jeigu ji vaikystėje buvo auginama pabrėžiant šeimos vertę ir 
ignoruojant ar neigiant karjeros reikšmę, tikėtina, kad suaugusi ji rinksis šeimą, 
o ne sportininkės karjerą. Tokiu atveju manytume, kad moters tapatumas, kaip 
jau buvo kalbėta, yra suteiktas, ir jį galėtume priskirti užsisklendimo lygmeniui. 
Neaiškaus tapatumo lygmuo būtų tada, jei moteriai apskritai pasirinkimo klau- 
simas nebūtų iškilęs ir jai nebūtų svarbu, kam teikti pirmenybę. 

Taigi tapatumas - savo paties vaizdinys, kuriuo vadovaudamasis žmogus 
suvokia ir vertina save, renkasi tikslus, gyvenimo stilių ir sąveikauja su kitais 
žmonėmis, pasiekiamas ne iš karto, bet bandant įvairius vaidmenis, blaškantis, 
pervertinant vertybes. 


SUŽINOKIME DAUGIAU 

Kiekvieną gyvenimo akimirką esame vis kitokie: susirūpinę, laimingi, linksmi, nera- 
mūs, išsigandę ir t. t. Todėl mes juokiamės, pykstame, baramės, ir visa tai yra natū- 
ralu, nors tam tikra prasme kiekvienoje situacijoje tampame vis šiek tiek kitu asme- 
niu. Tačiau būna, kad žmonės pratrūksta, ima elgtis piktai, agresyviai ar net žiauriai, 


o vėliau neprisimena tokio savo elgesio. Taip atsitinka, nes asmenybė susiskaldo, joje 


Asmenybės tapatumas 


tarytum egzistuoja ne vienas, bet keli Aš. Būsena, kai viename asmenyje egzistuoja 
dvi ar dar daugiau asmenybių, vadinama daugybinės asmenybės sutrikimu. Šis sutri- 
kimas priklauso disociacinių sutrikimų grupei. Daugybinės asmenybės įrodymų mes 
galime atrasti net akmens amžiaus urvų tapyboje, kurioje rodomi šamanai, persikū- 
nijantys į įvairių gyvūnų pavidalus. 

Asmenybės disociaciją vienas pirmųjų aprašė JAV mokslininkas M. Prinsas (Prin- 
ce, 1905). Nuo 1994 metų šis sutrikimas laikomas tapatumo jausmo sutrikimu, nes 
sutrikęs tapatumas provokuoja asmenybės skilimą. Asmenybės disociacija, arba skili- 
mas, - tai psichikos sutrikimas, kai žmogus reaguoja į aplinką, tarsi jame būtų ne viena, 
bet kelios skirtingos asmenybės. Žmoguje egzistuojantys skirtingi Aš reguliuoja elgesį 
ir gali būti labai įvairūs - švelnūs, nuolankūs, pikti, kerštingi ir t. t. Būdamas viena as- 
menybė, žmogus neprisimena kitų savo asmenybių. Kitaip tariant, skirtingi žmogaus 
Aš nepažįsta vienas kito, t. y. vienas Aš neprisimena, ką veikė ar kalbėjo kitas Aš. 

Pirmą kartą daugybinės asmenybės sutrikimas buvo pastebėtas 1816 metais. 
Daktaras S. L. Mičelas (S. L. Mitchel) aprašė gana įdomų M. Reinolds (M. Reynolds) 
(1793-1854) ligos atvejį. Ponia Reinolds gimė Anglijoje, bet vėliau su šeima persi- 
kraustė gyventi į Ameriką, Pensilvaniją. Ji augo labai religingoje šeimoje ir iki jau- 
„ hystės neturėjo sveikatos problemų. Kartą 1810 metais ji apalpo, o atsigavusi tarsi 
tapo visai kitu žmogumi. Ji nepažino savo šeimos, nemokėjo kalbėti, skaityti, rašyti, 
nemokėjo net paprasčiausių namų ruošos darbų. Gana greitai ji vėl atgavo anksčiau 
turėtus įgūdžius, bet po kelių savaičių ir vėl apalpo. Šį kartą atsigavusi neprisiminė 
nieko, kas nutiko, kai ji apalpo pirmą kartą. Šios dvi ponios Reinolds būsenos kaita- 
liojosi net šešiolika metų. Pirmoji asmenybė buvo mandagi, kukli, religinga, antro- 
ji - nerūpestinga, pokštaujanti ir nuolatos pakliūnanti į bėdą. 

Taigi kyla klausimas, kodėl kartais žmonių tapatumas visiškai pasikeičia? Sutri- 
kimo pradžia paprastai siejama su vaikystėje patirtomis traumomis. Jei vaikas šeimo- 
je patiria skausmingų išgyvenimų ir negali išspręsti vidinio konflikto, jis pasitrau- 
kia į „kitą“ asmenybę, kitaip tariant, susikuria tokią vidinę realybę, kurioje tai, kas 
skausminga, priimama taip, tarsi tai vyktų ne su juo. Psichoterapeutų tikslas - padėti 
žmogui pajusti savo tapatumą ir vientisumą. 

Šaltinis: kttp://www.fortea.us/english/psiguiatria/history.htm, 2009 10 28. 


"i 


78 Aš vaizdas 


Asmens tapatumą visada lemia platus kontekstas: šeima, mokykla, kultū- 
rinė aplinka, kuriai žmogus priklauso. Šiuolaikiniai tapatumo tyrimai patvir- 
tina kultūrinės aplinkos svarbą asmens tapatumo formavimuisi. Šiaurės Ame- 
rikos ir daugelio Vakarų Europos kultūrų žmonėms tapatumas turi atspindėti 
tam tikrą išskirtinumą. Rytų pasaulio žmogui tapatumas neatsiejamas nuo 
šeimos, darbo kolektyvo ir kitų socialinių grupių. 


PAMĄSTYKITE 
1. Ką žmogui reiškia jo Aš? 
„ Kokiais gyvenimo tarpsniais išryškėja mūsų Aš? 
„ Kokias funkcijas atlieka Aš vaizdas? 
„ Kaip reiškiasi „veikėjo-stebėtojo“ efektas? 
„ Kuo skiriasi aukštyn ir žemyn orientuotas socialinis palyginimas? 
„ Kaip kinta asmenybės erdvės Johari lange? 
. Ką reiškia savęs vertinimo nekongruentumas? 


„ Kaip veikia išsipildančios pranašystės? 


o NN O ( E UN 


„ Kokie jūsų atliekami vaidmenys vienas su kitu konfliktuoja? 


ba 
[am 


„ Kodėl žmogui svarbu išlaikyti savo tapatumą? 

3. Socialinis suvokimas 


Gyvenimas gal ir nėra lošimas, tačiau socialinė sąveika - yra. 
ERVINGAS GOFMANAS 


Turbūt esate pastebėję, kad mes, dar prieš susitikdami su niekad nematytu 
žmogumi, jau pradedame svarstyti, koks jis, ko iš jo galima tikėtis. Nuomo- 
nę apie tai stengiamės susidaryti nagrinėdami visas mums žinomas su tuo 
žmogumi susijusias detales: kur jis gyvena, kaip rengiasi, kokiu automobiliu 
važinėja, ką šneka... Pagal šiuos ir kitus išorinius požymius sprendžiame apie 
žmogaus charakterį, tikslus, vertybes, kitus vidinius ypatumus. Ar tai pagrįs- 
ta? Ar mūsų sprendimai nėra iš anksto pasmerkti būti klaidingi, ypač jei nuo- 
monei susidaryti turime labai mažai laiko? O jeigu jie teisingi, kaip turėtume 
elgtis mes patys, norėdami padaryti kuo geresnį įspūdį? 

Visa tai sužinosite šiame skyriuje, taip pat: 

+ Kaip remdamiesi tuo, ką regime bei girdime, prieiname prie išvadų apie 
nematomas žmonių ypatybes: požiūrius, vertybes, tikslus, elgesio moty- 
vus? 

+ Kokias klaidas dažniausiai darome suvokdami kitų žmonių asmenybę ir 
elgesį? 

» Kokių pranašumų teikia patraukli išvaizda? 

» Kas yra įvaizdis ir kaip jis kuriamas? 

+ Kokius žmones aplinkiniams lengviausia „perskaityti“, ir kas tiksliausiai 
tai padaro? 


3.1. Socialinio suvokimo samprata 


Pirmiausia susipažinkime - kaip socialinis suvokimas apibrėžiamas, kokiais 
tikslais mes juo naudojamės, kas ir kokią įtaką jam daro. 

3.1.1. APIBRĖŽIMAS, PAGRINDINIAI TIKSLAI IR VEIKSNIAI 


Suvokimas (percepcija) - tai pasaulio pažinimas per regos, klausos, uoslės ir ki- 
tus pojūčius, selektyviai priimant, organizuojant ir interpretuojant informaciją. 
Ši sąvoka apima daugybę reiškinių, pradedant kokio nors fizinio dirgiklio 
poveikiu mūsų jutimo organams, baigiant pojūčio, kurį šis dirgiklis sukėlė, 
įprasminimu ir emociniu vertinimu. Pvz., išgirdę skambant durų skambutį, 
suprantame, kad kažkas pas mus atėjo, pajuntame džiaugsmą arba nerimą. 


Socialinis suvokimas - tai žmonių ypatybių, jų elgesio priežasčių, požiūrio į 
mus ir tarpusavio santykių suvokimas. 

Abstrakčiau galima pasakyti, kad socialinis suvokimas - tai socialinės ti- 
krovės vaizdo atkūrimas mūsų psichikoje. Jis yra bendravimo proceso dalis, 
ypač svarbi pažinties pradžioje. 

„Kai individas pasirodo kitų žmonių akivaizdoje, šie paprastai stengiasi 
įgyti apie jį kokios nors informacijos arba pasinaudoti jau turima. Tuos kitus 
domins šio asmens bendra socioekonominė padėtis, jo savęs samprata, jo nuos- 
tata jų atžvilgiu, jo kompetencija, patikimumas ir kiti dalykai. Nors nemenka 
dalis panašios informacijos atrodo tarsi ir visai savitikslė, tačiau paprastai ją 
stengiamasi įgyti praktiniais sumetimais. Informacija apie individą padeda su- 
konkretinti situaciją, leidžia kitiems iš anksto numatyti, ko individas iš jų tikisi, 
o sykiu ir ko jie gali iš jo tikėtis, - rašo Žymus socialinių vaidmenų tyrinėtojas 
Ervingas Gofmanas (Erving Goftman) knygoje „Savęs pateikimas kasdienia- 
me gyvenime“ (2000). Čia jis atkreipia dėmesį į labai svarbų dalyką: matyda- 
mi kitą žmogų, mes anaiptol nepasitenkiname jo išorės suvokimu, bet visada, 
remdamiesi tuo, ką matome (išvaizda, poza, mimika), girdime (balso tembras, 
intonacija, kalbos turinys), užuodžiame ir kt., stengiamės suprasti, kas yra šis 
žmogus (kokia jo padėtis visuomenėje, tikslai, savęs vertinimas). Kitaip sakant, 
pagal tam tikrus išorinius, jutimo organų fiksuojamus požymius siekiame įvar- 
dyti vidines bei kitas tiesiogiai nematomas bendravimo partnerių ypatybes. Taigi 
socialinis suvokimas yra aktyvus, kūrybiškas pažinimo procesas, kurį ne vi- 
sada galima griežtai atskirti nuo mąstymo. Interpretuojant pojūčiais gaunamą 
informaciją, mums tenka daryti percepcinius sprendimus: kelti hipotezes, jas 
tikrinti ir kt. Ši veikla dažniausiai vyksta nesąmoningai ar iš dalies sgmoningai. 

Štai svarbiausios priežastys, kodėl mums to reikia (remiantis Burton, 


Dimbleby, 1988): 


1. 


Kad išvengtume nerimo. Neaiški situacija mums visada kelia nerimą. Kai 
nesuprantame kito žmogaus, jo ketinimų, irgi jaučiamės nemaloniai. Ne- 
rimą kelia, pvz., tai, kad partnerio elgesys mums atrodo nenuspėjamas. 
Paprastai mums sunku numatyti girtų, apsvaigusių nuo narkotikų asme- 
nų, taip pat psichinių ligonių elgesį, todėl, bendraudami su jais, jaučiamės 
nejaukiai, nesaugiai. 


„Kad suprastume kito žmogaus elgesio prasmę. Bendraujant mums ne tik ir 


ne tiek svarbu, kaip kitas žmogus atrodo bei elgiasi, bet ir kodėl. Norint tai 
suprasti, reikia daryti apibendrinimus, analizuoti, lyginti skirtingu laiku 
gautą informaciją. 


„Kad numatytume partnerio elgesį. Mes siekiame susidaryti vaizdą apie kito 


žmogaus ypatybes, nes, jas žinodami, tikimės numatyti jo elgesį. („Ja gali- 
ma pasitikėti.) 


„Kad įvertintume galimybes patenkinti savo poreikius. Bendraudami daž- 


niausiai siekiame patenkinti kokius nors savo poreikius - priklausymo, 
kontrolės, meilės ir kt. Darydami išvadas apie kitus žmones, mes vertina- 


me, ar bendravimas su jais leis patenkinti mums aktualius poreikius. („Jis 


šaltas ir neatidus. Užuojautos ir supratimo iš tokio nesulauksi“) 


„Kad galėtume planuoti savo poelgius. Susidaryti vaizdą apie kitą žmogų 


reikia ir dėl to, kad pasirinktume tinkamesnius bendravimo būdus, grei- 
čiau pasiektume norimą tikslą. („Iš jo nepavyks nieko gauti, kol neparei- 
kalausi griežtai.“) 


„ Kad išlaikytume stabilų Aš vaizdą. Mūsų bendravimo partneriai mus stebi, 


vertina, kaip ir mes juos. Savo požiūrį į mus jie vienaip ar kitaip parodo, 
išreiškia. Jų požiūris mums gali patikti arba ne. Ir pirmuoju, ir ypač - an- 
truoju atveju kito žmogaus požiūrį mes linkę aiškinti jo paties ypatybė- 
mis. („Kuo jis mane laiko! Tikras pasipūtėlis!“) 

O ką būtent mes stengiamės suvokti, darydami percepcinius sprendimus 


apie kitus žmones? Kaip svarbiausius dalykus galima nurodyti šiuos: 


Asmenybės ypatybės. Tai charakteris, temperamentas, pažiūros, įsitikini- 


mai, vertybės. Charakterį ir temperamentą dažniausiai apibūdiname, priskir- 

dami asmenybei bruožus, nusakomus dvipolėmis dimensijomis: nuolaidus- 
užsispyręs, švelnus-šiurkštus, geranoriškas-savanaudis, santūrus-emocingas, 
linkęs bendrauti-uždaras. 

Kiti individualūs ypatumai. Tai, visų pirma, asmens gebėjimai ir įpročiai, 
taip pat - pvz., jo sveikata, turtinė padėtis ir pan. 

Socialiniai vaidmenys. Mes norime žinoti, kokius socialinius vaidmenis šis 
žmogus atlieka įvairiose situacijose. Pvz., bendraudami su kuo nors turistinėje 
kelionėje, domimės, kuo jis dirba, kokioje visuomeninėje veikloje dalyvauja, 
kokioms dar socialinėms grupėms priklauso. Be šios informacijos negalime 
sakyti, kad žinome, kas jis. 

Socialiniai ryšiai. Mes darome prielaidas apie tai, su kuo mus dominantis 
asmuo bendrauja, kuriuos žmones vertina, su kuo palaiko artimus ryšius ir su 
kuo nesutaria, kas jo šeima, draugai. Mes tarsi mėginame nusipiešti jo socia- 
linių ryšių žemėlapį. 

Elgesio priežastys ir motyvai. Matydami, pvz., besišypsantį veidą, mes ne 
tik suvokiame, kad žmogus rodo mums draugiškumą, bet norime suprasti 
kodėl. Kito žmogaus elgesio priežastis galime aiškinti paties žmogaus ypaty- 
bėmis arba susiklosčiusiomis išorinėmis sąlygomis. Pvz., gal kas nors šypsosi 
todėl, kad yra draugiškas žmogus ir jaučia mums simpatiją, o gal todėl, kad 
siekia mūsų artimųjų palankumo. Mes visada stengiamės išsiaiškinti mums 
nesuprantamų, keistų poelgių priežastis ir motyvus. Taip atkuriame sutrikusį 
aplinkos stabilumą. Pvz., jei vakarėlio metu jūsų pašnekovas staiga nei iš šio, 
nei iš to apsisuks ir nueis, tikriausiai to ilgai nepamiršite, svarstysite, kodėl jis 
taip padarė, aptarinėsite jo poelgį su kitais. 

Kitų nuomonė apie mus. Iš ką tik pateiktų pavyzdžių matyti, kad mums 
visada ypač rūpi, ką kiti apie mus galvoja, kaip mus vertina. Tai irgi yra socia- 
linio suvokimo objektas. 


Iš tolesnių skyrelių sužinosite, kaip įvairius išorinius, akivaizdžius požy- 
mius mes susiejame su vidiniais bei kitais tiesiogiai nefiksuojamais suvokiamo 
asmens ypatumais. Čia verta paminėti, kad apskritai socialiniam suvokimui 
turi įtakos: 

1. Suvokimo objekto (kito asmens ar grupės) ypatybės. Pagrindiniai išori- 
niai požymiai, kuriais remdamiesi sprendžiame apie kitus, yra kalba: žodžiais 
perteikiamas jos turinys (kas pasakoma) bei nežodinė kalbos pusė (kaip pa- 
sakoma: balso tembras, intonacija, pauzės ir pan.); išvaizda: fizinės asmens 
charakteristikos (ūgis, veido bruožai ir kt.), taip pat - apranga, papuošalai, 
šukuosena, makiažas ir pan.; poza; gestai; mimika. 


2. Suvokiančiojo asmens (subjekto) ypatybės. Išvadoms, kurias padarome 
apie kitus, esminę įtaką turi mūsų individuali ir kultūrinės aplinkos nulem- 
ta patirtis: ja remdamiesi susidarome išankstines nuostatas kai kurių asmenų 
atžvilgiu, iš aplinkos perimame stereotipus ir pan. Kitų žmonių suvokimą vei- 
kia mūsų emocinės būsenos: kai esame geros nuotaikos, ir aplinkiniai atrodo 
malonūs, geranoriški, o kai esame pikti ar nusivylę, kituose matome daugiau 
neigiamų bruožų. Dar vienas svarbus dalykas - suvokiančiojo savęs vertini- 
mas. Tyrimai rodo, kad tie, kurie teigiamai vertina save, geranoriškiau Žiūri į 
kitus, ir atvirkščiai. Žmonės, kuriems pasakoma, kad jų intelekto koeficientas 
yra žemas (atlikus tyrimą, kurio tikrieji rezultatai neatskleidžiami), kritiškiau 
vertina kitus, padidėja jų neigiamas nusistatymas kitataučių atžvilgiu ir pan. 
Atrodo, kad pažeminę kitus, jie patys sau atrodo geresni. 


3. Kontekstas - dar vienas veiksnys, taip pat darantis poveikį socialinės aplin- 
kos suvokimui. Galima skirti fizinį (vietos ir laiko) ir psichologinį kontekstą. 
Fizinis kontekstas - tai pirmiausia vieta, aplinka, kurioje bendraujama. Pvz., 
pirmą kartą pamatę žmogų prabangiuose jo namuose, manysime, jog jis yra 
pasiturintis, o jei būtume sutikę jį darbo vietoje, gal būtume to nepastebėję. 
Laiko kontekstas - tai paros, savaitės ar metų laikas, nuo kurio gali priklausyti 
bendravimo tikslai ir stilius. Pvz., net ir etiketo normos primena, kad ryte ir 
vakare dera elgtis skirtingai: rytas tinka oficialiems susitikimams, vakaras - 
furšetams. Kai kuriose įstaigose, reikalaujančiose dėvėti oficialią aprangą, 
penktadieniai yra „dienos be kaklaraiščių“, kuomet leidžiama rengtis laisviau. 
Psichologinis kontekstas - tai, pvz., grupės daugumos spaudimas. Jei dauguma 
mums svarbių ir artimų žmonių kokio nors asmens atžvilgiu išsako neigia- 
mus vertinimus, didėja tikimybė, kad prie panašių išvadų prieisime ir mes. 

3.1.2. INTUICIJOS VAIDMUO 


Jau buvo užsiminta, kad percepciniai sprendimai daromi ne visai sąmonin- 
gai, jie nėra tikslingo mąstymo rezultatas. Nors suvokdami aplinką užpildome 
spragas, darome apibendrinimus ir kt., tai dažniausiai vyksta automatiškai, 
sąmoningai mums to nesuprantant. 

Atidžiau patyrinėję, kaip suvokiame socialinę aplinką, galime gerokai nu- 
stebti: tai, kas atrodė esą aiškūs faktai, iš tiesų tėra logika mažai pagrįsti spėji- 
mai, o intuicija mes remiamės kur kas dažniau, nei manėme. 

Daugelis iš jūsų tikriausiai žinote apie regimojo suvokimo iliuzijas. Viena 
iš jų kyla, kai stebime dvi lygias atkarpas, kurių galuose - skirtingai nukreipti 
strėlių antgaliai. Viena iš jų mums atrodo ilgesnė, o kita - trumpesnė, ir tik 
pamatavę įsitikiname, kad jų ilgiai vienodi. Tačiau ši iliuzija nesusidaro žmo- 
nėms, gyvenantiems aplinkoje, kurioje nėra stačiakampių pastatų (pvz., kur 
vyrauja kupolo formos gyvenamieji būstai). Taigi iliuzija kyla dėl tam tikros 
žmonių patirties - minėtų atkarpų nesąmoningo asocijavimo su išoriniu arba 
vidiniu pastato kampu (3.1 pav.). Tyrimai rodo, kad panašios iliuzijos kyla ir 
suvokiant kitus žmones bei jų santykius. Tačiau šiuo atveju sunkiau įsitikinti, 
kad mūsų suvokinys - klaidingas. 





3.1 pav. Strėlių antgalių iliuzija ir, kaip manoma, ją paaiškinantys mums įprasti vaizdai. 
Toliau esanti vertikali atkarpa suvokiama kaip ilgesnė už arčiau esančią, kai jų projekcijos 
akių tinklainėje yra vienodos. 

Viena vertus, gebėjimas daryti intuityvius sprendimus yra privalumas: 
taip mes taupome energiją, greičiau įvertindami situaciją. Nuomonę apie ki- 
tus mes susidarome labai greitai. Pardavėjas gali akimirksniu nuspręsti, kad 
jaunuolis, atėjęs į prabangią parduotuvę, neturi pakankamai pinigų joje ką 
nors pirkti. Arba tiesiog matome, kad mergina nebus gera auklė vaikui, nors 
ji ir teigia mėgstanti šį darbą. Tačiau, kita vertus, kaip ir minėtos regėjimo 
iliuzijos atveju, intuityvūs sprendimai anaiptol ne visada yra teisingi. 

2002 m. Nobelio premiją (ekonomikos srityje) gavo pirmasis ir kol kas 
vienintelis psichologas Danielis Kanemanas (Daniel Kahneman). Jo kartu 
su kolega Amosu Tverskiu (Amos Tversky) atlikta eksperimentų serija at- 
skleidė, kad žmonės labai dažnai daro intuityvius sprendimus, prieštarau- 
jančius akivaizdžiai logikai. Štai pavyzdys, tiesiogiai susijęs su socialiniu 
suvokimu, D. Kanemano pateikiamas tokių eksperimentų pagrindu. Įsivaiz- 
duokite, kad žmonės turi stebėti, kaip Venesuelos studentai sako kalbas apie 
savo šalies vadovą Hugo Čavesą (Hugo Chavez). Jiems iš anksto paaiškinta, 
kad studentai iš esmės negali rinktis - pritarti Čavesui ar jį kritikuoti; dėl 
žinomos politinės padėties toje šalyje jie tegali jį girti. Studentai, kurie savo 
kalbose šlovina Čavesą, galbūt iš tikrųjų galvoja visai ką kita. Tačiau jeigu 
stebėtojų paprašysime, išklausius kalbų, įvertinti studentų politines pažiū- 
žmonės sąmoningai supranta aplinkybes ir priežastis, verčiančias kitus tam 
tikru būdu elgtis, jie dažniausiai į jas neatsižvelgia, vertindami tuos žmones 
(Kahneman, Renson, 2007). 

Taigi noras sužinoti, ko kažkas iš mūsų tikisi ir ko mes patys galim iš kitų 
tikėtis, užveda sudėtingą mechanizmą, kurio atskiri „mazgai“ tarpusavyje sie- 
jasi, vieni kitus veikia ir nulemia ne visada prognozuojamą rezultatą. Nepai- 
sant painumo, psichologai bando paaiškinti, kaip šis mechanizmas veikia. To- 
lesni poskyriai skirti nustatytiems dėsningumams, kurie, dažniausiai įsikišus 
ir intuicijai, lemia konkrečius socialinio suvokimo rezultatus. 

3.2. Pirmasis įspūdis ir įvaizdis 


Įvairūs mokslininkams žinomi, taip pat ir dar ne iki galo aiškūs socialinio su- 
vokimo dėsningumai, galima sakyti, visu savo grožiu atsiskleidžia per tokius 
reiškinius, kaip pirmasis įspūdis, žmogaus išvaizdos interpretavimas, įvaiz- 
džio kūrimas ir valdymas. Šie reiškiniai, be abejo, įdomūs ir praktiniu požiū- 
riu. Pažiūrėkime į juos iš arčiau. 


3.2.1. PIRMOJO ĮSPŪDŽIO SVARBA 


Pirmasis įspūdis - tai suvokinys, kuris susiformuoja per kelias pirmąsias 
bendravimo minutes ar netgi sekundes ir daro įtaką vėlesniam kito žmogaus 
suvokimui. 

Kad ir kaip būtų keista, sunkiai pakeičiamai nuomonei apie pirmąkart 
matomą Žmogų susidaryti mums tereikia labai trumpo laiko. Remdamiesi 
savo stebėjimais ir eksperimentais, šios srities specialistai nurodo, kad tai gali 
būti 3 minutės, 20-30 sekundžių ar net 1/20 sekundės; pastarųjų sekundės 
dalių pakanka sprendimui, ar žmogus mums kelia simpatiją, ar, priešingai, 
antipatiją. Garsus emocijų tyrinėtojas Polas Ekmanas (Paul Ekman) teigia, 
kad šypseną kito žmogaus veide mes identifikuojame iš 30 metrų atstumo ir 
dažniausiai automatiškai atsakome tuo pačiu. 

Nalini Ambadi (Nalini Ambady) nuomone, tokius greitus mūsų spren- 
dimus bent iš dalies galima paaiškinti ankstyvaisiais žmogaus evoliucijos 
tarpsniais susiformavusiu gebėjimu akimirksniu įvertinti, ar sutiktas ne- 
pažįstamasis nekelia mums grėsmės. Mokslininkų nuomone, darant tokius 
sprendimus aktyvuojasi už emocijas, bet ne už loginį mąstymą atsakingos 
galvos smegenų dalys. 

Beje, ir šiuolaikiniame gyvenime gana dažnai pasitaiko situacijų, kai nuo- 
monę apie kokį nors žmogų turime susidaryti labai greitai. Pvz., atėję į įstaigą 
kone per keletą akimirkų turime apsispręsti, ar vertas pasitikėjimo savo pas- 
laugas mums siūlantis advokatas arba nekilnojamojo turto prekybos agentas. 
Tokioms situacijoms kartojantis, mes įgyjame įgūdžių, leidžiančių per trumpą 
laiką įvertinti kitus. 

Įvairiais eksperimentais psichologai yra mėginę išsiaiškinti, ar taip greitai 
apsispręsdami mes vis dėlto nepadarome šiurkščių klaidų. Kai kurie eksperi- 
mentai rodo, kad ne. Vieno jų metu neapmokyti stebėtojai turėjo įvertinti pre- 
tendentų į tam tikras darbo vietas asmenybės savybes, pamatę juos nufilmuotus 
20-32 sekundžių trukmės vaizdo įrašuose. Vėliau tuos pačius pretendentus po 
20 minučių kalbino patyrę profesionalai. Neįtikėtina, tačiau ir atsitiktiniai ste- 
bėtojai, ir profesionalai pateikė labai panašius tų pačių asmenų vertinimus. 


SUŽINOKIME DAUGIAU 
Deividas Majersas (D. Myers, 2000 a, p. 487-488) pateikia dar vieno įdomaus ekspe- 
rimento, skirto pirmajam įspūdžiui tirti, aprašymą. 

Nalini Ambadi ir Robertas Rosentalis (1991, 1992) įrašė į vaizdajuostę, kaip 
13 Harvardo universiteto magistrantų mokė žemesnių kursų studentus. Paskui 
dėstytojo elgesį paskaitos pradžioje, viduryje bei pabaigoje ir įvertino kiekvieno 
dėstytojo pasitikėjimą, energingumą, emocinį šiltumą ir kt. Šie elgesio įvertinimai, 
kurie rėmėsi 30 sekundžių stebėjimu, stulbinamai atitiko studentų vertinimų vidurkį 


semestrui pasibaigus. 


Šie eksperimentai dar neįrodo, kad pirmasis įspūdis apie žmogų bet kuriuo 
atveju bus teisingas. Ir vis dėlto - nors kai kada nuomonę vėliau pakeičiame, 
dažniausiai ji lieka tokia, kokią susidarėme iš pat pradžių. Tą puikiai pademons- 
travo toks Edvardo Džounso (Edward E. Jones) ir jo kolegų eksperimentas. Ty- 
rimo dalyviai stebėjo kitus asmenis, neva atliekančius intelekto testų užduotis. 
Visais atvejais testuojamieji „teisingai“ atlikdavo 15 užduočių iš 30 pateiktųjų. 
Dalis jų „teisingai“ atsakinėdavo iš pat pradžių, o vėliau neva pradėdavo klysti. 
Kitiems, priešingai, „nesisekdavo“ iš pat pradžių. Po to tyrimo dalyvių buvo 
prašoma pasakyti savo nuomonę apie stebėtų žmonių intelektą. Nors, kaip mi- 
nėta, visi jie „teisingai“ atliko po tiek pat užduočių, intelektualesniais buvo lai- 
komi tie, kurie „neklydo“ eksperimento pradžioje (Jones ir kt., 1968). 

Informacija, kurią gauname dar iki susitikimo su žmogumi, taip pat daro 
didelę įtaką ir pačiam pirmajam įspūdžiui, ir jo formuojamai vėlesnei mūsų 

nuomonei. Vienas iš pirmųjų šiai problemai skirtus tyrimus 1946 m. atliko 
Solomonas Ešas (Solomon Asch). Jo eksperimento dalyviai turėjo apibūdinti 
asmenį, apie kurį prieš tai buvo gavę tam tikrą informaciją. Jie buvo padalyti 
į dvi grupes, ir joms abiem perskaityti beveik vienodi neva tą asmenį charak- 
terizuojančių būdvardžių sąrašai. Jie skyrėsi tik vienu žodžiu: pirmajai grupei 
pasakyta, kad tas asmuo malonus, antrajai - kad nemalonus. Vien to pakako, 
kad pirmoji grupė gerokai dažniau apibūdintų pristatytą asmenį kaip kilnų, 
geraširdį, linkusį bendrauti ir laimingą. 

Mūsų stereotipai ir pačių susikurtos teorijos, pvz., slaptos asmenybės teo- 
rijos (implicit theories of personality), apie kurias plačiau dar kalbėsime šiame 
skyriuje, taip pat atlieka nemenką vaidmenį, formuojantis pirmajam įspūdžiui 
apie kitus. Panašiai, kaip iš anksto gauta informacija, mūsų nuostata tam ti- 
kros tautos, rasės ar socialinės grupės atžvilgiu nuteikia įvertinti jos atstovus 
palankiau arba ne taip palankiai (nelygu, kaip vertiname tą socialinę grupę). 


SUŽINOKIME DAUGIAU 

Pasirodo, mokslininkų patvirtintą faktą, kad per labai trumpą laiką susidarome vė- 
liau mažai besikeičiantį įspūdį apie žmogų, galima panaudoti ir kaip verslo idėją. 
Kai kurios pažinčių tarnybos jau ne vienus metus siūlo savo klientams netradicines 
paslaugas — vos 6-8 minutes trunkančius susitikimus norintiems susipažinti. Iš tiesų, 
kam gi gaišti ilgiau, jei tokio laiko pakanka, kad suprastume - norime su žmogumi 
susipažinti artimiau ar ne. Laiką taupantys klientai per vieną vakarą tokiu būdu gali 
pabendrauti net su tuzinu potencialių pretendentų į „meilę iš pirmo žvilgsnio“. „Tai 
kur kas efektyviau, negu eiti į barą!“ - skelbia viena tokios tarnybos reklama. 

Bene pirmoji Lietuvoje tokias paslaugas teikianti tarnyba 2010 m. jau veikė ir 
Kaune. Besidominčiųjų netrūko, ir turbūt ne vien dėl galimybės sutaupyti laiko - kai 
kas pasimatyti „greit“ atvykdavo net iš Vilniaus. Gana gausu buvo ir skelbimų, pra- 
nešančių, kad vyks mokamas renginys, pristatomas kaip „speed dating'as“ (liet. „grei- 
tasis pasimatymas ) - pažinčių vakarėlis, skirtas intensyviai dirbantiems, užimtiems 


žmonėms, negalintiems daug laiko skirti meilės paieškoms. 


Pirmasis įspūdis ir įvaizdis 89 


Kaip šio verslo atstovams sekasi dabar? Pabandykite apsilankyti 
http://www. 8minutedating.com, http://www.hurrydate.com, panaršykite po lietu- 
viškus tinklalapius, ir sužinosite. 

Šaltiniai: McKee S., „The Art of First Impressions“, Business Week Online, 
2006 03 14, p. 18 

Kutinskaitė Š., „Devyni pasimatymai vietoj vieno“, Kauno diena, 2010 01 22, 


p. 18-19. 


Pirmasis įspūdis arba išankstinė nuomonė lengvai gali virsti išsipildančia 
pranašyste, nes žmogus savo elgesiu nesąmoningai išprovokuoja tokius aplin- 
kinių poelgius, kokių iš anksto tikėjosi. Tarkime, eidami į pirmą susitikimą su 
iš nuogirdų pažįstamu žmogumi, manote, kad jis bus šiurkštus, nemalonus. 
Tikėtina, kad nuo pat pirmųjų minučių ir jūs jam nerodysite šilumos ir gera- 
noriškumo. Toks elgesys paskatins neigiamą naujojo pažįstamo požiūrį į jus, 
ir jūsų išankstinė nuomonė veikiausiai pasirodys buvusi teisinga. Bet viskas 
galėtų būti atvirkščiai, jei iš anksto būtumėt nusiteikęs sutikti draugišką, ma- 
lonų Žmogų. 


3.2.2. ĮVAIZDIS, JO KŪRIMAS IR VALDYMAS 


Įvaizdis - tai žmogaus asmenybės suvokimo 
rezultatas, vaizdinys suvokiančiojo psichikoje. 
Įvaizdis taip pat gali būti apibrėžiamas kaip 
įsitikinimai apie suvokiamą asmenį ir jausmai 
jo atžvilgiu. Arba tiesiog tai, kas ateina į galvą, 
prisiminus tą žmogų. 





3.2 pav. Nepasisekė... 

Iš apibrėžimų matyti, kad įvaizdis yra subjektyvus. Žodis įvaizdis ne at- 
sitiktinai siejasi su įsivaizduoti: nors jis nėra, tiesiogine to žodžio prasme, 
įsivaizdavimo rezultatas, t. y. vien vaizduotės padarinys, vis dėlto tai - kito 
žmogaus arba mūsų pačių galvoje susiformavęs kažkieno asmenybės ats- 
pindys. Todėl kai kurie autoriai netgi teigia, kad šį žodį labiau tiktų vartoti 
daugiskaita, nes skirtingų žmonių akyse tas pats asmuo gali turėti labai ne- 
vienodą įvaizdį. Mes turime įvaizdį ir savo pačių akyse, tai - savivaizdis. Be 
to, dar skiriama: 

+ turimas (esamas) įvaizdis - kaip kiti mus suvokia; 

+ siekiamas (kuriamas) įvaizdis - kaip mes norime būti kitų suvokiami; 

+ suvokiamas įvaizdis - kaip, mūsų nuomone, kiti mus suvokia. 


Mums norisi daryti įtaką kitų žmonių galvose gyvuojančiai mūsų projek- 
cijai, arba įvaizdžiui, ir tai yra natūralu. Apibendrindama įvairių autorių pa- 
stebėjimus, Aistė Valionienė (1998) teigia, kad kontroliuoti kitų žmonių apie 
mus susidaromą įspūdį verčia nesaugumas ir nerimas, kurie kyla, kai pasi- 
juntame stebimi ir vertinami. Tai ypač ryšku tuomet, kai tampame dėmesio 
centru - esame viešai stebimi (pvz., kalbėdami prieš auditoriją) arba „nau- 
jokai“ (pvz., turime įsilieti į naują kolektyvą). Tuomet mes vienaip ar kitaip 
prisistatome, kuriame įvaizdį: mūsų elgesys kinta priklausomai nuo sociali- 
nės situacijos užuominų apie tai, kokio elgesio iš mūsų laukiama. Įspūdžio 
ar įvaizdžio kūrimas - tai procesas, kurio metu asmuo organizuoja savo elge- 
sį viešumoje taip, kad sukurtų vienokį ar kitokį įspūdį ar įvaizdį aplinkiniams 
(Goftman, 1959, cit. pagal Valionienė, 1998). Panašiai gali būti apibrėžiamas 
prisistatymas: tai procesas, kurio metu sąmoningai arba nesąmoningai mes pa- 
teikiame kitiems savąjį Aš. 

Sukūrus tam tikrą įvaizdį, norima jį išlaikyti, kai kada - papildyti, iš da- 
lies ar net radikaliai keisti. Tai vadinama įvaizdžio išsaugojimu bei valdy- 
mu. Savo įvaizdžius kurti ir valdyti stengiasi ne tik pavieniai asmenys, bet ir 
žmonių grupės: sporto komandos, muzikos grupės, verslo, nevyriausybinės ir 
įvairios kitos organizacijos. 

Kadangi įspūdis apie žmogų, arba jo įvaizdis, formuojasi visų pirma pagal 
įvairius išorinius jo požymius, sąmoningai jį kuriant, o vėliau siekiant išsau- 

goti, gali būti manipuliuojama visais įmanomais atributais, kuriuos stebėdami 
suvokiame kitą asmenį (ar asmenų grupę): kalba (jos forma ir turiniu), poza, 
gestais, mimika, apranga, aksesuarais ir pan. Visa tai priderinama prie nu- 
manomų auditorijos vertinimo kriterijų ir lūkesčių. Prisistatymu ir įvaizdžio 
kūrimu paprastai siekiama tam tikrų socialinių ir materialių rezultatų: tai gali 
būti pažintis ir artimi santykiai su patraukliais arba žymiais, autoritetingais as- 
menimis, priklausymas patrauklioms socialinėms grupėms, profesinė sėkmė, 
kilimas karjeros laiptais ir t. t. Todėl pagrįstai gali kilti klausimas, ar tikslingai 
kurti tam tikrą įvaizdį yra etiška? Vienareikšmio atsakymo šiuo atveju nėra. 
Dažniausia nuomonė yra tokia - etiški arba neetiški gali būti tikslai, dėl kurių 
kuriamas įvaizdis, o ne pats įvaizdžio kūrimas. 

G. Bartonas (Graeme Burton) ir R. Dimblbis (Richard Dimbleby) nuro- 
do svarbiausius įvaizdžio kūrimo žingsnius, jei nuspręstumėte tai daryti iš 
anksto viską suplanavę. „Jei jūsų tikslai pozityvūs, nemanykite, kad toks ap- 
skaičiavimas - nemoralus“, - sako autoriai (Burton, Dimbleby, 1988). 

1. Pabandykite sužinoti, ką dabar apie jus galvoja aplinkiniai. Galima spe- 
cialiai sudaryti tokias situacijas, kad tai išryškėtų, arba tiesiog paklausti. 
Įvardykite sau, kokio rezultato norite - kokio įvaizdžio jums reikia, kodėl 
jis turėtų būti būtent toks, ir kaip reikėtų elgtis, norint jį sukurti. 

2. Įvertinkite situaciją, kurioje teks bendrauti, kokie joje bus jūsų bei kitų 
asmenų vaidmenys. Pabandykite numatyti, ką reikia sakyti ir daryti, kad 
kiti apie jus susidarytų teigiamą įspūdį. 

3. Pasverkite savo stipriąsias ir silpnąsias puses. Pagalvokite, kaip pirmąsias 
geriau išnaudoti, o antrąsias - įveikti. 

4. Susipažinkite su „scena“, kurioje turėsite prisistatyti. Pagalvokite, kas joje 
padėtų atrodyti taip, kaip norėtumėt. 

5. Numatykite, kokias žodinės ir nežodinės išraiškos priemones turėtumėte 
naudoti, kad sukurtumėte norimą įspūdį, ir naudokite jas. 

6. Galite pasipraktikuoti, išbandydami įvairius elgesio būdus ne viešoje vietoje. 

Ivaizdį „alis ginsi Iiieti 1 nuo alanai i smendbėinė, "r į mus žiūrėdami mato 


kiti - t. y. nuo savo fizinės išvaizdos ir artimiausios aplinkos. Ne mažiau svarbu tai, kaip 
mes vertiname savo išvaizdą: patenkintas savo išvaizda žmogus jaučia didesnį pasitikė- 
jimą savimi. Todėl siūlome atlikti šį pratimą ir pasvarstyti apie savo išvaizdą. Užbaikite 


šiuos sakinius: 


Didžiausias mano išvaizdos pranašumas yra ...LLLLLLuLLL Lukaa k kaka kaka aaa aaa : 
Patraukliausias mano veido bruožas - tai ....LLLLLLaaakkaaaaaaaa aaa kka kaka aaa aka aaa 

Kad mano išvaizda būtų patrauklesnė, aš kasdien .......LLLkcLak (ką darote). 
Dėl savo sveikatos aš kiekvieną savaitę... (ką darote). 
e Sail Pm ——————--- Pp" 


Galiu sakyti, kad mano kambarys atspindi mano asmenybę, nes ......Ls ; 


Šaltinis: Personal Achievement Digest, Slidell: National Financial Publications, 


1986, p. 4-5. 


Prisistatymas dažnai vyksta jo net neįsisąmoninus, ir įvaizdis kuriamas 


nebūtinai iš anksto tai apgalvojus. Apskritai daugelis žmonių linkę pirmiau 


vienaip ar kitaip pasielgti, o tik po to svarstyti, kaip tas elgesys atrodė kitiems. 


Taigi įvaizdžio kūrimas dažniausiai visai nereiškia, kad mes siekiame klaidinti 


ar apgaudinėti savo bendravimo partnerius. (Kai kada taip gali būti, pvz., kai 


koks nors sukčius stengiasi įgyti aukos pasitikėjimą ir išvilioti pinigus.) Ta- 


čiau paprastai prisistatydami mes nesiekiame pasirodyti tuo, kuo nesame, o 

tik norime pademonstruoti ir išryškinti savo prana- 
šumus bei užmaskuoti trūkumus. Vienu iš įvaizdžio 
kūrimo tikslų galima laikyti paprasčiausią norą ge- 
rai jaustis tarp tų, su kuriais bendraujama, patikti 
| kitiems ir kartu sau, nes aplinkinių komplimentai, 
j 2 ė j pagyrimai stiprina asmens savigarbą. 

3.3 pav. Svarbiausia - įvaizdis! 

Dar viena priežastis, dėl kurios stengiamės kurti ir valdyti įvaizdį - mūsų 
atliekami socialiniai vaidmenys. To reikalauja kai kurios profesijos, daugiau- 
sia tos, kurių atstovams tenka bendrauti su klientais, dažnai rodytis ir dirbti 
viešumoje - pvz., teisininko, policininko, gydytojo, dėstytojo. Iš šių vaidmenų 
atlikėjų tikimasi tam tikros išvaizdos, laikysenos, kalbėjimo stiliaus, ir aplin- 
kiniai sutrinka, jei nesulaukia to, kam yra pasiruošę. Tiesa, stiprios asmeny- 
bės geba įnešti savitumo, individualumo į atliekamą vaidmenį ir kai kada net 
iš dalies pakeičia jo sampratą (tokiu pavyzdžiu gali būti JAV prezidentas Bara- 
„kas Obama). Įvaizdžio kūrimas tampa labai aktualus ir tuomet, kai duodame 
interviu spaudai ar kalbamės su potencialiu darbdaviu. 


PRAKTIŠKI PATARIMAI 
Štai ką apie įvaizdį ir jo keitimą sako Nomeda Ausmanienė, UAB „Noriu darbo“ psichologė: 

„Jeigu ieškote darbo ir norite, kad jums sektųsi, geriausias patarimas yra šis: elkitės 
taip, lyg jums jau sekasi. Niekada nedejuokite: „Prašau, duokite man darbo“; „Neišmeskite 
manęs lauk“; „Aš savimi jau nepasitikiu“; „Likimas mane persekioja“; „Mane užgriuvo 
visos pasaulio bėdos“; „Man taip sunku gyventi“ ir pan. Šie žodžiai nebūtinai turi nu- 
skambėti balsu. Jie gali būti perskaityti jūsų veido išraiškoje, jūsų elgesyje, kūno pozoje. 
Pamatęs ar išgirdęs tai, darbdavys ims jūsų nevertinti ir nutars, kad jūs ne tas žmogus, 
kurio jis ieško. Atvirkščiai, jeigu jūs ieškote darbo, turite įeiti į kambarį užkariautojo vei- 
du - jūs turite spinduliuoti pasitikėjimu savimi, kitaip darbdavio nejtikinsite, kad esate 
jam tinkamas žmogus. Skirkite dėmesio savo išvaizdai, ypač drabužiams. Išorė sukuria 
pirmą įspūdį ir todėl yra svarbi. 

Daugelis žmonių patiria nesėkmių ir negali jaustis laimingi tik dėl to, kad yra ne- 
patenkinti savimi. Augdami įgyjame įvairiausių kompleksų. Kartais fizinių - „mano no- 
sis per didelė“, „aš bjaurus, „esu per jaunas“ ir t. t.; kartais intelektualinių - „aš nesu 
toks protingas kaip kiti, „man trūksta išsilavinimo“ ar pan. Arba įžvelgiame asmenybės 
trūkumus - „aš neturiu humoro jausmo", „esu įkyrus“. Jei taip galvojate apie save, negi 
galite sėkmingai dirbti ir jaustis laimingi? Daugumą kompleksų atsinešame iš vaikystės. 
Savo paties įvaizdį taip pat susiformuojame vaikystėje. Jūs dar nežinote, kas ir kokie esa- 


te, tačiau aplinkiniai, kurie yra vyresni ir išmintingesni, pasistengia, kad susiformuotu- 

mėte nuomonę apie save pagal jų pavyzdį. Tenka išgirsti prisipažinimų: „Vaikystėje aš 


“ 

perėmiau tėvo kalbėjimo manierą, laikyseną, jo vertybes... ir savo motinos niekinamą 
požiūrį į tėvą.“ Taip išsiugdomi kompleksai ir neigiami įsitikinimai. Norint jų atsikratyti, 
pirmiausia reikia išsiaiškinti, iš kur jie kilo. Kartais to pakanka, kad problema išsispręstų. 
Tačiau yra įsitikinimų, kurie slypi taip giliai mūsų psichikoje, kad juos išsiaiškinti ne taip 
jau lengva, nepakanka tik atkapstyti jų kilmę. Šiuo atveju vienas iš sprendimo būdų yra 
pozityvūs tvirtinimai — tai teiginiai, kuriuos dažnai kartojame garsiai arba mintyse, pvz., 
„Aš esu mylinti, protinga ir unikali būtybė“. Jei mes ką nors girdime pakankamai dažnai, 
pradedame tuo tikėti. Taip kilo daugelis mūsų įsitikinimų - tai, kas buvo kartojama vai- 
kystėje, įsitvirtino pasąmonėje. Reklamų kompanijos taip pat naudoja šį metodą. Sukūru- 
sios kokią nors frazę, jos nuolatos kartoja ją, kol galiausiai mes imame tuo tikėti. 

Kitas metodas, padedantis keisti įvaizdį — elgtis priešingai susidariusiai nuomonei. 
Jei esate įsitikinęs, kad jūs nepatrauklus, elkitės taip, tarsi būtumėte patraukliausias; jei 
galvojate, kad jums trūksta pasitikėjimo savimi, elkitės kaip visiškai pasitikintis žmogus. 
Įsivaizduodamas save patrauklų, pasitikintį ir laimingą, jūs iš tiesų toks pasijusite. Kartais, 
kai jaučiamės nelaimingi, mes imame elgtis taip, tarsi viskas būtų gerai ir šypsomės žmo- 
nėms. Tada jie nusišypso mums, ir mūsų nuotaika pagerėja. 

Dar vienas būdas pagerinti savo įvaizdį - paieškoti tokių būdo bruožų, kurie jums 
patinka. Sąmoningai paklauskite savęs: „Kas man patinka manyje?“; „Kas man gerai se- 
kasi?“; „Kokiose srityse aš geriausiai pritaikyčiau savo gebėjimus?“ Žmogus turi nuos- 
tabią savybę - jis visada ieško atsakymo į klausimus. Jei mūsų klausimai bus pozityvūs, 
sulauksime teigiamų atsakymų. Kai sunku atrasti mums patinkančius bruožus, gali padėti 
klausimas: „Jei manyje būtų kas nors, kas man patiktų, kas tai galėtų būti?“ Šis klausimas 
reikalauja teigiamo atsakymo. 

Pozityvūs tvirtinimai, elgesys „tarsi“, teigiamų atsakymų reikalaujantys klausimai gali 
puikiai mums pasitarnauti keičiant įvaizdį. Norint įveikti savo kompleksus ir neigiamus 
įsitikinimus, susikurti teigiamą įvaizdį, reikia išmokti nereaguoti į kitų žmonių kritiką 
mūsų atžvilgiu, neužmiršti, kad nors jie ir yra mūsų veidrodžiai, tačiau atspindi iškreiptą, 


neteisingą vaizdą. Pažinkite save ir kurkite save patys tokius, kokie norite būti!“ 


Keli to paties žmogaus atliekami vaidmenys, skirtingoms auditorijoms 


pritaikyti pasirodymai gali daugiau arba mažiau tarp savęs sutapti, „persi- 
dengti“ (žr. 3.4 pav.). 

ASMUO A ASMUO B 


3.4 pav. Savęs pateikimas atliekant skirtingus vaidmenis: a) sutuoktinio(-ės), b) tėvo (motinos), 
<) kaimyno(-ės), d) vadovo(-ės), e) kolegos(-ės). Kuriamas įvaizdis, arba „veidai“, pritaikyti 
visiems šiems vaidmenims, gali skirtis daugiau (asmuo A) arba mažiau (asmuo B). 


Didelis skirtumas tarp įvairių vaidmenų keliamų reikalavimų gali sukelti 
įtampą ir tapatumo praradimo jausmą. Tačiau vienus žmones tai trikdo la- 
biau, kitus - mažiau. 

Analizuojant tokio pobūdžio skirtumus tarp žmonių, sukurta vadina- 
moji savęs stebėjimo iš šono teorija (self monitoring theory, Gangestad, 
Snyder, 2000). Ji teigia, kad žmones galima suskirstyti į du tipus - tuos, ku- 
riems svarbu, kad jų elgesys atitiktų situaciją, ir tuos, kurie į tai per daug 
nekreipia dėmesio. Pirmojo tipo atstovai visada aktyviai siekia suprasti, ko 
iš jų tikimasi, greitai tą perpranta ir prisitaiko, pakeisdami elgesį. Jie moka 
kontroliuoti savo emocijas ir nežodinę išraišką, tiesiog talentingai atlieka 
skirtingus vaidmenis ir neišgyvena dėl to, kad kai kurie iš jų nedera su jų 
vidiniu pasauliu. Pastangos kuriant reikalingus įvaizdžius duoda ir gretutinį 
rezultatą - tokie žmonės, stebėdami aplinkinius, labai greitai atpažįsta, kas 
iš tikrųjų slypi po tam tikra išore. | 


Ryšys tarp kuriamo įvaizdžio ir asmens tapatumo - nemažai diskusijų ke- 
liantis dalykas. Įvaizdžio kūrimas neretai esti tik tam tikro momento elge- 
sys, savotiškas vaidinimas. Todėl, kurdamas įvaizdį, žmogus savo tapatumo 
nepraranda. Kita vertus, psichologai jau seniai įrodė, kad žmogaus elgesys, 

jo atliekamas vaidmuo keičia ir jo įsitikinimus, vertybes, nuostatas. Tą gerai 
iliustruoja reiškinys, kuriam prigijo pavadinimas „koja tarpduryje“: žmonių 
polinkis, išpildžius mažą reikalavimą, vėliau paklusti ir didesniems (Myers, 
2000 a). Pvz., paprašyti įtikinti kitus rengiamos labdaringos akcijos nauda, 
žmonės ir patys mieliau aukoja. Kartą viešai išdėstę kokius nors teiginius, gal- 
būt tik dėl pinigų, vėliau mes keičiame ir savo įsitikinimus, stengdamiesi juos 
pritaikyti prie anksčiau išsakytų. Taip yra todėl, kad neatitikimai tarp elgesio 
ir įsitikinimų žmonėms yra nemalonūs, kelia vidinę įtampą. Taigi dažnai ir 
ilgą laiką viešai demonstruojama išvaizda bei elgesys gali paveikti savojo Aš 
suvokimą. Iš pradžių sąmoningai kurdamas ne visai atitinkantį tiesą įvaizdį, 
žmogus ilgainiui gali imti šventai tikėti, kad jis yra kaip tik toks, koks stengia- 
si pasirodyti. Tai ypač tikėtina, jei asmens Aš vaizdas yra nestabilus, t. y. jei jis 
menkai pažįsta pats save. 


3.2.3. FIZINIS PATRAUKLUMAS KAIP 
SOCIALINIO SUVOKIMO VEIKSNYS 


Pirmasis įspūdis apie žmogų, jo įvaizdis labai priklauso nuo išvaizdos: veido 
bruožų, kūno formų, aprangos ir pan. Ne veltui dauguma žmonių savo išorei 
skiria tiek dėmesio. Tačiau pasirodo, kad teisingas yra ir šis posakis - pasitin- 
ka pagal drabužį, palydi pagal protą. 

Aplinkinių nuomonę apie žmogų nuo pat pirmų susitikimo minučių for- 
muoja ne tik poza ar mimika (pvz., šypsena), bet ir tokie nuo jo valios ne 
visada priklausantys dalykai, kaip kūno formos, veido bruožai. Dėl ankstes- 
nės patirties, stereotipų ir, kaip manoma, netgi dėl biologinių priežasčių vieni 
žmonių fiziniai ypatumai mums atrodo patrauklūs, o kiti - ne. 

Nors sakoma, kad dėl grožio nesiginčijama, vis dėlto vieni vyrai ir moterys 
daugeliui atrodo patrauklūs, o kiti - ne. Tyrimais nustatyta, kad universaliausi 
kriterijai, vertinant žmonių grožį, yra kūno ir ypač veido simetrija, taisyklingos 
proporcijos. Kai kurie kiti požymiai, pvz., apkūnumas, vertinami skirtingai, pri- 
klausomai nuo individualaus požiūrio, kultūrinės aplinkos ir laikmečio. 

Asmenims, kurių fizinė išvaizda suvokiama kaip patraukli, aplinkiniai 
dažniau priskiria ir teigiamas vidines savybes: jie atrodo lengviau bendrau- 

jantys, populiaresni, sveikesni, seksualesni ir apskritai geresni už mažiau 
fiziškai patrauklius. Spėjama, kad palankiau vertinti gražius žmones mus 
verčia gamtos duotas mechanizmas, padedantis atsirinkti sveikesnius, vai- 
singesnius partnerius. 

Panašios priežastys, kai kurių tyrinėtojų nuomone, lemia ir kitas išanksti- 
nes nuostatas tam tikros išvaizdos žmonių atžvilgiu. Pvz., apgaulinga išvaizda 
neretai būdinga švelnių bruožų žmonėms, turintiems dideles akis ir mažą dai- 
lią nosytę. Toks veidas nesąmoningai asocijuojasi su vaiko veidu, o jį turintis 
dėl to suvokiamas kaip geranoriškas, naivus, nekaltas. Tačiau tokie lūkesčiai 
neturi realaus pagrindo, kaip ir, pvz., spėjimai, kad žmonės aukšta kakta turi 
būti protingi. Atvirkščiai, kai kurie tyrimai rodo, kad švelnių veido bruožų 
jaunuoliai, stengdamiesi kompensuoti šį savo „trūkumą“, nevengia šiurkščių 
manierų ir neretai tampa gana „kampuotomis“ asmenybėmis. Kaip tipiški pa- 
vyzdžiai nurodomi „šypsenos niekada neišspaudžiantis saldžiaveidis reperis 
Eminemas“ ir „kietų vyrų“ vaidmenimis pagarsėjęs Leonardas Dikaprio (Leo- 
nardo DiCaprio) (Flora, 2004). 

Tam tikrą įspūdį ir nebūtinai su tikrove sutampančias interpretacijas gali 
sukelti ir asmens apranga. Viename iš tyrimų (Hewitt, German, 1987) ame- 
rikiečių moterų buvo prašoma įvertinti pagal patrauklumą keturias skirtingai 
apsirengusias vyrų grupes, dėvinčias: 1) karines uniformas; 2) civilinius kos- 
tiumus; 3) kelnes ir nertinius; 4) marškinėlius ir džinsus. 

Jei manote, kad patraukliausi moterims atrodė uniformuoti vyrai, ne- 
klystate. Mažiausiai patrauklūs buvo dėvintys marškinėlius ir džinsus. Tiesa, 
maždaug po dviejų dešimtmečių atlikti tyrimai tokių aiškių tendencijų nebe- 
parodė: kai kurioms moterims patrauklesni buvo vyrai civiliniais drabužiais 
(Blount-Nuss ir kt., 2006). Galima daryti prielaidą, kad, siejant patrauklumą 
ir drabužius, ne patį menkiausią vaidmenį atlieka tradicinių vyrų ir moterų 
vaidmenų stereotipai, o jie mūsų laikais, ko gero, tampa vis mažiau svarbūs. 
Lietuvoje panašių tyrimų kol kas nebuvo atlikta. 

Tikriausiai dėl tų pačių stereotipų patraukli išvaizda moterims ne visada 
yra pranašumas. Kai kurie tyrimai rodo, kad nieko gero nesitikima iš gražių 
moterų, užimančių vadovaujamus postus ar dirbančių valstybės tarnyboje. 
Tačiau tokių nuostatų nėra išvaizdžių vyrų atžvilgiu. 

3.5 pav. Moters ir vyro grožio 
idealai laikui bėgant kinta 





Sprendžiant apie žmogų, kreipti dėmesį į aprangą iš esmės yra logiška: 
vienaip ar kitaip rengdamiesi mes parodome, kaip norėtume būti suvokiami. 
Galima skirti keturias pagrindines žinias, kurias siunčiame savo apranga (Hur- 
lock, 1974); 

1) apie nepriklausomą laikyseną, laisvę; 

2) apie priklausymą tam tikrai visuomenės grupei; 

3) apie asmens brandumą; 

4) apie sėkmę gyvenime. 


Pirmoji žinia gali būti siunčiama, pvz., dėvint marškinėlius su abejotino 
padorumo užrašais, antroji - segint visuomeninių organizacijų ženklelius, 
trečioji - dėvint solidų kostiumą, ketvirtoji - renkantis garsių ir brangių fir- 
mų gaminius. Taigi apranga apie žmogų tikrai kai ką pasako, tačiau ją in- 
terpretuoti vis dėlto reikėtų atsargiai. Čia verta prisiminti kad ir „sėkmingą 
verslininką“ Ostapą Benderį. 

Tiesa, tyrinėtojai sutaria: išorinis patrauklumas didžiausią įtaką asmens 
suvokimui ir santykiams su juo turi pažinties pradžioje. Vėliau, kai apie žmo- 
gų sužinome daugiau, išvaizdos reikšmė ima mažėti. 

3.3. Socialinio suvokimo tikslumą ribojantys veiksniai 


Įtaką socialinio suvokimo tikslumui daro dvejopi veiksniai: bendrieji suvoki- 
mo dėsningumai ir psichologinės nuostatos. Bendrieji suvokimo dėsningumai 
veikia suvokiant ne tik kitus asmenis bei jų santykius, bet ir aplinkos daik- 
tus, garsus ir kt. Kai kuriuos iš jų lemia fiziologinės priežastys. Formuojantis 
nuostatoms, didesnę įtaką turi įgyta patirtis. Suvokimo dėsningumai dažniau 
lemia priimamos informacijos filtravimą (pvz., nereikšmingų detalių atmeti- 
mą), o nuostatos - šališką jos vertinimą ir interpretavimą. Tiesa, šių grupių 
veiksnių visiškai atskirti negalima: kai kurie suvokimo dėsningumai veikiau- 
siai yra psichologinių nuostatų susiformavimo pagrindas (pvz., kategorialumą 
galima sieti su stereotipais, fiksaciją - su aureolės efektu ir pan.). 


3.3.1. BENDRIEJI SUVOKIMO DĖSNINGUMAI 


Nors socialinis suvokimas labai skiriasi nuo, pvz., fizinių objektų suvokimo 
(kvapo, garso ir kt.), čia pasireiškia ir daug bendrų suvokimo dėsningumų. 
Visų pirma, socialiniam suvokimui, kaip ir bet kokiam kitam, būdingas daik- 
tiškumas: nors suvokimo proceso rezultatas - tik mūsų sąmonėje egzistuo- 
jantis tikrovės vaizdas, mes jį priskiriame už mūsų egzistuojančiam pasauliui. 
Ar apskritai įmanomas atitikimas tarp objektyvaus pasaulio ir subjektyvaus jo 
atspindžio, filosofai diskutuoja jau nuo Antikos laikų. Klausimas, kiek mūsų 
susidarytas socialinės tikrovės vaizdas atitinka realybę, turi akivaizdžią prak- 
tinę reikšmę: neteisingas elgesio motyvų interpretavimas gali tapti konflikto 
priežastimi, neadekvatus pirmasis įspūdis - lemti prastus tolesnius santykius 
ir pan. Yra daug priežasčių manyti, kad socialinę tikrovę - kitų žmonių elge- 
sio motyvus, tarpusavio santykius ir kt. - dažnai suvokiame klaidingai. Ta- 
čiau retai apie tai susimąstome, manydami, kad mūsų išvados apie kitus yra 
„objektyvūs faktai“. 

Koks socialinės tikrovės vaizdas susidarys mūsų sąmonėje, lemia ne tik 
pati tikrovė, bet ir mūsų ankstesnė patirtis, kultūrinės aplinkos suformuoti 
požiūriai, nuostatos, įsitikinimai ir t. t. Kognityvinėje psichologijoje tai va- 
dinama apercepcija - patirties ar vidinės būsenos papildytu suvokimu. Ben- 

draudami turime žinoti, kad mūsų nuomonė apie kitą žmogų atspindi ne tik 
tai, koks yra jis, bet ir tai, kokie esame mes. 

Svarbus bet kokio, taigi ir socialinio, suvokimo ypatumas yra atrenkamu- 
mas. Iš aplinkos, taip pat ir iš vidaus mūsų jutimo organus vienu metu papras- 
tai pasiekia labai daug įvairių dirgiklių. Pvz., dabar, kai skaitote šią pastraipą, 
jūs galbūt kartu girdite gatve pravažiuojančius automobilius, šnekantis kitus 
žmones, taip pat jaučiate, kad jau norisi valgyti, šiek tiek skauda galvą ir t. t. 
Sąmoningai ir tiksliai, su visomis detalėmis, paprastai suvokiame tik nedidelę 
dalį to, ką tą akimirką galime patirti. Suvokdami kitus žmones, taip pat ne- 
galime aprėpti visko. Taigi mes nesąmoningai atsirenkame tik dalį prieinamos 
informacijos. Kuri tai dalis, t. y. kurią informaciją suvoksime, o kurios - ne, 
priklauso nuo mūsų interesų, nuostatų, motyvų ir pan. Dažniausiai mes mato- 
me tai, ką norime matyti - kas patvirtina išankstinę nuomonę, įsitikinimus. 

Suvokdami socialinę tikrovę, mes ne tik atsirenkame tam tikrą informa- 
ciją, bet ir subjektyviai interpretuojame tą, kuri pasiekia mūsų sąmonę. Todėl 
daug ką galime suvokti netiksliai, iškreiptai. Tam gali turėti įtakos suvokimo 
visybiškumas: mes siekiame susidaryti visybišką suvokiamo objekto vaizdą, 
net jeigu trūksta svarbių detalių. Mes jas nesąmoningai prikuriame, o dvi- 
prasmišką informaciją interpretuojame, derindami prie to, ką jau suvokėme. 
Klasikiniai dar XX a. 5-ajame dešimtmetyje atlikti S. Ešo socialinio suvokimo 
eksperimentai akivaizdžiai parodė, kad mes, išgirdę vos kelis žmogų apibūdi- 
nančius žodžius, gebame nesunkiai nupiešti jo psichologinį portretą, „pratur- 
tintą“ tokiomis detalėmis, apie kurias nė iš tolo nebuvo užsiminta. 

Suvokimo kategorialumas lemia, kad suvokimo proceso metu socialinės 
aplinkos faktus, kaip ir bet ką kita, mes automatiškai stengiamės priskirti kokiai 
nors reiškinių ar objektų kategorijai, klasei: „tai - konfliktas“, „ji - feministė“, 
„jis - musulmonas“ ir pan. O toliau jau naudojame tai kategorijai pritaikytą iš 
anksto paruoštą suvokimo schemą. Pvz., jeigu suvokdami moterį priskiriame 
ją kategorijai „feministė“, galbūt susiesime ją su požymiu „jos pavardė nerodys 
šeiminės padėties“, nes „feministės nenori, kad moterų pavardės rodytų šeimi- 
nę padėtį . Plačiau apie tai rašoma „Psichologinių nuostatų“ skirsnyje. 

Suvokimui būdinga ir fiksacija: vieną kartą tam tikru būdu suvokus kokį 
nors objektą, suvokinio bruožai išlieka atmintyje ir tai turi įtakos vėlesniems 

percepciniams sprendimams. Be to, informacija, kurią gauname anksčiau, yra 
svaresnė nei vėlesnioji. Tam gali turėti įtakos ir atminties tyrinėtojų nustatytas 
pradmės efektas: geriau atmintyje išsaugoma, lengviau atgaminama pirmesnė 
tam tikro informacijos kiekio dalis. Todėl labai ilgai išlieka pirmasis įspūdis, 
kurį susidarome apie kitą žmogų. 


3.3.2. PSICHOLOGINĖS NUOSTATOS 


Socialinio suvokimo metu veikiančios psichologinės nuostatos - tai mecha- 
nizmai, kurie leidžia mums pagal tai, ką matome, girdime, užuodžiame ir pan., 
greitai įvertinti žmogaus vidines savybes, socialinę padėtį ir kita. Jos, kaip ir 
bendrieji suvokimo dėsningumai, atlieka iš dalies teigiamą, iš dalies ir neigia- 
mą vaidmenį. Teigiama yra tai, kad suvokimo proceso pradžioje jos padeda 
mums greičiau padaryti norimas išvadas, pvz., įvertinti, ko galima tikėtis iš 
vakare sutikto praeivio nuošalioje tamsioje gatvėje. Neigiama pusė - tai, kad 
turėdami išankstinę nuomonę, mes nesąmoningai ieškome ją patvirtinančių 
faktų ir ignoruojame tuos, kurie jos neatitinka. 

Stereotipai yra bene populiariausi iš šios rūšies veiksnių, darančių įtaką 
socialiniam suvokimui. Apie juos taip dažnai kalbama todėl, kad iš esmės ne- 
abejojama dėl jų neigiamo poveikio atskirų žmonių ir įvairių socialinių gru- 
pių tarpusavio santykiams. 

Stereotipai - tai tam tikroje kultūrinėje aplinkoje paplitę, dalies visuomenės 
pripažįstami apibendrinimai apie kokios nors socialinės grupės atstovus. Ste- 
reotipiškai gali būti vertinami pensininkai, studentai, kurios nors profesijos 
atstovai (medikai, mokytojai, policininkai) ir kt. Labai paplitę yra įvairias 
etnines, religines grupes apibūdinantys stereotipai, taip pat - lyčių stereoti- 
pai („visi čigonai yra...“; „visi musulmonai yra...“; „visi vyrai yra...“ ir pan.). 
Stereotipai dažniausiai apima tokius (neva visiems tos grupės žmonėms bū- 
dingus) požymius, kaip įsitikinimai ir vertybės, tipiški elgesio motyvai, tradi- 
ciniai vaidmenys ir pan. Pvz., veikiant stereotipui, tikriausiai manysime, kad 
kiekvienas čigonas, kurį sutiksim gatvėje, bus linkęs pažeisti įstatymus, išvi- 
lioti lengvatikių pinigus, nesilaikys pažadų ir pan. 

SUŽINOKIME DAUGIAU 
Vienas iš garsiausių stereotipinio lietuvių vertinimo pavyzdžių, leidžiančių mums savo 
kailiu pajusti, ką tai reiškia, yra prieš kurį laiką aktoriaus Melo Gibsono (Mel Gibson) 
viešai išdėstyti samprotavimai apie tai, kada būtų verta paleisti į darbą kumščius: „Yra 
dalykų, už kuriuos reikia pakovoti, Įsivaizduokite: atsikėlęs vieną rytą Los Andžele, jūs 
pamatote paplūdimiu šliaužiančius golfo lazdomis apsiginklavusius aštriadančius lie- 
tuvius, kurie nori ištaškyti jūsų smegenis. Ką jūs darytumėte? Tai priežastis savigynai.“ 
Belieka džiaugtis, kad ši jo interviu dalis išspausdinta rinktinėje „Holivudo gar- 
senybių nusišnekėjimai“, kuri pradedama ironišku komentaru: „Kai kada garsenybės 
įdomiau pakalba ne pagal scenarijų.“ 


Šaltinis: Bonin L., „Eight clubs“, Entertainment weekly, www.ew.com, 2009 07 08. 


Stereotipai nesusiformuoja atsitiktinai, jų gyvavimas remiasi tikrovėje paste- 
bėtais faktais. Tačiau tai nepateisina, G. Burtono ir R. Dimblbio žodžiais tariant 
(Burton, Dimbleby, 1988), tokio intelektine ir moraline prasme bankrutavusio 
stereotipų naudojimo, kaip visus tam tikros tautybės, rasės, lyties ar kitos soci- 
alinės grupės atstovus nuvertinantys komentarai. Negalima tikėtis nieko gero, 
kai pernelyg platūs stereotipiniai apibendrinimai pritaikomi konkrečiam žmo- 
gui, kurio individualios charakteristikos gali būti visai priešingos. 

Nuo stereotipų ne taip toli ir iki diskriminacijos - reiškinio, kai imama 
neteisingai elgtis su tokia visuomenės grupe, kuriai stereotipų pagrindu pri- 
skiriami neigiami bruožai, ar net tyčia jai kenkti. 


- 


SUZINOKIME DAUGIAU 

Į mums būdingus socialinio suvokimo netikslumus ir stereotipus atkreipia dėmesį 
Lietuvoje studijuojantys užsieniečiai, Vieno tyrimo, kuriame dalyvavo Kaune be- 
simokantys Turkijos, Egipto, Sirijos, Pakistano ir Rusijos studentai, metu jie išsakė 
tokius pastebėjimus: „Kas nors manęs paklausia, iš kur esu, aš atsakau, kad iš Pakis- 
tano, tačiau aš matau jų reakciją... Ir ji nėra labai gera“; „Žiniasklaida formuoja blogą 


pakistaniečių įvaizdį. Visi galvoja, kad mes teroristai“; „Vienas lietuvis mokė mane 

naudotis laikrodžiu, nes galvojo, kad mano šalyje niekas jų neturi“; „Manęs visi klau- 
sia, kodėl vaikštau normaliai apsirengusi, juk esu arabė'; „Rusai tik geria degtinę, alų 
ir groja balalaika, bet tai iš tikrųjų nėra tiesa“. 

Šaltinis: Kutkaitytė E., Užsieniečių studentų adaptacijos ir integracijos į universi- 
teto ir miesto gyvenimą socialinės edukacinės sąlygos, Bakalauro baigiamasis darbas, 


KTU, 2009. 


Dar vienas galimų klaidų šaltinis - vadinamosios slaptos asmenybės teo- 
rijos (implicit theories of personality). Jos ne taip plačiai paplitusios visuome- 
nėje kaip stereotipai, veikiau yra nuostatos, būdingos pavieniams asmenims 
tam tikrų socialinių grupių atstovų atžvilgiu. Šias teorijas mes susikuriame 
remdamiesi savo patirtimi, nes turime polinkį suvokdami informaciją ją kla- 
sifikuoti ir apibendrinti. Tokiu būdu įgyjame suvokimo schemas - požymių, 
priskiriamų tam tikrai asmenų ar reiškinių kategorijai, rinkinius. Schemos 
taip pat apima mūsų prielaidas, kodėl šie požymiai vieni su kitais siejasi. Jei 
mūsų individuali patirtis šias prielaidas patvirtina, labai tikėtina, kad imsime 
laikytis, beje, nebūtinai sąmoningai, savo individualios slaptos teorijos. 


SUŽINOKIME DAUGIAU 

Slaptos asmenybės teorijos neretai atsispindi ir populiariose frazėse. Kai yra lengvai 
suprantamos bei patraukliai supakuotos, jos gali tapti ir paklausia preke. Pvz.: „Žmo- 
nės yra dviejų rūšių. Vieni pasiduoda sunkumams ir plaukia pasroviui, kiti supyksta 
ir ima priešintis savo vargams.“ 

Šios lakios frazės autorius - Robertas T. Kijosakis (Robert T. Kiyosaki), ameri- 
kiečių investuotojas, verslininkas, motyvacijos treneris bei rašytojas. Labiausiai ži- 
nomas dėl knygų serijos apie turtingą ir vargšą tėčius. Autoriaus knygos parduotos 
daugiau kaip 26 milijonų egzempliorių tiražu. Pateikia turtingo ir vargšo, bet inte- 
lektualaus, tėčių mąstymo apie pinigus skirtumus. Gana dažnai kritikuoja valstybę, 
mokesčius, bankus, bet kaip kelią į finansinę laisvę mini ir darbuotojų išnaudojimą. 


Šaltinis: www.kabutes.lt, 2009 07 10. 

„Ta mergina, matyt, studentė. Tikriausiai dirbanti. Turbūt netekėjusi, - to- 
kius ir panašius sprendimus nesąmoningai darome, sutikę nepažįstamą mergi- 
ną. Vėliau merginai priskiriame galimus požymius, mūsų siejamus su kiekviena 
iš šių kategorijų, ir tuo remdamiesi pradedame įsivaizduoti, pvz., jos laisvalaikį. 

Tačiau mūsų patirtis gali būti pernelyg ribota. Tarkim, išvadas apie šiuo- 
laikinės merginos laisvalaikį, remdamasis savo patirtimi, gali daryti penkias- 
dešimtmetis, ir jos bus visiškai neteisingos. Arba, būdami susipažinę su švedų 
populiariąja muzika, galime prieiti prie išvados, kad visos švedės - aukštos blon- 
dinės. Bet jei niekada nesame buvę Švedijoje, akivaizdu, kad turime per mažai 
medžiagos tokiems apibendrinimams daryti. Slaptos asmenybės teorijos gali 
būti ir gana paprastos, lengvai paneigiamos („visi akiniuočiai - moksliukai“), ir 
geriau apmąstytos, subtilesnės („kaip visi menininkai, ji laiko neplanuoja“). 


SUŽINOKIME DAUGIAU 

Vis dažniau pastebima, kad gana paplitę ir stereotipai, susiję su žmonių amžiumi. 
Energingi, kupini entuziazmo, patrauklūs - kas? Žinoma, jauni! Nesiorientuojantys 
naujose technologijose, ligoti, bambantys - kas? Aišku, vyresnieji. Tokią nuomonę, 
be kita ko, palaiko reklamose vyraujantys veidai ir balsai. Nors didžiosios Europos 
dalies „vidutinis gyventojas“ vis sensta, vyresnio amžiaus žmonių retai pamatysime 
visoms gyventojų grupėms skirtų produktų, pvz., skalbiklių, reklamose. Numanoma 
priežastis - įsitikinimas, kad pagyvenusį žmogų nedaugelis suvokia kaip patrauklų, 
besinaudojantį progresyviais gaminiais. 

1999 m. Jungtinėje Karalystėje atliktas tyrimas atskleidė, jog tarp televizijos 
ekranuose (skaičiuojant bendrai visas laidas ir filmus) rodomų asmenų tik 7 proc. 
buvo vyresni nei 60 metų, nors šiapus ekranų tokių buvo 21 proc. Negana to, vy- 
nors tarp vyresnių gyventojų moterų yra gerokai daugiau negu vyrų, jos sudarė tik 
30 proc. rodomų šio amžiaus žmonių. 

Šaltiniai: UK TV ageism on the rise, http://news.bbc.co.uk, 1999 10 08. 

Singh A., Older women axed from Countryfile in new BBC ageism row, 


www.telegraph.co.uk, 2008 12 09, 

Savo subjektyvia patirtimi mes remiamės ne tik susidarydami schemas, 
bet ir priskirdami kitiems įsitikinimus ir elgesio motyvus, kurie būdingi 
mums patiems. Tai pritarimo iliuzija - polinkis manyti, kad kiti žmonės gal- 
voja, jaučiasi ir elgiasi taip pat, kaip mes. Kai jaučiamės nelaimingi ir nusivylę, 
daugiau tokių pat žmonių matome aplinkui, o kai džiaugiamės, atrodo, kad 
besidžiaugiančių yra daugiau nei nusiminusių. Jei esame nepatenkinti darbo 
sąlygomis, manome, kad panašiai galvoja ir dauguma mūsų bendradarbių, o 
jei jos mums patinka, esam įsitikinę, kad jomis patenkinti ir kiti. Pvz., vieno 
eksperimento metu tyrėjai kreipėsi į koledžo studentus, teiraudamiesi, ar šie 
nesutiktų vilkėti marškinėlių su užrašu, kviečiančiu valgyti vienoje užkandi- 
nėje. Tie studentai, kurie sutiko, manė, kad sutiko dauguma jų bendramoks- 
lių, o tie, kurie buvo prieš, manė, kad dauguma yra prieš (Ross ir kt., 1977, 
pagal Aronson, 1995). 


SUŽINOKIME DAUGIAU 
Stereotipų įtaką suvokimui ypač ryškiai atsiskleidė Gordonas Olportas (Gordon 
W. Allport) ir Leo Postmenas (Leo J. Postman) 1945 m. atliktų eksperimentų metu. 
Šie tyrinėtojai pasinaudojo „sugedusio telefono“ žaidimo taisyklėmis. Kai kuriems 
tyrimo dalyviams buvo parodytos skaidrės, kuriose užfiksuotos įvairios socialinės 
situacijos. Pvz., vienoje iš jų tiriamieji pamatė du vyrus, baltaodį ir juodaodį, besi- 
šnekančius metro. Baltaodis laikė rankoje skustuvą plikais ašmenimis. Matę skaidres 
tiriamieji turėjo perpasakoti jų turinį nemačiusiems, šie - dar kitiems ir t. t. Kaip ir 
reikėjo tikėtis, kol atkeliavo iki paskutiniųjų klausytojų, pasakojimai gerokai pasikei- 
tė. Jie smarkiai sutrumpėjo, neteko daug detalių, o kai kurios iš jų, atvirkščiai, buvo 
per daug išpūstos, perdėtos. Be kita ko, perpasakojant minėtąją situaciją, daugiau nei 
50 proc. atvejų skustuvas iš baltaodžio vyro rankos kažkokiu stebuklingu būdu buvo 
„peršokęs“ į juodaodžio ranką. 

Kad ir mūsų dienomis verta prisiminti šiuos eksperimentus, rodo skaudus įvykis, 
nutikęs 2009 m. vasarą Vokietijoje Drezdeno teismo salėje. Nagrinėjant Egipte gimu- 
sios musulmonės Marva Šerbini (Marwa al Sherbini) ieškinį prieš ją įžeidinėjusį rusų 


kilmės vyrą, pastarasis puolė ir nužudė ją 18 dūrių. Apsauga per apsirikimą puolė šau- 

dyti ne į užpuoliką, bet į atskubėjusį padėti Šerbini sutuoktinį, taip pat musulmoną, 
kuris po incidento nugabentas į ligoninę kritinės būklės. Šerbini teismo proceso metu 
buvo nėščia, ji dirbo farmacijos srityje. Jos vyras Vokietijoje dirbo mokslinį darbą. 
Šaltiniai: Fisher R. J. (1982) 
http://news.bbc.co.uk, 2009 07 10. 





3.6 pav. Kuris gi jo portretas - tikrasis? 


Netikslų, šališką kitų žmonių suvokimą gali lemti aureolės efektas - tai 
tendencija išlaikyti vienų bruožų sukeltą įspūdį, suvokiant kitus. Pvz., pastebėję 
kokį nors mums labai patrauklų asmens bruožą, esame linkę nepastebėti jo 
trūkumų ir ieškome kitų patrauklių savybių, siekdami susidaryti kuo priim- 
tinesnį to asmens vaizdą. Ir atvirkščiai, jei pastebime ką nors atstumiančio, 
ieškome ir daugiau patvirtinimų, kad tas asmuo apskritai yra atstumiantis. 
Tokiu būdu dalis mūsų gautos informacijos apie žmogų ima dominuoti ir 
daro įtaką vėlesniems sprendimams. Aureolės efektas būna labai ryškus ką 
nors įsimylėjus: tada neigiamus žmogaus bruožus ignoruojame, pastebėdami 
tiktai geruosius. 

Yra nuomonių, kad tradicinė aureolės efekto samprata - esą bet kuris 
bruožas gali tapti pagrindu kito žmogaus suvokimui - yra pernelyg paprasta. 
Tiesa yra tai, kad mes skirtingas žinias apie žmogų jungiame į vieną visu- 
mą, 0 naujai gautą informaciją deriname prie jau turimos. Tačiau pastebėta, 
kad vieni bruožai suvokiant žmones turi didesnį svorį negu kiti. Jie vadinami 
centriniais bruožais. Vienas iš tokių bruožų yra žmogaus šiltumas-šaltumas. 
Eksperimentų metu paprašius dalyvių apibūdinti žmogų remiantis nurodytais 
5-7 būdvardžiais, gauti visiškai priešingi apibūdinimai, kai, kitų nepakeitus, 
vietoje „šiltas“ buvo parašyta „šaltas“. Pvz., pateikus tokią eilę žodžių: „šiltas, 
stropus, praktiškas, kritiškas ir ryžtingas“, žmogus buvo apibūdintas kaip'po- 
puliarus, linkęs bendrauti, o tik pakeitus pirmąjį žodį į „šaltas“ - kaip forma- 
lus, egoistiškas (Kelley, 1950). 

Dar viena priežastis, kodėl suvokdami kitus mes naujai gaunamą infor- 
maciją interpretuojame tendencingai - mūsų įsitikinimas, kad kito žmogaus 
elgesys bus nuoseklus. Tai vadinama vieningumo iliuzija (angl. falce consisten- 
cy). Mes tikimės, kad vienas žmogaus poelgis ar požiūris neprieštaraus kitam, 
kad panašiomis situacijomis jis visada elgsis daugmaž taip pat, ir esam linkę 
suvokti jį kaip pasižymintį stabiliu bruožų rinkiniu bei prognozuojamu elge- 
siu, t. y. kaip asmenybę. Galbūt tą lemia žmonėms būdingas stabilumo siekis, 
noras jaustis ramiai, užtikrintai. Todėl kartą iš ko nors išgirdę nedraugišką 
„užsičiaupk!“, greičiausiai manysime, kad tas žmogus - šiurkštus neprausta- 
burnis, nors tąkart jis galbūt tik nevykusiai pajuokavo. Jei gausime priešingos 
informacijos, reiškiančios; kad žmogus yra mandagus, ją vis tiek kaip nors 
priderinsime prie jau turimos, pvz., paaiškindami „netikėtą“ elgesį kokia nors 
susiklosčiusia situacija. 

Kitų žmonių elgesio priežasčių aiškinimas vadinamas atribucija. Atribu- 
cijų tyrimai taip pat įtikinamai rodo, kad vertindami kitus mes nesame objek- 
tyvūs. Savo sėkmę visi dažniausiai aiškina turimais gebėjimais bei pastango- 
mis, o nesėkmes - nepalankiomis aplinkybėmis, negeranorišku kitų žmonių 
elgesiu. Pvz., vieno tyrimo rezultatai atskleidė, kad studentai tuos egzaminus, 
kuriuos išlaikė gerai, mano buvus tinkama jų gebėjimų vertinimo priemo- 
ne, o tuos, kuriuos išlaikė blogai - netinkama. Savo ruožtu dėstytojai, kito 
tyrimo duomenimis, gerus studentų mokymosi rezultatus linkę laikyti savo 

nuopelnu, o prastus aiškina pačių studentų netinkamomis nuostatomis (pagal 
Morris, 1990). Tyrimais taip pat nustatyta, kad aiškindami apskritai bet kokius 
savo veiksmus, mes kur kas labiau atsižvelgiame į išorinių veiksnių įtaką, o 
kitų žmonių veiksmus esam linkę aiškinti vien jų pačių vidinėmis ypatybėmis. 
Tai vadinama pagrindine atribucijos klaida. Tikriausiai kiekvienas, patekęs 
į autoavariją vairuodamas automobilį, pasakys, kad ji nebūtų įvykusi, jei ne 
kokios nors išorinės aplinkybės. Kiti, vertindami tą pačią situaciją, būtinai 
prisimins vairuotojo išsiblaškymą, neatsargumą ar greičio pomėgį. 

Dar vienas atribucijos klaidų šaltinis - dažnai daroma nesąmoninga prie- 
laida, kad pasaulis yra teisingas. Ja remdamiesi manome, jog visi gauna tai, 
ką užsitarnavo, sėkmė lydi tuos, kurie jos verti, o nelaimės atsitinka jų nusi- 
pelniusiems. Tai vadinama gynybine atribucija. Mat vienas iš aiškinimų, ko- 
dėl žmonės taip galvoja, yra toks: taip ginamasi nuo minties, kad ir pačiam 
gali atsitikti nelaimė - ji juk ateina tik pas „nusipelniusius“. Siekdami saugiau 
jaustis, žmonės netgi pateisina smurto, nusikaltimų ar genocido vykdytojus, 
priskirdami aukoms kokią nors kaltę. 


3.4. Tikslesnio socialinio suvokimo prielaidos 


Netikslus kitų žmonių ir apskritai socialinės aplinkos suvokimas daro neigia- 
mą įtaką tarpusavio santykiams, trukdo siekti norimų tikslų. Kas gali padėti 
išvengti socialinio suvokimo klaidų? 

Visų pirma, reikia pripažinti savo klaidų tikimybę. Labai svarbu įsisą- 
moninti, jog ne tik kiti, bet ir mes patys darome socialinio suvokimo klaidų. 
Šios klaidos, kaip matyti iš viso šio skyriaus, yra gana dažnos, ir naivu būtų 
tikėtis, kad mums patiems jos nebūdingos. Teoriškai mes su tuo nesunkiai 
sutinkame, bet konkrečiu atveju pripažinti, kad klydome, ir kontroliuoti savo 
kasdienį elgesį nėra lengva. Taigi pirmiausia reikia įprasti vengti teiginių, pa- 
našių į šį: „Aš to apie ją nesakyčiau, jeigu tai nebūtų tiesa!“ 

Labai svarbų vaidmenį atlieka intelektas: jo padedami galime daryti lo- 
gika pagrįstus sprendimus, atsižvelgdami į daugelį įvairių aplinkybių. Pvz., 
pagalvokime, kiek aplinkybių reikia įvertinti, norint patikrinti, ar teisinga 

mūsų išvada: „Ji manęs nemėgsta.“ Tokią išvadą lemia mūsų bei jos tikslai, 
vertybės, nuostatos; tai, kokį įspūdį padarėme vienas kitam per pirmąjį su- 
sitikimą; mūsų nuomonė apie ją ir atitinkamas bendravimas... Nenuostabu, 
kad mes mieliau renkamės lengvesnius ir greitesnius intuityvius sprendimus. 
Bet loginiai sprendimai, nors ir reikalaujantys daugiau pastangų, leistų mums 
labiau kontroliuoti situaciją, gerinti santykius. Kad pernelyg dažnai palieka- 
me viską savieigai, o tiksliau - spręsti kitiems, pastebi ne vienas bendravimo 
tyrinėtojas. 

Kitas svarbus veiksnys - savęs pažinimas. Kuo geriau suprasime savo ver- 
tybes, įsitikinimus, nuostatas, tuo lengviau atpažinsime jų poveikį vertindami 
kitus žmones. Be to, bandykime kritiškai įvertinti savo įgytą patirtį ir pasvars- 
tykime, kokius apibendrinimus, suvokdami kitus, darome jos pagrindu. Tada 
geriau įsisąmoninsime savo taikomas slaptas asmenybės teorijas, kitas išanks- 
tines nuostatas ir intuityvių sprendimų tendencijas. 

Norint tiksliau suvokti kitus, reikalinga empatija - gebėjimas įsijausti į 
kito žmogaus padėtį, pabūti jo vietoje. Pvz., jeigu atkreipsime dėmesį į tai, 
kad kolegai šiandien buvo sunki diena, galbūt nedarysime pagrindinės atribu- 
cijos klaidos ir jo prastą nuotaiką paaiškinsime aplinkybėmis, o ne sudėtingu 
charakteriu. 

Nusiteikime keisti savo požiūrį į žmogų, sužinoję apie jį ką nors naujo. 
Tai - atvirumas, objektyvumas. Žmonės nėra nekintantys suvokimo objek- 
tai. Laikui bėgant, keičiasi mūsų nuostatos, požiūriai, gebėjimai ir kt. Todėl 
kitą žmogų turėtume suvokti vis iš naujo, įvertinti šiuos pokyčius. Manyda- 
mi, kad apie savo kolegą ar draugą žinome viską ir kad jis nepateiks jokių 
staigmenų, galime padaryti didelę klaidą. Nustatyta, kad kitus tiksliau įver- 
tina tie, kurie ir save vertina objektyviau, lengviau pripažįsta savo silpnybes. 
Taip pat ir asmenys, kurie gauna žemus autoritariškumo, dogmatiškumo testų 
įverčius, taigi yra lankstesni, mažiau remiasi išankstinėmis nuomonėmis ir 
nuostatomis. Atviresni žmonės dažnai lengviau bendrauja, jie iš kitų irgi ti- 
kisi atvirumo ir savo elgesiu dažnai jį tiesiog išprovokuoja (tai - savos rūšies 
išsipildanti pranašystė). 

Bendraujant visada svarbu siekti atgalinio ryšio. Socialinio suvokimo 
atveju jis padeda kontroliuoti, ar mūsų išvados apie kitus yra tikslios. Prieš jas 

padarydami, turėtume daugiau su žmogumi pasikalbėti, paklausti, ar teisingai 
supratome jo dėstomas mintis. 

Tikslintis, ar mūsų susidaryta nuomonė nėra pernelyg tendencinga, gali- 
ma sąmoningai siekiant apie žmogų sužinoti kuo daugiau, stebint jį įvairiose 
situacijose, kreipiant dėmesį į detales, keliant sau apie jį kuo įvairesnius klau- 
simus. Tai, ką pastebime, reikia lyginti su turima nuomone ir atkreipti dėmesį 
į prieštaravimus. Gali būti naudinga išgirsti ir kitų nuomonę. Jei neturime 
ypatingų tikslų ir nesame šerlokai holmsai, kažin ar taip vargsime, tyrinėdami 
kitus žmones. Bet iš tiesų mes geriau suprantame tuos, kuriuos seniau ir ar- 
timiau pažįstame - taigi turėjome daug progų pasitikrinti, ar mūsų nuomonė 
apie juos teisinga. 


Ne vienas psichologas yra atkreipęs dėmesį į tai, kad kituose mes greitai pastebime tuos 
trūkumus, kurie mums patiems būdingi. Ar dėl to būname jiems nuolaidesni? Anaipto!! 
Labiausiai tikėtiną mūsų elgesį tokiu atveju gerai nusako sena patarlė: „Ant savęs rąsto 
nemato, ant kito vežimą sukrato.“ Savo trūkumų nesame linkę pripažinti, bet tie patys 
bruožai kituose mus kažkodėl ypač erzina (tiesą sakant, psichologas nenustebs, jei su tuo 
nesutiksite). Tai vadinama projekcija. Jei norite patikrinti, ar tai tiesa, atlikite šią užduotį. 


Beje, ji - ne tik apie nemėgstamus žmones. 


Įsivaizduokite žmogų, kurio jūs labai nemėgstate. 

Ko konkrečiai nemėgstate tame žmoguje? 

Ar pažįstate daugiau žmonių, turinčių panašių bruožų? Ar jų taip pat nemėgstate? 
Dabar įsivaizduokite, kad ir jūs turite šių bruožų. Kaip tada atrodytų jūsų elgesys? 
Pabandykite elgtis taip, lyg turėtumėt šiuos bruožus. Ar toks elgesys jums visai nebū- 
dingas? 


Pasvarstykite: ar gali būti, kad ir jums tai būdinga? 


Dabar įsivaizduokite žmogų, kuris jums labai patinka. 
Kas konkrečiai tame žmoguje jums patinka? 
Ar pažįstate daugiau žmonių, turinčių panašių bruožų? Ar jais taip pat žavitės? 


Dabar įsivaizduokite, kad ir jūs turite šių bruožų. Kaip tada atrodytų jūsų elgesys? 

Pabandykite elgtis taip, lyg turėtumėt šiuos bruožus. 
Pasvarstykite: ar gali būti, kad ir jūs galite taip elgtis ir atrodyti, kaip jus žavintys asmenys? 


Vieną savaitę stebėkite save ir sudarykite du atskirus sąrašus: 

Viename sąraše rašykite tai, kuo kaltinate kitus (sesuo - visai negeranoriška, brolis - 
šiurkštus, kaimynė manęs nemėgsta, o ta vairuotoja visada pikta...). 

Kitame sąraše rašykite, kas kituose jums patinka (mano dėdė - tikrai diplomatiškas, vyras 
visada randa tinkamą žodį, mama taip moka žaisti su vaikais...). 

Praėjus savaitei, peržiūrėkite sąrašus. Ar galite padaryti kokius nors apibendrinimus? 
Pasvarstykite: ar gali būti, kad... (sesuo su jumis negeranoriška todėl, kad ir jūs su ja taip 
pat elgiatės, o brolis šiurkštus, nes nemaloniai su juo kalbate ir jūs...). 


Ar ne tiesa, kad kiti - tarsi veidrodžiai: į juos žiūrėdami, galime pamatyti save? 


Šaltinis: James M., Jongeward D., Born to win: Transactional analysis with gestalt 


experiments, New York: Signet, 1978, p. 285-286. 


Ar tiesa, kad vieni žmonės pasižymi geresniais socialinio suvokimo gebėji- 
mais negu kiti? Taip, tai tiesa. Tiksliausiai kitus iš pirmo žvilgsnio perpranta 
patyrę policininkai, apsaugos darbuotojai, pardavėjai-konsultantai ir kiti, dir- 
bantys darbą, kurio sėkmė nemažai priklauso nuo gebėjimo suprasti žmones, 
jų jausmus ir tikslus. Beje, ir įvairaus plauko sukčiai, besinaudojantys naiviųjų 
patiklumu. Taip yra visų pirma dėl jų patirties, nuolatinių stebėjimų ir „pasiti- 
krinimų“, ar spėjimai teisingi. Taigi ir kiekvienas iš mūsų tokiu būdu galėtume 
lavinti panašius savo gebėjimus. 

O kokius žmones aplinkiniams lengviausia „perskaityti“? Tuos, kurie yra 
sveikiausios psichikos, - su šiokia tokia ironija teigia psichologijos profe- 
sorius R. Kolvinas (C. Randall Colvin), ir paaiškina, ką turi omenyje: tuos, 
kurių vidinė būsena ir išorė dera tarpusavyje, o mimika ir poza atitinka tai, 
kaip žmogus jaučiasi. Kaip jau minėta, su tokiais lengvai prognozuojamais 
žmonėmis bendrauti mums maloniausia. Be to, nustatyta, kad mes geriau su- 
prantame tuos, kurie į mus kažkuo panašūs (yra panašaus amžiaus, socialinės 
padėties ir t. t.). 


112 


Socialinis suvokimas 


PAMĄSTYKITE 


l. 


Pamėginkite prisiminti, kada jūs padarėte socialinio suvokimo klaidų. Jei tokių situ- 


acijų neprisimenate, pagalvokite, kada jums gresia pavojus tokių klaidų padaryti. 


„ Kuo, jūsų nuomone, skiriasi ir kuo panašios dvi suvokimo tikslumą ribojančių veiks- 


nių grupės - bendri suvokimo dėsningumai ir psichologinės nuostatos? 


3. Apibūdinkite intuicijos vaidmenį socialinio suvokimo procesuose. 


10. 


11. 


12. 


13. 


„ Prisiminkite Kanemano pateiktą pavyzdį apie Venesuelos studentų, šlovinančių Čavesą, 


priskyrimą kairiesiems. Kokių tendencijų, remiantis šiuo pavyzdžiu, galima tikėtis, kai 
senųjų Europos Sąjungos šalių piliečiai vertina naujųjų šalių piliečius, ir atvirkščiai? 


„ Pabandykite stebėti su kuo nors bendraujantį žmogų ir įvardykite, kokie išoriškai 


stebimi požymiai (balso intonacija, judesiai, išvaizdos detalės ir t. t.) atskleidžia jo 


asmenybės ypatybes, padėtį visuomenėje ir kt. 


„ Įsivaizduokite keletą tradicinių, jums gerai pažįstamų socialinių vaidmenų: moky- 


tojo, dėstytojo, gydytojo, trenerio... Kokie elgesio reikalavimai keliami atliekantiems 
šiuos vaidmenis? Kokius individualius nukrypimus atliekantieji šiuos vaidmenis gali 
sau leisti? Ar šie asmenybę atspindintys individualūs „nukrypimai nuo normos“, at- 


liekant minėtus socialinius vaidmenis, yra veikiau pliusai, ar minusai? 


„ Kokį įvaizdį jūs norėtumėte turėti savo draugų, dėstytojų, bendradarbių, vadovų aky- 


se? Ką tuomet turėtumėte keisti savo išvaizdoje, elgesyje? 


„ Ar jūsų „veidai“, skirti įvairiems socialiniams vaidmenims ir gyvenimo atvejams, la- 


bai skiriasi? 


„ Prisiminkite žmogų, su kuriuo neseniai bendravote pirmą kartą. Kokį įspūdį jis jums 


padarė ir kas tam turėjo didžiausią įtaką? Kaip manote, ar šis pirmasis įspūdis gali 
vėliau pasikeisti? 

Internete, žiniasklaidos priemonėse paieškokite stereotipinių vertinimų. Kieno at- 
žvilgiu ir kas juos dažniausiai išsako? Kaip manote, kodėl? 

Kokie stereotipiniai žmonių vertinimai būdingi jūsų draugams, pažįstamiems? Kurie 
iš jų gali būti būdingi ir jums? 

Kokie stereotipiniai vertinimai labiausiai žeidžia jus? Ar jie susiję su jūsų lytimi, tau- 
tybe, išpažįstama religija? 

Kokių slaptų asmenybės teorijų laikosi jūsų pažįstami? Kurioms iš jų esate linkę 


pritarti? 

14. Kaip minėta, stebimus žmones greitai perpranta patyrę policininkai, apsaugos darbuo- 
tojai, pardavėjai-konsultantai. Kokių dar profesijų žmones galėtumėte čia paminėti? 
Kuri iš šių veiklos sričių būtų patraukliausia jums, jei saumanytumėte padirbėti ir kartu 


palavinti savo socialinio suvokimo gebėjimus? 

4. Klausymasis 


Yra tik vienas būdas tapti geru pašnekovu - išmokti klausytis. 
K. D. MORĖJUS 


+ Ar klausymasis ir girdėjimas - tas pats? 
+ Kodėl kartais mes būname kurti, turėdami sveikas ausis? 
+ Ar galima išgirsti tai, kas nepasakoma žodžiais? 


Klausymasis laikomas fundamentaliu įgūdžiu, kuris nulemia mūsų kas- 
dienio gyvenimo kokybę. Nemokėjimas klausytis - viena pagrindinių nee- 
fektyvaus bendravimo priežasčių. Nors ir žinome šias tiesas, praktika rodo 
kitką: pasibaigus pokalbiui dažniausiai prisimename tik tai, kas mums atrodo 
svarbu ar su kuo mes sutinkame. 

Todėl įsidėmėkite - klausymasis privalo tapti kasdienio gyvenimo įpro- 
čiu. Kaip tai pasiekti, jums bus paaiškinta šiame skyriuje. 


1.1. Neefektyvus klausymasis 


4.1.1. KLAUSYMOSI BARJERAI 


Girdėti ir klausytis - ne tas pats. Gebėjimas girdėti - tai fizinis aktas: garso 
bangos pasiekia žmogaus ausis be jokių ypatingų pastangų. Pvz., skaityda- 
mi knygą mes girdime namiškių šneką, skaitomas žinias per radiją, už lango 
pravažiuojančių mašinų gausmą, tačiau šios informacijos mūsų mąstymas ne- 
apdoroja - visas dėmesys sutelkiamas į knygos turinį. Klausymasis reikalauja 
pastangų. Žmogus turi ne tik išgirsti, bet ir apdoroti išgirstą informaciją - ją 
suprasti, interpretuoti ir t. t. Pvz., jei jums draugas sako: „Daryk, kaip nori“, 
tikėtina, kad iš tikrųjų jis nori pasakyti: „Man nepatinka tai, ką ruošiesi da- 
ryti, tačiau tau mano nuomonė nėra svarbi. Manau, kad ir ką pasakysiu, tu 

darysi savaip.“ Todėl geras klausytojas, išgirdęs „daryk kaip nori“, turėtų ne 
apsidžiaugti suteikta laisve, o paklausti: „Man atrodo, kad tau tai nepatiko. Ko 
norėtum tu? Mes galim apie tai atvirai pasikalbėti.“ 
" Neefektyvus klausymasis sukelia nesusipratimus, klaidas ir problemas, 
kurios gali būti ne tik pavojingos, bet ir lemtingos, nes: 
+ nesiklausydami atimame iš savęs informaciją, reikalingą deramam atsa- 
kui į asmens pranešimą; 


padidiname klaidų tikimybę, nevisiškai suprasdami, ką žmogus nori pa- 


sakyti; 


rizikuojame pasirodyti neišauklėti, nes nutraukiame pokalbį; 


švaistome laiką grįždami atgal „praklausytai“ informacijai atkurti; 
įveliame pašnekovą į nereikalingas diskusijas, versdami atsakinėti į mū- 


sų netikslius ar net neteisingus pareiškimus; 
mažiname pokalbio tempą: jis krinta dėl iškraipytos informacijos, dau- 


gybės nesusipratimų, dėl pašnekovo bandymų kovoti su kito asmens 
prastu klausymusi ir pan. 


Kada, kokiose situacijose ypač svarbu gerai klausyti? P. Tomsonas (Thom- 
son, 2000) skiria keturis bendravimo situacijų tipus: 


1. Kai mums reikalinga informacija, kurią turi pašnekovas. Efektyviai klausy- 
dami galime suformuluoti savo mintis taip, kad patenkintume ne tik savo, 
bet ir pašnekovo poreikius ir norus. 





4.1 pav. Gal atpažinote save? 

2. Kai pašnekovas mums svarbus. Tai gali būti draugas, mama, žmona, vyras, 
vaikas, vadovas ir pan. Turbūt esate pastebėję, kaip suirzta žmogus, kai 
jam reikia antrą kartą pakartoti ką tik ištartus žodžius vien todėl, kad jo 
nesiklausė. 

3. Kai kyla nesusipratimų tikimybė. Taip dažniausiai nutinka tada, kai po- 
kalbio tema yra sudėtinga arba mums visai nežinoma, kai labai skiriasi 
požiūriai, kai žmogus kalba su stipriu akcentu ir pan. 

4, Kai pokalbis yra emociškai nuspalvintas. Dažniausiai tai susiję su pykčiu, 
sutrikimu, džiaugsmu ir liūdesiu. Užvaldyti pašnekovo emocijų, žmonės 
labai lengvai „pameta“ išsakomų minčių prasmę. 


Tomsonas siūlo prisiminti paprastą taisyklę: kuo dėmesingiau mes klau- 
somės šalia esančiųjų ir kuo adekvačiau reaguojame į jų žodžius, tuo dėme- 
singesni jie bus ir mūsų atžvilgiu. Kuo daugiau susidomėjimo rodysime jų 
sakomiems žodžiams, tuo daugiau dėmesio gausime, kai kalbėsime patys. 

Tad kodėl gi mes nesiklausome? Galima išskirti dvi dideles klausymosi 
barjerų - vidinių ir išorinių - grupes. 


4.2 pav. Mes nepavargdami galime 
klausytis tik to, kas mums svarbu 


Vidiniai barjerai. Dažniausiai nesi- 
klausome dėl vidinių priežasčių, kurios 





yra gana paprastos: 
+ mums neįdomu, 
e mes mąstome apie savo svarbesnes problemas, 
e mes pavargę, 
+ mes emociškai susijaudinę, 
+ galų gale - tiesiog tingime klausytis, juk klausymasis - sunkus darbas. 

4.3 pav. Kada ateis tos atostogos... 


Bet yra ir gilesnių, ne taip greit įžvelgiamų, vidinių priežasčių, kodėl mes 
nesiklausome. Gatvėje susitikę seniai matytą draugą, vienas per kitą puola- 
me dalytis naujienomis. O besiklausančiojo dažnai ir nebūna... Nes, šiaip ar 
taip, - žmogus įdomiausias yra... pats sau. Prie blogų klausytojų galima pri- 
skirti ir šiuos: 

+ Jie laiko save aptariamos temos specialistais ir turi parengtus atsakymus 

į visus klausimus (4.4 pav.). 

+ Nenori girdėti kitų išsakomų kritiškų minčių apie save ir iškart audrin- 
gai reaguoja. 

+ Nesiklauso todėl, kad tiesiog... nemoka klausyti. Juk klausymasis yra 
įgūdis, o dauguma įgūdžių formuojasi asmenybės tapsmo laikotarpiu. 
Tad, nuo vaikystės turėdami šalia savęs žemos bendravimo kultūros pa- 
vyzdžius, padarome klaidingas išvadas: tyli - vadinasi, klauso; perrėkia 
kitą - vadinasi, įrodė savo tiesą ir pan. 

+ Turi neigiamą nuostatą kalbančiojo atžvilgiu, kuri trukdo susikaupti, ke- 
lia norą replikuoti. Tik pakankamai intelektualus žmogus sugeba gerbti 
kito nuomonę, net jeigu ji visiškai priešinga jo nuostatoms. 

+ Vertina viską, ką girdi ir mato, nes tai dažniausiai daugiau ar mažiau 
liečia klausantįjį. Tokia viską vertinanti reakcija, paremta asmeniniais 
įsitikinimais, gali tapti rimtu efektyvaus klausymosi trukdžiu. 

+ Vartoja žodžius, nederančius su kontekstu. Pvz., jūs pakviečiate kitą stu- 
dentą kartu papietauti ir vietoj atsakymo išgirstate klausimą: „O kokie 
tavo motyvai?“ Žodis „motyvai“ buvo pavartotas visai ne vietoje ir pri- 
vertė jus pasijusti nejaukiai, kadangi vienintelis jūsų tikslas buvo labai 
paprastas - šio to užvalgyti. Žodis „motyvai“ buvo tarsi kibirkštis, kuri 


sugriovė bendravimą. 










FAKTAI MANĘS NEDOMINA - 
SPRENDIMAS JAU PRIIMTAS 





4.4 pav. Deja, gyvenime neretai susiduriame su „kurčiais“ pašnekovais 


Visi aukščiau paminėti veiksniai gali neatpažįstamai iškreipti priimamą 
informaciją. Psichologės M. Barkli-Alen (Burcley-Allen, 1997) nuomone, 
siunčiamą pranešimą labiausiai „nufiltruoja“ klausytojo išankstiniai nusista- 
tymai (pvz., manymas, kad tik kalbantysis gali valdyti situaciją, todėl esą ne- 
verta per daug įdėmiai klausyti), ankstesnė patirtis, fizinė klausančiojo būsena 
(nuovargis, liga), skirtingi kalbančiojo ir klausančiojo informacijos apdorojimo 
tempai. Tai patvirtina ir tyrimai: klausymąsi apsunkina neatitikimas tarp kal- 
bėjimo greičio ir klausančiojo protinės veiklos, ypač tada, kai kalbama lėtai ir 
neįdomiai. Paprastai mes kalbame maždaug 125 žodžių per minutę greičiu, 
tačiau klausantysis suprastų ir gerokai greitesnį kalbėjimą - iki 400 žodžių 
per minutę. 

Be minėtų, taip pat labai svarbūs yra semantinis ir emocinis filtrai. Suvei- 
kus semantiniam filtrui, tam pačiam žodžiui klausytojas suteikia kitą reikšmę 
(juk žodžiai daugiareikšmiai!). Emocinis filtras iškreipia mūsų reakciją į dirgi- 
nančius pranešimo žodžius. M. Barkli-Alen primena, kad klausytojo priimtas 
pranešimas būna ne tik gerokai aptrupėjęs, nevalingai iškreiptas įvairių filtrų, 
bet ir pagražintas, pridedant informacijos nuo savęs (žr. 4.5 pav.). 


——— mm - - —- m m —- 

siunčiamas 


Neteisinga 
interpretacija 







„Pamestos“ detalės 










Pakeistos detalės 


4.5 pav. „Sugedusio telefono“ principas 


Išoriniai barjerai. Nedėmesingumo priežastimi gali tapti ne tik mūsų as- 
menybė, bet ir aplinkos veiksniai: 
+ pašnekovas kalba per tyliai; 
-« trukdo transporto, elektros prietaisų keliamas triukšmas; 

+ trikdo telefono skambučiai; 

+ bloga akustika; 

+ erzina netinkama patalpos temperatūra, kambario interjeras, sienų spal- 
va ir pan.; 

e susikaupti sunku dėl pašnekovo išvaizdos, jo gestų ir mimikos ar netgi 
dėl tokio menkniekio kaip gumos kramtymas; 

+ trukdo pašnekovo kalbėjimo maniera (akcentas, monotoniškumas, ne- 
tikęs tempas, parenkamų žodžių sudėtingumas), nesugebėjimas rasti 
kontakto su klausytojais. 

SUŽINOKIME DAUGIAU 

„Ar tu klausaisi manęs? Ar aš tau neliepiau apsirengti? Aliooo?! Lauke šalta...“ - štai 
tokiu principu vyksta daugelis dialogų tarp tėvų ir jų mažųjų atžalų. Atrodo, tarsi vis- 
kas, ką jiems sakai, arba lieka neišgirsta, arba pro vieną ausį įeina, o pro kitą iškrinta. 
Tačiau iš tikrųjų šis procesas vyksta kiek kitaip. 

Naujausio tyrimo metu nustatyta, kad maži vaikai klausosi ir viską girdi, tiesiog 
jie saugo šią informaciją vėlesniam panaudojimui. 

„Aš ėmiausi šios studijos tikėdamasi visiškai kitokių rezultatų“, - sako Kolorado 
Boulder Universiteto psichologijos profesorė Juko Munakata (Yuko Munakata). - 
Pažintinės raidos srityje atlikta daug tyrimų, ir beveik visi vadovaujasi prielaida, kad 
vaikai iš esmės yra mažos suaugusiųjų versijos ir kad jie bando daryti tuos pačius 
veiksmus kaip ir suaugusieji, tačiau neturi pakankamai įgūdžių. Mums pavyko įro- 
dyti, kad vaikai daro kai ką visiškai kitokio.“ 

Munakata kartu su kolegomis eksperimentui atlikti panaudojo kompiuterinį Žai- 
dimą ir specialų įrenginį, matuojantį akies vyzdžio skersmenį. Pagal tokio matavimo 
rezultatus buvo sprendžiama apie 3,5 ir 8 metų amžiaus vaikų pažintines pastangas 
analizuoti aplinką. Vyzdžio skersmens matavimai parodė, kad trimečiai vaikai nepla- 
nuoja ateities, tačiau jie geba „išsikviesti praeitį, kai jiems to prireikia. 

Pvz., lauke yra šalta, todėl liepiate savo trimečiam broliukui pasiimti švarkelį 
iš miegamojo, prieš einant į lauką. Jūs tikriausiai tikėsitės, kad vaikas susiplanuos 
šiuos labai artimos ateities veiksmus, galvodamas, kad lauke yra šalta ir apsirengus 
bus šilčiau. Tačiau tyrimo rezultatai parodė, kad vaikų smegenyse logika veikia kiek 
kitaip: iš pradžių jie išbėga į lauką, bet pamatę, kad ten šalta, iš atminties susigrąžina 
informaciją apie tai, kur padėtas jų švarkelis, ir tada eina jo pasiimti. 

Mokslininkai tikisi, kad jų atradimas padės realiose situacijose. Jei jūs tiesiog nuo- 
lat kartojate kažką, kam reikia išankstinio vaiko pasiruošimo, tai gali būti neefektyvu. 
Efektyviau būtų kaip nors sukelti šią atminties reakciją, labiau pabrėžiant tą problemą, 
su kuria jiems teks susidurti. Pvz., būtų galima pasakyti: „Žinau, kad nenori rengtis, bet 
kai vėliau bus šalta, prisimink, kad tavo švarkelis yra miegamajame.“ 

Šaltinis: „Kodėl maži vaikai neklauso, kas jiems sakoma?“, www. 15min.lt, 

2009 03 30. 

4.1.2. NETINKAMO KLAUSYMOSI STILIAI 


Žmonės skiriasi savo klausymosi stiliumi. Jis atspindi mūsų asmenybę, cha- 
rakterį, interesus, statusą, lytį, amžių. Klausymosi stiliaus pasirinkimui įtakos 
turi ir situacija: vienaip klausome darbe ar per paskaitas, kitaip - namų aplin- 
koje. Čia pateiksime keletą netinkamų klausymosi stiliaus pavyzdžių. 

Klausytojas-simuliantas vaidina dėmesingą, nors mintys klajoja kažkur 
toli. Dėmesys simuliuojamas norint įsiteikti kalbančiajam. Dažniausiai „nuo- 
širdžiai žiūrima į akis, linksima galva, įterpiami žodeliai „aha“, „taip, „aišku“, 
tačiau iš tikrųjų patyliukais svarstomi asmeniniai reikalai. Neretai kalbantysis 
keletą kartų klausiamas to paties. 

Įsigilinęs į save klausytojas daugiausia dėmesio skiria sau: „Įdomu, koks aš 
jam atrodau - protingas ar kvailas?“ 


4.6 pav. „Atsiprašau, negirdėjau, 
ką jūs sakėte, nes aš klausiausi 
savo kūno kalbos..“ 





Sėlinantis klausytojas paslapčia renka tą informaciją, kuri bus panaudota 
kalbančiojo puolimui. 

Atrenkantis klausytojas domisi tik tam tikra infor- 
macijos dalimi, kuri jam naudinga, reikšminga, įdomi 
ar pan. Visa kita - praleidžiama. 





4.7 pav. Ką norime - girdime, ko nenorime - ne 

Kategoriškas klausytojas visą informaciją skirsto į dvi kategorijas: tai - ge- 
rai arba tai - blogai. 

Klausytojas-aidas linkęs pakartoti paskutinį girdėtą kalbančiojo žodį. 

Klausytojas-veidrodis pakartoja paskutinę girdėtą kalbančiojo frazę, ku- 
rios žodžių tvarka dažniausiai būna pakeista. 

Svarstantis klausytojas neretai užbėga į priekį, trukdo kalbančiajam, skuba 
daryti išvadas, spėlioja būsimus įvykius, klausinėja. 

Užjaučiantis klausytojas demonstruoja empatiją: „Tu teisus, „Aš tave 
užjaučiu“. 

Emocingas klausytojas linkęs aikčioti („oi“, „ech“, „oho“), juoktis ir pan. 

Analizuojantis klausytojas viską vertina racionaliai, dažniausiai nekreip- 
damas dėmesio į kalbančiojo nežodinį elgesį, emocijas. Jei koks nors išgirstas 
teiginys jam atrodo nelogiškas, toks klausytojas yra linkęs jį atmesti „kaip ne- 
turintį nieko bendra su aptariamu dalyku“. 

Neadekvatus klausytojas uždavinėja klausimus, nesusijusius su aptariama 
tema arba su ja susijusius tik formaliai. 

Šiurkštus klausytojas nesirenka žodžių: „visa tai - niekai“, „nesąmonė“ ir pan. 


O koks klausytojas esate jūs? Paklauskite savo draugų arba, prisiminę kokį nors konkretų 
pokalbį (pvz., telefonu), sąžiningai atsakykite sau į keletą žemiau pateiktų klausimų. 
1. Ar aš lengvai sutelkiu dėmesį? 
„ Ar kartais neapsimetinėju klausančiu? Galbūt klausausi tik iš mandagumo? 
„ Ar reaguoju į emocionalius žodžius? 
„ Ar dažnai nutraukiu kalbantįjį? 
„ Kaip aš klausau, jei klausyti visai neįdomu? 
„ Ar neužsisvajoju, jei pašnekovas kalba lėtai? 
„ Kaip reaguoju į pašnekovo elgesio klaidas? 


„ Ar nesu linkęs daryti skubotų išvadų? 


B S 060 (UE O NN 


„ Galbūt aš ne klausau, o apsvarstau savo atsakymą? 
Nustebote dėl savo atsakymų? Ar galite tvirtinti, kad esate geras klausytojas? Koks 


jūsų klausymosi stilius? 

4.2. Efektyvaus klausymosi ciklas 


M. Barkli-Alen (Burcley-Allen, 1997) teigimu, daugiausiai laiko bendravimo 
procese užima klausymasis (žr. 4.8 pav.). 





4.8 pav. Įvairiems komunikacijos aspektams skiriamas laikas: klausymuisi - 40 proc, 
kalbėjimui - 35 proc., skaitymui -16 proc., rašymui - 9 proc. (Burcley-Allen, 1997) 


Taigi sutikite, klausymasis - labai reikšmingas mūsų bendravimui. 

M. Barkli-Alen pateikia tokį pavyzdį. Vadybininkas W. iš JAV nusprendė 
išsiaiškinti, kiek jo darbo laiko užima klausymasis. Jis paprašė sekretorę fik- 
suoti laiką nuo tos akimirkos, kai jis pakeldavo telefono ragelį. Vadybininką 
ištiko šokas, kai jis sužinojo, kad apie 35-40 proc. savo metinio uždarbio, o 
būtent 18 tūkst. dolerių, jis gauna tik už klausymąsi. Vardan teisingumo rei- 
kėtų pridurti, jog vidutiniškai žmonės yra efektyvūs klausytojai tik apie 25 
proc. bendravimo laiko. Taigi mūsų aprašytas vadybininkas W. net 13,5 tūkst. 
dolerių gauna už tai, kad klausėsi neefektyviai. 

Kaip išmokti efektyviai klausytis? Tai nėra lengva, nes efektyvus klausy- 
masis — aktyvus procesas, reikalaujantis dėmesio ir nuolatinių pastangų. Kar- 
tu priminsime, kad klausymasis gali būti susijęs su aktyviu dalyvavimu pokal- 
byje: juk daug kalbantis pašnekovas - nebūtinai blogas klausytojas. 


i 

PRAKTIŠKAS PATARIMAS 
Norite pagerinti savo klausymosi įgūdžius? Tuomet atsikratykite įpročio, kurį turi dauge- 
lis - klausymosi metu mechaniškai ką nors piešti, braižyti, štrichuoti. Šis įprotis išties ža- 


lingas, kadangi atitraukia nuo klausymosi proceso: žmogus greitai pavargsta, nebesugeba 

sekti kalbėtojo minties, pradeda galvoti apie ką nors kita. 


Toliau apžvelgsime efektyvaus klausymosi ciklą, kuris pateiktas schemoje 
(žr. 4.9 pav.). 


SUSIKAUPIMAS 
SUPRATIMAS 
ĮSIMINIMAS 
INTERPRETACIJA, ĮVERTINIMAS 


EMPATIŠKAS REAGAVIMAS 


4.9 pav. Efektyvaus klausymosi modelis (Verderber, Verderber, 2002) 


4.2.1. SUSIKAUPIMAS 


Turbūt esate pastebėję, jog kartais būname tokie išsiblaškę, kad net girdėdami, 
kas mums sakoma, nesugebame suprasti. Taigi girdėjimas ir klausymasis, kaip 
buvo minėta skyriaus pradžioje, nėra tas pats. Pirmoji efektyvaus klausymosi 
„plyta“ - susikaupimas. Tai percepcinis pasirinkimo ir koncentracijos į kon- 
krečius stimulus procesas, kai šie yra pasirenkami iš gausybės mūsų jutimo 
organus pasiekiančių stimulų. 

Psichologės Dž. Braunel (Brownell, 2003) požiūriu, girdėjimas reiškia nuo- 
latinę dėmesio koncentraciją, ausimis gaudant įvairius garsus, kurie iš akusti- 

nio impulso virsta nerviniu dirginimu, pasiekiančių tam tikrą smegenų dalį. 
Taigi girdėjimas - fiziologinė ypatybė, o klausymasis - psichologinė, kadangi 
pastarasis susijęs su supratimo komponentu. 

Paprastai mes esame linkę koncentruotis į tą informaciją, kuri mums įdo- 
mi arba yra vertinga psichologiniu ar fiziologiniu požiūriu. Tačiau norint būti 
geru klausytoju, reikia gebėti sutelkti dėmesį į tai, ką kalba kiti žmonės, ne- 
svarbu, kokie būtų mūsų interesai ir poreikiai. 

Rudolfas Verderberis ir Ketlin Verderber (2006) siūlo tris svarbias taisy- 
kles, kurios padeda sąmoningai sutelkti dėmesį: 


1. Fiziškai ir psichologiškai pasirengti klausymuisi. Geri klausytojai pa- 
sirenka tipišką „gero klausytojo pozą: šiek tiek pasvyra kalbančiojo link, 
sustingsta ir atidžiai žiūri į jį. Jie sukoncentruoja dėmesį į kalbantįjį, blo- 
kuodami visas asmenines mintis. 

2. Visiškai persijungti iš kalbėtojo vaidmens į klausytojo vaidmenį. Tai 
nereiškia, kad bendravimas turi virsti monologu: pokalbio metu jūs esate 
tai kalbantysis, tai klausytojas. Bėda ta, kad daugelio žmonių klausyma- 
sis yra nekokybiškas, t. y. jo metu yra planuojamas atsakymas, kuriamos 
replikos, verdama kilusiose emocijose, laukiama galimybės kuo greičiau 
įsikišti ir pan. Taigi klausymosi efektyvumas labai sumažėja - dalies infor- 
macijos nebegirdime. 


d 


Nenutraukti klausymosi per anksti. Dažnai mes išklausome tik pirmuo- 
sius kalbančiojo sakinius. Po to mums tampa „ir taip aišku, ką jis nori 
pasakyti“. Bet juk mūsų žinojimas - tai tik spėjimas. 


4.2.2. SUPRATIMAS 


Deja, ne visada aišku, ar tas žmogus, kuris mūsų klausosi, iš tikrųjų supranta, 
ką mes sakome. Negana to, žmonės gali atrodyti dėmesingi, nors ir nesupran- 
ta, apie ką kalbama. Jie nesiunčia nei žodinių, nei nežodinių užuominų, ir 
mes toliau kalbame. Tik daug vėliau suprantame, kad įvyko didžiulis nesusi- 
pratimas, kuris gali turėti ir gana liūdnų pasekmių: neįvykdyta užduotis, ne- 
pasiekti grupės tikslai ir pan. Tik tada ir išaiškėja, kad klausęsis žmogus nors 
ir buvo atidus, tačiau nieko nesuprato. Išvada aiški: turime taip tobulinti savo 

klausymosi įgūdžius, kad ne tik girdėtume, bet ir siųstume užuominas pašne- 
kovui, ko nesupratome. 

Kodėl klausymosi procesas toks sudėtingas? Paanalizuokime pavyzdį (Bit- 
tner, 1988). Traukinys, artėdamas prie geležinkelio pervažos, turi sumažinti 
greitį. Jei traukinio mašinistas to nepadaro, kyla didelė rizika traukiniui nuva- 
žiuoti nuo bėgių. Taip pat gali atsitikti ir mums, kai mes klausomės pašneko- 
vo: pranešimai turi saugiai keliauti tarp siuntėjo ir gavėjo. Kaip mes gauname 
pranešimą ir ką su juo darome, yra labai panašu į traukinio pervarymą į kitus 
bėgius. Mes privalome perjungti savo mintines „pavaras“. Jų perjungimas už- 
ima laiko (tai gali būti ir sekundės dalis). Jeigu pranešimai keičia vienas kitą 
ir jų tempas nelėtinamas, jie, kaip ir traukinys, „peršoka bėgį“, ir kyla didelė 
rizika, jog mes nebesuprasime, kas buvo pasakyta. 

Anot J. R. Bitnerio, bendraudami (siųsdami ir priimdami pranešimus) 
mes keičiame keturias pagrindines kognityvines (mintines) „pavaras“: 1) ben- 
draudami galime sutikti su siunčiamu pranešimu; 2) nesutikti; 3) mums gali 
reikėti pagalvoti; 4) kartais mums reikia paklausti. Apmąstymams ir klau- 
simams reikia daugiau pastangų nei tiesiog sutikimui su nuomone. Situacija 
dar sudėtingesnė, kai siunčiama informacija, su kurios turiniu mes sutinka- 
me, keičiasi informacija, su kurios turiniu nesutinkame - tada mums reikia 
laiko persiorientuoti nuo vieno informacijos apdorojimo režimo prie kito. 
Taigi kiekvieną kartą, kai mes pakeičiame pokalbio kryptį, rizikuojame „per- 
šokti bėgį“. 

Supratimas - tai tikslus pranešimo prasmės iššifravimas. Kartais pašne- 
kovo nesuprantame todėl, kad jis naudoja nežinomus žodžius arba neaiškiai 
formuluoja mintį. Kartais - vien dėl to, kad problema slypi mumyse - mes 
nesame empatiški. 

Empatija - tai gebėjimas įsijausti į kito žmogaus emocinę būseną, jaus- 
mus, mintis, nuostatas. Empatiškas žmogus geba atsiriboti nuo savo emocijų, 
jausmų, minčių, prisijungti prie kito Žmogaus emocijų, jausmų, minčių ir ati- 
tinkamai reaguoti. Yra skiriami trys empatijos pasireiškimo būdai (Verderber, 
Verderber, 2006): 

1. Empatinis reagavimas, kai stebėdami žmogų jūs emociškai tarsi susitapa- 
tinate su juo ir išgyvenate tokias pat emocines reakcijas kaip ir jis. 

2. Požiūrio įsivaizdavimas, kai įsivaizduojate save kito žmogaus vietoje. Tai 
dažniausiai pasitaikanti forma. 

3. Simpatijos pasireiškimas - tai rūpinimosi, gailesčio, užuojautos atsiradi- 
mas žmogui dėl jam nepalankiai susiklosčiusios situacijos. Tačiau skirtu- 
mas yra tas, kad minėti jausmai būna nesusiję su išgyvenimais, kurie tuo 
metu būdingi jūsų stebimam žmogui. Pvz., stebėdami graudžiai verkiantį 
susižeidusį vaiką, mes norime kuo geriau juo pasirūpinti, nuraminti (sim- 
patijos pasireiškimas). Kartais šis būdas vadinamas tiesiog simpatija ir ne- 
priskiriamas empatijai. 


Daugelis žmonių yra stipriai orientuoti į save, gana egocentriški. Jų em- 
patiškumas žemas. Todėl, norint efektyvinti bendravimą, būtina ugdyti savo 
empatiškumą. Kaip tai daroma? Pirmiausia - išmokite jausti pagarbą kalban- 
čiam žmogui. Tai reiškia, kad mes labai dėmesingai ir rimtai reaguosime į vis- 
ką, ką sako ir ką jaučia šalia esantys žmonės. Pagarba prasideda nuo požiūrio 
į žmogų kaip į asmenybę, o ne kaip į objektą. Empatijos stiprumas priklauso 
ir nuo to, kiek jūs pastabūs analizuodami kitų žmonių elgesį, siunčiamus ne- 
verbalinius signalus. Kai kalbate su pašnekovu, įpraskite mintyse užduoti sau 
du klausimus: 1) kokias emocijas dabar išgyvena šis žmogus? 2) iš ko aš apie 
tai sprendžiu? Kai jūs suprasite kito žmogaus emocijas, nesunkiai galėsite pa- 
sirinkti tinkamiausią empatinės reakcijos tipą. 


"4 - ia k nus 





4.10 pav. Ar norėtumėte bendrauti su tokiais klausytojais? 

PRAKTIŠKAS PATARIMAS 
Kaip išmokti būti empatišku pašnekovu? 
1. Jauskite tikrą pagarbą pašnekovui. 
2. Susikoncentruokite į tai, ką jis kalba, kokius siunčia nežodinius ženklus. 
3. Analizuokite, kaip iš jo elgesio galima nustatyti išgyvenamas emocijas? 
4. Pasistenkite pajusti, išgyventi emocijas kartu su pašnekovu arba įsivaizduoti save 


jo vietoje: kaip jūs jaustumėtės panašioje situacijoje? Galbūt labiau tiks parodyti 


VANINANINDNNNNNNNNNNNS 


simpatiją - leiskite sau pasirūpinti juo, užjausti jį. 

Prisiminkite atvejį, kai buvote empatiški kitam žmogui. Išanalizuokite jį. Kokias emocijas 
išgyveno tas žmogus? Kaip atpažinote tas emocijas? Kokia buvo jo nežodinė kūno kalba? 
Žodinė? Kokie buvo jūsų santykiai su tuo žmogumi? Ar jis kuo nors panašus į jus? Kokias 


emocijas išgyvenote jo atžvilgiu? 


4.2.3. ĮSIMINIMAS 


Įsiminimas - tai gebėjimas išsaugoti informaciją ir ją atkurti tada, kai reikia. 
Deja, gana dažnai mes gautą informaciją iškart užmirštame. Kartais tai suke- 
lia psichologinį diskomfortą (pvz., kai pamirštame prieš kelias minutes prista- 
tyto žmogaus vardą) ar netgi rimtų nepatogumų. Įsivaizduokite politiką, kuris 
turi atsakyti į labai ilgą korespondento klausimą. Kol korespondentas pasako 
visą klausimą, politikas spėja pamiršti pirmąją jo pusę ir nebegali duoti kon- 
kretaus atsakymo. Kitą rytą korespondentas laikraštyje parašo, kad politikas 
vengė atsakyti į užduotą klausimą. Tačiau juk mes negalime suprasti, kas buvo 
pasakyta, jei negalime prisiminti, kas buvo pasakyta. 

Kokie metodai galėtų palengvinti atminties procesus? Pirmiausia, infor- 
macijos kartojimas. Paprastai neįtvirtinta informacija trumpalaikėje atminty- 
je saugoma apie 20 sekundžių, po to užmirštama. Todėl kai jums vardu ir 
pavarde pristato nepažįstamą žmogų, pvz., Vilmantą Taurevičių, mintyse sau 
pakartokite: „Vilmantas Taurevičius, Vilmantas Taurevičius, Vilmantas Tau- 
revičius, Vilmantas Taurevičius.“ Jūsų šansai vėliau atsiminti šią pavardę bus 
kur kas didesni. 

Mnemotechnikos - dar vienas būdas, padedantis įsiminti. Taip vadinami 
įvairūs metodai, nurodantys, kaip galima pertvarkyti informaciją, kad ji įgau- 
tų paprastesnį pavidalą ir ją būtų lengviau atsiminti. Pvz., jeigu jums reikia 
įsiminti kodą 220314, tai jį pergrupavus į 220-314, įsiminimo logika bus aiš- 
kesnė: 220 yra elektros įtampa, o 314 - skaičius, primenantis II reikšmę. Jeigu 
reikia įsiminti vieno tipo sąvokas eilės tvarka, tada galima sukurti trumpą 
eilėraštuką, kurio skambesys ir parinktų žodžių pirmosios raidės sufleruo- 
tų įsimenamą informaciją. Pvz., reikia išmokti spektro spalvų seką: raudona, 
oranžinė, geltona, žalia, žydra, mėlyna, violetinė. Pagelbėtų toks eilėraštukas: 
Rėkia Ožka Genama, Žalion Žagarėn Mainyti Vedama. Jei reikia įsiminti in- 
formaciją, kurioje svarbu griežta eilės tvarka, susiekite šias sąvokas į rišlų pa- 
sakojimą. Pvz., reikia išmokti tokią seką: sliekas, laidai, telefonas, sekretorius, 
vaistai, ragai. Atsiminti būtų sunkoka, kadangi tarp žodžių nėra jokio loginio 
ryšio. Pabandykime sukurti pasakojimą: sliekas kabojo ant laidų ir telefonu 
prašė savo sekretoriaus nupirkti jam vaistų nuo ragų dygimo. Šis linksmas pa- 
sakojimas nesunkiai įkris jums į atmintį. 


4.2.4. INTERPRETAVIMAS IR ĮVERTINIMAS 


Pradėkime nuo pavyzdžio. Įsivaizduokite, kad jūs ir jūsų draugas klausotės 
kandidato į Seimą kalbos. Jūs ir jūsų draugas turite skirtingus ir labai tvirtus 
požiūrius į tai, ką kandidatas sako. Kai kandidatas baigia kalbėti, jūs aptariate 
šią kalbą su savo draugu ir išsiaiškinate, kad jūs interpretuojate kandidato kal- 
bą visiškai kitaip nei jūsų draugas, nors abu girdėjote tą patį. 

Kodėl taip atsitiko? Tai vyksta dėl atrankinio suvokimo. Šis fenomenas at- 
skleidžia, kad tai, ką mes girdime ir suvokiame, dažnai yra sąlygota mūsų iš- 
ankstinių žinių ir nuomonių apie žmones, reiškinius, daiktus ir pan. Todėl tas 
pats pranešimas, siunčiamas dviem žmonėms, neretai yra interpretuojamas 
skirtingai. 

Žinodami šį atrankinio suvokimo fenomeną pasistenkite, kad pokalbio 
metu išgirsta informacija būtų teisingai interpretuota, t. y. jūs turite įsitikinti, 
kad teisingai supratote žodžiuose glūdinčią prasmę. 


130 Klausymasis 


Pvz., pokalbio metu pašnekovas jums sako: „Aš ne visai užtikrintas, kad 
taip ir yra.“ 

Ką jis norėjo pasakyti? Štai keli galimi variantai: 

+ „Aš nenoriu sutikti su tavo pasiūlymu.“ 

+ „Aš abejoju tavo teisumu.“ 

+ „Aš turiu papildomos informacijos, jeigu tik tu ją norėsi išgirsti.“ 

+ „Aš apie tai žinau mažiau nei tu, todėl nusileidžiu.“ 


Norėdami toliau tęsti pokalbį, jūs turėtumėte patikslinti pašnekovo mintį, 
nes laisvas pašnekovo minties interpretavimas gali pokalbį pakreipti netei- 
singa linkme. Kaip atliekamas patikslinimas, plačiau kalbėsime skyrelyje apie 
efektyvaus klausymosi technikas. 

Tik tada, kai jūs interpretavote informaciją, galite pereiti prie įvertinimo. 
Blogi klausytojai praleidžia interpretavimo etapą ir skuba įvertinti tai, ką iš- 
girdo, kabindami etiketes: „Teisingai!“ „Neteisingai!“ „Protinga!“, „Kvaila!“ ir 
t. t. Kitaip tariant, blogi klausytojai iškart atmeta viską, kas jiems nepatinka, 
jie neskiria fakto ir nuomonės. Bet juk negalima ignoruoti informacijos vien 
todėl, kad ji nepatinka! Geriausias informacijos įvertinimo būdas - atvirumas 
jai. Užuot save riboję („ši informacija man visai nenaudinga“, „tai neturi pras- 
mės“), pasistenkite neaiškumus patyrinėti įvairiapusiškai, kritiškai analizuo- 
dami kiekvieną žodį. Būkite lankstūs ir pasirengę keisti savo nuostatas. 


4.2.5. REAGAVIMAS 


Reagavimas - tai savo dėmesingumo, susikaupimo parodymas siuntėjui. 
Anksčiau minėtas interpretavimo ir įvertinimo etapas paprastai vyksta min- 
tyse: jūs stengiatės suprasti, kas jums sakoma. Reagavimo etapas nėra min- 
tinis - jo metu jūs parodote pašnekovui, kad jo klausotės. Reagavimas gali 
būti ir verbalinis, ir neverbalinis (palaikote akių kontaktą, linktelite galvą, 
parodydami, jog sekate pašnekovo sakomas mintis, padrąsinamai šypsotės). 
Reaguojant verbaliniu būdu, nebūtina iškart duoti vienareikšmį jūsų požiū- 
rį atspindintį atsakymą. Gali būti, kad kai kas jums dar yra neaišku, trūks- 
ta informacijos ir pan. Tada jūsų reagavimas gali būti toks: „Prašom kalbėti 

toliau“, „Gal galite patikslinti?“ ir pan. Žmonėms patinka, kai jų pašnekovai 
nedaro skubotų išvadų. Visada įsitikinkite, kad jūsų reagavimas pašnekovui 
yra suprantamas. Pasitreniruokite prieš veidrodį - taip galėsite save pamatyti 
kito žmogaus akimis. Galbūt jūs reiškiate savo emocijas ir mintis ne taip jau 
puikiai, kaip jums atrodė. 


4.3. Efektyvaus klausymosi technika 


4.3.1. EFEKTYVAUS KLAUSYMOSI VEIKSNIAI 


Klausymosi efektyvumą lemia įvairūs veiksniai: kalbos kontekstas, gebėjimas 
atskirti kalbos turinį nuo emocijų, nebijojimas klausti ir kt. Kai kuriuos jų 
aptarsime. 

Klausydamiesi savo pašnekovo, neturėtume jo žodžių suprasti taip, tarsi 
jie tiktų visiems atvejams: juk vienu atveju šie žodžiai turės vienokią reikšmę, 
o kitu atveju - visai kitokią, priklausomai nuo konteksto, kuriame jie pasa- 
komi. Jeigu per pirmą pasimatymą du žmonės vienas kitam sako: „Aš tave 
myliu“, šie žodžiai reikštų „Tu sužavėjai mane“. Ryšiui besitęsiant bent kelis 
mėnesius, žodžiai „aš tave myliu“ gali reikšti, kad partneriai nuolat galvoja 
apie savo mylimąjį. Dar kitą, daug gilesnę, reikšmę žodžiai „aš tave myliu“ 
turėtų minint dešimties metų draugystę. Taigi žodžių kontekstas kinta visą 
laiką, ir todėl mes turime atsižvelgti į jo skirtumus. 

Bendravimo proceso metu įsijungia tiek klausytojo, tiek kalbėtojo emoci- 
jos. Tos emocijos, kurios yra apsikeitimo pranešimais sudedamoji dalis, gali 
padėti sukurti ryšį tarp individų ir papildyti dialogą. Tačiau kartais emocijos 
gali pakenkti gebėjimui įsiklausyti į pranešimo turinį. Tuomet komunikacijos 
procesas gali nutrūkti. Pvz., policininkai susiduria su šia problema kiekvieną 
dieną. Jiems dažnai tenka bendrauti su asmenimis, kurie yra be galo emo- 
cionalūs, triukšmingi, linkę į smurtą ar pan. Policininkai turi atsiriboti nuo 
emocijų ir susikoncentruoti į kalbos turinį. Jie turi išmokti kreipti dėmesį į 
kiekvieną žodį, kurį asmuo sako. Būtent kalbos turinys, o ne emocija turi tapti 
pagrindiniu jų profesinio bendravimo komponentu. 

Dar vienas svarbus efektyvaus klausymosi veiksnys - nebijojimas už- 
duoti tikslinančius klausimus. Užduodant klausimus, informacija tampa 
aiškesnė, todėl baimė klausinėti menkina supratimą ir kliudo bendravimui 


(žr. 4.11 pav.). 


Siuntėjas Priėmėjas 





Aš neseniai nusipirkau O kokia jo markė? 
automobilį 





Baltas Daug paprasčiau būtų buvę, jei 
iškart būtumėte pasakę, kad 
nusipirkote naują baltą „Fordą“. 


4.11 pav. Tikslinantys klausimai gerina bendravimą 


Kodėl mes drovimės užduoti klausimus? Viena iš priežasčių yra ta, kad 
kai kurie pašnekovai yra gana valdingi, tad klausimų uždavinėjimą jie laiko 
nereikalingu trukdymu. Tokie žmonės yra nejautrūs kitiems, lengvai nutrau- 
kia pokalbį, kritikuoja pašnekovą. Kaip būtų galima bendrauti su tokiais žmo- 

nėmis? Imkitės iniciatyvos! Mandagiai tokiam žmogui pasakykite, kad jums 
sunku su juo kalbėtis. Tai sužadintų pašnekovo dėmesį ir leistų jums pradėti 
diskusiją. 

Klausinėjimo baimė atsiranda ir tada, kai mes įsivaizduojame, kad nesu- 
gebėsime užduoti protingo klausimo. Pvz., jūs sėdite auditorijoje ir esate pras- 
tai pasiruošęs seminarui. Nors norėtumėte daug ką pasiaiškinti, bijote užduo- 
ti klausimus, kad nepasirodytumėte kvailai. Iš tos baimės jūs netgi negalite 
klausytis, ką kalba dėstytojas. Taigi jūs savo situaciją apsunkinate dvigubai: 
bijote klausti, ko nesuprantate, ir nesiklausote naujos informacijos. 

Minesotos universitete (JAV) atlikti tyrimai (Burcley-Allen, 1997) paro- 
dė, kad geri pašnekovai, klausydamiesi kitų, stengiasi atrasti sau įdomios ir 
naudingos informacijos, įsisąmonina savo turimas nuostatas ir susilaiko nuo 
nuosprendžių skelbimo savo pašnekovams, stengiasi atskirti emocijas nuo 
faktų, labiau pasikliauna pagrindinėmis idėjomis, mintimis negu atskirais 
faktais. Be to, geri klausytojai sąmoningai stebi kalbančiojo nežodinį elge- 
sį - gestus, mimiką, pantomimiką, įsiklauso į kalbos manierą ir pan. Geras 
klausytojas tiesiog tampa savotišku veidrodžiu: atspindi tai, ką jaučia ar kalba 
pašnekovas, ir niekada neužkimba ant pašnekovo kabliuko, t. y. nesupyksta, 
neįsižeidžia, nedaro skubotų išvadų. 

Geras klausytojas visada klausosi aktyviai. Ką reiškia klausytis aktyviai? 
P. Tomsonas (Thomson, 2000) skiria šešis klausymosi aktyvumo lygius: 


1. „Stiklinių akių“ lygis. Turbūt kiekvienas yra patyręs, kai pagauni save visiš- 
kai nesiklausantį pašnekovo ir žiūrintį kažkur į tolį. Kartais savos mintys 
taip mus užvaldo, kad, net girdėdami pašnekovo žodžius, visiškai nesuvo- 
kiame jų prasmės. 

2. Automatinės reakcijos lygis. Klausymasis labai paviršutiniškas. Neretai to- 
kia situacija susiklosto tarp pašnekovų tada, kai vienas jų būna pavargęs 
nuo visą dieną trukusio intensyvaus bendravimo, o kitas, priešingai, ben- 
dravimo yra išsiilgęs. Tad į pastarojo žmogaus gausius klausimus pirmasis 
atsakinės trumpais „taip“ arba „ne“, beje, ne visada pataikydamas į temą. 

3. Paskutinių žodžių kartojimo lygis. Apie tokius klausytojus sakoma, kad jie 
klausosi viena ausimi, t. y. juos labiau domina ne aptariama tema, o asme- 

ninės mintys. Paklausus, ar jie girdėjo, kas buvo sakoma, tokie klausytojai 
sugeba pakartoti keletą paskutinių girdėtų žodžių, tačiau pokalbio turinį 
prisimena labai miglotai. 

4. Gebėjimo atsakyti į klausimus lygis. Tik nuo šio lygmens klausymąsi ga- 
lima pavadinti aktyviu. Jei pašnekovas gali atsakyti į klausimus aptarta 
tema, vadinasi, jis ne tik girdėjo, bet ir klausėsi, t. y. analizavo, interpreta- 
vo, vertino ir t. t. 

5. Gebėjimo atpasakoti lygis. Jei klausytojas gali neprarasdamas informacijos 
trečiajam asmeniui atpasakoti tai, ką išgirdo, galime būti tikri, kad jo klau- 
symasis buvo aktyvus. 

6. Gebėjimo išmokyti lygis. Tai pats aukščiausias klausymosi lygis. Klausyto- 
jas ne tik gali atpasakoti išgirstą informaciją, tačiau jo klausymasis buvo 
toks dėmesingas, kad jis geba išgirstų dalykų išmokyti trečiuosius asmenis 
bei atsakyti į jiems kilusius klausimus. 


Skiriamos dvi aktyvaus klausymosi formos: nereflektyvus klausymasis ir 
reflektyvus klausymasis. Lotyniškas žodis reflexus reiškia atspindėjimą. 


4.3.2. NEREFLEKTYVUS KLAUSYMASIS 


Nereflektyviai klausydamiesi, mes nesikišame į pašnekovo kalbą, tik dėmesin- 
gai tylime arba įsiterpiame trumpomis replikomis („Taip““, „Oho!“, „Suprantu“, 
„Įdomu!“, „Gal galite patikslinti?“ ir pan.). Tokia klausymosi forma ypač tin- 
kama, jei kalbantysis: 

+ yra žemesnio statuso negu besiklausantis (neretai tokiu atveju klausytojas 
jaučiasi laisviau, ima vairuoti pokalbį ir girdi tai, ką nori girdėti. Kad taip 
neatsitiktų, klausantis derėtų pasirinkti nereflektyvų būdą, parodyti pa- 
šnekovui, kad juo domimasi, norima žinoti jo mintis ir jausmus); 

e išgyvena stiprius jausmus arba yra labai emocionalus (įtūžęs, liūdnas 
ir pan.); 

+ dega noru išdėstyti savo požiūrį kokiu nors klausimu; 

e nori išsikalbėti, aptarti opius asmeninius dalykus; 

e sunkiai dėsto savo mintis, mikčioja. 

Minėtais atvejais pašnekovui svarbiausia būti išgirstam; mūsų nuomonė 
jam - antraeilis dalykas. Neutralios replikos taip pat gali padėti pokalbio pra- 
džioje, nes sumažina įtampą. 

Paskatinti žmogų išsikalbėti galime trumpomis frazėmis, kurias parenka- 
me įvertinę jo neverbalinį elgesį: gestus, kūno padėtį, mimiką. Pvz., „Tu dėl 
kažko susirūpinęs*“; „Tave kažkas neramina*“; „Kažkas atsitiko?“; „Tu dabar 
atrodai labai laimingas“. Užsimezgusį pokalbį, kaip minėjome, palaikome 
trumpomis nespaudžiančiomis replikomis. Kad būtų aiškiau, pateiksime ne- 
tinkamų frazių pavyzdžių: „Na, negali būti, kad viskas taip blogai ; „Pradėkite 
pagaliau pasakoti ; „Tai kodėl dabar taip padarei?“ ir pan. 


4.3.3. REFLEKTYVUS KLAUSYMASIS 


Reflektyvus klausymasis - tai aktyvaus ryšio rodymas, leidžiantis tiksliau su- 
prasti pašnekovą. Nesusikalbėjimai galimi dėl įvairių priežasčių, pvz.: 
+ žodžių daugiaprasmiškumo: juos galima suprasti įvairiai, priklausomai 
nuo klausytojo nuostatų, konteksto supratimo ar pan.; 
+ išankstinių įsitikinimų: dažnai girdime tai, ką norime išgirsti; 
+ netikslumų formuluojant mintis; 
+ pašnekovo noro užkoduoti savo pranešimą taip, kad neįžeistų, 
nenuliūdintų klausytojo; 
+ pašnekovo nesugebėjimo išskirti esmę: 
kalbėdamas „per aplinkui“ jis 
neretai „užmigdo“ pašnekovą, 
tad šis ima nebesuprasti ir 
nustoja klausytis. 


4.12 pav. Nemokėdami patikslinti 
pašnekovo išsakomų minčių sunkiau 
'suprasime vieni kitus 

Reflektyviai klausydamiesi, mes parodome, kad domimės savo pašnekovu, 
jo reiškiamomis mintimis. Skiriami tokie keturi reflektyvaus klausymosi stiliai: 


1. Pasitikslinamas, ar teisingai suprantame kalbantįjį: „Jūs šią problemą su- 
prantate būtent taip?'; „Gal galėtumėte patikslinti, kaip jūs suprantate...“; „Gal 
galėtumėt apie tai papasakoti plačiau?“ Nepatikslinti dalykai sukelia vis dau- 
giau neaiškumų, ir klausytojas gali visai susipainioti. Tad prireikus galite tie- 
siog pasakyti: „Aš nesupratau to, ką jūs ką tik pasakėte.“ 


2. Perfrazavimas. Jo sakomas mintis pasakome kitais žodžiais, koncentruo- 
damiesi į faktus ir kartu parodydami, kad supratome esmę: „Man atrodo, jūs 
pasakėt, kad...“; „Kaip aš supratau, problema yra... (nusakome ją savais žo- 
džiais). Ar teisingai aš supratau?“ Tačiau klaidinga būtų sakyti: „Kaip teisingai 
aš jus supratau, problema yra...“ Šis perfrazavimo principas atrodo akivaiz- 
dus, tačiau daugeliui žmonių ir po tokio pokalbio lieka nemažai baltų dėmių. 


3. Kalbančiojo jausmų atspindėjimas: „Tau atrodo, kad tave gydė netinka- 
mai?“; „Man pasirodė, kad kai tavo viršininkas kalba su tavimi tokiu pilnu 
įtūžio tonu, tu tiesiog atsijungi ; „Aš jaučiu, kad tu norėtum šio darbo, bet 
nežinai, kaip jį gauti.“ Savo reakciją į išgirstus jausmus galite parodyti ir taip: 
„Intuicija man sako, kad...“; „Jei aš teisingai supratau, tu jauti...“; „Tavo žo- 
džiuose aš pajutau...“ ir kt. Tačiau nepatartina vartoti nieko nereiškiančių ra- 
minančių frazių: „Na, viskas ne taip blogai“; „Rytoj tau bus geriau“; „Nereikia 
taip visko imti į širdį - visa tai niekai!“; „Nedaryk iš musės dramblio!“ Tai 
sumenkina kalbančiojo jausmus. Taip pat netinka kategoriški pasakymai: „Tu 
sutrikęs.“ (Geriau - „Tu atrodai sutrikęs. Galbūt tai dėl...“(nurodome galimą 
priežastį, pvz., dėl pokalbio su vadovu). 


4. Apibendrinimas. Reziumuojame pagrindines pokalbio idėjas, tuo lyg 
pasiruošdami tolesniam pokalbio etapui: „Taigi problemos esmė yra...“; 
„O dabar pasitikrinsime: mes aptarėme šiuos faktus...“; „Reziumuodamas 
galiu pasakyti, kad...“ 

Klausymosi įgūdžiai dažniausiai yra būdingi empatiškiems žmonėms. 


Įsijautę į kitą, mes suvoksime ne tik tai, ką žmogus galvoja (intelektualioji 


empatija), bet ir ką jis jaučia (emocinė empatija), ko nori (motyvacinė em- 


patija). Atidžiai klausydamiesi išgirsime ir tai, ko žmogus negali ar nenori 
pasakyti. 


Patikrinkite įgytas žinias apie klausymosi procesą. Pažymėkite (aišku, ne knygoje!), kurie 





teiginiai teisingi (T), kurie klaidingi (K): 


l. 


N 


Žmonės linkę kreipti dėmesį į tai, kas jiems įdomu. 


2. Žmonės linkę laukti arba numatyti tai, kas jiems žinoma, pažįstama. 
3. Kai kurie žmonės girdi tik tai, ką nori girdėti. 

4. 
5 


Klausymasis - nevalingas procesas. 


„ Tai, kaip žmogus reaguos į išgirstus dalykus, priklauso nuo jo profesijos, gyvenimo 


patirties, žinių. 


„ Girdėti ir klausyti - tas pats procesas. 


7. Mokėjimas klausyti - įgyjamas įgūdis. 


„ Dauguma žmonių gali koncentruoti dėmesį tik trumpą laiką, todėl jiems sunku il- 


gam susikaupti ties vienu dalyku. 


„ Klausymosi procesui sunaudojama nedaug energijos. Tai nesudėtinga. 

„ Už bendravimo sėkmingumą visiškai atsako kalbantysis. 

„ Efektyviai besiklausantis žmogus yra atviras ir smalsus. 

„ Kalbėjimas - svarbesnis bendravimo proceso aspektas negu klausymasis. 

. Žmogus tampa efektyviu klausytoju, kai jo emocingumas pasiekia aukščiausią tašką. 
„ Kai žmogus įsigilinęs į savo mintis, jis nėra geras klausytojas. 


„ Kritiškas požiūris į kalbantįjį negali būti laikomas efektyvaus klausymosi požymiu. 


Klausymosi testo atsakymai yra šio skyrelio gale. 

4.4. Kas pagerina klausymąsi 


Žmonės yra labai skirtingi: kai kuriems atsiveriame gana greitai, su kitais 
persimetame mandagumo frazėmis, tretiems nenorim pasakyti nė žodžio. 
Kokiomis savybėmis turi pasižymėti žmogus, su kuriuo norėtųsi pasikalbėti? 
A. Krėgeris (Kroeger, cit. pagal Brewer, 1994) į šį klausimą atsako taip: „Tai 
tik toks žmogus, kuris yra suradęs save; tik toks žmogus, kuris gali nusigręžti 
nuo savęs, pamiršti save ir atsigręžti į kitą, bet vis dėlto likti savimi; tik toks 
žmogus, kuris visą dėmesį nukreipia į klausytoją ir leidžia jam tapti dėmesio 
centru. Tik toks žmogus gali pagelbėti.“ 
Dažniausiai skiriamos tokios trys klasikinės gero klausymosi ypatybės: 


1. Tiesumas. Klausytojas su kalbančiuoju elgiasi tiesiai, neegoistiškai, natū- 
raliai, be vaidybos. 


2. Akceptacija. Bendraujama be išankstinių sąlygų, kalbantysis priimamas 
toks, koks yra: jis nesmerkiamas, nebaramas, jam jaučiama pagarba. 


3. Empatiškumas. Klausytojas jaučia, ką kalbantysis išgyvena emociškai. 
Empatija prasideda ten, kur paliekame savo mintis ir įsivaizdavimus ir pra- 
dedame galvoti, kaip mes patys jaustumėmės, patekę į kito žmogaus padėtį. 
Emocijų atspindėjimui svarbu tai, kad klausytojas savais žodžiais išsakytų iš- 
gyvenamus jausmus: juk tada partneris sužino, kad jis nėra vienas ir apleistas, 
kad jį kažkas supranta ir myli. 


Paeksperimentuokite su artimais draugais. Pabandykite pokalbio metu nutaisyti ledinį 
veidą ir visai nereaguoti į pašnekovo žodžius. Kito pokalbio metu širdingai linksėkite ir 
visokiais kitokiais perdėtais būdais atspindėkite partnerio emocijas. Dar vienas eksperi- 
mentas: klausykite atkartodami lygiai tokią pat pozą, kaip ir pašnekovo, o kai jis įsišnekės, 
iš esmės pakeiskite pozą. Visais trimis atvejais stebėkite pašnekovų būseną. Rezultatus 
aptarkite su jais. Turbūt pastebėsite, kad trečiuoju atveju subtilus partnerio pozos ir gestų 
mėgdžiojimas sukuria komfortišką pokalbio aplinką, padeda pašnekovui atsiverti, o 


staigūs pozos pokyčiai veikia priešingai. 

Šie trys anksčiau įvardyti punktai - tarsi efektyvaus klausymosi strategija. 
O kaip galėtume apibrėžti efektyvaus klausymosi taktiką? Pateiksime psicho- 


logo Tomsono (2000) rekomendacijas: 


Laikykitės teisingo laiko santykio. Pokalbio metu klausymuisi skirkite 
pusę - du trečdalius laiko, kalbėjimui - nuo vieno trečdalio iki pusės 
laiko. Ar jūs taip elgiatės, galite patikrinti įrašę keletą savo telefoninių 
pokalbių ir chronometru pamatavę savo ir pašnekovo prakalbėtą laiką. 
Žiūrėkite pašnekovui į akis. Taip jūs parodysite savo dėmesingumą, o 
pašnekovas galės matyti jūsų reakciją. Tai nereiškia, kad žiūrėjimas turi 
tapti spoksojimu, tačiau kontaktas turi būti. 

Venkite skubotų išvadų. Neretai mums atrodo, jog „iš praktikos“ žino- 
me, ką pašnekovas pasakys. Bet juk taip lengva suklysti. 

Venkite kategoriškų išvadų. Pirmas įspūdis, stereotipai, nuostatos iš- 
kreipia mūsų klausymąsi: „Jis panašus į melagį, tad reikia su juo atsar- 
giai...“ „Ką įdomaus gali man papasakoti šis neišsilavinęs žmogelis?!“ 
„Šitas italas nieko doro nepasakys, kaip ir visi jo tautiečiai, tarškės nesu- 
stodamas!“ Tokie išankstiniai nusistatymai blaško mūsų dėmesį ir klau- 
symąsi daro tendencingą. 

Niekada nebandykite užbaigti kito žmogaus sakomo sakinio. Daž- 
niausiai tai darome ne iš blogos valios - kai aptariamos idėjos kelia 
entuziazmą, kai žmogus neranda tinkamo žodžio minčiai užbaigti, kai 
nesulaukiame eilės kalbėti ir pan. Tačiau tokie bandymai „pagelbėti“ 
kalbančiajam dažniausiai sukelia nemalonius jausmus, juo labiau kad ne 
visada pasiseka tiksliai perduoti jo mintį. 

Reaguokite. Tai yra svarbus aktyvaus klausymosi elementas, kuris lei- 
džia pašnekovui suprasti, kad jo klausomasi. Tai parodo nebūtinai išsa- 
mūs atsakymai. Linktelėjimas galva, padrąsinama šypsena, trumpi žo- 
deliai „tęsk“, „įdomu“ taip pat rodo jūsų dėmesį pašnekovui. 
Užduokite klausimus. Jei klausydami ko nors nesupratote - būtinai 
klauskite. Kitas reikalavimas - klausimai turi būti esminiai. Tai reiškia, 
kad gausybė paviršutinių klausimų niekada nepakeis kelių rimtų proble- 
mą liečiančių klausimų. 

» Darykite pauzę prieš atsakydami. Klausytojo įsiterpimas į pokalbį vi- 
sada atrodys svaresnis, jei prieš atsakydami padarysite trumpą pauzę, 
lengvai įkvėpsite. Pašnekovas supras, kad jūsų atsakymas apgalvotas, o 
jūs nesate iš tų žmonių, kurie pirma pasako, po to galvoja. 

+ Užsirašykite. Jei pokalbis labai svarbus, sudėtingas ir jo metu yra tei- 
kiami skaičiai, pavardės ar kiti svarbūs faktai, reikėtų, gavus pašnekovo 
sutikimą, tai pasižymėti popieriaus lape (arba padaryti garso įrašą). 


PRAKTIŠKAS PATARIMAS 
Įsiminkite labai trumpas, bet svarbias pagrindines gero klausymosi taisykles: 
+ Nepertraukinėkite. 
+ Nekeiskite pokalbio temos. 
+ Nesiblaškykite. 
+ Neuždavinėkite nereikalingų klausimų (netardykite). 
+ Neprimeskite savo patarimų. 


+ Savo elgesiu, gestais, mimika, žodžiais atspindėkite kalbančiojo jausmus. 


VANRIIIIIIIIIIIIIIINNNNNS 


+ Klausykite... tarp eilučių. 


4.5. Statuso ir lyties įtaka klausymuisi 


Minėjome, kad klausymuisi daro įtaką žmogaus statusas. Paprastai dėmesin- 
giau klausomasi tų, kurie yra aukštesnio statuso, ypač tada, kai iš to norima 
gauti kokios nors naudos. 

Skiriasi ir moterų bei vyrų klausymasis; kartais netgi skiriamas vyriškas ir 
moteriškas klausymosi stilius. Anot V. Usmanovo (Usmanov, 2000), kai kalbasi 
du vyrai arba dvi moterys, jie pertraukia vienas kitą maždaug vienodu dažnu- 
mu. Bet kai kalba vyras ir moteris, vyras pertraukia moterį beveik du kartus 
dažniau. Apskritai vyrai labiau koncentruojasi į pokalbio turinį, o moterys - į 
patį bendravimo procesą. Vyrai paprastai įdėmiai klausosi tik pirmąsias 10-15 
sekundžių; kai tik tampa aišku, apie ką kalbama, jie ima ieškoti, ką dar būtų 
galima pridurti prie to, kas pasakyta, kaip tai galima sukritikuoti. Be to, vy- 
rai mėgsta neišklausę iki galo teikti išvadas, pasiūlymus. Moteris, klausydama 

bendravimo partnerio, greičiau įvertina jį kaip asmenybę, supranta kalbančiojo 


jausmus. Moterys rečiau nutraukia kalbantįjį, o jei nutraukia, grįžta prie tų klau- 


sių, ties kuriais buvo sustota. Tačiau nemanykime, kad visos moterys - idea- 


lios klausytojos, o vyrai, priešingai, niekam tikę. Jau minėjome, jog klausymosi 


stilius priklauso nuo daugelio dalykų: charakterio, interesų, statuso, profesijos ir 


t. t. Be to, tiek moteriškas, tiek vyriškas klausymosi stilius turi savų pranašumų 
ir trūkumų. Vyriškas stilius gali sukelti pašnekovui diskomfortą, trukdyti jam 
išsakyti mintis, o moteriškas stilius gali būti nepakankamai efektyvus. 


PAMĄSTYKITE: 


1 


2. 


NN Go nn (B 


oo 


Kokie klausytojai labiausiai nepatinka asmeniškai jums? Kodėl? 
Kokie klausymosi stiliai būdingi jums, jūsų geriausiam draugui, jūsų šeimos nariams, 
jūsų nemėgstamam kurso draugui, jei tokį turite? Ar jų naudojamas stilius jums patinka? 


„ Ką išgirstų geras klausytojas iš jam skirtos frazės: „Man vis tiek...“ Kaip jis turėtų 


reaguoti? 


„ Ar pritariate nuomonei, kad egzistuoja vyriškas ir moteriškas klausymosi stilius? 
„ Kodėl emociškai susijaudinę žmonės yra blogi klausytojai? 
„ Kas trukdo studentams atidžiai klausytis dėstytojo paskaitos? 


„ Ką reiškia posakis „klausyti tarp eilučių ? Dėl kokių priežasčių susiklosto tokios situ- 


acijos, kai bendravimo partneriui reikia „klausyti tarp eilučių“? 


„ Kuri efektyvaus klausymosi ciklo dalis yra jūsų silpnoji vieta? Kaip manote, kodėl? 


9. Kokiomis savo rekomendacijomis galėtumėte papildyti skyrelį apie klausymosi ge- 


10. 


rinimą? 


Kokiose situacijose ypač svarbu gerai klausyti? 


KLAUSYMOSI TESTO ATSAKYMAI: 
1.T, 2.T; 3.T; 4.K; 5.T; 6.K; 7.T; 8.T; 9.K; 10.K; 11.T; 12.K; 13.K; 14.T,; 15.T. 

5. Žodinis bendravimas 


Kartais žodžiai būna labai galingi, nes gali nuristi akmenį nuo žmogaus krūtinės. 
ALGIRDAS MARGERIS 


+ Ar žodžių tvarka sakinyje yra psichologiškai svarbi? 

+ Kodėl bendravimo partneris neretai išgirsta visai ne tai, ką mes norėjo- 
me pasakyti? 

+ Kuo patogūs daugiaprasmiai pranešimai? 

+ Ar mūsų kalba gali būti valdžios įrankis? 


Šiame skyriuje pakalbėsime apie tai, su kuo jūs susiduriate kasdien daugy- 
bę kartų - apie keitimąsi žodine (verbaline) informacija. Aptarsime žodinio 
bendravimo ypatumus ir pabandysime atsakyti į klausimą, kodėl šis bendravi- 
mas dažnai būna toks komplikuotas ir kodėl mes taip dažnai nesusikalbame. 


5.1. Kalba ir jos funkcijos 


Pasaulyje yra apie 3000 kalbų. Įvairias kalbas vartoja skirtingas skaičius žmo- 
nių. Pavyzdžiui, kinų kalba šneka daugiau kaip 1 mlrd., anglų - 320 mln., 
ispanų - 280 mln. žmonių. Kai kuriomis kalbomis šneka tik po kelis tūks- 
tančius ar šimtus žmonių. Tokios yra viena kita Afrikos genčių, Amerikos in- 
dėnų, Kaukazo aūlų kalbos. Kalba gali būti apibrėžiama kaip ženklų sistema, 
istoriškai susidariusi žmonių bendravimo ir mąstymo priemonė, asmenybės 
savimonės reiškimo, informacijos perdavimo ir laikymo būdas (Psichologijos 
žodynas, 1993). Trumpiau tariant, kalba - tai simbolių sistema, naudojama 
bendravimui. 

SUŽINOKIME DAUGIAU 

Rytų Sibiro nivchų tautos kalboje skaičiavimo būdas priklauso nuo to, ar kalbama 
apie slides, ar apie valtis, ar apie džiovintos žuvies siuntas. Iš viso šioje kalboje yra 
dvidešimt šeši skaičiavimo būdai, todėl nenuostabu, kad 90 proc. nivchų mieliau 
bendrauja rusų kalba. Dėl to jų kalba įtraukta į nykstančių kalbų sąrašą. Ir ši kalba 
nėra vienintelė sąraše. Lingvistai mano, kad iki šio amžiaus pabaigos išnyks pusė 
pasaulio kalbų. 

80-čia pagrindinių kalbų, tokiomis kaip anglų, rusų, mandarinų ir kt., kalba 
80 proc. pasaulio gyventojų, o kitų 3,5 tūkst. kalbų gyvybę palaiko tik 0,2 proc. jomis 
kalbančių Žemės gyventojų. 

Kalbų nykimo tempas daug spartesnis nei gyvūnų ir augalų. Pavojuje atsidūrė 
4() proc. pasaulio kalbų. Tai labai daug, lyginant su 8 proc. augalų ir 18 proc. žinduo- 
lių rūšių, kurios gali išnykti. Tačiau delfinų arba erelių žmonės gedi labiau - kalbos 
mirtis yra nepastebimas įvykis, nors tai įvyksta kas dvi savaites. 

Dažnai cituojami pavyzdžiai apie eskimus, turinčius daug žodžių pavadinti snie- 
gui, ir apie afrikiečius, turinčius daug žodžių pavadinti ryžiams, yra galbūt per gerai 
žinomi. Tačiau ar žinojote, kad apytikriai 200 Indonezijos Sulavesi salos gyventojų, 
kalbančių toratan kalba, vartoja žodį, kuriuo apibūdina būseną, kai atsibudus pa- 
matai, jog kažkas pasikeitė. Atmerki akis ir pastebi, jog naktį iškritai iš lovos? Ma- 
tuwuhou! 


Šaltinis: „Pasaulyje kalbos nyksta greičiau už gyvūnus“, www.delfi.lt, 2007 09 20. 


Kalba glaudžiai susijusi su mąstymu. Kalbėdami mes ne tik išsakome savo 
mintis, bet ir suteikiame joms tam tikrą formą. Mokslininkai karštai disku- 
tuoja, kas kam daugiau turi įtakos: mąstymas kalbai ar kalba mąstymui. Pvz., 
psichologai, norėdami nustatyti kalbos poveikį mąstymui, tyrinėja skirtingo- 
mis pasaulio kalbomis kalbančius žmones ir jų mąstymo ypatumus. D. Hal- 
pern (Halpern, 2000) atkreipia dėmesį į tai, kokius sunkumus patiria vertėjai, 
kai reikia kuo tiksliau perduoti kita kalba sakomą mintį. O ir jūs patys turbūt 
patyrėte, kad išvertus anekdotą iš vienos kalbos į kitą, jis tampa nebejuokin- 
gas... Taigi tikėtina, kad skirtingomis kalbomis kalbantys žmonės skiriasi ir 

" NATIONAL UNION OF savo mąstymo ypatumais. Praėjusio amžiaus šeš- 
JOURNALISTS | 
7 Jet Street, Bediorė Row, London, W.C) tajame dešimtmetyje iškelta Sapiro- Vorfo (Sapir, 


"Puro Tviegrnnu 
WMO L bora 1256 Naiujos Polė, Lyraor 


"000 1960, Whorf, 1956, cit. pagal Halpern, 2000) hi- 
potezė sako, jog būtent kalba veikia mūsų mąs- 


——————— 


+ The Tribunė 


tymą: jeigu iš kalbos išstumiamos tam tikros 
sąvokos, sunku ar net neįmanoma formuluoti 
atitinkamas mintis. 





Susidomėjusiems kalbos ir mąstymo ryšiu 


| I 5 weruber LTA | siūlome paskaityti garsųjį anglų rašytojo Džor- 
| | "AIA R. Alisus Hranch Sac 


niai Šia Pekino Ikos ALL | džo Orvelo (George Orwell) romaną „1984“. Ro- 


manas, parašytas 1948 m. ir išleistas 1949 m., yra 
išverstas į daugiau kaip šešiasdešimt kalbų, o kai kuriose šalyse - uždraustas. 

Šio romano pagrindinis veikėjas Vinstonas Smitas, intelektualus Teisybės 
ministerijos biurokratas, gyvena diktatūroje 1984-aisiais. Išgalvotas persona- 
žas Didysis Brolis (angl. Big Brother) ir frazė „Didysis Brolis stebi tave“ (angl. 
Big Brother is Watching You) šiuolaikinėje kultūroje tapo bendriniais termi- 
nais, kuriais apibūdinamas per didelis valdžios ar atskirų asmenų siekis pri- 
žiūrėti ir kontroliuoti visuomenę. 

Satyrinio pasakojimo veiksmas vyksta totalitarinės supervalstybės Oke- 
anijos mieste Londone. Vinstonas Smitas dirba vienoje iš keturių ministe- 
rijų — Teisybės. Jo darbas - Registrų skyriuje perrašinėti praeitį taip, kad ji 
atitiktų Partijos poreikius, kartu su Didžiuoju Broliu stebinčios ir valdančios 
visuomenę. Visas gyvenimas - absoliutaus paklusnumo Partijai ir Didžiajam 
Broliui propagavimas. 

Apdorojant kalbą, kai vieniems žodžiams suteikiamos naujos prasmės, 
kitų iš viso atsisakoma ir jie net draudžiami, galima sukurti represinę visuo- 
menę. Kartu su kalbos kontrole vykdoma ir minčių kontrolė, t. y. kažkas už 
mus sprendžia, kokios mintys yra leidžiamos, o kokios - ne. Tokia situaci- 
ja - ne iš fantastikos srities. Panašūs dalykai Lietuvoje vyko sovietų valdymo 
metais. Įvairūs tyrinėtojai patvirtino, kad Sapiro-Vorfo hipotezė iš esmės yra 
teisinga: kalba turi įtakos mąstymui, nors negalima griežtai teigti, kad kalba 
nulemia mąstymą. Tai plačiau aptarsime skyrelyje apie kalbą kaip tarpusavio 
įtakos instrumentą. 

SUŽINOKIME DAUGIAU 

Žmonės, kalbantys dviem gimtosiomis kalbomis, gali turėti ir susidvejinusią asme- 
nybę: būti vienokie, kalbėdami viena kalba, ir kitokie - kita, - rodo „Consumer Re- 
search“ žurnale skelbiami tyrimų rezultatai. 

„Kalba gali būti jungiklis, verčiantis tapti kita asmenybe“, - žurnale rašo Davidas 
Luna iš Barucho koledžo ir Torstenas Ringbergas bei Laura A. Peracchio iš Viskon- 
sino Milvokio universiteto. 

Autoriai ištyrė grupę JAV gyvenančių ispaniškų šaknų turinčių moterų, kalban- 
čių dviem kalbomis, bet ispanų ir anglų kultūros atžvilgiu vertinančių save skirtingai. 
Jie pastebėjo, kad tiriamosios dažnai pakeisdavo savo asmenybę, priklausomai nuo 
aplinkos, kurioje tuo metu būdavo. Nors asmenybių kaita buvo tyrinėta ir anksčiau, 
naujasis tyrimas parodė, kad dviejose kultūrinėse aplinkose užaugę Žmonės asmeny- 
bes sukeičia daug greičiau, nei dviem kalbomis kalbantys, tačiau vienoje kultūrinėje 
aplinkoje augę žmonės. 

Autoriai mini, kad tiriamosios, kalbėdamos ispanų kalba, save vertino kaip drą- 
sesnes asmenybes. Pvz., viename iš tyrimų grupė dvikalbių ispanų kilmės moterų 
turėjo stebėti moteris vaizduojančius reklaminius siužetus. Pirmą kartą - viena kal- 
ba, o po 6 mėnesių - tuos pačius siužetus kita. Tiek save, tiek moteris siužetuose jos 

" vertino skirtingai, priklausomai nuo kalbos. „Pavyzdžiui, viena respondentė ispaniš- 
kame reklamos variante moterį apibūdino kaip rizikuojančią, nepriklausomą, tačiau 
tame pačiame angliškame variante - kaip nusivylusią, vienišą ir sumišusią , - paste- 
bi autoriai. Kalbant apie dviejų kultūrų įtakoje augusius žmones, suvokimo pokytis 
įvyksta nesąmoningai, ir tai gali turėti įtakos vartotojų elgesiui ir politiniams pasi- 
rinkimams. 

Šaltinis: „Ar tampate kitu žmogumi kalbėdami kita kalba?“, www.mokslasplius. 
It, 2008 07 02. 


Kokias funkcijas atlieka kalba? Rudolfas Verderberis ir Ketlin Verderber 
(Verderber, Verderber, 2006) skiria šias kalbos funkcijas: 

» Kalba leidžia apibrėžti, žymėti, charakterizuoti, riboti. Pvz., „bėgi- 
mas priskiriamas lengvajai atletikai '; „ši bažnyčia vadinama šventosios 
Onos vardu ir pagal stilių priskiriama gotikos statiniams“. 

Kalba vartojama vertinimui, t. y. mes galime išreikšti pozityvų arba 
negatyvų santykį. Pvz., jei jūsų draugas greit pravirksta, jūs galite jį api- 
būdinti kaip verksnį arba kaip jautrų Žmogų; jei žmogus ilgai nesiima 


veiklos, mes galime jį įvertinti neigiamai, pavadindami tinginiu, arba 
teigiamai, sakydami, kad tai yra viską gerai apmąstantis žmogus. 
+ Kalba leidžia aptarti su betarpiška patirtimi nesusijusius dalykus. 
Kalbėdami mes galime hipotetiškai svarstyti apie įvairius reiškinius, 
ateities ir praeities dalykus, aptarti nedalyvaujančius pokalbyje žmones 
ir pan. 
Kalba galime aptarti kalbą. Kitaip tariant, mes galime analizuoti nu- 
skambėjusias frazes, jas tikslinti siekdami didesnio aiškumo ir pan. Pvz., 


jei jūsų draugė sako, kad ateis šiandien per pietus, o jūs nesulaukiate 
jos iki penktos valandos vakaro, matyt, turėsite patikslinti, ką jai reiškia 
pasakymas „per pietus“. 

Patikrinkite Sapiro-Vorfo hipotezę, ar tikrai kalba turi įtakos mąstymui. Pabandykite 


įsivaizduoti tris žmones: pagyvenusį, seną ir brandaus amžiaus. Dauguma tiriamųjų pa- 
tvirtina, kad jiems kyla trys skirtingi vaizdiniai, nors sąvokos beveik sinonimiškos. Jei ne- 
pavyksta įsivaizduoti, žvilgtelėkite į žemiau esantį paveikslėlį. Jūsų nuomone, kuris iš šių 
žmonių yra brandaus amžiaus, 
kuris - senas, o kuris - 
pagyvenęs? Savo atsakymus 
palyginkite su dažniausiais 
kitų tiriamųjų atsakymais 

(jie pateikti šio skyriaus gale). 

5.2. Kalba - tarpusavio įtakos instrumentas 


Norvegų psichologas Rolvas M. Blakaras (Rolv Mikkel Blakar, cit. pagal Us- 
manov, 2000) teigia, kad mūsų kalba yra socialinės valdžios, tarpusavio įtakos 
instrumentas. Paprastas pavyzdys: ką pasakytumėte žiūrėdami į stiklinę, iki 
pusės pripildytą vandens (žr. 5.1 pav.)? 





5.1 pav. Kiek stiklinėje vandens? 


Galime pasakyti, kad 1) stiklinė pusiau tuščia arba 2) stiklinė pusiau pilna. 

Pirmuoju atveju klausytojas sužino, kad stiklinė yra kone tuščia, antruoju, 
kad ji - kone pilna. Taigi siuntėjo pasirinkta frazė vienaip ar kitaip paveikia 
mus, priėmėjus. Siuntėju ir priėmėju vadinami bendravimo metu informa- 
ciją perduodantys ir informaciją priimantys žmonės, o pati informacija vadi- 
nama pranešimu. 

Net jeigu siuntėjas stengiasi pasakyti objektyviai, jo pasirinkta „objektyvi“ 
frazė vis tiek daro įtaką mūsų suvokimui. Būtent tai ir turima omenyje, kai 
kalba vadinama socialinės valdžios instrumentu. Žodis valdžia čia pasirinktas 
neatsitiktinai: mes norime atkreipti dėmesį į tą žodinio bendravimo aspektą, 
kuris neretai nepelnytai užmirštamas. 

Esame girdėję kalbininkus diskutuojant dėl įvairių posakių lingvistinio ar 
stilistinio teisingumo, tačiau galbūt dar neteko girdėti, kad būtų diskutuojama 
apie tai, kieno ir kokie interesai ar požiūriai atsispindi tam tikrame pasaky- 
me. Būtent pastarasis aspektas ir domina psichologus: kodėl beveik visiškai 

sinonimiški pranešimai skirtingai paveikia mus? Reklamos ir politinės propa- 
gandos žinovai, poetai ir rašytojai sumaniai naudojasi žodžio galia. O kaipgi 
mes? Ar tikėtina, kad mūsų kasdieniai neutralūs pokalbiai gali paveikti kitą 
žmogų - jo suvokimą ir požiūrį į aplinką? Pasirodo - taip, nors mūsų kasdie- 
nės įtakos sfera gana ribota. Kas kita, kai kalbame per radiją, televiziją, kai 
mūsų mintys perteikiamos spaudoje, reklamoje ir pan. - čia įtakos sfera kur 
kas platesnė, todėl ir kalbos poveikio reikšmingumas kitoks. Tačiau visai neu- 
tralių pasakymų nebūna: savo siunčiamu pranešimu kitą žmogų paveikiame 
sąmoningai arba nesąmoningai. Panagrinėkime tai detaliau. 


5.2.1. KODO PASIRINKIMAS 


Iš pirmo žvilgsnio santykis tarp kalbos žodžių ir jų reikšmių yra labai aiškus: 
mes pasirenkame žodžius, ir tikimės, kad žmonės, mokantys šią kalbą, juos 
supras teisingai. Tačiau iš tikrųjų šis santykis nėra toks paprastas. Priežastys 
yra trys. Pirmoji - mes negimstame mokėdami kalbą, mes ją išmokstame. Kie- 
kviena nauja karta įneša į kalbą ir naujų žodžių (pvz., skaičiuotuvas), ir naujų 
to paties žodžio reikšmių (pvz., jis yra kietas vaikinas, kompiuterio pelė). An- 
troji priežastis - kiekvienas mūsų tariamas sakinys yra kūrybinis aktas, o kai 
kurie posakiai gali būti netgi unikalūs. Trečioji priežastis, kodėl santykis tarp 
žodžių ir reikšmių nėra toks aiškus, yra susijusi su tuo, kaip žmonės suvokia 
žodžio prasmę. Paaiškinsime plačiau. Žodžiai turi dvi reikšmes - denotaci- 
nę ir konotacinę. Tas tikrovės daiktas ar reiškinys, kuris žymimas tam tikru 
žodžiu, vadinamas denotatu (lot. denotatus - „pažymėtas'), o santykis tarp 
žodžio ir denotato - denotacine reikšme. Denotacinės žodžių reikšmės būna 
pateiktos žodynuose. Tačiau net ir žodynais ne visada galima pasitikėti, nes 
kalba vystosi ir kinta. Be to, labai svarbus yra kontekstas, kuriame nuskamba 
žodis. Konotacinė reikšmė - tai jausmai, vertinimai, kurie mums asocijuojasi 
su išgirstu žodžiu. Konotacinė reikšmė gali būti netgi svarbesnė už denotaci- 
nę. Taigi nesvarbu, ką jūs norėjote pasakyti, pašnekovas gali labai subjektyviai 
reaguoti į jūsų sakomus žodžius, ir tai bus susiję su jo gyvenimo patirtimi. 
Mintis, kilusi siuntėjo galvoje, yra vidinė (giluminė) struktūra. Mintis ži- 
noma tik pačiam siuntėjui. Tad jo užduotis - giluminės struktūros pagrindu 

sukurti paviršinę struktūrą, t. y. pasakyti mintį žodžiais. Priėmėjo užduo- 
tis - šią paviršinę struktūrą grąžinti atgal - padaryti ją gilumine, t. y. suprasti, 
ką mąstė teksto autorius. Kalba yra neatsiejama nuo šių procesų, nes ji tarsi 
tarpininkė, kurios padedami reiškiame mintis ir emocijas. Komunikacija lai- 
koma sėkminga, jei giluminės siuntėjo ir priėmėjo struktūros atitinka viena 
kitą (Halpern, 2000). Žmonių tarpusavio supratimui didžiulę reikšmę turi jų 
sąmonėje egzistuojantis aplinkinio pasaulio vaizdas, „kognityvinės sistemos 
architektūra“ (Bower, Cirilo, 1985, cit. pagal Halpern, 2000). Norėdami iš- 
sakyti konkrečią savo mintį, ją galime užkoduoti įvairiausiais būdais. Tačiau 
funkciškai tai bus tapatūs kodai, t. y. prasmė išliks ta pati. Pvz., norėdami pa- 
sakyti „Linas pavėlavo, mes tą pačią mintį galime išreikšti ir kitaip: „Linas 
atėjo vėlai“ arba „Linas neatėjo laiku“. Visi trys posakiai trūksta, nepakanka- 
mai ir per mažai perduoda trūkumo idėją. Taigi, kiekvieną kartą norėdami 
ką nors pasakyti, mes turime pasirinkti tarp keleto alternatyvių būdų. Su pa- 
našia problema susiduria ir priėmėjas. Jis turi dekoduoti siunčiamo praneši- 
mo turinį, t. y. jo reikšmę. Tačiau pranešime gali slypėti net kelios prasmės. 
Ypač ryškus to pavyzdys - daugiaprasmiai žodžiai (pvz., žodis akis turi tokias 
reikšmes, kaip „regėjimo organas“, „mezginio kilpa“, „bulvės duobutė“, „Žie- 
do dalis su pagražinimu“, „eketė“, „kortų lošimas“ ir kt. Didžiajame „Lietuvių 
kalbos žodyne“ išskirtos 22 daiktavardžio akis reikšmės). Jeigu mes nežinome 
konteksto, sunku suprasti, ką reiškia, pvz., „Linas sumušė!“: ar Linas sumu- 
šė kažkokį žmogų, ar Linas sumušė rekordą? Kaip suprastumėte tokį sakinį: 
„Vaikai džiaugėsi klouno pakvietimu.“ Ar vaikai džiaugėsi, kad pas juos at- 
vyks klounas, ar tuo, kad jie vyks į svečius pas klouną? Pateikti pavyzdžiai yra 
dviprasmiai: vieną paviršinę struktūrą (frazės išraišką žodžiais) atitinka dvi 
giluminės struktūros. Todėl dekoduodamas priėmėjas turi pasirinkti vieną iš 
galimų reikšmių. Tai padaryti jam padeda kontekstas: 

e situacija; 

+ tai, kas buvo pasakyta anksčiau; 

+ tai, kas bus pasakyta vėliau. 


Tad geriau būtų, kad priėmėjui nereikėtų spėlioti pagal kontekstą, o siun- 
tėjas iškart vienprasmiškai išsakytų savo mintį. Paskutinis aukščiau pateiktas 

dviprasmiškumo pavyzdys gali būti taisomas taip: „Vaikai džiaugėsi, kad juos 
pakvietė klounas“ arba „Vaikai džiaugėsi, kad pas juos atvyks klounas“. 

Ypač sunku priėmėjui būna tada, kai siuntėjas būna pasirinkęs neade- 
kvatų, labai netikslų pasakymą tam, ką jis norėjo perduoti. Tada nepadeda ir 
kontekstas, nesusipratimų pavojus būna labai didelis. Problemos šaknys gali 
būti įvairios: 1) siuntėjo mąstymas; 2) jo negebėjimas išsakyti mintį žodžiais; 
3) priėmėjo negebėjimas suprasti išsakomą mintį; 4) priėmėjo mąstymas. 

Blakaras (cit. pagal Usmanov, 2000) tvirtina, kad būtent tie pasirinkimai 
(sąmoningi arba nesąmoningi), kuriuos siuntėjas ir priėmėjas privalo atlikti, 
leidžia teigti, kad kalba yra socialinės valdžios įrankis. 

Mes negalime betarpiškai perduoti visos minties iš savo sąmonės į pri- 
ėmėjo sąmonę. Mes turime savo mintį ir prasminį jos turinį paversti skam- 
bančia kalba. Maža to, vienu metu mes negalime naudoti kelių vienas kitą pa- 
tikslinančių pasakymų, mes turime rinktis, rizikuodami būti ne taip suprasti. 
Pvz., Algio mama pastebi, kad nauja saldainių dėžutė beveik tuščia. Įtarimas 
tuoj pat krinta ant Algio. Savo įtarimą ji gali išreikšti pačiais įvairiausiais bū- 
dais: „Tai tu paėmei saldainius*“; „Tai tu esi tas smaližius?“; „Tai tu nugvelbei 
saldainius*“; „Tai tu nukniaukei saldainius?“; „Tai tu nušvilpei saldainius*“; 
„Tai tu pasisavinai saldainius?“; „Tai tu pavogei saldainius?“ 

Algio mama vienu metu išgyvena pačius įvairiausius jausmus, susijusius 
su sūnaus poelgiu, ir kiekvienas iš pateiktų reagavimo variantų atspindi dalį 
tiesos. Tačiau nė vienas jų adekvačiai nenusako tikrosios vidinės Algio ma- 
mos būsenos. Norėdama kreiptis į sūnų, ji pasirenka vieną iš daugelio vari- 
antų, kuris pabrėžia kurį nors vidinės būsenos aspektą. O tai Algiui leidžia 
prognozuoti, kokia bausmė jo laukia. Beje, ne visada galima patikrinti, ar tei- 
giniai yra teisingi, ar klaidingi. Mūsų pateiktame pavyzdyje galima išsiaiškin- 
ti, kad Algis ar kažkas kitas paėmė / nukniaukė / pavogė saldainius. Bet nėra 
kriterijaus, kuris leistų patikrinti, ar saldainiai buvo paimti, ar nukniaukti, ar 
pavogti. Tačiau tiek Algiui, tiek jo mamai nėra tas pats, kuris pasakymas bus 
pasirinktas. 

Ši kasdienio gyvenimo situacija susijusi tik su dviem žmonėmis. Tačiau 
lygiai tie patys ypatumai būdingi teiginiams, skambantiems per radiją, televi- 
ziją ir pan. O jie paliečia tūkstančius, milijonus žmonių. 

5.2.2. ŽODŽIO KOMPONENTAI 


Be pasirinkimo aspekto, yra dar vienas svarbus žodinio bendravimo aspektas. 
Kalba, o konkrečiau - kiekvienas žodis, slepia savyje tris komponentus: refe- 
rentinį, asociacinį ir emocinį. 

+ Referentinis komponentas atspindi žodžio reikšmę, pragmatinį kalbos 
aspektą. Pvz., pavasaris - tai metų laikas, ateinantis po žiemos. 

+ Asociacinis komponentas - tai visuma asociacijų, susijusių su žodžiu, 
nors ir neturinčių jokio ryšio su šio žodžio interpretacija siaurąja pras- 
me. Pvz., pavasaris - tai tirpstančio sniego upeliukai, gaivus šiltas vėjas, 
pirmieji pumpurai. 

+ Emocinis komponentas - tai žodžio sukelti jausmai arba emocijos. 
Aukščiau pateiktos asociacijos, susijusios su žodžiu pavasaris, dauge- 
liui kelia teigiamas emocijas. Tačiau galima rasti pavyzdžių, kai skirtin- 
gi Žodžiai, nusakantys tą patį objektą, sukelia skirtingas emocijas, pvz., 
tamsiaodis žmogus gali būti pavadintas juodaodžiu, negru, spalvotuoju; 
uždarytas į kalėjimą žmogus gali būti pavadintas nusikaltėliu arba nu- 
teistuoju. Pagal tai, kurį iš šių žodžių pasirinko kalbantysis, mes suprasi- 
me jo požiūrį ir jausmus tamsiaodžių ar prasižengusiųjų atžvilgiu. 


Paprastai, girdėdami ir suvokdami žodžius, mes kuriame vieningą vaiz- 
dą, dažniausiai net neįsisąmonindami minėtų trijų komponentų egzistavimo. 
Tačiau visgi atkreipsime dėmesį į tai, kad galimybė manipuliuoti skirtingais 
žodžio komponentais nuo seno yra žinoma ir naudojama retorikoje, politi- 
koje, poezijoje. Reklamos kalboje referentinis komponentas nustumiamas į 
šoną, o emocinis - aktyviai eksploatuojamas. Beje, sąmoningai ar ne, tie patys 
dėsningumai galioja ir mūsų kasdienėje kalboje. 


5.2.3. SEPTYNI ŽODINIAI VALDŽIOS INSTRUMENTAI 


Trumpai aptarsime, kaip siuntėjas gali daryti įtaką priėmėjui. Kitais žodžiais ta- 
riant, kokius kalbinius valdžios instrumentus jis turi. Tų instrumentų yra keli: 

l. Žodžių ir sakinių pasirinkimas. Šį aspektą mes jau trumpai aptarėme: tas 
pats reiškinys gali būti nusakomas įvairiais sinonimiškais žodžiais arba frazė- 
mis. Ideologijoje ir politikoje tai ypač svarbu, nes atitinkamų žodžių ir sakinių 
parinkimas surikiuoja realybę „taip, kaip reikia“. Pvz., visuomenė nesutaria, 
ar reikėtų drausti smurto demonstravimą per televiziją. Tie, kurie palaiko šią 
idėją, greičiausiai palaikytų ir tokį šūkį: „Mes už saugią visuomenę!“ Tie, ku- 
rie mano, jog riboti smurto rodymo per televiziją nereikia, be abejo, nesirink- 
tų šūkio: „Mes už nesaugią visuomenę!", o pritartų, pvz., tokiam šūkiui: „Mes 
už žodžio ir pasirinkimo laisvę!“ (Pasisakantys už saugią visuomenę taip pat 
nenorėtų būti įvardijami kaip laisvės ribotojai ir nesirinktų šūkio: „Mes už 
žodžio ir pasirinkimo laisvės ribojimą!“) Šis pavyzdys rodo, kad žmonės savo 
idėjoms sąmoningai arba nesąmoningai parenka tokius žodžius, kurie nukrei- 
pia klausytojų mąstymą viena ar kita linkme. Paskaitykite toliau pateikiamą 
pavyzdį rėmelyje. 


SUŽINOKIME DAUGIAU 

Krepšinio gerbėjai turbūt pamena 2009 m. gegužę vykusiose finalo kovose tarp „Žal- 
girio' ir „Lietuvos ryto komandų nutikusį incidentą, kai nepagarbiu tarpusavio elge- 
siu pasižymėjo abiejų komandų sportininkai. 

Išlikti objektyvūs neįstengė (o gal ir nesistengė?) ir kai kurie žurnalistai, nušvies- 
dami spaudoje šiuos įvykius. Toliau pateikiame pavyzdį, kai parinkta tendencinga 
antrašte - „Kauno meras A. Kupčinskas gina nepraustaburnius mušeikas“ - bando- 
ma nukreipti reikiama linkme skaitytojų mąstymą, nors toliau cituojamų mero žo- 
džių visiškai neįmanoma susieti su pavadinime išsakytu teiginiu. Kitaip tariant, apie 
nepraustaburnius mušeikas išvis nekalbama. Pateikiame visą straipsnelio tekstą: - 

„Kauno miesto savivaldybės meras Andrius Kupčinskas išplatino pareiškimą, 
kuriame pareiškė, kad netoleruoja Vilniaus „Lietuvos ryto“ komandos žaidėjo D. Z. 
minčių apie Kauno miestą. 

„Tokie pareiškimai žeidžia ne tik krepšininkus, bet ir visus kauniečius ir yra 
žemo lygio, rodantys nebrandumą. Krepšininko išsakytos mintys ne tik nedaro gar- 


bės Lietuvos krepšinio lygos (LKL) čempionams, bet ir menkina „Lietuvos ryto“ 

komandos laimėjimus. Savo vertės kėlimas žeminant kitus parodo, kad „ne viskas 
auksas, kas auksu žiba“. Viliuosi, kad ateityje, tokie dalykai nesikartos, o krepšininkai 
jaus atsakomybę ne tik žaidimo aikštelėje, bet ir už jos ribų, - sakė miesto vadovas 
A. Kupčinskas.“ 

Šaltinis: „Kauno meras A. Kupčinskas gina nepraustaburnius mušeikas“, 


www.lrytas.lt, 2009 05 20. 


Kitas pavyzdys: kalbėdami apie žmogų, suteikusį mums galimybę užsi- 
dirbti, mes jį galime pavadinti ir darbdaviu, ir išnaudotoju. Alkoholiką galime 
pavadinti arba ligoniu (tada jo reikia gailėtis ir gydyti), arba priešingai - nerū- 
pestingą gyvenimo būdą pasirinkusiu žmogumi (tada bus situacijų, kai jo gali 
laukti kalėjimas). 


2. Naujų žodžių ir posakių sukūrimas, neteisingas žodžių vartojimas, „tuš- 
čių žodžių“ vartojimas. Pvz., reklamuojama „vienintelė skalbimo priemonė su 
balinamuoju efektu“, „vienintelis skalbimo muilas, turintis antibakterinių kom- 
ponenty“. Dažnai aptinkame ir tokių nepagrįstų tvirtinimų: „Pigiau nerasite!“ 
Kitas pavyzdys: politikas, savo kalboje pasisakantis už tolesnius branduoli- 
nius bandymus, aiškina apie „nelabai kenksmingas radioaktyviąsias nuosėdas“. 
Adolfas Hitleris taip pat garsėjo specialios terminologijos kūrimu: „rasių ka- 


tilas“, „švarus kraujas“, „užterštas kraujas“ ir pan. Tuo buvo siekiama įtikinti 
milijonus žmonių, kad daugybė kitų turi būti nužudyti dėl kilnaus tikslo. 


3. Gramatinės formos pasirinkimas. Palyginkite du sakinius: „Žalgiris nugalėjo 
Real klubą“ ir „Real klubas buvo nugalėtas Žalgirio“; „Policija apsupo demons- 
trantus“ ir „Demonstrantai buvo apsupti policijos“. Krepšinio sirgaliaus ausiai 
kur kas maloniau turėtų skambėti pirmasis sakinys. Lygindami antrąją sakinių 
porą (nors sakiniai savo turiniu nesiskiria), numanome didesnį ar mažesnį poli- 
cijos aktyvumą pirmuoju atveju (t. y. užjaučiame demonstrantus) ir suabejojame 
demonstrantų taikumu antruoju atveju (galbūt policija buvo priversta užkirsti 
„kelią riaušėms). Taigi aktyvios arba pasyvios gramatinės formos pasirinkimas 
gali lemti ne tik priežastinių ryšių suvokimą, bet ir situacijos akcentų sukeitimą. 

4, Nuoseklumo pasirinkimas. Solomono Ešo (Solomon Asch), A. H. Voldo 
(A. H. Wold) ir kt. psichologų eksperimentai įrodė, jog lygiaverčių elementų 
(pvz., būdvardžių, nusakančių asmenybę) eilės nuoseklumo pakeitimai sukuria 
skirtingą įspūdį (Usmanov, 2000). Pvz., palyginkite du asmenis: pirmasis yra 
protingas, stropus, darbštus, impulsyvus, kritiškas, atkaklus, pavydus, antrasis - 
pavydus, stropus, darbštus, impulsyvus, kritiškas, atkaklus, protingas. Turbūt pa- 
stebėjote, kad šios būdvardžių eilės yra beveik vienodos, tik jose sukeisti pirmas 
ir paskutinis žodžiai. Tiriamiesiems pirmasis asmuo atrodydavo nepasiduo- 
dantis svetimoms idėjoms, žinantis, ką sako ir ką galvoja, savo proto galimybes 
panaudojantis darbe. Antrasis asmuo atrodė nevykėlis, nes leido blogoms savy- 
bėms užgožti gerąsias, ribojamas pavydo ir užsispyrimo. 


5. Akcentavimas ir intonacija. Jeigu tą patį sakinį pasakysime akcentuodami 
vis kitą žodį, nusakomą situaciją iš esmės suvoksime vis kitaip. Pvz., Jis man 
sudavė (t. y. „tas chuliganas“); jis man sudavė (t. y. „sužalojo būtent mane“); 
jis man sudavė (t. y. „jis sudavė, nors tai visiškai nepriimtina visuomenėje“). 
Svarbi ir frazės intonacija. Pvz., tą patį sakinį „Aš tave myliu“ galima ištarti ir 
jausmingai, šiltai, ir su ironija. 


6. Slaptų arba numanomų prielaidų pasirinkimas. Šis mechanizmas daž- 
niausiai naudojamas siekiant „slapta prastumti“ informaciją, kuriai priėmėjas 
ne visai norėtų pritarti. Palyginkite du klausimus: 1) Ar jums dažnai skauda 
galvą, ir jei taip, tai kaip dažnai? 2) Ar jums kartais skauda galvą, ir jei taip, 
tai kaip dažnai? Atrodytų, klausimai iš esmės vienodi. Tačiau tyrimai parodė, 
kad atsakinėjusiems į pirmą klausimą galvą skaudėjo vidutiniškai 2,2 karto 
per savaitę, o atsakinėjusiems į antrą - 0,7 karto per savaitę (Halpern, 2000). 
Ko gero, patys to nesuprasdami, tiriamieji reagavo į žodį dažnai arba kartais. 
Peršasi akivaizdi išvada: neskubėkite atsakyti į užduodamus klausimus - pir- 
miausia atkreipkite dėmesį į tai, kaip jie formuluojami. 


7. Negatyvios arba pozityvios formos pasirinkimas. Šis principas ypač svar- 
bus tada, kai norima apklausos metu palenkti žmones į vieną ar į kitą pusę. 
Pvz., jei jūsų paklaustų: „Ar pritariate naujam gydymo metodui, kuriuo gali- 
ma išgydyti pusę sunkia liga sergančių ligonių*“, jūs greičiausiai pritartumėte. 
Tačiau jei klausimas būtų formuluojamas negatyviai: „Ar pritariate naujam 

gydymo metodui, kuris visiškai nepadeda pusei sunkia liga sergančių žmo- 
nių?“, jūsų abejonės pritarimo atžvilgiu greičiausiai būtų kur kas didesnės... 
O skiriasi tik klausimo formuluotė - pozityvi arba negatyvi (Halpern, Blac- 
kman, 1985; Halpern, Blackman, Salzman, 1989, cit. pagal Halpern, 2000). 


Taigi mes pasirenkame (sąmoningai arba nesąmoningai) tokias žodines for- 
muluotes, kurios sukuria tokį kontekstą, kokiame mes ir norime bendrauti. 


Pakomentuokite, kodėl žemiau pateiktame straipsnelyje siūloma bausti už žodžio 
„krizė“ vartojimą. Pritariate išsakytoms mintims ar ne? 

„Liberalcentristų lyderis A. Zuokas siūlo 100 litų bauda nubausti politikus, var- 
tojančius žodį „krizė“. „Šiandien pagrindinė krizė yra valstybės politikų ir biurokratų 
galvose. Krizė - savo beviltiškumo ir nesugebėjimo įrodymas“, - portalui Irt.lt tvir- 
tino A. Zuokas. 

Jis teigė siūlantis įsteigti baudos fondą, į kurį politikai ar valstybės tarnautojai, 
pavartoję žodžius „krizė“ ar „sunkmetis“, turėtų pervesti po 100 litų. Iš šio fondo 
pinigai būtų pervedami į biudžetą. Jis pridūrė, kad už pavartotą „krizę“ sumokės 
ne tik jo partijos atstovai Seime ir Vyriausybėje. Anot A. Zuoko, ir patys gyventojai 

"galėtų siūlyti politikams, kaip keisti jų retoriką. Jis teigė, kad šiam tikslui bus sukurta 
speciali interneto svetainė. 

Tačiau A. Zuokas sutiko, kad tai daugiau moralinis siūlymas, neturintis realaus 
teisinio svorio. Jis siūlo žodį „krizė“ keisti „iššūkiu“.“ 

Šaltinis: „A. Zuokas: už žodį „krizė“ - 100 litų bauda“, www.diena.lt, 

2009 05 20. 


5.3. Vyrų ir moterų žodinio bendravimo skirtumai 


Tyrimai rodo, kad žodinio bendravimo skirtumai tarp lyčių nėra dideli 
(Wood, Dindia, 1998, cit. pagal Verderber, Verderber), t. y. dėl jų bendravimo 
„problemų tarp vyrų ir moterų neturėtų kilti. Mokslininkai labiausiai atkreipė 
dėmesį į kelis pagrindinius skirtumus: 

1. Moterys dvigubai dažniau nei vyrai vartoja kalbą sustiprinančius žodžius, 
kurie modifikuoja kitus sakomus žodžius ir pabrėžia mintį. Pvz., žodžiai 
siaubingai, visiškai, taip ir pan. gali sustiprinti sakinio mintį: „Maistas 
buvo visiškai sugedęs ; „Tai buvo taip svarbu“. 

2. Moterys dvigubai dažniau nei vyrai vartoja bendras sąvokas. Pvz., ADAE 
gali būti, iš dalies ir pan.: „Galbūt svarbu būtų atkreipti dėmesį į... ; „Iš 
dalies mes esame atsakingi už...“ 

3. Moterys dažniau nei vyrai užduoda klausimus. Jos linkusios kalbėdamos 
įterpti maždaug tokius klausimus: „Jūs taip galvojate?'; „Tu taip manai*“, 
„Tu įsitikinęs?“ ir pan. Taip pat jos vartoja klausimus, siekdamos sužinoti 
kuo daugiau apie aptariamus dalykus bei nustatyti, kaip pašnekovai su- 
pranta informaciją. 

4. Vyrų kalba yra dinamiškesnė, agresyvesnė, o moterų kalba labiau vertina- 
ma pagal socialinį-intelektinį statusą ir estetiškumą. Beje, taip mano tiek 
vyrai, tiek moterys, dalyvavę tyrime. 


5.2 pav. „Aš sutinku su daug 
kuo, ką tu sakai, o labiausiai - 


su tavo tylos pauzėmis.“ 4 B 
O 85 o0 Po 
47 A A 

Mokslininkai nustatė, kad vyrai plepa ne mažiau už moteris. 

Stereotipas apie plepias merginas ir tylenius vaikinus subyrėjo į dulkės. Po to, 
kai buvo atliktas tyrimas ir tiksliai suskaičiuoti vyrų ir moterų ištarti žodžiai, paaiš- 
kėjo, kad abiejų lyčių atstovai kalba tiek pat. Atlikti tyrimą mokslininkus paskatino 


vieno žurnalo straipsnis, kuriame buvo tvirtinama, kad moterys pasako vidutiniškai 

apie 20 tūkst., o vyrai - apie 7 tūkst. žodžių per dieną. Psichologų nuomone, jeigu 
kada nors ir būtų užfiksuotas toks didžiulis skirtumas, tai tyrėjai apie jį tikrai žinotų. 
Minėti skaičiai - 20 tūkst. ir 7 tūkst. - buvo fiksuojami populiariausiose knygose ar 
žurnaluose daugelį metų nepateikiant įrodymų - nuorodų į realiai atliktus tyrimus. 
2007 m. +oks tyrimas pagaliau buvo atliktas. 

Teksaso universiteto (JAV) mokslininkai, pasinaudodami diktofonais, nustatė, 
kad tiek vyrai, tiek moterys per dieną vidutiniškai pasako po 16 tūkst. žodžių, arba 
11 žodžių per minutę. 

Tyrimo vadovas Džeimsas V. Penbeikeris (James W. Pennebaker) norėjo pati- 
krinti, ar ilgą laiką gyvavęs iš kažkur kilęs jau minėtas mitas yra teisingas. Mokslinin- 
kai patobulino diktofoną taip, kad jis per dieną automatiškai įsijungtų kas 12 minu- 
čių ir įrašinėtų garsą 30 sekundžių. Tiriamieji buvo 396 studentai iš JAV ir Meksikos 
universitetų. Kiekvieno jų kalbėjimas buvo fiksuojamas nuo 2 iki 10 dienų. Paaiškėjo, 
jog moterys per dieną vidutiniškai pasakydavo 15 669 žodžius, vyrai - 16 215. Skir- 
tumas - 546 žodžiai - įvertintas kaip statistiškai nereikšmingas. 

Šaltiniai: Newman M. L., Groom C. J., Handelman L. D, X Pennebaker J. W., 
„Gender differences in language use: An analysis of 14,000 text samples“, Discourse 
Processes, 45, 2008, p. 211-246. 

Mehl M. R., Vazire S., Ramirez-Esparza N., Slatcher R. B., X Pennebaker J. W., 
„Are women really more talkative than men?“, Science, 317, 2007, p. 82. 


5.4. Kaip išmokti kalbėti aiškiai 


Visi iš savo praktikos prisimintume pavyzdžių, kai nesusikalbėjimas sukelda- 
vo juoko audrą. Kur kas liūdniau būdavo tada, kai dėl nesusikalbėjimo laiku 
nenueidavome į susitikimą arba, atvirkščiai, šaldavome laukdami draugo. 
Į ką reikėtų atkreipti dėmesį, norint savo kalbą padaryti aiškesnę? Pateik- 
sime keletą rekomendacijų. 
+ Konkretinkite žodžius. Pvz., jei mergina savo draugei giriasi, kad nu- 
sipirko puikius batelius, greičiausiai pastaroji paprašys patikslinti, kokie 

yra tie bateliai. Tad ar ne geriau iškart sakyti, kad bateliai yra, pvz., žali 
su dviem mažomis sagtelėmis. Jei vis tik savo kalboje vartojate tokius 
abstrakčius žodžius kaip garbė, teisingumas, lygybė ar pan., galite juos 
patikslinti konkrečiais pavyzdžiais. 

Nepalikite savo kalboje dviprasmybių. Dviprasmybės verčia klausyto- 
ją rinktis iš kelių į galvą atėjusių prasmių, todėl didėja tikimybė, kad jis 
pasirinks ne tai, ką mes norėjome pasakyti. 

Plėskite savo žodyną. Kuo didesnės jūsų žodžių atsargos, tuo lengviau 
parinksite tikslų žodį norimai minčiai išsakyti. Paprasčiausias būdas 
gausinti asmeninį žodyną yra studijuoti lietuvių kalbos bei tarptautinių 
žodžių žodynus. Mokydamiesi nežinomų žodžių reikšmių, išplėsite savo 
žodyną bent jau po dvidešimt žodžių per mėnesį. Kitas būdas - užsira- 
šyti perskaitytus arba išgirstus nežinomus žodžius ir sužinoti jų reikš- 
mes žodyne. 

Kadangi viskas kinta, kalbant svarbu pasakyti, kada aptariami dalykai 
vyko, kokiam laikotarpiui galioja teikiama informacija. 

Atsižvelkite į pašnekovo atstovaujamą kultūrą. Nykstant valstybių ri- 
boms, vis dažniau tenka bendrauti su skirtingų kultūrų atstovais. Kul- 
tūros skiriasi tuo, kad jos yra nevienodai priklausomos nuo konteksto. 
Kitaip tariant, tas pats žodis, pvz., „taip, vienose kultūrose (mažai atsi- 
žvelgiančiose į kontekstą, kaip Š. Europos, JAV) visada ir reiškia „taip“, 
o kitose (labai atsižvelgiančiose į kontekstą - Artimųjų Rytų, kai kurių 
Azijos šalių) gali reikšti ir „taip, ir „ne“. Jei jūsų pašnekovui bus nema- 
lonu pasakyti jums „ne“, kai jis nesutinka su jumis, jis pasakys „taip“, bet 
jūs turėtumėte suprasti, kad tai reiškia „ne“ ir jis nevykdys jūsų prašymo, 
o ateityje jūs turėtumėte nebespausti jo su tokio pobūdžio prašymais. 
Žmonės, priklausantys aukšto konteksto lygio kultūroms, tikisi, kad jų 
pašnekovai supras tokius jų kalbos niuansus, taip pat atkreips dėmesį 
į siunčiamus nežodinius ženklus. Tačiau žemo konteksto lygio atstovai 
dažniausiai nesugaudo šių niuansų, ir kyla nesusipratimų. 

5.5. Pranešimo samprata, ypatumai, analizė 


5.5.1. PAGRINDINĖS SĄVOKOS IR KETURI PRANEŠIMO ASPEKTAI 


Bendravimo psichologijoje dažnai susidursite su siuntėjo, priėmėjo ir prane- 
šimo terminais. Priminsime, jog siuntėju ir priėmėju vadinami bendravimo 
metu informaciją perduodantys ir informaciją priimantys žmonės, o pati in- 
formacija vadinama pranešimu (žr. 5.3 pav.). 


Priėmėjas 





5.3 pav. Pranešimo siuntimo ir priėmimo schema 


Fridmanas Šulcas fon Tunas (Friedemann Schulz von Thun) teigia, kad 
kiekvieną pranešimą galima išanalizuoti keturiais aspektais. 


1. Pranešimo turinys: apie ką aš informuoju. Šis aspektas yra svarbiausias 
pokalbiuose ir diskusijose, arba bent jau turėtų toks būti. 


2. Savęs atskleidimas: ką aš pasakau apie save. Pranešimu perduodama ne 
tik tam tikra informacija (pranešimo turinys), bet ir žinios apie siuntėją (pvz., 
siuntėjo pranešimas perduodamas su pasididžiavimu, baime ar pan.). Beje, 
savęs atskleidimas gali būti tiek pasąmoninis, tiek sąmoningas norimas savęs 
pavaizdavimas. Šis aspektas psichologiškai yra labai reikšmingas, nes parodo 
siuntėjo savijautą, jo norą pasirodyti ir t. t. Iš čia kyla daug tarpasmeninės 
komunikacijos problemų (pvz., siuntėjas griebiasi įvairių „savęs aukštinimo“ 
gudrybių). 


3. Tarpusavio santykiai: kokios aš nuomonės apie tave. Pranešimas parodo, 
kokie yra susiklostę santykiai tarp siuntėjo ir priėmėjo. Tai dažnai išryškėja 
vartojant tam tikras formuluotes, balso toną, neverbalinius signalus. Visam 
tam priėmėjas dažniausiai būna labai jautrus. Jis greitai pajunta pašaipų siun- 
tėjo toną („ne tavo nosiai suprasti!“), nors garsiai tai nebuvo ištarta. Tarpusa- 

vio santykių aspekto nereikėtų painioti su savęs atskleidimo aspektu: pastara- 
sis neliečia priėmėjo, priėmėjas čia atlieka vertintojo vaidmenį (ką man sako 
tavo pranešimas apie tave patį?). Pranešimo tarpusavio santykių aspektas lie- 
čia ir priėmėją (ką aš tau reiškiu?). Be to, tarpusavio santykių aspektas gali būti 
dvejopas: čia gali atsispindėti, pirma, ką siuntėjas mano apie priėmėją; antra, 
kokie yra jų tarpusavio santykiai. Taigi savęs atskleidimo aspektas pateikia Aš- 
pranešimą, o tarpusavio santykių aspektas - Tu-pranešimą (ką aš galvoju apie 
tave) arba Mes-pranešimą (kokie yra mūsų tarpusavio santykiai). 


4. Kreipimasis: ko aš norėčiau paprašyti, ką įsakyti, liepti. Tik retais atvejais 
mes kalbame šiaip sau. Beveik visų pranešimų tikslas - paveikti priėmėją. Šis 
bandymas paveikti gali būti tiek atviras, tiek paslėptas. Įdomu, kad esant vie- 
nodam kreipimuisi, santykiai tarp siuntėjo ir priėmėjo gali būti skirtingi. 

Pabandysime schema pavaizduoti pranešimo analizę (žr. 5.4 pav.) ir pana- 
grinėti konkretų pavyzdį. 


Turinys 


Savęs 


atskleidimas PRANEŠIMAS | Kreipimasis 








Tarpusavio santykiai 


5.4 pav. Žodinės komunikacijos psichologinis modelis 


Įsivaizduokite, jog suskamba telefonas. Pakeliate ragelį ir išgirstate: „La- 
bas, jau penkis kartus tau skambinau!“ 

Pranešimo turinys šiuo atveju aiškus - skambinta penkis kartus. Šiek tiek 
sunkiau suprasti, ką siuntėjas nori pasakyti apie save (jis nekantrus? nusivy- 
lęs? labai stropus?), kokie tarpusavio santykiai atsiskleidžia tarp siuntėjo ir 

i Skambinta penkis 


kartus 






LABAS, JAU PEN- 
KIS KARTUS TAU 
SKAMBINAU! 








Kitą kartą 


Aš nekantrus i 
skambink tu! 





Mūsų bendrais reikalais 


visada rūpinuosi aš! 





5.5 pav. Konkretaus pranešimo analizė 


priėmėjo (gal nuskambėjo priekaištas: „Tu visada kažkur bastaisi', o gal - „Tu 
man labai svarbus“?) ir ko jis siekia (galbūt - „Galėjai ir tu pats paskambinti 
man“). Vieną iš galimų variantų pavaizduosime 5.5 pav. 

Taigi, ką išgirsta priėmėjas, į kurį aspektą (iš minėtų keturių) jis atkreipia 
dėmesį? O gal jis netgi negali apsispręsti, į ką jam reaguoti: „Atrodo, suprantu 
kiekvieną žodį, bet ką gi jis norėjo tuo pasakyti?“ Jei pranešimas nėra visai 
aiškus, galima pastebėti, jog priėmėjas išgirsta savo fantazijas, viltis, nuogąs- 
tavimus... 

Vėliau apie tai dar kalbėsime išsamiau. 


5.5.2. EKSPLICITINIAI IR IMPLICITINIAI PRANEŠIMAI 


Eksplicitiniai - tai tokie pranešimai, kurie yra suformuluoti aiškiai ir vien- 
prasmiškai. 


Implicitiniai - tai daugiaprasmiai pranešimai, kurių prasmė yra paslėpta, ta- 
čiau gali būti numanoma. 

Visi keturi pranešimo aspektai (pranešimo turinys, savęs atskleidimas, 
tarpusavio santykiai ir kreipimasis) gali būti ir eksplicitiniai, ir implicitiniai. 
Pvz., kreipimosi aspektas bus eksplicitinis, jei bus sakoma: „Paduok duonos!“; 

implicitinis, jei išgirsite: „Duonos ant stalo nebėra!“ (vis tiek norima, kad 
būtų paduota duonos). Kartais nebūtina žmogui tiesiogiai sakyti, ką apie jį 
galvojame (tai būtų eksplicitiniai pranešimai); mūsų nuomonę apie tą žmogų 
gali išduoti ir balso tonas, formuluotės (pvz., kai kalbame „iš aukšto“, kai pa- 
taikaujame ir pan.) - tai implicitiniai pranešimai. Implicitiniai pranešimai yra 
gana populiarūs, nes juos naudojantieji lengvai gali išsiginti savo žodžių, savo 
balso tono: „Aš gi to nesakiau!“ 

Netgi tada, kai atskiri sakiniai yra gana aiškūs (pvz., „Vytas paveldėjo mi- 
lijoną litų ; „Nijolė mėgsta brangenybes ir kailius '; „Nijolė ištekėjo už Vyto ), 
sujungti į bendrą tekstą jie provokuoja mintį, kad Nijolė beatodairiškai leis 
pinigus brangenybėms ir kailiams. Tačiau taip gali ir nebūti! Klausydamasis 
priėmėjas turi užpildyti tarp informacijos elementų esančias spragas, sujungti 
naują informaciją su jau žinoma. Taigi šiuos pavyzdyje pateiktus atskirus sa- 
kinius galime laikyti eksplicitiniais, o jų junginį - implicitiniu. 


5.5.3. NEŽODINIŲ PRANEŠIMŲ ANALIZĖ 


Pagal anksčiau pateiktą pranešimo analizės schemą galima nagrinėti ir ne- 
žodinius (neverbalinius) pranešimus. Panagrinėkime verkimą (žr. 5.6 pav.). 
Tačiau šiuo atveju sunkiau įvardyti turinio aspektą, todėl šią schemos dalį 
praleisime. 

Gailėkis manes, 
guosk mane! 





Man liūdna... 






Matai, ką tu pridarei! 





5.6 pav. Trys neverbalinio pranešimo (verkimo) aspektai 

Savaime suprantama, šiame pavyzdyje pateiktas tik vienas iš daugelio 
galimų verkimo siunčiamų pranešimų; be to, verkti galima ir iš laimės, 
džiaugsmo. 

Netgi tylėjimas yra pranešimas. Pvz., įsivaizduokite, jog įeinate į laukia- 
mąjį, kuriame jau randate laikraštį skaitantį klientą. Pasisveikinate, tačiau 
žmogus nereaguoja ir toliau skaito. 5.7 pav. pateikta galima tylėjimo prane- 
šimo analizė. 





PT P TTT 







Tik nepradėk 


| p. 2 | 
| Aš noriu ramybės! | TYLĖJIMAS su manimi jokio 
| | pokalbio! 


4 


8 


/ 


Tu nesi toks patrauklus, 
kad norėčiau su 
tavimi bendrauti. 





5.7 pav. Trys neverbalinio pranešimo (tylėjimo) aspektai 


5.5.4. KONGRUENTŪS IR NEKONGRUENTŪS PRANEŠIMAI 


Pranešimas vadinamas kongruenčiu, jei visi siunčiami signalai (ir sakomi žo- 
džiai, ir balso tonas, ir gestikuliacija) yra suderinti, vienos krypties. Pvz., įtūžęs 
žvilgsnis, pikta veido išraiška, garsus balsas tiktų frazei: „Aš nebenoriu dau- 
giau tavęs matyti!“ 

Pranešimas vadinamas nekongruenčiu, jei siunčiami signalai yra skirtingų 
krypčių, prieštarauja vieni kitiems. Pvz., pamatęs nuliūdusį draugą, klausiate: 
„Kas atsitiko?“ ir išgirstate prislėgtu balsu ištariamą atsakymą: „Viskas gerai...“ 
Pranešimo nekongruentumą dažniausiai rodo mimika, gestikuliacija, balso 
tonas. Tačiau tai, jog sakomi žodžiai neatspindi realybės, gali rodyti ir kon- 
tekstas, individo aplinka. Pvz., valgydamas kepsnį, vyras šūkteli: „Aš stebiuosi 
tavo kulinariniais sugebėjimais!“ Tai, kad šis pranešimas yra nekongruentus, 

išduoda būtent sudegęs kepsnys, o ne balso tonas. Pranešimo nekongruen- 
tumą kartais išduoda ir perdėtos formuluotės. Pvz., jums skauda skrandį, o 
kas nors paklausia, kaip jums sekasi. Dėl nemalonios savijautos jūs atsakote: 
„Iurbūt greit mirsiu!“ Tačiau jūsų pašnekovas greičiausiai supras, kad pasa- 
kyti žodžiai neatspindi tikrovės: juk jūs dar vaikštote savo kojomis ir visai 
neblogai atrodote. 

Nekongruentūs pranešimai gali apsunkinti ir trikdyti bendravimą. Draugo 
prislėgtu balsu ištartas „Man viskas gerai“ lyg ir reikštų „Nesirūpink daugiau 
manimi“. Tačiau ar tai nėra panašu į pagalbos šauksmą: „Rūpinkis manimi!“ 
Antra vertus, stengdamiesi pagelbėti draugui, galime išgirsti ir griežtą: „Atsi- 
kabink, aš tau aiškiai pasakiau, kad man viskas gerai!“ 

Vadinasi, nekongruentūs pranešimai sukuria dvigubą ryšį, kuris priėmėją 
neigiamai veikia ypač tada, kai priėmėjas yra priklausomas nuo siuntėjo (pvz., 
vaikai ir tėvai). Nekongruentūs pranešimai paprastai būdingi tvirtai neapsi- 
sprendusiam pranešėjui. Bet kuriuo atveju jis gali išsiginti savo žodžių, nes 
turi atsarginį variantą - juk pranešimas dviprasmis. Beje, daug nekongruen- 
čių dvigubų pranešimų išgirstame iš tėvų, kai vienu metu iš mūsų reikalauja- 
ma būti savarankiškais, o kartu - likti priklausomais nuo jų. 


5.5.5. PRANEŠIMO PRIĖMIMO YPATUMAI 


Gamta žmogų apdovanojo dviem ausimis. Tačiau psichologai juokauja, kad 
kur kas geriau būtų keturios ausys, kurios gebėtų tinkamai analizuoti visus 
siunčiamo pranešimo aspektus. Turbūt supratote, jog dabar kalbėsime apie 
žodinį bendravimą iš priėmėjo pozicijos. Vaizdumo dėlei nupiešėme „ketur- 
ausį priėmėją“ (Žr. 5.8 pav.), turintį turinio, savęs atskleidimo, tarpusavio san- 
tykių ir kreipimosi „ausis“. 

Priklausomai nuo to, kurią „ausį įjungiame, pokalbis gali pakrypti į vieną 
ar kitą pusę. Dažniausiai priėmėjas sąmoningai to net nesuvokia. Tik retas 
geba iškart klausyti visomis keturiomis „ausimis“. Tarpasmeninė komunikaci- 
ja dėl to ir yra tokia komplikuota, kad priėmėjas turi laisvę pasirinkti, į kurią 
pranešimo dalį jis reaguos. 

Kaip suprasti turinį? Kas jis toks? 
Apie ką jis kalba? Ką jis jaučia, 
galvoja? 









m aš turiu 
Kaip jis su Ką 
up galvoti, daryti, 
manimi kalba? jausti? 


5.8 pav. „Keturausis priėmėjas“ 


Grįžkime prie mūsų pavyzdžio, pateikto skyriaus pradžioje (žr. 5.5 pav.). 
Priėmėjas gali reaguoti labai įvairiai: tai priklausys nuo to, ką jis išgirdo jam 
sakomoje frazėje (žr. 5.9 pav.). 






—1 A. Vis tau neįtinku! | 
LABAS, JAU 0 


| Kur noriu, ten vaikštau! 








Kam 






B. Aš jau sužinojau, 
PENKIS ko tu klausei. : 
KARTUS TAU is C. Man mama sakė, kad 
0 tu skambinai Ee An 
HL 2— O SU Mairdronuali 


D. Nair stroouėjiųi 


5.9 pav. Galimos priėmėjo reakcijos 


„ UžpDUOTIS | 





Paanalizuokite, į karį pirsniešimio aspektų za veizuojizks kieinžiegaras iš = pav. 
A-D variantų. 


Pastebėta, jog geriau išlavintą „turinio ausį“ turi vyrai, taip pat mokslo dar- 
buotojai. Štai kaip atrodytų pokalbis, jei vyras būtų įjungęs tik „turinio ausį“ 

Ji: „Ar tu dar mane myli?“ 

Jis: „Pirmiausia, kas yra suprantama žodžiu „meilė“? Tai gali reikšti daug ką.“ 

Ji: „Aš tik norėjau sužinoti, ką tu man jauti...“ 

Jis: „Jausmai - laike kintantis fenomenas, apie tai nėra vieningos 
nuomonės...“ 


Per stiprus „santykių ausies“ išlavinimas sunkina mūsų gyvenimą: net in- 
diferentiškus posakius imame interpretuoti siedami su savo asmeniu. Jei kas 
pyksta, imame jaustis be kaltės kalti, jei juokiasi - jaučiamės išjuokti, jei žiū- 
ri - aptarinėjami, jei nežiūri - nemėgstami ir t. t. Su tokiais žmonėmis gana 
sunku bendrauti. Pateiksime pokalbio pavyzdį: 

Jis: „Šiandien gražus oras.“ 

Ji: „Žinau, kad laikai mane paviršutiniška, bet nenorėčiau kalbėtis apie 
orą.“ 

Arba: 

Ji: „Tu šiandien labai gyvybingas.“ 

Jis: „Taip, aš žinau, kad šiaip darau miegančio įspūdį...“ 


Palyginti su tais žmonėmis, kurie turi perdėtai išlavintą „santykių ausį, 
dvasiškai sveikesni yra „savęs atskleidimo ausies“ savininkai. „Savęs atsklei- 
dimo ausis“ kartais dar vadinama „diagnozuojančia ausimi, nes pranešimas 
interpretuojamas pagal principą „Ką tu praneši apie save?“ Kartais ši „ausis“ 
veikia ne visai pagal paskirtį: ten, kur reikėtų įžvelgti tarpusavio santykių as- 
pektą, girdime tik to žmogaus savęs atskleidimą: „Koks jis baisus žmogus, 
jeigu leidžia sau taip apie mane mąstyti!“ Taigi automatiškai pakeičiama: 


Tai patogu, tiesa? Šitoks netinkamas „savęs atskleidimo ausies“ naudoji- 
mas vadinamas imunizacija. 

Kitas netinkamas šios „ausies“ naudojimo atvejis - išgirsto pranešimo psi- 
chologizavimas, visiškas nesigilinimas į turinio aspektą. Pvz., įsivaizduokite, 

jog kas nors kritikuoja kapitalistinę santvarką. Psichologizuota jūsų reakci- 
ja būtų maždaug tokia: „Šia kritika jūs tik parodote, kad neišaugote iš savo 
vaikiškų kelnių. Gyvenimas - ne vien pasakų šalis. Jei jums asmeniškai blo- 
gai - ieškote kaltės sistemoje“ ir t. t. | 

Labai jautri „kreipimosi ausis“ išlavinama dar vaikystėje. Tėvai kartais su- 
geba taip „išdresuoti“ vaiką, kad šis iš menko krustelėjimo supranta, ką turėtų 
tuoj pat padaryti. Tėvai džiaugiasi vaiko „supratingumu , tačiau tokia patirtis 
vėliau virsta kliūtimi nuoširdžiai bendrauti. Būdami jautrūs kitų poreikiams, 
šio tipo žmonės ima nebesuprasti, ką jie patys jaučia, ko norėtų, ir pan. Čia 
tiktų toks pokalbio pavyzdys: 

Ji: „Gražus šiandien oras.“ 

Jis: „Baigsim gerti kavą ir dar galėsim išeiti pasivaikščioti.“ 

Arba: 

Pirmą kartą atėjęs į namus pas savo bendradarbį, svečias dairosi bute. 

Šeimininkas: „Ko tu ieškai? Peleninės? Tuoj atnešiu!“ 


Paprasčiausia ir lengviausia bendrauti, kai klausome „turinio ausimi“. An- 
tra vertus, vien tik toks bendravimas pradėtų varginti savo sausumu, emocijų 
stygiumi. Geriausia išeitis - gebėti vienodai jautriai reaguoti į visus praneši- 


mo aspektus. 

Z PRAKTIŠKAS PATARIMAS 

Ž Kaip tinkamai užkoduoti pranešimą? 

Z 1. Vartokite paprastus, glaustus sakinius. 

7 2. Tarkite aiškiai. 

J 3. Nevartokite žargono, santrumpų, kurios gali būti suprantamos ne visoms sociali- 
Ž nėms grupėms. 


PAMĄSTYKITE 
1. Įsivaizduokite, jog mama jums sako: „Ir vėl tavo palaidinė ištepta.“ Išnagrinėkite 
mamos siunčiamą pranešimą (pagal šiame skyriuje aptartus keturis aspektus), atsi- 
žvelgdami į mamos asmenybės savybes. Kurio aspekto akcentavimas būdingas jūsų 


mamai? Ką jūs greičiausiai išgirstumėte tokioje mamos frazėje? 

„ Nusakykite žodžio „egzaminas“ komponentus (referentinį, asociacinį ir emocinį). 


. Sakinį „Aš nesakiau, kad tu esi kvailas“ pasakykite akcentuodami vis kitą žodį. Paaiš- 


kinkite, kaip kinta sakinio prasmė. 


„ Kokio tipo žmonės (turintys labiausiai išlavintą turinio, savęs atskleidimo, tarpusavio 


santykių ar kreipimosi „ausį ) yra labiau aplinkinių mėgstami? Kodėl? 


„ Pamąstykite (jei turite su kuo - padiskutuokite) apie dar vieną įdomų kalbos aspektą: 


ar gali kalba veikti... augalus (žr. įdomią informaciją rėmelyje). 


SUŽINOKIME DAUGIAU 


Praėjus dviem dešimtmečiams po to, kai Velso princas Čarlzas (Charles) atskleidė, 


kad kalbasi su augalais, Jungtinės Karalystės Karališkoji sodininkystės draugija ban- 


do ištirti, kaip žmogaus balsas veikia augalus. Princas teigia, kad yra labai svarbu 


kalbėtis su augalais ir kad jie „atsako“, kai su jais kalbi. 


Daugelis žmonių juokėsi iš jo pastabų, tačiau Karališkoji sodininkystės draugija 


dabar skaitys literatūros kūrinius pomidorams, bandydama nustatyti, ar jis buvo tei- 


sus. Šios draugijos sode Vesli (Wesley) mieste vyks atviras konkursas, kurio metu bus 


bandoma atrinkti tinkamus balsus Šekspyro poezijos ir Dž. Vindemo (J. Wyndham) 


knygos „Trifidų dienos“ įrašams. Įrašai visą parą bus transliuojami dešimčiai augalų 


per ausines iš MP3 grotuvo, pritaisyto prie jų vazonų ties šaknimis. Augalai bus iš- 


matuoti prieš eksperimentą, įrašų leidimo metu ir po eksperimento, o viena augalų 


grupė bus auginama tyloje. 


Salfordo universiteto akustikos profesorius T. Koksas (T. Cox) teigia, jog panašu, 


kad žemo dažnio garsai gali kelti augalų vibracijas ir turėti įtakos jų augimui. 


Šaltinis: www.delfi.lt, 2009 03 31. 


6. Prisiminkite girdėtas ir matytas reklamas, kurių tekste galima įžvelgti šiame skyrelyje 


aptartus psichologinius įtakos darymo aspektus. 


7. Ką manote apie vadinamąjį „moterų plepumą'? 


8. Kokias rekomendacijas skyreliui „Kaip išmokti kalbėti aiškiai“ galėtumėte pateikti 


jūs asmeniškai? 

9. Kaip manote, daugiau raiškos galimybių turi žodinė ar nežodinė kalba? 
10. Prisiminkite nesusipratimų pavyzdžių, kai nepavyko susikalbėti su bendravimo par- 
tneriu, nors abu kalbėjote lietuviškai. Dėl kokių priežasčių tai galėjo įvykti? 


UŽDUOTIES APIE SENYVUS ŽMONES ATSAKYMAS 
Dažniausi atsakymai yra šie (iš kairės į dešinę): senas, brandaus amžiaus ir pagyvenęs 


žmogus. 

6. Efektyvus pokalbis 


Pokalbiui daugiau duoda nuoširdumas negu kalbos šmaikštumas. 
FRANSUA DE LAROŠFUKO 


+ Kaip tinkamai pradėti, palaikyti ir pabaigti pokalbį? 

+ Kokių bendravimo psichologijos žinių ir įgūdžių reikia efektyviam po- 
kalbiui palaikyti? 

+ Kodėl privalu kalbėti mandagiai? 

+ Kaip tinkamai kritikuoti arba girti pašnekovą? 


6.1. Pokalbio samprata 


Pokalbiui bendraudami su aplinkiniais skiriame didžiulę laiko dalį. Sklandus, 
informatyvus, stimuliuojantis mąstymą pokalbis teikia žmonėms pasitenkini- 
mą, tačiau kai kurie pokalbiai gali ir frustruoti. Kai žmonės patenkinti pokal- 
biu, jie stengiasi su tuo pačiu pašnekovu pasikalbėti dažniau. Jei nepatenkin- 
ti - ima vengti vienas kito ir nešvaisto jėgų santykių plėtojimui. 

Kad aplinkiniai su mumis norėtų bendrauti, svarbu mokėti pradėti, pa- 
laikyti ir tinkamai užbaigti pokalbį. Todėl reikia suprasti pokalbio struktūrą, 
dinamiką, žinoti pokalbio užmezgimo ir palaikymo būdus. Šiame skyrelyje 
aptarsime, kas yra pokalbis, kokios pagrindinės jo savybės, tipai, kokios yra 
efektyvaus pokalbio taisyklės. 

Kalbėjimas gali būti monologinis arba dialoginis. Kai kada žmonės kalba 
monologais, pvz., būdami vieni, kartais lektoriai skaito paskaitas monologu ir 
pan. Monologas - tai vieno kalbėtojo sakoma kalba sau arba kitiems, jis nerei- 
kalauja atsako. Dialoginio kalbėjimo metu žmonės ir kalba, ir klausosi kitų 
bei atsakinėja į klausimus. Dialogas - tai dviejų arba grupės žmonių pokalbis. 
Pokalbis (dialogas) yra daug sudėtingesnis už monologą. Tai socialinis reiški- 
nys, tam tikra kalbinės komunikacijos forma. 

6.2. Pokalbių tipai 


Paprastai išskiriami du pokalbio tipai: laisvas ir dalykinis. Laisvame pokal- 
byje aptariamos spontaniškai iškylančios temos. Tokio pokalbio dalyviai gali 
siųsti savo informaciją, mintis ir požiūrius, taip pat išklausyti kitų. Laisvas 
pokalbis padeda patenkinti poreikį bendrauti, kurti ir palaikyti santykius. 
Dalykinis pokalbis apibūdinamas kaip bendras dalyvių sprendimas aptarti 
konkrečias problemas arba planuoti būsimus veiksmus. Pokalbio tipas pri- 
klauso nuo konteksto, t. y. asmeninės ar oficialios aplinkos, ir nuo dalyvių 
tarpusavio santykių. 

Pokalbis - tai dalyvių reguliuojama formali ar neformali, dažniausiai iš 
anksto neparengta sąveika, kurios metu vyksta dviejų ar daugiau asmenų pa- 
sikeitimas mintimis ir jausmais. Janas Svenevigas (Svennevig, 1999) pažymi, 
kad šiame apibrėžime akcentuojami keli esminiai bruožai, išskiriantys pokalbį 
iš kitų bendravimo formų: viešo pasisakymo, debatų, diskusijos ir t. t. 

Pirma, pokalbiui kryptį suteikia patys dalyviai. Dalyviai nusprendžia, kaip 
kalbės, pasirenka temą, kalbėjimo tvarką ir pokalbio trukmę. 

Antra, pokalbio metu yra sąveikaujama. Tai reiškia, kad pokalbyje daly- 
vauja mažiausiai du žmonės. Paprastai pokalbis vyksta pakaitomis, kitaip ta- 
riant, pokalbyje vienu metu kalba vienas žmogus, o vėliau kalbėtojas ir klau- 
sytojas keičiasi vaidmenimis. Kalbėjimas pakaitomis yra viena iš pagrindinių 
pokalbio ypatybių. 

Trečia, pokalbis dažnai vyksta ekspromtu. Tai reiškia, kad dalyviai nėra iš 
anksto pasirengę ką nors pasakyti. 

Ketvirta, pokalbis pasižymi tam tikra organizacija laiko prasme: jis turi 
pradžią, vidurį ir pabaigą. Visose pokalbio dalyse kalbos turinys priklauso 
nuo to, ką pasakė prieš tai kalbėjęs ar kalbėję asmenys. Pokalbio tema vysto- 
ma tol, kol kas nors ją pakeičia. 


6.2.1. LAISVAS POKALBIS 


Manyti, kad laisvas pokalbis, pvz., tarp draugų, yra tiesiog laisvai aptariamų 
temų tėkmė arba neribojamas jokių taisyklių procesas, būtų klaidinga. Lais- 

vame pokalbyje tema gali būti pasiūlyta ir priimta arba atmesta. Jei dalyviai 
temą priima, tai ji aptariama tol, kol kas nors pasiūlo kitą, į kurią vėl visi su- 
sitelkia. Toks temų kaitos procesas vyksta per visą pokalbį. Tačiau nepaisant 
temų kaitos, laisvas pokalbis vis tik turi tam tikrą struktūrą: pradžią, kalbėtojų 
vaidmenų kaitą ir pabaigą. 

Daugelis žmonių ypač sureikšmina pokalbio pradžią. Pokalbio pradžia 
neabejotinai svarbi, nes nuo jos priklauso, kaip klostysis tolesni pašnekovų 
santykiai, bet jos pervertinti nederėtų. 

Yra nemažai būdų, kaip galima pradėti pokalbį. Tačiau, mokslininkų tei- 
gimu, žmonės naudoja labai mažą visų galimybių dalį. Dažniausiai pokalbio 
pradžioje aptariami bendri dalykai, pvz.: „Geras oras, ar ne?“ Jei į klausimą 
žmogus atsakinėja noriai, pokalbis natūraliai tęsiasi toliau. Tylėjimas ar lako- 
niškas atsakymas rodo, kad tą akimirką žmogus nėra pasiruošęs bendrauti. 
Pokalbis, pradėtas klausimu ar stereotipine fraze, iš dalies patraukia klausytojo 
dėmesį, paskatina atsakyti ir kartu inicijuoja kalbėjimą pakaitomis. D. V. Ke- 
rolo (Carroll, 2004) teigimu, tokiais būdais pradėjus pokalbį, atsakymus į po- 
kalbio dalyvių klausimus bei viso pokalbio eigą galima numatyti iš anksto. 
Žydų tautosakoje yra juokingas tokio prognozuojamo pokalbio pavyzdys: 

„Eksprese į Liubliną jaunas vaikinas sustojo prie sėdinčio turtingo pirklio 


v0- eo 


v0- eo 


ir atsakė: „Labai gerai, sėsk, ir aš tau pasakysiu. Tu klausi manęs, aš turiu 
tau atsakyti, ar ne? Mes pradedame pokalbį apie orą, politiką, verslą. Pamažu 
paaiškėja, kad tu esi žydas, aš - taip pat žydas. Aš gyvenu Liubline, tu - atvy- 
kėlis. Rodydamas svetingumą, aš pakviečiu tave į savo namus pavakarieniauti. 
Tu susipažįsti su mano dukra. Ji - graži mergina, tu - jaunas gražus vyras. 
Taigi jūs kelis kartus susitinkate, ir tu ją įsimyli. Galiausiai ateini prašyti mano 
dukters rankos. Ir už ką man tokia nelaimė! Leisk man pasakyti tau štai ką, 
jaunuoli, - aš neleisiu savo dukrai tekėti už to, kuris net laikrodžio neturi.“ 
Pavyzdys rodo, kad įprastomis frazėmis pradėto pokalbio eigą nesunku 
nuspėti. Tačiau šiam požiūriui galima ir prieštarauti, nes žmonės skirtingai 
reaguoja į pašnekovo išsakomas mintis ir skirtingai atsako į tą patį klausimą. 

Bene sudėtingiausia daugeliui pradėti pokalbį su nepažįstamais žmonė- 
mis. Tačiau tai paprasta, tik reikia žinoti, kaip tai daryti. Pirmiausia, užmez- 
gant pokalbį reikia įvertinti, ar asmuo norės kalbėtis. Paprastai žmonės noriai 
kalbasi, jeigu tik jie nėra užsiėmę skubiais ar svarbiais reikalais. Ar žmogus 
nori bendrauti, ar ne, galima matyti iš jo siunčiamų neverbalinių ženklų. Jei- 
gu pastebite, kad asmuo į jus žvilgčioja, šypsosi ir pan., pokalbį galite pradė- 
ti. Pradedant pokalbį visuomet patartina palaikyti akių kontaktą ir šypsotis 
pašnekovui. Dažnai manoma, kad pokalbio pradžioje svarbiausi yra žodžiai, 
todėl žmonės labai rūpestingai renkasi būtent pirmuosius pokalbio žodžius. 
Tačiau tyrimais įrodyta, kad pirmieji žodžiai užmezgant kontaktą praktiškai 
neturi jokios reikšmės. 

„Aš nusprendžiau ją vesti. Flirtas, mano akimis, buvo visiškai beprasmis. 
Bet kaip pradėti? „Gal norėtumėte kramtomosios gumos?“ — per paprasta. 
„Labas, - per familiaru susipažįstant su būsimąja nuotaka. „Aš tave myliu, 
mane apėmė didžiulė aistra!“ - per daug atvira. „Noriu, kad tu būtum mano 
vaikų motina“, - tai sakyti dar per anksti. Todėl aš nepasakiau nieko. Praėjo 
kelios minutės, autobusas sustojo, ir ji išlipo. Daugiau jos niekada nebepama- 
čiau.“ (Pease, Garner, 2003.) 

. Šiame pasakojime matomas ketinimas užmegzti pokalbį, kuris dėl noro la- 
bai rūpestingai pasirinkti pirmuosius žodžius baigėsi itin nesėkmingai. Taigi, 
nors pirmieji žodžiai pokalbyje ir nėra tokie svarbūs, kaip apie juos manoma, 
visgi reikėtų žinoti, kad neigiamos frazės žmones veikia blogai. Išgirdęs nei- 
giamą frazę pašnekovas gali pokalbį tuoj pat nutraukti. Pirmieji žodžiai neturi 
būti labai įmantrūs, turintys gilią prasmę, nes jie gali gluminti pašnekovą. 

Reikia neužmiršti, kad pagrindinis pokalbio tikslas - sudominti pašneko- 
vą. Todėl labai gerai pradėti pokalbį klausimu. Pokalbio pradžioje galima iš- 
sakyti savo nuomonę. Mažiausiai tinkamas pažinties pradžiai yra faktų kons- 
tatavimas. Jeigu žmogui sakoma: „Šiandien autobusas vėluoja“, tai atsakymo 
gali ir nebūti. Užmezgant pokalbį su nepažįstamu žmogumi, nerekomenduo- 
jama liesti politikos, religijos, sekso ir kai kurių kitų jautrių temų. 

Tinkamas temos pasirinkimas pokalbio pradžioje gali nulemti viso po- 
kalbio eigą. Daugeliui žmonių patinka kalbėti apie save, todėl jie gana noriai 
atsako į klausimus apie juos pačius. Pradėdami kalbėti apie pašnekovą, įsižiū- 

6.1 pav.,„...bet apie mane jau pakaks. Gal ką nors norėtum pasakyti ir apie save?“ 


rėkite, kaip jis atrodo, kaip apsirengęs, kaip kalba, ką skaito ir t. t. Tai padės 
suprasti, kokia tema jį sudomintų. 

Jei pokalbis pradedamas nuo pasakojimo apie save, tikimybė, kad jis ru- 
tuliosis toliau, nedidelė. Paprastai žmonėms labiau patinka, kai kalbama apie 
juos (linksma interpretacija - 6.1 pav.). Deilas Karnegis rekomenduoja nie- 
kuomet nepasakoti apie save, kol to neklausia, nes jei klausimas neužduoda- 
mas, vadinasi, pašnekovui jūs esate neįdomūs. 

Pats paprasčiausias būdas - pradėti nuo pokalbio apie situaciją, kurioje 
esate. Tik, suprantama, reikia joje surasti ką nors įdomesnio, ką būtų galima 
aptarinėti. Tai nekelia tokio nerimo kaip pokalbis apie pašnekovą ir kur kas 
labiau į pokalbį įtraukia partnerį nei kalbėjimas apie save. 

Svarbu prisiminti, jog jei pašnekovas į pokalbį įsitraukė, privalu jo įdėmiai 
klausytis, nes tik tuomet pokalbis turi realių šansų plėtotis toliau. 

Laisvo pokalbio metu žmonės suteikia vienas kitam tam tikros informa- 
cijos apie faktus, savo požiūrį, įsitikinimus, vertybes. Tai svarbu pradiniame 
bendravimo etape, nes taip sužinome, ką kitas asmuo mąsto, galime įvertinti 
savo santykį su juo ir nuspręsti, ar verta toliau bendrauti. Tačiau vėliau, jei- 
gu norime kurti glaudesnius santykius, tenka kalbėti apie rimtesnius dalykus. 

Kai pokalbyje žmonės pasikeičia jausmais, ima geriau vienas kitą suprasti. Kai 
pajunta, jog jiems malonu būti kartu - užsimezga draugystė. 

Laisvo pokalbio pabaigai, kaip ir pradžiai, yra būdinga tam tikra nusi- 
stovėjusi tvarka. S. Alberas ir S. Kesleris (Alber, Kessler, 1978) nustatė būdus, 
kuriais dažniausiai yra užbaigiami pokalbiai. Tai yra: pokalbio turinio api- 
bendrinimas; pasiteisinimas, kodėl reikia nutraukti pokalbį; pasitenkinimo 
pašnekovu išreiškimas; planavimas bendrauti ateityje, palinkėjimas sėkmės ir 
pan. Dažnai pokalbio pabaigoje yra sujungiami keli minėti pokalbio užbaigi- 
mo būdai, pvz., kalbėtojas gali apibendrinti pokalbį, išreikšti pasitenkinimą, 
parodyti, kad planuoja bendrauti ateityje, ir galiausiai palinkėti sėkmės. 


6.2.2. DALYKINIS POKALBIS 


Dalykinis pokalbis turi griežtesnes taisykles. Dalykiniame pokalbyje tema turi 
būti apsvarstyta ir prieita prie tam tikrų išvadų. Svarstymas tokiuose pokal- 
biuose yra labiau struktūruotas (Verderber, Verderber, 2005). Dalykinis po- 
kalbis, pvz., su darbdaviu, viršininku, užsakovu, verslo partneriu ir t. t., pa- 
prastai prasideda pasisveikinimu, prisistatymu ir trumpa įžanga apie šį bei 
tą. Pokalbio pradžioje tiesiog kuriama bendravimo atmosfera ir stengiamasi 
pašnekovą sudominti. Antroje dalyje vienas iš dalyvių nusako problemą kaip 
pokalbio temą. Nuo to, kaip tema nusakyta, priklauso dalykinio pokalbio 
sėkmė. Vėliau vyksta temos aptarimas - įvairūs pasisakymai, kuriuose atsi- 
skleidžia skirtingi požiūriai į problemą. Dalyviai keičiasi informacija, siūlo 
sprendimus, aptaria įvairių variantų pranašumus ir trūkumus. Nors dalykinis 
pokalbis ir labiau struktūruotas už laisvą, tačiau problemos aptarimas vis dėl- 
to nėra taip organizuotas, kaip specialiai tam skirtame susirinkime ar posėdy- 
je. Dalykinio pokalbio dalyviai gali gana padrikai eiti nuo vieno klausimo prie 
kito, vėl grįžti prie pradinės temos ir pan. Pokalbio pabaigoje bandoma temos 
aptarimą užbaigti ir suformuluoti išvadas. Jei tema išanalizuota ir išsiaiškinti 
tolesni žingsniai, dalykinis pokalbis baigtas. Po to dalyviai gali pereiti prie 
laisvo pokalbio, imti analizuoti kitą problemą arba tiesiog pokalbį užbaigti. 
Dažnai oficialus aptarimas baigiamas pareiškiant savo pasitenkinimą priim- 
tais sprendimais. 

6.3. Efektyvaus pokalbio charakteristika 


6.3.1. POKALBIO TAISYKLĖS 


Nors dažnai pokalbiai iš pirmo žvilgsnio atrodo visiškai atsitiktiniai, neturin- 
tys jokios struktūros, vis dėlto jie remiasi tam tikrais dėsniais, t. y. „nerašyto- 
mis taisyklėmis, kaip privalu elgtis: kas galima ir ko negalima konkrečiame 
kontekste“ (Schimanoff, 1980). Šios nerašytos taisyklės ne tik nurodo, kaip 
tinkamai elgtis, bet ir kaip vertinti kitų elgesį. 

Aptarsime, kas, pasak Rudolfo E Verderberio ir Ketlin S. Verderber (Verder- 

ber, Verderber, 2005), būdinga pokalbio taisyklėms ir kaip jos formuluojamos. 

+ Taisyklės apibrėžia tinkamą elgesį. Tai reiškia, kad taisyklės reglamentuo- 
ja, ką reikia daryti, o ko negalima. 

+ Taisyklės įpareigoja. Taisyklės nurodo, kaip elgtis, kad bendravimas būtų 
sėkmingas ir efektyvus. Jei pažeidžiate taisykles, rizikuojate susilaukti 
kritikos arba būti nubaustas. Taigi, jei, pvz., imsite pertraukinėti kalbė- 
toją, tai pasirodysite esąs šiurkštus, ir jis gali savo nepasitenkinimą iš- 
reikšti žvilgsniu arba tiesiog pareikšti jums pastabą. 

+ Taisyklės yra susijusios su kontekstu. Tai reiškia, kad taisyklės, taikomos 
vienose situacijose, gali visiškai netikti kitose. Pvz., dažniausiai mes ne- 
pertraukiame kalbančio asmens, tačiau kritiškose situacijose pertraukti 
būtina. Kontekstas taip pat labai svarbus, kai kalbamės su kitos tautos, 
lyties, tikėjimo, politinių interesų, klasės ir t. t. asmenimis. Šiuo atveju 
bendravimo taisyklės gali gerokai skirtis nuo mums įprastų. 

+ Taisyklės leidžia pasirinkti, ar jų privalu laikytis. Pažeisti taisyklę ar ne, 
yra kiekvieno asmens laisvo apsisprendimo reikalas. 


Pokalbio taisykles mes formuluojame labai įvairiai, tačiau S. Šimanof 
(Schimanoff, 1980) tvirtina, kad geriausiai mes suprantame tas taisykles, ku- 
rios yra suformuluotos „jei - tai“ forma. Ji nustatė, kad taisyklė turi prasidėti 
žodžiu „jei, nurodančiu kontekstą, kuriame taisyklė taikoma. Po sąlygos „jei“ 
turi būti žodis „tai , kuris reglamentuoja pačią taisyklę. Taigi, „jei yra situacija 
X, tai leidžiamas arba draudžiamas elgesys Y“. 

Štai kelios pokalbio taisyklės, kurių paprastai laikosi vakariečiai: 

+ Jeigu į jus kreipiasi, tai jūs turite atsakyti. 

+ Jeigu žmogus neišgirsta jūsų klausimo, tai jūs turite pakartoti. 

+ Jeigu su jumis kalbama, tai jūs turite žiūrėti į žmogų. 

+ Jeigu kalba keli asmenys, tai turite pasistengti, kad visi galėtų kalbėti tiek 
pat laiko. 

+ Jeigu neturite ką pasakyti, tai geriau patylėkite. 

Prisiminkite dar bent tris taisykles, kurios nebuvo paminėtos, bet, jūsų nuomone, yra 


labai svarbios pokalbyje. Formuluokite jas, taikydami „jei - tai“ konstrukciją. 


Dalykinio pokalbio efektyvumas priklauso nuo to, ar pokalbio dalyviai 
tarpusavyje bendradarbiauja. Bendradarbiavimo principas reiškia, kad pokal- 
bis bus sėkmingas, jei dalyvių įnašas atitiks pokalbio tikslus. Remdamasis šia 
taisykle, Herbertas Polis Graisas (Grice, 1975) nurodo tokias keturias su ben- 
dradarbiavimu susijusias pokalbio taisykles: 

1. Kokybės taisyklė. Ji reikalauja pranešti teisingą informaciją. Informaci- 
ją iškreipdami, mes nebendradarbiaujame. Būti teisingam reiškia ne tik 

"sąmoningai nemeluoti, neiškraipyti informacijos, bet ir vengti bet kokių 
klaidingų interpretacijų. 

2. Kiekybės taisyklė. Ji reikalauja pranešti tiek informacijos, kiek jos reikia 
vartojo poreikiams patenkinti ir pokalbiui palaikyti, bet ne per daug. Taigi 
jei jūsų klausia, kaip jums patiko muziejus, atsakyti „gerai netinka, bet 
netiks ir 25 minučių monologas. 

3. Adekvatumo taisyklė. Ji reikalauja pranešti informaciją, susijusią su apta- 
riama tema. Paviršutiniški komentarai arba atviras pokalbio temos keiti- 
mas, kai kiti dar aktyviai aptarinėja ankstesnę temą, griauna bendradar- 
biavimą. 

4. Tinkamumo taisyklė. Ji reikalauja būti tiksliems ir aiškiai dėstyti mintis. 
Mes bendradarbiaujame dėstydami mintis taip, kad jų prasmė klausytojui 
būtų aiški. Jei kalbame nesuprantamai, neapibrėžtai, klausantysis mūsų 
minčių gali nesuprasti. 

K. Bachas ir R. M. Harnichas (Bach, Harnich, 1979) pasiūlė dar dvi pa- 
pildomas taisykles. Pirmoji - moralumo taisyklė - reikalauja kalbant laikytis 
etikos normų. Pvz., neetiška skelbti konfidencialią informaciją. Antroji - 
mandagumo taisyklė --reikalauja pokalbio metu laikytis atitinkamos kultūros 
socialinių mandagumo normų reikalavimų. Mandagumas - tai elgesys, kai 
įvertinami kitų asmenų saugumo ir vertės poreikiai (Braun, Levinson, 1987). 
Kuo remdamiesi nusprendžiame, kad mums reikia kalbėtis mandagiai? Mūsų 
elgesį lemia trijų veiksnių derinys: 

» Kaip gerai žmonės tarpusavyje yra pažįstami ir koks pašnekovų statu- 
sas? Kuo mažiau esame pažįstami ir kuo aukštesnis bendravimo partne- 
rio statusas, tuo labiau stengiamės būti mandagūs. 

+ Kokią įtaką klausantysis turi kalbančiajam? Su galinčiais mums daryti įtaką 
žmonėmis elgiamės mandagiau negu su tais, kurie mums valdžios neturi. 

+ Ar esama rizikos pakenkti pašnekovui? Daugeliui mūsų nepatinka są- 
moningai kam nors kenkti. 


Ar mokate dalykiškai kalbėti? 
Perskaitykite klausimus ir įvertinkite savo elgesį balais nuo 1 iki 5. Balų reikšmės: 1 - ne, 
taip niekada nebūna; 2 - ne, paprastai taip nebūna; 3 - sunku pasakyti; 4 - taip, paprastai 
taip yra; 5 - taip, taip būna visada. 
1. Nurodinėju kitiems, net jei sulaukiu kritikos. 
„ Visada turiu daug idėjų ir planų. 
„ Kreipiu dėmesį į kitų pastabas. 
„ Dažniausiai diskutuojant man pavyksta pateikti logiškų argumentų. 
„ Skatinu kolegas savarankiškai atlikti užduotis. 
„ Jei mane kritikuoja, ginuosi nepaisydamas kontrargumentų. 
„ Kai kiti įrodinėja savo tiesas, visada išklausau. 


„ Norėdamas įgyvendinti kokį nors sumanymą, turiu jį iš anksto planuoti. 

„ Visada pripažįstu klydęs. 
10. Pateikiu kitiems siūlymus. 
11. Ginu patekusius į bėdą. 


12. Savo mintis išsakau labai įtikinamai. 

13. Mano entuziazmas užkrečiamas. 
14. Kreipiu dėmesį į kitų nuomonę ir stengiuosi atsižvelgti į ją ką nors nutardamas. 
15. Paprastai atkakliai laikausi savo požiūrio ir hipotezių. 
16. Išklausau bei stengiuosi suprasti net ir agresyviai pateikiamus kontrargumentus. 
17. Mintis reiškiu aiškiai. 
18. Prisipažįstu ne viską žinąs. 
19. Energingai ginu savo pažiūras. 
20. Stengiuosi įgyvendinti kitų pasiūlymus taip, kaip savo. 
21. Visada pagalvoju, ką kiti galėtų atsakyti, ir ieškau kontrargumentų. 
22. Padedu kitiems, patariu jiems, kaip organizuoti darbą. 
23. Žavėdamasis savo projektais, paprastai nesirūpinu kitų darbais. 
24. Išklausau ir tuos, kurie mano kitaip negu aš. 
25. Jei kas nors nesutinka su mano pasiūlymu, nepasiduodu ir ieškau būdų įtikinti. 
26. Visaip stengiuosi priversti kitus sutikti su mano nuomone. 
27. Atvirai kalbu apie savo lūkesčius ir sunkumus. 
28. Visada suvokiu, kaip paremti savo siūlymų šalininkų poziciją. 
29. Suprantu kitų žmonių jausmus. 
30. Dažniau reiškiu savo mintis, nei klausausi kitų samprotavimų. 
31. Pirmiausia išklausau kritiką, po to ginuosi. 
32. Savo mintis dėstau nuosekliai. 
33. Leidžiu kitiems pasisakyti. 
34. Kitiems samprotaujant atidžiai seku jų prieštaravimus. 
35. Keičiu savo požiūrį, kad parodyčiau, jog seku kalbėtojo minčių eigą. 
36. Paprastai nenutraukiu jokio kalbėtojo. 
37. Neapsimetinėju esąs įsitikinęs savo požiūrio teisingumu. 
38. Eikvoju daug energijos, norėdamas įtikinti kitus, kaip reikia pasielgti. 
39. Kalbu emocingai, stengiuosi įkvėpti žmones dirbti. 
40. Stengiuosi, kad išvados būtų objektyvios. 


Interpretacija. Sudėkite balus, kuriais įvertinote teiginius: 1, 3, 5, 7, 9, 11, 14, 16, 18, 
20, 22, 24, 27, 29, 31, 33, 35, 36, 37, 40 ir gausite diplomatiškumo skalės rodiklį. 

Sudėkite likusių teiginių: 2, 4, 6, 8, 10, 12, 13, 15, 17, 19, 21, 23, 25, 28, 30, 32, 34, 38, 
39 balus ir gausite valdingumo skalės rodiklį. 

Jei diplomatiškumo skalės balų suma bent 10 balų didesnė už valdingumo skalės 
balų sumą, tai dauguma žmonių turėtų jus laikyti geru diplomatu. Jei valdingumo ska- 
lės balų suma didesnė už diplomatiškumo skalės balų sumą bent 10 balų, tai pokalbyje 
jūs elgiatės valdingai. Diplomatinis elgesio būdas byloja apie pastangas atsižvelgti į kitų 
nuomonę ir norą įsitikinti, jog jūsų idėjos sutampa su pašnekovų. Valdingieji pokalbio 
dalyviai stengiasi įpiršti savo idėjas, nekreipia dėmesio į kitus. Jie veikia agresyviai ir 
atkakliai, dažnai pernelyg pasikliauna savo jėgomis. Kitiems pokalbio dalyviams retai 
pasitaiko proga įsiterpti. 

Šaltinis: Kasiulis J., Barvydienė V., Vadovavimo psichologija, Kaunas: Technolo- 
gija, 2003. 


6.3 „2. POKALBIO DALYVIAI 


Paprastai mums tenka kalbėtis su labai įvairiais žmonėmis: skirtingo tempe- 
ramento, charakterio, pasaulėžiūros ir t. t. Todėl labai svarbu išsiaiškinti, kas 
ir kokie yra pokalbio dalyviai. 

Pokalbio dalyviai skirstomi į tiesioginius ir netiesioginius. Tiesioginiai 
pokalbio dalyviai - tai žmonės, betarpiškai dalyvaujantys pokalbyje. Netie- 
sioginiai pokalbio dalyviai gali būti liudininkai t. y. asmenys, kurie pokalbyje 
nedalyvauja, bet dalyviai žino, jog jie girdi; arba slapta besiklausantys, kurie 
klausosi pokalbio kalbėtojams apie tai nežinant. 

Užmezgant ir palaikant pokalbį labai pravartu įvertinti ir atsižvelgti į pa- 
šnekovo asmenines savybes. Pagal asmenines savybes gali būti skiriami įvai- 
rūs pašnekovų tipai (Razauskas, 1992). Juos atpažinti gana svarbu, nes pagal 
tipus galima derinti savo elgesį. 

Nihilistas - tai nekantrus ir amžinai susijaudinęs pašnekovas. Jo pozicija 
ir pasisakymai painūs, jis nesąmoningai nuteikia aplinkinius prieš save. Ben- 
draujant su tokiu pašnekovu patartina išlikti šaltakraujiškam ir kompetentin- 
gam; patraukti jį į savo pusę; ginčytinus dalykus aptarti su juo atskirai, akis į 
akį, bet ne grupėje ir pan. 

Pozityvusis - tai malonus, geranoriškas, ramus ir dalykiškas pašnekovas. 
Jei pokalbyje dalyvauja keletas žmonių, tai pravartu remtis šio tipo pašnekovu 
ir pasistengti, kad kiti pokalbio dalyviai pritartų jo pozicijai. 

Visažinis - tai pašnekovas, kuris turi savo nuomonę visais klausimais ir 
yra įsitikinęs, kad apie viską išmano geriausiai. Bendraujant su tokiu žmogu- 
mi, patartina retkarčiais jam priminti, kad ir kiti turi ir nori kažką pasakyti. 
Taip pat pravartu jam užduoti specifinius, sudėtingus klausimus, į kuriuos 
nelengva atsakyti. 

Plepys - tai dažnai daug kalbantis, netaktiškas, pertraukiantis kalbantįjį 
pašnekovas. Kalbantis su šio tipo asmeniu, patartina nesivaržyti ir paklausti, 
kaip jo kalba siejasi su aptariama tema, ir neleisti jam temos apversti aukštyn 
kojomis. 

Bailys - tai nepasitikintis, nesugebantis palaikyti pokalbio asmuo. Papras- 
tai jis bijo pasakyti ką nors ne taip. Todėl šio tipo pašnekovui patartina užduo- 
ti lengvus, informatyvius klausimus, pagirti jo pastabas, skatinti jį kalbėti. 

Nepasiekiamasis - tai šaltakraujiškas, uždaras žmogus, dažnai ignoruoja 
tai, apie ką kalbama. Šio tipo pašnekovą būtina sudominti pokalbiu, pasido- 
mėti, kas verčia jį būti „šalia temos“. 

Nesuinteresuotasis - tai pašnekovas, kurio tema visiškai nedomina. Šiuo atve- 
ju verta išsiaiškinti, kas gi jį galėtų dominti, užduoti jam vieną, kitą klausimą. 

Svarbus asmuo - tai tipas, nepriimantis jokios - nei tiesioginės, nei per- 
keltinės - kritikos. Jis jaučiasi esąs aukščiau kitų pašnekovų. Todėl patartina 
neleisti jam atlikti svečio vaidmens, bet skatinti jį dalyvauti pokalbyje lygio- 
mis teisėmis. Taip pat nereikėtų leisti jam kritikuoti kitų. 

Kodėlčius - tai visko klausinėjantis pašnekovas, net jei jo klausimai ma- 
žai susiję su pokalbio tema. Šio tipo pašnekovui patartina klausimus peradre- 
suoti atgal. 

Toks pašnekovų skirstymas į tipus yra gana sąlygiškas, tačiau jis gali pa- 
dėti šiek tiek geriau pažinti žmones, kad pokalbio metu būtų galima lengviau 
pasiekti savo tikslą. 


6.3.3 „POKALBIO PALAIKYMAS 


Toliau trumpai aptarsime kelias taisykles, kurios galėtų padėti formuoti efek- 
tyvaus pokalbio įgūdžius. 

Visų pirma, pokalbį galima palaikyti tinkamai užduodant ir atsakinėjant 
į klausimus. Kartais klausimai kyla patys savaime, tačiau neretai žmonės su- 

trinka ir nebežino, kaip ir ko toliau pokalbyje klausti. Svarbiausia prisiminti, 
kad negalima pateikti uždarų klausimų, į kuriuos pašnekovas galėtų atsakyti 
vienu žodžiu (Kas? Kada? Kur? Kuris?). Atviri klausimai (Kas? Kaip? Kodėl?) 
atpalaiduoja pašnekovą, jis pasijunta įdomus bendravimo partneriui ir sten- 
giasi visapusiškai atsiskleisti. Nepatartina užduoti klausimų, kurie iš anksto 
inspiruoja atsakymą, pvz.: „Tau juk nepatinka toks darbas, ar ne?“ Tokie nu- 
kreipiantys klausimai verčia žmones kalbėti gynybiškai. 

Rengiantis užduoti klausimą, nevalia pamiršti dviejų dalykų: pirma, klau- 
simas turi būti užduodamas tik tada, kai iš tikrųjų įdomu, ką atsakys pašneko- 
vas. Jeigu klausiama nenuoširdžiai, netikrumą iš neverbalinio elgesio pašne- 
kovas labai greitai pajunta. Antra, klausimu pokalbį reikia pakreipti taip, kad 
jis būtų įdomus abiem pašnekovams. 

Alanas Pysas ir Alanas Garneris (Pease, Garner, 2003) pažymi, kad for- 
muluojamiems klausimams dažnai būdingos šios klaidos: 

+ Pernelyg platūs klausimai. Tradicinė situacija: žmona, namų šeiminin- 
kė, dieną praleidžia nuobodžiai. Vyras pavargęs grįžta į namus ir išgirsta 
klausimą: „Kaip sekėsi?“ Paprastai atsakoma: „Gerai, kaip visada“, ir tuo 
pokalbis baigiasi. Per platūs klausimai reikalauja didžiulių pastangų, no- 
rint į juos atsakyti nuoširdžiai, todėl žmonės apskritai neatsakinėja. Va- 
dinasi, šioje situacijoje pokalbis galėtų užsimegzti tik tada, jei klausimas 
būtų atviras ir specifinis (pvz., vyrą dominančia tema). 


Pernelyg sudėtingi klausimai. Jeigu einate į parduotuvę, pvz., pirkti kom- 
piuterio, ir pardavėjas ima jus labai sudėtingai klausinėti, kokios prekės 
konkrečiai norite, vartodamas specifines, jums nežinomas sąvokas, tai, 
ko gero, suerzins, ir jūs paprasčiausiai išeisite. Bet kurioje socialinėje si- 
tuacijoje geriausia bendravimą pradėti nuo paprastų, suprantamų klau- 
simų, dominančių abu pokalbio dalyvius. Paprasti klausimai atpalaiduo- 
ja, pašnekovas įgyja daugiau pasitikėjimo ir pan. 

+ Neapgalvoti klausimai. Jei norite, kad dalykinis pokalbis pavyktų, klau- 
simai turi būti paruošti, apmąstyti iš anksto. Pasiruošti klausimų galima 
įvairioms bendravimo situacijoms. Pvz., galima sužinoti kai ką apie pa- 
šnekovą, jo interesus, pomėgius ir pan. 

Kai kada, užduodami plačius klausimus, galime vis vien sulaukti labai 
trumpų atsakymų. Tuomet patartina kalboje pasitelkti frazes, kurios priverčia 
kitą asmenį kalbėti: „Pavyzdžiui?“; „Ir kas tada*“, „O tu?“, „Norite pasakyti...“ 
ir t. t. Svarbu nepamiršti, kad po tokios kalbėti skatinančios frazės privaloma 
nutilti ir laukti, kol pradės kalbėti pašnekovas. Tokios frazės - tai sutrumpinti 
klausimai, tik kai kada jos yra daug efektyvesnės. Kalbėti skatinančias frazes 
geriausia naudoti pokalbyje su nešnekiais žmonėmis arba tada, kai žmogus į 
klausimus atsako siaurai, vienpusiškai ir t. t. Jų pagalba pokalbis tampa pro- 
duktyvesnis ir lengvai valdomas be didelių pastangų. 


6.2 pav. „Kadangi už telefoną per mėnesį 
mokame daugiau nei 400 litų, tai manau, kad 
dabar labiau kreipsi dėmesį į mano žodžius“ 





"Dar viena priemonė pokalbiui palaikyti - neverbaliniai ženklai, pvz., 
galvos linkčiojimas. Dažniausiai linkčiojimas reiškia pritarimą (nors kai ku- 
riose kultūrose yra ir kitaip). Linkčiojimas kildinamas iš senovėje gyvavusio 
nusilenkimo: paklusimo ir pagarbos ženklo. Linkčiojimas naudojamas dviem 
prasmėmis. Pirma, kaip išorinis pasąmoninis vidinių jausmų pasireiškimas, 
kitaip tariant, kaip kūno kalba. Jei žmogus jaučia teigiamas emocijas ar prita- 
ria kalbančiojo žodžiams, linkčioja nesąmoningai. Ir priešingai - jei žmogus 
neutralus, bet sąmoningai linkčioja, tai pamažu jo jausmai tampa palankes- 
ni. Linkčiojimas labai užkrečiamas. Jei jūs linkčiojate, pašnekovas po truputį 
ims linkčioti jums. Taigi tokiu būdu galima pašnekovą paskatinti jausti palan- 
kesnius jausmus. Antra linkčiojimo taikymo prasmė - pokalbio palaikymas. 
Linkčioti derėtų ir kol pašnekovas kalba, ir dar keletą kartų jau nustojus jam 
kalbėti (kartais žmogus vėl prabyla ir net neklausiamas pateikia labai vertin- 
gos informacijos). 

Kol pašnekovas kalba, gerai tinka padrąsinantys žodžiai: „suprantu , „taip, 
„tiesa“ ir t. t. Padrąsinantys žodžiai, kalbėti skatinančios frazės, linkčiojimai, jų 
įvairios kombinacijos - tai efektyvios pokalbio palaikymo priemonės. 

Geri pašnekovai paprastai pateikia šiek tiek laisvos informacijos. Laisva 
informacija - tai papildoma informacija, galinti padėti palaikyti tolesnį po- 
kalbį (Pease, Garner, 2003). Šios informacijos turinį sudaro pranešimai apie 
elgesį, charakterį, pomėgius, gyvenamąją vietą ir t. t. Bendrauti su žmonėmis, 
į klausimą atsakančiais tik vienu žodžiu, paprastai yra sunku, nes tai nuolatos 
reikalauja ieškoti naujos pokalbio temos. Jeigu abu pokalbio dalyviai pateikia 
laisvos informacijos, didėja tikimybė, kad pokalbis tęsis ir bus produktyvus 
abiem dalyviams. 

Kuo esate kompetentingesnis aptariama tema ir kuo kokybiškesne infor- 
macija disponuojate, tuo būsite įdomesnis savo pašnekovui. Štai keli patari- 
mai, kurie gali padėti susikurti pokalbiui reikalingą kokybiškos informacijos 
bazę: kiekvieną dieną skaitykite laikraščius; skaitykite nors po vieną savaitinį 
naujienų žurnalą; žiūrėkite dokumentinius filmus, žinias, pramogines ir spor- 
to programas; eikite į kiną, teatrą, koncertus; lankykite muziejus, parodas ir 
t. t. Tokiu būdu galėsite surinkti neišsenkamą kokybišką informaciją. Šią in- 
formaciją galėsite pritaikyti bet kuriame laisvame pokalbyje. 

Vienas iš būdų, kuriuo pranešame pašnekovui apie informacijos kokybę, 
yra šaltinių nurodymas. Rašydami kursinius darbus, cituodami autorius, jūs 
remiatės šaltiniais, taigi lygiai taip pat sakytinėje kalboje vartojant kitų mintis 
ar žodžius tikslinga nurodyti šaltinį. Nurodydami šaltinį, leidžiate pašneko- 
vams įvertinti savo informacijos kokybę. 

Paprastai pokalbis vyksta efektyviau, kai dalyviai jaučia teisingai paskirs- 
tytą jų kalbėjimo laiką. Kalbėjimo ir klausymo laiko balansą paprastai palaiko 
kalbėjimo eiliškumas. Kai kurie autoriai pateikia tokias pusiausvyros palai- 
kymo taisykles (Verderber, Verderber, 2005); 

Efektyviai bendraudami, pokalbio dalyviai kalbėjimo laiką pasiskirsto po 
lygiai. Laikas pasiskirsto po lygiai, kai visi kalbėtojai pokalbio metu kalba tiek 
pat kartų. Jei pastebite, kad kalbate daugiau, stenkitės patylėti, kol baigs kal- 
bėti pašnekovas. Ir atvirkščiai, jeigu pokalbyje jaučiatės esąs nepakankamai 
aktyvus, pasistenkite kalbėti daugiau. 

Efektyvus pašnekovas nekalba monologu. Paprastai monologus mėgstan- 
čius asmenis laikome įkyriais arba nekreipiame į juos dėmesio. Su monologu 
kalbančiu žmogumi lygiai taip pat sunku kalbėtis, kaip ir su tuo, kuris atsako 
vienu žodžiu. Todėl jei jaučiate, kad kalbate labai ilgai arba labai trumpai, 
turite padėtį taisyti. 

Efektyvūs pašnekovai atpažįsta pašnekovo siunčiamus signalus, kad jis nori 
kalbėti, ir į juos reaguoja. Į šiuos signalus (balso garsumą, toną, gestus) verta 
atkreipti dėmesį. 

Efektyvūs pašnekovai palaiko pokalbį savo elgesiu ir reaguoja į kitų elgesį. 
Paprastai savo kalbą baigiantis asmuo nusprendžia, kas kalbės toliau, pvz., 
užduodamas jam klausimą. Taip gali būti kontroliuojamas kalbos eiliškumas. 
Efektyvus pašnekovas tiesiog gali mandagiai patylėti, nukreipdamas pokalbį 
tinkama linkme. 

Efektyvūs pašnekovai nepertraukinėja kitų. Jau minėta, jog nedera pertrau- 
kinėti kalbančiojo, tačiau, norint išsiaiškinti ar patvirtinti tam tikrus aspektus, 
kartais galima tai daryti (Kennedy, Camden, 1983). Vis dėlto dažniausiai kitą 
pertraukiantis asmuo keičia pokalbio temą arba niekais paverčia prieš tai kal- 
bėjusiojo žodžius. 

Pokalbis palaikomas ne tik keičiantis informacija, užduodant ir atsakant į 
klausimus, bet ir perduodant gandus. Gandai - tai informacijos apie bendra- 
vimo partneriams žinomus asmenis perdavimas (ji nebūtinai turi būti teisin- 
ga). Žmonės daugybę laiko gali skirti gandų aptarimui ir kartu nieko nepasa- 
kyti apie save, taip pat nieko nesužinoti apie pašnekovą. Dalydamiesi gandais 
galime gana maloniai leisti laiką. Dažnai gandai nėra pavojingi, nes tai yra 
informacija apie konkrečius asmenis, kurią žino daugelis visuomenės narių. 
Jei žmonės nutraukia tarpusavio santykius (pvz., išsituokia), patenka į avariją 
ar išlošia loterijoje, tai tokioje informacijoje iš esmės nėra nieko slapta. 

Kita vertus, gandai gali būti piktybiški. Jeigu perduodama netiksli infor- 
macija, ji gali pakenkti ir tam, apie kurį kalbama, ir pačiam kalbančiajam. 
Pikčiausi gandai kuriami, kai norima pakenkti žmogui, kurio tuo metu nėra 
šalia. Pvz., jeigu sakote: „Ar žinai, kad ji neseniai pateko į avariją?“, toks gan- 
das yra tik fakto atskleidimas. Bet jei sakote: „Ji pateko į avariją, nes tikriausiai 
buvo išgėrusi“, tai jau yra kenkimas. 

6.4. Kritika ir pagyrimai pokalbyje 


Daugeliu atvejų pokalbis yra vienas iš malonumą žmonėms teikiančių šal- 
tinių. Tačiau kartais pašnekovų nuomonės, požiūriai, įsitikinimai, vertybės 
ima smarkiai skirtis ir pokalbis gali tapti labai nemalonus. Taigi gana dažnai 
mums tenka apginti savo nuomonę, pranešti aplinkiniams tai, kas mums ne- 
patinka, ir kartu išlikti mandagiems. 

Todėl aptarsime, kaip reikėtų tinkamai išsakyti kritiką pašnekovams ir 
kaip reaguoti į kritiką savo paties atžvilgiu. 

Kad pastaba pašnekovui netaptų rimtesnio konflikto priežastimi, reikėtų 
žinoti, kaip kritikuoti konstruktyviai. Konstruktyvi kritika - tai konkretaus 
negatyvaus elgesio, veiksmų, jų poveikio kitiems asmenims apibūdinimas. 

Konstruktyvi kritika yra efektyvi, jei: 

1. Prieš kritikuojant paprašoma leidimo (arba kitas asmuo sutinka, kad jūs 
jam sakytumėte pastabas). Kritikuoti labai paprasta, kai asmuo pats prašo 
jį įvertinti. Tačiau kritikuoti, kai asmuo to nenori, - sudėtinga. Sutinkantis 
išklausyti kritiką žmogus ją lengviau priima. 

2. Elgesys apibūdinamas jo nevertinant kaip gero ar blogo, teisingo ar klai- 
dingo. Apibūdinant elgesį formuojama grįžtamojo ryšio informacinė bazė. 
Ji reikalinga tam, kad žmogus taptų imlesnis kritikai. Apibūdinant elgesį 
parodoma, kad kritika bus nukreipta į elgesį, bet ne į žmogų. 

3. Prieš negatyvias pastabas padaroma pozityvi įžanga. Padaryti pozityvią 
įžangą nėra paprasta, o kartais tiesiog neįmanoma. Jei apsisprendėte prieš 
kritikuodami pagirti, jokiu būdu nevartokite po pagyrimo žodžio „bet“. 
Paprastai, pasakius „bet“ žmogus pagyrimo tiesiog „negirdi, o suvokia 
tik kritiką. 

4. Kritika yra konkreti. Kuo tiksliau apibūdinsite nepageidaujamą elgesį ar 
veiksmus, tuo lengviau žmogui bus suprasti, kokį elgesio aspektą jis turėtų 
keisti. 

5. Siūlomi alternatyvūs elgesio būdai. Iš esmės kritika turi žmogui teikti siū- 
lymų, kaip jam pozityviai keistis. Patardami asmeniui, kaip būtų galima 
elgtis, ne tik suteikiate jam reikalingos informacijos, bet ir demonstruoja- 
te savo gerus ketinimus jo atžvilgiu. 

Prisiminkite situaciją, kai paskutinį kartą ką nors kritikavote. Kurias konstruktyvios kri- 
tikos taisykles taikėte, o kurių ne? Jeigu būtų galima situaciją pakartoti iš naujo, kokia 
būtų jūsų kritika? 


Pokalbyje neretai tenka išgirsti kritiką savo adresu. Mokėjimas tinkamai 
reaguoti į išsakytą kritiką bendravimo procese yra labai svarbus. Dauguma 
žmonių paprastai į kritiką reaguoja gynybiškai. Skiriamos tokios gynybinės 
reakcijos (Pease, Garner, 2003): 

Ignoravimas. Kartais žmonės stengiasi pabėgti nuo kritikos ją ignoruo- 
dami. Tai reiškia, kad kritinių pastabų jie neaptarinėja, pakeičia temą ar visai 
užbaigia pokalbį. Tokia strategija sukelia ar aštrina konfliktą, gimdo įtampą. 

Neigimas. Ši strategija tokia pat nevaisinga, kaip ir ignoravimas. Asmuo, 
neįsiklausantis į kritiką, kartais praranda galimybę pasikeisti. 

Atsiprašymas - tai reakcija, kai žmonės į kritiką reaguoja aiškindami savo 
elgesį ir atsiprašydami. Atsiprašantis žmogus visada pats pasirenka žemesnę 
padėtį, o kritikuojantis pasiekia savo kritikos patvirtinimą. Tačiau kuo karš- 
čiau teisinamasi, tuo labiau kritiką toks gynybiškumas erzina. Galų gale toks 
pokalbis gali virsti nemaloniu barniu. 

„Akis už akį“. Tai strategija, kai asmuo į kritiką atsako kritika. Toks reaga- 
vimo būdas gali pasirodyti gana patrauklus, nes suteikia laikiną pasitenkini- 
mą, bet iš tikrųjų tai griauna santykius ir problemos nesprendžia, o atstumas 
tarp bendravimo partnerių ir tarpusavio nepagarba vis labiau auga. 


Kadangi šios gynybinės strategijos netinkamos, apžvelgsime pozityvias al- 
ternatyvias strategijas (Pease, Garner, 2003): 

Detalių tikslinimas. Paprastai kritinės pastabos išsakomos labai bendro- 
mis, nekonkrečiomis frazėmis. Detalių aiškinimasis padeda atskleisti, kuo gi 
nepatenkintas partneris. Tokia strategija nėra nei gynybiška, nei puolamoji, ja 
tik siekiama geresnio kritikos supratimo. Pasitikslinant galima gauti nemažai 
vertingos informacijos apie save, savo trūkumus, taigi juos galima ir įveikti. 
Be to, pasitikslinant galima išsiaiškinti, ar nebandoma mumis manipuliuoti, 
ar tai, ką supratome kaip kritiką, iš tiesų buvo kritika ir t. t. 


188 Efektyvus pokalbis 


Kritikos priėmimas. Kritiką galima priimti tik patikslinus detales. Deja, 
kritika ne visada būna teisinga. Kaip priimti kritiką? Yra du būdai, neverčian- 
tys žemintis, kovoti ir pan. Pirmasis - įsiklausyti. Jei žmogus iš karto nepa- 
sirinko gynybinės pozicijos, tai įsiklausęs į pašnekovo žodžius, gali išgirsti ir 
nemažai tiesos. Tokiu atveju geriau iš karto su kritika sutikti. Sutikęs su teisin- 
ga kritika, žmogus pasijunta komfortiškiau (nesijaučia nusižeminęs, kalbasi 
kaip lygus su lygiu), o pokalbio atmosfera išlieka rami. Antrasis - pripažinti 
kritiko teisę į asmeninę nuomonę. Tarkim, kritikai, „numatantys“ ateitį („jei 
kasdien vaikščiosi į restoranus, greitai tapsi elgeta), pateikia tik savo nuomo- 
nę, nes niekas negali žinoti, kas bus ateityje. Sutikdami su jais, tiesiog pripa- 
žinkite jų teisę turėti asmeninę nuomonę. 


Paprašykite savo geriausio draugo, kad jis išvardytų bent kelis jūsų neigiamus bruožus 
ar netinkamo elgesio pavyzdžius. Apibūdinkite savo reakciją į kritiką. Ar jūsų draugas 


kritikuodamas buvo teisus? 


Šiuolaikiniai psichologiniai tyrimai rodo, kad negatyvi pokalbio strategija 
labai retai būna vaisinga. Žmonės, gaunantys neigiamą atgalinį ryšį, tampa 
atsargūs, užsisklendžia, sumažėja jų savigarba. Pastiprinimo teorija teigia, kad 
žmonės kokio nors elgesio greičiau išmoksta, kai jis pastiprinamas pagyrimu. 
Pagyrimas - tai kito asmens konkretaus pozityvaus elgesio ar pasiekimų api- 
būdinimas. Pozityvūs pasisakymai visada padeda sukurti atvirą ir draugišką 
bendravimo atmosferą. 

Kalboje vartoti pagyrimus naudinga, nes: 

+ pasak bihevioristų, pagyrimais ir komplimentais galima skatinti mums 

priimtiną, pageidaujamą elgesį; 

e tai formuoja pozityvią nuostatą į juos sakantį asmenį; 

e kuo daugiau komplimentų sakoma, tuo daugiau jų ir gaunama. 


Dažnai žmonėms sunku pripažinti, kad kas nors kitas ką nors kalba arba 
daro gerai. Tačiau, kaip jau žinote, žmogaus identifikacija ir elgesys formuoja- 
si priklausomai nuo to, kaip į jį reaguoja kiti. Todėl pagyrimas gali būti nau- 


Kritika ir pagyrimai pokalbyje 189 


dingas norint sustiprinti pozityvų elgesį, taip pat ir norint padėti kitam susi- 
formuoti teigiamą Aš vaizdą. 

Pagyrimo negalima tapatinti su pataikavimu. Kai žmogus pataikauja, pa- 
prastai sako nenuoširdžius ir perdėtus komplimentus, kad įgytų palankumą. 
Kai giriame kitą žmogų, komplimentai atitinka realų jo elgesį ar pasiekimus. 
Pagirdami taip pat parodome savo nuoširdų susižavėjimą. Kad pagyrimas pa- 
siektų tikslą ir nebūtų suprantamas kaip pataikavimas, jį reikia taikyti konkre- 
čiam veiksmui ir pasakyti taip, kad būtų aiški pasiekimo ar elgesio vertė. 

Pagirti žmogų nėra sunku, o būti pagirtam visada malonu. Girdami jūs ne 
tik įvertinate partnerį, bet ir sustiprinate su juo tarpasmeninius santykius, nes 
padidėja tarpusavio atvirumas. 

Sakant komplimentą daroma klaida, kai sakoma, kas patinka, bet nepa- 
sakoma dėl ko. Reikėtų sakyti, pvz., „Tu geras mokytojas, nes esi dėmesin- 
gas kiekvienam mokiniui.“ Sakant pagyrimą labai svarbu pašnekovą vadinti 
vardu. Jau seniai žinoma, kad gražiausiai žmogaus ausiai skamba jo paties 
vardas. Išgirdęs savo vardą, žmogus pajunta, kad komplimentas sakomas 
asmeniškai jam. 

Kartais išgirdęs komplimentą pašnekovas sutrinka. Paprastai žmonės pa- 
gyrimų nepriima dėl kuklumo, žemos savigarbos arba dėl to, kad nežino, kaip 
reaguoti. Tokiais atvejais patariama iš karto po komplimento užduoti klau- 
simą taip, kad pašnekovui liktų tik padėkoti ir atsakyti į jį. Šiuo atveju gerai 
tinka atviri klausimai, pvz., „Juste, tavo labai graži šukuosena, kaip tau pavyko 
atrasti tokį puikų stilių?“ 

Labai svarbu, kad sakomas komplimentas būtų nuoširdus. Jei pašneko- 
vas pajunta nenuoširdumą, viską, kas vėliau sakoma jo adresu, vertina labai 
atsargiai ir kritiškai. Blogiausiai pašnekovą veikia komplimentai, kurie sako- 
mi, kai iš pašnekovo tikimasi kokios nors paslaugos (linksma interpretacija 
6.3 pav.). Tokiais komplimentais paprastai niekas netiki. Sakant pagyrimą, 
niekada negalima „persaldinti“. Jei pagyrų labai daug, komplimentas skam- 
ba neįtikinamai. 

Labai efektyvūs komplimentai, kurie išsakomi ne akis į akį, bet viešai. Jie 
gali būti perduodami per trečią asmenį (žinant, kad tai pasieks adresatą). Geri 
žodžiai, pasakyti viešai, visada yra labiau įtikinami. 

6.3 pav. „Kaip gražiai tu šiandien atrodai, 
gal galėtum man paskolinti 100 litų?“ 





Efektyvūs ir netiesioginiai komplimentai. Pvz., prašymas išsakyti savo 
nuomonę tam tikru klausimu irgi yra komplimentas, nes parodome, kad pa- 
šnekovo nuomonė mums svarbi. Taip pat galima vertinti ir jau minėtą kreipi- 
mąsi vardu, kuriuo parodome, kad žmogus mums svarbus. 

Kai žmogus sako komplimentus, jų gauna ir pats. Priimti komplimentus 
taip pat nėra lengva. Nederėtų išgirdus pagyrimą imti jį neigti, save menkin- 
ti - toks elgesys kenkia bendravimui, nes atrodo, jog pašnekovas neigiamai 
nusiteikęs komplimentą sakančiojo atžvilgiu. Negalima komplimentu atsakyti 
į komplimentą. Tuomet sudaromas įspūdis, jog komplimentu buvo atsakyta 
iš mandagumo ar tiesiog todėl, kad žmogus nežinojo, ką daugiau sakyti. Kai 
į komplimentą atsiliepiama pozityviai, jį sakantis asmuo pasijunta komfortiš- 
kai. Kartais pakanka tiesiog šypsenos ar padėkos, kartais galima pridurti, kaip 
jaučiatės, išgirdęs pagyrimą. 

Mokėti sakyti nuoširdžius pagyrimus labai svarbu, nes jie naudingi ir as- 
meniniame, ir socialiniame gyvenime, ir net versle. Mokėjimas juos priimti 
taip pat naudingas, nes toks asmuo aplinkiniams sudaro atviro ir gero žmo- 
gaus įspūdį. 


PAMĄSTYKITE 
1. Kuo laisvas pokalbis skiriasi nuo dalykinio? 
2. Kaip užmegzti pokalbį su nepažįstamais žmonėmis? 


3. Kaip sudominti pašnekovą? 


10. 

4. Ką dalykiniame pokalbyje reiškia bendradarbiavimo principas? 
5. Nuo ko priklauso kalbėtojų mandagumas? 

6. 
7 
8 
9 


Kaip užduoti klausimus, kad į juos gautume tinkamus atsakymus? 


„ Kodėl pokalbyje reikalinga laisva informacija? 
„ Kaip palaikyti kalbėjimo ir klausymosi balansą? 


„ Kada ir kaip kritikuoti, kad žmonės neįsižeistų ir atsižvelgtų į tai, kas jiems sakoma? 


Kuo pokalbyje naudingi pagyrimai? 

7. Vieša kalba ir bendravimas su auditorija 


Svarbiausia oratoriaus menui, kad menas būtų nematomas. 
KVINTILIANAS 


» Kaip pasirengti viešai kalbai? 

+ Kaip gerinti kalbančiojo ir auditorijos tarpusavio supratimą? 
+ Kaip išlaikyti auditorijos susidomėjimą? 

» Kaip sukurti gerą klausytojų nuomonę apie save? 

+ Kaip įveikti jaudulį? 


Bendravimo įgūdžiai reikalingi ne tik efektyviam pokalbiui, bet ir viešam 
kalbėjimui. Pokalbis ir vieša kalba neabejotinai turi daug bendro: kalbėti rei- 
kia įtikinamai, mintis dėstyti logiškai, žodžius pritaikyti pašnekovui ir t. t. Ta- 
čiau tarp šių komunikacijos formų yra ir nemažai skirtumų. Vieša kalba turi 
aiškesnę struktūrą, yra taisyklingesnė, kitaip pateikiama (Nauckūnaitė, 1998). 
Šiuolaikiniam žmogui nemokėti viešai kalbėti yra tikra nesėkmė. Todėl, stu- 
dijuojant bendravimo psichologiją, privalu žinoti ir pagrindinius viešos kal- 
bos principus. Galbūt kai kam atrodo, kad žmonės gimsta mokėdami viešai 
kalbėti, bet tai netiesa - viešai kalbėti yra išmokstama. 


7.1. Rengimasis viešai kalbai 


Viešos kalbos pagal bendrą jų kryptį gali būti skirstomos į informacines, įti- 
kinimo ir progines kalbas. Informacinės kalbos tikslas - padėti auditorijai 
suprasti dėstomą medžiagą, perduodant informaciją taip, kad auditorija ją 
nesunkiai suvoktų ir įsimintų (Lucas, 1989). Informacinės kalbos yra kasdie- 
nis dėstytojų darbas. Bet kiekvienam, o ypač vadovui, svarbu mokėti perduo- 
ti žinias. Įtikinimo kalba - tai kalba, kuria oratorius siekia sutvirtinti arba 
pakeisti tam tikrą auditorijos nuostatą ar paskatinti klausytojus vienaip arba 

kitaip elgtis. Įtikinimo kalba yra pati sudėtingiausia. Sakydamas tokią kalbą 
oratorius susiduria su didžiausiais sunkumais, nes turi paliesti žmonių požiū- 
rių, vertybių, įsitikinimų sritį. Visos patriotinės, politinės, moralinės etinės, 
juridinės, komercinės kalbos iš esmės yra įtikinimo kalbos. Proginė kalba - 
tai kalba, atliekanti ritualines funkcijas, pvz., sveikinimas, padėka, pristaty- 
mas, tostas ir t. t. Šios kalbos sakomos specifinėse situacijose, todėl jų forma 
taip pat yra specifinė. 

Nesvarbu, kokia būtų kalbos rūšis, viešai kalbai privalu pasiruošti. Kaip 
yra pasakęs žymus stoikų filosofas Epiktetas, „staiga nieko didingo sukurti 
neįmanoma, taigi ir kalbą reikia subrandinti. Nesmagu žiūrėti, kai prieš audi- 
toriją atsistoję žmonės kalba nerišliai, nesklandžiai, padrikai, mikčioja ir pan. 
Tinkamai pasiruošus viešai kalbai, tokių nemalonių situacijų galima išvengti. 
Be to, žmonės, kurie mokosi ir praktikuojasi viešai kalbėti, geriau jaučiasi net 
ir paprašyti pasisakyti ekspromtu. 

Viešoje kalboje yra dvi pusės - kalbėtojas, arba oratorius, kuris informaci- 
ją siunčia, ir klausytojai, arba auditorija, kuri informaciją priima. Kokia tema 
ir ką pasakys kalbėtojas, priklauso nuo jo išsilavinimo, interesų, požiūrio ir 
t. t. Pradedančiam kalbėtojui, kad jis galėtų lavintis, reikėtų žinoti, kuriam 
oratorių tipui jis priklauso. Pasak Zitos Nauckūnaitės (1998), paprastai skiria- 
mi keli kalbėtojų tipai: 

+ Racionaliojo tipo oratorius yra linkęs daugiau analizuoti reiškinius, 
svarstyti, argumentuoti. Besiruošdamas kalbai, jis sistemina medžiagą, 
detaliai apmąsto planą. Jam reikėtų stengtis kalbėti emocionaliau, vaiz- 
džiau, pasirinkti tinkamų pavyzdžių ir pan. 

+ Emocinio tipo kalbėtojas šneka aistringai, įsijautęs, nevengdamas aštres- 
nio žodžio, tačiau ne visada sugeba „sudurti galą su galu“, kitaip tariant, 
pameta mintį. Todėl jam privalu prieš akis turėti kalbos planą su pažy- 
mėtu kalbai skirto laiko limitu. 

+ „Filosofinei“ oratorių grupei priklauso ne tokie jausmingi, šiek tiek la- 
biau linkę analizuoti asmenys. Šio tipo žmonėms būdingas pastovus 
domėjimasis kuria nors tema. Jie gali ilgai ir kruopščiai tyrinėti vieną 
klausimą, tačiau nemėgsta populiaraus ir dalykinio stiliaus. Taip pat jie 
nemėgsta kalbėti didelei auditorijai. 

+ Lyrinio (vaizdinio) tipo kalbėtojai yra meninės prigimties. Jie mąsto 
daugiau vaizdais nei loginėmis kategorijomis. Jų kalba nepaprastai ryš- 
ki, pilna epitetų, tropų, vidinio jaudulio, tačiau jai trūksta nuoseklumo 
ir pagrįsto argumentavimo. Kaip matyti, kiekvieno tipo kalbėtojai turi 
savo pranašumų ir trūkumų. 


7.1.1. AUDITORIJOS ĮVERTINIMAS 


Oratorius visada kalba konkrečiai auditorijai, todėl, prieš ruošiantis kalbai, 
labai svarbu žinoti, kam bus kalbama. Auditorijos įvertinimas - tai žinios 
apie žmones, kuriems numatoma sakyti kalbą. Įvertinimas apima auditorijos 
demografinę charakteristiką, interesus, žinias ir nuostatas aptariamos temos 
bei oratoriaus atžvilgiu. Auditorijos įvertinimas gali padėti planuojant kalbą, 
parenkant pavyzdžius ir pasirenkant klausytojui priimtiną kalbos formą. 

Svarbu žinoti, kokia yra klausytojų dauguma. Todėl būtina išsiaiškinti jų am- 
žių (amžiaus vidurkį), išsilavinimą (vidurinis, universitetinis ir t. t.), lytį, veiklos 
sritį (profesinę priklausomybę), pajamas (didelės, mažos, vidutinės), kultūrinius 
ypatumus (rasė, religija, tautybė), gyvenamąją vietą (miestas, kaimas), socialinį 
statusą (ar visi klausytojai priklauso tam pačiam socialiniam sluoksniui). 

Yra keli būdai, padedantys gauti reikiamos informacijos apie klausytojus 
(Verderber, Verderber, 2005): 

1. Informaciją galima gauti stebint, pvz., dėstytojas, stebėdamas studentus, 
klausydamasis jų tarpusavio kalbų, kalbėdamasis su jais, gali sužinoti jų 
interesus, informuotumą vienu ar kitu klausimu. 

2. Informaciją galima gauti iš asmens, kuris pakvietė viešai kalbėti. Visada 
privalu pasidomėti būsima auditorija: net jeigu informacija yra nelabai 
konkreti, ji vis vien yra naudinga. 

3. Kai kuriuos auditorijos demografinius duomenis galima numatyti. Jei ne- 
įmanoma informacijos gauti, verta tiesiog apsvarstyti, kokiai auditorijai 
galėtų būti įdomi tema, kuria žadama kalbėti. | 


Antrasis auditorijos įvertinimo etapas - išsiaiškinimas, kiek auditorija yra 
suinteresuota, ką žino apie pristatomą temą ir kokios jos nuostatos oratoriaus 

bei temos atžvilgiu. Pirmas tikslas - išsiaiškinti, ar auditorijai bus įdomu tai, 
apie ką žadama kalbėti. Antras - nustatyti, ar auditorija turi pakankamai žinių, 
kad suprastų kalbą. Pvz., jei jūs kalbėsite apie bliuzą vyresnei auditorijai, tai 
jie turės apie tai daugiau žinių negu jaunimas. Bet jei kalbėsite apie repą, apie 
jį geriau išmanys jaunimas. Trečias tikslas - numatyti, kaip kalbantįjį priims 
auditorija. Auditorijos pasitikėjimas kalbančiuoju paprastai priklauso nuo to, 
ar jis atrodo išmanantis pristatomą temą, ar yra sąžiningas ir ar yra patrauklus 
(entuziastingas, draugiškas ir t. t.). Galutinis tikslas - prognozuoti, kaip audi- 
torija įvertins temą. Auditorijos nuostatos atsiskleidžia per klausytojų požiūrį. 
Todėl apie požiūrį į temą geriausia paklausti. Kuo daugiau informacijos apie 
auditoriją jūs turėsite, tuo didesnė tikimybė, kad teisingai įvertinsite klausy- 
tojų nuostatas temos atžvilgiu (Verderber, Verderber, 2005). Pažinti auditori- 
ją, kuriai bus kalbama, būtina, nes ir išmintingiausias profesorius, kalbantis 
įmantriais terminais aštuntokų kompanijai, gali būti nušvilptas. 

Be žinių apie auditoriją, ruošiant kalbą, būtinos žinios ir apie aplinką, t. y. 
vietą, kurioje bus sakoma vieša kalba. Tai padeda teisingiau pasirinkti kalbė- 
jimo manierą ir geriau patenkinti klausytojų lūkesčius. Ruošiant viešą kalbą 
būtina išsiaiškinti: 

„« Kiek bus klausytojų? Jei grupė maža (iki 50-ties žmonių), galima stovėti 
arti auditorijos, kalbėti įprastu garsu ir pan., bet jei auditorija didelė, 
kontaktas su klausytojais gali būti daug komplikuotesnis. 

+ Kokiu paros metu bus viešai kalbama? Kalbėjimo maniera priklauso nuo 
paros meto. Pvz., jei kalbama po pietų, klausytojai paprastai būna ap- 
snūdę, negali sukaupti dėmesio, todėl juos reikia suaktyvinti. 

+ Kelintas jūs turėsite pasisakyti? Jei kalbėtojas yra vienas, tai klausyto- 
jų dėmesys bus skirtas tik jam, tačiau jei kalbėtojai keli, labai svarbus 
kalbos eiliškumas - nuo jo priklauso, kaip oratorių priims auditorija. 
Pvz., jei kalbate pirmas, jūs turite „apšildyti“ klausytojus, be to, jums 
gali trukdyti pavėlavę asmenys ir pan. Jei kalbate paskutinis, žmonės gali 
būti pervargę ir nebeklausyti jūsų kalbos. 

+ Kiek laiko skirta kalbai? Bet kurioje aplinkoje kalbai yra suteikiamos tam 
tikros laiko ribos. Pvz., sekmadieninis pamokslas vyksta apie 20 min. Viešai 
kalbai skirto laiko limito privalu laikytis. Piktnaudžiauti laiku negalima. 

+ Ko klausytojai tikisi? Iš kiekvienos kalbos klausytojai tikisi tam tikrų da- 
lykų. Pvz., iš kunigo tikimasi pamokslo, iš dėstytojo kalbos - dėstomo 
dalyko išaiškinimo ir t. t. 

+ Kur turi būti kalbama? Patalpa taip pat turi reikšmę kalbos planavimui. 
Pvz., jei patalpa labai didelė, privalu kalbėti garsiai, tokioje patalpoje su 
klausytojais sunkiau palaikyti akių kontaktą ir t. t. 

+ Kokia kalbai reikalinga įranga? Kai kurioms kalboms būtina speciali 
įranga, pvz., multimedija, mikrofonas, lenta, projektorius ir t. t. Deja, 
dažniausiai kalbėtojas randa tik tuščią tribūną. 


Kai įvertinama auditorija ir aplinka, privalu nustatyti bendrą kalbos tikslą 
ir konkrečius tikslus. Bendras tikslas - tai kalbos, kaip visumos, tikslas. Vieša 
kalba turi vieną bendrą tikslą. Bendras tikslas gali būti, pvz., informuoti, įti- 
kinti, pralinksminti ir t. t. Konkretus tikslas - tai tikslas, kurį norima pasiekti 
tam tikroje auditorijoje. Konkretus tikslas turėtų atspindėti laukiamą audito- 
rijos reakciją, pvz.: „Aš norėčiau, kad klausytojai suprastų tris problemos X 
aspektus.“ 


7.1.2. MEDŽIAGOS PLANAVIMAS 


Viešai kalbai privalu labai gerai pasiruošti. Dar Ciceronas sakė: „Prieš pradė- 
dami kalbėti, deramai pasiruoškite.“ Kalba turi būti aiški, suprantama, nuo- 
sekli, todėl labai svarbi yra viešos kalbos struktūra. Šnekant, kaip ir rašant, 
turi būti įžanga, dėstymas ir pabaiga (išvados, apibendrinimai ir t. t.). Gerai 
suplanuota kalba, kitaip negu spontaniška, visada pasiekia savo tikslą. Šiame 
skyrelyje trumpai apžvelgsime, kaip ruošti medžiagą viešai kalbai. 

Daugelis žmonių mano, kad kalbą reikia pradėti ruošti nuo įžangos. Ta- 
čiau toks požiūris yra klaidingas. Paruošti įžangą, nežinant pagrindinės me- 
džiagos, - tiesiog neimanoma. Taigi pradėti reikia nuo pagrindinės kalbos 
dalies: tezės, plano parengimo. 

Tezė - tai konkretų tikslą paremiantys teiginiai. Tikslas atspindi, ko tiki- 
masi iš auditorijos, o tezėje turi atsispindėti konkretūs problemos aspektai, 
kuriuos auditorija turi suprasti. Apibrėžus tezę, laukia kitas etapas - pagrin- 

dinių idėjų formuluotės. Pagrindiniai kalbos teiginiai - tai keliais sakiniais 
išplėstos pagrindinės tezės idėjos. Pagrindinius teiginius galima traktuoti kaip 
teiginius arba idėjas, kurias turi įsiminti auditorija, net jeigu nieko daugiau jie 
įsiminti neįstengtų. Pagrindiniai teiginiai turi būti užrašomi, o vėliau tikrina- 
mi, atsakant į klausimus: 

+ Ar teiginiai suprantami? Jie laikomi suprantamais, jei visi klausytojai jų 
prasmę supranta vienodai. 

+ Ar panašios struktūros? Panaši sintaksinė struktūra padeda klausyto- 
jams geriau suvokti pagrindinius kalbos teiginius. Pvz., jei pirmąjį teigi- 
nį išsakėte liepiamąja nuosaka, taip pat turėtumėte formuluoti ir kitus. 

+ Ar prasmingi? Jie yra prasmingi, kai juose netrūksta informacijos, svar- 
bių, įdomių idėjų. Jei auditorija informacijos negauna, tai neturi ir mo- 
tyvacijos'šiuos teiginius įsiminti. 

+ Ar teiginių nėra per daug? Jų turi būti ne daugiau kaip penki. Ilgas pa- 
grindinių teiginių sąrašas dažniausiai nurodo, kad teiginiai kartojasi 
arba yra bendresnio teiginio išvestiniai teiginiai. 


Medžiagos dėstymo tvarka gali būti labai įvairi, svarbiausia pasirinkti tokį 
kalbos komponavimo būdą, kuris padėtų auditorijai geriau ją suprasti. Kaip 
teigia R. E. Verderberis ir K. S. Verderber (Verderber, Verderber, 2005), gali- 
ma naudoti tris medžiagos struktūravimo būdus: 

+ Struktūravimas pagal temas. Tai dažniausiai naudojamas medžiagos 
struktūravimo būdas. Šiuo atveju medžiaga suskirstoma į skyrius pagal 
turinį. Struktūravimas pagal temas gali būti labai įvairus ir subjektyviai 
suprantamas. Vieni eina nuo bendresnių dalykų prie konkretesnių, kiti 
atvirkščiai - nuo konkrečių prie bendrų. 

+ Chronologinė tvarka. Dėstant medžiagą chronologine tvarka stengiama- 
si išlaikyti idėjų arba įvykių nuoseklumą. Šis dėstymo būdas ypač tinka, 
kai reikia paaiškinti, ką ir kokia eilės tvarka daryti. 

+ Loginis struktūravimas. Šiuo atveju akcentuojami motyvai, dėl kurių au- 
ditorija turi kuo nors tikėti arba privalo vienaip ar kitaip elgtis. Toks 
struktūravimas tinka, kai norima auditoriją įtikinti. 

Šie trys medžiagos struktūravimo būdai yra dažniausi, tačiau jų yra ir 
daugiau. Kuo aukštesni asmens oratoriniai pasiekimai, tuo įvairesnius ir su- 
dėtingesnius medžiagos struktūravimo būdus jis naudoja. Geri oratoriai daž- 
nai patys susikuria tam tikras originalias medžiagos struktūravimo taisykles. 

Ar auditorija gerai supras oratorių, priklauso nuo to, ar jis gerai išdėstys 
medžiagą ir ją tinkamai pagrįs. Kiekvienam pagrindiniam kalbos teiginiui 
verta pririnkti įdomios pagalbinės medžiagos (pavyzdžių, statistikos, metafo- 
rų, citatų, sąmojingų posakių, asmeninės patirties ir t. t.). 

Viešoje kalboje labai svarbūs perėjimai nuo vienos temos prie kitos. Perė- 
jimai - tai žodžiai, frazės arba sakiniai, parodantys ryšį su kitais žodžiais, fra- 
zėmis ar sakiniais. Perėjimai tarp skyrių - tai sakiniai, jungiantys pagrindines 
kalbos dalis. Jie gali apibendrinti tai, kas pasakyta anksčiau, arba kreipti kitos 
idėjos link. Taigi po įžangos turi būti perėjimas prie pagrindinės dalies, nuo 
pirmosios - prie antrosios ir t. t. Perėjimai svarbūs dėl dviejų priežasčių: pir- 
ma, jie padeda auditorijai sekti oratoriaus mintį. Gerai žinoma, kad auditorija 
negali ilgą laiką būti susikaupusi, taigi klausytojai vis „atsijungia“, tuo tarpu 
perėjimas tarytum įspėja: „Dėmesio!“ Antra, perėjimai padeda įsiminti infor- 
maciją. Paprastai geriau įsimenama, kas girdima ne vieną, bet keletą kartų. 
Perėjimai yra svarbūs rašytinėje kalboje, bet žodinėje jie dar svarbesni, todėl 
ruošiant kalbą turi būti kruopščiai apmąstyti. 

Ypatingai svarbi kalbos dalis yra įžanga. Joje kalbėtojas su auditorija už- 
mezga ryšį, todėl įžangai reikia skirti daug dėmesio. Patartina parengti dvi ar 
tris įžangas, tada pasirinkti geriausią. Įžanga turėtų sudaryti apie 5-10 proc. 
viso kalbos laiko. Pusės valandos kalbos įžanga turėtų tęstis apie 2-3 min. 
Įžanga turi būti tokia, kad auditorija spėtų nusiteikti įdėmiai išklausyti kalbą, 
bet ne per ilga, nes gali pritrūkti laiko išdėstyti pagrindines mintis. Taigi, kai 
kurių autorių nuomone, įžangos tikslai yra: 

e Pritraukti dėmesį. Tai, kad žmonės susirinko auditorijoje, dar nereiškia, 
kad jie klausys kalbos. Sutelkti jų dėmesį galima nurodant priežastis, dėl 
kurių klausytojams turėtų rūpėti kalbos tema. 

+ Atskleisti kalbos turinį. Auditorija turi aiškiai žinoti, apie ką bus kalba- 
ma. Todėl įžangoje naudinga pristatyti visą kalbos planą (aišku, jei nėra 
priežasčių jį slėpti). Pvz., jūsų kalba apie politinės kampanijos rengimą. 

Tuomet pravartu pasakyti, kad jūs kalbėsite apie keturis politinės kam- 
panijos rengimo etapus. 

o Sukurti pasitikėjimą dėstoma medžiaga. Rengiantis kalbai visada svar- 
bu išsiaiškinti, kodėl klausantys kalbos žmonės turi tikėti tuo, kas jiems 
sakoma. Pasitikėjimas turi būti palaikomas visos kalbos metu, taigi jei 
auditorija ima abejoti oratoriaus kompetencija, pravartu paminėti, kuo 
remiantis tvirtinami vieni ar kiti faktai, ir paaiškinti, kad oratorius taip 
pat gali turėti savo nuomonę svarstomais klausimais. 


Sukurti nuotaiką. Humoristinė pradžia, be abejo, pakelia nuotaiką, o 
rimta sukuria santūrų pokalbio foną. Jei kalbėtojas pradeda kalbą anek- 
dotu, nuteikia publiką žaismingai. Tačiau jeigu jis po tokios įžangos pa- 
reiškia, kad dabar kalbėsime apie, pvz., abortų žalą, branduolinį karą, 
narkotikų vartojimą ir pan., jo kalba bus nesėkminga. 

Sukurti geranorišką atmosferą. Pirmieji kalbos žodžiai svarbūs todėl, kad 
jie lemia, kaip oratorių priims auditorija. Jeigu kalbėtojas parodys entu- 
ziazmą, geranoriškumą ir leis suprasti, kad jo kalbos tema labai įdomi, 
klausytojai jausis komfortiškai visos kalbos metu. 


- Pritraukti klausytojų dėmesį įžangoje galima labai įvairiais būdais. Netikė- 
tas ar net šokiruojantis pareiškimas kalbos pradžioje paprastai išstumia visas 
pašalines klausytojų mintis. Trumpą kalbą labai tinka pradėti retoriniu klausi- 
mu. Toks klausimas nereikalauja žodinio atsakymo, bet skatina auditoriją su- 
simąstyti. Tinka įdomios su dėstoma tema susijusios istorijos. Kadangi istori- 
jos dažnai būna gana ilgos, jas patartina naudoti ilgesnėse kalbose. Tačiau net 
ir trumpai kalbai galima pritaikyti istoriją. Kalbos pradžioje galima apeliuoti į 
klausytojų asmeninį santykį su aptariama tema. Asmeninė apeliacija auditori- 
ją paskatina aktyviai klausyti. Ši įžangos rūšis tinka bet kokios trukmės kalbai. 
Įžangai tinka įvairios su tema susijusios ir susimąstyti skatinančios citatos. 
Kad citavimas būtų prasmingas, svarbu logiškai pagrįsti ryšį tarp citatos ir 
kalbos turinio. Kartais pradedama kalbėti iš gana toli arba tam tikru keistu 
kampu, tuomet auditorijai iškyla klausimas: „Ką gi jis nori tuo pasakyti?“ Jei 
toks klausimas kyla, vadinasi, įžanga yra gera ir auditorija įdėmiai klausys, kas 
bus šnekama. Tokia pradžia ypač tinkama, kai tema nelabai įdomi. 

7.1 pav. Kartais lektorius labiau 
patinka sau nei auditorijai 


Taigi pasiekėme paskutinę viešos kalbos dalį - pabaigą. Kalbos pabaigai 
keliamas tikslas - priminti tai, kas jau buvo pasakyta. Pabaiga - tai labai ne- 
didelė kalbos dalis, trunkanti ne daugiau kaip 5 proc. viso kalbos laiko. Tačiau 
ji yra svarbi, nes gali sustiprinti kalbos efektą. 

Kalbos pabaigos rūšys gali būti labai įvairios (Verderber, Verderber, 
2005); 

Pabaiga-reziumė - pats lengviausias kalbos užbaigimo būdas. Tokia pa- 
baiga tinka kalbai, kuria norima informuoti arba įtikinti. Šia pabaiga audito- 
rijai primenama, kas buvo pasakyta. Kai kada ji skatina auditoriją pamąstyti 
apie aptartus dalykus. 

Pabaiga-istorija įtvirtina kalbos turinį. Istorijos ar anekdotai tinka ne tik 
įžangai, bet ir pabaigai. 

Pabaiga-skatinimas imtis veiksmų - paplitusi įtikinėjimo kalbų užbaigimo 
forma. Skatinimas imtis veiksmų atskleidžia elgesį, kurio oratorius tikisi po 
to, kai auditorija išklauso argumentus. 

Pabaiga-emocinio poveikio priemonė paprastai daro didžiausią įspūdį. 
Emociškai paveikios kalbos pabaigos dažnai naudojamos, kai norima sutvir- 
tinti, pakeisti nuostatas arba motyvuoti auditoriją veiksmui. 

Kai visos kalbos dalys jau yra parengtos, galima sudaryti bendrą kalbos 
planą ir pradėti kalbą repetuoti. 

7.1.3. KALBOS REPETAVIMAS 


Kad ir koks puikus būtų pasirengimas kalbai, kad ir kaip gražiai skambėtų 
tekstas arba kad ir koks aiškus būtų planas, kalbą būtina repetuoti (Nauckū- 
naitė, 1998). Repeticija - tai kalbos mokymasis arba treniravimasis. Nepatyrę 
oratoriai dažnai mano, kad jie yra pasirengę kalbėti viešai, kai tik susirašo 
savo kalbos konspektą. Tačiau nerepetuota kalba negali būti efektyvi. Papras- 
tai konspektą reikia parengti maždaug prieš dvi dienas iki kalbos pristatymo. 
Šis laikas reikalingas peržiūrėti, įvertinti ir įsisąmoninti visus kalbos aspektus 
(Verderber, 1988). 

Ryšys tarp kalbos pasiruošimui skirto laiko ir jos efektyvumo buvo nusta- 
tytas specialiais tyrimais. Tyrimai patvirtino hipotezę, kad ilgesnis pasiruo- 
šimo laikas lemia efektyvesnį kalbos pristatymą (Menzel, Carrel, 1994). Ypa- 
tingai svarbu kalbą kartoti balsu - tai padeda išgryninti mintis, o vėliau - ir 
sėkmingiau pasakyti kalbą. 

Kad viešos kalbos repeticija būtų efektyvi, R. Verderberis ir K. Verderber 
(2005) pataria: 

» Perskaitykite kalbos konspektą kartą ar du, kad geriau prisimintumėte 

pagrindines kalbos idėjas. 

"« Sukurkite sąlygas kuo artimesnes jūsų laukiančioms realioms sąlygoms. 
Įsivaizduokit, kad stovite priešais auditoriją, kad ant kėdžių sėdi klausy- 
tojai ir t. t. 

+ Įrašykite savo kalbą į vaizdo ar garso magnetofoną. Jei neturite nei vie- 

no, nei antro, pasikvieskite draugą, kad paklausytų jūsų kalbos. 

+ Užfiksuokite savo kalbos pradžią. 

+ Kalbėkite, kol pasakysite viską, ką buvote numatęs. 

+ Užfiksuokite kalbos pabaigą. Apskaičiuokite, kiek laiko kalbėjote. 

+» Peržiūrėkite / išklausykite savo kalbos įrašą. Atkreipkite dėmesį į kalbos 

ekspresyvumą, sklandumą, spontaniškumą ir t. t. Stebėkite, kuriose vie- 
tose kalba buvo efektyvi, o ką reikėtų pakeisti. 

« Išanalizuokite konspektą (ar nėra kai kurie kalbos aspektai aptariami 

per ilgai ar per trumpai), jei reikia - pataisykite. 

+ Dar kartą repetuokite, vėl iš eilės pereidami minėtus kalbos treniruotės 
punktus. Repetuoti reikia tol, kol kalba įsisavinama, t. y. kol idėja su- 
prantama ir įsimenama tiek, kad galima būtų ją aiškinti, naudojant vis 
kitas žodines kombinacijas, kitaip tariant, spontaniškai. 


J esdų SANTYKIŲ SU AUDITORIJA KŪRIMAS IR PALAIKYMAS 


Viešos kalbos metu oratorius bendrauja su auditorija, taikydamas tam tikrus 
metodus, pritraukiančius auditorijos dėmesį, didinančius tarpusavio supratimą, 
pritaikydamas pateikiamą medžiagą prie konkrečios auditorijos žinių ir pan. 

Pasiekti tarpusavio supratimui gali būti naudojami asmeniniai įvardžiai, 
kurie skiriami tam, kas kalba, tiems, kurie klauso, arba tiems, apie ką kal- 
bama. Vartojant asmeninius įvardžius „jūs“, „mums“, „mes“, „mūsų“ ir t. t., 
klausytojams siunčiami verbaliniai signalai rodo, kad kalbama būtent su jais. 
Tarpusavio supratimo stimuliavimui tinka retoriniai klausimai, t. y. tvirti- 
nimai, turintys klausimo formą. Jie skatina auditorijos aktyvumą, įtraukia 
klausytojus į diskusiją, o pokalbyje dalyvaujantys klausytojai paprastai geriau 
supranta dėstomos temos esmę. Užduodami retoriniai klausimai turi būti pa- 
prasti ir nuoširdūs. Dalijimasis bendrais išgyvenimais taip pat didina tarpusa- 
vio supratimą. Taip rodoma, kad tarp klausytojų ir kalbėtojo yra daug bendra. 
Klausytojams visada įdomu, „kaip tai, kas šnekama, yra susiję su manimi?“ 
Kalbėtojas turi šį ryšį nuolatos prisiminti ir akcentuoti klausytojams. Tai ne- 
lengva užduotis, atimanti daug laiko pasiruošimui. Tačiau oratoriai, kurie su- 
geba informaciją suasmeninti, visada daugiau laimi. 

Kalbant viešai labai svarbu sudo- 
minti auditoriją svarstomais klausimais + 
ir išlaikyti susidomėjimą visą kalbos 
laiką. 


7.2 pav. „Jūsų žodžiai, kad kalbėsite 
trumpai, pasitvirtino - visi klausytojai 
išsiskirstė po penkių minučių“ 





Rengimasis viešai kalbai 203 


Išlaikyti auditorijos susidomėjimui gali būti taikomi keli būdai. Paprastai 
klausytojai noriau priima informaciją, kuria gali tuojau pat pasinaudoti. Jei 
informacija šiuo metu nėra naudinga, privalu motyvuoti klausytojus, paaiš- 
kinti, kodėl jos gali prireikti ateityje. Taip pat klausytojus labiau domina su 
jais asmeniškai susijusi informacija. Todėl, kalbant specifinei auditorijai, rei- 
kia parinkti būtent jai būdingus pavyzdžius. Kalbos klausoma dėmesingai, jei 
ji susijusi su fizinėmis, ekonominėmis ar psichologinėmis pasekmėmis. Todėl, 
norint sukelti susidomėjimą, privalu apeliuoti į pasekmių svarbą, pvz., dėsty- 
tojas sako: „Tai, ką aš dabar sakau, bus egzamino bilietuose.“ Klausytojų dė- 
mesį patraukia ir gyva informacija - sąmojis, pavyzdžiai ir pan. Todėl pajutus, 
kad kalba darosi neįdomi, verta įterpti tam tikrą istoriją: „Aš jums norėčiau 
papasakoti istoriją, kuri gerai iliustruoja tai, ką pasakojau“, ar pan. Visada ver- 
ta turėti pasiruošus tam tikrą bagažą pasakojimų ir įvairių pavyzdžių. Tačiau 
tai nereiškia, kad viską būtinai reikia klausytojams išpasakoti. Kai auditorija 
įdėmiai klauso, to daryti nebūtina. 

Kalba turi būti suprantama, todėl svarbu prisitaikyti prie auditorijos Ži- 
nių. Patartina orientuotis ne į aukštesnį, bet į žemesnį žinių lygį (Verderber, 
Verderber, 2005). Jei bus kalbama nesuprantamai, klausytojai iš karto pames 
dėstomą mintį ir nebesiklausys. Todėl jei auditorijoje yra bent keli mažiau 
išmanantys asmenys, pravartu skirti keletą minučių ir paaiškinti jiems es- 
minius dalykus, kurie bus reikalingi tolesnei kalbai. Jeigu dalis žmonių temą 
žino gerai, derėtų pasakyti, kad jūs norite tam tikrus dalykus, susijusius su 
aptariama tema, jiems priminti. Tokią kalbą galima pradėti žodžiais: „kaip jūs 
prisimenate“, „kaip žinome“ ir pan. Šie žodžiai skamba kaip priminimas, o ne 
įžeidimas. 

Naują informaciją taip pat reikėtų pateikti suprantamai. Tam oratoriai 
naudoja pavyzdžius, palyginimus, analogijas, apibūdinimus ir t. t. Klausytojai 
yra labai įvairūs, skiriasi jų informacijos suvokimo būdai, žinios, atmintis ir 
pan., todėl planuojant kalbą reikia sau atsakyti į keletą klausimų: 

e Ar teisingai apibrėžti kalboje vartojami terminai? 

+ Ar pagrindinės kalbos idėjos patvirtintos pavyzdžiais? 

+ Ar kalboje naudojami palyginimai susieja tai, ką auditorija žino, su nau- 

ja informacija? 

Jei auditorija oratoriaus atžvilgiu yra nusiteikusi palankiai, tokį santykį 
belieka išlaikyti iki kalbos pabaigos. Jei auditorija nusiteikusi neutraliai ar net- 
gi priešiškai, oratoriui teks įgyti tam tikrą auditorijos pasitikėjimo kreditą. 
Kitaip tariant, jam reikės padidinti auditorijos pasitikėjimo laipsnį. Tai galima 
padaryti naudojant įvairius būdus. 

Pirmiausia, reikia gerai pasiruošti kalbai. Auditorija, galima sakyti, ins- 
tinktyviai jaučia, kai kalbėtojas „čiuožia paviršiumi“, ir tokiu oratoriumi ne- 
pasitiki. Jie supranta, kad kalbėtojas nepakankamai gerai išmano tai, apie ką 
šneka. Šią nuomonę galima pakeisti, pateikiant daugybę pavyzdžių, iliustra- 
cijų ir asmeninės patirties, susijusios su aptariama tema. Prisiminkite dėsty- 
tojus, kurie pateikia tik sausus faktus, ir palyginkite su tais, kurie disponuo- 
ja neišsenkančiomis faktus patvirtinančių pavyzdžių atsargomis. Kurie jums 
labiau patinka? Taip pat reikia atskleisti savo betarpišką ryšį su kalbos tema. 
Tokiu būdu parodoma praktinė aptariamos temos išmanymo pusė ir kartu 
domėjimasis tuo, apie ką kalbama. 

Kuo labiau oratorius atrodys klausytojams panašus į juos, tuo labiau juo 
bus pasitikima. Jei skirtumas tarp oratoriaus ir auditorijos labai didelis, sunku 
sukurti patikimo žmogaus įvaizdį. 

Paprastai klausytojai vertina kalbančiojo asmenybę, remdamiesi jo mora- 
linėmis ir etinėmis ypatybėmis. Todėl, ruošiant viešą kalbą, reikia apmąstyti, 
kaip galėtumėte joje atsiskleisti kaip sąžiningas, darbštus, moralus žmogus, 
kitaip tariant, toks, kuriuo būtų galima pasikliauti. 





7.3 pav. „Ar tu jį išmokei viešai kalbėti?“ 

Auditorija įspūdį apie kalbėtoją paprastai susidaro iš pirmo žvilgsnio. 
Todėl svarbu draugiškai nusiteikti auditorijos atžvilgiu: šypsotis, kalbėti ge- 
ranorišku balso tonu ir t. t. Taip pat svarbi yra kalbėtojo apranga bei išori- 
nis patrauklumas. Visa tai padeda sukurti šiltą atmosferą, kurioje klausytojai 
komfortiškai jaučiasi. Daugiau oratoriaus savybių, t. y. entuziazmą, balso iš- 
raiškingumą ir gebėjimą palaikyti akių kontaktą, aptarsime kiek vėliau. 


7.2.Viešos kalbos sakymas 


Tam, kad vieša kalba būtų efektyvi, ji turi būti aiški, entuziastinga, ekspresyvi, 
spontaniška. Šiame skyriuje aptarsime žodinius ir nežodinius viešos kalbos 
sakymo aspektus, kalbos stilių, jaudulio įveikimo būdus bei kriterijus, lei- 
džiančius įvertinti kalbos efektyvumą. 


7.2.1. ŽODINIS VIEŠOS KALBOS ASPEKTAS 


Kalbėtojas turi gerai išmanyti tai, apie ką šneka. Kad oratorius tinkamai per- 
teiktų mintį klausytojams, ją turi pirmiausia aiškiai suprasti pats. Negalima 
kalbėti viešai apie nesuprantamus arba mažai žinomus dalykus. Patartina kal- 
boje neminėti to, dėl ko nesate tikri ar abejojate. Geras oratorius turi vartoti 
konkrečius ir tikslius žodžius, taip pat kalba turi būti ryški, prisodrinta išraiš- 
kingų, gyvų žodžių. 

Stilistiškai kalbos raiškumą galima stiprinti vartojant epitetus, kartojimą, 
specialias sintaksines konstrukcijas (pvz., junginius bėgte bėga, trykšte trykš- 
ta, minių minios, krūvų krūvos) ir kt. Pabrėžiami žodžiai gali būti pakartoja- 
mi, atkeliami į žodžių junginių ar sakinių pradžią (Pikčilingis, 1989). 

Dažnai kalba tampa vaizdingesnė, kai joje naudojamos metaforos ir paly- 
ginimai. Palyginimas - tai kalbos priemonė, kai vienas veiksmas, objektas ar 
aplinka lyginamas su kitu (pvz., spalvingas kaip vaivorykštė; stora kaip stati- 
nė). Lygindami mes naudojame žodelį „kaip“, pvz., „dainuoja kaip lakštinga- 
la“. Johanas V. Gėtė (Johann W. Goethe) rašė: „Jei negalėčiau lyginti, negalė- 
čiau rašyti.“ Kalbėtojui tiktų - „negalėčiau kalbėti“. 

Metafora - tai vardo, žyminčio vieną daiktą, pakeitimas kitu. Kitais žo- 
džiais tariant, tai paslėptas daiktų palyginimas. Dažną palyginimą galima su- 
glausti į metaforą, o metaforą plėsti iki palyginimo. Metaforos atveju tai, kas 
lyginama, dažnai neįvardijama, bet atspėjama iš konteksto. Pavartoti metafo- 
rą - tai pastebėti, kas panašu tarp dviejų, dažnai mažai bendra turinčių reiš- 
kinių, pvz., „Televizorius - tai mikrobangų krosnelė, skirta ne maistui šildyti, 
bet visuomenei įkaitinti. Palyginimų ir metaforų dėka kalba gali tapti daug 
spalvingesnė, be banalių štampų. 

Naudojant priemones spalvingumui suteikti, nereikia pamiršti, kad kalba 
neturi būti pernelyg įmantri, pompastiška ir nenatūrali. Pasirenkant žodžius 
rekomenduojama nevartoti, stengiantis pademonstruoti savo erudiciją, neži- 
nomų žodžių, bet rinktis paprastesnius. 


Savaitę skaitydami laikraščius ir žurnalus, žiūrėdami televizijos laidas, klausydami 
pokalbių, pasistenkite pastebėti banalias ir originalias metaforas ir palyginimus. Ar meta- 


foros ir palyginimai kalbos kontekste buvo pavartoti tinkamai? Kodėl jos jums patiko? 


7.2.2. NEŽODINIS VIEŠOS KALBOS ASPEKTAS 


Paprastai mes kalbame norėdami padaryti įspūdį, įtikinti, sujaudinti, sukrėsti, 
uždegti ir t. t. Nors, atrodo, logiška būtų dėmesį sutelkti į kalbos turinį, infor- 
maciją, kurią norime perteikti, bet tikrovėje dažnai būna, kad žmonės labiau 
vertina ne tai, kas sakoma, o tai, kaip sakoma. Vadinasi, kalboje svarbus ne 
tik turinys, bet ir stilius bei kalbėtojo laikysena prieš auditoriją. Pagrindinės 
neverbalinės kalbos komponentės yra kalbos maniera (balso savybės), artiku- 
liacija ir judesiai. 

Balso savybės - tai tonas, stiprumas, tempas ir kokybė (intonacija, tem- 
bras, t. y. balso skambesys). Viešoje kalboje labai svarbu, kad balsas nebūtų 
nei per aukštas, nei per žemas, nei per garsus, nei per tylus, o tempas - nei per 
lėtas, nei per greitas. Kalbant viešai kai kurios balso savybės yra ypač svarbios. 
Kalbą auditorija turi gerai girdėti. Kai kurie patyrę kalbėtojai kaitalioja garso 
stiprumą, jie kalba tai garsiau, tai tyliau, norėdami išryškinti kai kurias emo- 

cijas ar pabrėžti svarbius kalbos momentus. Tačiau bet kuriuo atveju balsas 
turi būti aiškus ir gerai girdimas. 

Kalbant patartina kaitalioti kalbos tempą. Svarbiausi teiginiai visuomet 
turi būti pateikiami lėčiau, neskubant. Turi būti pabrėžiama ne tik pagrindinė 
mintis, bet ir reikšmingiausi žodžiai. Įtaigi kalba turi lietis, todėl visada ge- 
riausia kalbėti natūraliu tempu, bet svarbiausia - pasitikinčiai, entuziastingai, 
intriguojančiai. 

Labai svarbus retorikos elementas yra pauzės. Ilgesnės pauzės daromos ak- 
centuojant pagrindinius teiginius, sudėtingus klausimus ir norint išskirti pa- 
grindinius kalbos argumentus. Netinka pauzes užpildyti įvairiais „mmmmm“, 
„aaaa ir panašiais nereikalingais garsais. 

Artikuliacija (lot. articulo - „aiškiai tariu“) - tai garsų skambėjimas kalbo- 
je. Artikuliacijos nereikėtų painioti su tarimu. Tarimas - tai atskirų skieme- 
nų akcentavimas, pvz., žodis bendravimas artikuliuojamas b-e-n-d-r-a-v-i- 
m-a-s, o tariamas bend-ra-vi-mas, grupuojant ir akcentuojant garsus. Prasta 
artikuliacija reiškia, kad kalboje garsai praleidžiami, tariami neaiškiai, sukei- 
čiami vietomis, nutraukiamos žodžių galūnės ir t. t. Artikuliacijos problemas 
kartais padeda spręsti logopedai. 

„Viešai kalbant kai kada išryškėja oratoriaus akcentas - žodžių formos, 
intonacijos pakitimas, tipiškų žodžių konkrečiam regionui ar net miestui 
vartojimas. 

Be vokalinių nežodinio elgesio formų, viešoje kalboje svarbios ir nevo- 
kalinės. Nevokalinis nežodinis elgesys apima veido išraišką, akių kontaktą, 
gestus, pozą ir kūno judesius. 

Svarbu, kad kalbančiojo veido išraiška derėtų su jo kalbos turiniu. Klausy- 
tojai neigiamai reaguoja į „akmeninius“ veidus, bet lygiai taip pat neigiamai — 
ir į nesaikingą grimasų kaitaliojimą. Klausytojams nepriimtini pikti veidai, 
jiems patinka atvira, nuoširdi veido išraiška. Maloni veido išraiška tarytum 
atspindi oratoriaus pozityvias mintis ir jausmus. Vis dėlto svarbiausia yra ne 
maloniai atrodyti, bet išlaikyti adekvatų santykį tarp kalbos turinio ir veido 
išraiškos. 

Kalbėdamas viešai oratorius visos kalbos metu privalo palaikyti akių kon- 
taktą su visomis žmonių grupėmis įvairiose auditorijos vietose. Jei oratorius 

žiūri į lubas, grindis, pro langą, į savo užrašus ir t. t., tai reiškia, kad jam rei- 
kia mokytis kontaktuoti su auditorija žvilgsniu. Vienas iš būdų, padedančių 
palaikyti akių kontaktą su klausytojais, yra toks: galima įsivaizduoti savo au- 
ditoriją sudarytą iš atskirų grupelių, sėdinčių skirtingose auditorijos vietose. 
Po to reikia su kiekviena grupe, nesvarbu, kokia eilės tvarka, kalbėtis apie 4-6 
sekundes. Pvz., iš pradžių kelias sekundes kalbate žmonėms, sėdintiems kai- 
riajame galiniame auditorijos kampe, po to - galiniame dešiniajame kampe, 
vėliau - vidurinėje auditorijos dalyje, kairėje priekinėje ir galų gale - dešinėje 
priekinėje. Žvilgsnių seką galima keisti. Toks akių kontakto palaikymo būdas 
geriausias, nes išlaikomos regimojo kontakto proporcijos, taigi dėmesys nėra 
skiriamas tik tiems, kurie sėdi auditorijos priekyje arba centre, bet paskirsto- 
mas visiems vienodai. 

Oratorius su auditorija privalo palaikyti akių kontaktą taip pat, kaip ir 
tarpasmeninio pokalbio metu. Negalima kalbėti žiūrint klausytojams virš gal- 
vų ir nieko nematančiomis akimis. Jau geriau susirasti įdėmiai klausantį žiū- 
rovą ir žiūrėti į jį (nors taip žvilgsnio paskirstymo proporcija bus pažeista). Jei 
žiūrėti į akis nepriimtina, galima žvelgti į klausytojo nosį, antakius ar kaktą 
(Gutauskienė, Pakšienė, 2001). 

Akių kontakto su auditorija palaikymas padeda viešai kalbai keliais as- 
pektais: 

+ Auditorija sutelkia dėmesį į oratoriaus kalbą. Jei kalbėtojas į auditoriją 
nežiūri, klausytojai į jį nežiūri taip pat. Tai trukdo auditorijai sutelkti 
dėmesį į perduodamą pranešimą. 

Didėja pasitikėjimas kalbėtoju. Žvilgsnis suvokiamas kaip nuoširdumo 


ženklas. Nežiūrintys į auditoriją oratoriai visada vertinami kaip nepa- 
sitikintys savimi, nenuoširdūs arba net nesąžiningi (Burgoon, Coker, 
Coker, 1986). 

Žvilgsnis padeda nustatyti auditorijos reakciją į kalbą. Klausytojai, ku- 


riuos aptariama tema domina, paprastai į kalbantįjį žiūri ilgiau ir tie- 
siau. Klausytojai, kuriems neįdomu, bus nusisukę, žiūrės pro langą arba 
nuleis galvas. Stebint juos galima nustatyti, ką savo kalboje reikia tuojau 
pat keisti: sutrumpinti, praplėsti, nuosekliau išaiškinti ir t. t. 


Viešos kalbos sakymas 209 


Su draugu pasakykite vienas kitam maždaug minutės trukmės kalbą, pvz., apie mėgstamą 
sporto šaką. Kalbėdami būtinai žiūrėkite draugui į akis. Kai partneris pastebės, kad 
kalbėtojas nepalaiko akių kontakto, tegul jį sustabdo. Taip galima varžytis, kuris ilgiau 


kalbės nenuleisdamas žvilgsnio nuo pašnekovo. 


Viešoje kalboje dažnai tam tikri dalykai apibūdinami ar pabrėžiami ges- 
tais. Gestai - tai įvairūs kūno (dažniausiai rankų, pirštų) judesiai. Jei žmogus 
natūraliai nėra linkęs gestikuliuoti, to daryti viešos kalbos metu nerekomen- 
duojama. Kad gestikuliacija būtų stimuliuojama, rekomenduojama kalbos 
metu turėti laisvas rankas, nesuimti jų (priekyje ar už nugaros), nestovėti 
apkabinus tribūnos, nesusikišti rankų į kišenes. Kai rankos yra laisvos, jos 
pačios ima judėti. 


Pasiskirstę grupelėmis po penkis asmenis, kiekvienas iš eilės papasakokite, kaip pagamin- 
ti jūsų mėgstamą patiekalą. Vienas kalbėtojas turėtų kalbėti apie 5 minutes. Po to aptarki- 


te kiekvieno grupės nario gestus, jų dažnumą, pobūdį, poveikį klausytojams. 


Viešoje kalboje svarbi kalbančiojo poza, t. y. bendra kūno padėtis. Tiesi 
kūno laikysena, nuleisti pečiai rodo auditorijai, kad oratorius ramus ir pasiti- 
kintis savimi. Susigūžęs kalbėtojas, priešingai, kelia auditorijai nepasitikėjimą. 
Jei kalbos metu pajuntate, kad stovite nenatūraliai, pasistenkite atsistoti taip, 
kad kūno svoris vienodai pasiskirstytų ant abiejų kojų. 

Kalba turi būti derinama ir su judesiais. Tik tada ji atrodys natūrali. Jude- 
sys - tai viso kūno mobilumas. Jis turi padėti susikaupti ties kalbos perėjimais, 
išskirti idėjas ir pritraukti auditorijos dėmesį prie tam tikrų kalbos aspektų. 
Pasak Alinos Gutauskienės ir Virginijos Pakšienės (2001), viešoje kalboje tu- 
rėtų būti vengiama nemotyvuotų judesių: svyravimo, vaikščiojimo iš vienos 
vietos į kitą, spyruokliavimo, pašokimų ir pan. 

Kalbos metu reikėtų stengtis vengti bet kokių įkyrių veiksmų: lūpų laižy- 
mo, akinių nuėmimo-uždėjimo, kasymosi, žiedų sukiojimo, smakro trynimo, 
šukuosenos taisymosi, žvanginimo raktais ir t. t. Reikia vengti ir dirbtinių 

judesių. Nenatūralumas - teatrališki rankų mostai, skėsčiojimai, vaikščioji- 
mas - tik erzina klausytojus arba blaško jų dėmesį. Neigiamai žiūrovus veikia 
ir kalbėtojas, kuris kaip įkaltas stovi vienoje vietoje ir nepajuda. 

Vis dėlto svarbiausia nepamiršti, kad kūno kalba turi padėti išreikšti min- 
tį, o ne trukdyti. 

Labai dažnai auditoriją pavergia kalbėtojo kalbos stilius ir maniera. Kie- 
kvieno asmens kalbos stilius yra unikalus. Norėdami perduoti mintį kitiems 
mes naudojamės žodžiu, bet žodis nieko „nepasako“, kol šalia jo neatsiranda 
kitų žodžių. Būdas, kuriuo mes žodžius surikiuojame, ir yra mūsų savitas kal- 
bos stilius. Neabejotinai kalbos stilių privalu derinti su tuo, ką, kam ir kur 
kalbame. 

Entuziazmas = tai kalbėjimas uždegančiai, su įkvėpimu, aistra aptaria- 
mai temai. Kai kurios temos iš tiesų yra įdomios, todėl kalbėti entuziastingai 
gana paprasta. Tačiau jei viešos kalbos tema neįdomi, šnekėti su entuziazmu 
sudėtinga. Entuziazmą galima išprovokuoti pamąsčius apie tai, ką jūs nau- 
jo pasakysite klausytojams, kas jiems bus naudinga. Tai, kad galite kitiems 
būti naudingas, gali paskatinti jus pademonstruoti šiek tiek entuziazmo. Kad 
būtų suprantamiau, koks svarbus kalboje yra entuziazmas, pamėginkite įsi- 
vaizduoti, kad į auditoriją įėjęs dėstytojas jums sako: „Aš esu labai laimin- 
gas, kad man teks jums skaityti bendravimo psichologijos paskaitas“ arba: 
„Aš galėčiau daryti bet ką, kad tik man nereikėtų jums skaityti bendravimo 
psichologijos kurso“. Klausytojų požiūris į paskaitas labai priklausys nuo to, 
kiek entuziazmo parodys dėstytojas. Oratoriaus, kalbančio su entuziazmu ir 
įkvėpimu, auditorija klausysis kur kas įdėmiau negu kalbančio be entuziazmo 
(Williams, Ware, 1976). 

Viena svarbiausių entuziazmo išraiškos formų - ekspresyvumas. Ekspre- 
syvumą rodo kalbos stilius, kai kurios balso charakteristikos: garsus ar tylus 
kalbėjimas, balso aukštis, tempas ir t. t. Neekspresyvi kalba yra monotoniška 
(vienodo tempo, garsumo), todėl žodžiai, idėjos ar frazės skamba vienodai ir 
jų neįmanoma atskirti vieno nuo kito. Monotoniška kalba yra neįdomi, mig- 
danti, sunkiai suprantama klausytojams. Pvz., jūs sakote: „Man patinka psi- 
chologijos paskaitos.“ Labai svarbu, kurioje vietoje jūs padėsite loginį kirtį: 


4 


ties „man, „patinka“, „psichologijos“ ar „paskaitos“. Kiekvienu atveju sakinys 

įgis vis kitokią prasmę. Taigi tam, kad jus klausytojai teisingai suprastų, priva- 
lote kalbėti ekspresyviai, suteikdami žodžiams įvairių prasminių atspalvių. 

Paprastai ekspresyvių ir entuziastingų kalbėtojų šneka pasižymi ir sponta- 
niškumu. Spontaniškumas reiškia kalbos gyvumą. Kalba gali būti kruopščiai 
iš anksto apgalvota ir išmokta, bet tik spontaniškai kalbant ji atrodo natūrali. 
Kad kalba būtų spontaniška, nebūtina išmokti visų be išimties kalbos žodžių. 
Svarbiausia prisiminti pagrindines idėjas. Pvz., kažkas jūsų klausia, kaip ke- 
liaujate nuo namų iki universiteto. Kelią jūs puikiai žinote, todėl labai lengvai 
ir spontaniškai galite papasakoti. Spontaniškumą viešoje kalboje galima pa- 
siekti taip pat gerai žinant kalbos turinį, kaip ir kelią į universitetą. 

Efektyvi vieša kalba visada yra sklandi - tai reiškia, kad joje nematyti dve- 
jonių, nėra verbalinių trukdžių, tokių kaip „mee“, „aaaa“, „reiškia“ ir t. t. Kal- 
bos sklandumą reikia sekti stebint savo paties kalbą, mokantis kalbėti. Taip pat 
galima paprašyti draugų, kad jie atkreiptų dėmesį į jūsų kalbos trukdžius. 


Įrašykite savo viešą kalbą arba kalbos repeticiją. Peržiūrėkite vaizdo įrašą ir įvertinkite 
savo kalbos stilių. Ar jūsų kalba buvo entuziastinga, ekspresyvi, spontaniška? Kada ir 


! - kodėl jūsų kalba buvo efektyviausia? Kuriuos kalbos stiliaus elementus būtina tobulinti? 


Kalbų sakymo būdai gali būti gana įvairūs: turint užrašus, atmintinai arba 
iš anksto nepasirengus (ekspromtu). Klausytojams visuomet maloniausia, kai 
oratorius palaiko akių kontaktą ir nuolatos į užrašus nežvilgčioja. Todėl viešos 
kalbos nuo pradžios iki pabaigos nepatartina skaityti iš užrašų. Jeigu oratorius 
per smarkiai jaudinasi ir jaučia, kad be užrašų kalbėti nesugebės, reikėtų at- 
mintinai išmokti bent jau kalbos pradžią. Per tą laiką įtampa paprastai suma- 
žėja ir žmogus vėl gali tapti pats savimi. Tačiau kai kada viešoje kalboje visgi 
galima užrašais pasinaudoti. 

Užrašai - tai viešos kalbos konspektas, sudarytas iš žodžių, frazių ir sun- 
kiai įsimenamos informacijos: citatų, statistikos ir pan. Užrašai paprastai 
būna sudaryti iš raktinių žodžių, padedančių aktyvuoti atmintį. Geriausia, kai 
jų nedaug ir surašyti didelėmis raidėmis taip, kad būtų lengvai perskaitomi. 
Jei numatyta kalbėti apie 5 min., tai užtenka vienos ar dviejų 8 x 12 cm kor- 

telių su užrašais. Jei kalba truks 10 min., gali būti naudojamos nuo dviejų iki 
keturių kortelių. Vienoje jų išdėstomi kalbos tikslai, viena ar dvi skirtos pa- 
grindinei kalbos daliai, ir viena - pabaigai. Jei kalboje yra citatų arba daugiau 
statistinių duomenų, tai jie gali būti surašomi atskirose kortelėse. Repetuojant 
kalbą naudotis kortelėmis reikia taip, kaip bus daroma realiai pristatant kalbą, 
t. y. arba pasidėkite jas ant tribūnos, arba laikykite rankoje. Kartais oratoriai 
pastebi, kad sudėliotos kortelėse mintys taip gerai įsimenamos, kad pristatant 
kalbą jų iš viso nebeprireikia. 

Gana dažnai viešoje kalboje tenka naudoti įvairias vaizdines priemones. 
Kartais kalbėtojai mano, kad nuo jų labiausiai priklauso kalbos sėkmė. Tačiau 
kokybiškos vaizdinės priemonės dar neužtikrina geros kalbos. Pateiksime ke- 
letą patarimų, galinčių padėti paruošti ir efektyviai panaudoti vaizdines prie- 
mones viešoje kalboje (Verderber, Verderber, 2005): 

+ Kruopščiai suplanuokite, kada bus rodomos vaizdinės priemonės. Užra- 
šuose turi būti pažymėtos kalbos vietos, kuriose reikės pateikti vaizdines 
priemones ir kuriose jos jau bus nebereikalingos. Privalu apgalvoti, kaip 
šios priemonės bus pristatomos, kokiais žodžiais. 

Įvertinkite klausytojų poreikius. Jeigu jūsų numatyta vaizdinė priemonė 
nepadeda klausytojams suprasti ar įsiminti informacijos, reikėtų jos at- 
sisakyti. 

Naudokite jas tik tada, kai apie tai kalbama. Vaizdinės priemonės pa- 
prastai traukia klausytojų dėmesį, todėl, pakeitę temą, liaukitės rodę ir 
su buvusia tema susijusias vaizdines priemones, kitaip jos blaškys klau- 
sytojų dėmesį. 

Aptarkite tai, ką rodote. Paaiškinkite klausytojams, ką jie turi matyti, ko- 
kios yra vaizdinės priemonės struktūrinės dalys, kokie skaičiai ar sim- 


boliai joje svarbūs. 
Stenkitės, kad jos būtų gerai matomos visiems. Negalima jų užstoti savo 


kūnu, pateikti mažu šriftu ir pan. 


Kreipkitės į auditoriją, o ne į vaizdinę priemonę. Negalima prarasti akių 
kontakto su auditorija. Kartkartėmis galima žvilgsnį užmesti į priemo- 
nę, bet auditorija - svarbiausia. Apžvelgus ją galima nustatyti, kaip rea- 
guojama į vizualią informaciją. 

+» Būkite atsargūs su siunčiamomis vaizdinėmis priemonėmis. Jei jos keliau- 
ja iš rankų į rankas, apžiūrinėdami siunčiamas priemones žmonės daž- 
nai nebegirdi kalbėtojo. 


Kalbėti viešai būtina, tačiau kiekvieną kartą, kai tenka tai daryti, jaudi- 
namės. Apie viešo kalbėjimo baimę prasitaria bene visi tai darantys žmo- 
nės. Dažniausias su viešu kalbėjimu susijęs klausimas: „Kaip man įveikti 
šią baimę?" 


SUŽINOKIME DAUGIAU 

Kalbėti prieš auditoriją nėra lengva. JAV atlikti tyrimai parodė, kad net mirties baimė 
nublanksta prieš viešo kalbėjimo baimę. Pastovi, įkyri baimė, laukiant ar galvojant 
apie viešą kalbą, kalbant ir net po jos, sukelia įvairius simptomus, nuo kvėpavimo 
ritmo pokyčių iki vėmimo, ir yra vadinama glosotobija (glossophobia). 

Pirmasis šios fobijos simptomus 1899 m. aprašė vokiečių psichiatras E. Krepe- 
linas (E. Kraepelin). Fobijos pagrindą sudaro giliai asmenybėje slypintis nerimas, 
kurį sukelia neišspręsti vidiniai konfliktai, ir žmogaus pastangos išvengti šio ne- 
rimo, mėginant apeiti jį keliantį konfliktą. Fobijos mechanizmo esmė yra nerimo 
perkėlimas nuo pirminės situacijos, sukėlusios baimę, t. y. nuo vidinio konflikto, į 
kitą situaciją, paprastai labiau apčiuopiamą ir konkretesnę. Paprastai žmonės sten- 
giasi apeiti vidinį konfliktą, vengia jo aptarimo, ieško pagalbos specialiose knygose, 
gydosi medikamentais. 

Nustatyta, kad glosofobija gali būti susijusi sa žmogaus ankstyvąja patirtimi, Jau 
darželiuose vaikai dažnai prašomi pasisakyti prieš grupę, ir jeigu jie po to yra kriti- 
kuojami, jeigu jiems sakoma, kad jų mintys kvailos, tai gali sukelti problemų jiems 
viešai pasisakant brandžiame amžiuje. Žmogui gali imti atrodyti, kad jis nėra toks 
geras kalbėtojas kaip kiti, taigi jam gali pritrūkti pasitikėjimo savimi. 

Amerikiečių aktorė ir dainininkė Barbara Straisand (Barbra Streisand) kentė 
nuo glosofobijos. Pirmasis nemalonus su šiuo sutrikimu susijęs atvejis jai nutiko 
1976 metais koncertuojant Niujorko Centriniame parke, kai ji užmiršo kelių dainų 


tekstus. Po šio įvykio dainininkė laikinai nutraukė savo koncertinę veiklą. Ji mėgino 

susitvarkyti su savo tobija: lankėsi pas psichoterapeutą, meditavo, ir laikui bėgant jai 
pavyko tai padaryti. Dainininkė vėl tęsė savo karjerą. Reikia pripažinti, kad įveikti 
glosofobijai jai prireikė 27 metų. 

Šaltiniai: http://www.crikeydirectory.com/pages/pdf/article, 2009 11 01. 


http://articulatebetter.com/glossophobia, 2009 11 01. 


Pradėsime nuo jausmo, kurį patiriame prieš viešai pasisakydami: kai kas jį 
vadina auditorijos baime, drovumu, jauduliu, nerimu ir t. t. Nesvarbu, kaip šis 
jausmas įvardijamas, svarbu, kad jo esmė yra baimė arba nerimas, susijęs su 
vieša situacija, vieša sąveika, viešu pasirodymu. Auditorijos baimės tema ypač 
detaliai domėjosi Džeimsas C. Makroskis (J. C. McCroskey), kuris 1970 m. su- 
kūrė patikimą instrumentą komunikacijos baimei tirti - PRCA (Personal Re- 
port Communication Apprehension). Pastaruoju metu tyrimuose naudojamos 
net kelios šio instrumento versijos. Suprantama, auditorijos baimę galima tirti 
stebint ir analizuojant viešai kalbančio elgesį arba fiksuojant tam tikras ora- 
toriaus fiziologines reakcijas, pvz., širdies plakimo dažnį, kraujospūdį ir t. t. 
Tačiau Makroskis pastebėjo, kad savo, kaip oratoriaus, jausmų ir nuomonių 
apibūdinimas yra tikslesnis nei minėtos metodikos. Pasak šio mokslininko, 
mes galime stebėti kalbančius žmones, kurie jaučia baimę, bet nerodo išorinių 
baimės požymių. Kita vertus, kalbant matuojamos fiziologinės reakcijos gali 
būti gana ryškios, tačiau pats žmogus savo būsenos neapibūdina kaip baimės, 
o vertina ją kaip jaudulį, kuris jam nelabai trukdo. Naudojant PRCA buvo nu- 
statyta, kad JAV apie 15-20 proc. gyventojų būdinga labai stipri ir chroniška 
viešos situacijos baimė. Šie žmonės dažnai bijo ne tik kalbėti prieš auditoriją, 
bet ir kitų komunikacijos formų - tarpasmeninio bendravimo, bendravimo 
grupėje ir pan. Auditorijos baimė dažniausiai yra kognityvinės prigimties. Tai 
reiškia, kad dar iki viešos kalbos oratorius ima nervintis dėl to, kas bus. Audi- 
torijos baimė taip pat yra susijusi ir su somatiniais (kūno) simptomais ir elge- 
siu, nes ji pasižymi tam tikrais objektyviais požymiais: pilvo spazmais, delnų 
prakaitavimu, džiūstančia burna ir t. t. Tokioje situacijoje žmonės kartais ima, 
pvz., skubėti ir kalbą baigia greičiau negu derėtų. 

Norint valdyti baimę reikia prisiminti, kad auditorijos baimė ar baimė 
viešai kalbėti yra visiškai normalus reiškinys. Visi bijo viešai kalbėti, tik baimė 
gali būti labai skirtinga - nuo nežymios iki itin stiprios („jau geriau mirsiu, 
nei kalbėsiu prieš auditoriją“). Daugelis mano, kad būtų gerai visiškai atsi- 
kratyti jaudulio, bet nedidelis jaudulys yra būtinas. Jei žmogus apskritai ne- 
sijaudina kalbėdamas, jo kalba nebūna efektyvi. Kalbant su nedidele jaudulio 
doze, asmuo gali pasirodyti išties gerai. Taigi visiškai atsikratyti viešos kalbos 
baimės nėra reikalo, tiesiog reikia mokėti ją kontroliuoti. 

Baimė, kad auditorija pastebės jūsų jausmus, paprastai nepatyrusiems ora- 
toriams sukelia dar didesnę baimę. Tačiau faktai rodo, kad auditorija paprastai 
mato daug mažiau jaudulio, negu jo patiria pats kalbėtojas (Clevenger, 1959). 

Kuo geriau oratorius pasiruošęs kalbai, tuo mažiau jis patiria baimės. 
Dažnai žmonės kalbėti bijo dėl to, kad nėra gerai pasiruošę, arba dėl to, jog 
mano, kad nėra gerai pasiruošę. Kai asmuo įsisąmonina, kad jis tikrai yra 
kompetentingas, jauduliui ima skirti mažiau dėmesio. 

Kuo didesnė žmogaus viešo kalbėjimo patirtis, tuo mažiau jis nerimau- 
ja. Kalbėdamas žmogus pajunta progresą, įgyja pasitikėjimo ir ima mažiau 
baimintis. Tyrimais nustatyta, kad studentai, išklausę oratorinio meno kur- 
są, viešai kalbėdami mažiau jaudinasi (Rose, Rancer, Crannell, 1993). Patyrę 
oratoriai moka „nudrenuoti“ savo jaudulį. Kaip minėta, šiek tiek jaudulio yra 
naudinga. Taigi svarbiausia, kad baimė dingtų reikiamu metu, t. y. kai jūs im- 
site sakyti kalbą. Pvz., futbolo žaidėjai teigia, kad jų jaudulys paprastai praei- 
na, kai tik jie įbėga į aikštę. Oratoriui svarbu pastebėti, kad jo baimė dingsta 
po kelių frazių, vos tik pavyksta nustatyti auditorijos reakciją. 

Pasiūlysime konkrečių patarimų, kurie galėtų padėti jums suvaldyti savo 
viešo kalbėjimo baimę (Verderber, Verderber, 2005): 

+ Stenkitės kalbėti jums gerai žinoma ir įdomia tema. Jei kalbėti tenka ne- 
įdomia tema, baimė neišvengiama. Jei tema aktuali ir gerai žinoma, pa- 
prastai jos aptarimas žmogui kelia pasitenkinimą. 

+ Raskite laiko gerai jai pasiruošti. Pasiruošimas priklauso nuo to, kiek lai- 
ko skyrėte repetavimui. Jei kalbos konspektą paruošite prieš valandą, 
baimė bus didelė, tačiau jei imsite ruoštis prieš savaitę ir kaip reikiant 
repetuosite, galėsite didžiuotis rezultatu. 

Pasistenkite pasirinkti jums patogią pasisakymo eilę. Aišku, jei kalbėtojų 
yra daugiau ir jūs galite rinktis, kada kalbėti. Kai kuriems žmonėms pa- 
tinka „viską užbaigti iš karto“ t. y. pradėti pirmiesiems, kitiems - pirma 
paklausyti, ką ir kaip kalba kiti. 

Vizualizuokite savo kalbą. Vizualizacija - vienas iš baimės mažinimo 
būdų. Tai susiję su vaizduote. Pradėję ruoštis kalbai, įsivaizduokite save 
ramų, besišypsantį prieš auditoriją, prisiminkite, kad idėjos, kurias pa- 
skelbsite, bus įdomios, kad esate gerai pasiruošę, kad klausytojai nori 
sužinoti, ką jūs pasakysite. Įsivaizduokite pritariamai linkčiojančius 
klausytojus ir aplodismentus po kalbos. Nustatyta, kad žmonės, kurie 
naudojasi vizualizacija, auditorijos baimę įveikia gana lengvai (Ayres, 
Hopt, Ayres, 1994). 

Susikurkite pozityvią nuostatą. Pvz.: „Aš džiaugiuosi, kad galiu išsakyti 
savo požiūrį ; „Aš kruopščiai pasiruošiau kalbai, todėl man turi puikiai 
sektis“. Tokios nuostatos padės jums geriau nusiteikti. Aišku, tai nėra 
panacėja, bet mąstymą jos pakreipia pozityvia linkme. Jeigu jaučiate, 
kad pokalbyje su savimi mintys krypsta į neigiamą pusę, pasistenkite 
jas atremti. 

Prieš pradėdami kalbą padarykite kelių sekundžių pauzę. Stebėdami au- 
ditoriją ir palaikydami akių kontaktą giliai įkvėpkite - tai gali padėti su- 
reguliuoti jūsų kvėpavimo ritmą. Tardami pirmąsias frazes pasistenkite 
šiek tiek pajudėti. Kartais užtenka kelių judesių ar žingsnių, kad baimė 
praeitų. 


| 
| 
| 
| 





7.4 pav. Viešos kalbos baimė 

Viešo kalbėjimo baimė, jaudulys yra natūralūs dalykai. Tačiau blogai, kai 
nerimas virsta panika. Būna atvejų, kad kalbėtojas sutrinka taip, kad iš viso ne- 
mąsto, apie ką šneka. Taigi oratoriaus viešo kalbėjimo baimė tampa problema, 
kai ji kalbėtoją „išmuša iš vėžių , pvz., oratorius taip stipriai bijo, kad negali 
užbaigti kalbos iki galo. Efektyvus būdas viešo kalbėjimo baimei įveikti - kuo 
dažniau viešai kalbėti. Kuo dažniau kalbi - tuo mažiau jaudiniesi. Svarbiausia 
prisiminti, kad oratoriumi ne gimstama, o tampama. Taigi bijantiems kalbėti 
patartina eiti į oratorinio meno, debatų klubus ir pan. Bet jeigu baimė vis 
vien nugali, reikia ieškoti pagalbos. Įveikti stipriam nerimui ir baimei naudo- 
jami du efektyvūs psichologinės pagalbos būdai. Pirmasis — sisteminė desen- 
sibilizacija. Tai būdas, kai sukeliantis baimę stimulas kartojamas daug sykių 
ir kiekvieną sykį jis susiejamas su tam tikrais maloniais dalykais (teigiamu 
pastiprinimu). Antrasis - kognityvinis restruktūravimas, kai žmogus išryškina 
savo nelogiškus samprotavimus ir formuoja adekvatesnius realybei. 

Bet prieš ieškant psichologinės pagalbos, reikia prisiminti, kad žmonių, 
kurie iš tiesų nesugeba viešai kalbėti, yra labai mažai. 


„Pasišnekėkite su keliais pažįstamais žmonėmis, kurie nuolatos viešai kalba (politikais, 
teisininkais, dėstytojais, verslininkais ir pan.). Paklauskite, kas jiems kelia baimę ir kas 
padeda ją įveikti viešai kalbant. Išsiaiškinkit, kaip jie įveikia nerimą ar baimę. Kokios 


priemonės galėtų tikti jums? 


Viešos kalbos vertinimo kriterijai. Geras oratorius turi ne tik mokėti sakyti 
kalbą, bet jam privalu mokėti ir klausytis bei kritiškai analizuoti kitų žmonių 
sakomas viešas kalbas. Edukaciniu požiūriu, išmokus klausytis, galima gerai 
suprasti, kuri oratoriaus kalba yra efektyvi, o kuri - ne, kokius metodus taiko 
oratorius ir kuriuos iš jų galima pritaikyti vėliau savo kalboje. 

Kalbos analizė priklauso nuo konteksto (informacinės kalbos efektyvu- 
mas iš esmės skiriasi nuo įtikinančios kalbos efektyvumo). Esmė ta, kad kalba 
visada bus laikoma efektyvia, kai yra turininga, gerai suplanuota ir efektingai 
pateikta. Todėl kiekvienos viešos kalbos vertinimas gali vykti pagal viešos kal- 
bos kritinio vertinimo bendruosius aspektus. 

Viešos kalbos efektyvumą galima vertinti remiantis trimis kokybės aspek- 
tais: kalbos turiniu, organizavimu ir pristatymu. Tai gana paprasta atlikti at- 
sakant į klausimus. 


Kalbos turinys 

1. Ar aiškus kalbos tikslas? 

2. Ar oratorius pateikė tikslią informaciją? 

3. Ar oratorius naudojo įvairią vaizdinę medžiagą? 

4. Ar vaizdinės priemonės buvo adekvačios kalbos turiniui? 

5. Ar tinkamai vaizdinės priemonės buvo naudojamos? 

6. Ar kalbėtojas su auditorija užmezgė kontaktą? 

7. Ar pritaikė kalbą pagal auditorijos interesus, žinias, nuostatas? 


Kalbos organizacija 

1. Ar kalba patraukė klausytojų dėmesį? 

2. Ar įžanga natūraliai perėjo į pagrindinę kalbos dalį? 

3. Ar buvo aiškūs pagrindiniai teiginiai? 

4. Ar teiginiai buvo vienas su kitu susiję? 

5. Ar buvo nuoseklūs perėjimai nuo vieno prie kito kalbos punkto? 
6. Ar pabaiga sujungė kalbą į visumą? 


Kalbos pristatymas 

1. Ar kalba buvo aiški? 

2. Ar buvo kalbama su entuziazmu? 

3. Ar oratorius buvo pakankamai ekspresyvus? 

4. Ar kalba buvo spontaniška? 

5. Ar kalba buvo sklandi? 

6. Ar kalbėtojas su klausytojais palaikė akių kontaktą? 
7. Ar tarimas ir artikuliacija buvo tinkami? 

8. Ar buvo tinkama oratoriaus poza? 

9. Ar adekvatūs buvo oratoriaus judesiai? 

Apibendrinant galima teigti, kad viešai kalbėti nėra paprasta, nes reika- 
lavimai viešai kalbai, kaip matote, yra nemenki. Tačiau tai yra galimybė būti 
išgirstam, galimybė paveikti auditoriją, kad klausytojai neliktų abejingi: pri- 
tartų, pasipiktintų, susidomėtų; tai galimybė didelei auditorijai išsakyti savo 
idėjas, nuomonę, argumentus ir pan. Viešas kalbėjimas lavina mąstymą, ska- 
tina pasitikėjimą savimi, padeda ugdyti asmenybę, moko bendrauti su audito- 
rija. Viešas kalbėjimas yra menas, kurio mokytis verta visą gyvenimą. 


PAMĄSTYKITE 
1. Kaip prieš viešą kalbą nustatyti auditorijos nuostatas, interesus ir žinias? 
2. Kokie skiriami oratorių tipai ir kodėl juos svarbu žinoti? 
3. Kaip nuspręsti, ar gerai paruošta medžiaga viešai kalbai? 
4. Kaip fizinės ir psichologinės sąlygos daro įtaką kalbos efektyvumui? 
5. Kaip įvertinti, ar vaizdinės priemonės parengtos gerai? 
6. Kokie kalbos elementai yra tinkami viešai kalbai ir kokius jūs paprastai savo kalboje 
vartojate? 
„ Kodėl reikia repetuoti kalbą; kuo skiriasi repetuota kalba ir kalba, sakoma ekspromtu? 


—] 


8. Kaip jūs asmeniškai didinate tarpusavio supratimą su auditorija? 
„9. Kokius auditorijos baimės įveikimo būdus galėtumėte pritaikyti sau? 
10. Kokiais kriterijais vertinamas kalbos efektyvumas? 

8. Nežodinis bendravimas 


Šypsena - tai pinigai, kurių nereikia keisti keliaujant per pasaulį. 
AUTORIUS NEŽINOMAS 


+ Kodėl labiau tikime kūno siunčiamais ženklais nei žodžiais? 
+ Kaip atpažinti meluojantį žmogų? 

+ Kodėl neįmanoma sukurti gestų žinyno? 

+ Ką galime spręsti iš žmogaus eisenos? 


Turbūt ne kartą esame patekę į gana keblią situaciją, kai negalėjome su- 
prasti, ką iš tikrųjų mums nori pasakyti pašnekovas. Kitaip tariant, tai, ką iš- 
girsdavome iš kalbėtojo lūpų, mūsų kažkodėl neįtikindavo. „Negaliu paaiškinti 
kodėl, bet žinau, kad jis meluoja“; „intuicija kužda nepasitikėti tuo žmogumi“; 
„kažkoks šeštas jausmas verčia mane atsisakyti pasiūlymo“ - tokie ir panašūs 
pašnekovo nuogąstavimai rodo, kad jis analizuoja ne tik bendravimo partne- 
rio sakomus žodžius. Tuo pat metu, dažniausiai nesąmoningai, analizuojamas 
ir tų žodžių „apvalkalas“ - balso intonacija, kalbėjimo tempas, daromos pau- 
zės, žodžius lydinti mimika, gestikuliacija, kūno poza, pasirenkamas atstumas, 
rankos paspaudimo savitumas ir daugelis kitų dalykų. Visa tai vadinama nežo- 
diniais (neverbaliniais) ženklais. Jiems ir yra skirtas šis skyrius. 


8.1. Nežodinio bendravimo samprata 


Nežodinius ženklus žmonės siunčia vieni kitiems dažniausiai nesąmoningai, 
nevalingai. Būtent todėl jie leidžia suprasti tikruosius pašnekovo jausmus ir 
mintis. Evoliucijos požiūriu neverbalinė komunikacija yra daug senesnė nei 
verbalinė. Kalbos kilmės teorijos neverbalinę komunikaciją vertina kaip da- 
bartinės kalbos atsiradimo pagrindą. 

SUŽINOKIME DAUGIAU 

Žmonės ir beždžionės naudoja tuos pačius gestus. „Natūrali komunikacija tarp 
primatų, ypač gestikuliacija, - tai raktas, padėsiantis įminti kalbos kilmės mįslę“, - 
taip teigia Atlantos universiteto mokslininkai E. Pollik ir E De Vaal. Stebint 47 
beždžionės (šimpanzes ir bonobo), nustatyta, kad neapmokyti primatai naudoja 31 
gestą ir tik 18 signalų balsu ir mimika, Be to, balso signalai labiau susiję su emoci- 
jomis, o gestai naudojami laisviau viso bendravimo proceso metu. Taip pat pastebėta, 
kad beždžionės linkusios mėgdžioti ir yra labai imlios gestų mokymuisi. Pastaruoju 
metu Krasnojarsko (Rusija) zoologijos sode gyvenanti šimpanzė Džonas, kuri buvo 
atvežta iš ją auginusių maskviečių šeimos, gestais moka paprašyti valgyti, gerti, įjungti 
šviesą, televizorių, pasibučiuoti pasisveikinant, netgi atsiprašyti už nusižengimus. 


Šaltinis: Interfaks-jug, 2008 03 02. 


8.1 pav. Atidus nežodinių ženklų stebėjimas leidžia 
pamatyti ir suprasti daugiau, nei žmogus pasako žodžiais 


Kad galima bendrauti be žodžių, buvo žino- 
ma jau nuo senų laikų. Vienas ryškiausių pavyz- 
džių - senovės graikų kaukių teatras. Aktoriai 





vaidindami keisdavo kaukes, kuriose buvo vaizduojamos 

sustingusios emocijos - baimė, džiaugsmas, pyktis ir t. t. (Žr. 8.2 pav.). 
Šiais laikais Afrikos ir Pietų Amerikos gentys 
taip pat dėvi kaukes ritualų metu skausmui ar 
malonumui išreikšti. 


8.2 pav. Nežinomo menininko IV-V a. pr. Kr. sukurta 
kaukė graikų tragedijos teatrui. Šiuo metu ji saugoma 
viename iš Berlyno (Vokietija) valstybinių muziejų 

Panašiu metu buvo parašytas turbūt pirmasis veikalas, skirtas vidinių bū- 
senų išraiškų analizei - Aristotelio „Fiziognomika“. Aristotelis turėjo daugybę 
sekėjų: žymiausi jų - viduramžiais gyvenęs Avicena (Ibn Sina-Avicena), Re- 
nesanso epochoje - Leonardas da Vinčis (Leonardo Da Vinci), vėliau - Fran- 
sis Bekonas (Francis Bacon), Johanas Kasparas Lavateras (Johann Kaspar La- 
vater). Ir nors fiziognomikos negalima laikyti žinių sistema, tačiau jos indėlis 
analizuojant žmogaus nežodinį elgesį yra nemenkas. Beje, jūs turbūt atkrei- 
pėte dėmesį, kad kol kas buvo kalbama tik apie statiškyų neverbalinių ženklų 
tyrinėjimo ištakas - kaukes, senovės graikų skulptorių ir dailininkų darbus ir 
pan. Tačiau daug svarbesni yra dinaminių nežodinio elgesio komponentų — 
gestų, mimikos, pozų, vokalinių charakteristikų ir kt. - tyrinėjimai. Biologas 
Čarlzas Darvinas (Charles Darwin) gali būti laikomas nors ir ne pirmuoju, 
tačiau reikšmingiausiu mokslininku, davusiu atskaitos tašką nežodinio elge- 
sio tyrinėjimų istorijoje. 


ČARLZAS DARVINAS (Charles Darwin) 
1809-1882 


XIX a. pabaigoje dar nebuvo vartojama sąvoka „nežodinis 
elgesys" - Darvinas vadino tai „pojūčių, emocijų išreiški- 





mu“. Šiai temai buvo skirtas jo veikalas „Žmogaus ir gyvū- 
nų emocijų raiška“ (1872). Lygindamas ekspresyvų gyvūnų ir žmonių elgesį 
panašiose emocijas keliančiose situacijose, mokslininkas nustatė, kad šios re- 
akcijos yra neįtikėtinai panašios. 


XX a. nežodiniu elgesiu daugiausia domėjosi ir jį tyrinėjo psichologai. Bū- 
tent jie aprašė, klasifikavo ir atsakė į daugelį neatsakytų klausimų apie nežodi- 
nį bendravimą. Ir būtent psichologai pirmieji pastebėjo, kad nežodiniai žen- 
klai - tai ne tik paprasti emocijų palydovai, kaip manė Darvinas. Nežodiniai 
ženklai atlieka ir bendravimo funkciją, t. y. jais galima pranešti, paveikti. Kitaip 
tariant — tai kalba, kurioje nėra žodžių, tačiau ji pilna ekspresijos. 

Michaelis Argailas (Argyle, 1988) skiria tokias nežodinio bendravimo 
funkcijas: 


Nežodinio bendravimo samprata 223 





8.3 pav. Stebėdami naminių gyvūnų elgesį galime užfiksuoti 
labai žmogiškų emocijų raiškos būdų: šypseną, liūdesį... 


leidžia išreikšti emocijas; 


leidžia išreikšti tarpasmenines nuostatas; 

+ lydi žodinę kalbą ir leidžia pašnekovams geriau suprasti vienas kitą; 

+ padeda atskleisti save kaip asmenybę; 

išlaiko nusistovėjusius ritualus (pvz., pasisveikinimo, atsisveikinimo gestai). 





8.4 pav. 
- Aš alkana, einam valgyti! 
- Šaunu, einam! 
Tačiau toks pokalbis gali vykti ir vien gestais. 

Pirmoji knyga, skirta nežodiniams bendravimo aspektams, pasirodė tik 
prieš keturis dešimtmečius (Fast J., Body language, New York: M. Evans, 1970). 


ALBERTAS MERABIANAS (Albert Mehrabian) 
g. 1939 


Dabartiniai eksperimentiniai tyrimai, atlikti profesoriaus 
Alberto Merabiano (Albert Mehrabian), rodo, kad būtent 
nežodiniai signalai perduoda didžiąją dalį žmogaus siun- 





čiamos informacijos: gestais ir kūno pozomis perduodama 55 proc., balso 
charakteristikomis - 38 proc., o žodžiais, kuriems mes skiriame tiek reikš- 
mės, - tik 7 proc. (žr. 8.5 pav.). 


2 gestai, mimika 
mm balsas 
r“ žodžiai 





8.5 pav. Nežodinių signalų reikšmė, perduodant informaciją, yra labai didelė 


Kaip tik todėl būtina išmokti kuo tiksliau dekoduoti kūno kalbą. Tai ne- 
sunku padaryti, kai nežodinis ženklas yra vienareikšmis, pvz., žmogus ranka 
rodo kryptį, kur jums reikia eiti. Tačiau didesnė siunčiamų signalų dalis gali 
būti atkoduojama įvairiai, pvz., jei žmogus nusišypsojo, jūs galite pagalvoti: 
1) aš jam patikau; 2) jis yra draugiškas, gerai išauklėtas; 3) jis geros nuotaikos; 
4) jis tuoj ko nors manęs paprašys ir t. t. Taigi ar interpretacija bus teisinga, 
priklausys nuo jūsų gebėjimo įvertinti kontekstą, nuo pastabumo, nuo jūsų 
nuotaikos tuo metu, nuo turimų psichologijos žinių. 

8.2. Nežodiniai ženklai 


8.2.1. AKIŲ KONTAKTAS 


Ne veltui sakoma, kad akyse atsispindi žmogaus siela - kartais žvilgsnis iš- 
duoda žmogaus ketinimus gerokai anksčiau nei jo sakomi žodžiai ar daromi 
poelgiai. Žvilgsnis gali būti dėmesingas, koketiškas, įžūlus, niekinantis, įta- 
rus, meilus ir t. t. Turbūt pastebėjote, kad susitikę žmonės trumpą akimirks- 
nį žvelgia vienas kitam į akis, o tada nusuka žvilgsnį į šalį. Vienareikšmiškai 
sunku tai paaiškinti, tačiau gali būti, kad būtent taip įvertinama tarpusavio 
pasitikėjimo galimybė, atvirumas. Ir priešingai - žvilgsnio užlaikymas susiti- 
kimo pradžioje gali reikšti norą dominuoti. Beje, toks pat užlaikytas žvilgsnis 
susitikimo pabaigoje arba svarbesniais pokalbio momentais gali turėti jau vi- 
sai kitokią reikšmę, pvz., „aš pasitikiu tavimi“. 
Psichologai skiria keletą žvilgsnio tipy: 

1. Oficialus (dalykinis) žvilgsnis. Įdėmiai žiūrima į pašnekovo akis, žvilgs- 
nis tik retkarčiais atitraukiamas - taip sulaukiame didžiausio dėmesio bei 
priverčiame partnerį susikaupti. Šis žvilgsnis tinka derybų metu, kritikuo- 
jant pavaldinį ir pan. 

2. Socialinis (draugiškas) žvilgsnis. Bendraujant žiūrima į pašnekovą, ta- 
čiau žvilgsnis nėra griežtai fokusuojamas į akis, t. y. labiau žiūrima į pa- 
šnekovo veidą. Tai leidžia įvertinti ne tik sakomus žodžius, bet ir veide 
atsispindinčias emocijas. 

3. Intymus žvilgsnis. Šis žvilgsnis dažnai vadinamas „išplaukusiu“, „lyg pro 
dūmus“, kitaip tariant, yra nesutelktas, slystantis. 


Akių kontaktas atlieka daug funkcijų: 

+ rodo, kad mes atidžiai klausome pašnekovo; 

+ rodo, kokias emocijas išgyvename: įsiūtį, baimę, meilę ar pan.; 

+ padeda patikrinti, kokį poveikį pašnekovui padarė mūsų žodžiai; 
+ kontakto intensyvumas rodo dominavimo lygmenį. 

Daug nežodinės informacijos perteikia akių kontakto trukmė. Pastebėta, 
kad akių kontaktas būna ilgesnis, jei aptariama tema yra maloni pašnekovams, 
taip pat jei norime daryti įtaką kitam žmogui arba jeigu esame nuoširdžiai 
suinteresuoti kito žmogaus reakcija, komentarais. Akių kontaktas trumpėja, 
kai aptariamos temos kelia diskomfortą, kai tema arba pašnekovas mūsų ne- 
domina, kai mums gėda arba mes stengiamės ką nors nuslėpti. Pastebėta, kad 
esame linkę pasitikėti kitu žmogumi, jeigu akių kontakto trukmė užima ne 
mažiau nei 60-70 proc. pokalbio. Taip pat nustatyta, kad pokalbio metu kal- 
bantis žmogus mažiau laiko skiria akių kontaktui - vidutiniškai apie 40 proc, 
o klausantis žmogus - net apie 70 proc. pokalbio laiko (Knapp, Hall, 1992). 
Beje, nežiūrėjimas į akis nebūtinai reiškia melavimą, patiriamą emocinį dis- 
komfortą ar pan. Žvilgsnio nukreipimas į šoną gali reikšti ir informacijos, 
kurią perduoda kitas asmuo, perteklių - mums reikia apmąstyti, ką būtent 
pašnekovas norėjo mums pasakyti (Bittner, 1988). Taip pat tai gali reikšti pra- 
šymą nepertraukti, nes pašnekovas dar ne viską pasakė. Tačiau jei žvilgsnio 
nukreipimas dažnai kartojasi, tai gali rodyti pašnekovo nesutikimą su jumis, 
taip pat tai gali būti ženklas, jog pokalbis darosi neįdomus ir pašnekovas no- 
rėtų jį baigti. 

Nustatyta tam tikra priklausomybė tarp bendraujančiųjų akių kontakto 
ir atstumo: kuo didesnis atstumas tarp žmonių, tuo žvilgsniai dažnesni ir il- 
giau trunkantys. Ir priešingai: pvz., lifte nepriimta žiūrėti vieni kitiems į akis. 





8.6 pav. Sakoma, kad net patyrę žaidėjai neretai pralaimi, 
jei jų varžovai akis slepia po tamsiais akiniais 

Tam tikrą nežodinę informaciją perduoda ir akies vyzdžio pokyčiai. Akių 
vyzdžio išsiplėtimas dažniausiai būna susijęs su pozityviais jausmais, domėji- 
musi pašnekovu arba situacija (beje, taip gali būti ir dėl vaistų, narkotikų: 
marihuanos, kokaino, vartojimo). Akių vyzdžio susitraukimas sietinas su ne- 
gatyvia informacija, neigiamu požiūriu į pašnekovą arba į situaciją (arba dėl 
heroino, morfijaus vartojimo). 

Bendraudami su užsieniečiais, nepamirškite apie skirtingas įvairių tautų 
žvilgsnio fiksavimo tradicijas. Pvz., japonai vengia tiesaus žvilgsnio į pašne- 
kovo akis - jie greičiausiai žiūrės į jūsų apykalę, kaklaraištį ar pan. Tai japonų 
dalykinio bendravimo norma. Arabai, priešingai, palaiko intensyvų akių kon- 
taktą. Švedai, bendraudami tarpusavyje, daug dažniau žvelgia vienas į kitą nei 
du tarpusavyje bendraujantys anglai. 


SUŽINOKIME DAUGIAU 

Žmonės, priklausantys skirtingoms kultūroms, skirtingai „skaito“ ir veido išraišką. 
Glazgo universiteto mokslininkų atliktas tyrimas paneigia įsitikinimą, kad mimika 
yra universalus dalykas. 

Kaip praneša portalas bbc.co.uk, tyrime dalyvavę azijiečiai pripažino, kad jiems 
sunkiau atskirti tam tikras išraiškas. Jie dažniau nei vakariečiai baimės išraišką įver- 
tindavo kaip nuostabą, o pasibjaurėjimą - kaip pyktį. 

Anot tyrėjų, tokius skirtumus lemia tai, kad skirtingų kultūrų atstovai, interpre- 
tuodami mimiką, žiūri į skirtingas veido dalis. Pvz., žmonės iš Rytų Azijos dažniau 
dėmesį kreipia į akis, o iš Vakarų - į visą veidą, įskaitant ir akis, ir burną. 26-iems 
tyrime dalyvavusiems žmonėms - kilusiems iš Rytų Azijos ir Vakarų — buvo paro- 
dyti septyni standartiniai veidai, atspindintys septynias emocijas: laimingas, liūdnas, 
neutralus, piktas, išsigandęs, nustebęs ir pasibjaurėjęs. Mokslininkai panaudojo spe- 
cialius prietaisus, kad nustatytų, kur link krypsta tiriamųjų akys. Išvadose pažymėta, 
kad akių išraiška dažnai būna nevienareikšmė, todėl vien jas šifruodami žmonės gali 
sutrikti ir supainioti emocijas. 

Dėl tokių skirtumų net vadinamosios šypsenėlės, naudojamos rašant elektroni- 


nius laiškus, trumpąsias žinutes ar tekstus internete, turi skirtingą grafinį vaizdą: 

Laimingas: Vakaruose :-) Rytuose (A A) 
Liūdnas: Vakaruose :-( Rytuose (; ;) arba (T T) 
Nustebęs: Vakaruose :-0 Rytuose (0.0) 


Šaltinis: „Rytiečiai ir vakariečiai veido išraišką „skaito“ skirtingai“, www.delfi.lt, 


2009 08 15. 


8.2.2. VEIDO IŠRAIŠKA 


Mimika - tai tam tikrų veido raumenų susitraukimas, kuris perteikia žmo- 
gaus emocinę būseną arba reakciją į pašnekovo sakomus žodžius, daromus 
veiksmus ar pan. 


8.7 pav. Veide gali atsispindėti 
apie 5000 emocijų 





Skirtingoms emocijoms reikšti naudojamos skirtingos veido dalys: pvz., 
pastebėta, kad akys ir akių vokai yra geriausi baimės indikatoriai (kai mes iš- 
sigąstame, išplečiame akis); nosies sparneliai ryškiausiai reaguoja į pyktį; pra- 
žiota burna paprastai informuoja mus apie žmogaus nenuovokumą; laimės 
išraišką geriausiai atspindi burna ir skruostai, tačiau akys ir akių vokai irgi 
atlieka svarbų vaidmenį. Antakių pakėlimas gali rodyti skirtingas reakcijas: 
nepasitikėjimą rodo aukštai pakelti antakiai, nuostabą - pusiau pakelti, sumi- 
šimą ar susirūpinimą - pusiau nuleisti, pyktį - visiškai nuleisti. 

Pasirodo, veido išraiška turi įtakos ir mūsų gebėjimui suvokti pasaulį. Į tai 
buvo atkreipęs dėmesį dar Čarlzas Darvinas. Jis pastebėjo, kad įvairiose, net 

labai skirtingose, kultūrose stebimos vienodos veido išraiškos (pvz., išplės- 
tos akys išgyvenant baimę) gali rodyti, jog tai turi būti tikslinga evoliucijos 
prasme (pvz., išplėstos akys leidžia tiksliau suvokti išorės dirgiklius). Toronto 
universiteto (Kanada) doktorantas Jošua M. Suskindas (Joshua M. Susskind) 
kartu su kolegomis patikrino šią hipotezę. 


JOŠUA M. SUSKINDAS (Joshua M. Susskind) 
g. 1976 


Pirmo eksperimento metu tiriamieji turėjo ekrane paste- 
bėti atsiradusį tašką. Antro eksperimento metu reikėjo 





kuo greičiau pervesti žvilgsnį tarp dviejų vienas nuo kito 
nutolusių per 30 cm taškų. Vieni šiuos eksperimentus turėjo atlikti neutralia 
veido išraiška, kiti - imituodami baimę: išplėstomis akimis, pražiota burna, 
išplėstomis šnervėmis. Buvo nustatyta, jog abiem atvejais baimės grimasa pa- 
aštrindavo tiriamųjų suvokimą ir jie užduotis atlikdavo greičiau nei tiriamieji 
neutralia veido išraiška. Plačiai išplėstos akys leido operatyviai pastebėti regė- 
jimo lauke atsiradusį objektą bei pervesti žvilgsnį nuo vieno objekto prie kito, 
išplėstos šnervės aprūpindavo smegenis didesniu deguonies kiekiu be papil- 
domų pastangų (Susskind J. M., Lee D. H., Cusi A., Feiman R., Grabski W. X 
Anderso K. A., 2008). 

Alfredas Byrachas (Altred Bierach) teigia, kad tikros emocijos veide atsi- 
spindi pirmiau nei žodžiai, o dirbtinės pasirodo kartu su žodžiais arba po jų. 
Šis psichologas detalizuoja, kaip emocijos atsispindi veide, kai jos yra tikros 
ir neslepiamos: 

+ Laimė: akys juokiasi, viršutiniai vokai - pakelti, antakiai - nuleisti, bur- 

na - „u“ raidės formos, dažnai demonstruojami dantys. 

+ Pasibjaurėjimas: kaktoje - skersinės raukšlės, nusitęsiančios iki nosies, 
antakiai - nuleisti, apatiniai vokai - pakelti, gilios raukšlės nuo nosies 
sparnelių iki lūpų kampučių. 

» Baimė: antakiai - pakelti, suraukti, akys - plačiai atmerktos, apatiniai 
akių vokai - įtempti, burna - „patraukta“ atgal. 

+ Nuostaba: antakiai - pakelti, kaktoje - išilginės raukšlės, akys - atmerk- 
tos ar net išplėstos, burna - suglebusi, dažnai pravira. 

» Pyktis: antakiai - suraukti ir nuleisti žemyn, kaktoje - horizontalios 
raukšlės, viršutiniai akių vokai - nuleisti žemyn, akys virsta plyšeliais, 
lūpos - arba suspaustos, arba burna atvira, keturkampė. 

+ Liūdesys: antakiai - suraukti, vidinė jų pusė šiek tiek pakelta į viršų, vo- 
kai - nuleisti žemyn, lūpos - ištemptos, burna - sučiaupta, lūpų kampu- 
čiai nuleisti. 








Nežodinio 
bendravimo 





8.8 pav. Neretai apie nežodinius ženklus teoriškai žinome daug, 
tačiau kasdienėse situacijose tų žinių nepanaudojame... 


Turbūt universaliausia veido išraiška galima laikyti šypseną. Ji vienodai 
suprantama visose šalyse, visose kultūrose. Tai efektyviausia bendravimo 


forma, tai pats geriausias komplimentas, kurį jūs galite dovanoti savo bend- 
ravimo partneriui. 


SUŽINOKIME DAUGIAU 


Psichologai atrado, kad šypsenos intensyvumas senose nuotraukose gali padėti nu- 


spėti, kaip vėliau klostysis asmens santuoka, — rašo portalas LiveScience.com. 

Atlikdami pirmą bandymą, tyrėjai peržvelgė žmonių nuotraukas universitetų al- 
bumuose ir įvertino jų šypsenos intensyvumą skalėje nuo 1 iki 10. Nė vienas iš tų, 
kurie pateko tarp 10 proc. intensyviausią šypseną turinčių dalyvių, vėliau gyvenime 
nebuvo išsiskyręs. Tuo tarpu atsidūrę tarp 10 proc, dalyvių, kurie buvo įvertinti že- 
miausiais balais, skyrybas išgyveno 25 proc, 

Antrajame bandyme tyrėjų komanda paprašė vyresnių nei 65 metų žmonių pa- 
teikti savo vaikystės nuotraukų (vidutinis amžius jose siekė 10 metų). Įvertinę šypse- 
nas šiose fotografijose, tyrėjai nustatė, kad iš labiausiai besišypsančiųjų vėliau išsisky- 
rė 11 proc., o iš labiausiai susiraukusių tokių buvo 31 proc. 

Bendri rezultatai sufleruoja, kad nuotraukose susiraukę asmenys su antrosiomis 
pusėmis išsiskiria penkiskart dažniau nei tie, kurie šypsosi. Nors rezultatai įspūdingi, 
analitikai sako negalintys nurodyti, kas konkrečiai juos lemia. 

„Galbūt šypsena reiškia pozityvų požiūrį į gyvenimą. Arba galbūt besišypsan- 
tieji patraukia kitus laimingus žmones ir toks derinys turi daugiau galimybių lemti 
laimingą vedybinį gyvenimą. Mes tikrai nežinome, kas tai lemia, - sako studijos va- 
dovas DePauw universiteto Indianoje psichologas M. Herensteinas. 

Jis priduria svarstęs ir kitus paaiškinimus, pavyzdžiui, galimybę, kad besišyp- 
santys asmenys turi daugiau draugų, o didesnis artimų žmonių ratas padeda išlaikyti 

„gerus santykius ir santuokoje. Taip pat svarstytas ir toks paaiškinimas, kad tie, kurie 
šypsosi liepti fotografo, yra labiau linkę paklusti, o tai irgi galėtų palengvinti vedybinį 
gyvenimą. 

Taigi jei norite sužinoti, kiek truks jūsų santuoka, žvilgtelėkite į savo antrosios 
pusės atvaizdą klasės ar universiteto albume. 

Šaltinis: „Santuokos sėkmę galima įspėti iš klasės albumo nuotraukos“, www, 
s0s03.lt, 2009 04 15. 


Šypsena, kaip ir visos bendravimo priemonės, išreiškia visą jausmų spek- 
trą - ji gali būti draugiška, ironiška, pašaipi, niekinanti, prašanti ir t. t. Šypse- 
na, kai šiek tiek matomi viršutiniai dantys, laikoma draugiškesne nei įprasta 
šypsena. Tačiau paprastai tokios šypsenos nereikėtų demonstruoti pirmojo 
susitikimo metu, nes ji gali sukelti priešingą reakciją ir bendravimo partnerio 
nepasitikėjimą. Ypač plati šypsena, kai burna būna šiek tiek pravira ir matosi 

abi dantų eilės, dažniausiai pasitaiko tarp draugų, vakarėliuose, juokaujant, 
tačiau nerekomenduojama per pirmąjį susitikimą. 

Kūdikio šypsena ne vien sušildo motinos širdį, bet ir įjungia jos smege- 
nyse pasitenkinimo centrus. Daktarė L. Stratern (L. Strathearn) iš Hiustono 
Bayloro medicinos koledžo kartu su bendradarbiais ištyrė 28 pirmą kartą 
vaikus gimdžiusias ir 5-10 savaičių kūdikius auginančias mamas. Motinų 
smegenys buvo skenuojamos magnetinio rezonanso tomografu (MRT), kai 
jos žiūrėdavo į savų arba svetimų kūdikių nuotraukas. 

Mokslininkai nustatė, kad, motinoms žvelgiant į savų kūdikių veidus, 
smegenyse esantys su pasitenkinimo pojūčiu siejami centrai tyrimo metu 
pašviesėdavo. Šią reakciją sukeldavo suintensyvėjęs tų smegenų sričių aprū- 
pinimas krauju. Motinoms žvelgiant į savų kūdikių veidus taip pat buvo sti- 
muliuojami mąstymo, judėjimo, elgsenos ir emocijų centrai. Įdomu, kad tos 
pačios sritys aktyvuodavosi ir atliekant eksperimentus, susijusius su priklau- 
somybės nuo kvaišalų tyrimais. Pasak Stratem, besišypsantis kūdikio veidas 
jo motiną veikia tarsi natūralus narkotikas. Motinos daug stipriau reaguoda- 
vo į savo, o ne į nepažįstamo kūdikio veido atvaizdą. O štai atspindinčios liū- 
desį arba neutralios veido išraiškos (ne tik svetimų, bet ir savų vaikų) sukėlė 
kur kas mažesnę reakciją. 


SUŽINOKIME DAUGIAU 

Kuo plačiau šypsosies, kuo gilesnės raukšlės susidarys aplink akis, tuo, tikėtina, ilgiau 
gyvensi. E. Abelio vadovaujami mokslininkai iš Wayne State universiteto ištyrė 230 
JAV Didžiosios beisbolo lygos žaidėjų nuotraukas nuo 1950 metų ir sugrupavo jas 
pagal šypsenų tipą. Žaidėjai suskirstyti į nesišypsančius, kuomet jie visiškai rimtai 
žvelgė į totokamerą, šiek tiek besišypsančius, kai šypsniui naudojami tik aplink burną 
esantys raumenys, ir besišypsančius pilna burna, kai šypsomasi burna ir akimis, o abu 
skruostai pakelti. Žaidėjų nuotraukos paimtos iš 1952 m. beisbolo registro, kuriame 
nurodyti ne tik žaidėjų vardai, bet ir jų gimimo metai, kūno masės indeksas, šeiminis 
statusas ir karjeros trukmė. Statistinių duomenų gausa leido mokslininkams kontro- 


liuoti kitus faktorius, galinčius turėti įtakos gyvenimo trukmei. Palyginę duomenis, 


ženklai 


iniai 


Nežodi 





8.9 pav. Kartais pagal veido išraišką būna gana sunku atspėti, 


LJ 


ia Žmogus 


24 


ką iš tikrųjų mąsto ir jauč 

Veido išraiškų funkcijos: 

1) atverti ir uždaryti komunikacijos kanalus (pvz., šiek tiek praverta burna 
gali rodyti, jog jūs norėtumėte įsiterpti į pokalbį); 

2) papildyti, patikslinti ar sumenkinti žodinius ir / ar nežodinius pranešimus 
(pvz., dėstytojas pagiria studentą už gerą atsakymą, tačiau jo kakta - surauk- 
ta, antakiai — priartėję vienas prie kito, lūpos - sučiauptos. Nors dėstytojas 
mano, kad jis pagyrė studentą, tačiau jo veidas rodo neigiamas emocijas); 

3) pakeisti kalbą. | 
Šios skirtingos funkcijos gali būti vykdomos tuo pačiu metu (Bittner, 1988). 


Žmonės labai skiriasi emocijų raiška. Skiriamos keturios žmonių kate- 
gorijos: nuslepiantieji emocijas (dėl to labai sunku atspėti, ką tokie žmonės 
jaučia), atskleidžiantieji emocijas, išreiškiantieji pakeistas emocijas (t. y. išreiš- 
kiamos kitokios, nei iš tikrųjų jaučiamos emocijos) ir visuomet pasirengusieji 
išreikšti emocijas (tokie žmonės linkę išreikšti bet kokią emociją, kurią jie tuo 
metu jaučia). 

Kuriai kategorijai priklausote jūs? 


SUŽINOKIME DAUGIAU 
Žmonės yra vienintelės gyvos būtybės, kurios juoką naudoja norėdamos ką nors iš- 
juokti ar įžeisti, - teigia mokslininkai. 

Didžiosios žmogbeždžionės, po žemę klajojusios prieš 16 mln. metų, manoma, 
buvo pirmosios, kurios gebėjo juoktis. Šiuolaikiniai orangutanai, vienintelė didžiųjų 
Azijos žmogbeždžionių rūšis, juokiasi, kai jiems linksma, o Afrikos didžiosios žmog- 
beždžionės, tarp kurių - gorilos ir šimpanzės, suprato, kad juoką galima naudoti no- 
rint paveikti kitus. Tačiau jos juokiasi tik žaisdamos. Žmonės žengė gerokai toliau. 
Jie juoką naudoja ir neigiamoms emocijoms išreikšti, pavyzdžiui, norėdami pajuokti 
ar pasityčioti. 

Šaltinis: „Tik žmonės juoką naudoja neigiamoms emocijoms reikšti“, 


www.balsas.lt, 2010 01 13. 

Kokias emocines būsenas galėtų nusakyti šios veido išraiškos: 
2) užmerktos akys; 
3) primerktos akys, kai vokai pusiau nuleisti; 
4) stipriai sučiaupta burna; 
5) vertikalios raukšlės virš nosies; 
6) asimetrija veide: perkreipta burna, viena akis tarsi didesnė už kitą, raukšlės pasiskirs- 
čiusios netolygiai, asimetriškai? 


Atsakymus žiūrėkite šio skyriaus gale. 


8.2.3. LIETIMAS 


Lytėjimu mes ne tik pažįstame pasaulį, bet liesdami perduodame ir nežodinę 
informaciją: glostydami - raminame, giriame, tapšnodami per petį - skatina- 
me, pripažįstame, bučiuodami - parodome savo šiltus jausmus. Akivaizdu, 
kad lytėjimu perduodama didžiulė jausmų amplitudė. 

Nuo gimimo lytėjimas žmogui yra labai svarbus, tačiau vėlesniuose gy- 
venimo etapuose socialinės normos pradeda daryti įtaką lytėjimo elgsenai: 
pvz., net ir labai norėdami ne visada išdrįstame apkabinti žmogų... Beje, 
psichologai teigia, kad nuo prisilietimų, kuriuos patyrė vaikas, priklausys jo 
tolesnis įsitvirtinimas gyvenime. Be to, vaikai, kurie nebuvo apkabinami ir 
glostomi, gali būti ne tokie atsparūs ligoms (Bittner, 1988). Kai vaikai pradeda 
lankyti mokyklą, mokytojo apkabinimas, paglostymas yra pagrindinė stipri- 
namoji priemonė: taip sumažinamas vaikų nesaugumo, atmetimo jausmas. 
Vėliau, kai vaikai suvokia savo seksualumą, lytėjimo elgesys tarp mokytojų 
ir mokinių yra ribojamas, o daugeliu atvejų jo mažėja ir tarp tėvų bei vaikų. 
Tačiau švelni tėvų parama, apkabinimas vaikui yra reikalingi (Bittner, 1988). 
Kaip buvo minėta, socialinės normos apibrėžia, kas yra tinkama, o kas - ne. 
Tačiau juk neįmanoma numatyti visų galimų socialinių situacijų ir joms pa- 
teikti rekomendacijas: daug kas priklauso nuo to, kokį lytėjimo būdą taikome 
ir kada tai darome. Lytėjimo pranešimų interpretavimas priklauso ir nuo to, 
kokias kūno dalis paliečiame. Pvz., rankų palietimas dažniausiai yra interpre- 

tuojamas kaip malonus; dubens srities - kaip seksualus. Aplinka irgi veikia 
lytėjimo suvokimą. Pvz., visi esame matę, kaip krepšinio treneris pliaukšteli 
per žaidėjo, siunčiamo į žaidimą, užpakalį, tačiau vargiai įsivaizduojama ana- 
logiška situacija auditorijoje tarp dėstytojo ir studento... 





Kokios kūno dalys yra liečiamos ir koks lytėjimo tipas gali būti įmanomas ir tinkamas 


i 
ul 


kiekvienai šių funkcijų: 
+ palaikymas, parama; 
+ pripažinimas; 
+ seksualinis susidomėjimas; 
+ prisirišimas, meilė, švelnumas; 
+ žaismingas švelnumas; 
» Žaismingas agresyvumas; 
+ sutikimas, paklusnumas; 
+ dėmesio rodymas; 
+ pasisveikinimas; 


+ atsisveikinimas? 


Lytėjimo elgsena skiriasi ne tik žmonės, bet ir kultūros. Tyrimai rodo, kad 
bendraudami amerikiečiai (JAV) paliečia vienas kitą vidutiniškai tik du kar- 
tus per valandą, prancūzai -110 kartų, o Karibų regiono gyventojai (Puer- 
to Rikas) - iki 180 kartų per valandą! Tačiau šie duomenys tėra santykiniai. 
Nustatyta, kad prisilietimų skaičius labai išauga oro uostuose, stotyse ir kito- 
se atvykimo ir išvykimo vietose: tuomet net 85 proc. žmonių paliečia vienas 
kitą - apkabina, spaudžia ranką, plekšnoja per petį ir t. t. 


8.2.4. GESTAI 


Gestai - tai rankų, pirštų judesiai, kuriais sustipriname sakomų žodžių reikš- 
mę arba siekiame atkreipti pašnekovo dėmesį. Gestų yra labai daug. Bandy- 
mai sukurti gestų žinyną jau ne kartą nuėjo perniek, nes gestų interpretacija 
toli gražu ne visada yra vienareikšmė: ji susijusi su bendravimo atmosfera, 

pokalbio turiniu, pašnekovų tautybe, fizine jų būkle ir t. t. Galima bandyti 
sugrupuoti gestus pagal jų paskirtį: 


1. Gestai-simboliai, pakeičiantys žodžius arba frazes. Pvz., galvos purtymą 
mes suprantame kaip žodelį „ne“, palinksėjimą - kaip „taip, patraukymą pe- 
čiais - kaip abejonę ir t. t. Šiai grupei galima priskirti ir kitus gestus-simbo- 
lius: pvz., V formos pergalės ženklas, rodomas smiliumi ir didžiuoju pirštu; 
OK ženklas, reiškiantis „viskas gerai“ ir rodomas ratu sudėjus smilių ir nykštį. 
Šie ir kiti analogiški ženklai neretai būna skirtingai interpretuojami skirtingo- 
se kultūrose arba kai kur išvis nežinomi. 


2. Gestai-iliustruotojai. Jie paryškina, paaiškina sakomus žodžius, o ne juos 
pakeičia. Jei mums sako: „Pagavau štai tokią pusmetrinę žuvį, paprastai tiki- 
mės, kad dydis bus parodytas. Tokie gestai padeda įsiminti informaciją. Pa- 
grindinės šio tipo gestų funkcijos yra šios: 

a) dėmesio pritraukimas (pvz., efektas bus didesnis, jei riktelėdami: „Tylos!“, 
dar ir trinktelėsite delnu per stalą); 

b) minčių iliustravimas (pvz., norėdamas nusakyti skirtingą studentų mo- 
kymosi lygį, dėstytojas gali ranka nubrėžti ore įsivaizduojamas aukštą ir 

- žemą ribas); 

c) nuoroda į tam tikrą vietą (pvz., aiškindami maršrutą, neretai kryptį paro- 
dome ir ranka); 

d) aprašymas (pasakodami apie dalykus, susijusius su matmenimis, papras- 
tai dydžius iliustruojame rankų gestais, pvz., „plyšelis tvoroje buvo labai 
siauras, gal kokie 3 cm“); | 

e) pamėgdžiojimas (atkartojame kito žmogaus nežodinį elgesį, norėdami 
atkreipti į tai aplinkinių dėmesį, pvz., demonstratyviai pakeliame į viršų 
smakrą ir sakome: „Matote, kaip užrietęs nosį jis vaikšto?“ ). 


3. Gestai-reguliatoriai. Jie ypač svarbūs pokalbio metu. Vienas iš tokių ges- 
tų - rankos paspaudimas, kuris suteikia informacijos apie partnerio domi- 
navimo arba nuolaidumo lygmenį, pagarbą, pasitikėjimą ir pan. Čia taip pat 
priskiriami gestai, kuriuos galime stebėti kalbantis dviem žmonėms: galvos 
linksėjimas, partnerio lietimas ir pan. 

4, Gestai, atspindintys jausmus, emocijas. Jie paprastai lydi mūsų reiškiamas 
emocijas, jausmus, jie atsiranda stresinėse situacijose, kai stengiamės pašalinti 
įtampą. Pvz., sutrikęs žmogus gali pradėti kasytis pakaušį. 





8.10 pav. Teisingai interpretuoti nežodinius ženklus kartais būna ypač svarbu! 


Gestus klasifikuoti galima ir kitu pagrindu - pagal jų prasmę. Pateiksime 
pagrindines grupes: 


1. Uždarumo (gynybiniai) gestai. Jais reaguojama į nemalonias situacijas, 
grasinimus, konfliktus. Dažniausiai stebimas gestas - staigus rankų sukryžia- 
vimas ant krūtinės. Analogiški gestai - rankų suspaudimas į kumščius, lai- 
komų daiktų (pvz., knygų) prispaudimas prie krūtinės, švarko užsisagstymas 
neefektyvių derybų metu ir pan. 


2. Atvirumo gestai. Tai gestai, kuriais asmuo demonstruoja savo pasirengi- 
mą atvirai bendrauti, draugiškumą ir nuoširdumą. Šie gestai susiję su atvirų 
delnų demonstravimu, t. y. gestikuliuojant delno pusė dažniau nukreipiama į 
pašnekovą, o ne į save. Švarko prasisagstymas sėkmingų derybų metu taip pat 
signalizuoja apie gerą pašnekovo psichologinę savijautą. 


3, Mąstymo gestai. Tai įvairūs kasymosi (pakaušio, viršugalvio), trynimo (žan- 
do, smakro) gestai, rodantys, jog priimamas sprendimas arba tiesiog mąstoma. 


4. Pasirengimo gestai. Ruošdamiesi ką nors pradėti daryti, rankas neretai 
uždedame ant juosmens (dažnai taip atrodo ir sportininkai, besirengiantys 

startui). Sėdint šio ženklo atitikmuo - pasilenkiama į priekį remiantis ranko- 
mis į kelius, lyg ruošiantis atsistoti ir eiti. 


5. Apsidraudimo gestai. Jie rodo mūsų nepasitikėjimą savimi, vidinį konflik- 
tiškumą. Pvz., nagų arba pieštuko galo kramtymas, sunertų rankų trynimas, 
dažnas akinių pasitaisymas ir pan. 


6. Nervingumo gestai. Jiems priskiriama barbenimas pirštais į stalą, žaidimas 
rašikliu (sukimas tarp pirštų, ridenimas tarp delnų ir pan.), dažnas žvilgčio- 
jimas į laikrodį ir kt. 

7. Pasitikėjimo savimi gestai. Visų pirma, jiems galima priskirti rankų pirš- 
tais statomą „bokštą“ - tokį gestą mėgsta aukšto statuso žmonės, bendrauda- 
mi su pavaldiniais. 


8. Autoritarizmo gestai. Ryškiausias pavyzdys - sunertos už nugaros rankos, 
pakeltas smakras. Taip mėgsta stovėti fizinę ar psichologinę jėgą demonstruo- 
jantys asmenys. 


9. Savikontrolės gestai. Šie gestai atsiranda tada, kai mes norime susidoroti 
su kilusiomis stipriomis emocijomis. Tuomet neretai rankos laikomos suner- 
tos už nugaros, o vienos rankos pirštai būna stipriai apglėbę kitos rankos al- 
kūnę arba riešą. 


10. Netiesos sakymo gestai. Apie tai pakalbėsime plačiau, aptardami ne tik 
gestus, bet ir veido išraiškas bei fiziologiją. 


Meluojantis žmogus paprastai stengiasi atrodyti kuo natūralesnis: jis sten- 
giasi kalbėti įtikinamai, neįsitempti. Tačiau vis tiek kartais prasprūsta tam ti- 
kri nežodiniai ženklai, kurie klausytojui gali sukelti abejonių. Be to, ne visi 
meluojančio žmogaus siunčiami kūno signalai gali paklusti jo valiai (pvz., 
kartais pakinta veido spalva, prakaituojama, kinta balsas). Į kokius nežodi- 
nius ženklus reikėtų atkreipti dėmesį, norint suprasti - meluoja žmogus ar 
ne? Visų pirma, tai ženklai, susiję su fiziologija: balso, kūno drebėjimas, kurio 
jūsų pašnekovas negali sustabdyti, dažnesnis nei įprasta mirksėjimas; įtemp- 
tos lūpos, jų kandžiojimas, laižymas; kartais virš viršutinės lūpos, ant kaktos 
pasirodo prakaito lašelių; dažnas arba stiprus seilių rijimas; nervingas krenkš- 
timas, kosulys; noras atsigerti. Taip pat pakinta pašnekovo balso tonas, ritmas, 

tembras, jis pradeda netolygiai kvėpuoti; išbąla arba parausta veidas, jį išberia 
raudonomis dėmėmis; gali pradėti trūkčioti smulkūs veido raumenys. 

Plačiau pakalbėkime apie veido paraudimą meluojant. Veidą užliejantis 
raudonis - svarbus nežodinis ženklas, kurį mes siunčiame nevalingai. Kodėl 
žmonėms išsivystė reakcija, kuri mus įstumia į socialiai nepatogią situaciją, 
parodydama, kad mes sukčiaujame ar meluojame? Tai - klausimas, į kurį 
Čarlzas Darvinas nesugebėjo atsakyti. Tik nurodė, kad nors išrausta visų ra- 
sių žmonės, tačiau gyvūnai, tarp jų ir primatai, - nerausta. Kiti mokslininkai 
nepasidavė. Viena iš idėjų - nuraudimas atsirado kaip paprasčiausias nuolai- 
džiavimo ritualas, kaip būdas dominuojantiems grupės nariams parodyti, jog 
pripažįstame jų autoritetą. Galbūt vėliau, mūsų socialiniams ryšiams vystantis 
ir tampant vis sudėtingesniems, nuraudimas pradėjo sietis su aukštesnėmis, 
sąmoningomis emocijomis: kalte, gėda, sumišimu. Atrodytų, kad išraudęs 
žmogus patenka į nepatogią, jam pačiam nepalankią padėtį, tačiau iš tiesų 
išraudimas žmogui gali suteikti ir patrauklumo. 

Neurologas V. S. Ramachandranas (V. S. Ramachandran) iš San Diego 
universiteto (JAV) mano, jog nuraudimas galėjo išsivystyti kaip moterų sig- 
nalas vyrams, demonstruojantis jų nuoširdumą ir taip padedantis susilauk- 
ti daugiau palikuonių. „Nuraudimas sako, kad negaliu būti tau neištikima. 
Jei paklausi manęs apie neištikimybę, aš negalėsiu meluoti - mano nurau- 
dimas mane išduos“, - motyvuoja mokslininkas. Primatologas E De Volis 
(EF. De Waal) iš Emory universiteto (JAV) taip pat mano, kad nuraudimas 
galėjo atsirasti kaip būdas stiprinti tarpusavio pasitikėjimą, kadangi „akme- 
ninio veido žmogų sunkiau suprasti ir sunkiau juo pasitikėti. Kai nurau- 
dimas buvo susietas su sumišimu, kiekvienas, kuris nesugebėjo nurausti, 
atsidūrė nepatogioje padėtyje, nes mes rečiau pasitikime žmonėmis, kurie, 
atrodytų, niekada nieko nesigėdija. 

Be minėtų ženklų, atsiranda pokyčių ir meluojančio žmogaus kūno kalbo- 
je: ji suaktyvėja. Žmogus dažnai keičia pozą, atlieka nenaudingų rankų jude- 
sių: trina jas, pasikaso kaklą, galvą, timpteli drabužių kraštus, sagas, žaidžia 
raktais, tušinuku, be tikslo perstato dokumentų, knygų krūvas, imituodamas 
tvarkymąsi. Jis nesąmoningai stengiasi įsikibti, laikytis kokio nors daikto: sta- 
lo, kėdės atkaltės, rankinės, tarsi tuo save apgintų. 

Neretai stovi šiek tiek atsilošęs, tarsi didintų atstumą tarp savęs ir pašne- 
kovo, dažniau nei įprasta šypsosi, tačiau šypsena būna nenatūrali, nesimetriš- 
ka, įtempta. Nepatyrę melagiai vengia žiūrėti į akis, patyrę, priešingai, nuolat 
žiūri tiesiai į akis, stengdamiesi atrodyti atviri. Kalbėdamas melagis pirštų ga- 
liukais šiek tiek liečia lūpas, kartais - brūkšteli per nosį. Beje, kai meluoja vai- 
kai, šį nežodinį ženklą jie parodo kur kas aiškiau - delnu (arba abiem delnais) 
pridengiama burna. Kartais meluodamas žmogus liečia savo ausį. Nors ausies 
spenelio lietimas dažniau būdingas klausytojui, kuris pasąmonės lygmenyje 
nelabai tiki girdima informacija. Melą gali rodyti intensyvus rūkymas, ner- 
vingas lūpų kramtymas, plaukų glostymas, rankų slėpimas. 

Apibendrindami galime teigti, kad meluojančio žmogaus kūno kalba 
suaktyvėja. Tačiau tokia išvada teisinga tik tuomet, kai kalbame apie ne- 
patyrusius melagius. Portsmuto (D. Britanija) ir Bergamo (Italija) universi- 
tetų mokslininkai nustatė, kad patyrę melagiai linkę mažiau judėti, nes jie 
žino, jog kūno kalba gali juos išduoti. Psichologų teigimu, žmonės laukia, 
kad melagiai bus nervingi ir neramūs, bet šis tyrimas įrodė, kad taip nėra. 
Mokslininkai stebėjo 130 savanorių, kurių buvo prašoma pateikti teisingą 
ar neteisingą informaciją, - teigiama portale news.bbc.co.uk. Kadangi dau- 
geliui žinoma, kad meluojantys žmonės liečia nosį arba žaidžia savo plau- 
kais (šie judesiai padeda nurimti, kai jautiesi pažeidžiamas), tyrimo metu 
„melagiai“ elgėsi priešingai: nepasidavė poreikiui tokiu būdu nusiraminti ir 
labai stengėsi išlikti tvirti. Jie pašnekovui į akis žiūrėjo taip pat dažnai kaip 
ir tiesą sakiusieji, o nosį lietė netgi 20 proc. rečiau nei nemeluojantys. Me- 
luojantiems žmonėms neretai tenka daugiau mąstyti, o tada mažiau judama, 
nes judant sunkiau susikaupti. 

Mokslininkai taip pat ieškojo rankų judesių skirtumų. Nustatyta, kad me- 
lagiai maždaug 25 proc. dažniau linkę naudoti metaforinius gestus, rodan- 
čius, kad jie tikrai nemeluoja - tarkim, spaudžia ranką prie krūtinės, siekda- 
mi parodyti meilę, arba plačiai išskečia rankas, rodydami dydį. Kalbos ritmo 
ypatybės, pvz., tam tikrų teiginių išryškinimas juos kartojant, melagių taip pat 
naudojamos dažniau. 

Kokios emocijos atsispindi žemiau pateiktose nuotraukose? 

PRAKTIŠKI PATARIMAI 
Nežodinio elgesio patarimai įvairioms gyvenimiškoms situacijoms: 
+ Jei sėdite kambaryje ar darbo kabinete ir laukiate pasirodant jums svarbaus žmogaus, 
pvz., vadovo, jam atėjus atsistokite, nusišypsokite ir ramiai sutikite jo žvilgsnį, suda- 


rydami galimybę paspausti jums ranką. 


Net jeigu jūs jaudinatės, stenkitės vengti akivaizdžiai gynybiškos pozos - ant krūtinės 
sudėtų rankų, sukryžiuotų kojų ir pan. „Nenusėdėjimas“ ant kėdės, žaidimas smul- 
kiais daiktais (pvz., rašikliu, žiedo ant piršto sukimu ir pan.) išduoda jūsų nervingu- 
mą. Antra vertus, nepersistenkite slėpdami savo įtampą: atsipalaidavimo ir nerūpes- 
tingumo demonstravimas svarbaus pokalbio metu neduos norimų rezultatų. 


Pokalbio metu žiūrėkite į pašnekovą, bet nerykite jo savo žvilgsniu. Per dažnai ne- 


nusukite žvilgsnio į šalį, taip pat nepatariama šaudyti akimis į šonus - tokie žmonės 


neretai laikomi gudriais ir nepatikimais. 


Jei jūs su pašnekovo nuomone nesutinkate ir norite apginti savąją, tai ją išsakydami 
naudokite „kietesnius“ gestus, išraiškingesnes pozas nei įprasta. Tačiau jokiu būdu 


nenaudokite grasinančių ženklų! 


NAANINIIIITIIIIIIIIIITITTTITTITTTIITTTIITITTITTNNNNNNNNS 


Kaip buvo minėta anksčiau, dažniausiai nežodinius ženklus mes parodo- 
me spontaniškai, t. y. jie atsiranda nelauktai, staiga, yra pasąmoniniai, neva- 
lingi. Didžioji dalis tokių ženklų yra vienodai suprantami įvairiose kultūrose. 
Tačiau yra ir tokių ženklų, kurių reikšmės įvairiose šalyse yra skirtingos. Šie 
ženklai yra vadinami konvencionaliais, t. y. sutartiniais. Antra vertus, ta pati 
sąvoka skirtingose šalyse gali būti iliustruojama skirtingais gestais. Pvz., JAV 
savižudybė vaizduojama smiliaus įbedimu į smilkinį (šūvis į galvą), Japonijoje 
savižudybės simbolis yra stuktelėjimas į vidaus organus sugniaužtu kumščiu 
(peilis į pilvą), kitose kultūrose savižudybės simbolis yra griebimas ranka už 
savo gerklės. Žinoti ženklų reikšmes ypač svarbu tiems žmonėms, kurie ilgą 
laiką gyvena arba dirba svetimoje šalyje. Štai amerikiečiai kariai, tarnaujan- 
tys Irake, Afganistane ir kitose Artimųjų Rytų šalyse, prieš tarnybą dalyvauja 
intensyviuose kursuose, kur vaizdo treniruočių ir Pentagone paruoštų kom- 
piuterinių programų pagalba yra mokomi tų šalių vietinių gyventojų kūno 
kalbos: būsimasis karys turi spręsti trimačiame vaizde pateiktas problemines 
bendravimo situacijas. 

Kai kuriose Lotynų Amerikos šalyse yra baudžiama už nepadorių gestų ro- 
dymą. Dažniausiai spaudoje pasirodo pranešimų apie amerikiečių turistų pini- 
gines nuobaudas, gautas Brazilijoje. Ypač daug specifinių gestų turi prancūzai. 
Paryžiaus turizmo agentūros pradėjo rūpintis specialaus gestų žodynėlio išleidi- 
mu, nes apklausa parodė, jog du trečdaliai turistų turi sunkumų bandydami su- 
sikalbėti su sostinės gyventojais, kurie paprastai yra linkę bendrauti tik gimtąja 
prancūzų kalba. Pvz., ar suprastumėt, jei prancūzas pakeltų ranką ir virš galvos 
laikytų ją tarsi stogelį? Trys penktadaliai britų šį ženklą interpretuoja kaip įspė- 
jimą, jog greitai lis. Tačiau prancūzui tai reiškia, kad jis yra persisotinęs. 

Aptarkime populiariausius nežodinius ženklus, kurie skirtingai interpre- 
tuojami įvairiose šalyse. 

OK ženklas, rodomas ratu sudėjus smilių ir nykštį. Dažniausiai įvairiose 
šalyse (ypač ten, kur kalbama angliškai) šis ženklas yra teigiamas ir reiškia 
„viskas gerai . Tačiau Prancūzijoje šis ženklas susijęs su neigiamomis emoci- 
jomis („tu esi absoliutus nulis!“), Tunise - dar blogiau („aš tave užmušiu!), o 
Brazilijoje jį rodyti yra vulgaru. Vokietijoje šis ženklas irgi yra labiau siejamas 
su neigiama reikšme, nors teoriškai žinoma ir teigiama jo reikšmė. 

Į viršų iškeltas nykštys. Mes šį ženklą suprantame kaip „pasisekė, viskas 
gerai. Tačiau daugelyje šalių šis ženklas pirmiausia suprantamas kaip pake- 
leivingo transporto stabdymo ženklas. Staigiu judesiu kilstelint ranką pakel- 
tu nykščiu ir rodant kryptį už nugaros, išreiškiamas neigiamas nusiteikimas 
pašnekovo atžvilgiu. „Atšok nuo manęs, dink iš čia!“ - taip ženklas būtų su- 
prantamas daugelyje Europos šalių (nors Graikijoje tai reikštų „užsičiaupk“). 
Tačiau toks pat gestas musulmoniškose šalyse būtų nepadorus. 

Galvos purtymas daugelyje šalių suprantamas kaip „ne“, o Bulgarijoje, 
Graikijoje ir Indijoje - visiškai priešingai: taip čia išreiškiamas pritarimas. 
Mums įprastas linksėjimas pritariant šiose šalyse reikš atmetimą, neigimą. Pie- 
tų Italijoje tardami „ne“ žmonės kilsteli galvą į viršų ir atvepia apatinę lūpą. 

Atsisveikinimo gestas, kai pakelta ranka mojuojame judindami delną ir 
pirštus, kaip atsisveikinimas bus suprantamas tik daugumoje Europos šalių. 
Amerikoje tai bus suprantama kaip kvietimas „ateik čia“. Amerikiečių atsis- 
veikinimo mojavimas yra atliekamas beveik horizontaliu, vos kilstelėtu delnu 
ir yra labiau panašus į plekšnojimo gestą. Rusijoje atsisveikinant dažniausiai 

mojuojama delnu ne pirmyn atgal, o į šonus. Toks mojavimas Lotynų Ameri- 
koje būtų suprantamas kaip „ateik čia“. 

V ženklas, rodomas smiliumi ir didžiuoju pirštu, daugelyje Europos ša- 
lių suprantamas kaip pergalės ženklas arba kaip dvejetas. Tačiau Anglijoje ir 
Australijoje jis yra įžeidžiamas („užsičiaupk“). Beje, norint, kad šiose šalyse 
ženklas būtų suprantamas kaip pergalė, reikėtų jį rodyti pašnekovui atsuktą 
ne delno puse. 





8.11 pav. Šypsena įvairiose kultūrose suprantama vienodai 


Apibendrindami galime palinkėti, kad, vykdami svetur, neužmirštumėte 
pasidomėti ne tik lankytinomis tos šalies vietomis, orų prognozėmis ar žody- 
nėliais, bet ir kultūriniais nežodinio bendravimo skirtumais. 





už DUOT Is“ Šu UAI, 2 gp Gi 





Kai kurie kitose šalyse įprasti ženklai mums gali pasirodyti ne tik epzntiški, bet ir ne Ika 
kais išmušti iš vėžių. Pabandykite atspėti, kur ir ką reiškia tokie ženklai: 
1. Žmogus paima savo pašnekovo delną, priglaudžia jį prie savo lūpų ir silpnai į jį papučia. 
2. Praeivis jums parodo liežuvį. 
3. Kairės rankos smiliumi apatinis akies vokas timptelimas žemyn. 
4. Smilius sukamas ratu ties burna. 


Atsakymus žiūrėkite šio skyriaus gale. 

SUZANA GOLDIN-MIDOU (Susan Goldin-Meadow), 
g. 1949 





O štai gestų sintaksė vienoda visoms kalboms. Tai buvo pa- 
stebėta tyrimo, kuriame dalyvavo keturių skirtingų tautybių žmonės, metu. Jų 
gimtoji kalba buvo anglų, ispanų, turkų arba kinų kalbos mandarinų dialektas. 
Šio projekto vadovė S. Goldin-Midou (Čikagos universitetas, JAV) sakė, jog ne- 
nuostabu, kad skirtingomis kalbomis sakomas tas pats sakinys gali turėti skir- 
tingą žodžių tvarką. Tačiau nuostabu tai, kad šie skirtingų tautybių žmonės, tą 
patį sakinį išreikšdami gestų kalba, naudoja tą pačią gestų seką. Eksperimento 
metu tiriamiesiems buvo rodomi filmukai, vaizduojantys kokį nors veiksmą. 
Tiriamieji turėjo iš pradžių nusakyti šį veiksmą žodžiu, po to - parodyti ges- 
tais. Eilmukų turinys buvo paprastas: mergaitė moja ranka; moteris spaudžia 
durų rankeną ir pan. Nusakydami matomą veiksmą tiriamieji formuluodavo 
sakinį pagal jų kalboje priimtas taisykles. Anglų, ispanų, kinų kalba pirmiausia 
sakomas veiksnys, po to - tarinys, o tik tada papildinys („moteris spaudžia ran- 
keną'). Turkų kalbos sakinio tvarka yra tokia: veiksnys - papildinys - tarinys 
(„moteris rankeną spaudžia“). Tą patį sakinį rodydami gestais, visi tiriamieji, 
nepriklausomai nuo gimtosios kalbos, naudojo vienodą seką: veiksnys - pa- 
pildinys - tarinys („moteris rankeną spaudžia“). Goldin-Midou nuomone, tai 
rodo, kad mūsų žodinė kalba turi labai mažai įtakos nežodinei kalbai. 

Kaip paaiškintumėte tokią rankų kalbą: 
1) vangiai kabančios prie kūno rankos; 
2) viena arba abi rankos paslėptos kišenėse; 
3) ranka nuleista ir sugniaužta į kumštį; 


4) delnų trynimas; 





5) rankų judesiai, kuriais pridengiamas veidas arba jo dalis; 
6) tiesiu smiliumi liečiamas lūpų kraštas; 

7) pirštas burnoje; 

, 8) rankos uždėtos ant klubų? 


L Atsakymus žiūrėkite šio skyriaus gale. 

SUŽINOKIME DAUGIAU 
Ar gali mobilusis telefonas suprasti gestų kalbą? Pasirodo, taip. „Samsung“ kompa- 
nijos telefone SCH-S310, pasirodžiusiame 2005 m., įtaisytas judesio daviklis lengvai 
nustato, kokį skaičių ore nupiešia žmogus ranka, laikanti telefoną. Pvz., jei nupiešėte 
2, tai SCH-S310 savo atmintyje suras telefono numerį, kuriam priskirtas dvejetukas, 
ir sujungs jus su šiuo pašnekovu. Bet tai dar ne viskas. Šio modelio telefonas supran- 
ta ir raides bei kai kuriuos kitus ženklus. Pvz., ore nupiešę S raidę, ekrane išvysite 
savo SMS bylą. Sutikite, tai patogiau nei maigyti mygtukus. Tačiau, kita vertus, ar 
neatsibos mosuoti rankomis?.. Deja, šis modelis parduotuvių veikiausiai nepasieks - 
„Samsung“ atstovų teigimu, reakcijos į judesius technologija dar nėra pakankamai 
išbaigta, kad galėtų susilaukti pirkėjų susidomėjimo. 

Šaltinis: „Sukurtas į judesius reaguojantis mobilusis telefonas“, www.sekunde.lt, 


2008 02 26. 


8.2.5. KŪNO LAIKYSENA IR EISENA 


Kai buvome vaikai, tėvai vis kontroliuodavo mūsų laikyseną: „nesikūprink“, 
„Stovėk tiesiai“ ir pan. Nors dabar jums tikriausiai niekas nebenurodinėja, ta- 
čiau tai nereiškia, kad jūsų kūno laikysenos aplinkiniai nepastebi. Tad kokius 
pranešimus siunčia mūsų kūnas šalia esantiems žmonėms? 

Dėstytojas iš sėdėsenos nesunkiai atskiria susidomėjusį paskaita studen- 
tą nuo to, kuriam paskaita - kankynė. Darbiniame susirinkime susikūprinęs 


8.12 pav. „Džiaugiuosi, 
kad tau patinka studijuoti!“ 





248 Nežodinis bendravimas 


ar pasirėmęs abiem rankomis galvą darbuotojas signalizuoja apie nuobodulį 
arba gynybą. Stovėjimas ar sėdėjimas tiesia nugara daro susidomėjusio ir bu- 
draus žmogaus įspūdį. Tačiau jei ši poza yra labai nejudri ir įtempta, galima 
numanyti, jog žmogus nusiteikęs gintis, jaučiasi nejaukiai, nepageidauja kon- 
taktų, dažnai - gana jautrus. Žmogus, kurio rankos ant klubų, stengiasi aplin- 
kiniams demonstruoti tvirtumą, pasitikėjimą savimi, stabilumą. Tačiau nere- 
tai tokia stovėsena nesąmoningai stengiamasi paslėpti silpnumą, sutrikimą. 


> OžDUOTIS 
Padiskutuokite tarpusavyje, ką reiškia šios žemiau pateiktos kūno pozos. 

8.13 pav. Gerai sutariantys Žmonės 
nesąmoningai kopijuoja vienas kito 
gestus, kūno pozas, veido išraiškas 





Pastebėtas įdomus faktas: jei žmonės bendraudami gerai sutaria, jie ne- 
sąmoningai kopijuoja vienas kito pozą, tiksliau, yra linkę užimti veidrodines 
kūno padėtis. Pvz., jei pašnekovai sėdi vienas priešais kitą prie stalo, tai vie- 
nam jų pasirėmus galvą kaire ranka, kitas netrukus nesąmoningai pasirems 
galvą dešiniąja. Kitaip tariant, norint užmegzti puikų ryšį su pašnekovu, rei- 
kia tam tikrų sąlygų: 1) mūsų kūnų laikysena turi būti panaši; 2) turime būti 
panašios nuotaikos. Tokiu atveju kūno kalba suderins laikyseną, gestus, mi- 
miką. Bendrauti taps daug lengviau (Bierach, 2000). 

Eisena taip pat teikia informacijos apie žmogų. Reikėtų atkreipti dėmesį į 
ėjimo greitį, žingsnių ilgį, pėdos statymą, įtampos laipsnį ir kt. Svarbu prisimin- 
ti, kad eisenai didelės įtakos turi batai (ypač - moterų aukštakulniai), tad ne vi- 
sada jos interpretacija būna tiksli. Pateiksime kelių eisenos tipų interpretacijas: 

+ Eisenos greitis siejamas su temperamentu. Pvz., visada greitai vaikštantis 
žmogus neretai net išėjęs pasivaikščioti užsimiršta, jog neturi kur sku- 
bėti, ir vėl pradeda „bėgti“. Tikėtina, jog tai cholerikas. 

+ Platūs žingsniai dažnai siejami su ekstraversija, veiklumu, dalykiškumu. 
Trumpesni nei vidutiniai žingsniai - su intraversija, atsargumu, santū- 
rumu, prisitaikymu. Jei eisena pabrėžtinai plati ir lėta, galima manyti, 
jog tokiam žmogui reikia dėmesio, jo elgesyje yra patoso. 


250 Nežodinis bendravimas 


+ Neritminga eisena, kai žingsniai trumpi ir greiti, gali rodyti, jog žmogus 
susijaudinęs, išsigandęs. 

+ Sunki, išdidi, teatrališka eisena, kai einama lėtai, žingsniai maži, o vir- 
šutinė kūno dalis pabrėžtinai tiesi, gali reikšti, jog žmogus linkęs save 
pervertinti, kartais - savimyla. 

e Tvirta, kampuota, įtemptomis kojomis (tarsi medinė) eisena rodo, kad 
žmogui gali trūkti socialinių kontaktų, jis yra nedrąsus. Kaip kompensa- 
cija, tai atsispindi eisenoje - ji tampa per daug tvirta ir per daug įtempta. 


8.14 pav. Eisena teikia 
informacijos apie žmogų. 
Tačiau ne visada mūsų 
interpretacijos būna 
vienodos... 









„UžbuoTis | 


= i 2 





Vienas iš būdų kontroliuoti savo laikyseną ir suprasti jos italą bendravimui yra kitų žmo- 
nių laikysenos stebėjimas. Kai turėsite galimybę, keletą minučių stebėkite netoliese esan- 
čios kompanijos bendravimą ir atsakykite į tokius klausimus: 

1. Ar visų žmonių kūno laikysena tokia pati? Kodėl? 

2. Jei vienas asmuo sėdi, o kitas stovi, kaip tai susiję su šių žmonių statusu? 

3. Ar tie žmonės atsipalaidavę, ar susikaustę? 

4. Ar kūno laikysena kinta pokalbio metu? Kodėl? 

5. Arjų kūno laikysenos signalizuoja apie ribojamą galimybę kitiems žmonėms įsijung- 

ti į pokalbį? 

6. Kaip toli vienas nuo kito yra besikalbantieji? 

7. Ar jų rankų ir kojų pozicijos atviros ir simbolizuoja šilumą vienas kito atžvilgiu, ar 
priešingai - yra uždaros ir rodo šaltus santykius? 

8. Jei vienas asmuo pakeičia savo kūno laikyseną, kaip į tai reaguoja kiti? Ką tai galėtų 
reikšti? 

9. Kiek laiko tam tikra pozicija išlaikoma? 
(Parengta pagal Bittner, 1988.) 


8.2.6. ATSTUMO PASIRINKIMAS BENDRAUJANT 


Turbūt pastebėjote, kad tarpusavio santykius neretai įvardijame, nusakyda- 

mi erdvines sąvokas. Apie baimę arba nepasitikėjimą keliantį žmogų sakome: 

„nuo jo reikia laikytis atokiau!“, „neprisileisti nė per nago juodymą!'; apie 

globojantį - „gera po tavo sparneliu“; apie patinkantį - „jis man prie širdies“ 

ir pan. Taigi akivaizdu, kad skirtingose situacijose mes pasirenkame ir skir- 
tingą bendravimo atstumą. Dažniausiai tai darome nesąmoningai. Atstumas 
tarp bendraujančių pašnekovų vadinamas tarpasmenine erdve. 

Skiriami keturi jų tipai (žr. 8.15 pav.): 

1. Intymioji erdvė. Atstumas tarp bendraujančiųjų labai mažas - 0-50 cm. 
"Pvz., tokiu atstumu motina kalbina savo kūdikį laikydama jį ant rankų. 
Taigi jau supratote, kad taip bendrauja labai artimi žmonės. 

2. Asmeninė erdvė. Atstumas tarp bendraujančiųjų - 50-120 cm. Tai daž- 
niausiai pasirenkamas atstumas. Taip mes bendraujame su draugais, pa- 
žįstamais žmonėmis, bendradarbiais ir pan. 

3. Socialinė erdvė. Atstumas tarp bendraujančiųjų - 120-400.cm. Tokiu ats- 
tumu neretai bendrauja mažai pažįstami žmonės, vadovas su pavaldiniu, 
susipykę kolegos ir pan. 

4, Viešoji erdvė. Atstumas tarp bendraujančiųjų - didesnis nei 400 cm. Ne- 
retai tokį atstumą renkasi nepažįstami žmonės, būdami vienoje patalpoje; 
taip bendrauja lektorius su studentais paskaitos metu ir pan. 

INTYMIOJI ERDVĖ (0,5 m) 


ASMENINĖ ERDVĖ (1,2 m) 


SOCIALINĖ ERDVĖ (3 m) 


8.15 pav. Tarpasmeninės erdvės tipai 


Čia pateikta klasifikacija ir nurodyti bendravimo atstumai yra tik apytiks- 
liai, kadangi kiekvienas iš mūsų turime savo asmeninės erdvės pojūtį, t. y. er- 
dvės, kuri yra komfortiška konkrečioje bendravimo situacijoje. 





8.16 pav. Paveikslėlyje pavaizduoti keturi tarpasmeninės erdvės tipai. Išvardykite juos. 

Kokie dar veiksniai daro įtaką bendravimo atstumo pasirinkimui? 

Lytis. Tyrimais nustatyta, kad moterų pasirenkamas atstumas maždaug 
30 cm mažesnis nei vyrų. 

Gyvenamosios vietovės dydis. Kaimo žmonės mėgsta didesnį nei mies- 
tiečiai bendravimo atstumą. 

Amžius. Panašaus amžiaus nepažįstami žmonės bendravimui renkasi ma- 
žesnį atstumą nei skirtingo amžiaus nepažįstamieji, t. y. du vyresni asmenys tame 
pačiame kambaryje stovės arčiau vienas kito nei jaunesnis ir vyresnis asmenys. 

Statusas. Panašaus statuso žmonės bendrauja mažesniu atstumu nei skir- 
tingo statuso žmonės. Ar darbe, įėję į vadovo kabinetą, jūs atsistotumėte prie 
vadovo taip arti, kaip atsistojate greta savo bendradarbio? 


SUŽINOKIME DAUGIAU 

Asmens socialinį statusą dažniausiai išduoda drabužiai, automobilis, butas ir kiti ma- 
terialūs dalykai. Tačiau jei pastatytume visiškai nuogą žmogų vidury lauko, ar galėtu- 
me nuspėti, kokia jo padėtis visuomenėje ir kiek jis uždirba? 

Kalifornijos universiteto mokslininkai įrašinėjo dviejų nepažįstamų žmonių po- 
kalbius per interviu. Tyrėjai fiksavo pokalbio palaikymo (linkčiojimas galva, juokas, 
pakelti antakiai, akių kontaktas) ir nepalaikymo gestus (žaidimas plaukais, aplinkinių 
objektų lietimas, paišymas). 

Pastebėta, kad asmenys, kurių tėvų socialinis statusas aukštesnis, per pokalbį 
dažniau rodė palaikymo gestus nei kiti pašnekovai. Įdomiausia, kad aplinkiniai vien 
iš įrašo galėjo lengvai atspėti pokalbyje dalyvaujančio žmogaus statusą. 

Tyrimo autoriai spėja, kad turtingesni bei įtakingesni žmonės yra mažiau prik- 
lausomi nuo kitų ir tai išreiškia savo kūno kalba. Taigi norint nuslėpti savo padėtį 
visuomenėje, reikia gerai apgalvoti ne tik tai, kuo apsirengti, bet ir kaip pakeisti savo 
manieras bei įpročius. 


Šaltinis: www.delfi.lt. 


Tautybė. Pietuose gyvenančios tautos renkasi mažesnį nei šiauriečiai ats- 
tumą, Rytų tautos - mažesnį nei Vakarų. 

Pažinties laipsnis. Pažįstami žmonės bendrauja mažesniu atstumu nei 
nepažįstami. 

Pagyrimo ir kritikos įtaka. Asmeninė erdvė tarp giriamo asmens ir to 
asmens, kuris giria, būna mažesnė nei kritikavimo situacijose. Jeigu esate 
kviečiamas pas vadovą, kuris ruošiasi jus pagirti, tai greičiausiai nejausite dis- 
komforto sėdėdamas prieš jį. Tačiau jei esate kviečiamas išklausyti kritikos, 
jausitės geriau sėdėdamas tolimiausiame kabineto kampe. 

Asmenybės tipas. Intravertai bendrauja didesniu atstumu ir nemėgsta, 
kai kiti žmonės per daug priartėja prie jų. Ekstravertai renkasi mažesnius 
atstumus. 

Teritorinė erdvė. Pilname troleibuse prie mūsų prisispaudę žmonės ne- 
sukelia tokio diskomforto, koks kiltų tuščiame. Taigi mūsų asmeninė er- 
dvė yra kintama, priklausomai nuo teritorijos, kuria mes dalijamės su kitais 
žmonėmis. 

Prieidami prie žmogaus, turime taip sugebėti pasirinkti atstumą, kad ne- 
būtume palaikyti nei pernelyg familiariais (kai atstumas per mažas), nei pa- 
sipūtusiais (kai atstumas per didelis). Beje, kai pašnekovas vertinamas kaip 
nemaloniai lendantis per arti, mes dažniausiai nejučia šiek tiek atsitraukiame 
arba, jei nėra galimybės atsitraukti, susidedame ant krūtinės rankas. 

Apibendrinant galima teigti, kad pasirinktas bendravimo atstumas, kaip 
nežodinis ženklas, suteikia nemažai informacijos apie bendravimo partne- 
rius. Paprastai kuo atstumas mažesnis, tuo tarpusavio santykiai yra geresni. 











8.17 pav. Net paukščiai mėgsta išlaikyti atstumą 

E2 


PRAKTIŠKI PATARIMAI 
Kaip išmokti suprasti kūno kalbą? 
L. 


Pasistenkite kasdien rasti bent 15 minučių aplinkinių žmonių ir savo paties kūno 
kalbos analizei. Tai galite atlikti bet kokioje aplinkoje, kurioje yra žmonių: stotyje, 
laukdami autobuso; stovėdami eilėje; laukdami dalykinio susitikimo pradžios; vaka- 
rėlyje ir t. t. 

Televizija taip pat suteikia puikią galimybę analizuoti stebimų žmonių kūno kalbą. 
Išjunkite filmo garsą ir pabandykite suprasti siužetą. [jungdami garsą kas 5 minutes, 
turėsite galimybę pasitikrinti, ar teisingai suprantate filmo turinį, remdamiesi vien 
aktorių neverbaline kalba. 

Atlikdami tokius pratimus, išmoksite tiksliau interpretuoti kūno kalbą, t. y. iš nežy- 


TDRIIIIIITTITTTTTTTTTITTTTTITTTNNNNNNNNN 


mių niuansų atskirti melą, pritarimą, atmetimą ir t. t. 


SUŽINOKIME DAUGIAU 
Ar galima suklastoti kūno kalbą? 

Vienareikšmiškai į tai atsakyti sunku, tačiau dažnesnis atsakymas būtų „ne“. 
Paprastai klastotę išduoda neatitikimas tarp gestų, kūno mikrosignalų ir sakomų 
žodžių. Pvz., jei žmogus nori jus apkabinti, bet daro tai nenuoširdžiai, greičiausiai 
jūs pastebėsite netikrą šypseną, nenatūraliai pakeltus antakius, t. y. nepaisant plačiai 
išskėstų rankų, veido mikrosignalai išduos tikruosius jo jausmus. Atrodo, kad mūsų 
smegenyse yra saugiklis, registruojantis neatitikimus tarp įvairių siunčiamų signalų 
ir informuojantis apie klastotę. 

Antra vertus, galima specialiai išmokti tokios kūno kalbos, kai klastotę įžvelgti 
gana sunku. Pvz., geri oratoriai, politikai, dėstytojai ir kt. profesijų atstovai žino ne- 
verbalinių metodų, kurie padeda valdyti auditoriją. Netgi grožio konkursų dalyvės 
yra mokomos kūno kalbos, kuri spinduliuoja nuoširdumą ir šilumą. Kuo meistriš- 
kiau jos tai atlieka, tuo didesnių teisėjų balų gali tikėtis. Tačiau yra pastebėta, kad 
išmokti metodai gali būti taikomi ribotą laiką - gana greitai kūnas nevalingai grįžta 
prie natūralaus, nesuvaidinto elgesio. 


Šaltinis: www.delfi.lt, 2008 04 11. 

8.3. Balso ypatumų psichologinė interpretacija 


Žmogaus balsas turi neįtikėtinų galimybių: pvz., jau iš pirmos telefonu išgirs- 
tos frazės galime nustatyti kalbančiojo lytį, apytikslį amžių, nuotaiką, tempe- 
ramentą, netgi socialinę padėtį. 

Balsas, kaip neverbalinės komunikacijos veiksnys, reikšmingai papildo 
sakomus žodžius, suteikia jiems emocinį atspalvį, o kartais - netgi pakeičia 
sakomo žodžio prasmę. Kitaip tariant, balsas, kuriuo mes apvelkame žodžius, 
yra tarsi dar viena šalia esanti kalba - parakalba, kurią reikia gebėti suprasti. 
Žodelis „para“ reiškia „šalia, kartu“, tad parakalba (angl. „paralanguage“), pa- 
ralingvistiniai kalbos aspektai — yra tai, kas yra šalia kalbos. 

Kiekvieno žmogaus parakalba skirtinga: vieni kalba su akcentu, kiti skiria- 
si įdomiu balso tembru, dar kiti - greitai kalbėdami tarsi praryja kai kuriuos 
garsus ir t. t. Balsas gana sunkiai kontroliuojamas. Net ir tais atvejais, kai sten- 
giamės nuslėpti savo emocijas kontroliuodami veido išraišką, sakomus žo- 
džius, tikrosios emocijos paprastai pasireiškia per balsą. Liūdnas žmogus gali 
tvirtinti, kad jam viskas gerai, tačiau jo kalba būna lėtesnė, balsui būdingas 
krintantis tonas; susijaudinęs žmogus kalba greitai, bet nerišliai, darydamas 
daug tarimo klaidų ir pan. Balso tono aukštis gali pakilti, kai žmogus meluoja; 
aukšti tonai būdingi ir pykstančiam žmogui. 


SUŽINOKIME DAUGIAU 
Juokas - nežodinis ženklas. Merilando universiteto (JAV) psichologas Robertas Pro- 
vainas (Robert Provine) mano, kad pirmieji juoktis pradėjo mūsų dar žmonėmis ne- 
pripažįstami protėviai. Tokia buvo jų reakcija į kutenimą. Šiuolaikinės žmogbeždžio- 
nės kutenamos vis dar juokiasi protėvių „pant-pant“ garsu, o žmonių juokas išsivystė 
į „cha-cha“ Pasak mokslininko, didėjant mūsų smegenims, juokui buvo priskirta 
galinga socialinė funkcija - stiprinti ryšį tarp žmonių. 

Ir iš tiesų, Okstordo universiteto (D. Britanija) mokslininkas R. Danbaras 
(R. Dunbar) nustatė, kad juokas didina endorfinų (natūralių mūsų organizmo opia- 


tų) kiekį smegenyse, o tai, kaip manoma, stiprina socialinius ryšius. „Tačiau juoktis 

„su kažkuo“ labai skiriasi nuo „juoktis iš kažko“, - pažymi R. Provainas. Juokimasis iš 
kažko gali paskatinti išjuoktąjį pasipriešinti visuomenei ar atsiskirti nuo aplinkinių. 

Taip pat yra didelis skirtumas tarp natūralaus, sumišusio, nervingo, agresyvaus 
juoko, - nurodo Kalifornijos universiteto (JAV) mokslininkas M. Gervaisas (M. Ger- 
vais), analizavęs šiuos skirtingus juoko tipus. Jis mano, kad „priverstinio“ juoko for- 
mos tikriausiai išsivystė vėliau, jų tikslas buvo suteikti mums daugiau galimybių ma- 
nipuliuoti socialinėmis situacijomis. 

R. Provainas nustatė, kad vyrai vidutiniškai labiau linkę juokauti nei moterys, 
o jo atlikta pažinčių skelbimų analizė rodo, kad moterys paprastai ieško humoro, o 
vyrai jį siūlo. Tai verčia manyti, kad gebėjimas priversti kitus nusijuokti bent iš dalies 
išsivystė seksualinės atrankos keliu. 

Šaltinis: „10 sunkiai paaiškinamų žmogaus paslapčių. 2 paslaptis“, www.delfi.lt, 


2009 08 08. 


Balsas išduoda ir asmenybės tipą. Ekstravertai kalba greičiau, garsiau, 
daro mažiau pauzių nei intravertai. Žmogaus įvaizdžiui svarbu ne vien tai, 
kas sakoma, bet ir tai, kaip sakoma. Malonus, švelnus balso tonas, sklandi ir 
laisva, tačiau lėtesnė už vidutinę kalbėsena sukuria patikimo žmogaus įvaizdį 
(Bittner, 1988). 

Mokslininkai analizuoja balsus balso spektrogramų pagalba - manoma, 
kad spektrogramos yra kaip pirštų atspaudai, t. y. dviejų vienodų balsų nėra. 
Paralingvistiniai kalbos aspektai, sukuriantys balso unikalumą, yra šie: 


+ Balso garsumas. Tai subjektyvi charakteristika, nes kas vienam gali at- 
rodyti garsu, kitam - tylu. Tačiau kalbos garsumą galima įvertinti ir 
objektyviai: šnabždesys - 40 dB, įprasta kalba - 50 dB, vidutinio garsu- 
mo - 60 dB, garsi - 70 dB. Dažniausiai garsiai kalba energingi žmonės, 
o kartais - tie, kurie yra tiesiog labai patenkinti savimi. Tylus kalbėjimas 
būdingesnis kukliems, santūriems, silpniems žmonėms. Stiprūs balso 
garsumo pokyčiai rodo pašnekovo emocionalumą, jaudulį. 

Balso tonas. Įvairių dažnių garso bangas mes suvokiame kaip skirtingus 
tonus, kurie tarpusavyje skiriasi aukščiu. Žemas vyriškas balsas vadina- 
mas bosu (80-350 Hz), aukštesni vyriški balsai - baritonu (100-400 Hz) 
ir tenoru (120-500 Hz). Moterų balsai skirstomi taip: altas (170-780 Hz), 
mecosopranas (200-900 Hz), sopranas (250-1000 Hz). Žmogaus balso 
tonas gali kisti. Kaip buvo minėta, balso tono aukštis pakyla, kai žmogus 
meluoja; aukšti tonai būdingi ir pykstančiam ar išgyvenančiam baimę 
žmogui. Žemas balsas paprastai asocijuojasi su ramybe, atsipalaidavimu. 


Balso tembras. Kad būtų aiškiau, ką reiškia ši balso charakteristika, pa- 
lyginkime skirtingus muzikos instrumentus: nors garso tonas gali būti 
tas pats, tačiau jis skamba skirtingai, kai jį skleidžia smuikas, fortepijo- 
nas ar skudučiai. Tas pats ir su žmogaus balsu: mes atpažįstame žmones 
iš balso, tiksliau, iš jo tembro. Kalbant fizikos terminais, tembrą lemia 
pagrindinį toną papildantys aukštesni tonai, kurių dažnis yra didesnis. 
Kuo daugiau šių virštonių, tuo gražesnis balso tembras. 


Tempas. Tai kalbėjimo greitis ir pauzių naudojimas. Vidutinis kalbėjimo 
tempas yra maždaug 120-130 žodžių per minutę. Lėčiau arba greičiau 
kalbančių žmonių sunkiau įdėmiai klausytis. Beje, kalbėjimo tempas 
kinta ir priklausomai nuo emocinės žmogaus būsenos. Gyva kalbėjimo 
maniera, greitas tempas rodo pašnekovą esant energingą, impulsyvų, 
pasitikintį savimi. Rami, lėta kalbėjimo maniera rodo, kad žmogų sun- 
ku išmušti iš vėžių. Žymūs kalbėjimo tempo svyravimai gali reikšti, kad 
žmogus yra nepakankamai emociškai pusiausviras, nepakankamai pasi- 
tiki savimi. 


Ritmas. Tai tam tikras kalbos garsų santykis, tolygus pasikartojimas. 
Labiausiai pageidautina kalbėjimo maniera - ritmingas kalbėjimas su 
lengvais, periodiškai pasikartojančiais ritmo svyravimais. Paprastai taip 
kalba emociškai pusiausviri, geros nuotaikos žmonės. Jei kalbėjimo ri- 
tmas yra cikliškas, taisyklingas ir nekintantis, tai rodo kalbėtojo discipli- 
ną, įtemptą valią, pedantiškumą, gana šaltus jausmus. 

8.18 pav. Monotoniškas balsas 
gali užmigdyti klausytojus 





+ Artikuliacija. Tai gebėjimas aiškiai ištarti žodžius. Deja, didėjant kalbė- 
jimo tempui, kai kurių žmonių kalba tampa sunkiai suprantama. Aiš- 
kus žodžių tarimas paprastai rodo vidinį disciplinuotumą, struktūros ir 
aiškumo poreikį. Neaiškus tarimas, kaip rodo tyrimai, labiau būdingas 
nuolaidiems, nepasitikintiems savimi, silpnesnės valios žmonėms. 


+ Akcentas. Pagal girdimą kalbą neretai galime nustatyti, iš kokio Lietuvos 
krašto yra kilęs žmogus, nesunkiai atpažįstame užsieniečius, kalbančius 
lietuviškai, ir pan. 


Be minėtų paralingvistinių kalbos aspektų, svarbus ir pats kontekstas, ku- 
riame žmogus kalba, t. y. situacija, kultūros kontekstas ir pan. 

Kaip atskirti siunčiamo pranešimo lingvistinę ir paralingvistinę prasmes? 
Jeigu į garso juostą įrašysite skaitomą tekstą, po to juostą sukarpysite ir atsi- 
tiktiniu būdu vėl suklijuosite, tai lingvistinė teksto prasmė išnyks, tačiau pa- 
ralingvistinė - ne, nes klausantis jums pavyks suprasti, kokios emocijos atsi- 
spindėjo skaitovo balse, koks jo balso tembras, tonas ir pan. 

PAMĄSTYKITE 


L. 


Pateikite pavyzdžių iš savo gyvenimo, kai labiau pasikliovėte nežodiniais ženklais nei 


žodžiais. 


„ Kuri nežodinio bendravimo funkcija, jūsų nuomone, yra svarbiausia? 


„ Kokias rekomendacijas dėl akių kontakto duotumėte draugui / draugei, kuris / kuri 


susiruošė: a) į pirmąjį pasimatymą su priešingos lyties asmeniu; b) į dalykinį įdarbi- 
nimo pokalbį? 


„ Kokius nežinomus nežodinius ženklus, vartojamus kitos kultūros atstovų, pirmą kar- 


tą pamatėte keliaudami po užsienį? Ką reiškė šie ženklai? 


„ Išvardykite ne mažiau kaip dešimt gestų, atspindinčių žmogaus išgyvenimus, emocijas. 
„ Kokiomis charakteristikomis pasižymi jums patinkantis balsas? Įvardykite Lietuvoje 


žinomus asmenis, kurių balsas jums yra gražus. 


„ Kaip manote, maždaug kokiu atstumu turėtų stovėti baldų salono pardavėjas, kon- 


sultuodamas klientą? Kodėl? 


8. Kokie nežodiniai ženklai išduotų nepažįstamo žmogaus temperamento tipą? 


9. Ar galima atspėti žmogaus profesiją pagal jo laikyseną ir eiseną? Jei taip, pagrįskite 


10. 


pavyzdžiu. 


Ar jums pavyksta suprasti, kada žmogus meluoja? Pagal kokius ženklus tai nustatote? 


UŽDUOTIES APIE VEIDO IŠRAIŠKAS ATSAKYMAI 


(PAGAL BIERACH, 2000): 


l. 


Nori pademonstruoti tikrą arba tariamą pagarbą pašnekovui, nuolankumą arba ne- 
norą nutraukti akių kontaktą. 


2. Žmogus atsiriboja nuo išorinių dirgiklių, ką nors prisimena. 


3. Žmogus gali būti pavargęs po įtempto darbo, sočiai pavalgęs, išgėręs alkoholio. Taip 


pat galimi atsakymai: silpnas, nesuinteresuotas, dvasiškai atbukęs, arogantiškas. 


„ Žmogus gali būti tylenis. Taip pat gali reikšti, jog tuo metu žmogus jaučiasi įžeistas, 


nenori bendrauti. Jei lūpos sučiauptos trumpam, gali reikšti pastangas suvaldyti 


įsiūtį. 


5. Kritiškas požiūris. 


6. Melavimas. 

UŽDUOTIES APIE KITŲ KULTŪRŲ GESTUS ATSAKYMAI: 
1. Atsisveikinimas - Indijos vandenyno Andamanų salos. 
2. „Aš nieko bloga tau nelinkiu, būk ramus!“ - Tibetas. 
3. „Atsargiai!“ - Italija, Ispanija. 
4. „Kalbėk, tęsk!“ - Egiptas. 


UŽDUOTIES APIE RANKŲ KALBĄ ATSAKYMAI: 

„ Pasyvumas, valios trūkumas. 

„ Stengiamasi paslėpti sunkumus, nepasitikėjimą; betarpiškumo trūkumas. 
„ Koncentracija, jaudulio suvaldymas, siekis įsitvirtinti. 

„ Žmogus valdomas malonių, jį tenkinančių minčių. 

„ Noras nuslėpti savo būseną; susimąstymas; sunkumai. 

. Žmogus nepasitiki, ieško to priežasčių, ieško pagalbos. 


„ Naivumas, nustebimas, išsiblaškymas, ko nors nesupratimas. 


0 NO O E ON m 


„ Savo tvirtumo ir viršumo demonstravimas, iššūkio metimas. Tačiau neretai tokia 


poza gali būti slepiamas silpnumas, drovumas. 


REKOMENDUOJAMA LITERATŪRA 
„Bierach A., Kūno kalba, Kaunas: Tyrai, 2000. 
Molcho S., Kūno kalba - kelias į sėkmę, Vilnius: Alma littera, 2006. 
Pease A., Kūno kalba, Kaunas: Dajalita, 2003. 
Spies S., Kūno kalba, Vilnius: Vaga, 2008. 


9. Tarpasmeniniai santykiai 


Gyvenk su žmonėmis taip, kad draugai netaptų 
nedraugais, o nedraugai taptų draugais. 
PITAGORAS 


« Kaip tarpasmeninius santykius aiškina įvairios teorijos? 

» Kas lemia asmens patrauklumą? 

+ Kaip psichologijoje apibūdinama meilė? 

+ Kodėl vieno žmogaus atsivėrimas kitam visada susijęs su rizika? 
+ Ar galima apsisaugoti nuo artimo Žmogaus išdavystės? 


Bendravimas gali būti suprantamas kaip tarpasmeninių santykių užmez- 
gimo, jų palaikymo ir vystymo procesas. Geri tarpasmeniniai santykiai yra 
labai svarbūs visose gyvenimo srityse - ir šeimoje, ir darbe, ir visur, kur tik 
susiduriame su kitais žmonėmis. Jie padeda patenkinti svarbius žmogaus po- 
reikius - poreikį būti susietu su kitu asmeniu, meilės poreikį, poreikį kontro- 
liuoti situaciją. Dėl tarpasmeninių santykių žmogus geriau pažįsta ne tik kitus 
asmenis, bet ir pats save. 


9.1. Tarpasmeninių santykių teorijos 


Kodėl su vienais asmenimis mes užmezgame tarpasmeninius santykius, o su 
kitais ne? Kodėl kai kurie santykiai niekada neperžengia tam tikrų formalių 
rėmų arba labai greitai užgęsta? Į šiuos klausimus siekia atsakyti tarpasmeni- 
nius santykius aiškinančios teorijos. 


9.1.1. TARPASMENINIŲ POREIKIŲ TEORIJA 


Tarpasmeninių santykių užmezgimas, vystymasis ir palaikymas priklauso 
nuo to, kiek tie santykiai patenkina asmenų meilės, priklausymo ir situacijos 
kontrolės poreikius (Schutz, 1966). 

Meilės poreikis atspindi žmogaus siekį mylėti ir jaustis mylimam. Mus 
supantys žmonės meilę reiškia skirtingai. Vieni iš jų vengia artimų santykių, 
retai rodo nuoširdžius jausmus ir atokiau laikosi nuo tų, kuriems būdingos 
stiprios aistros. Kiti bendrauja gana artimai su visais, nes aplinkinius laiko 
savo gerais draugais ir todėl gana greitai užmezga santykius, grįstus pasitikė- 
jimu. Tarpinę poziciją tarp šių kraštutinumų užima tie žmonės, kurie lengvai 
moka išreikšti meilę tiems, kurie, jų manymu, yra jos verti, o pastarieji pa- 
prastai atsako tuo pačiu. 

Susietumo su kitu poreikis skatina žmones ieškoti kitų asmenų draugi- 
jos. Kiekvienas iš mūsų jaučia didesnį ar mažesnį norą dalyvauti visuomenės 
socialiniame gyvenime. Tačiau ir čia esama kraštutinumų. Vieni žmonės linkę 
į vienatvę, todėl net gana retai būdami tarp kitų jaučiasi visiškai patenkinę 
šį poreikį. Kiti nuolat stengiasi būti tarp žmonių, o likę vieni jaučia nerimą, 
įtampą, nepasitenkinimą. Jų namų durys visiems atviros, jie džiaugiasi kitų 
žmonių draugija ir tikisi, kad šie džiaugsis jais. Tačiau dauguma mūsų pri- 
klauso tarpinei pozicijai, t. y. kartais mums norisi vienumos, o kartais - kitų 
žmonių bendrijos. Ir to mums visiškai pakanka patenkinti susietumo su kitais 
asmenimis poreikiui. 

Poreikis kontroliuoti situaciją pasireiškia žmogaus siekimu daryti įtaką 
kitiems asmenims ir situacijai, kurioje jis yra. Šis poreikis atsiskleidžia įvairiai. 
Vieni žmonės, bijodami atsakomybės, linkę laikytis nuošaliau ir pasitenkina 
minimalia situacijos kontrole. Kiti visomis jėgomis siekia dominuoti ir kon- 
troliuoti padėtį. Tačiau dauguma žmonių yra tarpinės padėties - kai kada jie 
dominuoja ir kontroliuoja, o kai kada paklūsta tam, kuris konkrečioje situaci- 
joje yra įtakingesnis už juos. 

Šios teorijos požiūriu, tarpasmeniniai santykiai atsiranda, vystosi ar nu- 
trūksta todėl, kad jie tenkina arba nustoja tenkinti tarpasmeninius žmonių 
poreikius. Bendraudami su kitu asmeniu, jūs galite nuspręsti, ar tikrai jo po- 
reikis meilei, susietumui ir situacijos kontrolei derinasi su jūsų poreikiais. 
Pravartu prisiminti, kad šių poreikių mastas priklauso ir nuo aplinkybių (pvz., 
yra žmonių, kurie ištikus nesėkmei nori kurį laiką pabūti vieni), vadinasi, yra 
kintantis. Deja, dauguma į tai nelinkę atsižvelgti, ir jei vienu metu žmogaus, 
su kuriuo bendraujame, poreikiai skiriasi nuo mūsų, dažnai mes tai interpre- 


264 Tarpasmeniniai santykiai 


tuojame kaip argumentą santykių iširimui. Pvz., pakvietėte draugę į kiną, o ši 
atsisako, sakydama, kad nori vakarą praleisti viena. Ką tuomet galvojate jūs? 
Tikriausiai, kad santykiai su jumis jai nėra svarbūs. Jei kitą sykį į jos kvietimą 
atsakysite taip pat, santykiai pradės irti. 


O9.1.2. TARPASMENINIO APSIKEITIMO TEORIJA 


Tarpasmeninius santykius galima suprasti ir kaip procesą, kurio metu yra ap- 
sikeičiama nauda arba nuostoliais (Thibaut, Kelly, 1986). Ši teorija remiasi 
prielaida, kad kiekvienas asmuo tarpasmeniniuose santykiuose sąmoningai ar 
nesąmoningai pasveria naudos ir nuostolių santykį. 

Nauda - tai tarpasmeninių santykių rezultatas, kurį jo dalyviai vertina 
teigiamai. Tokio vertinimo kriterijus gali būti teigiamos emocijos, prestižas, 
naudinga informacija, emocinių poreikių tenkinimas ir pan. Paprastai žmo- 
gus tarpasmeninius santykius linkęs vadinti naudingais, jei jų metu jaučiasi 
gerbiamas, vertinamas bei emociškai palaikomas kito asmens. Tokie santykiai 
yra sąžiningi ir patikimi. Ypač branginami intymūs tarpasmeniniai santykiai, 
kuriuose kiekvienas asmuo jaučiasi saugus, atverdamas kitam slapčiausias 
mintis, planus, emocines patirtis ir išgyvenimus. 

Nuostoliai - tai nepageidautinas tarpasmeninių santykių rezultatas, pvz., 
sugaištas laikas, išeikvota energija, atsiradęs nerimas ar emocinis skausmas. 
Būna, kad tarpasmeniniuose santykiuose žmogus jaučiasi negerbiamas, ne- 
paisoma jo interesų, o kartais - net poreikių. Kai kuriais atvejais jis ne tik 
nesulaukia pritarimo ir palaikymo, bet yra žeminamas ir gniuždomas. Beje, 
garsus amerikiečių rašytojas Markas Tvenas (Mark Twain) perspėjo, kad rei- 
kėtų vengti tų, kurie stengiasi pakirsti jūsų pasitikėjimą savimi, nes šis bruo- 
žas būdingas menkiems žmonėms. Anot rašytojo, didis žmogus - priešingai — 
stengiasi įteigti, kad jūs irgi galite tapti didžiu. 

Šios teorijos požiūriu, žmonės siekia užmegzti tarpasmeninius santykius 
tuomet, kai jie mano, kad naudos ir nuostolių santykis jiems bus priimtiniau- 
sias. Kuo didesnę naudą žmogus gauna iš konkrečių santykių, tuo ilgiau jie iš- 
liks. Tačiau jei laikui bėgant vienų santykių naudos „grynasis svoris“ (gauna- 
mas iš naudos atėmus nuostolius) tampa mažesnis nei kitų, tai pirmieji pradės 

atrodyti nepatenkinami ir nemalonūs. Vertinimas priklauso ir nuo ankstes- 
nės patirties. Jei žmogaus turimi tarpasmeniniai santykiai yra sėkmingi (di- 
džiausia nauda ir mažiausi nuostoliai), tai jo reikalavimai kitiems santykiams 
irgi bus aukšti. Toks asmuo nesitenkins bet kokiu bendravimu su bet kuo. 
Ir atvirkščiai - tie asmenys, kuriems tarpasmeniniai santykiai iki šiol atnešė 
daugiau nuostolių nei naudos (pvz., norėdamas neprarasti draugo, žmogus 
prisitaiko prie jo poreikių ar pomėgių, o šis jo poreikius ar pomėgius igno- 
ruoja), nebus išrankūs ir kitiems santykiams. Kai kurie žmonės mano, kad jie 
neturi galimybės pasirinkti, su kuo palaikyti tarpasmeninius santykius, o su 
kuo ne. Todėl pasitenkina tokiu bendravimu, kurį kiti suvoktų kaip išnaudo- 
tojišką ir žeidžiantį. 





Šios teorijos požiūriu pabandykite įvertinti savo santykius su kitu asmeniu, atsakydami į 
šiuos klausimus: 

1. Ar mano gyvenimas pasikeitė į gera po to, kai aš susitikau su šiuo žmogumi? 

2. Ar aš tapau geresnis, ar mano asmenybė ūgtelėjo? 

3. Ar galiu būti savimi šalia to žmogaus? Ar jis vertina mano individualumą? 

4. Ar po to, kai mudu susitikome, aš pradėjau geriau mokytis, dirbti, ar man atsivėrė 


naujų galimybių, ar pagerėjo mano gyvenimo kokybė? 


Ci 


„ Ko mūsų santykiuose yra daugiau - gero ar blogo? 

6. Ar palaikydamas(-a) santykius su tuo žmogumi aš jaučiu didesnį pasitenkinimą savo 
gyvenimu? 

Jei į visus klausimus jūs atsakėte teigiamai, galite būti tikri, kad šie tarpasmeniniai 


santykiai yra jums tikrai naudingi. 


9.2. Tarpasmeninių santykių įvairovė 


Tarpasmeniniai santykiai dažnai priklauso ir nuo to, su kuo mes bendrauja- 
me, t. y. ar mes su kitu žmogumi liekame tik pažįstami, ar suartėjame labiau. 
Pagal santykių artumą, galime suskirstyti juos į tris grupes: 1) santykius su 
pažįstamais, 2) santykius su draugais ir 3) santykius su artimaisiais. 

0.2.1. PAŽĮSTAMIEJI, DRAUGAI IR ARTIMIEJI 


Pažįstamieji. Šiai asmenų grupei priklauso visi, kurių vardus mes žinome, 
ir tie, kuriuos galėtume pavadinti „pažįstamais iš matymo“. Pastarieji - tai 
žmonės, su kuriais mes nebendraujame, bet sveikinamės, nes dažnai juos su- 
tinkame: gyvename tame pačiame miesto rajone, geriame kavą toje pačioje 
kavinukėje ir pan. Su tokiais žmonėmis mus sieja visiškai paviršutiniški tarp- 
asmeniniai santykiai: esant progai, mes persimetame vienu kitu žodžiu (pvz., 
lifte su kaimynu), kartais pasišnekučiuojame, bet ne daugiau. Šie žmonės apie 
mus žino taip pat nedaug, kaip ir mes apie juos. Tačiau toks bendravimas 
visiškai patenkina abi puses. Šie santykiai atsiranda savaime, bet ir išnyksta 
savaime, jei, tarkime, jūs pakeičiate gyvenamąją ar darbo vietą. 





9.1 pav. „Prašome nekreipti į juos dėmesio - tai konkurentai 
surengė mūsų klientų gąsdinimo akciją“ 


Draugai. Šiai grupei priklauso žmonės, su kuriais mes savo noru užmezgė- 
me glaudų asmeninį kontaktą. Paprastai siekdami susidraugauti asmenys nesi- 
tenkina formaliais ryšiais. Kyla klausimas - kas gi mus patraukia kituose, kodėl 
mes siekiame kai kurių asmenų draugystės? Specialioje draugystei skirtoje stu- 
dijoje (Fehr, 1996) teigiama, kad mus pirmiausia traukia tie žmonės, kurie: 

1) turi gerus socialinius įgūdžius - geba lengvai užmegzti kontaktą, yra tak- 
tiški, lengvai reiškia mintis ir pan.; 

2) yra pakankamai jautrūs mums - sugeba, mūsų manymu, mus suprasti, 
aijausti; šalia tų asmenų jaučiamės saugūs, galime būti atviri ir jais pasitikėti; 
3) turi su mumis bendrų interesų ir panašių vertybių. 


Tačiau teiginys, kad „priešybės traukia“, irgi turi tam tikro pagrindo. Daž- 
niausiai tai pasakytina, kai kalbame apie draugaujančių žmonių asmenybės 
ypatumus. Juk tarpasmeniniai santykiai užsimezga ir yra palaikomi visų pir- 
ma tenkinant tam tikrus poreikius. Pvz., šnekus žmogus mieliau bendraus su 
tais, kurie linkę mažiau kalbėti ir daugiau klausyti. Kitaip tariant, priešybės 
tikrai traukia, jei jos papildo viena kitą. 

Nors žmonės užmezga santykius dėl labai įvairių priežasčių, tačiau psi- 
chologinių tyrimų rezultatai rodo, kad tikra draugystė galima tik tarp tų, ku- 
rių tarpasmeniniams santykiams yra būdinga: 

1. Pozityvumas. Savo draugą asmuo linkęs vertinti labai pozityviai. Praleis- 
dami nemažai laiko kartu, draugai patenkina vienas kito savigarbos ir 
aukštos savivertės poreikį. Jausdamas, kad draugas jį vertina pozityviai, 
žmogus linksta ir pats save taip vertinti. O tai reiškia, kad jis labiau pasiti- 
ki savimi, savo galimybėmis, kelia sau aukštesnius tikslus ir sėkmingai jų 

„siekia. Antikos mąstytojas Aristotelis pastebėjo, kad tik geri žmonės gali 
būti draugais, nes blogi žmonės nesigėri vienas kitu, nebent iš tų santykių 
gauna kokios nors naudos. Bet tuomet jau kalbėtume ne apie draugystę. 

2. Lygiavertiškumas. Dar Pitagoras yra pastebėjęs, kad draugystė - tai lygy- 
bė. Būtent draugaudamas asmuo įgyja labai svarbią patirtį - jausmą, kad 
esi lygiavertis kitam. Tai teikia jam nemažai pasitenkinimo. 

3. Pasitikėjimas. Draugai rizikuoja, atsiverdami ir patikėdami vieni kitiems 
savo paslaptis. Tačiau jie tai daro žinodami, kad jų pasitikėjimas nebus 
nuviltas. Gal todėl taip skaudžiai išgyvenamos draugų išdavystės, kurios, 
deja, nėra toks jau retas reiškinys. 

4. Atvirumas. Draugai atvirai dalijasi savo asmeniniais išgyvenimais. Toks 
bendravimas padeda kiekvienam jų geriau pažinti ne tik vienas kitą, bet ir 
save. Atvirai dalydamiesi savo vidine patirtimi su kitais, mes suprantame, 
kad visa, kas vyksta mumyse, yra dėsninga, ir kad tai yra patyrę ir kiti. Tai 
įkvepia labiau pasitikėti savimi, savo jausmais ir savo gyvenimu. 

5, Tarpusavio pagalba. Žmonės, laikantys save draugais, iškilus problemoms, 
rūpinasi ne tik vienas kitu, bet ir draugo artimaisiais. Aukodami savo lai- 
ką, jėgas, pasitelkdami savo pinigus ir ryšius, jie puola pagelbėti draugui 
ar jo artimiesiems, kai šiuos ištinka bėda. Aristotelis pastebėjo, kad drau- 
gystė - reikalingiausias dalykas gyvenime, nes niekas nenorėtų gyventi be 
draugų, net jei būtų pertekęs kitų gėrybių. Ir iš tiesų - draugystė yra nejį- 
kainojama dovana kiekvieno asmens gyvenime. 


SUŽINOKIME DAUGIAU 

Švedų mokslininkai įrodė, kad kuo mažiau žmogus turi draugų, tuo daugiau jam 
kyla miego problemų. Tikriausiai žmogus, turintis mažai draugų, yra mažiau atspa- 
rus stresui, kuris ir yra nemigos priežastis. Negana to, - turėti mažai draugų jau sa- 
vaime yra stresas. Prastas miegas yra vienas iš rizikos faktorių, kurie lemia depresijos, 
nerimo, chroniško nuovargio bei širdies ligų atsiradimą. Draugiškų santykių stoka 
labiau veikia moteris nei vyrus. Vyrams galimybė susirgti nemiga patrigubėja, jeigu 
jie jaučia draugų stoką, esant nepalankiai situacijai darbe. 

Žmonės siekia įvairiais būdais išvengti streso. Viena iš strategijų - paprasčiausiai 
pasitraukti ir neatsakyti įžeidėjui. Tokia strategija moterims sumažina tikimybę su- 
sirgti nemiga. Tačiau jei moteris turi mažai draugų, naudojant tokią strategiją, rizika 
susirgti nemiga išauga 4 kartus. Beje, jei tokios moterys atvirai konfliktuos (t. y. išreikš 
savo nesutikimą), jos rečiau susirgs nemiga. Galiausiai prastas miegas ir draugiško 


palaikymo neturėjimas sunkiose situacijose padidina miokardo infarkto riziką. 


Šaltinis: „Draugystė, kaip priemonė nuo nemigos“, http://medlinks.ru, žr. 
2009 04 11. 

Kuo skiriasi draugas nuo pažįstamo? 
l. Prisiminkite penkis žmones, kuriuos jūs laikote savo draugais. Kaip su kiekvienu iš 
jų susipažinote? Kuo jie jus patraukė? Kas lėmė, kad jūs tapote draugais? 
2. Prisiminkite penkis žmones, kuriuos jūs laikote pažįstamais. Palyginkite, kuo skiriasi 
jūsų bendravimas su draugais nuo bendravimo su pažįstamais? 


3. Ko reikia, kad tie asmenys, kuriuos pavadinote pažįstamais, taptų jūsų draugais? 

Artimieji. Taip vadiname žmones, su kuriais dalijamės pačia asmeniš- 
kiausia patirtimi bei jausmais. Žmogus gali turėti daug pažįstamų, nemažai 
draugų, bet artimųjų - tik keletą. Artimieji nuo draugų skiriasi atsidavimo, 
pasitikėjimo ir atvirumo laipsniu santykiuose. Artimu žmogumi pamažu gali 
tapti draugas(-ė), juo gali būti asmuo, susijęs giminystės ryšiais: sesuo, brolis 
ir pan. Tačiau svarbu pabrėžti, kad artimieji šia prasme - tai nebūtinai tie 
žmonės, šalia kurių mes gyvename. Artimasis - tai žmogus, su kuriuo mus 
sieja labai glaudus, atviras psichologinis ryšys. 


9.2 pav. „Gerbiama psichologe, mano 
Žmona visai negirdi manęs, išskyrus 
tuos atvejus, kai prabylu miegodamas“ 





Tokio žmogaus buvimas šalia yra nepaprastai svari paspirtis, ypač sun- 
kiausiose gyvenimo situacijose. Tenka pripažinti, kad mūsų santykiai su kitais 
tampa vis labiau paviršutiniški, todėl sparčiai daugėja žmonių, neturinčių arti- 
mųjų psichologine prasme ir išgyvenančių skaudžią vienatvę. Mat būti susietu 
su kitu žmogumi, anot garsaus amerikiečių psichologo A. Maslou (Maslow, 
1968), yra vienas iš svarbiausių žmogaus poreikių, su kurio patenkinimu yra 
tiesiogiai susijusi gyvenimo kokybė. Kai kurie net linkę paaukoti viską, kad 
tik atrastų „tikrąją meilę“. Žmogus nuolat ieško tų vienintelių meilės santykių, 
kurie jį visiškai patenkintų. Juos apžvelgsime išsamiau. 


9.2.2. TARPASMENINIS PATRAUKLUMAS 


Kodėl vieni žmonės mus traukia, o kiti - ne? Galima išskirti keletą hipotezių, 
siekiančių tai paaiškinti: 
e Hipotezė apie panašumą: mus traukia tie asmenys, kurių pažiūros yra pa- 
našios į mūsų. 

» Hipotezė apie idealų partnerį: mus traukia tie asmenys, kuriems būdingos 
kai kurios savybės, pvz., gerumas. Atrodytų, lyg mes savo mintyse tu- 
rėtume idealaus partnerio etaloną, su kuriuo yra lyginamas kiekvienas 
sutiktas asmuo. Patraukliausi mums atrodo tie asmenys, kurie labiausiai 
atitinka tą galvoje turimą idealą. 

« Hipotezė apie atstūmimą: mums nepatinka asmenys, kurie yra nepanašūs 
į mus. Todėl mes linkę vengti tokių žmonių arba atvirai jiems išsakyti 
savo nepasitenkinimą. 

+ Hipotezė apie optimalius skirtumus: mums patraukliausi tie asmenys, ku- 
rie šiek tiek (tik ne per daug) skiriasi nuo mūsų. Taigi mums patinka 
naujumas ir kito asmens nepanašumas į mus, tik svarbu, kad skirtumas 
nebūtų pernelyg didelis. 


Be to, tyrimais buvo nustatyta, kad labai dažnai tos asmens savybės, ku- 
rios santykių užmezgimo pradžioje atrodė labai patrauklios, vėliau tampa 
santykių nutraukimo priežastimi (Felmlee, 1995). 

Linksmumas: iš pradžių jus patraukia kitas žmogus todėl, kad jis sugeba į 
daugelį dalykų žiūrėti nerimtai, pro humoro prizmę. Vėliau jums ima atrody- 
ti, kad tas žmogus yra pernelyg vaikiškas ir nebrandus. 

Rūpestingumas: iš pradžių jums žmogus patinka todėl, kad jūs jį labai do- 
minate, jis jumis rūpinasi, o vėliau paaiškėja, kad jis yra labai pavydus ir jus 
laiko savo nuosavybe. 

Protingumas: iš pradžių jūs manote, kad tai protingas ir savimi pasitikintis 
asmuo, 0 vėliau paaiškėja, kad jis savimyla ir egoistas. 

Neįprastumas: iš pradžių jums atrodo patrauklus jo originalumas, pačia 
geriausia to žodžio prasme, o vėliau jūs pradedate manyti, kad tas asmuo yra 
tikras pusprotis. 


SUŽINOKIME DAUGIAU 
Northwestern universitete (JAV) atlikti tyrimai parodė, kad asmens išrankumas, ren- 


kantis partnerį romantinei draugystei, suteikia jam didesnio patrauklumo. Ekspe- 

rimente dalyvavo 156 studentės ir studentai. Kiekvienam iš jų buvo suteikta gali- 
mybė po 4 minutes pabendrauti su visais priešingos lyties eksperimento dalyviais. 
Po kiekvieno susitikimo dalyviai turėjo įvertinti bendravimo partnerio patrauklumą. 
Pasirodo, tie studentai, kurie daugumą asmenų įvardijo kaip patrauklius, patys daž- 
niausiai nebuvo vertinami kaip patrauklūs. Tyrimą atlikę mokslininkai teigia, kad 
jei asmuo yra neišrankus, tai kiti labai greitai tai pajunta ir neišrankųjį suvokia kaip 
nusivylusį ir beviltišką. Iki šiol buvo manoma, kad, siekiant sukelti simpatiją, reikia 
leisti žmogui suprasti, jog jis jums patinka. Pasirodo, romantiniams santykiams vei- 
kia visai kiti dėsniai. Jei jums patiks visi iš eilės, tai jūs atrodysite ne patrauklus, bet 
nusivylęs. Vadinasi, jei jums patinka visi, jūs nepatiksite niekam. Bet jeigu jūs tik 
vieną asmenį iš būrio kitų įvertinote kaip patrauklų, labai didelė tikimybė, kad ir jūs 
jam atrodysite patrauklus. Taigi labai svarbu, kad nuo pirmųjų pažinties minučių 
jūsų bendravimo partneris jaustųsi vienintelis. 


Šaltinis: „Išrankumas - patrauklumo garantas“, htip://medlinks.ru, žr. 2009 09 17. 


9.2.3. MEILĖ 


Kai užsimezga artimesni santykiai tarp dviejų asmenų, kiekvienam vertėtų 
atsakyti į šiuos du klausimus: pirmas - ko aš tikiuosi iš šių santykių, antras - 
kiek laiko ketinu palaikyti šiuos santykius? Nuo to, kaip bus atsakyta į šiuos 
klausimus, priklauso konkrečių tarpasmeninių santykių kokybė. Taigi jei as- 
menų ketinimai yra pakankamai rimti, jie bus nusiteikę labai stengtis, kad šie 
santykiai būtų sėkmingi. 





9.3 pav. „Štai - aš dovanoju tau raktą N | 
į merginų širdis!" 

Meilė psichologinių teorijų požiūriu. Psichoanalizės kūrėjo Zigmundo 
Froido (Sigmund Freud, 1856-1939) manymu, intymus asmens gyvenimas 
skirtas tik seksualinių poreikių tenkinimui. Jis teigė, kad žmogaus seksua- 
linis gyvenimas prasideda ne nuo lytinės brandos, bet nuo pat vaiko gimi- 
mo. Froidas net kūdikio aktyvumą, pvz., veblenimą, verkimą ir kt., siejo su 
seksualiniu pasitenkinimu. Anot jo, žmogaus motyvacijos pagrindas - tai 
seksualinio pasitenkinimo ieškojimas ir siekimas, o visos žmogaus psicho- 
loginės problemos, tarp jų ir neurozės arba polinkis į nusikalstamą veiklą, 
atsiranda todėl, kad ignoruojami arba nepakankamai patenkinami seksua- 
liniai poreikiai. 

Erikas Eriksonas (Erik Erikson, 1902-1994), žmogaus psichosocialinio 
vystymosi teorijos autorius, teigė, kad tai, kokius intymiausius santykius (psi- 
chologine prasme) vaikas užmegs su jam svarbiu suaugusiuoju (pvz., besi- 
rūpinančia juo mama), daug ką nulems tolesniame jo gyvenime. Mat dėl tų 
santykių susiformuoja identiškumo jausmas, žmogiškasis Aš, kuris apsaugo 
jį nuo emocinės dezadaptacijos. Eriksonas, savo teorijoje suskirstęs žmogaus 
gyvenimą į 8 vystymosi periodus, pirmąjį gyvenimo periodą pavadino inty- 
mumu, arba izoliacija. Jis teigė, kad būtent šis periodas lemia tolesnę mūsų 
raidą ir gyvenimą - jei kūdikiui nepavyksta užmegzti intymaus santykio su 
svarbiu suaugusiuoju, jis pasmerkiamas izoliacijai. Vėliau, jaunystėje, toks 
asmuo bus linkęs tenkintis stereotipiniais, formaliais ir paviršutiniškais san- 
tykiais. Jis nesugebės užmegzti emociškai nuoširdžių, kokybiškų ir ilgalaikių 
santykių su kitu asmeniu arba bus linkęs tokius santykius užmegzti su netin- 
kamu partneriu. 

Eriko Fromo (Erich Fromm, 1900-1980) požiūriu, meilė tarpasmeni- 
niuose santykiuose padeda tenkinti šiuos poreikius: poreikį pasiekti inte- 
gruotą Aš ir poreikį apsiginti nuo nerimo ir vienatvės. Meilė yra galinga 
jėga, padedanti žmogui įveikti visas kliūtis siekiant tikslo. Be to, meilė leidžia 
būti sąjungoje su kitu asmeniu, tuo pat metu išsaugant ir savo individualumą 
(Fromas, 1992). 

Abrahamas Maslou, vienas ryškiausių humanistinės psichologijos pradi- 
ninkų, populiarioje teorijoje teigė, kad visi žmogaus poreikiai yra išsidėstę 
hierarchine tvarka ir sudaro tam tikrą piramidę. 

ABRAHAMAS MASLOU (Abraham Maslow) 
1908-1970 


Piramidės pagrindas - vadinamieji baziniai, t. y. fiziolo- 
giniai ir saugumo, poreikiai. Kildami piramide aukštyn, 





rasime tik žmogui būdingų poreikių: meilės ir susietu- 
mo su kitu asmeniu, pagarbos, savirealizacijos. Anot Maslou, tik po to, kai 
žmogus patenkina bazinius poreikius, jis ima rūpintis aukštesnių poreikių 
tenkinimu. Tai, kad meilės ir susietumo poreikis išskirtas iš gausybės kitų 
būdingų žmogui poreikių, rodo, kokį didelį vaidmenį šio poreikio paten- 
kinimas vaidina kiekvieno asmens gyvenime. Be to, Maslou pabrėžia, kad 
kiekvienas žmogus, ieškodamas meilės ir draugystės su kitais asmenimis, 
ieško ne tik to kito, kuris jį pamiltų, bet ir to, su kuriuo jis galėtų dalytis savo 
meile. Kitaip sakant, kiekvienas žmogus turi poreikį ne tik būti mylimas, bet 
ir pats mylėti (Maslow, 1987). 

Meilės samprata. Meilė - palyginti pastovus prisirišimo, palankumo, 
atsidavimo kitam žmogui jausmas (Colman, 2006). Jis reiškiasi troškimu 
nuolat būti su mylimu asmeniu, atsiduoti jam, o prireikus nesavanaudiškai 
aukotis. Pagal meilės objektą galima išskirti įvairias meilės rūšis: tėvų meilę 
vaikui, vaiko meilę tėvams, brolių.ir seserų tarpusavio meilę, meilę Die- 
vui, Tėvynei ir t. t. Mes išsamiau patyrinėsime vyro ir moters meilę. Tokie 
santykiai gali būti dvejopi: apsikeitimo arba atsidavimo (Hendrick, 1989). 
Pirmuoju atveju partneriai linkę pasverti naudos ir nuostolių santykį tarpu- 
savio bendravime. Antruoju - siekia tenkinti vienas kito poreikius, nelauk- 
dami atlygio. Tai gana sąlyginis skirstymas, nes apsikeitimo santykiai jokiu 
būdu neignoruoja partnerių jautrumo vienas kito poreikiams. Kita vertus, 
jei tik vienas iš partnerių yra besąlygiškai atsidavęs ir pasirengęs tenkinti 
kito poreikius, pats nesulaukdamas iš jo to paties, tokie santykiai vargu ar 
turi ateitį. 

Pagal tarpasmeninių santykių pobūdį skiriami šie pagrindiniai meilės sti- 
liai (jų pavadinimui naudojami graikų kalbos žodžiai): 

+ Eros - aistringa meilė, dažnai atsirandanti iš pirmo žvilgsnio ir labai retai 

besitęsianti visą likusį gyvenimą. Dažnai tokie santykiai baigiasi, užge- 

sus aistrai. Tačiau retai tai nutinka abiem partneriams vienu metu. Todėl 
santykių iširimas būna labai skausmingas tam partneriui, kuris yra pa- 
liekamas ir kurio aistra dar nėra išblėsusi. 

Liudus - meilė-žaidimas, kuriam būdinga apgaulė ir manipuliavimas. 
Šiuo atveju žmonės nėra linkę rimtai vertinti savo jausmų, todėl santykių 
iširimą pakelia labai lengvai. Tačiau dažniausiai tokį požiūrį į santykius 
turi tik vienas iš partnerių. Todėl, santykiams nutrūkus, tas asmuo, kuris 
nuoširdžiai ir aistringai buvo atsidavęs kitam, jaučiasi labai įskaudintas 
ir išduotas. 

Storgė - meilės ir draugystės jausmų derinys. Tokie santykiai paprastai 
yra patvarūs. Jie būdingi stabiliems šeimyniniams santykiams ir todėl 
dažniausiai yra eros santykių tąsa bei transformacija. 

Manija - savanaudiška meilė. Žmogus, patiriantis šią meilę, dažnai yra 
labai priklausomas nuo savo partnerio ir išgyvena stiprų nevisavertišku- 
mo jausmą. Santykių iširimas jam yra pasaulio griūtis ir pabaiga. Todėl 
jis visomis išgalėmis stengiasi nepaleisti partnerio ir išsilaikyti šalia jo 
bet kokia kaina. Bandymas nutraukti tokius santykius yra ilgas ir skaus- 
mingas procesas abiem pusėms. 

Agapė - pasiaukojanti meilė. Asmuo, išgyvenantis agapę, svarbiausia savo 
misija gyvenime laiko nesąlygišką atsidavimą mylimam asmeniui. To- 
kios meilės pavyzdžių, nors ir nedaug, bet vis dėlto yra, pvz., meilė ir 
rūpinimasis partneriu, šiam netekus sveikatos. 


Tikriausiai žmonijos istorijoje nė vienas tarpasmeninių santykių aspektas 


nesulaukė tiek dėmesio, kiek meilė. Kiek meno kūrinių - knygų, paveikslų, 


muzikos ir pan. - yra sukurta iš meilės ar siekiant ją išaukštinti! Kas suskai- 


čiuos, kiek žmonių meilė įkvėpė žygdarbiams, didžiausiems atradimams ar 


žiauriausiems nusikaltimams. Žmonija aiškinosi, aiškinasi ir aiškinsis įvairius 


faktus ir požiūrius, siekdama atsakyti į amžiną klausimą - o kas gi yra mei- 
lė? Ar iš viso ji yra? Deja, vienareikšmio atsakymo nėra. O kol kas, siekdami 
patenkinti nenumaldomą smalsumą, ieškome ir randame į šiuos klausimus 
savus atsakymus, grįstus asmenine patirtimi ir idealais. 

SUŽINOKIME DAUGIAU 
Harvardo universiteto psichologas Z. Rubinas (Z. Rubin) pamėgino moksliniu me- 
todu nustatyti įsimylėjimo lygį ir sulaukė gana įdomių rezultatų. Paaiškėjo, kad įsi- 
mylėjimo lygi galima nustatyti pagal tai, kiek laiko įsimylėjęs Žmogus žiūri į savo 
objektą, - rašoma „Journal of Experimental Social Psychology“. Mokslininko tvir- 
tinimu, jei vyras ir moteris žiūri vienas į kitą 75 proc. viso pokalbio laiko, vadinasi, 
jie - įsimylėję! Tačiau įsimylėjėliai skiria mažiau dėmesio vienas kitam, kai į jų pokal- 
bį įsikiša trečias asmuo. Pasak psichologo, įprasto pokalbio metu žmonės žiūri vienas 
į kitą vidutiniškai 30-60 proc. laiko. Šis įsimylėjimo nustatymo metodas pavadintas 
Rubino skale. Jei žmogus sugebės iš akies bent apytiksliai nustatyti, kiek laiko į jį 
žiūri priešingos lyties pašnekovas, jis supras, ar tas žmogus domisi juo ne vien kaip 
pašnekovu. Mokslininko tvirtinimu, šis metodas padeda ir tiems, kurie nori, kad 
juos įsimylėtų. „Pamėginkite žmogui, kuris jums patinka, žiūrėti į akis apie 75 proc. 
viso pokalbio laiko, ir jis iškart į tai sureaguos. Mat žmogaus smegenys linkusios aki- 
mirksniu reaguoti į dėmesingą priešingos lyties atstovo žvilgsnį. Taip mes pradedame 
tikėti tuo, kad patys esame įsimylėję, o mūsų smegenys pradeda aktyviai išskirti fer- 
mentą feniletilaminą, - sako Z. Rubinas. - Feniletilaminas — tai amfetamino „brolis“, 
" išskiriamas nervų sistemos, kai mes esame stipriai įsimylėję.“ Pasak mokslininko, 
būtent tas fermentas priverčia mūsų širdis smarkiau plakti, jaudintis ir rausti, kai mes 
pamatome mums patinkantį žmogų. Suprantama, sunku paveikti trokštamą asmenį 
net ir Rubino skale, jei visiškai jam nepatinki. Tačiau jo metodą galima sėkmingai 
pritaikyti tuomet, kai norime sustiprinti įsimylėjimą. Pamėginkite ir įsitikinsite, ar tai 
tiesa. Kartu suteiksite patinkančiam žmogui galimybę pasijusti Liss Pasijutęs 
tvirčiau jis irgi nebijos parodyti, kad jus taip pat myli. | 
Šaltinis; „Atrastas įsimylėjimo lygio nustatymo metodas“, www. alfa lt, 
2009 05 29 


UžDUOTIS | | | 
1. Kaip vaaiškiniunmiėte, kodėl E de Larošiiko rašė: „Visos aistros vardan mus klysti, bet 





pačias juokingiausias klaidas verčia daryti meilė“? 

2. V. Šekspyras sako, kad „visi įsimylėjėliai prisiekia padaryti daugiau, negu gali, bet 
nepadaro net to, ką gali“. Kodėl, jūsų nuomone, taip atsitinka? 

3. Kaip jūs manote, ką E. Dostojevskis turėjo galvoje sakydamas, kad „vien meilės maža, 
ji turi pasireikšti darbais? 

4. Kaip paaiškintumėte V. Šekspyro mintį, kad „meilė - tai ramstis, kuriuo remiasi visa 


žmonija, visas žmonių gyvenimas. Atimkite jį, ir žmonija bemat nusiris bedugnėn“? 


9.3 Atsivėrimas tarpasmeniniuose santykiuose 


Ar dažnai mes randame laiko bendraudami net su artimaisiais pasikalbėti apie 
tai, ką iš tiesų galvojame ir kaip jaučiamės? Daugelis atsakytume: „Ne.“ Kita 
vertus, vargu ar daug atsirastų žmonių, kurie teigtų, kad niekad nenusvilo san- 
tykiuose su kitais dėl pernelyg didelio atvirumo. Tačiau atsivėrimas yra neatsie- 
jama sėkmingų tarpasmeninių santykių dalis. Atsivėrimas, pačia bendriausia 
prasme, yra savo asmeninių bei biografinių duomenų pranešimas, pasidalijimas 
mintimis ir jausmais. Net nurodydamas savo ūgį, žmogus dalijasi informacija 
apie save. O štai teiginys: „Aš nemanau, kad kalėjime nusikaltėlis yra perauklė- 
jamas, atskleidžia jūsų mintis, parodo, apie ką ir kaip jūs galvojate. Kai sakote: 
„Kiekvieną kartą mane apima siaubas, kai man reikia pasisakyti prieš auditori- 
ją, atskleidžiate savo jausmus. Daugelis žmonių supranta, kad atsivėrimas labai 
svarbus tarpasmeniniuose santykiuose, nes padeda geriau pažinti save ir kitus. 
Be atsivėrimo neįmanomi nuoširdūs, patikimi ir artimi santykiai. 


9.3.1. ATSIVĖRIMO RIZIKA 


Nemažai žmonių vengia atsivėrimo, nes jis visada siejasi su rizika. Tačiau ta 
rizika gali tapti minimali, jei vadovausitės šiais principais: 

+ Atvirai pripažinkite, kokią informaciją norėtumėte gauti iš kitų. Susipaži- 
nę artimiau žmonės pradeda dalytis apie save informacija, kuria dalytis 
jų kultūroje yra priimta. Pradiniame pažinties etape paprastai kalbama 
apie pomėgius, sportą, laikmečio aktualijas. Vienas iš būdų, padedančių 
nustatyti, kokia informacija galime dalytis, paklausti savęs, ar aš nesijau- 
čiau nejaukiai, kai pašnekovas atsivėrė. 

» Atsiverkite pamažu. Daugelis žmonių nejaukiai pasijunta tada, kai kito 
asmens atsivėrimo laipsnis pranoksta jų lūkesčius. Mat toks atsivėrimas 
gali būti grėsmingas tiek jam, tiek atsivėrusiajam. Elgiamės išmintingai, 
kai asmeninius duomenis apie save atskleidžiame ne iš karto, o tik tuo- 
met, kai santykiai tampa pakankamai artimi. 

+ Labiau atsiverkite tik tuo atveju, jei jums atsakoma tuo pačiu. Tyrimais 
nustatyta, kad atsiverdami žmonės siekia tam tikros lygybės. Jei akivaiz- 
du, kad atsivėrimas nėra abipusis, būtina pasvarstyti apie jo ribas. Visai 
gali būti, kad kitas asmuo nenusiteikęs plėtoti tolesnių santykių su ju- 
mis, tad pernelyg atsiskleisdami rizikuojate. 

+ Pasidalykite intymia informacija tik tuomet, kai manote, kad rizikuoti nėra 
pavojinga. Jau minėjome, kad atsivėrimas visada susijęs su rizika. Tačiau 
jei su konkrečiu asmeniu jūsų santykiai pakankamai patikimi, tai ir atsi- 
vėrimo neigiamos pasekmės yra mažiau tikėtinos. Šis principas paaiški- 
na, kodėl kai kurie žmonės leidžia sau būti labai atviri, pvz., su barmenu 
ar atsitiktiniu bendrakeleiviu. Mat šie apie jį nieko daugiau nežino (nei 
pavardės, nei gyvenamosios vietos, nei darbovietės), todėl negalės gau- 
tos informacijos panaudoti piktam. Deja, net šeimoje kai kurių žmonių 
santykiai nėra tokie artimi, kad jie galėtų atsiverti nerizikuodami. 

+ Pataupykite intymią informaciją pastoviems santykiams. Jei dalijamės 
savo baimėmis arba diskutuojame intymiomis temomis dar nespėjus 
susiklostyti patikimiems santykiams, didelė tikimybė, kad aplinkiniai 
nuo mūsų nusisuks. Maža to - žmonės dažnai tokiu atveju sutrinka ir 
nusiteikia atvirautojo atžvilgiu priešiškai, nes jis skleidžia asmeninę in- 
formaciją tiems, kas nepasirengę jos girdėti, ir bando užmegzti artimes- 
nius santykius tuščioje vietoje. 


Atsivėrimui tarpasmeniniuose santykiuose turi įtakos tiek kultūriniai, 
tiek lyčių skirtumai. Tyrimais nustatyta, kad, pvz., JAV gyventojai tarpasme- 
niniuose santykiuose linkę atsiverti daugiau nei vokiečiai. Moterys linkusios 
atsiverti dažniau nei vyrai. Vyrai pokalbyje dažniausiai dalijasi tik sausa infor- 
macija, 0 moterys - savo asmeniniais išgyvenimais. 

9.3.2. ATSIVĖRIMAS IR JAUSMAI 


Jausmų slėpimas. Kai kurie žmonės mano, kad geriau išvis nerodyti savo jaus- 
mų kitam asmeniui, todėl stengiasi juos maskuoti. Tipiškas tokios laikysenos 
pavyzdys - geras pokerio lošėjas. Iš jo veido išraiškos neįmanoma nustatyti, 
kas už jos glūdi - džiaugsmas ar liūdesys. Kita vertus, gyvenime ne taip jau 
retai susiduriame su požiūriu, kad demonstruoti kitiems savo jausmus, ypač 
neigiamus, yra nemandagu ar netgi amoralu - juk emocijos užkrečiamos! Tai 
ypač būdinga individualistinės kultūros šalims (pvz., Vakarų Europos šalys, 
JAV). Tose šalyse įprasta, kad norintis išsikalbėti ir pasidalyti savo rūpesčiais 
ir baimėmis žmogus turi kreiptis į profesionalų psichologą. Kai kas mano, kad 
tokia pozicija yra susvetimėjusios, individualistinės ir vartotojiškos visuome- 
nės padarinys, tačiau toks požiūris vis sparčiau plinta ir mūsų gyvenime: labai 
dažnai nebeturime nei laiko, nei noro išklausyti ne tik pažįstamą, bet ir drau- 
gą. Tyrimais nustatyta, kad žmogui pavojinga slopinti savo neigiamus išgy- 
venimus. Tai gali skatinti psichosomatinius sveikatos sutrikimus (dažniausiai 
skrandžio ir žarnyno bei širdies ligas) arba kelti rimtų psichologinių proble- 
mų (nerimo sutrikimų, baimių, depresiją). Be to, tuos žmones, kurie linkę 
slėpti savo jausmus, kiti dažnai suvokia kaip šaltus, pasipūtusius, todėl linkę 
jų šalintis bei vengti jų draugijos. Tai jokiu būdu nereiškia, kad žmogus visur 
ir visada turėtų atvirai išreikšti savo pyktį ar nepasitenkinimą. Jei pas draugą 
vakarėlyje jus įžūliu elgesiu erzina jo naujasis pažįstamas, vargu ar verta gar- 
siai reikšti savo pasipiktinimą. Jei jūs su tuo žmogumi neketinate palaikyti 
tolesnių santykių, gal geriau tiesiog nuo jo atsitraukti, atsiriboti. 

Jausmų išraiška atsiveriant. Jausmai tarpasmeniniuose santykiuose pa- 
prastai parodomi mimika, gestais ir įvardijami žodžiais. Džiugūs sirgalių 
riksmai sporto arenoje palaikant savo mėgstamą komandą, draugo apkabi- 
nimas sutinkant jį grįžusį iš kelionės, mirktelėjimas bendradarbiui, kurį ką 
tik pagyrė viršininkas, - visa tai jausmų išraiška. Paprastai teigiamų emocijų 
raiška yra priimtina ir tinkama, ypač jei tai susiję su kito žmogaus įvertinimu. 
Gebėjimas atvirai pasidžiaugti kito asmens sėkme - psichologiškai sveikos ir 
brandžios asmenybės požymis. Dauguma žmonių norėtų reikšti savo teigia- 
mas emocijas raiškiau nei įprastai. Ir artimieji visada laukia mūsų įvertinimo 
ir palaikymo, meilės prisipažinimų. Tačiau, nepaisant to, daugelis mūsų linkę 

elgtis santūriai net šeimoje. O štai negatyvių jausmų raiška dažnai pakenkia 
tarpasmeniniams santykiams, nors tam žmogui, kuris juos išreiškia, dažnai 
palengvėja. 


9.4 pav. „Pas jus, psichologe, mane nukreipė žmona. 
Ji sako, kad aš esu per daug įsikibęs į ją“ 





SUŽINOKIME DAUGIAU 
Naujausi tyrimai rodo, kad tos moterys, kurios šeiminių konfliktų metu vengia rody- 
ti pyktį ir nepasitenkinimą, dažniau serga ir greičiau sensta, palyginus su tomis, ku- 
rios neslopina savyje neigiamų jausmų. Pasirodo, tylenės rizikuoja 4 kartus dažniau 
susirgti širdies ligomis ar depresija. O štai vyrų elgesys šeiminių konfliktų metu ne- 
turi jokios įtakos jų sveikatai. Be abejonės, bet kuris konfliktas yra stresas. Pastovus 
- stresas kenkia žmogaus fizinei ir psichinei sveikatai, ir šią tiesą vargu ar kas galėtų 
nuginčyti. Tačiau trumpalaikis stresas, priešingai, gali būti naudingas, nes jis stiprina 
imuninę sistemą. 
Šaltinis: „Moterys, kurios neišsako kritinių pastabų ar nepasitenkinimo vyrui, - 


kenkia savo sveikatai“, http://gloryon.com, 2009 08 19. 


Pasitaiko, kad neigiamos emocijos (nerimas, pyktis ir pan.) išliejamos 
ant visai niekuo dėtų asmenų, ypač vaikų. Juk dažnas vaikystėje esame gir- 
dėję: „Jei tėvelis grįš iš darbo suirzęs, nesipainiok jam po kojomis, nes gausi 
pylos.“ Galima suprasti suaugusįjį, kuris po įtemptos ir nelabai sėkmingos 
dienos grįžta į namus subjurusios nuotaikos. Aišku, jis nori tos nuotaikos 
kuo greičiau atsikratyti, atskleisdamas ją pirmam sutiktam šeimos nariui. 
Bėda ta, kad emocijos, ypač neigiamos, yra užkrečiamos. Kai supykęs as- 
muo išsirėkia ant kito žmogaus, jis pasijunta daug geriau, nes taip atsikrato 

neigiamų emocijų. Tačiau to žmogaus, ant kurio buvo išsirėkta, nuotaika 
sugenda, o jųdviejų tarpasmeniniai santykiai nukenčia. Ar yra išeitis, kuri 
būtų priimtina abiem pusėms? Pasirodo - taip. Kiekvienas iš mūsų gali pa- 
sidalyti savo jausmais atsiverdamas kitam asmeniui taip, kad nebūtų paken- 
kiama tarpusavio santykiams. 


Prisiminkite praėjusios dienos įvykius. Prisiminkite atvejus, kai jautėtės labai laimingas, 
piktas, nusivylęs ar liūdnas, ir atsakykite į klausimus: 
1. Kaip jūs informavote apie savo emocinę savijautą aplinkinius? 
2. Kokie įvykiai jus paskatino pasidalyti savo jausmais? 
3. Kaip dažniausiai jūs išreiškiate savo jausmus? 
Pagalvokite, kaip galima atskleisti savo negatyvius jausmus kitiems, kad tai ne pablo- 


gintų, o pagerintų jūsų tarpasmeninius santykius. 


Dažnai žmonės galvoja, kad jie dalijasi savo jausmais, nors iš tiesų jie juos 
tik išreiškia (arba vertina kitų asmenų poelgius). Tokia išraiška gali būti, pvz., 
džiaugsmo ar nusivylimo šūksnis sporto salėje stebint mylimos komandos 
žaidimą arba reakcija į draugo jums iškrėstą pokštą surinkant: „Nesąmonė!“ 
Tuo tarpu dalijimasis savo jausmais - tai tų jausmų nusakymas be jų ver- 
tinimo. Pvz., jei draugui prisipažinote, kad jo mažos dovanėlės jums teikia 
džiaugsmą, jūs pasidalijote savo jausmais. Jūs dalijatės jausmais, kai sakote 
mylimajam(-ai): „Aš labai jaudinuosi, kai tu, išvykęs į komandiruotę, man 
vakare nepaskambini.“ Dalijimasis savo jausmais padeda geriau vieniems ki- 
tus pažinti ir suprasti, sukurti ir palaikyti artimus santykius bei leidžia kitiems 
žmonėms suvokti, kaip jų elgesys veikia mus. 

Vis dėlto kai kurie žmonės nelinkę dalytis su kitais savo jausmais dėl šių 
priežasčių (Hendrick, 1989): 

1. Jų žodynas nėra pakankamai turtingas, kad jie lengvai rastų tinkamų žo- 
džių savo jausmams įvardyti. Dalijimasis jausmais reikalauja tikslumo. 
Pvz., asmuo gali jausti susierzinimą, bet jis nesugeba nusakyti to jausmo 
atspalvio. Juk susierzinimas gali turėti apgaulės, išdavystės, pavydo, neri- 
mo, įžeidimo ir daug kitų niuansų. 

2. Jie nenori tapti pažeidžiami. Jei jūs atsiversite kitam asmeniui ir papasa- 
kosite, kas jus labiausiai skaudina, atsidursite tikrai rizikingoje padėtyje. 
Mat kitą kartą, jei šis žmogus norės jums pakenkti ir jus įskaudinti, jis jau 
žinos, kaip tai padaryti. Saugiau išreikšti pyktį, nei būti mandagiam ir atsi- 
veriant pasakyti, kas jus skaudina; saugiau demonstruoti abejingumą, nei 
atsiveriant pasidalyti savo džiaugsmu ir laime, rizikuojant, kad iš jūsų bus 
pasišaipyta. Kita vertus, jei jūs nemokėsite protingai rizikuoti atsiverdami, 
tai vargu ar jums pasiseks su kitais asmenimis užmegzti gerus ir patvarius 
tarpasmeninius santykius. 

3. Jie drovisi kalbėti apie savo jausmus. Kodėl? Viena iš dažniausių priežas- 
čių - vaikystės patirtis. Pvz., dešimtmetis Lukas nenori eiti pasivaikščioti 
su seneliu ir prieštaraudamas mamai sako: „Man gėda su juo kartu vaikš- 
čioti, juk aš jau ne mažas.“ Mama nustebusi atkerta: „Kaip tu taip gali 
sakyti, juk jis tave taip myli!“ Toks mamos atsakymas vaikui dažniausiai 
reiškia viena — tu jauti neteisingai, negražu taip jausti, nemandagu. Todėl 
vengdamas kritikos Lukas pamažu nustos atvirai dalytis jausmais ne tik su 
mama, bet ir su kitais asmenimis. 

4, Jie nenori pakenkti. Kartais žmonės mano, kad atsivėrimas gali pakenkti tiek 
tam žmogui, kuriam atsiveriama, tiek jų tarpasmeniniams santykiams. Pvz., 
vaikiną labai erzina jo draugės įprotis kramtyti nagus. Tačiau jis galvoja, kad 
atsivėręs ir pasidalijęs savo susierzinimu, įžeis draugę ir jų santykiams iškils 
rimtas pavojus. Gal iš tiesų geriau patylėti? Ne, nes tą susierzinimą anksčiau 
ar vėliau jis išreikš visai kita dingstimi, nors tikrąją savo jausmų priežastį 
slėps. Taigi net jei vaikinas neįvardytų tikrosios savo susierzinimo priežas- 
ties, jų santykiai gali nutrūkti. Tačiau jei jis sugebėtų atsiverti ir taktiškai pri- 
sipažinti, kuo jį erzina draugės elgesys, atsirastų galimybė išsaugoti jųdviejų 
gerus santykius. Tikėtina, jog šioje situacijoje ir pati mergina atsivertų ir 
prisipažintų, kad jai irgi nepatinka toks jos įprotis. Išsikalbėjus palengvėtų, 
o gal vaikinas netgi galėtų jai padėti atsikratyti šios problemos? 


Taigi atsivėrimas, įvardijant savo jausmus, kiekvienam iš mūsų padeda ne 
tik geriau pažinti save, bet ir sustiprina ryšius su kitais asmenimis, tarpasme- 
niniams santykiams tampant gilesniems ir prasmingesniems. 

PRAKTIŠKI PATARIMAI 

Kaip tinkamai nusakyti savo jausmus atsiveriant? 

1. Pirmiausia nustatykite, kodėl atsirado tie jausmai, kas juos sukėlė? 

2. Pasistenkite kuo tiksliau juos įvardyti mintyse. 

3. Kalbėkite apie savo jausmus. Pradėkite žodžiais: „Aš jaučiu...“, „Aš jaučiuosi...“ 

4. Iš pradžių įguskite nusakyti teigiamus jausmus (pvz.: „Aš labai nudžiugau, kai gavau tavo 
laiškelį ), o vėliau - neigiamus (pvz.: „Mane apima nerimas, kai tu man nepaskambini '). 

. Visada stenkitės įasmeninti savo jausmus ir nuomonę, t. y. atsiverdami kalboje nau- 
dokite tik asmeninius įvardžius: aš, mano, man, pvz.: „Aš manau, kad šįsyk jis pa- 
sielgė netaktiškai.“ Reikia vengti apibendrinančių ir beasmenių teiginių, pvz.: „Visi 
žino, kad jis yra netaktiškas žmogus.“ Šio tipo teiginius išsako žmonės, linkę vengti 
asmeninės atsakomybės. Tokie teiginiai ne tik neteisingi, bet ir neetiški. Paprastai 
mes vertiname ir gerbiame tuos asmenis, kurie nebijo prisiimti atsakomybės už savo 


pažiūras, nuomonę ar jausmus. Mes tokius žmones gerbiame net tada, kai jų nuomo- 

nė nesutampa su mūsų. 


9.4. Tarpasmeniniai santykiai virtualioje erdvėje 


Palyginti neseniai išrastas kompiuteris kiekvieną dieną tampa vis svarbesne 
mūsų gyvenimo dalimi. Kitaip tariant, mes vis daugiau laiko skiriame bu- 
vimui „su juo“ ir buvimui su kitais asmenimis - per jį. Kompiuteris tampa 
raktu, atrakinančiu duris į kitą - virtualų - pasaulį, kuris, viena vertus, lyg 
ir yra alternatyvus realybei, kita vertus, - toks pat realus, kaip ir pati realy- 
bė. Beje, šie pasauliai yra susiję ir persipynę: pvz., bilietą įsigyji virtualiai, bet 
keliauji - realiai, susipažįsti virtualiai, o susidraugauji - realiai. Virtuali erdvė 
atveria mums naujas galimybes - tiek profesijoje, tiek buityje, tiek tarpasme- 
niniuose santykiuose. Pastarąją sritį patyrinėsime detaliau. 


9.4.1. PAŽINTYS INTERNETU 


Šiandieniame gyvenime naujos pažintys internetu nemažai daliai žmonių yra 
kasdienybė. Kodėl žmonės linkę susipažinti internetu? Pirmiausia, taip su- 

taupoma laiko. Be to, tai labai paprasta - kelių mygtukų paspaudimu galima 
atsidurti erdvėje, kurioje visi ieško pažinčių. Realiame gyvenime tokios erdvės 
nėra. Be to, kai kuriems žmonėms nepavyksta įveikti savo drovumo ir jie pri- 
stinga iniciatyvos, norėdami susipažinti su kitu asmeniu kasdieniame gyveni- 
me. O internete viskas atrodo daug paprasčiau - galima pabėgti nuo tikrovėje 
esančios įtampos, nemalonumų, blogų santykių. Virtualus pasaulis suteikia 
veiksmų, minčių, jausmų ir emocijų laisvę, kuri ne visada įmanoma realybėje. 
Ryškios ir netikėtos virtualaus pasaulio situacijos tampa ir patrauklesnės, ir 
realesnės už pilką kasdienybę. 

Daugelis žmonių susipažinimą virtualioje erdvėje suvokia kaip tam tikrą 
įžangą į tolesnius realius santykius. Tačiau ne visi. Kai kurie pasitenkina elek- 
tronine pažintimi ir neketina jos pratęsti realiame gyvenime. 

Skiriami šie tarpasmeninių santykių internete ypatumai: 

1. Anonimiškumas. Viskas, ką sužinome apie kitą asmenį, - tai ta informa- 
cija, kurią jis pats mums apie save pateikia. Todėl neretai dalis svarbios 
informacijos yra nuslepiama arba iškraipoma ją pagražinant. Kaip rodo 
tyrimai, dažniausiai nuo tokių apgavysčių kenčia moterys. 

2. Savanoriškumas. Asmeniniai kontaktai internetu užmezgami ir nutrau- 
„kiami savo noru. Ir tai padaryti yra gerokai paprasčiau nei gyvenime. 

3. Apgaulingumas. Dažnai žmonės internete pristato save, savo asmenybės 
ypatumus visai kitaip nei realiame gyvenime. Iš pateiktos informacijos, 
kuri gali būti tiksli, tačiau visada - neišsami, kitas žmogus susikuria tik 
apytikslį to asmens vaizdą. Savybės, kurios žmogui atrodo patrauklios, 


9.5 pav. „Tai tu, sūnau, vis 
neprarandi vilties sutikti toje 
dėžėje savo gyvenimo meilę?“ 

paprastai išpučiamos, sureikšminamos ar netgi priskiriamos sau realiai jų 
neturint. O tos, kurios yra mažiau patrauklios, - nuvertinamos arba išvis 
nuneigiamos, nors asmeniui jos yra būdingos. Gal todėl daugelis žmonių 
po pažinties ir bendravimo internetu susitikę realiame gyvenime neretai 
nustemba ir netgi nusivilia. 


Ar įmanoma virtuali meilė? Jei taip, kuo ji skiriasi nuo realios? Virtualūs 
romanai, kaip pripažįsta juos išgyvenę žmonės, gana stipriai skiriasi nuo rea- 
lybėje patirtų emocinių įspūdžių. Todėl tas kitoniškumo pojūtis (kas man da- 
rosi?) kelia nerimą. Pirma, virtualūs romanai rutuliojasi labai greitai, neretai 
suartėjama per kelias dienas ar net valandas, o realiame gyvenime - tai gana 
ilgas procesas: norint patirti panašaus artumo jausmą, gali prireikti net mėne- 
sių. Greitai išsivystę santykiai greitai ir užgęsta - jei nesusitinkama realybėje, 
jie paprastai gyvuoja iki pusmečio. Beje, virtualūs artimi santykiai labai kon- 
centruoti ne tik laiko, bet ir jausmų prasme. 

Nepaisant šių ypatumų, tikriausiai dažnas rastume savo aplinkoje žmonių, 
kurių pažintis internetu tapo gražios draugystės realiame gyvenime pradžia. 
Todėl neverta nei menkinti tokių pažinčių, nei sureikšminti. 


SUŽINOKIME DAUGIAU 

Kornelio universiteto (JAV) mokslininkai nustatė, kad dauguma žmonių, užsiregis- 
travusių internetiniuose pažinčių tinklapiuose, linkę neteisingai nurodyti savo ūgį, 
svorį ir amžių. Iš visų tyrime dalyvavusių moterų net 64,1 proc. nurodė netikslų svo- 
rį, 39 proc. - ūgį, ir 13,1 proc. - amžių. Tarp vyrų net 60,5 proc. netiksliai nurodė 
svorį, 52 proc. — ūgį ir 24,3 proc. - amžių. Mokslininkų manymu, moterys ir vyrai 
skirtingais būdais siekia atkreipti potencialių partnerių dėmesį. Paprastai vyrai ieško 
jaunesnių ir patrauklesnių moterų, o šioms svarbesnė potencialaus partnerio finansi- 
nė padėtis ir statusas. Todėl ir vieni, ir kiti prisistatydami pažinčių portale linkę tru- 
putį save pagražinti, bet tik tiek, jog taptų patrauklesni, bet nepasirodytų melagiai. 


Šaltinis: „Meilė ir melas internete“, htfp://medlinks.ru, 2009 07 22. 

90.4.2. BENDRAVIMO VIRTUALIOJE ERDVĖJE YPATUMAI 


Bendravimas virtualioje erdvėje turi tiek pranašumų, tiek trūkumų. Kiekvie- 
nas mūsų tikriausiai įžvelgiame skirtingus pranašumus, bet su kai kuriais, 
ko gero, sutiktume visi: toks bendravimas sutaupo laiko, panaikina atstumo 
problemą, nereikia ieškoti susitikimo vietos, bendrauti galima su keliais žmo- 
nėmis iš karto. 
Labai svarbu tai, kad virtualioje erdvėje išnyksta bendravimo barjerai, 
susiję su: 
e lytimi; 
+ amžiumi; 
e socialiniu statusu; 
+ kompetencijos stoka (virtualioje erdvėje žmogus gali greit rasti atsakymus 
net į sudėtingiausius klausimus, nors iki tol nenutuokė, apie ką kalbama); 
+ nepatrauklumu ar fiziniais defektais. Susipažįstant realiame gyvenime, 
fizinis patrauklumas yra pirmasis filtras, per kurį turi praeiti potencialus 
intymesnio bendravimo partneris. Kitaip tariant, pasąmonės lygmenyje 
mes atliekame pirminę atranką ir iki kontakto pradžios atmetame sau 
nepatrauklius egzempliorius. Virtualiame bendravime pirminė atranka 
- tiesiog neegzistuoja. Ji pakeičiama tuo, kas realybėje tampa svarbu tik 
vėlesniame etape, - nuostatų, įsitikinimų, vertybių panašumu. 


Kaip minėjom, yra ir tokio bendravimo trūkumų. Virtualioje erdvėje pra- 
randa prasmę nežodinė kalba. Nepaisant to, kad rašant tekstas gali būti pa- 
pildytas emocijas reiškiančiais „veidukais“, kurių rinkinį sudaro apie 100 ga- 
limų variantų, jų naudojimas nesuteikia patikimos informacijos apie asmens 
jausmus (prisiminkime, kad realiame bendravime būtent nežodinis žmogaus 
elgesys daugiausiai pasako apie jo emocinę būseną). Pirmiausia, naudodami 
„veiduką“ tekste, galime simuliuoti jausmus. Pvz., galim apsimesti, kad įžei- 
džiantis juokelis mums yra juokingas, nors realiame gyvenime tai padaryti 
būtų labai sunku. Sakoma, kad virtualioje erdvėje mažai kas pyksta, nes tai vis 
tiek beprasmiška - niekas nepamatys. 

Kadangi emocijų raiška čia labai ribota, naudodami standartizuotus 
„veidukus“ (emocijų kodus), patys tampame standartizuoti, niveliuojamės 

ir prarandame individualius bruožus. Kalba tampa labai schemiška, pilna 
skurdžių kalbinių štampų. Mat tokiam bendravimui trūksta išorinio pasau- 
lio, aplinkybių konteksto, kuris realiame gyvenime suteikia bendravimui gy- 
vumo, spontaniškumo ir tikro skonio. Bendravimas virtualioje erdvėje - tai 
lyg bendravimas vakuume. Bene vienintelė jo funkcija - laiko praleidimas. 
Laiko, kuris, deja, yra baigtinis. 

Antra vertus, dalis žmonių pripažįsta, kad bendraudami internetu gali 
patirti labai stiprių jausmų, netgi euforiją. Štai ištrauka iš vienos merginos 
dienoraščio: „...Dieve mano, mes suprasdavome vienas kitą iš pusės žodžio, 
atrodė, mes pažįstami 1000 metų. Mes su juo kalbėdavom apie viską ir mūsų 
"mintys, skoniai, požiūriai į gyvenimą tiesiog stulbinamai sutapdavo. Niekada 
neužmiršiu, kaip jis „sudėliojo į lentynėles“ visas mano baimes ir atspėjo visas 
mano svajones. Bet ką aš čia pasakoju? Turbūt ir tu turėjai tokią idilę. Tai va, 
kai aš pradėjau suprasti, kad mano stogas lėtai, bet užtikrintai palieka savo 
tikrąją vietą, staiga sužinau, kad jam 16 metų...“ 

Aktyviausi virtualaus bendravimo dalyviai yra paaugliai ir žmonės iki 
25 metų. Būtent jie virtualiam bendravimui teikia pirmenybę, nes gali lengvai 
susikurti tokį įvaizdį, kokiam sukurti realiame gyvenime prireiktų labai daug 
pastangų, o kartais ir iš viso būtų neįmanoma. 

Asmenybės identiškumo problema glaudžiai siejasi su anonimiškumu. 
Būtent ši aplinkybė virtualioje erdvėje leidžia žmogui save pateikti tokį, koks 
jis norėtų būti. Čia gali pasirinkti viską: lytį, amžių, statusą, fizinį patrauklu- 
mą ir pan. Yra netgi posakis, jog „internete niekas nežino, kad tu esi šuo“. 
Taigi pagal savo norus ir fantaziją žmogus gali susikurti virtualią asmenybę. 
Tuomet iškyla klausimai, susiję su asmens identiškumu: kiek ir kaip ta vir- 
tuali asmenybė yra susijusi su realia, kur yra savęs pateikimo, simuliacijos ir 
saviaktualizacijos ribos. Pastebėta, kad virtuali paauglio ir jauno žmogaus as- 
menybė yra labiau atsipalaidavusi, agresyvesnė ir mažiau socialiai priimtina, 
lyginant su savęs pateikimu realiame gyvenime. Tačiau tikrai ne kiekvienas 
žmogus, mokantis naudotis kompiuteriu, imasi tokios „kūrybos“, remdamasis 
fantazijos polėkiu, o ne realiomis savikritiškomis žiniomis apie save. Tad kyla 
pagrįstas klausimas - kokie realios asmenybės bruožai lemia žmogaus siekimą 
konstruoti į save nepanašią virtualią asmenybę (beje, neretai ir ne vieną)? 

Kaip rodo daugelis tyrimų, dažniausiai tokia veikla užsiima paaugliai arba 
nepakankamai subrendę asmenys, kurie, ieškodami savo identiteto (t. y. siek- 
dami sau atsakyti į klausimą: „Kas aš esu*“), eksperimentuoja su savo asme- 
nybe virtualioje erdvėje. 


“ 


SUZINOKIME DAUGIAU 

Atrodytų, internetas jau niekuo nebegali nustebinti. Bet prieštaringai vertinamą 
2009 m. lapkričio mėn. sukurtą pokalbių svetainę chatroulette.com. (angl. „pokalbių 
ruletė“) pasaulio žiniasklaida Kone sutartinai vadina sensacija. Ji leidžia virtualioje 
erdvėje susitikti visiškai nepažįstamiems žmonėms iš skirtingų pasaulio vietų. Visi 
tinklapio vartotojai, naudodamiesi kompiuteriuose įtaisytomis vaizdo kameromis, 
žaidžia savotišką pasimatymų ruletę. Paspaudi mygtuką - ir savo kompiuterio ekrane 
staiga išvysti atsitiktinai parinkto nepažįstamojo veidą.Tu matai jį, jis mato tave. Ga- 
lite pradėti bendrauti arba tiesiog paspausti mygtuką „kitas“ ir tęsti žaidimą. Tokiu 
būdu kompiuterio ekrane galima išvysti tūkstančius nepažįstamųjų, nes šį socialinį 
tinklapį kasdien aplanko apie 1,5 milijono žmonių. Vieniems jis atstoja greituosius 
pasimatymus, kitiems leidžia įgyvendinti iškrypėliškas fantazijas. Pokalbių ruletė in- 
triguoja, nes kiekvienas susitikimas — tai azartiškas lošimas. Čia galima išvysti ne tik 
įdomių ar nuobodžių Žmonių, bet ir keistų ar šiurpą keliančių vaizdų, nepilnamečiai 
gali būti įkalbinėjami apsinuoginti ir pan. Taigi lankymasis tokioje svetainėje gali 
būti labai rizikingas. 

Šaltinis: Jurgita Žilinskaitė, „Azarto ir grėsmės kokteilis vilioja į internetą“, 


Lietuvos rytas, 2010 03 13. 


Tačiau yra ir svaresnių šio reiškinio priežasčių. Visais laikais žmogaus sa- 
vybių stabilumas buvo pageidautinas ir vertinamas kaip. žmogaus brandumo 
požymis. Kompiuterių ir interneto amžiuje gyvenimo kaita tapo labai inten- 
syvi: žmonės palyginti lengvai keičia ne tik gyvenimo vietoves, bet ir šalis 
ar žemynus. Tie laikai, kai žmogus įgydavo profesiją visam gyvenimui, irgi 
grimzta į praeitį. Šiandien matome, kad, norint siekti karjeros aukštumų, ma- 
terialinės sėkmės ar bandant išsilaikyti darbo rinkoje, tenka mokytis visą gy- 

venimą. Todėl dabar viena iš svarbiausių asmenybės savybių yra gebėjimas 
nuolatos keistis ir prisitaikyti (prie naujo darbo, posūkio karjeroje, naujų 
technologijų ir pan.). Virtuali erdvė padeda lavinti tokius įgūdžius, nes ekspe- 
rimentuodami su savo virtualia asmenybe mokomės naujų vaidmenų. Tačiau 
jei žmogus labai daug laiko ir energijos skiria naujos virtualios asmenybės 
konstravimui, gali būti, kad jis stokoja galimybių realizuoti visus savo asme- 
nybės aspektus realiame gyvenime. Tikėtina, kad tokio žmogaus gyvenimas 
yra pernelyg griežtai sąlygotas tradicinių vaidmenų (pvz., direktoriaus, tėvo, 
dukters ir pan.), kuriuose jo asmenybė jaučiasi pernelyg suvaržyta. Tad jis sie- 
kia išsiveržti iš tų jam per siaurų rėmų. Šiaip daugumai žmonių bendravimas 
virtualioje erdvėje tik papildo kasdienį bendravimą. Jei jis tampa vyraujantis, 
galima kalbėti apie priklausomybę nuo bendravimo virtualioje erdvėje. 


0.4.3. BENDRAVIMAS VIRTUALIOJE ERDVĖJE IR PRIKLAUSOMYBĖ NUO JO 


Priklausomybė - viena iš didžiausių bendravimo virtualioje erdvėje proble- 
mų. Tai nutinka, kai virtualus pasaulis tampa centrinis, pagrindinis, vyrau- 
jantis žmogaus gyvenime, kai jo santykiai su kitais dažniausiai apsiriboja san- 
tykiais virtualioje erdvėje. Tuomet žmogui tampa lengviau savo mintis reikšti 
trumpomis rašytinėmis žinutėmis nei žodine kalba. Vis daugiau žmonių ne- 
sugeba bendrauti spontaniškai: net ketindami aptarti paprasčiausius reikalus, 
jie prašo laiko pasiruošti, kad galėtų surinkti reikiamą informaciją. Atsive- 
riančios naujos saviraiškos ir kontaktų galimybės (pvz., „Facebooke“) leidžia 
save pateikti labai betarpiškai, tačiau ne visada kokybiškai. Juk mintims irgi 
reikia laiko subręsti, priešingu atveju, išmestos į virtualią erdvę, jos taps be- 
vertės. Taip besielgiantis žmogus rizikuoja likti be savojo Aš, kurį sudaro pa- 
čios asmeniškiausios mintys ir išgyvenimai. 


SUŽINOKIME DAUGIAU 
2008 metais atliktas tyrimas atskleidė, jog socialinis tinklapis „Facebook“ yra tobula 
narcizų klestėjimo terpė. Cia, žinoma, kalbama ne apie žydinčias pavasario gėles, 


bet apie asmenybes, kurių savimeilė gerokai stipresnė negu kitų. Jų pagrindinis tiks- 

las - šlovinti save ir būti šlovinamam kitų, o „Facebook“ - šio tikslo įgyvendinimui 
tobulai tinkanti priemonė. 

Visų pirma, „Facebook“ leidžia narcizams pateikti suredaguotą savo asmenybės 
profilį. Atskleisdami tik teigiamas savo savybes, jie turi galimybę pasirodyti taip, kaip 
jie atrodo tik sau - tobuli. Kišdami į savo bylą nuotraukas, kuriose jie linksminasi di- 
džiulėje žmonių grupėje, ir reaguodami į visus renginių kvietimus, jie demonstruoja 
savo socialinį geidžiamumą. 

Antra, jie turi galimybę visur reikšti savo nuomonę ir nuolatos skelbti informaciją 
apie save. Tiek komentuodami kitų bei savo nuotraukas, tiek kas minutę keisdami savo 
statuso žinutę, jie malšina poreikį jaustis svarbiam ir džiaugtis savo paties „balsu“. 

Svarbiausias „Facebook“ pranašumas - galimybė turėti šimtus draugų, į kuriuos 
nereikia investuoti jokių pastangų. Narcizai mėgsta būti trokštami, tačiau yra per 
daug save įsimylėję, kad galėtų kitiems įsipareigoti ar atsilyginti kažkuo daugiau nei 
lėkšta draugyste. Narcizams draugai yra paprasčiausia puošmena, galinti pagerinti 
reputaciją, o „Facebook“ suteikia progą turėti jų daug ir kartu leidžia visą energiją 
sutelkti į savęs garbinimą. 

Šaltinis: Buffardi L. E. 8 Campell W. K., „Narcissism and social networking 
web sites“, Personality and Social Psychology Bulletin, 34, 2008 (pagal www.alfa.lt, 
2009 03 18). 

Atskirti, kad žmogus tapo priklausomas nuo virtualaus bendravimo, galima 
pagal šiuos požymius. Kad bendravimas virtualioje erdvėje teiktų pasitenkinimą, 
jis turi tam skirti vis daugiau laiko. Kai negali patenkinti šio poreikio, jį apima 
nerimas, pyktis, jis nuolat ieško būdų ir galimybių vėl grįžti į virtualią erdvę. Su- 
trinka visas žmogaus gyvenimas - pašlyja sveikata, santykiai šeimoje ir su drau- 
gais, dažnai nukenčia studijos ar profesinė veikla, o kartu ir finansinė padėtis. 
Virtuali erdvė tampa pagrindine, o neretai ir kone vienintele gyvenimo vieta. 

Iš tų žmonių, kurie yra priklausomi nuo interneto, tik 9 proc. ieško in- 
formacijos (t. y. tenkina smalsumą) ir net 91 proc. yra priklausomi nuo ben- 
dravimo. Pastarieji išskiria tokius bendravimo pranašumus: anonimiškumą 
(86 proc.), prieinamumą (63 proc.), saugumą (58 proc.) ir naudojimosi pa- 
prastumą (37 proc.). Kaip rodo tyrimai, virtualus bendravimas tampa labai 
svarbus, o dažnai - ir vienintelis - tiems žmonėms, kurie stokoja realių tarp- 
asmeninių santykių arba turi bendravimo sunkumų. Įsijungdami į virtualią 
bendruomenę, tokie žmonės siekia kompensuoti pripažinimo bei palaikymo 
realiame gyvenime stoką. Tad niekada nevėlu savęs paklausti: ar nevertėtų, 
užuot pasitenkinus virtualiu surogatu, daugiau savo energijos ir laiko skirti 
realių tarpasmeninių santykių puoselėjimui? 


9.6 pav. Kai virtualus gyvenimas 
svarbesnis už realų... 





9.4.4. TECHNOLOGINĖ ANTROPOLOGIJA 


Visi sutinkame, kad internetas atveria neribotas bendravimo galimybes. Ta- 
čiau žmogus jame praranda referentinę grupę. Socialinės psichologijos po- 
žiūriu, referentinė grupė yra reali ar įsivaizduojama socialinė bendrija (tėvai, 
draugai, klubas, partija ir pan.), į kurios normas, vertybes ir nuomones orien- 

tuojasi individas (Psichologijos žodynas, p. 251). Neturėdamas referentinės 
grupės, žmogus praranda savo identiškumą, t. y. gebėjimą susivokti savyje ir 
atsakyti į vieną esminių gyvenimo klausimų: „Kas aš esu?“ Virtuali erdvė įka- 
lindama žmogų savo kambaryje sukuria socialinio gyvenimo ir tarpasmeni- 
nių ryšių iliuziją, jei tie ryšiai neparemti pažintimi realiame gyvenime. Toks 
yra klasikinės psichologijos požiūris. Tačiau galimas ir kitas požiūris. 

Naujos mokslo šakos - technologinės antropologijos - atstovė S. Broudbent 
(S. Broadbent) naujausiais tyrinėjimais šioje srityje siekia sugriauti kai kuriuos 
mitus apie bendravimą internete, pvz., apie santykių internete kiekybę (bet ne 
kokybę). Ji pripažįsta, kad kiekvieno „Facebook“ vartotojo draugų sąraše viduti- 
niškai yra apie 120 žmonių. Tačiau kasdien bendraujama tik su keletu iš jų. Beje, 
bendraudami „Skype“ ar mobiliuoju telefonu mes iš didžiulio sąrašo taip pat 
dažniausiai renkamės tik 4-5 adresatus. Nors šiuolaikinės organizacijos neretai 
draudžia savo darbuotojams palaikyti ryšius su artimaisiais darbo metu, mobi- 
lusis ryšys bei internetas griauna visus šiuos apribojimus. Tradicija darbo metu 
palaikyti ryšį su artimaisiais turi gilias šaknis: dar prieš kokį šimtmetį žmogus 
dažniausiai dirbdavo ten, kur gyveno, pvz., savo kepyklėlėje ar šalia namų pasta- 
tytoje kalvėje. Darbas neatskirdavo jo nuo gyvenimo šeimoje ir todėl jis turėjo 
nuolatinį ryšį su visais šeimos nariais. Taigi, anot technologinės antropologijos 
atstovų, šiuolaikinės komunikacijos priemonės grąžina žmogui galimybę palai- 
kyti ryšį su artimaisiais, net ir būnant toli nuo jų. Pati galimybė bet kada pasišne- 
kėti su artimuoju teigiamai veikia žmogaus psichinę būseną: gerėja jo nuotaika ir 
darbingumas. Tad naujausios technologijos ne tik nepanaikina artimiausių žmo- 
nių aplinkos, bet, priešingai, padeda ją išsaugoti nepaisant atstumo ir sienų. 


9.5. Tarpasmeninių santykių raida 


Galima išskirti tris tarpasmeninių santykių etapus: santykių užmezgimą, jų 
stabilizaciją ir santykių iširimą. 

Tarpasmeninių santykių užmezgimas. Paprastai asmuo siekia užmegzti 
santykius su kitu žmogumi tuomet, kai jam reikia informacijos arba jis siekia su- 
mažinti situacijos neapibrėžtumą. Informaciją apie kitą žmogų mes galime gauti: 

9.7 pav. „Užeikite, užeikite! 
Tuoj užmegsime tinkamus santykius!“ 








1) pasyviai, t. y. stebėdami kito žmogaus elgesį; 
2) aktyviai, t. y. ją susirinkdami iš kitų žmonių; 
3) interaktyviai, t. y. betarpiškai kreipdamiesi į mus dominantį asmenį. 


Santykiai paprastai užmezgami pokalbiu. Būtent pirmosios pokalbio mi- 
nutės yra lemiamos tolesnių santykių plėtrai - anot populiaraus posakio, antrą 
kartą pirmojo įspūdžio nepadarysi. Net atsitiktinai nugirdę žmogaus pokalbį 
telefonu (pvz., stovėdami bendroje eilėje ar viešajame transporte), mes labai 
greitai įgyjame informacijos apie to žmogaus išsilavinimą, kultūrą, vertybes ir 
charakterį. Tačiau užmezgant tarpasmeninius santykius dažniausiai tai daro- 
ma užduodant klausimą. Kito asmens tylėjimas ar labai trumpas atsakymas 
(pvz., „taip, „ne“, „nežinau“) paprastai reiškia viena - jis šiuo metu su jumis 
nėra linkęs bendrauti. Ne visiems vienodai lengvai sekasi užmegzti santykius. 
Dažniausiai sunkumų turi uždaresni, intravertiško charakterio ar nepasiti- 
kintys savimi asmenys. Todėl psichologai rekomenduoja tokiems Žmonėms 
išdrįsti Žengti pirmąjį žingsnį ir užkalbinti susidomėjimą sukėlusį asmenį, 
aišku, laikantis etiketo normų. Šiuo atveju kalbame apie santykių užmezgimą 
su to paties ar žemesnio statuso žmogumi (naujais bendradarbiais, bendra- 
moksliais, bendrakeleiviais ir t. t.). Atsidūrus naujoje situacijoje, tarp svetimų 
žmonių, pvz., rugsėjo pirmąją universitete, tai padeda „pralaužti ledus" ir net- 
gi gali peraugti į draugystę. Tačiau žmones stabdo baimingas klausimas - apie 
ką gi kalbėti? Praktiški patarimai pateikiami žemiau. 

PRAKTIŠKI PATARIMAI 
Apie ką kalbėti susipažįstant? 
l. Prisistatykite („Labas, mano vardas N., o tavo“). 
2. Pašnekėkite apie aplinką, kurioje esate („Kiek mažai vaikinų mūsų grupėje, ar ne?“, 
„Mūsų fakultetas labai patogioje miesto vietoje, tiesa?“ ). 
3. Pakalbėkite apie savo potyrius („Aš labai džiaugiuosi, kad įstojau į šią specialybę, 
o tu?“, „Man visada naujoje aplinkoje šiek tiek nejauku, o tau*“). 
4. Pašnekėkite apie kitus žmones („Kiek daug žmonių ir nė vieno jų nepažįstu, o tu*“, 
„Tikriausiai šioje grupėje daugiausiai yra kauniečių, kaip tau atrodo?“). 
Be pokalbio turinio, labai svarbu draugiška intonacija ir džiugi veido išraiška. Tačiau 
neverta pamiršti, kad nors dauguma žmonių atsidūrę naujoje aplinkoje yra linkę megzti 


pažintis, kartais į jūsų rodomą dėmesį ir geranoriškumą gali būti atsakoma šiurkštumu. 


VNIIIIIIITIIIIIIIINIININIIITTITTTNNNNNNNS 


Nors tai nutinka tik išskirtiniais atvejais, dauguma žmonių būtent to ir baiminasi. 


Užmezgę santykius žmogų pažįstame šiek tiek geriau, ir pagal tai papras- 
tai priimamas sprendimas - tęsti tuos santykius ar apsiriboti „kepurine“ pa- 
žintimi. Jei santykiai pratęsiami, juos siekiama stabilizuoti. 

Tarpasmeninių santykių stabilizavimas. Jei žmonės pratęsia pažintį, jų 
santykiai pasiekia naują - santykių stabilizavimo - stadiją. Pažintis gali būti 
pratęsiama dėl išorinių (santykiai su kaimynais, bendramoksliais ir pan.) arba 
vidinių priežasčių (žmogus yra jums įdomus, turite bendrų interesų, pomėgių 
ir pan.). Tarpasmeniniai santykiai stabilizuojami tuomet, kai abi pusės žino, 
ko nori iš tų santykių, ir pasitenkina tokiu bendravimu, koks yra susiklostęs. 
Santykiai palaikomi naudojant vieną ar kitą pokalbio formą, iš kurių dažniau- 
siai pasitaiko šios: 

1. Aprašomasis pokalbis. Pokalbio dalyviai paprastai kalba apie tai, ką jie šiuo 
metu mato ir girdi. Toks pokalbis gali būti susijęs tiek su jais pačiais, tiek 
su kitais asmenimis. 

2. Atviras pokalbis. Šio pokalbio metu žmonės atvirai pasikeičia informaci- 
ja apie savo požiūrį ir jausmus, nemanipuliuodami vienas kitu. Tai labai 
naudinga abiem pusėms, jei asmenų tarpusavio santykiai yra tikrai geri. 
Mat tik taip bendraudami mes galime ne tik geriau pažinti vieni kitus, bet 
ir geriau suprasti save. 

3. Hipotezėmis paremtas pokalbis. Dalis žmonių yra linkę į labai kategoriškus 
pasisakymus. Todėl, siekiant stabilizuoti santykius su kitais asmenimis, 
jiems dažnai iškyla sunkumų. Tokiems asmenims patartina dažniau kal- 
bėti hipotetiniais teiginiais - pvz., vietoj „Aš tikrai žinau...“ vartoti „Man 
atrodo, kad...“ Kategoriški teiginiai, ypač negatyvaus atspalvio, visada pro- 
vokuoja priešiškumą. O tai labai kenkia santykių stabilizavimui. 


Viena iš svarbiausių santykių stabilizavimo sąlygų - kalbėjimas su kitu 
asmeniu kaip su lygiaverčiu sau. Toks kalbėjimas sukuria draugiškumo bei 
pasitikėjimo atmosferą, tarpasmeninius santykius paversdamas prasmingais 
ir maloniais. Tačiau, kaip rodo dažno mūsų patirtis, kintantis gyvenimas daž- 
nai keičia ir pačius žmones, ir jų požiūrį į kitus bei į tarpusavio santykius. 
Pvz., pastebimai pagerėjus materialinei padėčiai, kai kurie žmonės pradeda 
nesiskaityti su buvusiais draugais, žiūri į juos iš aukšto. Bendraudamas su 
draugais, toks asmuo siekia pabrėžti savo pranašumą, kategoriškai ir kritiškai 
vertina kitus. Tuomet, ilgą laiką buvę stabilūs, santykiai tampa pažeidžiami ir 
pereina į kitą santykių vystymosi etapą. 

Tarpasmeninių santykių iširimas. Santykių stabilumas priklauso nuo abie- 
jų bendraujančių pusių. Kad ir kaip žmogus stengtųsi išlaikyti tarpasmeninių 
santykių stabilumą, to vienam padaryti neįmanoma. Tuomet tenka pripažinti, 
kad tarpasmeniniai santykiai pasmerkti iširti. Jau minėjome, kad gyvendamas 
žmogus keičiasi. Vieni, keldami sau naujus tikslus, nuolat tobulėja; kiti, priversti 
taikytis prie nuolat kintančių gyvenimo sąlygų, tarsi keičiasi savaime. Ir atsitin- 
ka taip, kad tie santykiai, kurie anksčiau teikė tiek džiaugsmo ir abipusio pasi- 
tenkinimo, tampa beprasmiai. Žmonės pamažu pradeda suvokti, kad jie patys 
ar kitas asmuo pasikeitė tiek, kad bendri dalykai, kurie jiedviem buvo svarbūs ir 
kurie juos siejo, tapo jau ne tokie reikšmingi. Pasikeitę interesai skatina naujas 
pažintis, o senieji ryšiai, ypač jei jie nebuvo pakankamai tvirti, savaime išyra. 
Tačiau viena skaudžiausių santykių iširimo priežasčių yra išdavystė. 

Išdavystė. Vargu ar atsirastų suaugęs žmogus, kuris nebūtų patyręs iš- 
davystės skausmo. Kartais mus išduoda tėvai, kartais - brolis ar sesuo, bet 
dažniausiai - draugas(-ė) arba mylimas žmogus. Panagrinėkime šį negatyvų 
reiškinį atidžiau. Ar niekada nesusimąstėte, kas slypi ten, anapus veidrodžio? 

Regis, ką tik jame matėte savo atvaizdą, o štai pasitraukėte - ir jau nieko jame 
nėra. Panašiai jaučiasi žmogus, patyręs išdavystę: kažkas jo viduje nutrūksta, 
ir jis pajunta vidinę tuštumą. Kiek vėliau toje vietoje atsiranda pyktis, skriau- 
da, noras atkeršyti, o dar vėliau, jei pasiseka, - atleidimas. Bet pirmiausia savo 
viduje pajuntame tuštumą, nes dingsta pasitikėjimas kitu, kitais, o dar tiks- 
liau - pasitikėjimas mus supančiu pasauliu. 

Žmogus gimsta bejėgis ir savarankiškai išgyventi nesugebėtų. Todėl jis 
tegali pasitikėti kitais ir viltis, kad nebus pražudytas. Iš pradžių kūdikis ieš- 
ko motinos, kuri jam teikia šilumą, maistą ir meilę, pagalbos. Tokia motinos 
globa įkvepia vaiką pasitikėti aplinka. Po poros metų vaiko tarpasmeniniai 
santykiai pradeda plėstis, jis mokosi bendravimo su kitais vaikais bei kitais 
suaugusiaisiais. Ir tik gerokai vėliau žmogus, susidurdamas su kitu, kaskart 
turi atsakyti į klausimą, kas jis: draugas ar priešas? Kartais tai nustatyti labai 
paprasta, o kartais - labai sudėtinga. IšŽavystė visada yra netikėta. Liūdniau- 
sia, kad to negalime numatyti. Šiuolaikinė psichologija nemažai dėmesio ski- 
ria efektyvaus elgesio sunkiose situacijose tyrinėjimui. Išdavystė - viena iš to- 
kių situacijų. Jos sukeltos emocijos (apmaudas, pyktis, gėda, neviltis) kartais 
būna tokios stiprios, kad sutrikdo žmogaus įprastinę veiklą. Jis praranda vidi- 
nę ramybę, gebėjimą mokytis, efektyviai dirbti ir tvarkyti kasdienius reikalus. 
Užsitęsusi tokia emocinė būsena dažnai perauga į depresiją, išduotasis visą 
energiją skiria palaikyti savo negatyviems išgyvenimams, o ne spręsti proble- 
moms (pagal Gaverdovskaja, 2009). 


PRAKTIŠKI PATARIMAI 
Ką daryti, jei patyrėte artimo žmogaus išdavystę? 
1. Atsiminkite, kad viskam reikia laiko, ypač gydant vidinį skausmą. 
2. Stenkitės nesigilinti į skausmą sukėlusią situaciją. Nepanirkite į sielvartą. Siekite 
nusiraminti. Kiekvienas iš patirties žinome, kas mums labiausiai galėtų padėti: vie- 
niems - buvimas artimų žmonių draugijoje, kitiems - gamtoje, dar kitiems - fizinis 


darbas ar sportas, ir pan. 


= 


„ Kai kiek aprimsite, sugrįžkite prie išdavystės situacijos mintyse. Gerai pagalvokite ir 
sąžiningai atsakykite į paradoksalų klausimą: „Ką aš padariau ne taip, kad buvau išduo- 

tas(-a)“? Kodėl „išdaviko“ netenkino jūsų santykiai? Ar nesate linkęs savo problemų 

sprendimo ieškoti kituose? Lengviau išduoti tą žmogų, kuris psichologiškai jaučiasi be- 
jėgis kaip kūdikis, nei tą, kuris svarbiausius savo gyvenimo klausimus sprendžia pats. 

4. Pabandykite išdavystę vertinti kaip klaidą. XVII a. prancūzų rašytojas F. de Larošfu- 
ko pastebėjo, kad išduodama dažniausiai ne iš anksto apgalvojus, o dėl silpno charak- 
terio. Juk daug lengviau atleisti suklydusiam nei piktavaliam žmogui. 

5. Įvertinkite tai kaip naudingą pamoką. Net jei jums atrodo, kad jūsų gyvenimas griū- 
va, jūs iš likimo gaunate neįkainojamą dovaną - galimybę įrodyti sau ir pasauliui, 
kad jūs galite išgyventi ir nepražūti be jus išdavusio žmogaus. 


6. Pasirūpinkite savimi - savo išvaizda, darbu, laisvalaikiu. Visą savo laiką stenkitės už- 

pildyti veikla. Pradėkite planuoti savo ateitį. Gyvenimas tęsiasi! 


PAMĄSTYKITE 

1. Kaip jums atrodo, kuo tarpasmeniniai santykiai yra svarbūs jums? 

2. Kodėl vienos pažintys užgęsta jau santykių pradžioje, o kitos virsta draugyste? 

3. Kodėl vienus žmones jūs laikote tik pažįstamais, o kitus draugais? 

4. Kodėl asmuo, atrodęs labai patrauklus, vėliau dažnai tą patrauklumą, jūsų akimis, 
praranda? 

5. Kaip jūs suprantate meilę? Detalizuokite, kodėl? 

6. Kaip jūs vertinate bendravimą internete? Kodėl? 

7. Ar jūs esate iš tų žmonių, kurie lengvai atsiveria kitiems? Pagrįskite, kodėl taip elgiatės? 

8. Ar jums lengvai sekasi užmegzti pažintį su kitu žmogumi? Kodėl taip manote? 

9. Kas dažniausiai būna santykių nutraukimo iniciatorius - jūs ar kitas asmuo? Kaip 
jums atrodo, kodėl? 


10. Ko žmogų gali išmokyti artimo asmens išdavystė? 

10. Individualūs bendravimo skirtumai 


Kaip bendraudami su stiprios ir ryžtingos dvasios žmonėmis, 
mes ugdome savo protą, taip skurdiname ir luošiname jį, 
nuolat bendraudami su menko ir niekingo proto žmonėmis. 
MIŠELIS DE MONTERIS 


+ Kodėlvieni žmonės bendrauja lengvai, su malonumu, o kitiems bendrau- 
ti yra sunku? 

+ Kaip žmogaus kai kurių charakterio bruožų dominavimas veikia bend- 
ravimą? 

+ Kodėl su kai kuriais asmenimis labai sunku bendrauti? 

+ Ar yra ryšys tarp asmenybės savęs vertinimo ir jo bendravimo ypatumų? 

+ Kodėl atsiranda bendravimo barjerų ir kaip juos įveikti? 


Bendravimo procesas priklauso nuo daugelio aplinkybių, o viena iš es- 
minių - bendraujančių žmonių asmeninės savybės. Tų savybių deriniai api- 
būdina žmogų kaip unikalią asmenybę. Šiuolaikinėje psichologijoje įvairios 
asmenybės teorijos svarbiausiomis laiko skirtingas savybes. Apžvelgsime ke- 
letą pagrindinių asmenybės savybių ir parodysime, kaip jos siejasi su kon- 
kretaus žmogaus bendravimo ypatumais. Beje, reikia pažymėti, kad ta sąsaja 
abipusė: daugelio asmenybės savybių atsiradimas bei raiška priklauso nuo to, 
kokią bendravimo patirtį žmogus turėjo vaikystėje ir vėlesniame gyvenime, 
kiek jis turėjo draugų, kiek jie buvo artimi ir pan. Nepaliaujamai keičiantis 
gyvenimo aplinkybėms, kaupiantis gyvenimo patirčiai, keičiasi pats asmuo, 
jo asmeninės savybės ir bendravimo ypatumai. Tikriausiai dažnas sutiktų, 
kad mokykloje mums buvo būdingos vienokios savybės, vienaip bendra- 
vome su aplinkiniais, o pradėję studijuoti universitete pasikeitėme, nes at- 
sirado naujų bruožų, kurie pakeitė ir bendravimo ypatumus. Pvz., žmogus 
mokykloje galėjo būti lyderis, neturintis jokių bendravimo sunkumų. Tačiau 

išvažiavęs į kitą miestą jis gali sunkiai prisitaikyti prie pakitusių gyvenimo 
aplinkybių, tapti uždaresnis ir mažiau bendraujantis. 
10.1. Temperamento ir bendravimo ypatumų sąsajos 


10.1.1. HIPOKRATO TIPOLOGIJA 


Daugiau kaip prieš 2000 metų antikinės Graikijos gydytojas Hipokratas iš- 


skyrė keturis pagrindinius žmonių tipus, lemiančius jų elgesį ir santykius su 
kitais: choleriko, sangviniko, flegmatiko ir melancholiko. Toks skirstymas išliko 
iki šių dienų. 


HIPOKRATAS (480-370 m. pr. Kr.) 


Temperamento tipą lemia įgimtos centrinės nervų sistemos 
savybės, nors pastaruoju metu nauji tyrimų duomenys rodo, 
kad šios savybės gali kisti, o tai reikštų ir temperamento kiti- 





mo galimybę. Temperamentas ryškiausiai atsiskleidžia: 
« ankstyvoje vaikystėje, kai jo dar neužgožia aplinkos poveikis; 
+ stresinėse situacijose, kuriose elgsena mažiausiai priklauso nuo patirties; 
+» naujoje aplinkoje, palankioje reikštis žmogaus individualumui. 


Tyrimais nustatyta, kad sangviniko ar flegmatiko tipui priklauso maždaug 
po 34 proc., o melancholiko ir choleriko - maždaug po 16 proc. žmonių. 

Cholerikas - tai žmogus, kuris bendraudamas greitai užsiplieskia, bet 
taip pat greitai atvėsta. Jis yra aktyvus ir jo energingumas liejasi per kraštus. 
Tokį žmogų atpažinsime iš jo greitos ir garsios kalbos, įtaigios gestikuliaci- 
jos. Emocijų netramdantis cholerikas verčia aplinkinius jį vertinti atsargiai. 
Kiti žmonės choleriką dažnai laiko sunkiai prognozuojamu žmogumi, todėl 
yra linkę jo privengti. Cholerikas dažnai išsišoka ir neatsargiu žodžiu lengvai 
įskaudina jį supančius žmones. Nors jis gali smarkiai supykti, bet tame pykty- 
je nėra neapykantos, o ir pats jis ne iš tų, kurie linkę „nešioti skriaudą užan- 
tyje“. Išgirdęs kitų pastabas dėl savo šiurkštaus elgesio, cholerikas dažniausiai 

nustemba ir nuoširdžiai negali patikėti, kad jo žodis, gestas ar veiksmas galėjo 
ką nors įžeisti. Nepaklūstantiems jis būna negailestingas, nors pats nelinkęs 
niekam nusileisti. Choleriką valdo nuotaika ir įkvėpimas, jam labai patinka 
iškilmingumas, šventės ir įvairūs ritualai, kuriuose jis dalyvauja nutaisęs svar- 
baus asmens veido išraišką. Tačiau tereikia jam dėl ko nors susinervinti, ir 

kaukė nukrinta - savo nepasitenkinimą jis bemat išlieja ant aplinkinių. Dėl 
| šių savybių choleriko dažniausiai nesieja gilesni ryšiai su kitais žmonėmis. 
Įdomiausia tai, kad, būdamas energingas optimistas, jis lieka visiškai paten- 
kintas tokiais santykiais. 

Sangvinikas — tai aktyvus, tačiau, kitaip nei cholerikas, save gerai kontro- 
liuojantis žmogus. Bendravimas su kitais žmonėmis jam nekelia jokių proble- 
mų. Sangvinikas lengvai susipažįsta ir geba ilgai išlaikyti gerus santykius su 
aplinkiniais. Beje, šie jį laiko geranorišku ir draugiškų žmogumi. Sangvinikas 
kitų kompanijoje jaučiasi kaip žuvis vandenyje - jis linksmas, optimistiškas, 
nelinkęs sureikšminti atskirų nesėkmių. Žmonės jo draugijoje jaučiasi sma- 
giai ir saugiai. Sangvinikas - neabejotinas lyderis, kuris lengvai imasi atsako- 
mybės ir paprastai sėkmingai susitvarko su problemomis. Šio temperamento 
žmonėms geri santykiai su aplinkiniais yra svarbesni už smulkias asmenines 
ambicijas. Tokia sangviniko laikysena sulaukia aplinkinių pagarbos ir pasiti- 
kėjimo. Sangvinikas yra puikus diplomatas ir nepakeičiamas, kai reikia už- 
megzti reikalingus ryšius. Tačiau kartais jam trūksta atkaklumo ir ištvermės 
geriems sumanymams įgyvendinti. Beje, jis iš tų, kurie geranoriškai prisiima 
daugiau įsipareigojimų ir duoda daugiau pažadų, nei gali įvykdyti, todėl kar- 
tais jam tenka nuvilti kitus žmones. 

Flegmatikas - tai žmogus, kuris, prieš praverdamas burną ar imdamasis 
konkrečios veiklos, viską gerai pasveria ir apgalvoja. Bendraudamas su ki- 
tais, flegmatikas linkęs daugiau klausyti nei kalbėti. Kitus kartais erzina lėta 
flegmatikų galvosena ir veiksmai, tačiau šiuos trūkumus atperka flegmatiko 
patikimumas. Jis nesišvaisto žodžiais, gerai pasveria savo galimybes ir jei pa- 
žadėjo - ištesės. Flegmatikas kalba tyliai, ramiai, vienoda intonacija. Tai, ką 
jis jaučia ir išgyvena, neatsispindi nei jo laikysenoje, nei kalboje. Aplinkiniai 
flegmatiką dažniausiai suvokia kaip santūrų, mandagų, patikimą žmogų. Jis 
yra atsparus aplinkinių pašaipoms ar įžeidžiamoms replikoms savo adresu. 

Todėl kai kurie žmonės flegmatiką skuba apkaltinti šaltumu ir nejautrumu. 
Bet turint galvoje, kad gyvenime sutinkami ne gryni temperamento tipai, o jų 
deriniai, toks kaltinimas daugeliu atvejų yra perdėtas. 

Melancholikas - tai jautrus, pasyvus žmogus, linkęs nuolat nerimauti dėl 
pavojų, kuriuos jis įžvelgia aplinkoje. Liūdnai, su skausmu ir baime jis žvelgia 
į ateitį, kuri, kaip jam atrodo, nieko gero nežada. Melancholiką galima atpa- 
žinti iš graudžios veido išraiškos ir verkšlenančios balso intonacijos. Kadangi 
jis pasižymi labai jautria nervų sistema, tai dažnai jaučiasi aplinkinių žmonių 
nesuprastas ir įskaudintas. Todėl net gerai jo atžvilgiu nusiteikusius žmones 
jis linkęs vertinti įtariai, su nepasitikėjimu. Siekdamas išvengti skausmo, kurį 
kelia susidūrimai su „storžieviškais“ aplinkiniais, melancholikas linkęs laikytis 
atokiau nuo visų. Tai uždaras, vengiantis didesnių žmonių susibūrimų, viena- 
tvę mėgstantis žmogus. Tačiau žmogui, kuris nori išsiverkti ir ieško paguodos, 
melancholikas - puikiausia draugija. 


10.1.2. KARLO G. JUNGO TIPOLOGIJA 


Karlas Gustavas Jungas (Carl Gustav Jung), vienas žymiausių XX amžiaus psi- 
chologų, pasiūlė skirstyti visas asmenybes pagal temperamentą į ekstravertiš- 
kas ir intravertiškas (Hjelle, Ziegler, 1992). 


KARLAS GUSTAVAS JUNGAS (Carl Gustav Jung) 
1875-1961 


Ekstravertas - tai aktyvus žmogus, kurio visas dėmesys 
sutelktas į išorinius gyvenimo įvykius. Jis lengvai užmez- 
ga kontaktus su kitais ir bendraudamas jaučiasi savo sti- 





chijoje, o priverstinis buvimas vienumoje jį slegia. Kartais 
santykiuose su kitais ekstravertas gali būti ir impulsyvus, ir dirglus, ir įžeidus. 
Tačiau greičiausiai jis bus draugiškas, turintis gerą humoro jausmą, todėl len- 
gvai pakels aplinkinių nuotaiką. Jis mėgsta vadovauti kitiems ir jam tai seka- 
si. Tipišką ekstravertą lengva atpažinti kitų žmonių būryje, nes jis veikiausiai 
bus dėmesio centre, o jo kalba pasižymės raiškumu ir ryškia gestikuliacija. 

Tai aktyvūs, turintys organizacinių gebėjimų žmonės, kuriems buvimas tarp 
žmonių ir yra tikrasis gyvenimas. 

Intravertas — tai greičiau pasyvus, ramus ir į uždarumą linkęs žmogus. 
Bendraudamas su kitais jis greičiausiai bus taikus ir atsargus. Prieš priimda- 
mas sprendimą, jis mėgsta „devynis kartus pamatuoti“, o apsisprendęs veikti 
nesidairydamas. Toks žmogus yra puikus svetimų nuotykių ir išpažinčių klau- 
sytojas. Jis - iš tų patikimų asmenų, kurie moka saugoti svetimas paslaptis. Ši 
savybė kelia aplinkinių pagarbą ir pasitikėjimą juo. Kita vertus, intravertas 
yra uždaras ir linkęs į pesimizmą. Todėl jis mieliau bendrauja su panašiais 
į save - santūriais, savo emocijas kontroliuojančiais asmenimis, nelinkusiais 
tuščiažodžiauti. Laisvą laiką jis mėgsta leisti vienumoje, kurią suvokia ne kaip 
bausmę, bet kaip likimo dovaną. 

Kaip ir kalbant apie temperamentus, kartais mėgstama diskutuoti, kuri as- 
menybės orientacija yra geresnė - ekstravertiška ar intravertiška. Atsakymas 
priklauso nuo situacijos. Jei reikia apginti savo tiesą, interesus, ekstravertiškas 
bendravimas bus tinkamesnis. Intravertas linkęs patylėti, todėl lengvai tampa 
neteisybės auka. Jis, pvz., dažnai laiku nepasipriešina ant galvos kraunamoms 
pareigoms. Dėl to vėliau gailisi, kaltina save, kad elgėsi kaip koks „mėmė“, 
pyksta ant savęs ir aplinkinių, bet šaukštai jau būna po pietų. Tačiau jei žmo- 
gus patenka į situaciją, kur reikia patylėti, pvz., išklausyti naujo iršininko 
nuomonės, tinkamiau čia elgiasi kaip tik intravertas. Kadangi ekstravertas, 
vejamas aktyvumo, dažnai išsišoka ne vietoje ir ne laiku, dėl to kartais pateka 
į nemalonę. Aišku, ir jis vėliau gailisi, bet ištaisyti situaciją jam būna sunkiau 
nei intravertui. 

Mums tenka bendrauti ir su nemaloniais žmonėmis, kurie mums nuolat 
„tampo nervus“. Tokių yra tiek tarp ekstravertų, tiek tarp intravertų. Tiesa, jie 
„tampys nervus“ skirtingai, pvz., ekstravertas savo gebėjimą užmegzti kon- 
taktus gali naudoti savanaudiškiems tikslams, tapdamas, anot Eriko Fromo, 
„prekine asmenybe“. Tipiškas tokios asmenybės pavyzdys - aktyvus karje- 
ristas, bendraujantis tik su reikalingais žmonėmis. Aplinkiniai, jo nuomone, 
verti tiek dėmesio, kiek gali būti naudingi kylant karjeros laiptais. 

„Gadinantis nervus“ intravertas veikia tyliai, slaptai. Įsivaizduokime įs- 
taigą, kuri neatsigina įvairiausių kontrolierių, inspektorių, kitokių tikrintojų. 

Darbe tvyro įtampa, visi darbuotojai pervargę, išsekę. Tik vienas tylus, ramus 
jų bendradarbis trina rankas po stalu - taip jums ir reikia! Gyvenimas - tai 
ne šventė, gyvenimas - tai ašarų pakalnė, ir aš jums tai įrodysiu! Atpažinote 
anoniminių skundų autorių? Nesuabsoliutinkime, bet argi ne taip elgiasi pik- 
tybiškas intravertas? 

Kyla klausimas, iš kur tokių žmonių atsiranda? Priežasčių gali būti daug, 
bet dažniausiai tai yra auklėjimo klaidų padariniai (Brikman, Kirschner, 
1994). Šeimoje kartais patys suaugusieji mažajam ekstravertui duoda „nau- 
dingo bendravimo“ pamokas, pvz., papirkinėja vaiką dovanomis, kad jis pa- 
laikytų jų pusę. Arba kai kurie tėvai ignoruoja tipiško intraverto asmenybės 
ypatumus ir verčia savo atžalą deklamuoti, dainuoti svečių akivaizdoje. Toks 
vaikas labai supyksta ant aplinkinių, o kartais - ir ant viso pasaulio. 


k 


SUZINOKIME DAUGIAU 

Naujausi Merilando valstijos (JAV) universiteto mokslininkų tyrimai parodė, 
kad nelaimingi žmonės ilgiau žiūri televizorių nei laimingi. Laimingieji daugiau 
džiaugsmo, tačiau šis yra trumpalaikis - vėliau jį pakeičia nusivylimas ir liūdesys. 
Toks laisvalaikio leidimo būdas negali patenkinti bendravimo poreikio, kuris yra la- 
bai svarbus gerai žmogaus savijautai. Be to, žmonės, kurie daugiau laiko skiria ben- 
dravimui ir skaitymui, yra socialiai aktyvesni, jie dažniau dalyvauja visuomeninių or- 
ganizacijų veikloje, yra aktyvesni rinkimuose. Įdomu ir tai, kad 51 proc. nelaimingųjų 
teigė, kad jie turi labai daug laisvo laiko, o laimingųjų tarpe tokių buvo 19 proc. 

Šaltinis: „Laimingi žmonės skaito knygas, o nelaimingieji - žiūri televizorių“, 

Žmogaus bruožai keičiasi, keičiantis gyvenimo aplinkybėms. Auklėjimas 
yra vienas iš svarbiausių veiksnių juos ugdant ir formuojant. Tačiau suaugęs 
žmogus visada turi pasirinkimo galimybę - likti savo prigimties ir gyvenimo 
aplinkybių (t. y. auklėjimo) auka ar stengtis praturtinti savo asmenybę bruo- 
žais, kurių trūkumas neigiamai veikia jo gyvenimo kokybę. Užmegzdamas 

santykius ir juos plėtodamas su kitais asmenimis, tipiškas intravertas stokoja 
iniciatyvumo. O štai tipiškam ekstravertui kartais praverstų išmokti patylėti ir 
kontroliuoti savo emocijas. 


PRAKTIŠKI PATARIMAI 

Tipiškam ekstravertui. Kalbėdami stebėkite, ar sugebate sudominti visus aplinkinius, 
tarp jų - ir intravertus? Po trumpos kalbos stabtelėkite, padarykite pauzę, leisdami pa- 
sisakyti ir kitiems. Jei ta pauze niekas nepasinaudos, paklauskite tiesiai, ką kiti apie tai 
mano. Dar geriau, jei į kiekvieną diskusijos dalyvį kreipsitės vardu ir suteiksite jiems ga- 
limybę pasisakyti. 

Tipiškam intravertui. Pasistenkite pasielgti taip, kad kiti išgirstų jūsų nuomonę ir su- 


prastų, ko jūs norite. Atminkite - jei jūs tylite, kiti niekada nesužinos jūsų požiūrio į ap- 

tariamą klausimą. Tad, nutaikęs progą ir pasinaudojęs pauze, būtinai prabilkite. 


10.2. Charakterio akcentuacija ir bendravimas 


Charakterio akcentuacija - kai kurių asmenybės charakterio bruožų sustiprė- 
jimas ir dominavimas, kuris lemia kasdienės veiklos ir bendravimo su kitais 
asmenimis efektyvumą. Vokiečių psichiatras Karlas Leonhardas (Karl Leon- 
hard, 1904-1988), akcentuacijų tipologijos autorius, teigė, kad charakterio 
akcentuacija yra būdinga 20-50 proc. žmonių. Pagal akcentuacijų pobūdį, jis 
išskyrė šiuos charakterio tipus: 

Epileptoidas - labai reiklus sau ir aplinkiniams, priekabus, dažniausiai 
paniuręs žmogus. Jis yra labai įžeidus, niekada nepamiršta kitų padarytos 
skriaudos. Apie save yra labai geros nuomonės, santykiuose su kitais - autori- 
tariškas, racionalus, linkęs pabrėžtinai laikytis mandagumo normų. Epileptoi- 
das nelinkęs atvirauti, jo nedomina gilesni ir emocionalesni santykiai su kitais 
asmenimis. Jis dažnai žvelgia į kitus su panieka ir yra gana konfliktiškas. 

Paranoikas - labai aktyvus, ištikimai tarnaujantis idėjai ar tikslui žmogus. 
Jis linkęs nesiskaityti su aplinkiniais, juos kaltinti bei konfliktuoti su jais. Ben- 
dravimas paranoikui yra ne malonumą teikiantis procesas, bet tik priemonė 
savo tikslams pasiekti. Jis labai susirūpinęs dėl žmonijos ateities, gali išgyventi 
dėl pasaulyje badaujančių vaikų, bet savų, esančių šalia, - net nepastebėti. 

Hipertimikas - optimistas, greitai susižavi, bet greitai ir atšąla. Veikloje 
jam labai trūksta organizuotumo, tikslingumo. Tačiau jis myli žmones, užjau- 
čia nelaiminguosius ir stengiasi pagelbėti jiems be jokio išskaičiavimo. Kitų 
įžeidimus ir skriaudas greitai pamiršta ir nėra linkęs suvedinėti sąskaitų. Jis 
nelaukia dėkingumo iš kitų, bet ir pats nelabai moka būti dėkingas. Bendravi- 
mą su kitais hipertimikas vertina ir brangina, nors ir čia, kaip ir kitose gyve- 
nimo srityse, jam būdingas tam tikras paviršutiniškumas ir nepastovumas. 

Isteroidas - tai žmogus, bet kokia kaina siekiantis tapti dėmesio centru. 
Jis racionalus, labai myli save ir trokšta garbės. Tiki savo išskirtinumu, todėl 
labai įsižeidžia, jei kas nors iš aplinkinių tuo suabejoja. Yra linkęs į melą ir net 
apgaulę, ypač simuliuodamas ligas, kurių griebiasi, jei jam kas nors nepasise- 
ka. Aišku, tai labai artistiškos prigimties žmogus, todėl neretai savo talentais 
jis žavi aplinkinius. Kritikos ir pastabų savo adresu jis netoleruoja, todėl lin- 
kęs veltis į konfliktus. Paprastai isteroidas bendrauja tik su tais, kurie atvirai 
juo žavisi, ypač jei tai daro viešai. 

Šizoidas - dažnai talentingas, protingas žmogus, išsiskiriantis labai turtin- 
gu vidiniu pasauliu. Jis linkęs atsiskirti, mėgsta būti vienumoje, o bendravimo 
su kitais vengia, išskyrus pačius artimiausius žmones. Šizoidas yra pažeidžia- 
mas, liūdnas ir dažnai kenčiantis, nors kitų atžvilgiu jis dažniausiai yra šaltas 
ir nesugebantis užjausti. 

Psichastenikas - nepasitikintis savimi, neryžtingas, sunkiai priimantis 
sprendimus žmogus. Jis laukia iš aplinkinių palaikymo ir patarimų, todėl yra 
labai priklausomas nuo jų, nors ir stengiasi nekristi į akis. Psichastenikas yra 
teisingas, padorus, bet labai nedrąsus ir pažeidžiamas. Jis linkęs kitiems nusi- 
leisti ir taikytis prie jų, kad tik niekam nesudarytų nepatogumų, net jei dėl to 
nukentėtų jo paties interesai. 

Hipotimikas - nuliūdęs, pavargęs ir labai nelaimingas žmogus. Jis yra labai 
jautrus, todėl sąlytis su šiurkščiu išoriniu pasauliu bei kitais žmonėmis jam 
sukelia skausmą ir kančią. Būdamas pesimistas, jis savo dėmesį linkęs sutelkti 
tik į neigiamas gyvenimo puses. Bendravimas su kitais asmenimis hipotimi- 
kui yra ne malonumas, o tik priemonė išsakyti pretenzijas ir nusiskundimus. 

Sensityvas - jautrus, neramus, šiek tiek drovus, bet mėgstantis bendrauti 
žmogus. Kitų atžvilgiu jis yra nusiteikęs geranoriškai, moka jiems būti dėkin- 

gas, tačiau yra gana atsargus. Būdamas pažeidžiamas, jis nėra reiklus kitiems, 
lengvai pasiduoda stipresnių įtakai. Tuomet jau sensityvas su tik jam būdingu 
atsidavimu tarnauja tų stipresnių asmenų interesams, linkęs besąlygiškai vyk- 
dyti jų paliepimus. 

Gyvenime mes retai sutiksime žmogų, kuriam būdingas tik vienas išgry- 
nintas charakterio tipas. Dažniausiai asmenims yra būdingi mišrūs charakte- 
rio akcentuacijų tipai, kurie paprastai pasireiškia paauglystėje. Jei auklėjimo 
būdas nėra tinkamas, tai tokių charakterio bruožų pagrindu gali išsivystyti 
didelis charakterio defektas - psichopatija. 


10.3. Kaip bendrauja sunkūs žmonės 


10.3.1. FREDERIKO PERLSO TIPOLOGIJA 


Vienas populiariausių psichologų Frederikas Perlsas (Perls, 1969) teigia, kad 
visus žmones, su kuriais mums tenka susidurti, galime skirstyti kaip grybus - 
į maistinguosius ir nuodinguosius. 


FREDERIKAS PERLSAS (Frederick S. Perls) 
1893-1970 


Maistingieji - tai tie asmenys, su kuriais bendrauti naalonu 
ir prasminga, nebūtinai informacine, bet visada - emocine 





prasme. Pabendravus su jais, pakyla nuotaika, pagerėja sa- 
vijauta, gyvenimas atrodo lengvesnis ir gražesnis, o mes patys - stipresni. 

Nuodingieji veikia priešingai, bet to poveikio padarinius mes pajuntame 

kiek vėliau. Jie pasireiškia įvairiais simptomais: 

+ emociniais (pablogėja nuotaika, atsiranda vidinė įtampa, kyla susierzini- 
mas, kad čia kažkas ne taip; jums atrodo, kad tas žmogus jūsų nemėgsta, 
bendraudamas su juo jūs jaučiatės nepasitikintis, visiškai išsekęs ir be- 
viltiškas; jūs jaučiate, kad kitų akivaizdoje jis jus demonstratyviai igno- 
ruoja; jums atrodo, kad tas žmogus jus smerkia; jums norėtųsi su tuo 
žmogumi daugiau nesusidurti ir t. t.); 

+ elgesio (kyla noras kuo greičiau baigti bendrauti su juo; jums staiga pa- 
kyla apetitas arba atvirkščiai - prarandate jį; jums norisi kuo toliau pa- 
sitraukti nuo to žmogaus; jūs žinote, kad už akių šis žmogus siekia jus 
sukompromituoti, nuvertinti; jis skirtingai bendrauja su jumis matant 
kitiems žmonėms ir tuomet, kai jūs liekate vieni, ir t. t.); 

+ fiziniais (pradedate jausti silpnumą, galvos skausmą; jus išmuša prakai- 
tas arba imate raudonuoti; įsitempia jūsų nugara, sprandas; pajuntate 
virškinimo sistemos sutrikimus; žodžiai stringa gerklėje ir jums norisi 
kosėti ir t. t.); 

+ bendravimo (pajuntate, kad pradedate atsargiau kalbėti, atidžiau ren- 
katės žodžius; jo ar jūsų balsas tampa aštresnis, agresyvesnis arba, 
atvirkščiai, dirbtinai meilesnis; tampate tylesnis, uždaresnis; sunkiau 
sekasi parinkti tinkamus žodžius; jūs juo nepasitikite ir imate abejoti 
jo žodžių nuoširdumu; jaučiate, kad esate „iš skirtingų planetų“ ir kad 
jūsų vertybės ir požiūris į gyvenimą taip skiriasi, kad neturite apie ką 
su juo kalbėti ir t. t.). 


Turbūt prisiminėte bent vieną žmogų, su kuriuo susidūrus teko patirti 
vieną, kelis, o gal ir visus čia minėtus simptomus. Psichologinėje literatūroje 
žmonės, sukeliantys šiuos simptomus, dažniau vadinami sunkiais žmonėmis. 
Nors yra priskaičiuojama iki pusšimčio šių žmonių tipų (Glass, 1995), kitame 
skyrelyje aptarsime dažniausiai pasitaikančius. Tad sąlygiškai šią tipologiją 
pavadinsime „buitine“. 


10.3.2. „BUITINĖ“ TIPOLOGIJA 


„Tankas“. Tai šiurkščiai ir tiesmukai su kitais bendraujantis žmogus. Papras- 
tai kitų atžvilgiu jis elgiasi labai agresyviai, vartoja šiurkščius posakius, kalba 
pakeltu tonu, o jo veido išraiška rodo nuostabą - kaip galima turėti tokį ab- 
surdišką požiūrį! Šio žmogaus stichija - nuolatinis santykių aiškinimasis bei 
konfliktai. Aplinkiniai, žinodami šio žmogaus ūmumą, paprastai jo privengia. 
Tačiau kartais susidūrimai yra neišvengiami. Tuomet sveiko proto žmonės, 
dažniausiai pasikliaudami savo intuicija, linkę nusileisti „tankui“ ir greičiau 

baigti bendravimą, užuot bandę įrodyti savo tiesą (net kai yra tikri, kad jie 
teisūs). Tokią poziciją lemia patirtis, jog įveikti tokio tipo žmonių beveik ne- 
įmanoma. Ginčuose jis yra profesionalas, šalia jo paprastas žmogus geriausiu 
atveju atrodys tik labai besistengiantis mėgėjas. Buitinėje kalboje tokie žmo- 
nės yra vadinami paprastai - akiplėšomis. 

„Snaiperis“. Iš pažiūros jis atrodo ramus ir adekvačiai su kitais bendrau- 
jantis žmogus. Tačiau staiga jūs pajuntate, kad išpila prakaitas, ima smarkiau 
plakti širdis ar pritrūksta oro. Tokios savijautos kaltininkas - „snaiperio“ pa- 
leista taikli strėlė į jūsų silpną vietą. Kiekvienas žmogus yra pažeidžiamas ir 
turi vadinamąjį Achilo kulną. Vieni esame nepatenkinti savo išvaizda, kiti — 
karjera, dar kiti - socialine ar turtine padėtimi, išsilavinimu ir pan. „Snaipe- 
ris, bendraudamas su mumis, taikliu žodžiu primena ir pabrėžia mūsų įsi- 
vaizduojamą arba tikrą nevisavertiškumą kurioje nors srityje. Laidyti tokias 
užnuodytas strėles jam yra vienas malonumas, o pasikeitusi jūsų veido išraiš- 
ka, bylojanti, kad strėlė buvo taikli, jį tik įkvepia. 

„Granata“. Apie tai, kad toks žmogus priklauso sunkiųjų žmonių tipui, 
sužinote tik tada, kai nei iš šio, nei iš to jis pratrūksta lyg perkūnas iš giedro 
dangaus. Tuomet jis ima kaltinti jus visomis nuodėmėmis, padarytomis nuo 
tada, kai susipažinote (ir apie kurias jūs nė neįtarėte), kliūna ir jūsų šeimos 
nariams bei giminėms. Išsirėkęs ir emociškai išsikrovęs, „granata“ labai greitai 
nurimsta ir toliau gali bendrauti lyg niekur nieko. Aplinkiniams toks bendra- 
vimo būdas kelia nerimą. Saugumo sumetimais, jie linkę mažiau kontaktuoti 
su tokiu asmeniu, nes jį suvokia kaip neprognozuojamą: neaišku, kada ir kas 
jam vėl šaus į galvą. Jis pats save laiko tiesiog greitai užsiplieskiančiu žmogu- 
mi ir stebisi, kodėl aplinkiniai to nesupranta ir pyksta. Ė 

„Visažinis“. Deja, dažnas mūsų turime kartaus patyrimo bendraudami su 
„visažiniu“. Paprastai tokiame bendravime jūs esate tik statistas, dingstis pa- 
demonstruoti beribes „žinias“. Tai žmogus, kuris nuolatos kalba ir reiškia savo 
nuomonę visais gyvenimo klausimais. Jam visiškai nerūpi, ką apie tai manote 
jūs, todėl neturite jokių šansų įsiterpti į „pokalbį“ Šie žmonės mėgsta kišti 
nosį į kitų reikalus ir vaidinti susirūpinusio patarėjo vaidmenį. „Visažinis“ ne- 
paprastai vargina kitus ir priverčia juos jaustis nevisaverčiais. Savo nuomonei 
pagrįsti jis neretai būna apsiginklavęs tikromis ar menamomis citatomis. Tuo 

pasigirti paprastas mirtingasis dažniausiai negali. „Visažinis“ labai įsižeidžia, 
jei kas suabejoja jo teisumu. Net jei įrodysite, kad jis klysta, kaltas vis tiek lik- 
site jūs. Tai žmogus, kuris kalba jums, bet ne su jumis. 

„Amžinas pesimistas“. Pabendravus su tokiu žmogumi, lieka jausmas, 
kad praradote kažką labai svarbaus. O tiksliau - viltingą požiūrį į pasaulį. 
„Amžini pesimistai“ su entuziazmu dalijasi savo niūriomis ateities prognozė- 
mis visose gyvenimo srityse. Šiais sunkiais laikais jie turi apsčiai medžiagos 
jums įrodyti, kad net dabartinė jūsų sėkmė yra tik didelės nesėkmės pradžia. 
Kad ir kaip būtų keista, po tokių „pasidalijimų savo nuomone“ amžini pe- 
simistai atkunta, jų nuotaika pagerėja, o štai jūsų gyvenimo džiaugsmas ir 
entuziazmas išblėsta lyg mostelėjus burtų lazdele. 

„Nepatikimasis“. Šį žmogų atpažįstate tik tuomet, kai jis jus stipriai ap- 
gauna. Tokio tipo žmonės paprastai visada lengva ranka prisiima atsakomybę 
už kokių nors reikalų tvarkymą, o vėliau pakeičia savo planus jūsų net neį- 
spėję. Deja, turėdami natūralų polinkį apie kitus spręsti pagal save („juk aš 
taip niekada nepasielgčiau“), anksčiau ar vėliau mes pakliūname į jų spąstus. 
Aišku, geriausia, kai tokie žmonės atsiskleidžia smulkiuose reikaluose. 

„Nelaimingasis“. Tai žmogus, kuriam bendravimas reiškia galimybę iš- 
sakyti savo nesibaigiančias bėdas. Jūsų darbas - klausyti ir dūsauti kartu su 
pašnekovu. Pirmą kartą susidūręs su „nelaiminguoju, žmogus paprastai ima 
galvoti, kaip galėtų jam padėti. Tačiau į visus patarimus šis tik mosteli ran- 
ka - „bandžiau arba „neverta bandyti, vis tiek nieko gero iš to nebus“. Kartais 
klausytojas susigundo paguosti „nelaimingąjį, pvz., sakydamas, kad dukters 
devynetas yra pakankamai geras įvertinimas. Į tai „nelaimingasis“ tik giliai 
atsidūsta, pakelia akis į dangų ir ištaria savo sakralinę frazę: „Ir už ką man visi 
tie vargai.“ Pasirodo, jam nereikia nei patarimų, nei paguodos. Jam reikia tik 
vieno - jūsų dėmesio ir laiko. 

„Vartotojas“. Šis asmuo visada yra šalia jūsų, kai jūs jam esate reikalingas. 
Jis organizuoja gyvenimą taip, kad aplinkiniai, net prieš jų pačių valią, jam 
tarnautų. Paprastai jis priverčia patikėti, kad visa tai, ką darote dėl jo, naudin- 
ga jums pačiam. Kartais jis padaro jums smulkią paslaugą, kuri, kaip pasirodo 
vėliau, yra avansas už tolesnę jūsų tarnystę jam. Išvengti susidūrimo su tokiu 
žmogumi yra sunku, nes kontaktų iniciatorius yra pats „vartotojas“. Kartais 

ima atrodyti, kad jūs irgi esate visavertis jo komandos narys, bet tai — tik iliu- 
zija. „Vartotojas“ be skrupulų pakeis jus kitu, jei tai jam bus naudingiau. 

„Atsargusis“. Jis yra gana bailus, nesugeba kovoti dėl savo interesų, aplin- 
kinius žmones suvokia kaip potencialius skriaudėjus. Todėl jis nebus linkęs 
bendrauti ar turėti su kitais žmonėmis kokių nors reikalų. Jei į tokį kaimyną 
kreipsitės prašydamas paskolinti degtukų, jis su siaubu akyse sumeluos, kad 
pats jau visą mėnesį jų neturi - kad tik ko blogo tas besikreipiantis nesuma- 
nytų. Jei paprašysite žiupsnelio druskos, gal šį kartą jums pasiseks, bet kitąsyk 
jis būtinai primins, kad piktnaudžiaujate jo gerumu. Taigi su tokiu asmeniu 
nėra nei apie ką pakalbėti, nei apie ką patylėti. 

„Konkurentas“. Toks žmogus nuolat veržiasi pirmauti, nors jau seniai 
laikas sustoti. Jis mėgsta girtis, siekdamas aplinkinius nustebinti dažnai taria- 
ma savo sėkme, išmintimi, gerumu ir pan. „Konkurentas“ brangina tik tokius 
draugus, kurių menkavertiškumu galima mėgautis iki soties. Jis išnaudos bet 
kokią situaciją jus nurungti, pradedant studijomis ar darbu, baigiant gyveni- 
mo draugo ar draugės pasirinkimu. Jei pasakysite, kad daug dirbote, jis jus 
nuginčys, kad dirbo dar daugiau, jei pasigirsite apdovanojimais, jis pasigirs 
dar didesniais ir t. t. „Konkurentas“ - nepailstantis kovotojas už vietą po saule 
net tada, kai niekas su juo nekovoja. 


10.1 pav. „Tu gerai sutari su žmonėmis, tai 
pasakyk viršininkui, kad jis visiškas kvailys!“ 





Gyvenime dažniausiai sutinkame mišrius sunkių žmonių tipus, pvz.: „var- 
totojas“ kartu gali būti ir „tankas“ arba „granata“, o „amžinas pesimistas gali 
jus nuvilti kaip „nepatikimasis“. 

Kaip reikėtų bendrauti su sunkiu žmogumi, kad tai būtų konstruktyvu 
ir abipusiškai naudinga? Deja, tokio tipo žmones paprastai sunku paveikti ir 
pakeisti, tad receptas, kaip jį paversti maloniu bendravimo partneriu, dar ne- 

išrastas. Be to, dažniausiai mes ne iš karto susigaudome, kad susidūrėme su 
sunkiu žmogumi. Praeina nemažai laiko, kol imame suprasti, kad dėl bendra- 
vimo su juo sunkumų esame kalti ne mes, o jis. Geriausia, tai supratus, pa- 
sistengti daugiau su tuo žmogumi nesusidurti, kad ir kaip norėtųsi pakovoti 
dėl teisybės. Dar kartą prisiminkite, jog tai tebus mėgėjo ir profesionalo kova, 
taigi laimėti - beveik jokių šansų. 


PRAKTIŠKI PATARIMAI 
Kartais bendravimo su sunkiais žmonėmis negalime išvengti (jis - bendradarbis, kaimy- 
nas, giminaitis ir t. t.). Ką daryti tokiu atveju? 

+ Prisiminkite, kad sunkus žmogus taip elgiasi su visais (ne tik su jumis). 

+ Jokiu būdu nemanykite, kad jūs tokio elgesio nusipelnėte! 

+ Niekada nesivelkite į ginčą, nes vis tiek nieko nelaimėsite, nuotaika bus sugadinta, o 

laikas - prarastas. 

+ Negrasinkite, nes jis atsakys tuo pačiu, ir nekaltinkite, nes gindamasis jis puls. 

+ Nekalbėkite su juo iš aukšto. 

+ Nesižeminkite ir neatsiprašinėkite. 


+ Būkite tvirti, prisiminkite, kad geriausias ginklas - orumas, kantrybė ir humoras. 


VARINNIIIIIIIIIITIIIIIIITHMTNNNNNS 


10. 4. Bendravimas ir savigarba 


Asmens savigarba yra labai svarbi savybė, daranti įtaką bendravimo efektyvu- 
mui. Kai jaučiatės silpni, bejėgiai susidoroti su iškilusia gyvenimo problema 
(neišlaikytas egzaminas, išsiskyrimas su draugu ir t. t.), kinta ir jūsų bendravi- 
mas su aplinkiniais. Laimei, pojūtis, jog esi nepajėgus siekti užsibrėžto tikslo 
ar įveikti kelyje atsiradusios kliūties, dažniausiai yra laikinas. Kartais pakanka 
tik gerai pailsėti ir vėl jaučiamės „geros formos“ Tai būdinga žmonėms, kurie 
yra savo gyvenimo šeimininkai ir žino, kad labai daug kas gyvenime priklau- 
so tik nuo jų pačių. Žmogaus savigarbą nusako tai, kaip pats žmogus save 
įsivaizduoja ir kaip jis save vertina (Satir, 1972). 

Savigarba gali būti aukšta arba žema. Daugiausiai tai priklauso nuo aplin- 
kos, kurioje formavosi asmenybė. Žema asmens savigarba paprastai yra pai- 

nių, negarbingų tarpasmeninių santykių šeimoje rezultatas. Dažnai tose šei- 
mose vaikai nesijaučia psichologiškai saugūs, nes tėvų reikalavimai jiems nėra 
aiškūs ir nuoseklūs. Bendravimas čia dažniausiai pagrįstas baime ir grėsme. 
Augdamas tokioje aplinkoje vaikas nuolat laukia pašaipų, apgaulės, žemini- 
mo ar įžeidimo. Žemos savigarbos asmuo dažniau tampa kitų blogo elgesio 
auka. Todėl dažniausiai jis nepasitiki kitais ir save izoliuoja, tampa apatiškas, 
abejingas sau ir kitiems. Tokiems žmonėms labai sunku savarankiškai vertinti 
pasaulį ir nepriklausomai mąstyti. Todėl jie arba aklai paklūsta ir žeminasi, 
arba šiurkščiai ir despotiškai pavergia kitus. Nuolatinė baimė, būdinga žemos 
savigarbos žmonėms, verčia juos imtis savigynos. Skiriami keturi elgesio ti- 
pai, būdingi žemos savigarbos žmonėms: 

+ Žmogus-taikdarys. Toks žmogus nuolat atsiprašinėja ir nieko nesiima 
daryti be kitų pritarimo. Jis laimingas vien dėl to, kad gali pabūti šalia 
kitų. Taikdarys visada sutinka su kritika savo adresu ir yra dėkingas, kad iš 
viso su juo kalba, nes „kas gi aš toks, kad su manim turėtų kalbėti“. Jis nie- 
kada nieko neprašo, nes vaikystėje jam buvo įskiepyta mintis, jog ko nors 
prašyti yra egoizmas. Visa jo laikysena sako, kad jis yra bejėgis ir auka. 
Jis trokšta vienintelio dalyko - kad aplinkiniai būtų laimingi ir patenkinti 

juo. Pats jis jaučiasi menkysta. Bendraudamas su kitais, taikdarys pasiry- 

žęs sutikti su viskuo, kad tik santykiuose viešpatautų taika ir ramybė. 
Žmogus-kaltintojas. Jis jaučiasi nieko vertas, todėl pasijunta tvirčiau, 


kai stebi jam paklūstančius ir įbaugintus žmones. Jo laikysena demons- 
truoja, kad jis čia svarbiausias, kad jis yra padėties šeimininkas. Atsidūrę 
šalia tokio žmogaus, būsite apkaltinti nemokšiškumu, nemandagumu, 
nejautrumu ar dar kuo nors. Nors pats jaučiasi vienišas ir nelaimingas, 
bet nuolat kartoja: „Jei ne tu, viskas būtų puiku.“ Galbūt vaikystėje jam 
buvo sakoma: „Nenusileisk, kovok!“, tad šis žmogus tebekovoja. Jis kal- 
ba pakeltu tonu, dažnai rėkia, kartais grasina. 


Žmogus-kompiuteris. Šis žmogus yra ypač racionalus. Jo kalboje pilna 
nesuprantamų, tarptautinių žodžių, nesibaigiančių mokslinių išvedžio- 
jimų. Jo laikysena įtempta, o balsas monotoniškas, demonstruojantis 
šaltumą ir susikaupimą. Viduje toks žmogus jaučiasi pažeidžiamas, vie- 
nišas ir bevertis. Vaikystėje jis girdėdavo: „Nedaryk kvailysčių, tu per 


312 Individualūs bendravimo skirtumai 


daug protingas, kad klystum.“ Tad suaugęs nuolat demonstruoja savo 
protinius gebėjimus ir erudiciją, tarsi pats save stengtųsi įtikinti, kad yra 
šio to vertas. 

+ Nusišalinęs žmogus. Jis nuolat kvailioja arba kalba „ne į temą Visa jo 
laikysena sako, kad jo mintys klajoja kažkur kitur. Kad ir ką jis darytų ar 
kalbėtų, tai neturi nieko bendra su tuo, kas vyksta čia ir dabar. Vaikystėje 
jam dažnai buvo sakoma, kad jis nebūtų toks rimtas, neimtų visko taip 
giliai į širdį ir gyventų paprasčiau. Viduje jis jaučiasi niekam nereikalingas 
ir vienišas, o bendraudamas su kitais užima juokdario poziciją. 

Niekas nenori tokio blogo gyvenimo, bet žmonės gyvena taip, nes nenu- 
mano, kad gali būti kitaip, arba nežino, kaip tai pakeisti (Satir, 1972). 


SUŽINOKIME DAUGIAU 
Žmogų, kuris linkęs nuolat žeminti ir niekinti savo partnerį, o savimi gėrėtis, psi- 
chologai dažnai vadina narcizine asmenybe. Šių asmenybių aukos dažnai kreipiasi 
psichologinės pagalbos, nes jaučia stresą ir išsekimą, neretai netgi suserga depresija. 
Nors gydytojai jiems skiria antidepresantus, bet šie tik sumažina simptomų, tačiau 
negydo pačios depresijos priežasties. Todėl vienintelė išeitis - palikti tokį žmogų. 
Skiriami tokie narcizinės asmenybės bruožai: 

1) padidintas savo reikšmingumo suvokimas; 

2) fantazijos apie savo begalinę valdžią ir sėkmę; 

3) tikėjimas savo išskirtinumu; 

4) reikalavimas kitų dėmesio ir žavėjimosi juo; 

5) nuolatinis įsitikinimas savo teisumu; 

6) polinkis išnaudoti aplinkinius; 

7) nesugebėjimas suprasti ir atjausti kitus; 

8) pavydumas. 

Sveikas narcisizmas (t. y. nežymus minėtų bruožų pasireiškimas) būdingas dau- 

geliui žmonių: kai tikima savo vertingumu, tikslų reikšmingumu, tačiau kartu suge- 
bama suvokti kitus asmenis kaip lygiaverčius sau, mokama juos suprasti ir užjausti. 


Šaltinis: „Kuo pavojingas „narcizas“?“, http://medlinks. ru., 2009 11 20. 

Aukštos savigarbos žmonės, augindami vaikus, namuose sukuria atmos- 
ferą, kuri skatina vaikų aukštos savigarbos formavimąsi. Tokios šeimos narių 
bendravimas būna aiškus ir garbingas, taisyklės - žmogiškos, nukreiptos į sa- 
vitarpio supratimą, skatinančios kiekvieno šeimos nario asmenybės augimą. 
Ryšiai tarp visų šeimos narių yra natūralūs, atviri ir kupini pozityvių nuostatų 
vienas kito atžvilgiu. Tokių santykių šeimoje rezultatas - subrendęs aukštos 
savigarbos žmogus. Jis aplink save sukuria sąžiningumo, atsakingumo, atjau- 
tos ir meilės atmosferą, o ir pats jaučiasi svarbus bei reikalingas. Aukštos savi- 
garbos žmogus jaučia, kad pasaulis tampa geresnis jau vien dėl to, kad jis gy- 
vena jame. Jis pasikliauna savimi ir sugeba savarankiškai priimti svarbiausius 
sprendimus savo gyvenime. Jei sunkią minutę reikėtų pagalbos, jis žino, kad 
galės kreiptis į kitus. Būdamas optimistas, jis geba įžiebti viltį ir pasitikėjimą 
kitiems žmonėms. Tai nereiškia, kad tokį žmogų visada lydi sėkmė. Tačiau, 
patekęs į keblią situaciją, jis ne tik nerimauja, bet ieško išei- 





ties ir dažniausiai ją randa. 


10.2 pav. „Na, gerai, rašyk atostogų prašymą!“ 


Savigarba, veikiama kintančių gyvenimo aplinkybių ir patyrimo, formuo- 
jasi visą gyvenimą. Labai svarbi ir paties žmogaus pozicija. Mes daug ką gali- 
me pakeisti savo pastangomis, ypač jei matome, kad viena ar kita savybė truk' 
do mums sėkmingai siekti užsibrėžto tikslo. Net jei nepasiseka kažko pakeisti 
savyje savo jėgomis, aukštos savigarbos žmogus drąsiai kreipiasi profesiona- 
lios psichologo pagalbos. Nepamirškime, kad visi galime jaustis laimingi, tik 
tam reikalingos veiklios mūsų pačių pastangos. 

10. 5. Asmenybės vertybinių orientacijų 
poveikis bendravimui 


Erikas Fromas (Erich Fromm) skyrė du pagrindinius asmenybės tipus: pro- 
duktyvyjį ir neproduktyvųjį. 


ERIKAS FROMAS (Erich Fromm) 
1900-1980 


Produktyviajam tipui priskiriami žmonės, kurie yra nepri- 
klausomi, sąžiningi, kūrybiški ir siekiantys būti naudingi 
kitiems. Tokie žmonės sugeba produktyviai dirbti, mylėti ir 





bendrauti, todėl ir patys nuolat auga ir tobulėja. 


Neproduktyviojo asmenybės tipo atstovai pagal vyraujančias vertybines 
orientacijas skirstomi į keturias grupes: 

1. Imlusis. Šiam tipui priklausantys žmonės mano, kad viso, kas gera, šalti- 
nis yra išorinėje aplinkoje. Pagrindinis jų rūpestis - kuo daugiau gauti iš 
aplinkos ir kitų žmonių. Imlaus tipo asmenys yra labai priklausomi nuo 
kitų žmonių meilės ir dėmesio. Jiems būtinas nuolatinis kitų palaikymas 
ir rūpestis. Jie mano, kad svarbiau būti mylimu, nei mylėti pačiam. 

2. Išnaudotojiškas. Šio tipo žmonės iš aplinkos ir kitų žmonių ima viską, ko 
tik panori, remdamiesi jėga ar išradingumu. Tai agresyvūs, perdėtai pasi- 
tikintys savimi, egocentriški žmonės. Jų požiūris į kitus yra ciniškas ir ne- 
gailestingas. Jie be jokių skrupulų atvirai siekia naudos sau, nesidrovėda- 
mi naudotis bet kokiomis priemonėmis - bauginimu, klasta ar apgaule. 

3. Kaupiantis. Šio tipo žmonės savo gyvenimą skiria materialių vertybių 
(taip pat ir valdžios, įtakos ar kt.) kaupimui. Tai yra jų gyvenimo prasmė, 
todėl viską, ką sukaupia, akylai saugo. Tai gana konservatyvūs, inertiški ir 
uždari žmonės, nelinkę artimiau bendrauti su kitais. 

4, Rinkos. Šie žmonės mano, kad žmogaus asmenybė yra kaip prekė, kurią 
galima naudingai parduoti ar išmainyti. Jie labai rūpinasi savo išore, siekia 
pažinčių su naudingais žmonėmis, stengiasi demonstruoti tas savo savy- 

bes, kurios padėtų jiems brangiau save parduoti. Tokių žmonių santykiai 
su kitais yra labai paviršutiniški, nes jie vadovaujasi devizu: „Aš esu toks, 
kokį jūs norite mane matyti.“ 


10.6. Emocinio intelekto reikšmė 
efektyviam bendravimui 


Kai kalbama apie puikiai bendraujantį žmogų, neretai girdime pačius įvairiau- 
sius jam priskiriamus epitetus: jis esąs socialiai kompetentingas, demonstruoja 
aukštą komunikacinę kompetenciją, turi aukštą emocinį (arba socialinį, arba 
tarpasmeninį) intelektą, ir pan. Dažnai tokiems apibūdinimams suteikiama 
skirtinga prasmė, o ir patys mokslininkai skirtingai supranta ir aiškina šias 
sąvokas. Viena naujausių - emocinio intelekto - sąvoka įsitvirtino psicholo- 
gijoje visai neseniai. Tačiau dabar internete galima rasti apie 486 000 puslapių, 
skirtų emociniam intelektui (IO Today duomenimis). 


10.6.1. EMOCINIS INTELEKTAS: SAMPRATA IR LAVINIMO GALIMYBĖ 


Intelekto problemas tyrinėjantys mokslininkai atkreipė dėmesį į tai, kad 
efektyvus bendravimas, sėkminga asmens karjera arba gebėjimas spręsti as- 
meninio gyvenimo problemas negali būti paaiškintas vien aukštu bendru 
(akademiniu) intelekto koeficientu (IO). Neretai išskirtiniais gebėjimais ne- 
pasižymintis žmogus yra visų mėgstamas dėl puikaus bendravimo, supratin- 
gumo, gebėjimo daryti įtaką nenaudojant valdžios priemonių, fizinės jėgos ar 
pan. Tad kaip šiuolaikinė psichologija supranta emocinį intelektą? 

Kad būtų aiškiau, kaip susiję akademinis ir emocinis intelektas, siūlome 
vieną iš galimų paaiškinimų. Hanso J. Aizenko (Eysenck, 1995) nuomone, eg- 
zistuoja mažiausiai trys visiškai skirtingos intelekto koncepcijos. Jų santykis 
pavaizduotas 10.3 pav. 

10.3 pav. kairėje pavaizduotas fundamentalusis intelekto aspektas - biolo- 
ginis intelektas, kuris yra kaip fiziologinis, biocheminis ir hormoninis pagrin- 
das pažįstamam elgesiui. Biologinis intelektas labiausiai susijęs su galvos sme- 

Socialinis 


intelektas 





10.3 pav. Santykis tarp biologinių, psichometrinių ir socialinių intelekto koncepcijų pagal Aizen- 
ką. Turintys įtakos faktoriai. Biologinis intelektas: genetika, fiziologija, biochemija. Psichometri- 
nis intelektas: socioekonominis statusas, auklėjimas šeimoje, išsilavinimas, kultūriniai faktoriai. 
Socialinis intelektas: asmenybė, išsilavinimas, psichiniai sutrikimai, auklėjimas šeimoje, veiksmų 
strategija, požiūris į alkoholį, kultūros faktoriai, mityba, motyvacija, socioekonominis statusas, 
patirtis, sveikata. 


genų struktūromis ir funkcijomis, be kurių neįmanoma sąmoninga elgsena. 
Vienas svarbiausių faktorių, sąlygojančių šias struktūras, yra genetinis. Ma- 
noma, jog šios struktūros daro įtaką ir individualiems intelekto skirtumams. 
Egzistuoja ir psichometrinio intelekto samprata. Čia intelektas matuojamas IO 
testais. Iš 10.3 pav. matyti, jog IO matavimo sėkmė nulemiama daugelio sąly- 
gų (pvz., kultūrinių faktorių, išsilavinimo, auklėjimo šeimoje ir pan.), tačiau 
svarbiausiu dalyku Aizenkas laiko biologinį intelektą; anot jo, psichometrinis 
intelektas net 70 proc. priklauso nuo genetinių faktorių. Socialinio intelekto 
lygis labiausiai priklauso nuo IO, bet jo nenulemia. Remiantis anksčiau mi- 
nėtu modeliu, emocinis intelektas, kaip dažniausiai pasireiškiantis socialinėje 
žmogaus gyvenimo sferoje, turėtų būti laikomas viena iš socialinio intelekto 
sudedamųjų dalių. 

Emocinio intelekto (EI) terminas pirmą kartą pavartotas mokslininkų 
R. Barono (Reuven Bar-On), P. Solovėjaus (Peter Salovey) ir J. D. Majero 
(John D. Mayer) darbuose, kiek vėliau jį išpopuliarino D. Golemanas (Daniel 
Goleman). Pateiksime keletą emocinio intelekto apibrėžimų ir sampratų. 

Emocinis intelektas apibūdinamas kaip gebėjimas suprasti ir panaudoti emo- 
cinę informaciją (Mayer, Forgas, 2001); tai „nekognityvinių gebėjimų rinkinys, 
mokėjimai ir įgūdžiai, kurie turi įtakos asmens gebėjimui sėkmingai susidoroti 
su aplinkos reikalavimais ir sbaudimu“ (Bar-On, cit. pagal Mayer, Forgas, 2001, 
p. 9). Ilonos Jerabek (Jerabek, 1996 a) teigimu, emocinis intelektas yra gebėjimas 
atpažinti ir įvardyti savo ir kitų emocijas bei poreikius, taip pat gebėjimas šiuos 
poreikius derinti su ilgalaikiais tikslais ir kitų žmonių poreikiais. Aukštą emocinį 
intelektą turintys žmonės žino, kaip kontroliuoti savo emocijas, motyvuoti save 
ir sėkmingai panaudoti vidinius (energiją, pastangas) bei išorinius (socialinius 
ryšius, empatiją) resursus. Anot šios mokslininkės, emocinio intelekto sąvoka 
apima tiek gebėjimą reikšti emocijas, emocinę įžvalgą bei savimonę, tiek empa- 
tiją, tikslingumą bei motyvaciją (Remeikaitė, Lekavičienė, 2002). 

D. Golemanas teigia, kad emocinis intelektas apima tokias pagrindines sritis: 
savo jausmų pažinimą, emocijų valdymą, gebėjimą siekti tikslo, gebėjimą įžvelgti 
kitų žmonių jausmus, gebėjimą veikti žmonių tarpusavio santykius (2001). Beje, 
Golemanas bandė atskirti dvi susijusias sąvokas - emocinį intelektą ir emocinę 
kompetenciją, kuri, pasak jo, yra išmoktas įgūdis, pagrįstas emociniu intelektu 
(Cherniss, Goleman, 2001). Taigi prielaidas mokėjimams Golemanas įvardijo 
emociniu intelektu, o pačius mokėjimus - emocine kompetencija. Jo manymu, 
aukštas žmogaus emocinis intelektas dar visiškai negarantuoja, jog jis jį pritai- 
kys praktiškai, išvystydamas tam tikras kompetencijas; aukštas emocinis inte- 
lektas tik sudaro tam sąlygas (Remeikaitė, Lekavičienė, 2002). 

Taigi plačiausia prasme emocinis intelektas gali būti apibrėžiamas kaip 
gebėjimai, daugiau ar mažiau susiję su asmenybės savybėmis, padedan- 
tys apdoroti emocinę informaciją, t. y. atpažinti ir suvokti emocijas bei jų 
reikšmę, jas asimiliuoti bei valdyti ir tuo remiantis samprotauti. 


SUŽINOKIME DAUGIAU 
Emocinių gebėjimų reikšmė žmonių gyvenime analizuota longitudiniame Somervai- 
lo (Sommerville, JAV) tyrime: buvo ištirti socialiai remtini berniukai, ir trečdalio jų 


IO buvo žemesnis nei 90. Tačiau, tuos pačius asmenis ištyrus po 40 metų, paaiškėjo, 

jog IO turėjo mažai įtakos jų karjerai. Anot šio tyrimo autorių, labiausiai jų sėkmę 
darbe lėmė gebėjimas susidoroti su frustracija, kontroliuoti emocijas ir gerai sutarti 
su žmonėmis. Panašūs rezultatai gauti ir kitame longitudiniame tyrime, kur testų 
rinkiniu buvo ištirti doktorantūros studijose besimokantys studentai. Vėliau, maž- 
daug po 40-ties metų, išanalizavus jų karjerą, pasiekimus, rekomendacijas ir pan., 
prieita prie išvados, jog emociniai ir socialiniai gebėjimai buvo keturis kartus svar- 
besni karjerai ir profesiniam prestižui nei akademinis intelektas. 

Šaltinis: Lekavičienė R., Remeikaitė I., „Emocinis intelektas ir jo vertinimo prob- 


lema, Psichologija: mokslo darbai, Vilniaus universitetas, 2002, t. 26, p. 54-65. 


Vienareikšmio požiūrio į emocinio intelekto lavinimo galimybes nėra. Kai 
kurių mokslininkų manymu, emocinis intelektas priklauso sąlygiškai stabilioms, 
lavinimui beveik nepasiduodančioms žmogaus ypatybėms, kurioms, kaip spėja- 
ma, gali šiek tiek turėti įtakos įgyti asmenybės bruožai bei socialinė patirtis (pvz., 
menas, bendravimas tėvų namuose ir pan.). Kita vertus, nemažai mokslininkų 
teigia, jog emocinis intelektas nėra genetiškai paveldima, o išmokstama, t. y. lavi- 
nama, intelekto forma (Bourey, Miller, 2001; Meywald, 2001; Schulte, 1996). 

Įdomu, kad emocinis intelektas ne visada vertinamas kaip teigiamas daly- 
kas. Kaip ir bet kurie kiti gebėjimai, jis duoda daug naudos, tačiau, susiklos- 
čius tam tikroms sąlygoms, aukštas emocinis intelektas gali tapti manipuliavi- 
mo žmonėmis įrankiu. | | 

Daug ginčų kyla dėl vadinamųjų emocinio intelekto lavinimo programų. 
Pvz., Golemanas (2001) yra labai tiksliai aprašęs būdus, kaip padėti vaikams 
pagerinti jų emocinį intelektą. Jis išleido nemažai knygų, skirtų EI lavinimo 
programų pritaikymui organizacijose. Tačiau ne vienas mokslininkas gana 
skeptiškai pažymi, jog tokios populiarios intelekto lavinimo programos iš 
tikrųjų yra nukreiptos ne į emocinio intelekto, o į savybių, kurių iš indivi- 
do tikisi visuomenė, vystymą. Antra vertus, pasigirsta nuomonių, jog net jei 
emocinio intelekto lavinimo programos ir nėra labai efektyvios, jos praverčia, 
kai susiduriama su ryškiomis emocinėmis problemomis, pavyzdžiui, žiauriu 
elgesiu (Remeikaitė, Lekavičienė, 2002). 

„Palik emocijas namie, o darbe (universitete) vadovaukis tik loginiu mąstymu...“ 


Ar sutinkate su šiuo teiginiu? Kodėl? 


10.6.2 KAIP PAMATUOTI EMOCINĮ INTELEKTĄ? 


Tai gana sudėtingas klausimas. EI neįmanoma tiesiogiai stebėti, todėl matuoti 
emocinius gebėjimus nėra paprasta. Vis dėlto populiariausias emocinio inte- 
lekto, kaip platesnės sąvokos, apimančios ne tik gebėjimus, bet ir asmenybės 
savybes, matavimo instrumentas yra Bar-On EOi (Bar-On Emotional Intelli- 
gence Inventory). Tai vienas iš pirmųjų emocinį intelektą matuojančių testų, 
kurio tikslas - efektyvaus emocinio ir socialinio funkcionavimo, išreiškiančio 
žmogaus gerovę, matavimas (Bar-On, Parker, 2000). Jis sudarytas iš bendro EI 
įvertinimo bei 5 skalių, kurios dalijamos į 15 subskalių: 
1. Asmeninio emocinio intelekto skalę sudaro pagarbos sau, emocinės savi- 
monės, atkaklumo ir saviaktualizacijos subskalės. 
2. Tarpasmeninio emocinio intelekto skalę sudaro empatijos, socialinės atsa- 
komybės bei tarpasmeninių santykių subskalės. 
3. Adaptacijos skalę sudaro realybės testavimo, lankstumo ir problemų spren- 
dimo subskalės. 
4. Mokėjimo susidoroti su stresu skalę sudaro streso tolerancijos ir impulsų 
kontrolės subskalės. 
5. Bendro nusiteikimo skalę sudaro optimizmo ir laimės pojūčio subskalės. 


Tiesiogiai prie emocinio intelekto priskiriamos tik pirmosios dvi skalės, 
kitos trys yra skirtos su emociniu intelektu susijusių savybių matavimui (Re- 
meikaitė, Lekavičienė, 2002). 

Majeras ir kt. (2000) skiria šias emocinio intelekto struktūrines dalis: 

1) gebėjimą suprasti ir išreikšti emocijas; 

2) gebėjimą asimiliuoti emocijas mąstymo procese; 
3) gebėjimą suprasti emocijas ir jų prasmę; 

4) gebėjimą valdyti emocijas. 

Šiems emocinio intelekto aspektams matuoti Majeraš'ir bendraautoriai 
sukūrė multifaktorinę emocinio intelekto skalę MEIS (Multifactoral Emotio- 
nal Intelligence scale). Autoriai mano, jog, matuojant EI, svarbiausias klau- 
simas - kaip žmonės sugeba atpažinti emocijas. Jie remiasi prielaida, jog jei 
žmogus geba atpažinti kitų žmonių emocijas, tai jis gebės atpažinti ir savąsias. 
Pvz., tiriamojo prašoma atpažinti emocijas žmonių veiduose (nuotraukose), 
įvertinti muzikinio ar trumpo prozos kūrinio, kompiuterinės grafinės kom- 
pozicijos emocinį turinį. 

Gana žinomas yra ir Jerabek emocinio intelekto testas. Šiuo testu matuo- 
jant EI remiamasi požiūriu, jog emocinį intelektą lemia aukštas pasiekimų 
poreikis, taip pat gebėjimas išreikšti save, valingai bei pasitikinčiai valdyti 
socialines, asmenines bei profesines situacijas. Žemi įvertinimai rodo neužti- 
krintumą ir netvirtumą šioje veikloje. 

Net dvi metodikas yra pasiūlęs Golemanas: emocinio koeficiento testą (EO 
test) ir emocinės kompetencijos testą (Emotional Competence Inventory 360). 

Pirmasis testas leidžia įvertinti šias emocinio intelekto dimensijas: savi- 
monę (tikslus savęs vertinimas ir pasitikėjimas savimi), savireguliaciją (sa- 
vikontrolė, pasitikėjimas, sąmoningumas, adaptyvumas, inovatyvumas), mo- 
tyvaciją (pasiekimų motyvacija, pareigingumas, iniciatyvumas, optimizmas), 
empatiją (kitų Žmonių supratimas, paslaugumas, sprendimų įvairovė, politi- 
nis sąmoningumas) ir socialinius įgūdžius arba kompetenciją (įtakingumas, 
komunikacija, konfliktų valdymas, lyderystė, pokyčių katalizatorius, ryšių kū- 
rimas, bendradarbiavimas ir kooperavimasis, grupiniai gebėjimai). 

Antruoju testu žmonės, pažįstantys tiriamąjį, turi įvertinti jį dvidešimties 
kompetencijų srityse, kurios, Golemano manymu, yra susijusios su emociniu 
intelektu (Remeikaitė, Lekavičienė, 2002). 


10.6.3. EMOCINIO INTELEKTO IR ĮVAIRIŲ VEIKSNIŲ SĄSAJOS 


Skaitydami įvairią literatūrą, skirtą emocinio intelekto klausimams, jūs galite 
rasti gana prieštaringų teiginių. Taip nutinka greičiausiai todėl, kad emocinio 
intelekto tyrimams ne visada naudojami patikimi testai, o ir pati emocinio 
intelekto sąvoka įvairių autorių yra skirtingai interpretuojama. 

Lyties ir emocinio intelekto sąsajos. Priimta manyti, jog emocingumas yra 
būdingesnis moterims ir jos geriau moka atpažinti emocijas. Ką rodo 
tyrimai? Vyrai ir moterys nesiskiria tarpusavyje pagal emocijų atpažini- 
mą (Dė6ring-Seipel, Lantermann, Otto, cit. pagal Meywald, 2001). Lytys 
skiriasi tik pagal tai, kiek dėmesio skiria emocijoms. Moterys paprastai 
yra atidesnės emocinei sferai, todėl gali skirtis ir jų elgesys (Meywald, 
2001). Tačiau yra ir priešingų tyrimų duomenų, teigiančių, kad moterų 
emocinio intelekto įvertinimai iš esmės yra aukštesni nei vyrų (Mayer, 
Caruso ir Salovey, 2000). 

Amžiaus ir emocinio intelekto sąsajos. Jerabek ir Barono (1997, cit. pa- 
gal Derksen ir kt., 2002) tyrimai patvirtina, jog emocinio intelekto lygis 
priklauso nuo tiriamojo amžiaus: bendrasis emocinis intelektas didėja 
iki 50 metų. Kitais tyrimais nustatyta, jog emocinis intelektas pasiekia 
aukščiausią lygį 35-44 metų tarpsnyje. Vėliau jis pradeda mažėti. 
Socialinės aplinkos ir emocinio intelekto sąsajos. Manoma, kad emocinio in- 
telekto išsivystymo lygiui ypač svarbus tėvų palaikymas vaikystėje ir palan- 
ki socialinė aplinka (Mayer, Forgas, 2001). Majero ir bendradarbių (2000) 
tyrimai rodo, kad emocinio intelekto lygis yra susijęs su tėviška šiluma. 
Tėviška šiluma čia suprantama kaip tėvų elgesys su tiriamaisiais apskri- 


“ tai, t. y. išklausymas, nuoširdumas ir pan. Tyrimais nustatyta, jog žmonės, 


turintys aukštą emocinio intelekto koeficientą, linkę save laikyti laimin- 
gesniais, turinčiais sėkmingesnius tarpasmeninius santykius ir gavusiais 
daugiau tėviškos šilumos vaikystėje (Remeikaitė, Lekavičienė, 2002). 
Asmenybės savybių ir emocinio intelekto sąsajos. Yra duomenų, jog emo- 
cinis intelektas reikšmingai susijęs su ekstraversija (Bar-On, Parker, 2000; 
Mayer, Forgas, 2001), atvirumu savo jausmams ir pasitikėjimu savimi, 
bet neigiamai siejasi su neurotiškumu (Mayer, Forgas, 2001), t. y. kuo 
žmogus neurotiškesnis, tuo žemesnis jo emocinis intelektas. Tačiau yra 
nuomonių, jog neurotiški žmonės kaip tik gali turėti aukštesnį emocinį 
intelektą, nes, dažniau susiduriant su negatyviomis emocijomis, reikia ir 
daugiau įgūdžių su jomis susidoroti. Taip šie žmonės išsiugdo geresnius 
emocinius gebėjimus. Kita vertus, neurotiškesni žmonės paprastai yra 
pesimistiškesni kalbėdami apie savo gebėjimus, todėl jų gebėjimai gali 
būti nepakankamai įvertinti (Mayer, Forgas, 2001). 

Mokslininkai mini ir reikšmingus emocinio intelekto+yšius su empatiš- 
kumu (Mayer ir kt., 2000; Bar-On, Parker, 2000; Mayer, Forgas, 2001). Taip 
pat teigiama, jog žmonės, gaunantys aukštus emocinio intelekto įvertinimus, 
yra labiau patenkinti savo gyvenimu ir geriau atsiliepia apie savo tarpasme- 
ninių santykių kokybę. Emocinis intelektas svarbus saviaktualizacijai, jis su- 
sijęs su gebėjimu išreikšti savo pagrindinius talentus ir įgūdžius, jo pagalba 
galima numatyti žmogaus gebėjimą saviaktualizuotis - net tie individai, kurie 
turi vos vidutinius ar net žemus kognityvinius gebėjimus, turėdami aukštes- 
nį emocinį intelektą, gali visiškai išnaudoti savo potencialą. Žmonėms, ku- 
rie geba adekvačiau suvokti, suprasti ir įvertinti kitų emocijas, geriau sekasi 
lanksčiai prisitaikyti prie pasikeitimų socialinėje aplinkoje ir kurti palankius 
socialinius ryšius (Remeikaitė, Lekavičienė, 2002). 

Jerabek (1996 b) tyrimų duomenimis, emocinio intelekto lygis susijęs su 
asmenine sėkme bei pasisekimu tarpasmeniniuose santykiuose. Dažnai aukš- 
tas emocinis intelektas siejasi ir su žmogaus noru būti kartu su kitais žmonė- 
mis bei domėjimusi žmonėmis apskritai (Mayer, Forgas, 2001). 


Vadinamoji sėkmės formulė skelbia, kad mūsų sėkmei 15 proc. įtakos turi intelektiniai 
gebėjimai (IO), 0 85 proc. - emocinis intelektas (EO). 

Ar sutinkate su tokiu požiūriu? Kodėl? Ką pasirinktumėte jūs - aukštą IO ar 
aukštą EO? 


10. 7. Kontrolės lokusas ir bendravimas 


Amerikietis psichologas Džulianas Roteris (Jullian Rotter) teigia, kad viena iš 

svarbiausių asmenybės savybių yra kontrolės lokusas, kuris nusako, kiek žmo- 

gus linkęs jaustis atsakingas už savo veiklos rezultatus ir gyvenimo kokybę. 
Tuo pagrindu jis išskiria du asmenybės tipus: 

1. Eksternalai. Šio tipo žmonės galvoja, kad jų sėkmė ar nesėkmė yra nu- 

lemta išorinių gyvenimo įvykių - atsitiktinumo, likimo, įtakingų žmonių 

ar susiklosčiusių aplinkybių. Jie jaučiasi likimo įkaitai, todėl viską, kas at- 

sitinka jų gyvenime, suvokia kaip likimo dovaną arba bausmę. Tai pasy- 
vūs, nepasitikintys savimi, nesugebantys siekti asmeninių tikslų žmonės. 
Santykiuose su kitais jie būna arba aklai paklūstantys, arba agresyvūs ir 
įtarūs. 

2. Internalai. Šie žmonės visus reikšmingus gyvenimo įvykius suvokia kaip 
savo pastangų rezultatą. Jiems būdingas pasitikėjimas savimi ir stiprus at- 
sakomybės jausmas, todėl jie sugeba kantriai ir ištvermingai siekti išsikel- 
tų tikslų. Šio tipo žmonės ištikus nesėkmei priežasčių ieško savyje ir savo 
veiksmuose, o ne išorinėse aplinkybėse. Santykiuose su kitais žmonėmis 
jie yra geranoriški ir draugiški. Internalai - atsakingi ir nepriklausomi 
žmonės, tvirtai laikantys gyvenimo vairą savo rankose. 


10. 8. Bendravimas kritinėse situacijose 


Kritinės situacijos, nors ir labai nepageidaujamos, deja, yra neatsiejama gyve- 
nimo dalis. Todėl kai kurias jų panagrinėsime kiek išsamiau. 


10.8.1. BENDRAVIMO YPATUMAI KATASTROFŲ ATVEJU 


Katastrofos - viena dažniausiai pasitaikančių kritinių situacijų formų. Katas- 
trofoms priskiriami patys įvairiausi įvykiai - nuo stichinių nelaimių gamtoje iki 
didelių avarijų keliuose. Pagrindiniai tokių kritinių situacijų bruožai yra šie: 

+ netikėtumas; 

e veikimo tokiose situacijose patirties neturėjimas; 

+ Žmogaus negalėjimas tos situacijos kontroliuoti; 

+ vidinio netekties skausmo išgyvenimas dėl to, kad nukentėjo ar žuvo 

artimieji. 


Tokioje situacijoje atsidūręs žmogus patiria didžiulį stresą, kuris labai sti- 
priai veikia ir žmogaus psichiką. Todėl kai kuriems žmonėms šioje situacijoje 
gali pasireikšti šie psichikos sutrikimo simptomai: kliedesys ir haliucinacijos, 
apatija, agresyvus elgesys, isterija, verksmas. 

Kaip padėti žmonėms, atsidūrusiems kritinėje situacijoje? Jei yra galimy- 
bė, būtina iškviesti greitosios medicininės pagalbos gydytojus, ir kol šie at- 
vyks, reikėtų nukentėjusio žmogaus nepalikti vieno. Kaip bendrauti su šiuo 
žmogumi? 

Kliedintis ir haliucinacijas patiriantis žmogus įsivaizduojamas situacijas, 
žmones, įvykius suvokia kaip realius. Kalbėtis su juo reikia ramiu balsu, ne- 
prieštarauti jam ir nesistengti jo perkalbėti, nes jam esant tokios būsenos tai 
neduotų jokio rezultato. 

' Apatijos apimtas žmogus jaučia visišką vidinę tuštumą ir bejėgiškumą. Jis 
neturi jėgų net jausmų raiškai, todėl tampa visiškai abejingas tam, kas vyksta 
aplinkui ir kas darosi jam. Jei tokios būsenos žmogui nėra suteikiama pirmoji 
psichologinė pagalba, vėliau jis gali susirgti sunkia depresijos forma. Apatijos 
būseną Žmogus gali išgyventi nuo kelių valandų iki kelių savaičių. Kaip galima 
tokiam žmogui padėti? Šnekėkitės su nukentėjusiuoju. Užduokite paprastus 
klausimus: „Koks tavo vardas?“, „Kaip tu jautiesi?, „Ar nori valgyti? ir pan. 
Palydėkite į vietą, kur jis galėtų ramiai pagulėti ir pailsėti. Jei to padaryti nejį- 
manoma, tuomet stenkitės kuo daugiau su juo šnekėti, pasistenkite jį įtraukti 
į bendrą veiklą, pvz., fizinės pagalbos teikimą kitiems nukentėjusiesiems. 

Kai kurie žmonės į stiprų stresą reaguoja agresyviu elgesiu - koneveikia 
aplinkinius, kartais puola juos mušti arba mėtyti į juos po ranka pasitaikiusius 
daiktus. Todėl reikėtų pasistengti agresyvų žmogų izoliuoti nuo kitų ir leisti 
jam išsirėkti, išsibarti, t. y. „nuleisti garą“. Rodykite tokiam žmogui geranoriš- 
kumą, nekaltinkite ir nekritikuokite jo. Galima jam pasakyti: „Tu labai įsiau- 
drinęs ir labai pyksti dėl to, kas čia įvyko. Paieškokime išeities kartu - ką dabar 
galėtume padaryti šioje situacijoje?“ Jei situacija tinkama, galite pabandyti atsi- 
radusią įtampą sumažinti juokingais komentarais ar veiksmais. Kartais pakan- 
ka žmogui pasakyti, kad jei jis nesiliaus būti agresyvus, bus nubaustas. Tačiau 
tai turi būti ne grasinimas, o informavimas apie realias jo elgesio pasekmes. 

Isterijos priepuolis gali trukti nuo kelių minučių iki kelių valandų. Jis pasi- 
reiškia labai stipriu žmogaus susijaudinimu, kurį rodo demonstratyvūs jude- 
siai, teatrališkos pozos, greita, emocinga kalba, riksmai ar verksmas. Nepai- 
sant to, isterijos ištiktas žmogus išlieka sąmoningas. Kaip jam padėti? Reikėtų 
pasirūpinti, kad būtų pašalinti žiūrovai, po to staiga atlikite veiksmą, kuris 

isterijos ištiktą asmenį labai nustebintų - trinktelėkite kumščiu į stalą, garsiai 
užrikite ir pan. Itin sudėtingose situacijose gali būti netgi skeliamas antausis, 
jis gali būti apliejamas vandeniu ar pan. Po to reikėtų kreiptis į jį tvirtu balsu 
trumpomis frazėmis: „Išgerk vandens“, „Nusiramink“. Ir jokiu būdu nepatai- 
kaukite jam, nenuolaidžiaukite. Po isterijos priepuolio žmogų apleidžia jėgos, 
todėl pasistenkite jį paguldyti ir leiskite jam numigti. 

Verksmas padeda žmogui išreikšti vidinį skausmą, pašalinti vidinę įtam- 
p3 ir suteikia palengvėjimą. Neleisdamas sau išsiverkti dėl klaidingų įsitiki- 
nimų (pvz., jis mano, kad tai gėda, kad nemandagu viešai verkti, kad kiti apie 
jį pagalvos blogai ir pan.), žmogus kenkia savo fizinei ir psichinei sveikatai. 
Reikėtų padėti pajusti verkiančiam žmogui, kad jūs esate šalia - paimkite jį 
už rankos ar apkabinkite per pečius. Jei verkiantis žmogus kalba, naudokite 
aktyvaus klausymosi technikas. Nesistenkite jo nuraminti - leiskite išverkti ir 
iškalbėti savo skausmą, baimę ar skriaudą. Neklausinėkite, nepatarinėkite, nes 
svarbiausia šioje situacijoje - išklausyti. 


'10.8.2. KAIP PAGELBĖTI TURINTIEMS SUICIDINIŲ KETINIMŲ 


Savižudybė yra skaudi mūsų gyvenimo realybė. Vienos iš plačiausiai paplitu- 
sių Emilio Durkheimo (Emile Durkheim) teorijos požiūriu, suicidinių min- 
čių žmoguje atsiranda tuomet, kai jis pajunta, jog jo tarpasmeninis ryšys su 
kitais žmonėmis, ypač pačiais artimiausiais, yra nutrūkęs, kai jis pasijunta vi- 
siškai susvetimėjęs su aplinka. Amerikiečių psichologas Edvinas Šneidmanas 
(Edwin S. Shneidman) išskyrė tokius suicidinio elgesio bruožus: 
+ Pagrindinis tokio elgesio tikslas - sprendimo ieškojimas. 
+ Tokio elgesio uždavinys - sąmonės nutraukimas. 
+ Pagrindinė priežastis - nepakeliamas psichinis skausmas, kylantis dėl 
nepatenkintų psichinių poreikių. 
+ Vyraujanti savijauta - bejėgiškumas ir beviltiškumas, abejingumas gy- 
venimui, kaltės ir visa apimančio pralaimėjimo išgyvenimas. 
e Jam būdingas pažintinės psichinės sferos susiaurėjimas, t. y. „tunelinis 
suvokimas“, kai žmogus nesugeba pažvelgti į savo gyvenimo situaciją 
plačiau ir mato vienintelę išeitį - savižudybę. 

+ Toks žmogus bendraudamas su kitais savo elgesiu ir savo kalba sąmo- 
ningai arba nesąmoningai, tiesiogiai arba netiesiogiai informuoja apie 
savo ketinimus (pvz., jis ieško rizikingų gyvybei situacijų; išdalija jam 
brangius daiktus; įsigyja tai, ko jam prireiks vykdant savižudybę; prasi- 
taria: „Noriu mirti“, „Greičiau jau viskas pasibaigtų“ ir pan.). 


Šiuolaikinėje visuomenėje apie savižudybę sklando nemažai mitų, iš ku- 
rių paminėsime dažniausiai pasitaikančius: 

1. Žmogus, kalbantis apie savižudybę, tenori atkreipti į save aplinkinių 
dėmesį. Deja, ne. Toks žmogus išgyvena didžiulį vidinį skausmą ir jis apie 
tai skleidžia žinią aplinkiniams. Pakalbėkite su juo apie sunkumus. Pasi- 
stenkite jam parodyti, kad yra įvairių išeičių iš susidariusios padėties. 

2. Žmogus nusižudo neįspėjęs. Ne, maždaug aštuoni iš dešimties ketinan- 
čių nusižudyti informuoja aplinkinius. 

3. Žudosi tik tam tikros grupės žmonės - arba visuomenės elitas, arba aso- 
cialūs asmenys, arba psichiniai ligoniai. Taip, tai jiems būdinga, bet tai 
būdinga ir visoms kitoms žmonių grupėms. 

4. Pokalbis apie savižudybę gali paskatinti žmogų nusižudyti. Pokalbis su 
tokių ketinimų turinčiu žmogumi negali jo paskatinti tokiam elgesiui. Ne- 
pasišnekėję negalėsite įvertinti, kiek situacija yra rimta. Bet kokiu atveju 
reikėtų tokį žmogų paskatinti kreiptis į specialistą profesionalios pagal- 
bos, o dar geriau - padėti surasti tokį specialistą ir pas jį palydėti. 

5. Jei jau žmogus apsisprendė nusižudyti, neįmanoma jo sulaikyti. Deja, 
kaip jau buvo minėta, tokie žmonės patiria nepakeliamą vidinį skausmą, 
kuris ir yra pagrindinis savižudybės motyvas. Padėdami įveikti tą skaus- 
mą, galime Žmogui padėti išsaugoti gyvybę. 


Kalbantis su ketinančiu žudytis žmogumi, ypač reikėtų atkreipti dėmesį į kai 
kurias aplinkybes. Būtina su juo užmegzti empatinį ryšį, t. y. įsijausti į žmogaus 
kančią ir jį užjausti. Aktyvus klausymasis yra ta aplinkybė, kuri gali paskatinti 
žmogų atsiverti ir išsikalbėti. Pajutęs, kad kitas nėra abejingas jo padėčiai, žmo- 
gus pradeda tikėti, kad jis nėra visų apleistas ir vienas su savo skausmu. Nuošir- 
džiai išsikalbėjus, jau galima kartu ieškoti išeities ir profesionalios pagalbos. 

10.8.3. BENDRAVIMAS SU DEPRESIJĄ IŠGYVENANČIU ŽMOGUMI 


Depresija - tai sunki emocinė būsena, kurios metu žmogus išgyvena blogą 
nuotaiką, liūdesį, kaltės jausmą, kartais - neviltį. Pasaulį, save ir visus įvykius 
jis suvokia tik neigiamai, nemato gyvenimo perspektyvos ir prasmės. Daž- 
niausiai toks žmogus jaučiasi aplinkinių nesuprastas ir atstumtas, nors iš tiesų 
pats linkęs užsisklęsti ir izoliuoti save nuo kitų, tarp jų - ir labai artimų žmo- 
nių. Skiriami trys depresijos sunkumo laipsniai: lengvas, vidutinis ir sunkus. 
Depresija gali būti vienas iš sunkios psichinės ligos, pvz., šizofrenijos, mania- 
kinės depresinės psichozės, simptomų. Tuomet reikėtų kalbėti apie endogeninę 
depresiją, kuri hospitalizuojant ligonį gydoma medikamentais. Tačiau gyveni- 
me dažniau susiduriame su žmonėmis, kurių depresijos atsiradimo priežas- 
tis - reakcija į nepalankius įvykius jo gyvenime. Tai psichogeninė (reaktyvioji) 
depresija, kuri baigiasi kartu su traumuojančiais įvykiais arba pasikeitus po- 
žiūriui į juos. Turbūt būtų sunku rasti žmogų, kuris nebūtų išgyvenęs lengvos 
depresijos po didesnės nesėkmės asmeniniame (pvz., po skyrybų su mylimu 
žmogumi, po didelių konfliktų su artimaisiais, patyrus finansinius sunkumus 
ir pan.) ar profesiniame (pvz., po konfliktų darbe ar moksle, praradus mėgsta- 
mą darbą ir pan.) gyvenime. Tokiai depresijai, be jau minėtos blogos nuotai- 
kos, norėjimo užsisklęsti savyje, būdingas labai ryškus nenoras kontaktuoti su 
kitais žmonėmis, bendrauti. Tačiau būtina prisiminti, kad tokioje situacijoje 
užsisklendimas ir saviizoliacija yra labai pavojingi. Lengva depresija - tai žen- 
klas, kad iškilusius sunkumus būtina stengtis kuo skubiau įveikti, priešingu 
atveju - ši būsena tik gilės ir Žmogaus savijauta tik sunkės: lengva depresija 
pereis į vidutinę, o ši negydoma - į sunkią. Kaip jau buvo minėta, pastaroji 
yra viena iš dažniausiai pasitaikančių savižudybės priežasčių. Kadangi viena 
iš depresijos ypatybių (be skausmingų neigiamų išgyvenimų) yra sumažėjęs 
aktyvumas ir padidėjęs neveiklumas, tai, užsitęsus šiai būsenai, žmogui būna 
daug sunkiau ieškoti išeities ir daryti būtinus pokyčius savo gyvenime. To- 
dėl atsiradus pirmiems blogos nuotaikos ir nenorėjimo nieko daryti, keisti, 
siekti ir pan. simptomams, būtina prisiversti ieškoti kontaktų su kitais, ypač 
artimais, žmonėmis, dalytis su jais savo išgyvenimais, ieškoti palaikymo ir pa- 
tarimų, kaip įveikti susidariusią situaciją. Kita vertus, ir mes patys įtarę, kad 

artimas Žmogus išgyvena depresiją, turėtume aktyviai ieškoti su juo kontaktų, 
daugiau bendrauti ir būti šalia. Reikėtų stengtis, kad jis kuo rečiau liktų vie- 
nas su savo neigiamais išgyvenimais ir mintimis. Padėti galime patardami ar 
dar geriau - realiai pagelbėdami. Jokiu būdu nereikėtų tokio žmogaus raminti 
tuščiais žodžiais: „Nenusimink, viskas bus gerai“, ir pan. Depresiją išgyvenan- 
tis žmogus neretai žino tos būsenos priežastį (kaip minėjome, tai dažniausiai 
nesėkmė jam labai svarbioje gyvenimo srityje). Todėl visas jo ir tų, kurie nori 
jam pagelbėti, jėgas reikėtų nukreipti į tai, kad nesėkmės priežastis būtų paša- 
linta (pvz., galbūt reikia padėti susirasti darbą, draugą ar pan.) arba kad prie- 
žastis būtų priimta kaip neišvengiama (pvz., artimo draugo išdavystė). 
Jei norite pagelbėti depresiją išgyvenančiam žmogui, jūs turite: 
« ieškoti su tuo žmogumi kontaktų; 
« išreikšti jam supratimą ir užuojautą; 
+» bendrauti su juo ir stengtis nepalikti jo vieno su savo skaudžiais išgyve- 
nimais; 
+ suteikti viltį ir tikėjimą, kad yra išeitis iš šios situacijos, kad ir kokia 
sunki ji atrodytų; 
+ praplėsti susiaurėjusį požiūrį į šią situaciją, padėti atrasti įvairias galimy- 
bes veikti joje; 
+ numatyti konkrečius veikimo žingsnius ir padėti juos įgyvendinti. 


10.8.4. KAIP BENDRAUTI SU PRIKLAUSOMYBE 
SERGANČIU ŽMOGUMI? 


Tikriausiai nesuklystume teigdami, kad dar niekada žmonijos istorijoje žmo- 
gus nebuvo taip pažeistas įvairių priklausomybių, kaip dabar. Šiuolaikiniame 
moksle susiformavo atskira medicinos šaka - adiktologija (angl. addiction - 
būti paklususiam kam nors, būti įpratusiam), kurios tikslas - diagnozuoti ir 
gydyti priklausomybės ligas. Priklausomybė nuo alkoholio, narkotinių me- 
džiagų, vaistų, kompiuterio, lošimo, pirkimo, valgymo ir t. t. gali turėti socia- 
lines, psichologines ar biologines priežastis, o dažnai - ir vienas, ir kitas. 

Paprastai žmogaus priklausomybę nuo ko nors TO rodo pakitę jo asme- 
nybės ir elgesio bruožai. Taigi priklausomas žmogus: 

+ TO nekontroliuoja, nes TAI kontroliuoja jį. Jis jaučia, kad neturi kito pasi- 
rinkimo kaip tik daryti TAI, vartoti TAI, pasielgti taip, kaip reikalauja TAI. 

+ Tokie įpročiai taip įsismelkia į jo gyvenimą, kad jis jų nebepastebi. 

e TAI jis daro vis dažniau ir dažniau, nes siekia patirti vis stipresnį poveikį. 

» Pradeda TAI daryti reguliariai, kai tik pajunta nemalonius išgyvenimus, 
nuobodulį, vienatvę, fizinį skausmą ir pan. 

+ Pagaliau supranta, kad jis negali įveikti iškilusių problemų be TO pagalbos. 

+ Didelę dalį savo gyvenimo skiria kovai su TUO ir nesėkmingai bandy- 
damas atsisakyti TO. 

+ Sunaudoja TAM tiek pinigų, savo laiko ir energijos, kad jų nebelieka 
prasmingesniems ir vertingesniems dalykams. 

» Praranda savigarbą, jėgas; iškyla gyvenimo griūties (šeimos, karjeros, 
draugystės ir pan.) bei sveikatos netekties grėsmė. 

+ Galiausiai žmogus yra TO sunaikinamas. 


Vienas iš svarbiausių ir klastingiausių priklausomybės požymių, kad paly- 
ginti ilgą laiką nuo TO jau priklausomas žmogus vis dar galvoja, kad jis TAI 
kontroliuoja (pvz., alkoholio vartojimą, norą lošti ar praleisti daug laiko prie 
kompiuterio), nors TAI jau senokai kontroliuoja žmogų. Tiesiog toks žmogus 
dažniausiai patenka į psichologinius spąstus: jis bando save ir kitus įtikinti, 
kad daro TAI tik tuomet, kai jis pats nori. Ir iš tiesų tai panašu į tiesą. Tačiau 
jis nepastebi, kad TO nori vis daugiau ir daugiau, ir netrukus TO pradeda 
norėti labiau už bet ką kita. Priklausomas žmogus pradeda labai jautriai rea- 
guoti į artimųjų nepasitenkinimą, tampa irzlus ir piktas jų atžvilgiu. Norėda- 
mas išvengti jų priekaištų, griebiasi melo, slapukavimo, savo poelgius aiškina 
aplinkybėmis ir logine įvykių seka (pvz., „Sutikau po 20 metų buvusį klasės 
draugą, reikėjo atšvęsti susitikimą, „Sėdžiu prie kompiuterio, nes turiu su- 
rinkti medžiagą referatui“ ir t. t.). 

Priklausomybe susirgęs Žmogus neišvengiamai daro įtaką artimiesiems, 
keičia ir iškreipia tarpasmeninius santykius šeimoje. Todėl jo šeimos na- 
riams atsiranda vadinamoji ko-priklausomybė (lot. priešdėlis co reiškia bu- 
vimą kartu, abipusį, bendrą veikimą). Ji gali atsirasti tiek vaikams, tiek su- 
tuoktiniui, tiek tėvams. 


330 Individualūs bendravimo skirtumai 


Ko-priklausomiems asmenims yra būdinga: 

+ žemas savigarbos lygis, kurį lemia neigiama aplinkinių nuomonė. Todėl 
šie žmonės, bijodami pasmerkimo (pvz., „Ką, tu negali jo sutvarkyti? ), 
dažniausiai artimojo ligą slepia; 

+ įkyrus noras kontroliuoti artimųjų gyvenimą. Jei to daryti nepavyksta, 
jie išgyvena pyktį, apmaudą, praranda gyvenimo prasmę ir neretai su- 
serga depresija; 


troškimas rūpintis kitais, juos gelbėti. Šis noras dažniausiai peržengia 
sveiko proto ribas - jie visiškai prisiima atsakomybę už kito žmogaus 
gyvenimą, jo mintis, jausmus, o tuo pat metu elgiasi nusikalstamai neat- 
sakingai su savo paties gyvenimu; 

+ baimė susidurti su realybe; baimė, kad atsitiks blogiausia, kas tik įmanoma; 
e problemos neigimas, todėl kuriama santykinė gerovės iliuzija (pvz., „Kas 
dabar neišgeria, kiti geria dar daugiau“), jie lengvai patiki priklausomo 
žmogaus melu; 


sveikatos problemos, kurių pagrindinė priežastis - nuolat patiriamas 
stresas. 


Taigi, ko-priklausomi asmenys nesąmoningai bendradarbiauja su priklau- 
somybe sergančiu žmogumi jį „suprasdami“, jo „gailėdami“, jį „gelbėdami“ 
melu (pvz., „vyras sirgo, todėl vakar neatėjo į darbą), pinigais (pvz., „paskuti- 
nį kartą duodu tau alui, kad pataisytum sveikatą“), buitine ruoša (pvz., sumo- 
ka už komunalinius patarnavimus, maitina, perka drabužius ir t. t.), teisinimu 
prieš kitus ir pan. Aišku, artimieji nuoširdžiai trokšta, kad priklausomybe ser- 
gantis žmogus pasveiktų; jie mano, kad jų rūpestinga pagalba padės vargšeliui 
greičiau atsikvošėti. Tačiau, turint tokią „palaikančią“ namų aplinką, žmogui 
sudaromos visos sąlygos dar labiau grimzti į priklausomybę. 

Kaip galima būtų iš tiesų padėti priklausomam asmeniui? Pirmiausia, rei- 
kia liautis su juo bendradarbiavus ir tiesiogiai ar netiesiogiai palaikius priklau- 
somo žmogaus nuolatinį siekimą TO. Reikėtų suprasti, kad priklausomybė yra 
labai rimta liga, kuri negydoma sunkėja ir galiausiai žmogų pražudo - tiek 
dvasine, tiek psichologine, tiek fizine prasme. Šiuo atveju nei grasinimai, nei 
smerkimas, nei maldavimai pasižadėti daugiau TO nedaryti tikrai nepadės. 

Todėl, norint tokiam žmogui tikrai pagelbėti, reikėtų pagaliau liautis toleravus 
TO siekimą. Būtent tokia artimųjų laikysena galėtų padėti susirgusiajam grei- 
čiau įvertinti savo pavojingą ir apgailėtiną padėtį ir kuo anksčiau kreiptis į spe- 
cialistus profesionalios pagalbos. Gydymo sėkmė, kaip ir daugelio ligų atveju, 
labai priklauso nuo to, kaip greitai buvo susigriebta, ar liga nebuvo pernelyg 
užleista ir ar turi dar žmogus pakankamai vidinių resursų ir energijos reali- 
zuoti naujus pokyčius savo gyvenime. Juk, vaduojantis iš šios ligos gniaužtų, 
reikia išsivaduoti ne tik iš psichologinės ir biologinės priklausomybės, bet ir 
keisti beveik visus gyvenimo įpročius, santykius su artimaisiais, santykį su pa- 
čiu savimi ir savo gyvenimu. O tai, kaip rodo tų žmonių patirtis, yra labai sun- 
kus, skrupulingas, daug ištvermės, ryžto reikalaujantis darbas. Būtent tuomet, 
kai žmogus pradeda sveikti, jam ypač praverčia artimųjų ir draugų palaikymas 
puoselėjant kitokį, jau sveikstančio žmogaus, gyvenimo būdą. 


10.9. Moterų ir vyrų bendravimo ypatybės 


Lytis - tai vienintelė asmens ypatybė, kurios pamiršti neįmanoma. Kalbėdami 
apie kitą asmenį mes galime neprisiminti jo akių spalvos, aprangos, papuoša- 
lų ir pan. Tačiau visada prisiminsime, kas tai buvo - moteris ar vyras. 

Psichologijoje atliekama nemažai tyrimų, kuriais siekiama nustatyti psi- 
chinių procesų, veiklos, tarp jų - ir bendravimo, skirtumus, susijusius su as- 
mens lytimi. Nustatyta, kad ryškiausiai šie skirtumai pasireiškia nežodiniame 
bendravime. Moterys daug geriau nei vyrai iššifruoja nežodinius ženklus, 
ypač veido išraišką, t. y. jos geriau nuspėja, kokius jausmus ta išraiška atspin- 
di (Brothers, 1981). Moterų veidas bendraujant taip pat yra daug išraiškin- 
gesnis už vyrų. Be to, bendraudamos moterys dažniau nei vyrai šypsosi ir 
palaiko akių kontaktą. Intensyvų akių kontaktą moterys dažniausiai supranta 
kaip dominavimą ar intymumo siekimą. Tuo tarpu vyrai akių kontaktą su kitu 
vyru dažnai suvokia kaip priešiškumo ženklą. 

Skiriasi ir vyrų bei moterų bendravimo turinys.Vyrai dažniausiai kalba 
apie faktus, keičiasi nuomone apie juos. Moterys dažniau kalba apie žmones 
bei įvykius, susijusius su kitais asmenimis (Wilson, 1989). Kad nenutrūk- 

tų pokalbis, jos dažnai kelia klausimus, o štai vyrai klausimą suvokia kaip 
reikalavimą ar papildomos informacijos prašymą. Moterų kalboje daugiau 
išraiškingesnių būdvardžių (puikus, nuostabus ir pan.) ir mažybinių daikta- 
vardžių nei vyrų kalboje. Moterų bendravimas yra labiau nukreiptas į ben- 
dradarbiavimą, o vyrų - į konkurenciją. Moterys mieliau kalbasi uždaroje 
erdvėje, o vyrai - atviroje. Vedę vyrai nelinkę daug bendrauti namų aplin- 
koje, o moterys, atvirkščiai, kaip tik čia dažniausiai analizuoja ir aptarinėja 
šeimos problemas. Mat moterys mano, kad norint palaikyti šeimoje gerus 
santykius, būtina juos aptarinėti. Vyrai gi tokį moterų elgesį suvokia kaip 
signalą, rodantį, jog jų tarpusavio santykiuose kažkas negerai. Bendrauda- 
mas su kitais asmenimis, vyras nelinkęs kalbėti apie savo žmoną, o moterų 
pašnekesių tema dažnai yra jų vyrai. Moterys - daug geresnės klausytojos 
nei vyrai. Pastarieji dažniausiai siekia pokalbyje dominuoti, o tai labiau aso- 
cijuojasi su kalbėjimu nei su klausymu. Moterims tarpasmeniniuose santy- 
kiuose daug svarbiau palaikyti ryšį, nei demonstruoti savo žinias (tai svarbu 
vyrams). Vyrams daug svarbiau nei moterims jaustis teisiems - jei vyras yra 
sukritikuojamas dėl žinių stokos, jis tai linkęs suvokti kaip asmeninį įžeidi- 
mą, nes sumenkinus jo žinojimą, jis pats jaučiasi sumenkintas. O moterys 
ginčuose dažniau siekia savo padėties ir jausmų supratimo. Įsakinėti kitiems, 
vyrų akimis, reiškia būti aukščiau už juos, būti aukštesnio rango - jiems tai 
labai svarbu (Lakoff, 1990). Moterys linkusios ne tiek įsakyti, kiek įteigti, jog 
jų nuomonė yra svarbi ir pagrįsta. 

Bendraudami su asmeniu, turinčiu rimtų problemų, vyrai linkę duoti 
konkrečių patarimų, o moterys dažniau rodo supratimą, įsijaučia į sunkią to 
asmens padėtį. Jei moteris vyrui skundžiasi sunkumais darbe, tai dažniausiai 
ji nori būti išklausyta, suprasta, užjausta ir paguosta. Kitaip sakant, ji siekia 
supratimo ir palaikymo. O vyras dažniausiai mano, kad žmona laukia kon- 
krečios jo pagalbos ar patarimų. Moterys dažniau linkusios atsiprašyti už klai- 
das nei vyrai. Mat vyrams aukštas statusas tarpasmeniniuose santykiuose yra 
labai svarbus, o atsiprašymas, jų manymu, tą statusą sumenkintų. Todėl jie 
neretai atsiprašo tik išorinių aplinkybių spaudžiami, kai to negalima išvengti. 
Jie taip pat rečiau linkę prašyti kitų pagalbos, nes mano, kad patys turi spręsti 
iškilusias problemas. Moteris, sulaukusi pagalbos, ją suvokia kaip sėkmę. 

Apibendrinant galima teigti, kad moterys lengviau ir geriau bendrauja nei 
vyrai (Paškus, 2003). Tyrimais nustatyta, kad iki trejų metų mergaitės lenkia 
berniukus gebėjimu vartoti žodžius. Jos anksčiau pradeda kalbėti, geriau geba 
dėstyti savo mintis ir tiksliau įvardija savo jausmus. Šie bendravimo skirtumai 
išlieka ir suaugus. 


10.10. Bendravimo barjerai 


Dažnai sėkmingam bendravimui trukdo įvairios priežastys, kurios dar vadi- 
namos bendravimo barjerais. Galima išskirti šiuos pagrindinius ir dažniausiai 
gyvenime pasitaikančius bendravimo barjerus: 


1. Temperamento barjerai. Paprastai šių barjerų iškyla, kai bendrauja labai 
skirtingų temperamentų asmenys, pvz., tipiškas cholerikas ir melancholikas 
retai ras bendrą kalbą, jei nė vienas iš jų neskirs papildomų pastangų ben- 
drauti sėkmingiau. 


2. Charakterio barjerai. Tokių barjerų atsiranda, kai bendraujantys asmenys 
yra labai skirtingų charakterio tipų, pvz., vienas iš jų yra ekstravertas, kitas 
tipiškas intravertas; jei bent vienas iš bendraujančių asmenų yra priskiriamas 
kuriam nors sunkaus žmogaus tipui; jei kuriam nors iš bendraujančių yra bū- 
dinga charakterio akcentuacija ir pan. 


3. Bendravimo manierų barjerai. Žmogaus bendravimo maniera yra indi- 
viduali, ji susiformuoja žmogaus temperamento ir charakterio pagrindu. Yra 
skiriamos šios pagrindinės bendravimo manieros: 

a) dominuojantis bendravimas. Asmuo, kuriam būdinga ši bendravimo ma- 
niera, bendraudamas su kitais siekia dominuoti. Jis nelinkęs išklausyti 
kitų, o jiems kalbant, dažnai juos pertraukinėja, gali pakelti balsą ir ener- 
gingai kartoti vis tą patį. Tai žmogus, atkakliai siekiantis savo požiūrį pri- 
mesti kitiems; 

b) nedominuojantis bendravimas. Toks asmuo dažniausiai yra prašytojo po- 
zicijoje, bijo imtis iniciatyvos, užduoti kitiems klausimų ar išsakyti savo 

C) 


d) 

požiūrį. Būdamas labai jautrus kitų spaudimui, jis yra nuolaidus, neprieš- 
tarauja, jei jį kalbantį kas nors pertraukia, greitai išsimuša iš vėžių; 
mobilus bendravimas. Asmuo, kuriam būdinga ši bendravimo maniera, 
lengvai užmezga su kitu žmogumi kontaktą ir greitai įvertina pašnekovą. 
Jo kalba greita, jis pažeria pašnekovui daug informacijos, tačiau dažniau- 
siai - paviršutiniškos. Gilesnė konkretaus reiškinio analizė jo nedomina ir 
jis greitai keičia pokalbio temą; 

rigidiškas bendravimas. Toks žmogus bendravimo pradžioje elgiasi atsar- 
giai - jam labai svarbu tiksliai įvertinti pašnekovą, numatyti jo ketinimus. 
Todėl jis įdėmiai klausosi, o pats kalba pasverdamas kiekvieną žodį, siek- 
damas kuo didesnio tikslumo. Jis nemėgsta, kai jį pertraukia, ir būdamas 
lėtakalbis skeptiškai žiūri į greitakalbius. Jam yra labai svarbios mandagu- 
mo taisyklės, jų laikosi ir to paties reikalauja iš kitų. 


PRAKTIŠKI PATARIMAI 

Jei žmogui, su kuriuo bendraujate, būdinga dominuojanti maniera, reikėtų jam netruk- 
dyti būti dominuojančiu. Tačiau jūs turėtumėte laikytis oriai ir nepriklausomai, nei at- 
mesdamas, nei išjuokdamas partnerio bendravimo manierą. 

Jei turite reikalų su nedominuojančios bendravimo manieros atstovu, reikėtų jam 
dažniau uždavinėti klausimus, domėtis jo nuomone, t. y. sudaryti palankiausias sąlygas 
pasisakyti. 

Jei susidūrėte su asmeniu, kuriam būdinga mobilaus bendravimo maniera, geriau- 
sia būtų nepasiduoti jo tariamam žavesiui ir kuo greičiau atsisveikinti, dėl ko jis visai 
nesupyks. 

Jei tenka bendrauti su rigidiško bendravimo manieros atstovu, reikia apsiginkluoti 
kantrybe. Bet koks jūsų susierzinimo ar nekantrumo demonstravimas tik dar daugiau 


apsunkins judviejų bendravimą. 


4, Neigiamų emocinių procesų raiškos barjerai. Emocijos - tai reakcija į vi- 


dinius ar išorinius dirgiklius, pasireiškianti pasitenkinimu, nepasitenkinimu, 


nerimu, džiaugsmu, baime ir pan. Emociniai procesai (pirmiausia - emocijos 


ir jausmai) lydi beveik visus psichinius procesus ir bendravimą ir yra neatsie- 


jama jų dalis. Emocijos padeda geriau prisitaikyti prie aplinkos. Bendraujant 

10.4 pav. „Manęs nepaveiksi 
liedamas krokodilo ašaras!“ 





emocijos gali padidinti arba sumažinti susikaustymą, pasitikėjimą savimi. To- 
dėl ne kiekviena, bet tik pastovi ir stipri neigiama emocija ar jausmas gali 
tapti rimtu bendravimo barjeru. 

Pagrindiniai ir dažniausi neigiami emocinių procesų barjerai yra šie: 

a) kančia. Jos atsiradimo priežastis gali būti tragiški gyvenimo įvykiai, ne- 
pasitenkinimas savo socialiniu statusu, labai žema savivertė, fizinis skaus- 
mas ir pan. Kenčiantis žmogus dažniausiai vengia kontaktų ir bendravimo 
su kitais asmenimis; 

b) pyktis. Jis paprastai yra reakcija į netikėtai atsiradusią kliūtį siekiant paten- 

"kinti tam tikrus savo poreikius. Pvz., mergina atsako neigiamai į draugo 
kvietimą praleisti vakarą klube. Tai gali sukelti vaikino pyktį, kuris papras- 
tai prasiveržia rėkimu, kritika, grasinimais nutraukti draugystę ir pan.; 

c) bjaurėjimasis. Šios emocinės reakcijos priežastys gali būti labai individua- 
lios ir įvairios, pvz., paprasčiausių mandagumo normų nesilaikymas, ryški 
gestikuliacija, nemalonus nuo asmens sklindantis kvapas ir pan.; 

d) panieka. Dažniausiai ši emocija kyla dėl kito asmens amoralaus elgesio 
arba nepriimtinų jo charakterio bruožų (pavydo, klastos, melo, apgaulės 
ir pan.); 

e) baimė. Ši emocinė reakcija susijusi su tikru ar įsivaizduojamu pavojumi 
asmens gyvavimui (ne tik fizine, bet ir socialine ar psichologine prasme). 
Jos stiprumas priklauso nuo pavojaus pobūdžio. Jei baimę sukelia kon- 
kretus asmuo, tai žmogus siekia išvengti susidūrimo su juo. Tačiau jei tai 
neįmanoma, jis stengiasi kiek galima labiau apriboti savo bendravimą. 

Pvz., prasižengęs mokinys, parašęs direktoriaus kabinete pasiaiškinimą, 
stengiasi kuo greičiau sprukti jam iš akių; 

f) gėda ir kaltė. Jos dažniausiai kyla kaip reakcija į kritiką, kaltinimus, pa- 
taikavimą ar pagyrimą. Tuomet žmogus parausta, pasikeičia jo balsas, jis 
nuleidžia akis, vengdamas akių kontakto ir bendravimo su jį apkaltinusiu 
ar kritikavusiu asmeniu; 

g) bloga nuotaika. Jos atsiradimo priežasčių yra daug, pradedant asmeninė- 
mis ar profesinėmis problemomis, baigiant subjurusiu oru ar pašlijusia 
sveikata. Blogos nuotaikos apimtas 
žmogus dažnai stengiasi jos atsikra- 
tyti, „persiųsdamas“ bendravimo 
partneriui. Tuomet bendravimas 
dažnai baigiasi konfliktu. 


10.5 pav. „Būk žmogus, na, negadink 
susirinkusiems žmonėms šventės!“ 





Ar galima išvengti emocinių barjerų bendraujant? Galima, tik yra viena 
sąlyga - jūs turite išmokti kontroliuoti savo emocines reakcijas. Tiksliau kal- 
bant, jūs turite neleisti, kad jūsų neigiamos emocijos darytų įtaką jūsų ben- 
dravimui. Išmokti tai daryti galite studijuodami specialią literatūrą, konsul- 
tuodamiesi su profesionaliu psichologu, lankydami emocijų valdymo įgūdžių 
lavinimo seminarus ar kitas grupines pratybas ir pan. 


5. Kalbos barjerai. Dažnas esame patyrę, kaip sunku sėkmingai bendrauti 
su užsieniečiu, nemokant jo kalbos. Bet net ir bendraujant su savo tautiečiais 
gimtąja kalba taip pat kyla kalbos barjerų. Dažniausiai tie barjerai atsiranda 
dėl to, kad žmogus labai skuba išsakyti savo mintis, ir kitam asmeniui tampa 
sunkų suvokti jo žodžius. Kartais nesugebama parinkti tinkamų žodžių savo 
minčiai išreikšti, todėl daromos ilgos pauzės tarp žodžių, netiksliai išsireiškia- 

ma, o tai labai apsunkina bendravimo procesą. Turėtume nepamiršti, kad už 
bendravimo sėkmingumą atsako visi bendravimo dalyviai, todėl jei jūs esate 
iš tų, kuriems mintis sunkoka paversti žodžiais, kalbėkite tiktai gerai pasiruo- 
šę ir apgalvoję, ką norite pasakyti. 


6. Nuostatų barjerai. Nuostata psichologijoje apibrėžiama kaip žmogaus pa- 
sirengimas, polinkis vienaip ar kitaip suvokti kitą asmenį, reiškinį, daiktą. 
Nuostatos neretai atsiranda dėl polinkio vadovautis stereotipais (pvz., „blon- 
dinės yra kvailos“), išankstinio nusiteikimo (pvz., „labai nemėgstu nevalyvų 
žmonių ), neteisingo socialinių vaidmenų suvokimo (pvz., „direktorius yra 
labai griežtas ir piktas žmogus“) ir kt. Todėl, siekiant sėkmingo bendravimo, 
reikėtų vengti išankstinių nuostatų apie bendravimo partnerį ar patį bendra- 
vimo procesą. 

Plačiau pakalbėkime apie didelį bendravimo trukdį - ksenofobiją (gr. xe- 
nos — svetimšalis) ir rasizmą. Tai ideologijos, kurios remiasi išankstinėmis 
nuostatomis, kad: 

e svetimšaliai kelia vietiniams gyventojams pavojų (finansinį, demografi- 

nį, kultūrinį ir pan.); 

+ visuomeniniu ir intelektiniu požiūriu, skirtingų tautybių, rasės, lytinės 

orientacijos (homofobija) žmonės yra nelygiaverčiai; 

e tie kitokie asmenys verti neapykantos ir paniekos. 


Ksenofobiškų pažiūrų žmonės linkę taikyti diskriminaciją (lot. discrimi- 
natio - atskyrimas) tų „kitokių“ asmenų atžvilgiu, t. y. siekia jų teises riboti, 
atimti ar netgi griebiasi prieš juos smurto. Tokie veiksmai mūsų valstybėje, 
kaip ir kitose civilizuotose teisinėse valstybėse, yra laikomi nusikaltimu ir 
baudžiami įstatymų numatyta tvarka. 

Dažniausiai ksenofobai yra žmonės, nesugebantys prisiimti atsakomybės 
už savo gyvenimo kokybę. Ieškodami pasiteisinimo, jie dėl savo nesėkmių 
kaltina kitus, ypač - kitokius nei yra patys: kitos tautybės, kitos lytinės orien- 
tacijos, kitos rasės ir pan. Tie kitokie tampa jų nepasitenkinimo bei neapy- 
kantos objektu. Kuo daugiau visuomenėje psichologiškai sveikų žmonių (t. y. 
sugebančių prisiimti atsakomybę už savo gyvenimo kokybę ir toleruojančių 
kitokius nei jie patys asmenis), tuo joje yra mažiau ksenofobiškai nusiteikusių 

žmonių. Todėl psichologinių žinių sklaida ir švietimas yra vienas iš visuome- 
nės sveikatinimo būdų. 

Bendraudami mes galime susidurti ir su kitokiais barjerais, pvz., kultū- 
riniais (kas vienoje kultūroje priimtina, kitoje gali tapti neįveikiamu barjeru, 
ypač neverbalinio bendravimo srityje), išsilavinimo (pvz., dažnas patyrėme, 
kaip sunku atsakyti į vaikų klausimus, kad jie suprastų), ideologiniais (skir- 
tingų partijų ar religijų atstovams kartais išties sunku susikalbėti), socialinės 
padėties (anot patarlės, „Sotus alkano nesupras ), fiziniais (pvz., bendrauja- 
ma netinkamoje aplinkoje, esant dideliam triukšmui) ir pan. Tačiau atpažinę 
šiuos barjerus, galime pasistengti ir juos sėkmingai įveikti. 





10.6 pav. Psichoterapijos grupė tiems, kurie nori išmokti nevėluoti 


PASVARSTYKITE 

1. Su kokio temperamento žmogumi jums lengviausia bendrauti? Kodėl? 

2. Kokiam temperamento tipui priskirtumėte save? Kodėl? 

3. Ar keitėsi laikui bėgant kai kurie jūsų charakterio bruožai? Ar tai veikė jūsų bendra- 
vimą su kitais? Kodėl taip manote? 

4. Tarp savo pažįstamų raskite žmogų, kuriam būdinga viena iš charakterio akcentuaci- 
jų. Kaip jums sekasi su juo bendrauti? Kodėl? 

5. Jei turėtumėte save priskirti kuriam nors sunkaus žmogaus tipui, kuriam priskirtu- 


mėte? Kodėl? 

6. Kokio tipo sunkų žmogų jums sunkiausia toleruoti? Kodėl? 
7 Kaip jums atrodo, kokių žmonių jūsų aplinkoje yra daugiau - žemos ar aukštos savi- 
garbos? Pagal ką sprendžiate? 
8. Su kokiais barjerais bendraudami dažniausiai susiduriate jūs? Kodėl? 
9. Kokie stiprūs jausmai daro didžiausią įtaką jūsų bendravimui? 
10. Su kokiais bendravimo barjerais, nepaminėtais šiame skyriuje, jums tenka susidurti? 


Kaip jums sekasi juos įveikti? Kodėl? 

11. Konflikto psichologija 


Nieko nesmerk pagautas pirmo įkarščio. Kitaip tu visada pateksi į kvailą padėtį. 
KONSTANTINAS PAUSTOVSKIS 


+ Ar konfliktas - gyvenimo norma? 

+ Ar gali konfliktas turėti teigiamų pasekmių? 

+ Kodėl kompromisas - ne visada tinkama konflikto sprendimo strategija? 
» Kada verta pasitraukti iš konflikto? 

+ Konfliktas mano viduje. Kas tai? 


Jeigu jūs teigiate, kad niekad nekonfliktuojate - pasitikrinkite savo pul- 
są: greičiausiai išvis negyvenate. Turbūt supratote, ką norėjome pasakyti? Net 
ir ilgai ieškodami, sunkiai rastume žmogų, kuris nebūtų kada nors įsivėlęs į 
didesnį ar mažesnį konfliktą. Kai du žmonės pretenduoja į tą patį, sutikime, 
konfliktas neišvengiamas. 

Jeigu konfliktai neišvengiami, kodėl gi neišmokus... gerai konfliktuoti? 


11.1. Truputis konfliktų tyrimų istorijos 


Konfliktais labiausiai domisi trys mokslo kryptys: psichologija, politologija 
ir sociologija, nors nemažai dėmesio šiai problemai skiria ir filosofija, peda- 
gogika, istorija, karo mokslai, sociobiologija, netgi menotyra, matematika... 
Šiuolaikinė konfliktologija - reikšmingas teorinis ir taikomasis mokslas (vien 
JAV konfliktų problemas tyrinėja dešimtys tyrimo centrų; nuo XX a. 7-ojo 
dešimtmečio pabaigos ruošiami kontliktologijos bakalaurai ir magistrai). 
Psichologijoje galima skirti du didelius konfliktų tyrinėjimo laikotarpius: 
1) nuo XX a. pradžios iki 6-0jo dešimtmečio; 2) nuo 6-ojo dešimtmečio pabai- 
gos iki šių dienų. Pirmuoju periodu konfliktas buvo išskirtas ne kaip atskiras 
tyrimo objektas, o kaip plačių koncepcijų (pvz., psichoanalizės ar sociometri- 

jos) sudėtinė dalis. Psichologus daugiausia domino arba konflikto padariniai, 
arba konflikto priežastys, bet ne pats konfliktas. Antrojo periodo pradžioje 
susidomėta pačiu konfliktu: pradėta kurti konflikto psichologijos terminolo- 
gija, ėmė ryškėti skirtingos konflikto sampratos. Trumpai apžvelgsime abiejų 
periodų svarbiausias kryptis (Ancupov, Šipilov, 1999). 

Pirmojo laikotarpio kryptys: 

Psichoanalitinė. Zigmundas Froidas (Sigmund Freud) laikomas vienu iš 
pirmųjų žmogaus kontliktiškumo koncepcijos kūrėjų. Nors jis daugiausia do- 
mėjosi asmenybės vidiniais konfliktais (konfliktas - nuolatinis žmogaus dva- 
sinio gyvenimo elementas), didžiausias Froido nuopelnas yra tas, jog tarpas- 
meninių konfliktų priežasčių jis patarė ieškoti pasąmonėje. 


ZIGMUNDAS FROIDAS (Sigmund Freud) 
1856-1939 


Froido pasekėjas Alfredas Adleris (Alfred Adler) teigė, kad 
konfliktai kyla asmenybei bandant išsivaduoti iš nevisaver- 





tiškumo jausmo ir siekiant dominuoti. Karen Horni (Ka- 
ren Horney) konfliktų šaltiniu laikė nepakankamą artimų- 
jų, visų pirma - tėvų, geranoriškumą individo atžvilgiu. Eriko Fromo (Erich 
Fromm) tvirtinimu, tarpasmeniniai konfliktai kyla, kai žmogus negali reali- 
zuoti asmeninių tikslų ir poreikių. 

Etologinė. Nobelio premijos laureatas austras Konradas Lorencas (Konrad Lo- 
renz) - pirmasis mokslininkas, iškėlęs hipotezę, jog pagrindinė socialinių konflik- 
tų priežastis - individo ir minios agresyvumas. Jo manymu, gyvūno ir žmogaus 
agresyvumas niekuo nesiskiria; agresija - nuolatinė gyvo organizmo būsena. 


KONRADAS LORENCAS (Konrad Lorenz) 
1903-1989 


Grupinės dinamikos. Buvo pasiūlyta ir elgesio dinaminės 
sistemos koncepcija: įtampa kyla tada, kai pažeidžiama 
pusiausvyra tarp individo ir aplinkos. Ši įtampa pasireiškia 

konflikto forma. Konflikto šaltinis gali būti, pvz., netinkamas grupės lyde- 
rio veiklos stilius. Konflikto sprendimas - asmenybės motyvacijos ir individų 
tarpusavio sąveikos struktūros reorganizacija. 

Frustracijos-agresijos. Nauja konflikto hipotezė: agresija visada kyla dėl 
frustracijos (frustracija - slegianti įtampa, nerimas, neviltis ar pyktis, atsiran- 
dantys dėl vidinių ar išorinių kliūčių, trukdančių siekti tikslo). Žymiausi at- 
stovai - Džonas Dolardas (John Dollard) ir Nylas Mileris (Neal Miller). 


DŽONAS DOLARDAS (John Dollard) 
1909-2002 


NYLAS MILERIS (Neal Miller) 
1900-1980 


Elgesio. Kontlikto priežasčių ieškoma ne tik biologinėje elge- 
sio prigimtyje, bet ir socialinėje aplinkoje, kuri keičia įgimtas 





individo savybes. 

Sociometrijos. Tarpasmeniniai konfliktai kyla dėl žmonių emocinių tarpu- 
savio santykių, jų tarpusavio simpatijų ir antipatijų. Visi konfliktai - nuo tarp- 
asmeninių iki tarptautinių - gali būti išspręsti erdvėje „perstatant“ žmones 
pagal jų tarpusavio emocinį suderinamumą. 

Interakcionistinė. Manoma, kad konflikto priežastys slypi socialinėje tar- 
pusavio sąveikoje. Augant individo nepasitenkinimui aplinka, atsiranda dis- 
harmonijos ir diskomforto pojūtis. Norėdamas juos panaikinti bei prisitaikyti 
prie aplinkos, individas imasi aktyvių veiksmų. Prisitaikymo proceso metu ir 
kyla konfliktai. 

Sociotropinė. Konfliktai neišvengiami, nes juos sukelia socialiniai instink- 
tai - baimė, bandos jausmas, savęs įtvirtinimo poreikis ir kt. Šie instinktai 
paveldimi, todėl ir konflikto šaltiniai amžini. 

Antrojo laikotarpio kryptys: 

Teorinė-žaidimų. Šios krypties atstovai stengiasi sukurti universalią tarpu- 
savio sąveikos konfliktinėse situacijose ir konfliktų sprendimo schemą. Įvairūs 
elgesio konfliktinėje situacijoje stiliai apibendrinami išskiriant du pagrindi- 
nius elgesio tipus - kooperatyvų ir konkurencinį. Konflikto pagrindas - ne- 
suderinami tarpusavio sąveikos dalyvių tikslai. Didelis dėmesys skiriamas ir 
konflikto dalyvių motyvams. Konfliktai gali būti sprendžiami konstruktyviai 
ir destruktyviai. 

Organizacijos sistemų teorija. Tiria žmonių konfliktiško elgesio realio- 
se situacijose stilius. Pagal nuostatų konkurento atžvilgiu ir tikslų siekimo 
derinį autoriai išskyrė penkias elgesio strategijas, kurios gali pasireikšti 
konfliktinėje situacijoje: konkurenciją, prisitaikymą, vengimą, kompromisą, 
bendradarbiavimą. 

Derybų proceso teorija ir praktika. Tai perspektyvi taikomosios psicholo- 
gijos kryptis. Tyrinėtojai sprendžia dvi problemas: kas lemia konfliktuojančių 
pusių pasiryžimą pradėti derybas ir kaip turėtų vykti derybų procesas. Pasta- 
roji problema ištyrinėta geriau. 

Geriausias būdas išspręsti konfliktą - jo išvengti. Mes visi esame girdėję šį 
posakį, tačiau gyvenimo patirtis rodo, jog ne visada pavyksta tokio principo 
laikytis. 

Konfliktas - tai priešingų tikslų, interesų, pozicijų, nuomonių ar požiūrių 
susidūrimas, rimti nesutarimai, kurių metu žmogų užvaldo nemalonūs jausmai 
arba išgyvenimai. Konflikto terminas yra kilęs iš lotynų kalbos žodžio conflic- 
tus, kuris reiškia „susidūrimas“. 

Situacija vadinama prieškonfliktine, jeigu: 

+ esant priešpriešai (tikslų, interesų ir t. t.) mes neišgyvename neigiamų 

emocijų (pvz., diskusijų metu); 

+ nemalonūs jausmai yra išgyvenami, nors mes jų išoriškai neparodome ir 

atvirai neišsakome savo priešingų pozicijų. 

Beje, konfliktai ne visada turėtų būti vertinami kaip neteisingi, agresyvūs 
ir pan. Jie gali atlikti ir teigiamą vaidmenį, tapdami santykių, procesų vysty- 
mosi šaltiniu, signalu asmenybei keistis, galimybe „išelektrinti“ įtemptus san- 
tykius ir suartėti. 


Pagrindiniai konfliktų tipai yra šie: 
1. Vidiniai asmenybės konfliktai. 
2. Socialiniai konfliktai: 

a) tarpasmeniniai, 

b) tarpgrupiniai, 

c) tarptautiniai. 


Bendravimo psichologija labiausiai domisi tarpasmeniniais konfliktais. 
Tačiau šio tipo konfliktus, jų motyvus paaiškinti lengviau, jeigu kartu ana- 
lizuojamos ir sunkios asmenybės situacijos, kurios tiesiogiai ar netiesiogiai 
veikia tarpasmeninius santykius. Todėl asmenybės konfliktams skirsime dau- 
giau dėmesio. 


11.3. Vidiniai asmenybės konfliktai 


Jau minėjome, kad sunkios asmenybės situacijos daro įtaką mūsų tarpasmeni- 
niams santykiams. Sunkioms asmenybės situacijoms priskiriami vidiniai sun- 
kumai, krizės ir konfliktai. Beje, minėti sunkių situacijų tipai tik retais atvejais 
reiškiasi atskirai vienas nuo kito - dažniausiai jie tarsi „susisluoksniuoja“ tar- 
pusavy: vidiniai sunkumai provokuoja vidinius konfliktus; asmenybės krizės 
nulemia naujų vidinių sunkumų atsiradimą ir pan. 

Vidiniai sunkumai - tai palyginti nesudėtingos asmenybės vidinės pro- 
blemos: abejonės, neryžtingumas, nerasta išeitis, problemos sprendimo nebu- 
vimas. Turbūt nerastume žmogaus, kuris kada nors nebūtų išgyvenęs vidinių 
sunkumų. 

Asmenybės krizės - ilgai trunkantys asmenybės gyvenimo periodai, 
kuriems būdingi ryškūs psichologiniai pokyčiai. Skiriamos raidos, neuro- 

tinės ir trauminės krizės. Galimas ir kitoks skirstymas (pagal veiklumo kri- 
terijų): gyvenimo veiksmų krizės („nežinau, kaip toliau gyventi '); gyvenimo 
motyvacijos ir tikslų krizės („nežinau, dėl ko gyventi'); gyvenimo prasmės 
krizės („nežinau, kam apskritai gyventi '). Krizės - tai sunkiausios asmeny- 
bės situacijos. 

Vidiniai asmenybės konfliktai apibrėžiami kaip stiprūs negatyvūs išgy- 
venimai, atsiradę dėl užsitęsusios vidinių asmenybės struktūrų kovos ir at- 
spindintys prieštaringus ryšius su socialine aplinka. Be to, dėl neigiamų asme- 
nybės išgyvenimų uždelsiama priimti sprendimą. 


Prie vidinių asmenybės struktūrų priskiriama: 

1. Motyvai. Jie atspindi įvairaus lygio mūsų siekimus (poreikius, interesus, 
norus, potraukius ir t. t.) ir gali būti išreiškiami sąvoka „noriu“. 

2, Vertybės. Jos gali būti asmenybės („man vertinga“), visuomenės („taip rei- 
kia“) ir kt. Pažymėkime šias vertybes sąvokomis: „reikia“, „privalau“. 

3. Savivertė. Ji apibūdinama kaip individo reikšmingumas pačiam sau, kaip 
savų galimybių, savybių, savo vietos tarp kitų įvertinimas. Savivertė at- 
spindi mūsų pretenzijų lygį, todėl yra savotiška mūsų aktyvumo „žadinto- 
ja. Savivertę galima išreikšti sąvokomis „galiu, „esu“. 


Mūsų vidiniai konfliktai reiškiasi įvairiose sferose: kognityvinėje (Aš vaiz- 
do prieštaringumu, žemesne saviverte, savo būsenos kaip psichologinio akli- 
gatvio vertinimu, abejonėmis dėl savo motyvų); emocinėje (emocine įtampa, 
neigiamais išgyvenimais); elgesio (veiklos kokybės, intensyvumo, pasitenkini- 
mo veikla kritimu, negatyviu emocinio bendravimo fonu). 

Sutrikusi asmenybės adaptacija, psichologinio streso sustiprėjimas yra lai- 
komi integruotais visų trijų sferų rodikliais. 


11.3.1. VIDINIŲ ASMENYBĖS KONFLIKTŲ TIPAI 


Pagal tai, kurios asmenybės struktūros įsivelia į vidinį konfliktą, skiriami to- 
kie pagrindiniai vidinių asmenybės konfliktų tipai: 

1. Motyvaciniai konfliktai. Jie būna trejopi: 

a) kai turime pasirinkti vieną iš dviejų vienodai patrauklių alternatyvų 
(klasikinis pavyzdys - Buridano asilo situacija: negalėdamas apsispręs- 
ti, iš kurios šieno kupetos ėsti, jis iš bado nudvėsė); 

b) kai turime pasirinkti vieną iš dviejų vienodai nepatrauklių alternatyvų 
(ne vienam pažįstama situacija, kai iš dviejų blogybių reikia pasirinkti 

„ mažesnę); 


11.1 pav. Kurį kelią pasirinkti? 





c) kai tas pats tikslas, objektas turi ir patrauklių, ir nepatrauklių pusių 
(pvz., naujai siūlomas darbas yra geriau mokamas, bet neįdomesnis -. 
ką daryti?). 

2, Moralės (normatyviniai) konfliktai. Tai konfliktai tarp noro ir pareigos, 
tarp „noriu“ ir „reikia“ (pvz., noriu ir toliau gyventi laisvą studentišką gy- 
venimą, bet reikia rūpintis sukurta šeima). 


11.2 pav. „Noriu į saldumynų par- 
duotuvę, bet reikėtų į sporto salę...“ 





3. Kognityviniai konfliktai. Jų priežastis - kognicijų (Žinių, įsivaizdavimų) 
prieštaringumas. Pvz., „žinau, kad rūkyti kenksminga“ ir „Žinau, kad aš 
rūkau . Ką daryti, kad nejausčiau diskomforto? Protingiausia - mesti rū- 

kyti (bet tam reikia valios!). „Žinau, kad aš nerūkau“ puikiai derėtų prie 
pirmojo teiginio. Tačiau dažniausiai pasirenkamas paprastesnis kelias — 
nuneigiama, pakeičiama pirmoji kognicija: „Žala sveikatai yra išgalvota, 
be to, nerūkydamas negalėčiau susidoroti su stresu ir t. t.“ Taip interpreta- 
vę pirmąjį teiginį, diskomfortą minimaliai saumažiname arba išvis imame 
jo nejausti. 

4. Nerealizuoto noro arba menkavertiškumo komplekso konfliktai. Tai konf- 
liktai tarp norų ir tikrovės, kuri blokuoja jų patenkinimą (pvz., noriu būti 
garsus kaip Sabonis). 

5, Vaidmenų konfliktai. Šie konfliktai kyla, kai individas nesugeba suderinti 
kelių socialinių vaidmenų arba juos atlieka nekokybiškai ir dėl to išgyvena 
(pvz., dirbantis studentas). 

6. Adaptaciniai konfliktai. Jie pasireiškia, kai nesutampa aplinkos reikalavi- 
mai ir žmogaus profesinės, fizinės ar psichologinės galimybės (pvz., dispe- 
čerio darbas reikalauja gebėti koncentruoti, paskirstyti ir perkelti dėmesį, 
o tai būdinga ne kiekvienam). 

7. Neadekvačios savivertės konfliktai. Savivertės adekvatumas priklauso nuo 
to, kiek individas yra savikritiškas, kaip jis vertina savo sėkmes ir nesė- 
kmes. Jei žmogaus pretenzijos pernelyg aukštos, o galimybės jas paten- 
kinti nedidelės, tai sukelia nerimastingumą, emocinius „sprogimus“ (pvz., 
žmogus tikisi vadovo pareigų, tačiau neturi tam jokių įgūdžių, todėl jo 
kandidatūra nuolat atmetama). 


Aptarti asmenybinių konfliktų tipai glaustai nusakomi 11.1 lentelėje. 

Vidiniai konfliktai gali turėti teigiamų ir neigiamų pasekmių, jie gali būti 
konstruktyvūs (produktyvūs, atveriantys perspektyvas) ir destruktyvūs (griau- 
nantys asmenybės struktūras). Konstruktyviai sprendžiami konfliktai padeda 
mums tobulėti, geriau pažinti save, formuoja adekvačią savivertę. Destrukty- 
vūs konfliktai neretai perauga į gyvenimo krizes ir formuoja neurotines reak- 
cijas. Dažni ir ilgai trunkantys vidiniai konfliktai menkina veiklos efektyvu- 
mą, gali stabdyti asmenybės raidą, mes imame nebepasitikėti savimi. Stiprūs 
vidiniai konfliktai žlugdo ir tarpasmeninius santykius: bendraudami tampa- 
me agresyvesni, neramesni, dirglesni. 

11.1 LENTELĖ 
Pagrindiniai vidinių konfliktų tipai (Ancupov, Šipilov, 1999) 


ASMENYBINĖS STRUKTŪROS 


„noriu“ „teikia“ „galiu“ 
(„Aš noriu“) („Aš privalau“) („Aš esu“) 








VIDINIŲ ASMENYBĖS 
KONFLIKTŲ RŪŠYS 

















motyvacinis konfliktas 
„noriu“ ir „noriu“ 












moralės konfliktas 
„Noriu“ ir „reikia“ 


nerealizuoto noro konfliktas 
„noriu“ ir „galiu“ 


vaidmenų konfliktas 


„reikia“ ir „reikia“ 


adaptacinis konfliktas 
„reikia“ ir „galiu“ 


neadekvačios savivertės konfliktas 
„galiu“ ir „galiu“ 


Ypač daug problemų kyla tada, kai vidinis asmenybės konfliktas perauga į 
neurotinį konfliktą. Tai atsitinka, kai žmogui vidinis konfliktas yra labai svar- 
bus, bet jis nieko negali pakeisti, neranda racionalios išeities iš susidariusios 
padėties. Jausdami nuolatinę įtampą, tampame dirglūs, nebekontroliuojame 
savęs, dirbame ir mokomės neproduktyviai. Dažniausiai skiriami tokie neu- 
rotinių konfliktų tipai: 

1. Isterinis tipas: asmenybės aukštos pretenzijos nesiderina su realiomis 
aplinkos sąlygomis, su aplinkinių keliamais reikalavimais. 

2. Obsesinis-psichasteninis tipas: asmenybei būdingi prieštaringi poreikiai, 
kova tarp norų ir pareigos ir pan. 

3. Neurasteninis tipas pasireiškia prieštaravimu tarp asmenybės galimybių ir 
sau keliamų per didelių reikalavimų. Gana svarbų vaidmenį čia vaidina ir 
aukšti dabartinio gyvenimo diktuojami reikalavimai žmogui. 

PRAKTIŠKI PATARIMAI 

Štai keletas patarimų, kurie turėtų padėti nepakliūti į vidinių konfliktų spąstus: 

+ Nuspręskime, kas mums gyvenime yra vertinga, tikra. Gyvenimo principų laiky- 
masis padeda išvengti daugelio situacijų, susijusių su abejonėmis, sąžinės priekaiš- 
tais ir pan. 


Būkime lankstūs, realiai vertinkime situaciją ir, jei reikia, keiskimės. Per didelis pa- 


stovumas, ištikimybė sau gali reikštis ir kaip inertiškumas, konservatyvumas, sil- 
pnumas, nemokėjimas prisitaikyti prie pakitusių sąlygų. Jei mums pavyks rasti jėgų 
savyje pakeisti įprastą nebeproduktyvų egzistavimo būdą, tai vidinius prieštaravimus 
įveiksime kur kas lengviau. 

Nusileisdami dėl smulkmenų, neleiskime, kad tai taptų taisykle. Tarpusavyje turi de- 


rėti stabilios nuostatos, elgesio schemos ir adaptyvumas, lankstumas. 


Tikėkimės geriausios įvykių eigos. Optimizmas - svarbus asmenybės psichinės svei- 
katos rodiklis. 

Nebūkime savo norų vergai. Blaiviai vertinkime savo galimybes įgyvendinti tuos norus. 
+ Mokykimės valdyti savo emocines būsenas, valią. 


Nepamirškime vis pakoreguoti savo socialinių vaidmenų hierarchijos. Stengdamiesi 


realizuoti visas visų vaidmenų funkcijas, atsižvelgti į aplinkinių žmonių pretenzijas, 
neišvengiamai įklimpsime į vidinį konfliktą. 


Labai svarbu - adekvati savivertė. Per žema arba per aukšta savivertė dažnai susijusi 


su nenoru arba nemokėjimu pripažinti svarbių dalykų. Toks vertinimo disonansas 
anksčiau ar vėliau atves į vidinį konfliktą. 

+ Nekaupkime problemų, nenukelkim jų į „vėliau“, neužimkim stručio pozicijos 
„galva smėlyje“. Antra vertus, nesigriebkim visų problemų spręsti iškart, išskirkime 
prioritetus. 

+ Stenkimės nemeluoti. Jei negalim pasakyti tiesos, geriau išsisukim nuo tiesaus atsaky- 
mo: pakeiskim pokalbio temą, nuleiskim negirdomis, pajuokaukim. Melas gali sukelti 


kaltės jausmą, negatyvių išgyvenimų, tarpasmeninio bendravimo nesklandumų. 


AANNNNNNTNTDIINNNIIIIIIIIINAININTIIIIIIITTITIIHIHITTITTTTDTDTDDHIHIHIHTNTDTDTTDIDHTHRNHRNHRHRNTNTNANNNNNNNNNNNNNNNS 


Filosofiškai žiūrėkim į gyvenimo nesėkmes. Gal kitą kartą pasiseks? 

11.3.2. VIDINIŲ ASMENYBĖS KONFLIKTŲ SPRENDIMAS 


Jau minėjome, kad vidinis konfliktas gali būti išspręstas konstruktyviai ir des- 
truktyviai. Konstruktyvus sprendimas grąžina žmogui dvasinę pusiausvyrą, 
dingsta įtampa, veikla tampa efektyvesnė. Mes esame skirtingi, todėl labai 
skiriasi ir mūsų pasirenkamos konfliktų sprendimo strategijos: vieni pasine- 
riame į ilgalaikius apmąstymus, kiti tuoj imamės veikti, treti „skęstame“ savo 
emocijose. Ko gero, netgi nėra vieno teisingo recepto: kiekvienas turime susi- 
kurti savą vidinių konfliktų sprendimo stilių, išmokti konstruktyviai juos ver- 
tinti. Beje, skirtingo temperamento žmonės skiriasi pasirenkamais konfliktų 
sprendimo būdais. Cholerikai paprastai viską sprendžia greitai, jiems geriau 
pralaimėjimas nei užsitęsęs neapibrėžtumas. Melancholikai ilgai svarsto, mąs- 
to nesiryždami imtis veiksmų. Taigi temperamentas turi įtakos vidinio konf- 
likto sprendimo dinamiškumui: išgyvenimų kilimo greičiui, jų stabilumui, 
individualiam ritmui, intensyvumui ir t. t. 

Lyties faktorius taip pat svarbus konflikto strategijų pasirinkimui. Vyrai 
racionalesni, kylant vis naujiems vidiniams konfliktams, jie linkę sukaupti šių 
konfliktų sprendimų „rinkinį“, tačiau nelinkę grįžti prie ankstesnių išgyve- 
nimų. Moterys kaskart tarsi iš naujo išgyvena sukauptą patirtį ieškodamos 
galimų naujų vidinio konflikto sprendimo būdų. 

Vidinius konfliktus paprastai sprendžiame įjungdami savo psichologinius 
gynybos mechanizmus. Gynybos mechanizmų terminą pirmą kartą 1894 m. 
pavartojo Z. Froidas. Psichologinė gynyba - tai normalus, kasdien veikian- 
tis psichikos mechanizmas. Psichologinės gynybos mes tiesiog išmokstame 
gyvendami. Šie mechanizmai mums padeda kontroliuoti savo emocijas, kai 
patirtis pakužda, kad emocijų išgyvenimas ar demonstravimas gali turėti 
neigiamų padarinių. Psichologinė gynyba padeda palaikyti Aš vaizdo stabi- 
lumą, išsaugoti savigarbą. Taigi gynybos mechanizmai gina mus nuo nerimo, 
kaltės jausmo, nepriimtinų impulsų. Kita vertus, psichologinė gynyba turi ir 
akivaizdžių minusų: pirmiausia, ji ne pakeičia situaciją, o tik apsaugo mus 
nuo diskomforto. Be to, ji iškreipia realybę vardan mūsų emocinio stabilumo. 
O tai yra gana pavojinga. 

Skiriami tokie psichologinės gynybos mechanizmai: 

i nepastebėk 


šito 


Neigimas - vienas anksčiausiai susiformuojančių ir papras- 
čiausių gynybos mechanizmų. Žmogus tarsi nenori pastebėti 
to, kas gali sukelti baimę, nerimą, kaltės jausmą. Neigimas — 
tarsi barjeras, stovintis prieš žmogų ir sulaikantis visą nepa- 
geidautiną informaciją. Pvz., neigimu neretai reaguojama į 


ligą, mirtį. Neigdamas žmogus elgiasi taip, tarsi nebūtų baimės šaltinio arba jis 


būtų netikras. Nepageidaujami įvykiai nepriimami į sąmonę. Prarandama ade- 


kvataus elgesio galimybė, nors pavojus ir nesumažėja. Tai infantilus mechaniz- 


mas, nes neieškoma sprendimo, o apsiribojama problemos ignoravimu. Pvz., 


narkotikus vartojančio vaiko tėvai neigia nerimą keliančius ženklus, nes jokiu 


būdu nenori patikėti, kad jų tvarkingoje šeimoje taip gali atsitikti. 


„apkaltink“ 


„gailėkis“ 


„užpulk ką 


nors kitą“ 


Projekcija - nesąmoningas savo dažniausiai neigiamų savy- 
bių, jausmų, elgesio motyvų priskyrimas kitam individui. 
Projekcija pasireiškia perdėtu asmens pastabumu, jautru- 
mu toms žmonių savybėms, kurias turi jis pats ir kurios yra 
jam nepriimtinos. Pvz., apgavikui atrodo, kad visi žmonės 
stengiasi jį apgauti. 


Regresija - ankstyvoje vaikystėje susiformuojantis mecha- 
nizmas, padedantis užgniaužti nepasitikėjimą savimi ir ne- 
sėkmės baimę. Atsiskleidžia nebrandaus elgesio įpročiais 
(pvz., nagų kramtymu). Regresija reiškiasi nesąmoningas 
žmogaus siekimas susilaukti aplinkinių dėmesio ar privers- 
ti kitus išspręsti jo problemas. 


Pakeitimas - gynybos mechanizmas, kai priešiškumas, ag- 
resyvumas nukreipiamas nuo stipresnio ar reikšmingesnio 
subjekto į kitą asmenį, objektą ar į save (pvz., tėvų supyk- 
dytas vaikas daužo žaislą, bet nepuola tėvų). Nesąmoningai 
pykčio objektas pakeičiamas tada, kai traumuojantis šalti- 
nis taip pat gali atsakyti agresyvumu arba atstūmimu. 

„neatsimink 


to“ 


Konflikto psichologija 


Išstūmimas - sąmoningas psichinių reiškinių šalinimas iš 
sąmonės, nemalonios informacijos blokavimas. Jis padeda 
sumažinti nerimą arba kaltės jausmą (pvz., dėl negrąžintos 
skolos), palaikyti teigiamą savęs vertinimą (pvz., „užmiršta- 
mi“ įsipareigojimai, kitų žmonių pagalba kritišku momen- 


tu). Iš sąmonės motyvuotai išstumti reiškiniai niekur nedingsta, jie egzistuoja 


pasąmonėje ir veržiasi atgal į sąmonę įvairiais būdais (pvz., sapnais). 


„Kejausk 


to“ 


„nežinok, 


iš kur tai“ 


„suteik naują 


prasmę 


Izoliacija - nesąmoningas atsiribojimas nuo skausmingų, 
nerimą keliančių jausmų. Individas prisimena traumuo- 
jančias situacijas, nemalonius, jį varginančius įvykius, bet 
nepatiria su tais įvykiais susijusių emocijų, nerimo. 


Introjekcija - kitų žmonių vertybių, charakterio bruožų 
perėmimas, siekiant išvengti jų keliamos grėsmės (pvz., 
vaikas perima tėvų požiūrį, paauglys vertina tai, ką vertina 
jo bendraamžiai). 


Intelektualizacija - abstraktus emocinių problemų nagri- 
nėjimas, jų perkėlimas į teorinę plotmę, atsiribojimas, pasi- 
neriant į intensyvią intelekto veiklą (pvz., ieškoma situacijos 
pliusų ir minusų, šie aspektai analizuojami ir t. t.). Toks pro- 
blemų nagrinėjimas turi aiškų tikslą - individui ima atrody- 


ti, kad į jis AST situaciją. Šis mechanizmas atsiranda ankstyvoje paauglystėje. 


„transformuok | 


tai“ 


Sublimacija - išstumtų nepriimtinų potraukių, jausmų, min- 
čių (seksualinių ar agresyvių) nesąmoningas transformavi- 
mas ir patenkinimas socialiai priimtinu būdu (pvz., kūryba, 
moksliniai tyrinėjimai, profesionalus boksas ir kt. Čia galima 
prisiminti ir japoniškus agresijos išliejimo kambarius, kur 


saika leidžiama daužyti vadovo iškamšą). Sublimacija padeda ij 
nerimo, kurį kėlė nepriimtinas potraukis, ir suteikia pasitenkinimą, kartais - 
kitų žmonių pripažinimą. Sublimacija - intelektualizacijos sudėtinė dalis. 

a rask 


pateisinimą“ 


Racionalizacija - panašių į tiesą priežasčių radimas, sie- 
kiant paaiškinti savigarbai kenkiančius savo poelgius, no- 
rus (pvz., nuvertinama tai, kas nepasiekiama individui, 
pasakėčios apie lapę ir „neprinokusias“ vynuoges principu; 
sureikšminamos aplinkybės, likimo vaidmuo, pateisinamas 


kenkimas kitam - „dėl jo gerovės“ ir pan.). Žmogus paprastai tiki savo aiški- 


nimu, nelaiko jo racionalizacija. Pvz., jei jums nepavyko įsidarbinti, tai vargu 


ar jūs pripažinsite, jog buvote žiopliausias iš kandidatų. Kur kas patogiau vi- 


siemns aiškinti, kad „pas mus darbą galima gauti tik per pažintis“. Racionaliza- 


cija - taip pat yra intelektualizacijos sudėtinė dalis. 


„paversk tai 


priešingu“ 


Atvirkštinis reagavimas - toks gynybinis mechanizmas, 
kai žmogus savo elgesiu demonstruoja visiškai priešingas 
nuostatas, kurios iš tikrųjų jam yra nebūdingos. Neįsisą- 
moninta neapykanta paverčiama demonstratyvia meile, 
sadistiniai impulsai - užuojauta. Taigi socialiai nepriimti- 


ni poreikiai pakeičiami priimtinais (pvz., nejausdama tikros meilės, motina 


perka vaikui gražiausius drabužius, žaislus. Taip nesąmoningai bandoma sau 


įrodyti, kad ji visai nebloga motina, ir pasislėpti nuo galimos neigiamos aplin- 


kinių žmonių reakcijos). Šis gynybinis mechanizmas būdingas ir paaugliams: 


iš graudžios filmo scenos juokiamasi, kad draugams atrodytum „kietesnis“. 


„įgyk tai“ 


„būk kaip 
jis, nes kitaip | 


neteksi 10“ 


Kompensacija - nesąmoningas arba sąmoningas individo 
siekimas įveikti menkavertiškumo jausmą, realizuojant 
savo tikslus kokioje nors gyvenimo srityje. Menkaver- 
tiškumo jausmas kartais kompensuojamas fantazijomis, 
svajonėmis. 


Identifikacija - nesąmoningas Žmogaus susitapatinimas 
su kitu žmogumi, žmonių grupe, kai tuo siekiama išsaugoti 
ryšius su žmogumi ar grupe ir pakelti savivertę. Identifi- 
kacija - trys glaudžiai susiję psichiniai procesai: pirmas — 
emociniais ryšiais pagrįstas susitapatinimas, tam tikros 

grupės normų, vertybių perėmimas; antras - požiūris į kitą žmogų kaip į savo 
paties tęsinį, priskiriant jam savo bruožus, jausmus ir norus; trečias - savęs 
įsivaizdavimas kito vietoje, įsigyvenant į kito žmogaus pasaulį, perimant svar- 
bias kitam žmogui vertybes. Identifikacija gali būti laikoma kompensacijos 
mechanizmo sudėtine dalimi. 


Internalizacija - tai toks mechanizmas, -kai, nepavykus 
„aikad | | gauti trokštamo dalyko, žmogus įtikina save, kad ne taip 
nelabai labai ir reikėjo... Tokiu būdu iškraunama emociškai įtemp- 
norėjosi...“ , 2 4 ; “J a 
| ta situacija, o ir savigarba lieka nepažeista. Internalizaci- 

ja - racionalizacijos sudėtinė dalis. 


Fantazija - bėgimas nuo realių problemų, susijusių su vi- 
Švdiok diniu konfliktu, į vaizduotę. Fantazavimas - kompensaci- 


apie tai“ jos mechanizmo sudėtinė dalis. 


į 


Gynybiniai mechanizmai, kurių paskirtis - padėti žmogui 
adaptuotis ir išspręsti asmenybės konfliktus, tam tikromis sąlygomis gali su- 
kelti priešingą efektą - dezadaptaciją ir nesibaigiantį konfliktą. Toks gynybinių 
mechanizmų nevienareikšmiškumas susijęs su tuo, jog dažniausiai jie susifor- 
muoja kaip ankstyvųjų gyvenimo tarpsnių konfliktų produktas. Todėl psicho- 
loginė gynyba vėlesniuose konfliktuose ne visada būna efektyvi: per didelis 
gynybiškumas rodo nesugebėjimą pripažinti tikrovės tokios, kokia ji yra iš ti- 
krųjų. Tai trukdo mums bendrauti ir realizuoti save. 


Perskaitykite ir padiskutuokite su draugais: ar galima šią istoriją susieti su psichologiniais 
gynybos mechanizmais? 

„Buvęs Estijos vaikų gynimo sąjungos generalinis sekretorius Kauras Hansonas 
nuteistas 10 metų laisvės atėmimu už nepilnamečių tvirkinimą ir žaginimą. Prokurorė 
Andra Sild reikalavo skirti pedofilui griežčiausią bausmę - 15 metų laisvės atėmimo. Ka- 
dangi byla buvo nagrinėjama paprastesne tvarka, leidžiančia sumažinti bausmę trečdaliu, 


nustatytas galutinis bausmės terminas - 10 metų. Be to, nuteistasis turės sumokėti apie 

25 tūkst. kronų (maždaug 5500 litų) ekspertizės ir teismo išlaidų. Estijos žiniasklaidos 
duomenimis, K. Hansonas daug metų žagino berniukus, vertė juos dalyvauti filmuojant 
pornografinius filmus. Visą tą laiką jis aktyviai dalyvavo politinėje veikloje, valdančiosios 
Tėvynės ir „Res Publica“ sąjungos vardu organizavo penkerių metų kampaniją „Nemušk 
vaiko!“ Kai lapkritį buvo sužinota apie K. Hansono teismo procesą, jis buvo pašalintas iš 
sąjungos gretų.“ 

Šaltinis: „Buvęs pagrindinis Estijos vaikų gynėjas gavo 10 metų kalėjimo už pedofiliją“, 
http://kauno.diena.lt, 2009 12 09. 


11.4. Tarpasmeniniai konfliktai 


Priminsime, jog socialiniams konfliktams priskiriami tarpasmeniniai, tarp- 
grupiniai ir tarptautiniai konfliktai. 

Šiame skyrelyje kalbėsime apie kasdieniame gyvenime aktualiausius - tar- 
pasmeninius - konfliktus. 

Dėl ko dažniausiai kyla tarpasmeniniai konfliktai? Viena iš dažniausių 
priežasčių - nesugebėjimas pažvelgti į situaciją lanksčiai, be išankstinių nuos- 
tatų. Į konfliktus su aplinkiniais lengviausiai įsivelia užsispyrę, inertiški žmo- 
nės, nepakenčiantys prieštaraujančio elgesio. Konfliktiški yra ir tie žmonės, 
kurių pagrindinis gyvenimo tikslas - bet kokia kaina iškovoti aplinkinių pri- 
pažinimą, užimti prestižinę vietą visuomenėje. Konfliktams palankios sąlygos 
ir tuomet, kai keliami nerealūs reikalavimai aplinkai, nulemti per didelio sa- 
vojo Aš idealizavimo. Tokiu atveju žmogus ima jaustis pranašesnis už kitus, 
mano esąs teisuolis, neklystantis, galintis nurodinėti. Konfliktus taip pat gali 
lemti pernelyg didelis konformizmas (Krech, Crutchfield, 1992). 

Liepsnojant konfliktui, galimybė lengvai susitaikyti ir „užkasti karo kir- 
vį - itin menka. Konfliktuodami siekiame atkurti savo pažeistą vertę, todėl 
esame nelinkę nusileisti priešininkui. Dažniausiai manome, jog nusileisda- 
mi liksime pažeminti, todėl už savigarbą kovojame, deja, ne visada etiško- 
mis priemonėmis. 

Konflikto atomazgą nutolina ir kiti veiksniai. Konfliktuodami prarandame 
laiko perspektyvą, telkiame dėmesį tik į tai, kas vyksta dabar. Mūsų mąstymas 

pasidaro fiksuotas: ginčydamiesi naudojamės vis tais pačiais argumentais, ne- 

sistengiame į situaciją pažiūrėti iš kitos pusės. 
Tyrimai rodo, kad žmonės situaciją ima vertinti kaip konfliktinę, jeigu 

įžvelgia tris dalykus: 

1) tam tikrą tipišką tarpusavio sąveiką, elgesį („kovoja tarpusavyje“, „nori 
pasiekti savo“, „nori įrodyti savo tiesą, „rašo skundus“ ir t. t.); 

2) prieštaravimus („nori skirtingų dalykų“, „skirtingi interesai“, „skirtingi 
tikslai“ ir t. t.); 

3) tam tikras emocijas („išgyvena“, „kenčia“ „jaučia nervinę įtampą, „nusi- 
teikęs karingai“ ir t. t.). 


11.4.1. TARPASMENINIŲ KONFLIKTŲ TIPAI 
IR KONFLIKTO STRUKTŪRA 


Tarpasmeninių konfliktų tipai gali būti skirstomi įvairiu pagrindu. 


Pagal poreikius: 

+ išteklių (kai konfliktai kyla dėl materialinių gėrybių), 

+ statuso ir vaidmenų (konfliktai kyla nepasidalijus valdžia, įtakos sfero- 
mis, dėl socialinių vaidmenų neatlikimo ir pan.), 

+ idėjų, normų, principų. 


Pagal gyvenimo sferą: 

+ šeimos, 

+ darbo, 

» buitiniai, 

e politiniai ir t. t. 

Pagal pozityvių ir negatyvių konflikto elementų santykį: 
+ konstruktyvūs, 

+ destruktyvūs. 


Pagal trukmę: 

+ trumpalaikiai, 

e ilgalaikiai, 

» užsitęsę, patekę į akligatvį. 

Pagal pavaldumą: 

+ horizontalūs - tarp vienodo statuso individų; 

e vertikalūs - tarp pavaldinio ir vadovo; 

+ diagonalūs - tarp vadovo ir netiesiogiai jam pavaldaus žemesnio statuso 
asmens. 


Pagal emocinę įtampą: 
+ aukštos įtampos, 

+ vidutinės įtampos, 

+ Žemos įtampos. 


Pagal intensyvumą: 

+ aukšto intensyvumo, 

+ vidutinio intensyvumo, 
+ žemo intensyvumo. 


Pagal nukreiptumą: 
+ tiesioginiai - nukreipti į mus; 
+ šalutiniai - tiesiogiai mūsų neliečia, tačiau vis tiek žeidžia. 
Pagal konflikto sukėlėją: 
"« aktyvūs - patys išprovokuojate konfliktą; 
+ pasyvūs - išgyvenate kito individo sukeltą konfliktą. 


Pagal konflikto kontrolę: 
+ kontroliuojami, 
+ nekontroliuojami. 


Yra ir daugybė kitokių skirstymų. Beje, taip galima skirstyti ir tarpgrupi- 
nius bei tarptautinius konfliktus. 

Kiekvienas konfliktas turi tam tikrą struktūrą. Skiriamas objektyvus ir 
psichologinis (subjektyvus) konflikto turinys. 


Prie objektyvaus turinio priskiriama: 
1. Konflikto dalyviai: 
a) pagrindiniai konflikto dalyviai kartais dar vadinami konkurentais, prie- 
šininkais. Dažnai konflikte galima rasti asmenį, pradėjusį konfliktą - 

11.3 pav. Kartais pagrindinis 
konflikto dalyvis gali būti labai 
silpnas fiziškai ar psichologiškai, 
tačiau už jo stovi galinga jėga. 





iniciatorių (tačiau konflikto iniciatorius nebūtinai yra neteisus!). Svar- 
bus yra kontliktuojančių pusių statusas, kurį nusako jų galimybė rea- 
lizuoti savo tikslus; individo „jėga“, išreiškiama jo fizinėmis, materia- 
linėmis, socialinėmis, intelektinėmis galimybėmis, žiniomis, įgūdžiais, 
jo socialine patirtimi, socialiniais ryšiais; 

b) konfliktuojančius palaikantys individai ar grupės (koalicijos); 

c) kiti dalyviai. Jie taip pat daug lemia konflikte. Pvz., kurstytojas pastū- 
mėja į konfliktą, bet pats jame gali ir nedalyvauti. Organizatorius pla- 
nuoja konflikto eigą, jo rezultatus ir pan. 

2. Konflikto objektas. Tai objektyviai egzistuojančios arba įsivaizduojamos 
problemos, dėl kurios kilo konfliktas, priežastis, branduolys. Konflikto 
objektas gali būti materialinė, socialinė ar dvasinė vertybė, kurios siekia 
abu oponentai. 

3. Aplinka. Tai sąlygos, kuriomis vyksta konfliktas. Aplinka gali būti mikro 
ir makro. Aplinkos įvertinimas leidžia analizuoti konfliktą kaip socialinę 
situaciją. 


Kaip minėta, kiekvienas konfliktas taip pat turi ir psichologinį turinį: 

1. Motyvai - vidinė paskata pradėti konfliktą, siekiant patenkinti savo porei- 
kius. Kartais būna gana sunku nustatyti tikruosius konflikto motyvus, nes 
jie gali būti slepiami. Mūsų „aktyvintojais“ konfliktinėje situacijoje gali 
būti ir interesai, vertybės, tikslai. 

2. Kontliktinis elgesys - konflikto dalyvių priešingos krypties veiksmai. 
Konfliktinis elgesys turi tam tikrus savo principus (pvz., jėgų ir laiko eko- 
nomija, „smūgiavimas“ į pažeidžiamiausią oponento vietą ir pan.), strate- 
gijas ir taktikas. Jas plačiau aptarsime vėliau. 


11.4.2. KONFLIKTO DINAMIKA 


Konflikto eigą nusako dvi pagrindinės sąvokos: konflikto etapai ir konf- 
likto fazės. 

Konflikto etapai parodo konflikto raidos esminius momentus. Paprastai 
skiriami penki etapai: 

1. Konfliktinės situacijos atsiradimas. 

2. Konfliktinės situacijos suvokimas, įsisąmoninimas. Kaip išoriškai tai atro- 
do? Pasikeičia mūsų nuotaika, pradedame riboti kontaktus su potencialiu 
„priešininku“, pasidarome negeranoriški savo oponentui. 

3. Atviros konfliktinės sąveikos pradžia. Kuris nors iš oponentų, įsisąmo- 
ninęs konfliktinę situaciją, imasi aktyvių veiksmų (įspėjimų, pareiškimų, 
grasinimų ir pan.). Savaime suprantama, konflikto iniciatorius greit su- 
laukia atsakomųjų veiksmų. 

4. Atviro konflikto plėtra. Aktyviai reiškiamos savos pozicijos ir reikalavimai. 

5. Konflikto išsprendimas. 


Konflikto fazės glaudžiai siejasi su konflikto etapais. Skiriamos keturios 
fazės, kurios konflikto metu cikliškai gali pasikartoti keletą kartų: 
1) pradinė fazė, 
2) kilimo fazė, 
3) konflikto pikas, 
4) kritimo fazė. 


Beje, kuo daugiau ciklų konflikto metu pasikartoja, tuo menkesnės gali- 
mybės jį išspręsti. 

Kaip tarpusavyje susiję konflikto etapai, konflikto fazės ir konflikto spren- 
dimo galimybės? Pažiūrėkite į 11.2 lentelę. 


360 Konflikto psichologija 


11.2 LENTELĖ 
Konflikto fazių ir etapų santykis 







Galimybė išspręsti 
konfliktą (96) 













Konflikto fazė Konflikto etapas 







Konfliktinės situacijos atsiradimas. 
Konfliktinės situacijos suvokimas, 
įsisąmoninimas. 


Atviros konfliktinės sąveikos pradžia 







Pradinė 


Kritimo 


Atviro konflikto plėtra 
Apie 20 96 








11.4.3. TARPASMENINIŲ KONFLIKTŲ SPRENDIMO STRATEGIJOS 


Dabar pakalbėsime apie tai, kaip mes sprendžiame konfliktus, t. y. kokias pa- 
sirenkame konflikto strategijas. Paprastai skiriamos penkios strategijos: 


1. Rungtyniavimas (dar vadinamas konkurencija arba laimėti-pralaimėti). 
Pirmiausia stengiamasi patenkinti savus interesus, kitai pusei primetamas 
sau palankus sprendimas. Tačiau ši strategija retai atneša ilgalaikių rezultatų, 
nes pralaimėję mes pradedame priešintis mums primestam sprendimui, sa- 
botuojame jį. Šiandien pralaimėję, rytoj galime nebenorėti bendradarbiauti. 
Šią strategiją tikslinga taikyti tada, kai turintis valdžią asmuo dėl grupės sau- 
gumo ar gerovės eliminuoja priešiškai nusiteikusį grupės narį; kai sprendimą 
reikia priimti greitai ir tam turima pakankamai 

valdžios; kai jaučiama, kad kito pasirinki- 





mo nėra, 0 ir prarasti nebėra ką; kai situ- 
acija kritiška ir reikia reaguoti žaibiškai 
(Scott, 1987). 


11.4 pav. Rungtyniaudami bet 
kokia kaina siekiame pergalės 

2. Prisitaikymas (dar vadinamas nuolaida, nuslopinimu). Priimama oponen- 
to pozicija, savi interesai neginami. Siekdami bet kokia kaina palaikyti gerus 
santykius su oponentu, neigiame, kad konfliktas išvis egzistuoja. Beje, kartais 
tai būna svarbiau nei savų interesų gynimas. Ši strategija tinkama tuo atveju, 
jei konfliktas nėra stiprus, rimtas: neretai oponentas įvertina tai, kad mes ne- 
kėlėme konflikto ir palaikėme draugiškus santykius; tokie konfliktai greitai 
užgęsta patys. Prisitaikymas tinka ir tada, kai konflikto 
baigtis ypač svarbi mūsų oponentui, o mums - nelabai; 
kai šansai apginti savo interesus yra labai menki. Ši 
strategija netinkama, jei konfliktas yra rimtas. Nepata- 
riama taikytis prie kito ir tada, jei oponentas visiškai to 
neįvertina, nori paversti prisitaikymą taisykle, neatsako 
geranoriškumu. 


11.5 pav. Prisitaikydami palaikome 
oponento poziciją, o savų interesų neginame 





3. Vengimas (dar vadinamas pasitraukimu, neveiklumu). Konflikto dalyviai 
nesiima jokių aktyvių veiksmų, negina savo teisių, su niekuo nesitaria dėl 
sprendimo. Iš konflikto pasitraukiama emociškai (pvz., tylima) arba fiziškai 
(pvz., išeinama iš patalpos). Taip iš savęs atimam galimybę paveikti situacijos 
eigą. Tikėtina, kad, mums pasitraukus, problema išaugs dar labiau: oponentas 
gali dar labiau pakelti savo reikalavimus arba mūsų pasitraukimas gali sukelti 
atsakomąjį pasitraukimą, ir problema išvis nebus sprendžiama. Niekada ne- 
naudokite vengimo strategijos kaip bausmės oponentui. Ši strategija pateisi- 
nama tada, kai konfliktas neliečia tiesioginių mūsų interesų ir mes nenorime 
tuščiai eikvoti jėgų; kai mūsų nedalyvavimas nedaro įtakos 

konflikto raidai ir baigčiai. Vengimo strategija tinka, 
kai ja galime atkreipti dėmesį į užsitęsusią krizę; kai 
esame beviltiškoje padėtyje. Beje, vengimą neretai ren- 
kamės ir tuomet, kai jaučiamės neteisūs... (Scott, 1987). 


11.6 pav. Pasitraukdami iš konflikto 
nesiimame jokių aktyvių veiksmų 

4, Kompromisas. Tai abipusės nuolaidos. Neretai „dalijimas pusiau“ laikomas 
teisingiausiu sprendimu. Iš tikrųjų ši strategija taikytina tik tada, kai oponentų 
interesai yra visiškai nesuderinami; kai sprendimą reikia rasti labai greitai; kai 
kiti bandymai spręsti problemą buvo neefektyvūs; kai mums svarbiau išlaikyti 
bendravimo galimybę, nei deramai apginti savo interesus. Tačiau jei kompro- 
miso buvo griebtasi iškart, gerai neišanalizavus kitų galimų sprendimų, tai 
gali būti toli gražu ne pats optimaliausias konflikto sprendimo variantas. Juk 
viena iš pusių galėjo būti nerealiai „išpūtusi“ savo reikalavimus, tad nuolaidos 
jai būtų buvusios visai neskausmingos. Kitas ne- 
tinkamo kompromiso naudojimo pavyzdys - kai 
„pusinis“ sprendimas gana greitai ima nebeten- 
kinti abiejų pusių ir jo imama nebesilaikyti. 





11.7 pav. Kompromisas - abipusių 
nuolaidų strategija 


5. Bendradarbiavimas (dar vadinamas laimėti-laimėti). Tai sėkmingiausia 
strategija: mes aktyviai dalyvaujame konflikto sprendime, giname savo inte- 
resus, atsižvelgiame į oponento pageidavimus, randame abi puses tenkinantį 
sprendimą. Ši strategija ypač naudotina tada, kai problemos sprendimas labai 
svarbus abiem pusėms; kai su oponentu mus sieja ilgalaikiai ir artimi ryšiai; 
kai abi konfliktuojančios pusės sugeba išdėstyti savo interesų esmę ir išklau- 
syti priešingą nuomonę. 

Apie šią strategiją pakalbėkime kiek plačiau. Pagrindinis principas yra 
toks: „Aš noriu laimėti, bet taip pat noriu, kad ir tu laimėtum.“ Ar tai įmano- 
ma“? Paimkime patį paprasčiausią pavyzdį. Sakykim, dviem žmonėms reikia 
pasidalyti apelsiną. Per daug nemąstydami jūs turbūt pasiūlytumėte jį per- 
pjauti pusiau (kompromisas). Galbūt išgirstumėte ir tokį pasiūlymą: vienam 
iš jų griebti apelsiną ir pabėgti (strategija laimėti-pralaimėti). O ką daryti, kad 
būtų įgyvendintas principas laimėti-laimėti? 

Pirma, reikėtų sužinoti, kam šiems žmonėms reikalingas apelsinas. Kitais 
žodžiais sakant, reikėtų išsiaiškinti, kodėl jie nori to, ko nori. Mūsų atveju gal 

išaiškėtų, jog vienas žmogus labai ištroškęs ir tuoj išsispaus apelsino sultis į 
burną, o kitas šiandien keps tortą, į kurį dedamos apelsino žievelės. Išsiaiški- 
nus poreikius ir tikslus, galima sustabdyti daugelį konfliktų, jiems dar nejįsi- 
liepsnojus. 

Antra, konfliktinėje situacijoje visada išsiaiškinkite ne tik kontliktuojan- 
čiųjų tikslus, bet ir poreikius. Mūsų pateiktame pavyzdyje ištroškusio žmo- 
gaus tikslas - gauti apelsiną ir išgerti jo sultis, o jo poreikis - atsigerti. Tad gal 
jam tiktų kitos sultys, arbata, kava? Galbūt jis mielai už tai atiduotų apelsiną? 

Ką daryti, jei konfliktuojančiųjų poreikiai sutampa? Pvz., gal mūsų atveju 
tiktų kompromisinis sprendimas (sultis pasidalyti per pusę), o gal vienas žmo- 
gus atiduotų kitam visas sultis, jei mainais gautų už tai kitokių sulčių, ir t. t. 


(A = 


Dar viena svarbi pastaba: principas laimėti-lai- 
mėti bus efektyvus tik tuomet, jei kitų Žmonių ver- 
tybės jums bus svarbios tiek pat, kiek ir jūsų paties. 





Padarykite savo priešininką sąjungininku. 


11.8 pav. Bendradarbiaudami randame 
abi puses tenkinantį sprendimą 


Taigi strategiją laimėti-laimėti sudaro šeši pagrindiniai žingsniai (Večer, 
1996); 

Pirmasis žingsnis. Kontroliuokite emocijas, pakvieskite tai padaryti ir savo 
oponentą: „Aš žinau, kad tu sudirgęs. Aš sudirgęs ne mažiau nei tu. Bet jei 
mes norim išspręsti problemą, turim emocijas atidėti į šalį. Ar tu tam pasi- 
rengęs?" Parodykit žmogui, jog jūs norite atsikratyti neigiamų emocijų ir tik 
tada judėti toliau. 

Antrasis žingsnis. Pasiūlykite taisykles, kurių turėtų laikytis abi pusės, 
spręsdamos konfliktą: atidžiai išklausyti vienas kitą, nepertraukinėti, nepyk- 
ti ir nereikšti priešiškumo, net jei nesutinkama su girdėtais teiginiais; gerbti 
vienas kitą, stengtis suprasti priešingą nuomonę. Būtina atskirti žmones nuo 
problemos, t. y. atakuoti problemą, o ne oponentą. Būkite „kieti“ problemos 
atžvilgiu ir „minkšti“ oponentui. Jei oponentas nesilaiko šių taisyklių, vadina- 

11.9 pav. Vadovas suprato, kad atsirado šiokių 
tokių sunkumų sprendžiant nesutarimus... 


si, jis nėra geranoriškas arba dar neatsikratęs neigiamų emocijų: teks kartoti 
pirmąjį žingsnį. Jei tai negelbsti, turbūt teks rinktis vengimo, prisitaikymo ar 
rungtyniavimo strategiją. 

Trečiasis žingsnis. Pozicijų išsiaiškinimas: išsakomos nuomonės, požiūriai, 
vertinimai, pageidavimai. Sutelkite dėmesį į interesus, o ne į poziciją; ieškoki- 
te bendrų interesų ir aiškinkite savuosius. Būtinai pripažinkite oponento in- 
teresų svarbą, neignoruokite jų. Pažvelkite į situaciją oponento akimis (tai ne- 
reiškia, kad turite sutikti su jo požiūriu). Venkite vertinti oponento jausmus, 
viltis, veiksmus, nekritikuokite. Net jei pats būsite kaltinamas ir kritikuoja- 
mas, nugalėkite atsakomosios atakos arba gynimosi pagundą. Oponentui pa- 
rodykit, kad jo dalyvavimas problemos sprendime yra svarbus; negailėdami 
jam priskirkite gerų abipusių idėjų nuopelnus. Tai bus gera terpė tolesniam 
bendravimui. Patartina nekelti labai aukštų reikalavimų. Tačiau ką daryti, jei 
taip nesielgia jūsų oponentas? Išlikite tvirti ir pasakykite, kad jūs norite rasti 
garbingą sprendimą. Į tai dažnai sureaguojama, nes teisingumo ir garbingu- 
mo bendravime siekia daugelis. 

Ketvirtasis žingsnis. Nustatykite paslėptus norus ir interesus. Dabar jūs 
turite išsiaiškinti, kodėl žmogus pasielgė taip, o ne kitaip. Tačiau neklauskite 
tiesmukai: „Kodėl tu nedarei to?“ Geriau: „Kodėl tau pasirodė geriausia pasi- 
elgti būtent taip?“ Kalbėdami apie savo interesus, nuolat priminkite oponen- 
tui, kad jo interesus taip pat atsimenate. Detalus savo motyvų atskleidimas 

dažnai duoda gerų rezultatų: išlaikoma rami atmosfera, parodomas jūsų po- 
žiūrio pagrįstumas, oponentas į situaciją gali pažvelgti jūsų akimis. 

Penktasis žingsnis. Alternatyvių variantų siūlymas. Pasiūlykite (ir opo- 
nentą skatinkite tai daryti) kuo daugiau problemos sprendimo variantų. Kol 
kas nesistenkite vertinti tų siūlymų protingumo ir pagrįstumo - tai stabdytų 
kūrybinį procesą; atskirkite variantų paiešką nuo jų vertinimo. Pabrėžkite, kad 
dabar svarbiausia - sprendimų gausa, o apie įgyvendinimą kol kas dar nekal- 
bama. Vėliau kartu atrinkite keletą geriausių siūlymų, kurie galėtų tapti pro- 
blemos sprendimo pagrindu. Šiame žingsnyje svarbu išlikti konstruktyviems, 
nekaitinti atmosferos praeities nuoskaudomis. Jei jūsų oponentas būtent taip 
ir pradeda elgtis, mandagiai sustabdykite jį: pasakykite, jog pripažįstate ir ger- 
biate jo jausmus (tai nuramins žmogų). Tada priminkite, kad susirinkote čia 
kurti gerų ateities santykių, o ne aptarti praeities nuoskaudų. 

Šeštasis žingsnis. Abipusiškai naudingo sprendimo priėmimas. Oponentui 
parodykite pliusus, kuriuos jam teikia priimamas sprendimas; tai rodys, kad 
jūs prisimenate jo interesus. Parodykite ir įvertinkite oponento indėlį šioje 
sudėtingoje konfliktinėje situacijoje, padėkokit už geranoriškumą. 


„PRAKTIŠKAS PATARIMAS 
Kilus konfliktinei situacijai, ne visada aišku, kuri sprendimo strategija būtų geriausia. Žemiau 
pateikta „Galimybių matrica“ leidžia pasirinkti daugmaž tinkamiausią sprendimo variantą. 

1. Pirmame lentelės stulpelyje surašykite kuo daugiau hipotetiškai galimų pasirinktos 
konfliktinės situacijos elgesio variantų (pagal visas strategijas). 

2. Antrame stulpelyje aprašykite, kokia yra tikėtina jūsų oponento reakcija į pirmame 
stulpelyje pateiktas elgesio formas, t. y. kokias pasekmes atneštų įvairių strategijų tai- 
kymas. 

3. Trečiame stulpelyje balais nuo 1 iki 10 įvertinkite, kiek realybėje yra tikėtina tokia 
įvykių eiga. 

4. Ketvirtame stulpelyje balais nuo 1 iki 10 įvertinkite, kiek tokia įvykių eiga būtų jums 
palanki ir pageidautina (1 - visiškai nepageidautina, 10 - labai pageidautina). 

5. Penktame stulpelyje surašykite galutinius elgesio būdų vertinimus (T padauginta iš P). 
Maksimali sandauga rodys tą variantą, į kurį vertėtų atkreipti dėmesį renkantis konf- 

liktinės situacijos sprendimo strategiją. 


366 Konflikto psichologija 


Tokios įvykių Tokios įvykių eigos | Galutinis 
eigos tikimybė pageidaujamumas | vertinimas 
T (nuo 1 iki 10) P (nuo 1 iki 10) 


Galima strategija Tikėtinas 
(smulkus aprašymas) rezultatas 





Bet kurio konflikto metu mes įvertiname savo ir oponento interesus: „Ką 
aš laimėsiu?“; „Ką aš prarasiu?; „Kiek tai svarbu mano priešininkui?“ Konf- 
likto sprendimo strategiją pasirenkame pagal tai, kiek orientuojamės į savo ir 
oponento interesus. 


11.10 pav. Kartais kompromisas, 
t. y. dalijimas pusiau, neišsprendžia 
problemos... 

Visų galimų strategijų tarpusavio santykis parodytas 11.11 pav. (pvz., 
schema rodo, jog prisitaikymo strategija yra pasyvi, savi interesai patenkina- 
mi menkai, labiau orientuojamasi į oponento interesų patenkinimą; konku- 
rencijos strategija yra priešinga aukščiau minėtajai: siekiama patenkinti savus 
interesus, imamasi aktyvių individualių veiksmų ir t. t.). 


Konkurencija Bendradarbiavimas | Aktyvus 
veikimas 
Kompromisas 
Pasyvus 
Vengimas Prisitaikymas veikimas 





Individualūs veiksmai Bendri veiksmai 





Savų interesų patenkinimo rodiklis 


Oponento interesų patenkinimo rodiklis 


11.11 pav. Tomas-Kilmanno tinklelis (pagal Večer, 1996) 


PRAKTIŠKI PATARIMAI 
Kad ginčas neperaugtų į konfliktą, reikia žinoti įvairių būdų, kurie pagelbėtų tais atvejais, 
kai jūsų pašnekovas elgiasi nekorektiškai: 

+ Nepagarbūs žodžiai, gestai, mimika jūsų atžvilgiu. Jau pačioje pokalbio pradžioje ver- 
tėtų parodyti, kad pastebite nepagarbų elgesį. Tai galite padaryti žodžiu arba atitin- 
kama laikysena. Tačiau visa tai atlikite neaštrindami situacijos. 

+ Per daug asmeniškas požiūris į situaciją. Argumentuotai parodykite, kad šis požiūris 
yra labai subjektyvus. Pateikite kitus svarbius problemos aspektus. 

+ Sava nuomonė pateikiama kaip faktas. Paklauskite, iš kur jūsų oponentas gavo šią 
informaciją, ar ji patikrinta, kas ją galėtų patvirtinti. 

+ Neteisingai sudėliojami akcentai, sureikšminamos smulkmenos. Aiškiai atskirkite pa- 
grindinius ir antraeilius dalykus. Nustatykite prioritetus. 


+ Naudojama daug skambių žodžių: socialinis teisingumas, demokratija, teisingumas ir 

pan. Išsiaiškinkite, kokie ketinimai iš tikrųjų slypi po šiais žodžiais. 

Prisiminkite konfliktą iš savo asmeninės patirties ir pabandykite taikydami žemiau pri- 
statomą metodiką šį konfliktą išanalizuoti. 

Metodikos autorės - Australijos konfliktologės H. Kornelijus (H. Cornelius) ir Š. Feir 
(S. Faire). Jos pasiūlė sudaryti konflikto žemėlapį, t. y. efektyvią metodinę priemonę, pa- 
dedančią analizuoti konfliktinę situaciją ir numatyti sprendimo strategiją. 

Žemėlapis - tai popieriaus lapas, kurio centre užrašomas konflikto objektas, o lapo 
viršuje ir apačioje abi konfliktuojančios pusės įvardija savo interesus, taip pat - ir da- 
lykus, kurie neramina arba net gąsdina oponentus. Konflikto objektą galima apibūdin- 
ti pačiais bendriausiais bruožais, nesistengiant pernelyg gilintis į problemą ar iškart 
ieškant sprendimo, pvz., „garsiai skambanti muzika“, „pasiskirstymas darbais“ ir pan. 
Toliau pildant žemėlapį, reikia išsiaiškinti, kokia abiejų konfliktuojančių pusių motyva- 
cija slypi už jų išsakomų poreikių ir kokie galimi įvykiai juos gąsdina, neramina, kelia 
rūpestį. Poreikiai - tai ir žmonių vertybės, ir norai, ir idėjos, ir kt. Galima tiesiai pa- 
klausti: „Kokie tavo pagrindiniai interesai (poreikiai) šioje situacijoje? Ką tu laimėtum, 
jei tavo pasiūlymas būtų priimtas?“ Siekite, kad atsakymas būtų formuluojamas pozi- 
tyviai: pvz., „galimybė pačiam nustatyti daiktų vietą savo kambaryje“; „pripažinimas, 
kad aš irgi esu svarbus“ (o ne „aš noriu, kad tu nesikištum ir neįsakinėtum“); „galimybė 
turėti nuolatinį darbą“ ir pan. Beje, gali pasirodyti, kad tas pats poreikis gali būti svar- 
bus abiem pusėms. Tai rodys, kad jūsų interesai tikrai turi daug ką bendra. Nereikėtų 
poreikių painioti su konflikto sprendimais. Poreikis gali būti tas pats, o sprendimai (t. y. 
poreikių patenkinimas) - skirtingi. 

Kalbant apie dalykus, kurie gąsdina, neramina, kelia rūpestį oponentams, nereikėtų 
to klausti tiesmukai: „Ko tu bijai?“ Tai gali pažeisti oponento savigarbą. Geriau kalbėkite 
apie tai, kas, oponento požiūriu, nutiktų, jei sprendimas nebūtų jam palankus. Paprastai 
žmonės baiminasi dėl tokių dalykų: 

+ fizinio saugumo; 
+ finansinių nuostolių; 


+ vienatvės, draugų netekimo, atstūmimo; 


valdžios netekimo, per didelės kontrolės, priklausomybės nuo ko nors; 


+ kritikos, pažeminimo, pagarbos praradimo; 


negalėjimo savęs realizuoti ir pan. 

Beje, kartais žmonėms sunkiau įvardyti savo interesus, o ne tai, ko jie baiminasi. To- 
dėl informacija apie nerimavimo šaltinius gali būti labai naudinga ir gali padėti suprasti 
tikruosius oponento interesus: pvz., juk lengviau pasakyti, kad nepakęsime nepagarbos, 
negu prisipažinti, kad mums reikalinga pagarba. 

Kad konflikto žemėlapis duotų kuo daugiau naudos ir padėtų išspręsti konfliktą, pa- 
teiksime keletą svarbių taisyklių: 

1. Kadangi žemėlapis padeda pamatyti situaciją kito žmogaus (oponento) akimis, sten- 
kitės įžiūrėti kuo įvairesnių aspektų, kurių neįžvelgėte anksčiau. 

2. Ieškokite bendrų atramos taškų - bendrų interesų, bendrų poreikių, vertybių, 
požiūrių. 

3. Įžvelkite oponento slepiamus motyvus ir baimes (pvz., siekiama asmeninė nauda, 
savos reputacijos gelbėjimas ar pan.). 

4. Ieškokite sudėtingiausių žemėlapio vietų ir skirkite tam didžiausią dėmesį. 

5. Ieškokite laimėjimo visiems. Atpažinkite tuos elementus, kurie yra svarbūs jūsų opo- 
nentui (ypač jeigu nusileisdamas dėl tų dalykų nedaug prarastumėte, t. y. jums nėra 


tai labai svarbu). 


Beje, konflikto žemėlapį galima pildyti kartu su savo oponentu (kiekvienas pildo savo 
žemėlapio pusę), tačiau galima pildyti ir vienam iš konfliktuojančiųjų (tada jis pildo abi 
žemėlapio puses - savo ir oponento). Pastarasis atvejis nėra labai lengvas. Kyla pagunda 
savo oponentą paversti blogu, savanaudžiu, amoraliu žmogumi. Todėl šioje situačijoje 
ypač tiksliai reikia atskirti faktus nuo vertinimų. Reikėtų savęs paklausti, ką aš žinau iš 
tikrųjų, o kokie dalykai yra tik mano nuomonė, spėjimas; kas verčia jį taip elgtis, taip 


kalbėti, kelti tokius reikalavimus? Kaip elgčiausi aš, būdamas jo vietoje? 


11.4.4. TREČIOJO ASMENS VAIDMUO SPRENDŽIANT KONFLIKTĄ 


Kartais kilusį tarpasmeninį konfliktą padeda išspręsti trečiasis asmuo, t. y. as- 
muo, kuris nėra suinteresuotas kurios nors pusės pergale ar pralaimėjimu. Kaip 
turėtumėte elgtis, kokių psichologinių rekomendacijų laikytis, užėmę tarpi- 
ninko poziciją? H. Kornelijus ir Š. Feir (Cornelius, Faire, 1991) pataria: 

1. Niekada nesusigundykite duoti patarimų, ką konfliktuojančios pusės tu- 
rėtų daryti, - galite pateikti nebent alternatyvių siūlymų. Konfliktuojantys 
asmenys turi elgtis taip, kaip nori patys, net jei jų sprendimas jums atro- 
dys neprotingas. 

2. Nepradėkite aptarinėti „siaubingos“ konfliktuojančiųjų padėties, nepulki- 
te palaikyti vienos kurios nors pusės, nes greit įgysite naujų priešų. Paaiš- 
kinkite jiems savo vaidmenį: trečiojo asmens paskirtis - ne vertinti, o tik 
atspindėti situaciją, kurios turinys priklauso nuo konfliktuojančiųjų. 

3. Trečiojo asmens tikslas - skatinti abiejų pusių lankstumą, atkreipti jų dė- 
mesį į vienas kito požiūrį. Paprašykite priešininkų, kad savo požiūrį pa- 
teiktų ne kaip nepajudinamus faktus, o kaip savo nuomonę: „Mano požiū- 


« 


riu...“; „Aš manau...“ ir pan. 

4. Negatyvius konfliktuojančiųjų teiginius paverskite pozityviais; reaguokite 
į kategoriškus tvirtinimus „niekada, „nė vienas“ ir pan. Jei kuris nors iš 
konfliktuojančių pradeda aiškinti, ko jis nenori, pertraukite jį ir paklaus- 
kite, ko jis norėtų. 

5. Kontroliuokite konfliktuojančiųjų emocijas: jas reikšti galima, bet pulti - 
neleistina. Verbalizuokite emocijas (išsakykite žodžiais): „Aš matau, kad 
tai tave labai supykdė (nuvylė, įžeidė, nuliūdino...). Garantuokite vienodas 
dalyvavimo sąlygas abiem pusėms. 

6. Būkite empatiški. Atskleiskit konfliktuojančiųjų nesugebėjimą įsijausti į 
kito padėtį. 

7. Naudinga kartkartėmis paprašyti priešininkų pakartoti tai, ką jie ką tik 
girdėjo - dėl emocinės įtampos dažnai tiesiog negirdima, ką sako kitas. 

8. Nuolat akcentuokite, kad dėl kai ko jau pasiektas susitarimas. Paskatinkite 
veikti: „Ką jūs galvojate daryti toliau?“ Pripažinkite ir priimkite kaip faktą 
abiejų pusių vertybių, stilių, požiūrių skirtumus. 

9. Nevaidinkite „gelbėtojų“. Turite rasti aukso vidurį tarp abejingumo ir per- 
dėto įsitraukimo į kitų problemas. 

11.4.5. NETIESIOGINIAI KONFLIKTŲ SPRENDIMO BUŪDAI 


Psichologijoje, be tiesioginių konflikto sprendimo būdų (kai konfliktą spren- 
džia pačios konfliktuojančios pusės arba padedamos trečiųjų asmenų), ski- 
riami ir netiesioginiai konflikto sprendimo būdai. Trumpai apžvelgsime 
pagrindinius jų principus: 

e Jausmų išliejimo principas. Negesinkime „užsidegusio“ žmogaus jausmų, 
nesikiškime, tegul jis išsilieja. Jei jis save gerbia, galbūt po valandėlės 
jo neigiami jausmai priešininkui pasikeis į teigiamus: „Gal aš čia ir per 
daug... Juk jis turi ir neblogų savybių...“ 

« Pozicijų pasikeitimo principas. Tai universalus konflikto mažinimo bū- 
das, tinkamas ir šeimoje, ir darbe, ir studentų grupėje. Konfliktuojantieji 
prašomi „persikūnyti“, susikeisti vaidmenimis ir ginti jau priešingą po- 
ziciją. Šis būdas labai veiksmingas, nors sunkus. 

+ Agresijos apnuoginimo principas. Patartina nepastebimai suvesti konflik- 

tuojančiuosius, kad jie kartu pažaistų, pasportuotų ir pan. 

Oponento priverstinio klausymosi principas. Konfliktuodami paprastai 
menkai girdime savo priešininką, nebent tik fiksuojame jo intonaciją, 
nes ruošiame savo triuškinančias replikas. Konflikte dalyvaujantis psi- 


 chologas ar kitas autoritetingas asmuo bet kurioje vietoje sustabdo ginčą 
ir, prieš atsikertant, liepia pakartoti ką tik girdėtą priešininko repliką. 
Tada oponentai ne tik išgirsta vienas kitą, bet ir išmoksta įsiklausyti į 
savus žodžius. 

Pajuokavimo principas. Jei konfliktas nėra per daug įsišaknijęs, vertėtų 
viską nuleisti juokais - dėmesys nukreipiamas kitur, išsiblaškoma ir at- 


sipalaiduojama. 


11.4.6. TARPASMENINIŲ KONFLIKTŲ PROFILAKTIKA 


Aptarėme įvairius konfliktų sprendimo būdus. Natūraliai kyla klausimas, o 
kaip reikėtų elgtis siekiant konfliktų išvengti? Ką reikia daryti, kad problemi- 
nė situacija būtų sprendžiama konstruktyviai? Pagrindiniai variantai yra du: 
1) pakeisti savo požiūrį į situaciją ir elgesį joje (tai nelengva!); 2) paveikti opo- 
nento elgesį (tai padaryti dar sunkiau). 

Pirmiausia aptarsime savęs koregavimo galimybes prieškonfliktinėje situ- 
acijoje. Prieškonfliktinė situacija dažniausiai neatsiranda staiga, o subręs- 
ta palengva. Svarbiausia laiku pastebėti, kad emocinė įtampa pasidarė per 
aukšta (pakinta mimika, gestikuliacija, veidas parausta, kinta kalbos tempas 
ir tembras). Tokiu atveju rekomenduojama nedelsiant „grįžti“ į normalią 
tarpusavio sąveiką: 

+ sąžiningai pripažinti, kur teisūs esame mes, o kur - oponentas; 

+ pajuokauti, pakeisti pokalbio temą; 

+ nusileisti, jei tai mums nėra svarbu; 

+ pasakyti, kad nesame dar gerai išstudijavę šios problemos ir norėtume 

prie jos sprendimo grįžti kitą dieną (kai nurims emocijos). 


Reikėtų nepamiršti ir to, kad ne visada konfliktą sukelia tikra nesantar- 
vė - neretai mes tiesiog nesugebame suprasti oponento motyvų, kitaip nei 
jis vertiname problemą. Jeigu mūsų oponentas yra iš tikrųjų neteisus, dažnai 
nėra būtina jam tai įrodinėti. Jeigu vis tik apie tai partneriui pasakyti reikia, 
nedarykime to viešai, prie liudininkų, nestumkime oponento į kampą, ne- 
verskime jo visų akivaizdoje atgailauti. Neužmirškime, jog konfliktiškumo 
lygį veikia ir mūsų psichikos būsena, kuri nuolat kinta: nuovargis, galvos 
skausmas, netgi bjaurus oras gali išprovokuoti mūsų irzlumą. Todėl mokėki- 
me įvertinti savo būseną ir laiku save sustabdyti. Negatyvios emocijos, atsi- 
randančios situacijai kintant ne pagal mūsų numatytą scenarijų, provokuoja 
konfliktą. Todėl patartina būti numačius ne tik geriausią, bet ir blogiausią 
situacijos plėtotės variantą. Be to, iš aplinkinių per daug nesitikėkime, mo- 
kėkime daryti gera, nelaukdami už tai apdovanojimo. Kaip pataria garsusis 
Deilas Karnegis, nuoširdus (o ne suvaidintas) domėjimasis žmogaus pro- 
blema ir šypsena taip pat gali užkirsti kelią konfliktui. Šypsodamiesi mes 
padrąsiname bendravimo partnerį; šypsena sukelia atsakomąją simpatiją. 
Neužmirškime ir sveiko humoro jausmo. Tinkamas pajuokavimas tinkamu 
laiku - puikus konflikto priešnuodis! 

PRAKTIŠKI PATARIMAI 

Kaip elgtis, jei esate kuo nors kaltinamas? Jei kaltinimas turi pagrindo, yra teisingas ir 
jame neslypi jokia slapta potekstė, tinkamiausias elgesys - atsiprašyti ir imtis taisyti si- 
tuaciją. Bandymas teisintis, gintis ar pulti kaltinant kitus provokuotų konfliktą. Tačiau 
pasitaiko situacijų, kai kaltintojo elgesys nėra garbingas, t. y. nesudėtinga situacija yra per 
daug sureikšminama, aštrinama, provokuojamas konfliktas. Pateiksime keletą patarimų, 
kaip elgtis tokiais atvejais. 

1. Pagalvokite, ar negalite tų pačių argumentų panaudoti ir kaltintojo atžvilgiu. Pvz., jei 
jus kaltina, kad pavėlavote į susirinkimą, galite atkreipti dėmesį į tai, kad pats kaltin- 
tojas dažnai vėluoja pradėti susirinkimą. 

2. Iš dalies sutikite su kaltinimu, tačiau kartu parodykite, kad tai nėra taip reikšminga, 
gėdinga ar baisu, kaip tvirtina kaltintojas. Pvz., pasakykite, kad dėl jūsų pavėlavimo į 
susirinkimą nieko svarbaus nenutiko. 

3. Parodykite, kad jūs nekaltas. Pvz., pavėlavote todėl, kad buvo labai nesėkmingai pa- 
rinktas susirinkimo laikas. 

4, Sutikite su kaltinimu, kartu parodydami, kad nenorėjote taip pasielgti. Pvz., pasakote, 


ANANNNANAAIIIIINNIIIIIIIIIIIIIIHIIIITIIINHNNTNNNNNNNNNNNNS 


jog esate kalti, kad pavėlavote, tačiau jus užlaikė dalykinis pokalbis su darbuotoju. 


Kaip paveikti oponento elgesį, norint išsaugoti konstruktyvią situacijos 
eigą? Niekada nereikalaukime iš aplinkinių neįmanomo: to, ko jie nesugeba, 
nespės ar visiškai nenori daryti. Tokie reikalavimai neišvengiamai išprovo- 
kuos konfliktą. Taip pat neturėkime iliuzijų, kad žmogų galima radikaliai ir 
greitai perauklėti. Auklėjimas, o tuo labiau perauklėjimas, - ilgas procesas. 
Svarbu pasiekti, kad pats žmogus norėtų pasikeisti, kad jis suprastų, jog pasi- 
keitimas labiausiai reikalingas jam pačiam, o ne kitiems. 

Nepatartina pradėti spręsti sudėtingų problemų, jei mūsų bendravimo 
partneris yra sudirgęs, pavargęs, agresyviai nusiteikęs ar pan. Jau minėjome, 
jog kai mus kamuoja panaši būklė, taip pat rekomenduotina atidėti proble- 
mos sprendimą. Jeigu reikia išspręsti keletą sudėtingų problemų, pradėkite 
nuo paprasčiausios, vis pereidami prie sudėtingesnių. 

Daug informacijos apie nepalankią situacijos eigą gali suteikti mūsų ben- 
dravimo partnerio nežodinis elgesys - jo mimika, gestai, laikysena, balso 
ypatumai ir kt. Tai įvertinę, greičiau pajusime konflikto grėsmę. Ypač svarbu 

prisiminti, kad kritikuoti reikia oponento poziciją, o ne jo asmenybę. Norė- 
dami apginti savo interesus, parodykime oponentui, jog suprantame ir jo po- 
ziciją (turbūt ir patys taip elgtumės, jei būtume jo vietoje). „Minkšta“ pozicija 
oponento atžvilgiu padeda sušvelninti situaciją ir ją sėkmingai išspręsti. Opo- 
nento neigiamos emocijos greičiau išseks, jeigu jam leisime išsikalbėti, neper- 
traukinėsime jo. Nepamirškime, kad negatyvios emocijos gali būti susijusios 
ir su kategorišku mūsų kalbos tonu, kuris sukelia atsakomąjį norą ginčytis. 
Savo bendravimo partnerio niekada nestumkime į beviltišką padėtį: įžeistas ir 
pažemintas, jis bus pasirengęs bet kokiam konfliktui, nes svarbiausia jam bus 
išsaugoti savo orumą ir garbę. 


Pranašumo demonstravimas (įsakinėjimai, grasinimai, kaltinimai, pašaipos ir pan.) len- 
gvai gali išprovokuoti konfliktą. Dar sunkiau pasipriešinti tada, kai pranašumas rodomas 
subtilesniais būdais, kurie, deja, kartais žeidžia labiau nei tiesioginis puolimas. Kaip rei- 
kėtų taisyti šiuos posakius? 

+ „Na, neįsižeiskite...“; 

+ „Jūs protingas žmogus, o elgiatės kaip...“; 

+ „Jūs nesusigaudote...“; 

+» „Be jokios abejonės...“; 

+» „Aš įsitikinęs, kad...“; 


+ „Vienareikšmiškai...“ 


11.5. Konfliktiškų asmenybių tipai 


Turbūt visi turime pažįstamų, kurių privengiame, vadindami juos konfliktiškais 
žmonėmis. Psichologai pabandė suskirstyti konfliktiškas asmenybes į tipus. 

1. Demonstratyvus tipas. Nori būti dėmesio centras, gerai pasirodyti. Jam 
nebūdingas racionalus elgesys. Vengia kruopštaus, sistemingo darbo, gerai 
prisitaiko prie įvairių aplinkybių. Kilus konfliktinėms situacijoms, jaučiasi 
visai neblogai, lengvai įsivelia į paviršutiniškus konfliktus, gėrisi savo „ken- 
tėjimais“ ir ištverme. Konfliktuodamas nesirenka vengimo strategijos. 

2. 


id 


Rigidiškas tipas. Tiesmukas ir nelankstus. Įtarus, būdinga paaukštinta 
savivertė. Iš aplinkinių nori paklusnumo, nuolatinio savo svarbos patvir- 
tinimo, garbinimo. Neįvertina situacijos pokyčių, labai sunkiai priima 
aplinkinių žmonių požiūrius, nelinkęs skaitytis su kitų nuomonėmis. Ne- 
kritiškas sau, liguistai įžeidus, jautrus įsivaizduojamam arba realiam ne- 
teisingumui. 

Nevaldomas tipas. Impulsyvus, nepakankamai save kontroliuojantis, ne- 
nuspėjamo elgesio. Dažnai agresyvus, įžūlus, pretenzingas. Įsiaudrinęs 
gali nekreipti dėmesio į visuotinai priimtas bendravimo normas. Nesavi- 
kritiškas, nesėkmių atveju linkęs kaltinti kitus. Nemoka planuoti veiklos, 
nesugeba realizuoti savo planų. Iš gyvenimo patirties nepasimoko. 
Pedantiškas tipas. Sau ir kitiems kelia perdėtus reikalavimus, skrupulin- 
gai atlieka savo darbą. Labai nerimastingas, jautrus aplinkinių pastaboms. 
Gali nutraukti ryšius su draugais vien todėl, kad jam pasirodė, jog jį įžei- 
dė. Kenčia pats nuo savęs, labai išgyvena dėl nesėkmių, jį neretai kan- 
kina nemiga, galvos skausmai ir pan. Išoriškai stengiasi neparodyti savo 
emocinių išgyvenimų. Nesugeba įvertinti realių grupės narių tarpusavio 
santykių. Aplinkinių gali būti nemėgstamas dėl jiems keliamų aukštų rei- 
kalavimų, kurie suprantami kaip kabinėjimasis. 

„Nekonfliktiškas“ tipas. Įtaigus, šiek tiek nenuoseklaus elgesio, priešta- 
ringo vidinio pasaulio. Vertinimai - nenuoseklūs, priklausomas nuo ap- 
linkinių nuomonės, dažnai - bevalis. Nepakankamai numato perspekty- 
vą, orientuotas į lengvai pasiekiamą situacinę sėkmę. Retai apmąsto savo 
poelgių padarinius, nesugeba analizuoti aplinkinių žmonių poelgių prie- 
žasčių. Linkęs į kompromisus. 


Priminsime, kad, kilus konfliktui, nereikėtų apsiriboti oponento prisky- 


rimu tam tikram tipui. Ne mažiau svarbu yra įvertinti ir tokius asmenybės 


ypatumus kaip polinkis į riziką, įtarumas, uždarumas, priklausomumas nuo 


kitų, mąstymo stilius, kompleksai, nuostatų visuma. 

PAMĄSTYKITE 


l. 


Kai mūsų realusis ir idealusis Aš labai skiriasi, vienas iš neproduktyvių savivertės 
kėlimo būdų yra užsimerkti prieš savo realųjį Aš ir idealizuoti save savo paties akyse. 
Kurie gynybiniai mechanizmai leidžia mums tapti aklais ir kurčiais tam, kas griauna 


mūsų idealųjį Aš? 


„ Įsivaizduokite, kad du troleibuso keleiviai, stovintys greta jūsų, karštai susiginčijo 


dėl vieno iš jų vežamo didelio bagažo, užimančio dalį praėjimo. Kaip reaguosite į 
šį konfliktą? Kokią konflikto sprendimo strategiją būtų protingiausia pasirinkti šiuo 


atveju? 


„ Pasaulį mes suvokiame pro savo pačių prizmę. Bendraudami sunkiai atsikratome iš- 


ankstinių nuostatų ir stereotipų. Paanalizuokite savo požiūrius. Kurie iš jų yra pavo- 


jingi jūsų bendravimui, t. y. gali išprovokuoti tarpasmeninius konfliktus? 


„ Ar galima juokauti konflikto metu? Kodėl? 


5. Kokiais konfliktiškų asmenybių tipais galėtumėte papildyti vadovėlyje pateiktą ti- 


pologiją? 


„ Ar įžvelgiate skirtumą tarp ginčo ir konflikto? Pagrįskite savo nuomonę. 


7. Pateikite pastebėtų konkrečių gyvenimiškų pavyzdžių, susijusių su jūsų aplinkos 


žmonių vidiniais konfliktais. Kurią vidinių konfliktų sprendimo strategiją, jūsų po- 


žiūriu, dažniausiai renkasi žmonės? 


„ Ar egzistuoja ryšys tarp žmogaus vidinių ir tarpasmeninių konfliktų? Paaiškinkite 


išsamiau. 


„ Prisiminkite neseniai įvykusį konfliktą. Išanalizuokite šio konflikto struktūrą. Su- 


formuluokite tris svarbiausias, jūsų požiūriu, „prieškonfliktines“ taisykles. Kitaip ta- 


riant, kaip pasiekti, kad konfliktų aplink mus mažėtų? 

12. Eriko Berne transakcinė analizė 


Rimtuose dalykuose žmonės atsiskleidžia tokie, kokie 
jie turi būti, smulkmenose - tokie, kokie jie yra iš tikrųjų. 
LUISAS SEBASTIJANAS MERSJĖ 


+ Ar suaugę Žmonės žaidžia žaidimus? 

+ Kaip nuostatos į save ir į kitus veikia bendravimą? 
+» Kada ir kaip parašome savo gyvenimo scenarijų? 
+ Vaikas suaugusiame žmoguje. Kas tai? 


Į šiuos ir daugybę kitų klausimų atsakė amerikiečių psichologas ir psi- 
choterapeutas Erikas Berne (Eric Berne), sukūręs originalią teoriją, kurią jis 
pavadino transakcine analize. 


ERIKAS BERNE (Eric Berne) 
1910-1970 


Autorius į žmonių bendravimą pažvelgė neįprastu, visai 
nauju žvilgsniu. Šia tema jis parašė daugiau kaip 30 kny- 





gų bei mokslinių straipsnių. Jo teorija yra labai populiari ir 
turėjo įtakos milijonams žmonių. Transakcinė analizė padeda suprasti ir ko- 
reguoti savo elgesį, įžvelgti manipuliacijas tarpusavio santykiuose, analizuoti 
savo gyvenime vykstančius įvykius. 


12.1. Transakcijų samprata ir rūšys 


Berne bendravimą traktuoja kaip tam tikrus mainus: žmogus X siunčia 
žmogui Y pranešimą (t. y. jam kažką pasako; nužvelgia; mosteli ranka ar 
pan.), o pastarasis, reaguodamas į tai, atsako jam žodiniu arba nežodiniu 

būdu. Tokį „pasikeitimą“ kontaktais Berne pavadino transakcija. Pateiksi- 
me transakcijų pavyzdžių: 


1. X: Kada egzaminas? 
Y: Poryt. 

2. X: Ar nori šokolado? 
Y: (Patenkintas nusišypso). 

3. X: (Atsisveikindamas pamojuoja). 
Y: (Nusiunčia jam oro bučinį). 


Transakcijose gali būti pateikta paprasta ir sudėtinga, žodinė ir nežodinė 
informacija. Transakcijos gali būti geranoriškos partnerio atžvilgiu — tai va- 
dinama paglostymu (Berne vartoja terminą stroking) - ir piktavališkos - tai 
vadinama dūriais. 


12.1 pav. Kartais už tą patį dalyką 
vieni mus glosto, o kiti - dursto... 





Anot transakcinės analizės teorijos autoriaus, vaikai siekia bet kokio dė- 
mesio (paglostymų arba dūrių). Jau ankstyvoje vaikystėje mes išbandome įvai- 
rias elgesio formas, siekdami išsiaiškinti, kaip gauti taip trokštamo dėmesio. 
Kai tai pavyksta, mes esame linkę tokį elgesį kartoti. 

Čia pateikia 


mas sąrašas elgesio formų, už kurias vaikystėje jūs galėjote gauti paglostymų 
arba dūrių. Pažymėkite pliusu tuos punktus, už kuriuos suaugusiųjų buvote vertinami 
teigiamai (pagyrimas, šypsena ir pan.), o minusu - jei už tai gaudavote dūrį (priekaištą, 
barimą ir pan.): 


+ tiesiog už tai, kad jūs egzistuojate; 


už atkaklumą; 

už pasiekimus: kad jūs pirmas moksle, sporte ar pan.; 

už nepriklausomybę, savarankiškumą; 

už linksmas išdaigas; 

už tai, kad nedarote iš musės dramblio; 

už dėmesingumą aplinkiniams; 

už tai, kad bandėte spręsti sunkias užduotis; 

už nerangumą; 

už netvarkingumą; 

už tai, kad verkėte iš baimės ar nusivylimo; 

už pykčio proveržius; 

už ramų elgesį; 

už tai, kad atsisakydavote; 

už tai, kad sutikdavote; 

už klaidas; 

už tai, kad nebaigdavote darbų; 

už riziką; 

už tai, kad klausinėdavote; 

už tai, kad kažką darydavote, net kai niekas neprašydavo; 
už tai, kad ką nors apkabindavote ir bučiuodavote, norėdami išreikšti savo meilę; 
už triukšmingą elgesį. 

Kas iš išvardytų dalykų tinka jums? Galbūt viskas, tik dalis arba visai niekas? Galbūt 


nėra svarbių punktų? Pratęskite šį sąrašą. Ši užduotis vertinga tuo, kad jums gali pavykti nu- 


statyti svarbius ryšius tarp paglostymų ir dūrių. Be to, jūs suprasite, ką atsinešėte iš vaikystės 


į suaugusiojo gyvenimą, kokias elgesio formas naudojate iki šiol siekdami dėmesio. 


Pagal Dainow Sh. (1997). 


Atlikdami šią užduotį galbūt pastebėjote, kad ne visada paprasta įvardyti, 
kokią suaugusiųjų reakciją — paglostymą ar dūrį - sukeldavo jūsų vienoks ar 
kitos elgesys. Berne į tai atsižvelgė ir skyrė keturis reakcijų tipus: 

l. Santykinai teigiama reakcija: Tu paruošei puikius pietus! Čia žavimasi 
pietumis, o ne asmenybe. 
2. Besąlygiškai teigiama reakcija: Tu man patinki. Čia patinka pati asmenybė. 

3, Santykinai neigiama reakcija: Man nepatinka, kaip tu parašei šį rašinį. 
Mums nepatinka rašinys, bet ne pati asmenybė. 

4. Besąlygiškai neigiama reakcija: Tu man nepatinki. Mums nepatinka as- 
menybė. 


Turbūt pastebėjote, kad besąlyginės reakcijos orientuotos į žmogaus as- 
menybę, o sąlyginės - į tai, ką ir kaip jis daro. 

Tarp paglostymų ir dūrių egzistuoja atvirkštinis ryšys: kuo daugiau žmo- 
gus gauna paglostymų, tuo mažiau jis kitiems skiria dūriy; kuo daugiau žmo- 
gus gauna dūrių, tuo mažiau skiria kitiems paglostymų. 


Pamąstykite, ką galite padaryti, kad žmonės vieni kitiems siųstų daugiau paglostymų? 
Kokius nuoširdžius komplimentus galėtumėte pasakyti šalia jūsų esantiems žmonėms, 
tuo skirdami jiems daugiau dėmesio? Jeigu jūs pats norite gauti daugiau paglostymų, tai 
paprašykite to savo šeimos narį arba draugą: nereikia gėdytis daryti gera kitiems ir prašyti 
iš kitų to, ko jums norisi. Pradėkite tiesiog dabar. 

Na, o jeigu jūsų niekas neglosto, suteikite šį malonumą patys sau: ant didelio lapo 
surašykite viską, kas jums patinka savyje. Neskubėdami prisiminkite visas teigiamas sa- 


vybes. O paskui pasikabinkite šį lapą ant sienos. 





12.2. Asmenybinės pozicijos: 
Tėvo, Suaugusiojo, Vaiko 


Berne teigimu, kiekvienai asmenybei būdingos 
trys Aš būsenos - Vaiko, Tėvo ir Suaugusiojo. Ki- 
taip tariant, tai yra tarsi trys skirtingi bendravimo 
lygiai, tarsi trys socialinės pozicijos, iš kurių vieną 











pasirenkame konkrečioje bendravimo situacijoje. 





Beje, bendravimo procese pozicijos gali nesunkiai 
keisti viena kitą, nors yra nemažai ir tokių žmonių, kurių elgesiui būdingiausia 
viena kuri nors pozicija. Dabar smulkiau aptarsime minėtas vidines pozicijas. 

Tėvo poziciją (nuostatas, elgesį) paprastai perimame iš savo tėvų arba kitų 
autoritetingų asmenų. Bendraudami iš Tėvo pozicijos kalbame autoritariškai, 
kategoriškai, esame linkę kitus dogmatiškai vertinti ir kaltinti, mėgstame iro- 
nizuoti, nurodinėti ir drausti, pretenduojame būti teisuoliai. Kitaip tariant, 
Tėvo pozicija - tai informacija, suteikta mums vaikystėje: elgesio taisyklės, 
socialinės normos, draudimai, nuostatos, kaip reikia elgtis vienoje ar kitoje 
situacijoje. Antra vertus, bendraudami iš šios pozicijos, mes galime būti ir 
užjaučiantys, besirūpinantys, linkę paskatinti ir apginti, palaikyti, paguosti ir 
patarti. Taigi Tėvo pozicija gali būti dvejopa: kritiškas, kontroliuojantis Tėvas 
arba besirūpinantis Tėvas. Kai mes veikiame, jaučiame, mąstome taip, kaip 
tai darė mūsų tėvai, mes esame Tėvo būsenos. Pateiksime keletą šiai pozicijai 
būdingų frazių pavyzdžių: „Tu privalai“; „Šito tau negalima“; „Kiek tau kartoti 
vis tą patį ; „Jis visiškas kvailys; „Nenukabink nosies“; „Vargšelis“; „Lauke 
šalta, apsirenk“; „Pirmiausia nusiramink'; „Kainos vis auga, tai siaubinga“; 
„Mūsų laikais viskas buvo kitaip“ ir t. t. 

Suaugusiojo pozicija nepriklauso nuo asmenybės amžiaus. Ji paremta 
mūsų patirtimi, turima informacija, sąmoningais sprendimais. Būdami šios 
būsenos, anot Berne, veikiam įvertindami realybę, savo galimybes ir racio- 
naliai skaičiuodami. Bendraudami iš Suaugusiojo pozicijos, mes būname 
dalykiški, objektyvūs, dėmesingi, sugebame išklausyti kitą. Priimdami spren- 
dimus, remiamės ne nuostatomis, stereotipais, emocijomis ar nuotaikomis, 
o faktais, jų lyginimu. Sakiniai formuluojami be emocijų, konkrečiai, jiems 
būdinga argumentacija, užduodami atviro tipo klausimai. Pateiksime keletą 
šiai pozicijai būdingų frazių pavyzdžių: „Jei palygintume su...“; „Aš galvoju, 
kad...“; „Raktus palikau darbe“; „Jei ir toliau taip lis lietus, atostogas teks ati- 
dėti“ ir pan. Jei Suaugusiojo pozicija funkcionuoja prastai arba išvis yra už- 
blokuota, tai toks suaugęs žmogus gyvena praeitimi, nesugebėdamas suvokti 
kintančio pasaulio, o jo elgesys svyruoja tarp Vaikiško ir Tėviško. 

Vaiko pozicija slepia tą mažą mergaitę ar berniuką, kokie mes buvome 
vaikystėje. Ši asmenybės pozicija gali būti labai įvairi, kadangi ir vaikai būna 
labai skirtingi. Bendraudami iš laisvo, natūralaus Vaiko pozicijos mes nesi- 
rūpiname dėl aplinkinių reakcijos, esame spontaniški, smalsūs, žaismingi, 
natūralūs, nelogiški, svajingi, tačiau kartu gali reikštis mūsų agresyvumas, 

nepaklusnumas, nekantrumas, piktdžiuga, egoizmas, tingumas. Jei mumyse 
prabunda prisitaikantis Vaikas, mes jaučiame gėdą ir kaltę, esame išsigandę, 
bejėgiai, delsiantys, susivaldantys, galvojame apie pasekmes. Mes laikomės 
susitarimų, normų, esame kuklūs ir nuolankūs, trokštame pagyrimo. Jei ben- 
draujame iš „mažojo profesoriaus“ Vaiko pozicijos, būname intuityvūs, kūry- 
bingi, originalūs, be to, sugebantys manipuliuoti kitais: mes žinome, kada rei- 
kia verkti, norint ką nors pasiekti, kada - būti ramiems ir pan. Bendravimas 
iš Vaiko lygio neturėtų būti tapatinamas su suaugusio žmogaus nebrandumu. 
Anot E. Berne, tai geriausia asmenybės dalis, kuri leidžia pajusti gyvenimo 
džiaugsmą, išgyventi meilę ir kt., jeigu mes teisingai su ta dalimi elgiamės. 
Pateiksime keletą Vaiko pozicijai būdingų frazių: „Taip tau ir reikia!“; „Aš 
nesugebėsiu...“; „Kaip norėčiau šokolado!'; „Ką man daryti?“; „Palikit mane 
ramybėje!“ ir kt. 

Apibendrinant galima teigti, kad Tėvo pozicija yra vaikystėje mus supu- 
sių autoritetingų suaugusiųjų „įteikta“ gyvenimo koncepcija; Vaiko pozici- 
ja - gyvenimo koncepcija pro jausmų prizmę; Suaugusiojo pozicija - gyve- 
nimo koncepcija pro mąstymo prizmę. Berne teorijoje Suaugusiojo pozicija 
yra tarsi teisėjas tarp Vaiko ir Tėvo. Suaugusiojo pozicija analizuoja pastarųjų 
pozicijų suteiktą informaciją ir sprendžia, koks elgesys labiausiai tiktų kon- 
krečiu atveju. 

Žemiau pateikti pavyzdžiai leis dar geriau suprasti trijų aptartų vidinių 
asmenybės pozicijų skirtumus. 


Reakcija į šiuolaikinio dailininko paveikslą: 

Aš-Tėvass Kažkokie kliedesiai! Ir ką tai galėtų reikšti? 

Aš-Suaugęs: Prie paveikslo nurodyta ir kaina - trys šimtai 
penkiasdešimt litų. 

Aš-Vaikas: O, kokios nuostabios spalvos! 


Reakcija į jaunos sekretorės pavėlavimą į darbą: 

Aš-Tėvas:  Vargšelė, atrodo taip, lyg nebūtų akių sumerkusi šią naktį. 

Aš-Suaugęs: Jeigu ji nesugeba planuoti savo laiko, kiti darbuotojai gali 
būti nepatenkinti. 

Aš-Vaikas: Norėčiau ir aš mokėti taip linksmintis, nežiūrėdamas 
į laikrodį. 2 


Reakcija į kopūstų sriubos kvapą: 

Aš-Tėvass  Kopūstai tikrai naudingi mūsų šeimos sveikatai. 
Aš-Suaugęs: Kopūstuose daug vitamino C. 

Aš-Vaikas: Niekas neprivers manęs valgyti tos dvokiančios bjaurasties! 


Teorijos autorius nurodo, kad svarbu ne tik tai, iš kurios vidinės pozicijos 
mes kalbame, bet ir tai, kuriai pašnekovo pozicijai vieną ar kitą frazę adresuo- 
jame. Į Tėvo poziciją mes nukreipiame tas frazes, kuriomis lyg ir sutinkame, 
kad viskas būtų vertinama dogmatiškai, kritiškai, kuriomis parodome savo 
nuolankumą arba, atvirkščiai, nepasitenkinimą mums siunčiamais pamo- 
kymais, kaltinimais ar vertinimais. Pvz., „Man gėda, kad aš nepaskambinau 
jam“; „Tai tu tinginys, o ne aš!“ ir kt. Suaugusiojo pozicijos link siunčiami tie 
pranešimai, kuriais norime gauti informacijos, pasitarti. Pvz., „Kodėl šitoje 
grafoje neįrašytas skaičius?“; „Nusprendžiau stoti į KTU“ ir kt. Kreipimasis 
į Vaiko poziciją paprastai būna susijęs su jausmais, emocijomis. Pvz., „Pir- 
miausia tu nusiramink'; „Gal galėtum jau nebepykti ant manęs...“ ir kt. 


12.3. Transakcijų tipai 


12.3.1. PAPILDANČIOS TRANSAKCIJOS 


Transakcijos vadinamos papildančiomis, jei į pranešimą, pasiųstą iš tam tik- 
ros vidinės Aš pozicijos, asmenybė sulaukia norimos reakcijos iš kitos asme- 
nybės tam tikros Aš pozicijos. Pvz., du žmonės gali bendrauti kaip Tėvas-Tė- 
vas, kai aptarinėja savo vaikų studentišką gyvenimą; kaip Suaugęs-Suaugęs, 
kai sprendžia kokią nors problemą; kaip Vaikas-Vaikas, kai kartu linksminasi. 
Toks bendravimas yra nekonfliktiškas ir, anot Berne, atitinka sveikus žmo- 
giškus santykius. Pateiksime pavyzdžių (Tėvo, Suaugusiojo ir Vaiko pozicijas 
atitinkamai žymėsime raidėmis T, S, V): 

X Y X(T): Tie viršininkai labai jau gerai įsitaisę... 


Y(T): Taip, tik ir reikalauja iš mūsų to, ko patys nedaro! 


Y X(S): Kiek dabar valandų? 
Y(S): Penkios be penkių minučių. 


T T 
SS) 
v Vv 


X Y X(V): Tuman tikrai patinki. 
Y(V): Tu man taip pat patinki. 


G 
r 


ž 


X Y X(V): Aštaipjaudinuosi dėl savo mamos sveikatos, kad negaliu 
susikaupti ir rašyti referato. 

T Y(T): Nesijaudink, viskas bus gerai. Susitark su dėstytoju ir važiuok 

Sss/S savaitei pas mamą. 


X Y XT): Vėluodamas jūs griaunate savo autoritetą. 
Y(S): Aš suprantu. Padarysiu tinkamas išvadas. 


Ž, 


v v 
X Y X(T): Kaipjums ne gėda vėluoti? 
Y(V): Atsiprašau, daugiau taip nedarysiu... 
T 
S NS 
V 
X Y X(V): Aštaip įsiutęs, kad tuoj išmesiu tą prakeiktą kompiuterį pro langą. 
Y(S): Ir kas tave taip supykdė? Ką tu pasieksi išmesdamas kompiuterį? 
T T 
S 

Turbūt jau atkreipėte dėmesį, kad pavyzdžiuose nubrėžtos rodyklės yra 
tarpusavyje lygiagrečios. Tai reiškia, kad pašnekovas Y priima pašnekovo X 
pasiūlytą vaidmenų pasiskirstymą, užtikrindamas komtortišką ir nekonflik- 
tišką bendravimą. 


12.3.2. TRANSAKCIJOS BE PAPILDYMO. SUSIKERTANČIOS TRANSAKCIJOS 


Jeigu pokalbio iniciatoriaus siūloma pozicija netenkina adresato, jis gali ją pa- 
keisti. Tada pašnekovų pozicijos tampa nesuderintos, be papildymo: žemiau 
pateikiamuose pavyzdžiuose jūs pamatysite, kad rodyklės yra nelygiagrečios. 
Jeigu rodyklės susikerta, galima spėti, jog toks pokalbis peraugs į konfliktą. 

Susikertančios transakcijos atsiranda tada, kai į siunčiamą pranešimą 
atsakoma netikėta arba nepageidaujama reakcija. Susikertančiomis transak- 
cijomis gali būti laikomi ir tarpusavio priekaištai, kandžios replikos, pasibai- 
giančios durų trenkimu. Taip pakeičiama bendravimo kryptis, žmonės lyg 
nusisuka vienas nuo kito, atitolsta. 

Pradžioje pateiksime transakcijų pavyzdžių be papildymo, kai pašnekovas 
atsisako jam primetamo vaidmens ir savarankiškai pasirenka poziciją, iš ku- 
rios bendraus. Atkreipkite dėmesį, kad minėtas pašnekovas atsakymą siunčia 
į tą poziciją, kurią pasirinkęs jo bendravimo partneris. Pirmame pavyzdyje 
pozicijos skiriasi vienu lygiu (Tėvas-Suaugęs). 

Kitame pavyzdyje pokalbio pozicijos skiriasi jau dviem lygiais (Tėvas- 
Vaikas): 


X Y XT): Tie viršininkai labai jau gerai įsitaisę... 
Y(S): Nelygu, kokie. Maniškis toks nėra. 


X Y X(V): Klausyk, einam kur nors pasilinksminti! 
Y (T): Ir kada gi tau tos linksmybės iš galvos išgaruos - esi kaip mažas 
vaikas! 


- 

Dviem lygiais pozicijos skiriasi ir dar viename pavyzdyje (Suaugęs - Vai- 
kas), kai pašnekovas Y apsimeta neišgirdęs pasiūlymo: 


X Y X(V): Išeikim šiandien anksčiau iš darbo - viršininko vis tiek nėra... 
Y(S): Gal gali paduoti pirmo ketvirčio ataskaitą? 


Žemiau pateikiami susikertančių transakcijų pavyzdžiai, kai bendravimas 
tampa itin „karštas“. 


p 


Y X(S): Kiek dabar valandų? 
Y (T): Tuamžinai kažkur skubi! 


| < (0 


| (O(n) K 


X(S): Ar tu galėsi šiandien vakare atvažiuoti ir paimti mane iš darbo? 

Y(V): Šiandien aš turiu tūkstantį darbų! Aistės gimtadieniui turiu 
parvežti tortą, veterinarui reikia parodyti katę, o tu dar nori 
pasodinti mane prie mašinos vairo! 


X(T): Kiek kartų tavęs reikės prašyti sutaisyti buto užraktą?! 
Y(T): Okiek man reikės maldauti, kad išskalbtum marškinius?! 


pė 


de 


Pastarasis pavyzdys priskiriamas bendravimo tipui „bosas prieš bosą“: ar- 
gumentų nedaug, tačiau abu transakcijos dalyviai siekia visiško bendravimo 
partnerio paklusnumo reikalaudami, grasindami arba kaltindami. Konflikto 
rizika yra labai didelė. 


12.3.3. PASLĖPTOS TRANSAKCIJOS 


Tai sudėtingesnis transakcijų tipas. Nuo papildančių, susikertančių ir tran- 
sakcijų be papildymo jos skiriasi tuo, kad bendravimo procese vienu metu 

čia dalyvauja daugiau negu dvi Aš būsenos. Kitaip tariant, socialiai priimtina 
transakcija maskuoja tikrąją. Taigi bendraujama iškart dviejuose lygmenyse - 
socialiniame ir psichologiniame (žr. 12.3 pav.). 





12.3 pav. Dvigubų transakcijų modelis (Berne, 1992). Ištisinėmis rodyklėmis 
pažymėtas socialinis lygmuo, punktyrinėmis - psichologinis lygmuo. 


Šis transakcijų tipas nusako ne tik tai, ką kalba partneriai, bet ir potekstę, 
kuri gali būti išreikšta atitinkama intonacija arba tiesiog numanoma. Todėl 
tokios transakcijos yra patogios ir mūsų mėgstamos: juk bet kada galime iš- 
siginti psichologinio lygmens, o socialinis lygmuo lieka saugus ir priimtinas. 
Pateiksime studento (X) ir studentės (Y) pokalbio pavyzdį. Psichologinio ly- 
gmens, t. y. numanomas, transakcijas pavaizduosime trumpomis rodyklėmis, 
o jų tekstą užrašysime skliausteliuose. Socialinio lygmens transakcijos, kaip 
įprasta, vaizduojamos ištisinėmis rodyklėmis. 

X Y X(S): Galužeikime pas mane kavos? Aš gyvenu vienas... 


((V) Tu man patinki...) 
T T Y(S): Lauke tikrai šalta. Kava būtų ne pro šalį... ((V) Tu man 


taip pat patinki...) 
DA) 


Dar vienas pavyzdys. Įsivaizduokite save (Y) automobilių parduotuvėje 
apžiūrinėjantį patinkantį modelį. Prie jūsų prieina pardavėjas (X) ir sako: 
X Y XI(S): Tai mūsų puikiausias sportinis modelis, bet jis brangus. 


((S) Sprendžiant pagal tavo išvaizdą, tas modelis tikrai ne tau). 
T T 


v V 
Pardavėjo siųstas pranešimas gali suaktyvinti jūsų arba Aš-Suaugusio- 
jo, arba Aš-Vaiko būseną. Priklausomai nuo to, nuskambėtų visai skirtingi 

atsakymai. Jūsų vidinis Suaugusysis atsakytų maždaug taip: „Taip, jūs teisus, 
mano pajamos neleidžia pirkti tokio automobilio.“ Tačiau jūsų maištingas vi- 
dinis Vaikas turbūt sukiltų prieš tokį „įžeidimą“: „Aš perku šį automobilį! Jis 
kaip tik toks, kokio ieškojau.“ 


Pokalbio pavyzdys: 


X Y X(S): Kaiptausupinigais?: X Y X(S): O man nekas... ((V) Už- 
Y(S): Lyg ir viskas gerai. jausk mane, paskolink!) 


I T T 
(V G V 


Ką atsakys Y, priklauso nuo X reputacijos: jei X yra patikimas žmogus, 
greičiausiai galima tikėtis tokio atsakymo: „O kiek tau reikia?“ Jei X yra ne- 
patikimas, Y gali „neišgirsti paslėptos transakcijos ir atsakyti maždaug taip: 
„Tai pasiieškok papildomo darbo“ (iš Suaugusiojo pozicijos) arba taip: „Tai ką 
tu sau galvoji, ko taip išlaidauji?!“ (iš Tėvo pozicijos). 

Taigi analizuodami transakcijas, mes galime geriau pažinti save, sąmonin- 
gai reguliuoti tarpusavio santykius, daryti įtaką kitiems ir įvertinti aplinkinių 
žmonių poveikį mums. 


Piešdami skirtingo dydžio apskritimus, pavaizduokite savo Aš būsenas: Tėvo, Suaugusio- 
jo, Vaiko. Didžiausiu apskritimu žymėkite tą būseną, kuri labiausiai reiškiasi jums ben- 
draujant, o mažiausiu apskritimu - rečiausiai besireiškiančią būseną. Pateiksime piešinių 


pavyzdžių: 

12.4. Psichologinės pozicijos 


Bendravime labai svarbu, kokia mūsų nuostata į save ir partnerį. Žmogus uži- 
ma teigiamą arba neigiamą poziciją savo ir kitų atžvilgiu. Psichologinė pozici- 
ja - tai vaizdinių apie save, reikšmingus kitus, supantį pasaulį visuma, suteikianti 
pagrindą asmenybės elgesiui ir svarbiausiems sprendimams. Jis gali nuspręsti: 


Aš esu stiprus. Aš esu kvailas. Aš esu garbingas. 
Aš esu nenormalus. Aš esu siaubingas. Aš esu angelas. 


Aš viską darau neteisingai. Aš niekad neklystu. 


- — ——-———---— 


Aš geresnis už kitus. Aš nenusipelniau gyventi. 


Žmonės yra nuostabūs. Žmonės man duos visko, ko aš noriu. 


- 

Visos aukščiau minėtos pozicijos iš esmės yra tokios: „Aš geras“ arba „Aš 

blogas“ ir „Tu geras“ arba „Tu blogas“. Berne aptaria galimus keturis pastarųjų 
pozicijų derinius: 
1. „Aš geras ir tu geras.“ Tai sėkmę nešanti, sveikos asmenybės pozicija, kuri 
pradeda formuotis dar vaikystėje. Jei tėvai skatina vaiką, džiaugiasi juo, pri- 
pažįsta jo laimėjimus, ima formuotis pozityvi nuostata į pasaulį. Būtent tokia 
nuostata mums padeda tapti laimėtojais, turėti patikimų draugų ir veiklos 
partnerių, konstruktyviai spręsti problemas. Tokie žmonės geba gyventi kin- 
tančiame pasaulyje, jiems būdinga vidinė laisvė, jie nelinkę konfliktuoti su ap- 
linkiniais ir savimi. Tokios pozicijos asmenybė mano, kad kiekvieno žmogaus 
gyvenimas yra vertingas, kad kiekvienas yra nusipelnęs laimės. Toks žmogus 
geba palaikyti aukštą savigarbą - tiek savo, tiek kitų žmonių. Jis nežemina 
kitų, pripažįsta atvirą bendravimą. 


2. „Aš geras, o tu blogas.“ Tai dominavimo pozicija, kuria stengiamasi pa- 
rodyti savo pranašumą įvairiausiose srityse („aš stiprus, teisingas, puikus“). Ir 
kartu siekiama sumenkinti, pasmerkti, pažeminti kitą („tu egoistas, silpnas, 
klystantis“). Toks žmogus žiūri iš aukšto į kitus, yra linkęs juos „pastatyti į 
vietą“. Ši pozicija yra projekcinė: kiti žmonės kaltinami dėl tų savybių, kurios 
būdingos pačiam kaltinančiajam. Tokio tipo žmonės ieško tikrų ar įsivaizduo- 


390 Eriko Berne transakcinė analizė 


jamų priešų, aplink save sėja baimę ir pyktį. Tai žmonės, kurie nuolat jaučiasi 
apgauti ar persekiojami ir todėl apgaudinėja ar persekioja kitus. Šios pozicijos 
susiformavimo mechanizmas gali būti dvejopas: 1) šeima augina mažąjį „ka- 
raliuką“, kuris visaip aukštinamas ir jam viskas atleidžiama. Vaikas nuspren- 
džia: „Čia aš geriausias, o kiti - blogi“; 2) vaikas nuolat gyvena psichologinės 
arba fizinės grėsmės sąlygomis, yra skriaudžiamas. Jei jis sugeba įveikti tokias 
situacijas, nusprendžia: „Aš geras, o esantys šalia manęs - blogi.“ Asmenybė 
su tokia nuostata savo gyvenimą laiko vertingu, tačiau visai nevertina kitų 
žmonių gyvenimo. 


12.4 pav. „Man viskas gerai, o tau?“ 





3. „Aš blogas, o tu geras.“ Tai savęs žeminimo, bejėgiškumo, nepasitikėji- 
mo savimi pozicija, kai asmenybė yra linkusi prisiimti kaltę už negatyvius 
gyvenimo įvykius. Ji nėra iniciatyvi, nepretenduoja į sėkmę, nuvertina savo 
darbą, į viską žiūri niūriai. Tokiems žmonėms reikalinga globa, pagalba. Save 
žeminančios nuostatos ima formuotis dar vaikystėje, kai tėvai užima poziciją 
„Aš geras, tu blogas“, o vaikas statomas į poziciją „Aš blogas, o tu geras“. Šios 
pozicijos žmonės atitolsta nuo kitų, yra linkę į depresiją. Šalia esantieji jiems 
atrodo visagaliai, sėkmingi žmonės, kuriems galima tik pavydėti. 


4. „Aš blogas ir tu blogas.“ Tai beviltiškumo pozicija, neretai skatinanti al- 
koholizmą, narkomaniją. Visas pasaulis suvokiamas kaip juodas, blogas, jame 
neįmanoma pasitaisyti. Savo ir kitų žmonių gyvenimas yra visiškai nuvertina- 
mas. Tokios nuostatos ima formuotis vaikystėje, kai tėvai labai demonstruoja 
savo pranašumą, neleidžia vaikui mąstyti ir veikti pačiam. Vaikas ima blogai 
galvoti ir apie save, ir apie tėvus, 

Galimus keturis pastarųjų pozicijų derinius atspindi Berne rombas 
(žr. 12.5 pav.). 

TU 

12.5 pav. E. Berne psichologinių pozicijų rombas 


12.5. Žaidimai, kuriuos žaidžia žmonės 


Berne į žmonių tarpusavio santykius pažvelgė neįprastai: jo teigimu, didžiąją 
mūsų gyvenimo dalį sudaro psichologiniai žaidimai, turintys tam tikras tai- 
sykles, žaidėjus ir numanomą baigtį. Iš psichologinio žaidimo gaunama tam 
tikra nauda (dažniausiai - psichologinė), tačiau paprastai jie baigiasi sukel- 
dami nemalonius jausmus visiems dalyviams. Taigi šie žaidimai nėra links- 
mi. Mes žaidžiame nesąmoningai arba sąmoningai, juos nuolat kartojame 
(ypač - mėgstamiausius) su tais pačiais ir naujais partneriais. Turbūt ir jūs 
esate pastebėję, kad kartais kartojate tuos pačius žodžius ta pačia intonacija, o 
keičiasi tik vieta ir laikas. 

Žaidimą Berne apibrėžia kaip seriją paslėptų papildančių transakcijų, ne- 
pertraukiamai sekančių viena paskui kitą, su aiškiai numatoma baigtimi. Ki- 
taip tariant, žaidimas suprantamas kaip fiksuotas ir neįsisąmonintas elgesio 
stereotipas, kai siekiama ne visaverčio tarpasmeninio kontakto, o manipulia- 
cinio bendravimo. 

Kad būtų aiškiau, pateiksime žaidimo „Pabandyk... Taip, bet...“ pavyzdį. 
Įsivaizduokite, jog kalbasi dvi draugės: 

X: Žinai, jaučiuosi pavargusi, nieko nebenoriu, nėra nuotaikos. 

Y: Tai šiandien nesimokyk, pailsėk, išeik pasivaikščioti. 

X: Taip, bet reikia rašyti pranešimą... 

Y: Pabandyk susitarti su dėstytoju. Gal atidėtų savaitei? 

X: Taip, gal ir atidėtų, bet pasivaikščiojimu nuotaikos sau nepakelsiu... 

Y: Tai gal nueik pas gydytoją? 

X: Taip, bet ten tokios eilės... 

Y: Tai gal suorganizuokim kokį vakarėlį? Pasilinksmintume. 

X: Taip, bet tai brangiai kainuotų... 

Y: Tai gal pabandyk... 

(Ir t. t. Po kurio laiko įsivyrauja tyla.) 

Kokią psichologinę naudą iš šio žaidimo gavo X? Jūs turbūt pastebėjote, 
kad žaidimo metu socialiniame lygmenyje vykę procesai („Padėk man!“) nea- 
titiko to, kas vyko psichologiniame lygmenyje („Bet tau tai nepavyks!“). Atvi- 
ras tekstas čia tebuvo kaukė, o svarbiausia buvo paslėpta informacija. Taigi X 
gauta psichologinė nauda yra ta, kad ji tapo dėmesio centru. Antra, X parodė, 
kad jos draugė Y ne tokia jau ir protinga, jei nesugeba patarti. 

Kaip būtų galima nutraukti žaidimą „Pabandyk... Taip, bet...“? Tiesiog tie- 
siai paklausti: „O kaip tu pats galvoji spręsti savo problemą?“ 

Taigi žaidimai trukdo atviriems, garbingiems tarpusavio santykiams. Mes 
žaidžiame iš Aš-Tėvo būsenos, kai kartojame savo tėvų žaistus žaidimus. Mes 
žaidžiame iš Aš-Suaugusiojo būsenos, kai žaidžiame sąmoningai. Mes žaidžia- 
me iš Aš-Vaiko būsenos, kai žaidimai yra susiję su ankstyvaisiais mūsų išgy- 
venimais, su vaikystėje priimtais sprendimais apie save ir kitus. 

Berne aprašė daugybę žaidimų. Vien jų pavadinimai jums turbūt sukels 
jausmą, kad tai jau kažkur girdėta, vykę: „Jeigu aš būčiau...'; „Ką pasakys 
žmonės?'; „Pažiūrėk, ką per tave padariau; „Jeigu ne tu, aš galėčiau...“ ir t. t. 
Jeigu jus sudomino E. Berne požiūris į bendravimą kaip į psichologinius žai- 
dimus, būtinai perskaitykite jo knygą „Žaidimai, kuriuos žaidžia žmonės“. 


12.6. Gyvenimo scenarijus 


12.6.1. SCENARIJAUS SAMPRATA IR „RAŠYMAS“ 


Berne teigimu, žmogaus gyvenimo istorija prasideda jam gimus, t. y. mes jau 
vaikystėje susikuriame nesąmoningą savo gyvenimo planą - gyvenimo scena- 
rijų. Kad ir kaip būtų keista, psichologinis scenarijus turi labai daug ką bendra 
su teatro scenarijumi. Ir viename, ir kitame yra tam tikri vaidmenys, dialogai, 
veiksmai, scenos ir siužetai, vedantys į kulminaciją ir pasibaigiantys teatro 

scenos (gyvenimo) užsklanda. Čia yra pagrindiniai herojai ir antraeiliai vai- 
dmenys. Psichologinis scenarijus - tai asmenybės gyvenimo veiksmų planas, 
kuris numato, į kokį tikslą bus orientuota asmenybė ir kokiu būdu to tikslo 
bus siekiama. Savo gyvenimo dramą žmogus vaidina nesąmoningai; tik retais 
atvejais ši drama atsitiktinai gali būti įsisąmoninta. Asmeniniai mūsų scenari- 
jai kartais būna panašūs į sentimentalią dramą, kartais - į fantastinius nuoty- 
kius, tragediją, farsą, romaną, linksmą komediją ar nuobodžią pjesę. Žmonių 
vaidinamos dramos gali būti konstruktyvios, destruktyvios ar neprodukty- 
vios, t. y. niekur nevedančios. 


: EuUS-T'* AŽ a 2 „AS lė Luz A A ra a S J A EAS, - ' 

Įsivaizduokite, kad rašote savc gyvenimo istoriją. Užrašykite pirmuosius į galvą atėjusius 
atsakymus į šiuos klausimus: 
1. Kaip vadinasi jūsų istorija? 
2. Koks jos žanras - tragedija, komedija ar pan.? Tai banali ar herojinė istorija? Nuobo- 
di ar įdomi? 
3. Kokie jos pagrindiniai veikėjai? Ar yra šioje istorijoje didvyrių, niekšų? 


4. Kuo, tikėtina, ši istorija greičiausiai baigsis? 


„Kaip sukuriamas gyvenimo scenarijus? Vos gimęs vaikas ima kaupti in- 
formaciją apie jį supantį pasaulį. Pirmieji teigiami arba neigiami kontaktai su 
aplinka sukelia pirmuosius pojūčius, kurie nulemia pačią ankstyviausią infor- 
maciją apie save, savo vertingumą. Norint saugiai jaustis svetimoje aplinkoje 
reikia gebėti nuspėti įvykius - tada galima spėti pasirengti savigynai. Bet vai- 
kai nemoka mąstyti taip, kaip suaugusieji. Jie pasaulį suvokia per emocijas ir 
jausmus: baimę, bejėgiškumą, džiaugsmą, pyktį. Kai mažas vaikas bando susi- 
vokti aplinkoje, norėdamas padaryti pasaulį nuspėjamą, jis priima pirmuosius 
pasąmoninius sprendimus, kuriais pradeda vadovautis. Didžiulį vaidmenį 
rašant gyvenimo scenarijų vaidina tėvai ir jų pasirinktas auklėjimo modelis. 
Vaikai, kurie švelniai glaudžiami prie krūtinės, kuriems šypsomasi, kurie šne- 
kinami, kaupia visai kitokią informaciją negu tie kūdikiai, kurie paimami į 
rankas su nerimu, priešiškumu ar baime. E. Berne nuomone, pirmieji savo 
atžvilgiu išgyventi vaiko jausmai greičiausiai ir yra ta galinga jėga, kuri lemia 

visą gyvenimo planą (scenarijų), užimamą psichologinę poziciją bei vaidina- 
mus vaidmenis. Šalia vaiko visada yra tėvai, seneliai ar kiti suaugusieji, kurie 
siunčia vaikui pačius įvairiausius pranešimus: 
„Tu niekada nieko nepasieksi.“ 
„Vieną dieną tu tikrai tapsi įžymus.“ 
„Tu siaubingas vaikas.“ 
„Neabejoju, tu ne viso proto.“ 
„Tu lėtas kaip vėžlys.“ 
„Mums būtų geriau be tavęs.“ 
„Tu tiesiog gimęs būti kunigu.“ 

Kaip matome, vaikystėje mes gauname daugybę mūsų gyvenimą progra- 
muojančių pranešimų: apie mokymosi naudą ir savo galimybes, apie religin- 
gumą, apie poilsį, apie sveikatą ir t. t. Vaikas, kurį nubaudžia už tai, kad jis 
nesutiko su suaugusiojo nuomone, gali padaryti išvadą: „Nereikia mąstyti 
pačiam.“ Vaikas, kurio rodomi jausmai ir emocijos yra kritikuojami, gali nu- 
spręsti: „Nereikia jausti arba „Nereikia rodyti savo jausmų“. Tokias išvadas 
vaikas laiko neginčijamomis tiesomis, kurių laikydamasis tampa „geru ber- 
niuku“ arba „gera mergaite“, nes klauso savo tėvų. Beje, ne visi mums siųsti 
pranešimai buvo žodiniai. Daug ką gyvenime mes supratome ir be žodžių. 
Pliaukštelėjimas per užpakalį arba bučinys - tai tik pavieniai ryškūs pavyz- 
džiai, tačiau greičiausiai išgyvenome ir daugybę kitų subtilesnių nežodinių 
informacijos perdavimo būdų. Pvz., tėviško dėmesio netekimas - demonstra- 
tyvus tėvų tylėjimas vaikui gali būti skausmingesnis nei barimasis. 


Į šiuos klausimus reikia atsakinėti greitai. Pasitikėkite savo pirmąja reakcija, net jeigu 
jums ne visai bus aišku, ką tokia reakcija reiškia: 

„ Koks jūsų pats pirmasis vaikystės prisiminimas? 

„ Kodėl jums davė tokį vardą? 

„ Aprašykite savo mamą, tėtį. 

„ Aprašykite save. 


„ Ką jums dažniausiai patardavo mama? Tėvas? 


o 1 E O NO 


„ Kokį žmogų iš jūsų norėjo padaryti mama? Tėvas? 

7. Kas jums labiausiai patinka savyje? 

8. Už ką dažniausiai jus bardavo mama? Tėvas? 

9. Kaip pasireikšdavo tas pyktis? Kokios būdavo jūsų atsakomosios emocijos? 
10. Kas jums labiausiai nepatinka savyje? 
11. Ką jūs pavadintumėte „gyvenimu rojuje“? 
12. Ką jūs pakeistumėte mamos, tėvo elgesyje, jeigu galėtumėte keisti praeitį? 
13. Jei būtumėte burtininkas, ką keistumėte savyje? 
14. Ko labiausiai laukiate iš gyvenimo? 
15. Jūsų nuomone, jums gyvenime sekasi ar esate nevykėlis? 

Atsakymai į šiuos klausimus gali atskleisti jūsų gyvenimo scenarijaus esmę. Greičiau- 
siai jūs pastebėsite ryšį tarp dabartinio jūsų mąstymo, jausmų ir elgesio bei jūsų anksty- 
vosios vaikystės įspūdžių. 

Pagal Sh. Dainow (1997). 


Taigi iki septynerių metų mes parašome savo gyvenimo scenarijų, O paau- 
glystėje šį kūrinį papildome naujais faktais, priartiname jį prie realybės. Jau- 
nystė - scenarijaus, jo pagrindinių temų peržiūrėjimo laikotarpis, kai, cituo- 
jant Berne, „yra statomos pjesės“. Ir visa tai vyksta giliai pasąmonėje. 


12.6.2. GYVENIMO SCENARIJŲ KLASIFIKACIJA 


Scenarijus galima klasifikuoti įvairiai. Pastebėta, kad žmonės gali pasakoti pa- 
čias įvairiausias savo gyvenimo istorijas, tačiau tam tikros temos nuolat karto- 
jasi. Pateiksime keletą scenarijų tipų - galbūt tarp jų atpažinsite savąjį. 

» Neegzistuok! Jeigu jūs kada nors jautėtės nereikalingas, nevertas meilės, 
netgi mąstėte apie savižudybę, tikėtina, kad jūsų gyvenimo scenarijuje 
yra ši nuostata. Kartais tėvai siunčia savo vaikams tokius žodinius arba 
nežodinius pranešimus: „Geriau tu būtum negimęs!“, „Jei galėčiau, tai 
užmuščiau tave!“ ir pan. Beje, tėvai neretai taip pasako įsikarščiavę, nors 
iš tikrųjų taip nemąsto. Tačiau mažam vaikui netgi tėvų mestelėta repli- 
ka: „Per tave negalim važiuoti į kelionę“, gali atrodyti kaip tėvų noras juo 
atsikratyti. 

+ Nebūk savimi! Pagal šį scenarijų gyvena tie suaugę žmonės, kurie yra 
nepatenkinti savimi, savo lytimi, savo išvaizda, kurie siekia rezultatų sau 

netinkamose srityse. Vaikystėje jie greičiausiai nuolat girdėdavo tėvų 
užuominas apie tai, kad jie laukė kitos lyties kūdikio; kad tikėjosi, jog jų 
vaikas paveldės gražius garbanotus mamos plaukus ir bus panašus į an- 
geliuką; kad vaikui buvo numatę garsaus sportininko dalią, o, pasirodo, 
jis visai nesportiškas. 

Nerodyk jausmų! Nepyk, nebijok, nesijuok, neverk, kai tau to norisi. 
Kitaip tariant, jausmus gali išgyventi, bet jų nerodyk: „Tikri vyrai nie- 
kada neverkia!“, „Tokia didelė, o bijai!“ Norėdami greičiau užgesinti 
neigiamas emocijas, suaugusieji neretai vaikui pakiša saldainį ar kitą 
skanėstą. Vaikas gali pasąmonėje neteisingai nuspręsti, kad vienintelis 
nusiraminimo būdas - maistas. Tad suaugus gali prisidėti ir antsvorio 
problema. 

Neauk! Šio scenarijaus laikosi sunkiai suaugantys ir nesugebantys pri- 
siimti atsakomybės žmonės. Nes jų tėvai dievino mažus vaikus, tačiau 
sunkiai rado bendrą kalbą šiems paaugus. 

Su niekuo nesuartėk! Šią programą į vaiko galvą įkala tie tėvai, kurie 
nepasitiki žmonėmis, nemoka kalbėti apie savuosius ir šaiposi iš vaiko 
jausmų. Tokia nuostata gali atsirasti ir tuomet, kai kas nors iš tėvų neti- 
kėtai palieka vaiką arba miršta. Vaikas nusprendžia: „Nėra prasmės ką 
nors stipriai mylėti - vis tiek mane paliks.“ Suaugęs toks žmogus sunkiai 
mezga artimus santykius. 

Negalvok! Tokios nuostatos laikosi vaikas, kurio tėvai nelinkę rimtai 
vertinti jo nuomonės: iš jo pasijuokia arba tiesiog atlaidžiai paglosto 
galvelę. Į klausimus nekreipia dėmesio, o į nerangius bandymus ką nors 
padaryti savarankiškai reaguoja nekantriai ir dirgliai. Tikėtina, jog toks 
suaugęs žmogus nepakankamai vertins save, bijos priimti savarankiškus 
sprendimus. 

Jūs perskaitėte scenarijų aprašymus. Ar radote tai, kas aktualu jums? Jei ne, papildykite 


šią klasifikaciją. Kaip jūs manote, kodėl šios nuostatos tapo jūsų gyvenimo scenarijumi? 


Ar jas perdavė kas nors iš tėvų? Ką jis (ji) sakė? Ką darė? Kaip tai veikia dabartinį jūsų 
gyvenimą? 

Kaip jau minėjome, scenarijai gali būti patys įvairiausi. Tačiau turbūt 
tiksliausia juos būtų skirstyti į tris grupes: laimėtojo, pralaimėtojo ir ne- 
laimėtojo. 

Laimėtojas - tai tas žmogus, kuris sugeba pasiekti scenarijuje numatytą 
tikslą (tapti lyderiu, įžymybe, specialistu, o galbūt, jei to troško, atsiskyrėliu ar 
pan.). Taigi kiekvienas žmogus pats nusprendžia, ar jis yra laimėtojas (kartais 
mums iš šalies gali atrodyti priešingai...). Laimėtojui svarbu ne tiek sėkmė, 
kiek autentiškumas, galimybė būti savimi. Laimėtojas realizuoja savo indivi- 
dualumą ir vertina tai kituose. Jis atsiskleidžia, o ne kuria kitiems patinkantį 
savo paveikslą. 

Pralaimėtojas - tai tas žmogus, kuris nepasiekia gyvenimo scenarijuje nu- 
matyto tikslo. Pralaimėtojo pozicijos mes išmokstame dar vaikystėje. Tam turi 
įtakos konfliktai, šiurkštus elgesys šeimoje, sunkus fizinis darbas, auklėjimo 
ypatumai ir kt. Norėdami susidoroti su šiomis problemomis, vaikai išmoksta 
manipuliuoti savimi ir kitais. Šie įgūdžiai išlieka ir suaugus; tai tampa elgesio 
norma. Pralaimėtoją galima pažinti iš kalbos. Jis dažnai atsigręžia į praeitį: 
„Jei aš būčiau vedęs kitą...“; „Jei aš būčiau graži...“; „Jei aš būčiau turtingas...“ 
Kartais pralaimėtojas įsikimba į ateitį, laukia iš jos stebuklo: „Kai aš baigsiu 
mokyklą...'; „Kai pagaliau užaugs vaikai...'; „Kai aš praturtėsiu...“ Dar viena 
pralaimėtojų kategorija su baime laukia būsimų nelaimių: „O kas, jei aš ne- 
teksiu darbo...'; „O kas bus, jei aš jam nepatiksiu...“ Taigi pralaimėtojai - tai 
abejonėse paskendę žmonės, praleidžiantys gerus dabarties šansus. Tai žmo- 
nės, kurie patys sau trukdo matyti, girdėti, jausti ir suprasti; save ir kitus jie 
mato kreivame veidrodyje. 

Beje, prie pralaimėtojų priskiriami ir tie, kurie pasiekia gyvenimo tikslą, 
tačiau per didele kaina: užima išsvajotą postą, tampa lyderiais, tačiau mainais 
už tai gauna opaligę, insultą, infarktą... Pralaimėtojai yra ir tie, kurie gyveni- 
mo scenarijuje numato sau mirtį (savižudybę, mirtį nuo vėžio ar pan.) ir ją 
įgyvendina. 

Nelaimėtojas - tai toks žmogus, kuris niekuo nerizikuoja, nelaimi ir nepra- 
laimi. Jis niekada netampa lyderiu, yra pilkas ir nepastebimas, jo niekas nepa- 
sigenda. Nelaimėtojas mėgsta kartoti, kad „aukščiau bambos neiššoksi“, svar- 
biausia - „sudurti galą su galu“ ir pan. Tai žmogus, kuriam „ir taip gerai“. 

O koks jūsų gyvenimo scenarijus? Dar ne vėlu jį pakeisti, nes scenarijaus 
autorius - jūs pats. Tik pažindami save, įsisągmonindami vaikystės išgyveni- 
mus ir sprendimus, galime pagaliau pradėti gyventi čia ir dabar, nutrauk- 
dami tą keistą beviltiškų pasikartojimų grandinę, kuri vadinama gyvenimo 


scenarijumi. 


PAMĄSTYKITE 


1. 
2. 


Ar galite pavadinti save žmogumi, turinčiu mėgstamą Aš būseną? 
Ar keičiasi jūsų Aš būsenų portretas pagal aplinkybes, pvz.: namuose, universitete, 


vakarėlyje? 


3. Ar keičiasi jūsų Aš būsenų portretas bendraujant su skirtingais žmonėmis? 


4. Paprašykite savo draugą (draugę) nupiešti jūsų Aš būsenų portretą. Ar šis ir jūsų 


pieštasis - panašūs? Jei skiriasi, kodėl? 


5. Kuri iš šiame skyriuje minėtų psichologinių pozicijų jums artimiausia? 


6. Kaip manote, kokie yra jūsų mėgstamiausi žaidimai? 


7. Prisiminkite vakarykštę dieną. Surašykite visus gautus dėmesio ženklus, kuriuos pa- 


10. 


vyks prisiminti. Suklasifikuokite juos į keturias Berne pasiūlytas grupes. Tada sura- 
šykite ir suklasifikuokite savo siųstus paglostymus. Palyginkite šiuos sąrašus. 


„ Kaip manote, kodėl yra nemažai žmonių, mėgstančių švaistytis dūriais? Kokių asme- 


nybės problemų turi šie žmonės? 


„ Ar pritariate E. Berne gyvenimo scenarijaus idėjai? Gal įžvelgiate silpnąją šios idė- 


jos pusę? 
Pamąstykite apie savo studentiškos grupės draugus? Kiek laimėtojų, pralaimėtojų ir 
nelaimėtojų matote aplink save? Kokie žmonės (pagal šį skirstymą) dažniausiai pasi- 


taiko jūsų kelyje? Kas esate jūs? 

13. Bendravimas grupėse 


Svarbiausioji sėkmės formulė - žinoti, kaip elgtis su žmonėmis. 
TEODORAS RUZVELTAS 


+ Ar lyties skirtumai turi įtakos grupės lyderio efektyvumui? 
+ Ar galima turėti vaidmenį ne tik scenoje, bet ir grupėje? 
+ Kaip grupė sprendžia savo problemas? 


Jūs tikriausiai esate bent kelių grupių nariai ir turbūt pastebėjote, kad 
vienose grupėse bendrauti lengva ir paprasta, kitose - ne visada malonu, o 
trečiose - tiesiog tuščias laiko švaistymas. Tuomet lengviausia kaltinti grupės 
lyderį, kuris nesugebąs suburti grupės narių. Tačiau viskas nėra taip paprasta. 
Neretai tokį grupių neefektyvumą galima paaiškinti tam tikrais bendravimo 
grupėje ypatumais. Kadangi dalį laiko praleidžiame grupėse, tai naudinga ži- 
noti, kaip grupiniai procesai vyksta ir kaip elgtis, kad jie būtų efektyvesni. 
Šiame skyriuje tai ir aptarsime, nepretenduodami į išsamios grupių teorijos 
pateikimą. 


13.1. Efektyvios darbo grupės apibūdinimas 


Grupės apibrėžimų yra gana daug, o vienas trumpiausių ir paprasčiausių yra 
šis: grupė - tai dviejų, trijų ar daugiau sąveikaujančių žmonių darinys, sie- 
kiantis bendro tikslo. Tačiau šiame skyriuje bus kalbama tik apie vieną grupių 
rūšį - efektyvias darbo grupes. 
Efektyvi darbo grupė turi penkis kriterijus: 
1) ji turi aiškius tikslus; 
2) ją sudaro optimalus narių, pasižyminčių skirtingomis asmenybės savybė- 
mis, požiūriais, žiniomis, praktiniais įgūdžiais, skaičius; 
3) ji yra sutelkta; 

4) ji paklūsta taisyklėms ir normoms, lengvinančioms informacijos, idėjų, 
požiūrių mainus; 

5) bendradarbiavimui joje sukurtos optimalios sąlygos. 
Šiuos penkis kriterijus panagrinėsime detaliau. 


13.1.1. GRUPĖS TIKSLAI IR SUDĖTIS 


Grupės tikslai - tai rezultatas, kurio grupė motyvuotai siekia (DeVito, 2003). 
Grupės nariai jų siekia noriau, jei tikslai nėra primesti iš šalies ir jeigu jie ap- 
tariami grupėje. Tada miglotas tikslas tampa aiškesnis, geriau suprantamas jo 
ryšys su anksčiau keltais tikslais ir pan. Taigi grupės tikslai turėtų būti: 

+ konkretūs: užduotys tiksliai suformuluotos, aiškiai nurodytas elgesys ir 
įvardytas siekiamas rezultatas. Pvz., greito maisto restorano darbuotojai, 
užuot siekę tiesiog padidinti restorano pelną, iškelia sau tikslą, kad kitą 
mėnesį vakarinė pamaina padidins restorano pelną 1 proc., sumažinusi 
patiekalų savikainą; 

+ nuoseklūs: vieno tikslo siekimas turi netrukdyti siekti kito tikslo; 

+ sudėtingi: jie motyvuoja grupės narius dirbti efektyviau. Tokie tikslai 
reikalauja atkaklaus ir bendro visos komandos darbo; 

+ priimtini: grupės nariai tikslus turėtų laikyti prasmingais ir sau asme- 
niškai naudingais. Žmonės visuomet labiau stengiasi siekti tų tikslų, 
kuriuos formuluojant dalyvavo patys. Ir priešingai, jei žmogui tikslas 
atrodo neprotingas, jam trūks motyvacijos arba jis apskritai atsisakys 

- dirbti grupėje dėl tokio tikslo. 


13.1 pav. „Mūsų komanda sugalvojo 
labai naujovišką sprendimą, bet mes 
vis dar ieškome problemos, kuriai 
tiktų tas sprendimas“ 

Grupės sudėtis. Efektyvioje grupėje narių skaičius turi būti pakankamas 
konstruktyviai sąveikai, bet ne per didelis, kad tai netaptų kliūtimi sprendžiant 
problemas. Pastebėta, kad didėjant narių skaičiui, kartu daugėja ir įvairių sun- 
kumų, tarp jų - ir bendravimo. Pvz., J. A. DeVito pastebėjo, kad, grupei pa- 
didėjus vienu nariu, sąveikų skaičius didėja geometrine progresija. Jei grupė 
susideda iš A ir B, tai tarp jų yra tik vienas sąveikos tipas. Bet jei į grupę ateina 
dar C, atsiranda jau keturi sąveikų tipai (A-B, B-C, A-C, A-B-C). Grupei 
didėjant, jos nariams tampa vis sunkiau dalyvauti grupinėje veikloje, ir dėl to 
gali kilti nepasitenkinimas (DeVito, 2003). 


13.2 pav.„Aš norėčiau, kad į susirinkimą 
ateitumėte apsirengę kaip „Lego“ kala- 
dėlės - tada būtų aiškiau, kas su kuo gali 
sukibti komandoje“ 





Taigi kokio dydžio turi būti optimali grupė? Tyrimai rodo, kad geriausia 
yra grupė, kurioje yra mažiausias narių skaičius, būtinas norimam tikslui pa- 
siekti. Daugeliui užduočių spręsti užtenka nuo trijų iki penkių asmenų. Kai 
grupė didėja, ilgėja ir sprendimų priėmimo laikas. Mažos grupės sprendimus 
gali priimti greitai, tačiau sudėtingoms problemoms spręsti kažin ar užteks 
kelių žmonių informacijos, žinių ir įgūdžių. Todėl dažnai grupes sudaro nuo 
penkių iki septynių narių. 

Vis dėlto kur kas svarbiau ne narių skaičius, bet jų suderinamumas. Dėl 
to patartina formuoti ne homogeniškas, bet heterogeniškas grupes. Homoge- 
niška grupė - tai grupė, kurios nariai turi tam tikrų bendrų bruožų. Hetero- 
geniška - sudaryta iš skirtingos lyties, amžiaus, išsilavinimo, nuostatų ir inte- 
resų žmonių. Pvz., 7 merginų, studenčių iš KTU socialinių mokslų fakulteto 
grupė bus laikoma homogeniška grupe, o grupė iš trijų skirtingų universitetų 
merginų ir vaikinų - heterogeniška. 

Efektyvesnes grupes paprastai sudaro žmonės, turintys skirtingos patir- 
ties ir žinių (Valacich, Dennis, Connolly, 1994). Homogeniškos grupės nariai 
paprastai yra panašių požiūrių, todėl spręsdami problemas jie gali praleisti 

kai kuriuos labai svarbius aspektus arba spręsti problemą vienpusiškai. He- 
terogeniškos grupės nariai - priešingai - turi sukaupę įvairios informacijos, 
nuomonių, vadovaujasi skirtingomis vertybėmis, todėl problemas sprendžia 
efektyviau, kol prieina prie bendros išvados. Antra vertus, neužmirškime, kad 
idealių grupių turbūt išvis nėra. Realiose grupėse - realūs žmonės: skirtingai 
auklėti, turintys asmenybės problemų, nevienodo temperamento. Tad tarpu- 
savio suderinamumas įmanomas tik tada, kai grupės nariai pripažins esą skir- 
tingi ir vertins tai vieni kituose. 


13.3 pav. „Mūsų komanda gavo „Įvai- 
riausios komandos“ apdovanojimą!“ 





13.1.2. GRUPĖS SUTELKTUMAS IR NORMOS 


Sutelktumas - tai sąveikos tarp grupės narių, siekiančių bendrų tikslų, tvirtu- 
mas. Sutelktos grupės nariai vienas kitam yra patrauklūs, nuoširdžiai gerbia 
vienas kitą, bendradarbiauja, kad pasiektų tikslą. Tokios grupės daug efekty- 
vesnės negu nesutelktos grupės (Evans, Dion, 1991). Jose geresnė kooperacinė 
elgsena, palankesnis emocinis fonas, efektyvesnis bendravimas. Nesutelktose 
grupėse, priešingai, žmonės vieni kitiems abejingi, kartais - priešiški, jie ne- 
siekia bendrų grupės tikslų arba net savo veiksmais trukdo grupiniam darbui. 
Visada prisiminkite, kad, norint dirbti drauge, nebūtina vienas kitam patikti. 
Būtina - sutarti. 

Tyrimai rodo (Balgopal, Ephross, Vassil, 1986), kad grupės sutelktumui 

daro įtaką keletas veiksnių: 

e Grupės tikslo patrauklumas. Grupės tikslas turi būti svarbus jos nariams. 
Pvz., jei grupė studentų turi sukurti tam tikrą kompiuterinę programą, 
sėkmė labai priklausys nuo to, ar grupės nariai labai suinteresuoti šią 
programą turėti. 

+ Savanoriška narystė. Kad grupė būtų sutelkta, jos nariai turi savarankiš- 
kai apsispręsti, ar jiems grupėje dalyvauti, ar ne. Prieš savo valią įtraukti 
į grupę asmenys jaučia diskomfortą. Tačiau ir tokioje grupėje įmano- 
ma formuoti komandą, kad bendras darbas būtų efektyvesnis. Sudaryti 
komandą iš tokių narių dažnai padeda darbo vietos pakeitimas, naujų 
užduočių pateikimas, bendra sėkmės patirtis (pvz., šventės, įvykdžius 
užduotį). Pradėję vienas su kitu bendrauti neformalioje aplinkoje, žmo- 
nės geriau pažįsta vienas kitą ir patogiau jaučiasi dirbdami. 


Laisvė išreikšti nuomonę. Kad grupė būtų sutelkta, labai svarbu, jog gru- 
pės nariai galėtų laisvai reikšti savo nuomonę. O žmonės savo nuomonę 
išsako tada, kai nebijo būti išjuokti, nesuprasti, atstumti ir pan. Jei žmo- 
nės grupėje laisvai dalijasi savo mintimis, nebijodami būti „nubausti“, 
tikėtina, kad tokia grupė bus sutelkta. 

Pasiekimų įvertinimas. Paprastai grupės turi tarpinių tikslų, kuriuos pa- 
lyginti greitai gali pasiekti. Susitelkti padeda šventės, kai, atlikus kiekvie- 
ną užduotį, t. y. pasiekus tarpinį tikslą, pažymima pergalė. Tai padeda 
grupės nariams stipriau identifikuoti save su grupe ir jaustis „nugalėto- 
jais“ (Renz, Greg, 2000). 


Efektyvi grupė turi turėti laiko išanalizuoti tarpusavio santykius. Viena iš 
grupės sutelktumo sąlygų yra ta, kad tarpasmeninius prieštaravimus jos na- 
riai turi išspręsti, kol šie nepadarė žalos bendram grupės darbui. 

Grupės normos - tai elgesio taisyklės, kurių laikymosi tikimasi iš grupės na- 
rių. Efektyvios grupės laikosi normų, padedančių pasiekti tikslą (Schimanoff, 
1992) ir sutelkti grupę (Shaw, 1981). Normos atsiranda pačioje grupės forma- 
vimosi pradžioje. Jos keičiasi ir stabilizuojasi, kai žmonės grupėje vienas kitą 
geriau pažįsta. Grupės nariai paprastai paklūsta grupės normoms. Jei normų 
nesilaikoma, tenka taikyti bausmes. 

Normos gali formuotis formalių diskusijų ar neformalių grupinių proce- 
sų pagrindu. Kai kurios grupės turi formalizuotas normas: pvz., laikytis tam 
tikros darbo tvarkos, laiko režimo ir t. t. Tačiau dažniausiai grupės normos 
susiformuoja neformaliai. Tapę grupės nariais, mes tiesiog stengiamės elgtis 
taip, kaip elgiasi dauguma tos grupės narių. Kadangi neformalios grupės nor- 

mos nėra garsiai deklaruojamos, tai pats asmuo jas turi nuspėti, atrasti. Grupė 
gali būti niekada neaptarusi savo normų, nors jų visi vieningai laikosi. Gru- 
pės normas pažeidusiam nariui taikomos sankcijos. Jos gali būti labai įvairios. 
Sankcijos dydis priklauso nuo pažeistos normos svarbos, nuo to, kaip ji buvo 
pažeista, taip pat nuo pažeidėjo statuso grupėje. Kai kurios grupės normos 
gali trukdyti grupei efektyviai dirbti (pvz., norma vėluoti į susirinkimus; kas 
valandą darbo vietoje gerti kavą ir pan.). 

Kaip grupės narys galėtų pakeisti susiformavusią normą? Pirmiausia, gru- 
pės narys turėtų normą verbalizuoti, t. y. įvardyti ją sau ir kitiems grupės na- 
riams, tarkim, grupės susirinkimo metu; antra, apibūdinti normos pasekmes; 
trečia, paklausti kitų grupės narių nuomonės apie šią normą. 


13.1.3. BENDRADARBIAVIMAS GRUPĖJE 


Kad grupė būtų efektyvi, reikalinga optimali darbinė aplinka. Fizinės sąlygos 
turi tenkinti daugumą grupės narių. Patalpoje turi būti normali temperatūra, 
pakankamai erdvės ir pan. Turi būti ne tik patogūs baldai, bet ir visa kita, ko 
reikia užduočiai atlikti. 

Jei grupė renkasi reguliariai, reikia tinkamai parinkti susitikimų vietą. Vieta 
geografine prasme turi būti vienodai patogi visiems. Jei susitikimų vietą grupės 
nariams pasiekti sunku, gali atsirasti norma vėluoti arba iš viso neateiti. 

Grupės darbui įtaką daro patalpos temperatūra: jei patalpoje per šilta, kyla 
ankštumo pojūtis, žmonės jaučiasi diskomfortiškai, tampa suirzę; jei tempe- 
ratūra per žema, problemos sprendžiamos sunkiau. 

Labai svarbi ir patalpų erdvė. Jei erdvė per didelė, grupės nariai jaučiasi 
atskirti vienas nuo kito, kai kada jiems būna netgi sunku susišnekėti. Jei erdvė 
per maža, žmonėms gali būti tiesiog ankšta, o tai taip pat kelia neigiamų emo- 
cijų. Pastebėta, kad vyrai ir moterys mėgsta šiek tiek skirtingas erdves. Mote- 
rys geriau jaučiasi mažesnėse patalpose, o vyrai, priešingai, - erdvesnėse. 

Grupės narių vietos, jų išsidėstymas patalpoje irgi labai svarbus. Pažiūrė- 
kite į žemiau pateiktą 13.4 paveikslėlį. Kurios grupės nariams, jūsų nuomone, 
geriau seksis siekti tikslų? 

13.4 pav. Kurios grupės nariams geriau seksis bendrauti? 


Pakomentuoti pozicijas galima taip: 

a) kai žmonės sėdi posėdžių salėje, kiekvieno jų vieta nurodo statusą. Taip 
sėdėdama grupė negali efektyviai dirbti; 

b) kai keli žmonės sėdi ant minkštasuolių, o kiti - ant kėdžių, sukuriamos 
atskiros mažosios (sėdinčių šalia) grupės. Tada žmonės bendrauja su sė- 
dinčiais arčiau, o vizualinis kontaktas su kai kuriais kitais grupės nariais 
kartais būna tiesiog neįmanomas; 

c) idealu, kai grupė sėdi aplink apskritą stalą. Tuomet visi yra motyvuoti šne- 
kėtis, gali lengvai palaikyti akių kontaktą ir neišryškėja statusų skirtumai; 

d) galima sėdėti ratu be stalo. Tai lygiai taip pat priimtinas variantas. 


13.2. Grupės vystymosi etapai 


Paprastai grupėms būdingi keli raidos etapai. Psichologai pateikia įvairių 
grupės formavimosi modelių. Aptarsime seną, tačiau plačiai paplitusį Briu- 
so W. Takmano (Tuckman, 1965) grupės vystymosi modelį. Beje, šį modelį 
patvirtina ir šiuolaikiniai tyrimai. Pasak Takmano, grupės vystymuisi būdin- 

gos penkios stadijos. Aptardami šias stadijas atkreipsime dėmesį į grupės na- 
rių bendravimo ypatumus: 


1. Formavimasis - tai pradinė grupės vystymosi stadija, kai nariai prade- 
da tapatinti save su grupe. Grupės susikūrimo pradžioje kai kurie nariai gali 
jausti diskomfortą dėl jiems naujos socialinės situacijos. Šiame etape bendra- 
vimas pasižymi ypatingu mandagumu. Nariai stengiasi susipažinti ir kartu 
atrasti savo vietą grupėje. Pirmieji nesutarimai lieka nepastebėti, nes visi nori 
pasirodyti esą lankstūs. Jeigu grupė turi formalų lyderį, tai nariai savo elgesį 
orientuoja pagal jį. Visi stengiasi prisitaikyti ir sudaryti malonių žmonių įspū- 
dį: rodo teigiamus jausmus, vengia šiurkštesnių pastabų, šiek tiek atsiveria ir 
laukia, kol tą patį padarys kiti. Norint su kitais grupės nariais geriau susipa- 
žinti, šiame etape būtina pasitelkti aktyvaus klausymosi ir empatijos įgūdžius 
(apie tai kalbama klausymuisi skirtame šio vadovėlio skyriuje). 


2. Diferenciacija - tai toks grupės raidos etapas, kai grupė išsiaiškina savo 
tikslus ir nustato hierarchinę struktūrą. Šiame etape kyla įvairių idėjų, nuo- 
monių, konfliktų, išryškėja charakterių skirtumai, todėl šis etapas neatsieja- 
mas nuo įtampos ir streso. Pirmojoje stadijoje grupės nariai stengiasi prisitai- 
kyti, o šioje - nori išreikšti save ir hierarchinėje grupės struktūroje užimti tam 
tikrą vietą. Diferenciacijos etape grupės nariai kai kuriais klausimais gali už- 
ginčyti formalaus lyderio nuomonę. Kai formalaus lyderio nėra, dėl šios po- 
zicijos gali vykti kova. Mandagumą dažniausiai pakeičia kandūs komentarai, 
sarkazmas ar net agresyvūs kai kurių grupės narių pareiškimai. Šiame etape 
grupės nariai ima palaikyti kieno nors nuomonę, todėl formuojasi frakcijos ir 
koalicijos. Jei diferenciacija kontroliuojama, ji tampa labai reikšminga grupės 
raidos dalimi. Šiame etape grupė išanalizuoja alternatyvias idėjas, nuomones, 
požiūrius. Nors šis etapas būdingas kiekvienai grupei, bet visos jį įveikia skir- 
tingai. Jei šio etapo nėra, grupė toliau vystytis negali. 


3. Normų kūrimas - tai etapas, kuriame grupė įtvirtina savo elgesio taisykles, 
ypač tas, kurios nusako konfliktines situacijas. Grupės nariai vienas kitam 
ima daryti vis didesnį spaudimą, norėdami palenkti į savo pusę. Šiame etape 
grupės normos ir standartai tampa visiškai aiškūs. Turintys gerus bendravimo 

įgūdžius paprastai labai greitai perpranta grupės normas ir prie jų ima derinti 
savo elgesį ar bendravimo stilių. Labai dažnai tokie asmenys, pastebėję, kad 
norma yra per silpna arba per stipri, iškelia tai į viešumą ir išprovokuoja ben- 
drą grupės diskusiją. 


4. Branda - tai etapas, kuriame visų grupės narių gebėjimai, žinios, įgūdžiai 
naudojami tikslui pasiekti. Ankstesniuose etapuose taip pat siekiama tikslo, 
tačiau kol kuriami socialiniai santykiai, normos, skirstoma valdžia, grupė tik 
bando įeiti į „vėžes“. Brandos etape prasideda tikras kūrybinis procesas. Gru- 
pės narių sąveika susitelkia į problemos sprendimą, informacijos mainus, o 
ne į santykių kūrimą. „Tuščios“ kalbos paprastai baigiasi. Kuris nors įsigeidęs 
tiesiog paplepėti gali būti grupės įvertintas kaip tinginys, nepasiruošęs dirbti 
ir t. t. Branda yra svarbiausia grupės raidos stadija. Dabar grupės nariai laisvai 
dalijasi informacija, išklauso vienas kito idėjas ir sprendžia problemą kartu. 


5. Iširimas - tai etapas, kuriame grupės nariai įvertina tai, ką atliko, ir spren- 
džia, kaip užbaigti ar palaikyti grupėje susiklosčiusius tarpusavio santykius. 
Vienos grupės yra trumpalaikės, kitos - ilgalaikės. Nepriklausomai nuo to, 
visos jos kada nors baigia egzistavimą. Net ir ilgalaikės grupės kada nors išy- 
ra, todėl jos susiduria su tomis pačiomis problemomis kaip ir trumpalaikės. 
Šiame etape grupės turi išspręsti du uždavinius. Pirmas: grupė turi apgalvo- 
ti, suprasti ir įvertinti gautą patirtį; antras: grupės nariai turi nuspręsti, kaip 
baigti ar pratęsti tarpusavio santykius. Žmonės gali nutarti, kaip ateityje palai- 
kyti kontaktą su tais žmonėmis, su kuriais jiems ypač patiko bendrauti. Labai 
svarbus yra grupės gyvenimo pabaigos ritualas. Ritualai gali būti įvairūs - nuo 
neformalaus susitikimo iki oficialaus banketo su šeimos nariais, svečiais ir t. t. 
Toks ritualas svarbus todėl, kad jis paveikia grupės narių įgytos patirties in- 
terpretavimą ir lūkesčius, kuriuos jie perkels į panašias situacijas ateityje. 


Grupės vystymosi etapai padeda suprasti, kokį sudėtingą ne tik sociali- 
nės, bet ir emocinės raidos kelią turi nueiti grupė, kad pasiektų norimą tikslą. 
Brandi grupė dažnai yra vadinama komanda. 

Toliau kalbėsime apie problemų sprendimo procesą ir bendravimo įgū- 
džius, reikalingus efektyviam užduoties atlikimui. 

13.3. Problemų sprendimas grupėje 


Tyrimai rodo, kad grupės pasirenka labai įvairias problemų sprendimo stra- 
tegijas. Nesvarbu, kokia būtų grupės strategija, visos kokybiškai problemas 
sprendžiančios grupės atlieka keletą užduočių: 1) formuluoja problemą; 2) ją 
analizuoja; 3) išskiria kriterijus, kurie turėtų atspindėti efektyvų sprendimą; 
4) išanalizuoja įmanomus alternatyvius problemos sprendimo būdus; 5) šias 
alternatyvas palygina su nustatytais kriterijais; 6) pasirenka tinkamiausią pro- 
blemos sprendimo variantą. Panagrinėkime tai detaliau. 


Prisiminkite, kokią jūsų studentiškai grupei svarbią problemą teko spręsti pastaruoju 
metu? Kaip elgėsi grupė? Ar visi grupės nariai buvo aktyvūs, ar visi galėjo išsakyti savo 
nuomonę? Jei grupės nariai nesiklausė vienas kito, kodėl? Kurie iš 1-6 punktų, aprašytų 
aukščiau einančioje pastraipoje, buvo realizuoti? Ar visi grupės nariai buvo patenkinti 


priimtu sprendimu? 


13.3.1. PROBLEMOS FORMULAVIMAS IR ANALIZĖ 


Labai dažnai nesklandumų darbo grupėse kyla todėl, kad nariai nesupranta 
grupės tikslų. Net aiškią užduotį gavusiai darbo grupei tenka surinkti papil- 
domos informacijos ir dar kartą suformuluoti problemą. Taigi grupei privalu 
suprasti problemos esmę, jos genezę ir esamą situaciją. Tai reiškia, kad grupė 
turi surinkti ir apmąstyti gausybę informacijos. Kol grupės nariai nesusitaria 
dėl formalios problemos formuluotės, jie nėra pasirengę kartu šią problemą 
spręsti, todėl gali kilti ir daug tarpusavio bendravimo problemų. 
Efektyvi problemos formuluotė pasižymi keturiomis savybėmis: 

1. Problema turi būti suformuluota klausimo forma. Kitaip tariant, problema 
turi būti formuluojama kaip klausimas, į kurį reikia atsakyti. Tokia forma 
pateikta problema skatina grupę ją tyrinėti. 

2. Problemos formuluotėje turi atsispindėti tik viena (pagrindinė) idėja. Jei 
grupė gauna dviejų dalių užduotį, ją būtina išskaidyti. Pvz., grupė gavo 
užduotį išsiaiškinti, ką universiteto mokymo programose reikia mažinti: 

užsienio kalbų ar socialinių mokslų valandų skaičių. Šiuo atveju turėtų 
būti formuluojamos dvi problemos: a) ar universiteto mokymo progra- 
mose turi sumažėti užsienio kalbų valandų skaičius; b) ar universiteto 
mokymo programose turi sumažėti socialinių mokslų valandų skaičius. 

3. Problema formuluojama tikslia ir konkrečia kalba. Pvz., formuluotė „Ką 
daryti fakultetui su niekam nereikalingais moduliais?“ yra visiškai netiks- 
li. Neaišku, kas tai yra „niekam nereikalingi“. Todėl problemos formuluotė 
turėtų skambėti kitaip, pvz., „Ką daryti fakultetui su moduliais, kurių stu- 
dentai nesirenka“ (arba „kurių reitingai žemi“) ir t. t. 

4. Problema turi būti identifikuojama kaip klausimas apie faktus, vertinimus 
ar strategijas. Diskusijos eiga priklauso nuo to, į kokį klausimą mes atsa- 
kome - ar apie faktus, ar apie vertinimus, ar apie strategijas. Klausimai, 
susiję su faktais, yra skirti tiesai išsiaiškinti, pvz., „Ar X pasisavino iš 
savo įmonės Y įrengimą?“ Klausimai, susiję su vertinimais, apima po- 
žiūrį į tai, kas teisinga, moralu ar gera. Tokiose problemos formuluotėse 
gausu sąvokų: patikima, efektyvu, vertinga ir pan. Pvz. „Ar batų reklama 
nėra per daug įžūli (seksualiai provokuojanti)?“ Klausimai, susiję su stra- 
tegijomis, liečia problemos sprendimo krypties parinkimą arba taisykles, 
reikalingas problemai spręsti. Pvz., „Kur turi būti pastatytas naujas są- 
vartynas?“ 


Problemos analizė apima informacijos apie problemą kaupimą ir proble- 
mos sprendimo kriterijų nustatymą. Problemą analizuojant remiamasi trimis 
informacijos šaltiniais: 

1. Dažniausiai analizė pradedama tuo, kad nariai pasidalija savo turimomis 
žiniomis apie problemą. Tai tinka analizės pradžiai, bet jei informacijos to- 
liau specialiai nebeieškoma, tai sprendimai dažniausiai nebūna visaverčiai 
(nes remiamasi neišsamia ar net klaidinga informacija). 

2. Kitas informacijos šaltinis - tai įvairios žinios, kurių galima gauti bibliote- 
kose, elektroninėse duomenų bazėse, internete. Grupė, šią informaciją su- 
jungusi su turimomis žiniomis, gali priimti teisingus sprendimus. Tačiau 
kyla problema, kiek gautoji medžiaga (ypač iš interneto) yra patikima, 
kiek ja galima pasikliauti sprendžiant problemą. 

3, Trečias informacijos šaltinis - tai žinios, kurias galima gauti iš kitų as- 
menų. Grupė gali konsultuotis su ekspertais, daryti apklausas tikslinėse 
grupėse ir pan. 


Kai grupės nariai surenka pakankamai informacijos, turi ja pasidalyti gru- 
pėje su kitais. Tyrimai rodo (Dennis, 1996), kad jei nauja turima informaci- 
ja nariai nepasidalija, tai didžioji laiko dalis praleidžiama aptariant visiems 
žinomą, pasenusią informaciją. Kad taip neįvyktų, t. y. kad grupė dirbtų tik 
produktyviai, kiekvienam grupės nariui būtina pateikti savo surinktą infor- 
maciją, net jeigu ji ir prieštarautų asmeninei jo nuomonei. 


13.3.2. SPRENDIMO PAIEŠKA 


Aptarusi problemos esmę, grupė turi nuspręsti, kaip ji patikrins savo sprendi- 
mo teisingumą, t. y. apibūdinti sbrendimo kriterijus. Kriterijai reikalingi alter- 
natyvių idėjų atrankai. Kriterijų neatitinkantys grupės narių siūlomi sprendi- 
mai iš karto atmetami ir toliau nesvarstomi. 

Toliau ieškoma galimų problemos sprendimų. Problemos gali būti spren- 
džiamos labai įvairiai. Generuoti kuo daugiau idėjų galima tik su kūrybiškais 
grupės nariais. Šiame problemų sprendimo etape svarbus ne kritiškumas, bet 
idėjų gausa. 

Labai geras metodas, padedantis išgauti daugybę problemos sprendimo 
būdų, - tai jums turbūt jau žinomas smegenų šturmo metodas. Smegenų 
šturmas - tai idėjų kūrimas laisvų asociacijų pagrindu. Dalyviai turi išsakyti 
savo idėjas iškart, kai tik jos šauna į galvą. Taip per 10-15 minučių paprastai 
grupė pateikia apie 20 įvairiausių problemos sprendimo būdų, tačiau vėliau 
tempas dažniausiai mažėja. Norma - maždaug 100 idėjų per 1,5 valandos. 
Idėjas galima jungti, keisti, pildyti. Neatmetamos juokingos ir absurdiškos 
idėjos. Šio metodo esmė - kūrybiškumo raiška, kai, kombinuojant ir adap- 
tuojant (tačiau nekritikuojant!) įvairiausias grupės narių išsakomas mintis, 
kuriami alternatyvūs originalūs sprendimo variantai. 

Išbandykite smegenų šturmo metodą su draugais. Sugalvokite kuo daugiau šios proble- 
mos sprendimo variantų: sakykime, kad prieš jus guli didžiulis tuščių plastikinių butelių 
kalnas. Kur panaudotumėte šiuos šimtus milijonų butelių? Pasiūlykite bent 50 idėjų. 


Kitas svarbus etapas - problemos sprendimo įvertinimas. Sukaupusi visą 
galimų sprendimų sąrašą, grupė privalo juos patikrinti, remdamasi pasirink- 
tais kriterijais (t. y. patikrinti, ar sprendimas atitinka kriterijus). Šiame etape 
grupė turi nuspręsti, ar atrenkant alternatyvius sprendimus visi kriterijai yra 
vienodai svarbūs, ar kuris nors jų yra svarbiausias. Kokybiškiausiai problemas 
sprendžia nuosekliai ir sistemingai idėjas apsvarstančios grupės. Paprastai 
svarstymas prasideda atmetant akivaizdžiai kriterijų neatitinkančius sprendi- 
mus, o vėliau aptariami likę sprendimo variantai. 

Galiausiai - sprendimo priėmimas. Pasirenkamas vienas iš kelių galimų 
sprendimų. Kad neįsipliekstų naujos aršios diskusijos pasirenkant galutinį va- 
riantą, reikėtų vadovautis vienu iš žemiau pateiktų metodų: 

+ Ekspertinio vertinimo metodas. Atmetusi kriterijų neatitinkančias al- 
ternatyvas, grupė paprašo nario, turinčio didžiausią patirtį ir daugiausia 
žinių, kad jis priimtų galutinį sprendimą iš likusių alternatyvų. Tai grei- 
tas būdas, tinkantis tada, kai kuris nors grupės narys yra pranašesnis už 
kitus. 

+ Nuomonių vidurkio metodas. Kiekvienas grupės narys sudaro siūlo- 
mų sprendimų reitingą. Vėliau apskaičiuojamas reitingų vidurkis ir taip 
pasirenkamas daugiausia pritarimų sulaukęs sprendimas. Šis metodas 
patogus, kai sprendimą reikia priimti greitai ir jis gali būti gana standar- 
tinis. Toks metodas tinka ir mažą reitingą turinčioms idėjoms atsijoti. 

+» Daugumos metodas. Grupės nariai balsuoja dėl kiekvienos alternaty- 
vos. Pasirenkama idėja, surinkusi daugiausia balsų. Nors toks būdas iš 
pirmo žvilgsnio atrodo demokratiškas, problemų kyla tada, kai viena 
kuri nors idėja laimi labai maža balsų persvara. Kadangi ją turės įgyven- 
dinti visi, net ir už ją nebalsavusieji, šie grupės nariai gali imti sabotuoti 
idėjos įgyvendinimą, nebendradarbiauti ar elgtis pasyviai. 

+ Vieningo sprendimo metodas. Grupė privalo galimus sprendimus ap- 
tarinėti tol, kol visi nariai sutiks, jog pasirenkamas variantas yra geriau- 
sias. Šio metodo trūkumas tas, kad priimti galutinį sprendimą sunku 
ir labai ilgai trunka. Bet jei jis priimamas vieningai, tai grupės nariai 
nuoširdžiai stengsis jį įgyvendinti. 

+ Konsensuso metodas. Tai ką tik minėto metodo alternatyva. Grupė 
svarsto galimus problemos sprendimus tol, kol visi nariai sutinka pa- 
laikyti tam tikrą sprendimą. Nors dalis grupės narių gali manyti, jog 
būta ir geresnio varianto, vis dėlto sutinka realizuoti ir šį. Pasiekti kon- 
sensuso yra šiek tiek paprasčiau, nei 


priimti vieningą sprendimą, bet ir =i 


(= 
K 





tai padaryti nėra lengva. 





13.5 pav. „9 iš 10 žmonių nesutiko su mano 
idėja. Tai rodo, kad 9 iš 10 yra idiotai 


SUŽINOKIME DAUGIAU 

Ar gali mažuma taip paveikti daugumą, kad pastaroji pasikliautų mažumos siūlo- 
mu problemos sprendimu ir atsisakytų savo nuomonės? Atrodo, grupėse tai nutinka 
retai. Tačiau istorijos faktai atskleidžia, kad progreso variklis - būtent mažumos pa- 
siūlyti sprendimai, kurie iš pradžių buvo kritikuojami ir atmetami. Jeigu būtų kitaip, 
moterys vis dar neturėtų balsavimo teisės, o krikščionybė būtų negausi Vidurio Rytų 
sekta. Geležinkelio idėja daugeliui paprastų žmonių atrodė absurdiška. Žmonės šai- 
pėsi ir iš Roberto Fultono garlaivio, vadino jį „Fultono kvailyste“. Panašiai buvo su- 
tikti spauda, telegrafas, kaitinamoji lempa bei spausdinamoji mašinėlė. 


Pagal Myers D. G. (2000). 


Kas trukdo grupėms efektyviai priimti sprendimus? Kodėl neretai spren- 
dimo paieškos sukelia konfliktus ir kitas bendravimo problemas? Nekons- 

truktyvūs grupės sprendimai dažnai atsiranda dėl kognityvinių, afiliacinių ir 
egocentrinių kliūčių (Gouran, Hirokawa, 1996): 

Kognityvinių kliūčių kyla, kai grupei pateikiama labai sunki užduotis, 
trūksta informacijos arba laiko. Kad įveiktų tokias kliūtis, grupė turi tikėti, jog 
problema tikrai yra ypač svarbi; pripažinti, kad jos sprendimui reikia laiko. 

Afiliacinių kliūčių kyla, kai atskiri grupės nariai labiau rūpinasi harmonin- 
gais tarpusavio santykiais nei kokybišku problemos sprendimu. Tokiose grupė- 
se jos nariai vengia tarpusavio prieštaravimų, atsisako savo pozicijos, neišsako 
nuomonės ir pan. Šiuo atveju tinka imtis vadinamojo „velnio advokato“ me- 
todo, kai kuris nors grupės narys ima prieštarauti viskam, kas vyksta grupėje, 
vien todėl, kad suprastų, ar iš tikrųjų grupės nariai laikosi vieningos nuomonės. 
Dalyvaujant „velnio advokatui, pokalbis dažnai tampa sąžiningesnis. 

Egocentrinių kliūčių kyla, kai atskiri grupės nariai nori kontroliuoti grupės 
veiklą ar turi kitų asmeninių tikslų. Jiems atrodo, kad privertę grupę laikytis 
jų požiūrio, jie laimės, o jei grupė pasirinks alternatyvą - pralaimės. Egocen- 
trikui svarbiau ne idėja, bet būti teisiam. Egocentrines kliūtis įveikti sunku. 
Tai galima padaryti tiesiog prašant šiuos žmones motyvuoti, pagrįsti savo po- 
ziciją. Toks būdas egocentrikus kartais priverčia racionaliau mąstyti. 


PRAKTIŠKI PATARIMAI 

Kodėl kartais žmonės nemąsto savo galva ir būna linkę pasikliauti kitų žmonių siūlomais 

sprendimais netgi tada, kai tie sprendimai akivaizdžiai klaidingi? Pateiksime keletą daž- 

niausiai pasitaikančių konformizmo priežasčių, kurias žinodami galėsite geriau suprasti, 

kas nulėmė vienokį ar kitokį grupės sprendimą. 

Taigi konformizmas (t. y. prisitaikymas prie grupės mąstymo ir elgesio) auga, kai: 

1. Mes pasijuntame neišmanantys arba nesaugūs. 

„ Grupė yra vieninga (jei grupėje atsiranda bent viena „balta varna“, mūsų drąsa pa- 
reikšti savo nuomonę didėja). 

„ Grupė patinka, ji atrodo patraukli. 

„ Nesame iš anksto apsisprendę dėl atsakymo. 


Kiti grupės nariai stebi mūsų elgesį. 


Go L E 


„ Kultūra skatina pagarbą socialinėms normoms. 
Pagal Myers D. G. (2000). 


NAIIIITIIITTIIIITTHTITTTITITITIIIITTINTNNTNNNNNNNNNNS 


414 Bendravimas grupėse 


13.4. Grupės narių vaidmenys 


Šiame skyrelyje išsiaiškinsime, kaip grupės nariai prisiima tam tikrus vaidme- 
nis, kurie didina arba mažina grupės efektyvumą. 

Kiekvienas asmuo paprastai priklauso ne vienai, o kelioms grupėms. Svarbu 
tai, kad kiekvienoje grupėje žmogus neretai atlieka skirtingus vaidmenis. Vai- 
dmuo - tai specifinis elgesio būdas, kurį demonstruoja grupės narys, atsižvelg- 
damas į kitų narių lūkesčius. Grupės nario vaidmuo priklauso ir nuo kiekvieno 
žmogaus asmenybės savybių, ir nuo grupės poreikių. Pasak R. E Verderberio ir 
K. S. Verderber (2005), egzistuoja keturi pagrindiniai vaidmenų tipai: 


1. Vaidmenys, padedantys spręsti problemas. Šiuos vaidmenis atliekantys 
asmenys praneša grupei visą reikiamą informaciją, išsako savo nuomonę įvai- 
riais klausimais, ieško papildomos informacijos ir pan. Detaliau šių vaidmenų 
atlikėjus galima skirstyti taip: 

a) informuojantys nariai visuomet grupės darbui teikia ką nors nauja - pa- 
prastai iš jų tikimasi didesnės kompetencijos ir kad savo žiniomis jie pasi- 
dalys su kitais; 

b) priimantys kitų požiūrius ir informaciją nariai padeda išsiaiškinti grupės 
narių nuomones; 

c) analitikai tyrinėja grupės narių pateikiamus argumentus. 


2. Palaikantieji vaidmenys. Šių vaidmenų paskirtis - padėti grupei vystytis 
ir palaikyti gerus santykius tarpusavyje. Palaikančius vaidmenis atliekantys 
grupės nariai mažina įtampą, suteikia daugiau harmonijos grupinei veiklai. 
Skiriami tokie tipai: 

a) šalininkai stiprina, skatina kitus grupės narius. Kai kas nors padaro ar pa- 
sako ką nors gera apie savo grupę, šalininkai savo pritarimą išreiškia žodi- 
niais ir nežodiniais signalais; 

b) įtampos mažintojai padeda įveikti įtampą ir stresą ir taip stimuliuoja gru- 
pės darbą. Jie gali juokauti, pasakoti anekdotus bei linksmas istorijas, kad 
grąžintų grupei pusiausvyrą ir ją pagyvintų. Nors humoras nukreipia gru- 
pės narių dėmesį nuo sprendžiamos problemos, jis nekenkia grupės su- 
telktumui; 

c) harmonijos saugotojai įsikiša į grupės veiklą, kai kyla konfliktas, galintis 
pakenkti grupės sutelktumui ar santykiams tarp atskirų grupės narių; 

d) vertėjai padeda suprasti vieniems kitus, kai susiduria skirtingų socialinių 
grupių, skirtingų lyčių, skirtingų amžiaus grupių žmonės. Vertėjai ypač 
praverčia skirtingų kultūrų grupių nariams (Chilberg, Jensen, 1991). 


3. Procedūriniai vaidmenys. Šiuos vaidmenis atliekantys asmenys padeda 

grupei organizuoti patį problemos sprendimo procesą. Skiriami tokie vai- 

dmenys: 

a) dispečeriai stebi grupės veiksmus ir reikalauja laikytis dienotvarkės ar dar- 
bo reglamento; 

+ b) protokoluotojai fiksuoja viską, kas grupėje vyksta. Jie atsimena ar aprašo 
grupės darbo eigą ir net gali surinkti tobulą grupėje vykusių procesų 
archyvą; 

c) saugotojai kontroliuoja grupės diskusijų eigą ir siekia, kad visi nariai tu- 
rėtų vienodas galimybes pasisakyti. Grupėje atsiradus dominuojančiam 
asmeniui, saugotojas tuojau pat į diskusiją įtraukia ir kitus grupės narius. 


4, Egocentriniai vaidmenys. Jie atspindi elgesį, nukreiptą į asmeninius porei- 
kius. Anksčiau minėti trys vaidmenų tipai reikalingi tam, kad grupė efekty- 
viai spręstų problemas, o egocentriniai vaidmenys, priešingai, trukdo grupės 
efektyvumui. Egocentrinių vaidmenų atlikėjai gali būti tokie: 

a) agresoriai siekia savo statusą pakelti viską kritikuodami ir neigdami. Jie 
mėgsta menkinti kitų grupės narių savybes ir statusą. Agresoriaus elgesį 
grupėje privalu kontroliuoti. Kartais užtenka tiesiog paklausti, ar jis su- 
pranta, ką daro ir kaip jo elgesys veikia grupės darbą; 

b) juokdariai mėgina į save atkreipti kitų dėmesį ir daugelį dalykų paverčia 
juokais. Jie nesistengia sumažinti streso, kaip tai daro įtampos mažinto- 
jai, - jie tiesiog trukdo dirbti, kai grupė stengiasi susikaupti; 

c) nedalyvaujantys asmenys, net ir fiziškai būdami grupėje, nedirba kartu su 
visais: neretai tiesiog tyli, neprisiima atsakomybės ir pan.; 

d) monopolistai stengiasi sukurti labai reikalingų žmonių įvaizdį, todėl 
daug kalba, bet nebūtinai tai, ką reikia. Be abejo, tokius asmenis reikia 
pristabdyti. 

Pasak Roberto Beilzo, apie 40-60 proc. grupės darbo laiko skiriama keistis 
informacija; 8-15 proc. - ryškinti požiūrių skirtumams ir spręsti konfliktams; 
16-26 proc. laiko dirbama draugiškai. Grupės darbe turi būti laikomasi dvie- 
jų efektyvaus funkcionavimo taisyklių: 1) pusę laiko privalu skirti informaci- 
jos mainams; 2) draugiška atmosfera turi trukti gerokai ilgiau nei konfliktai 
(Bales, 1971). 





13.6 pav. „Ar tu vis dar mūsų komandos narys?“ 


13.5. Lyderio vaidmuo 


13.5.1. LYDERIO UŽDAVINIAI IR SAVYBĖS 


Kad grupė pasiektų tikslą, nepakanka jos nariams atlikti vaidmenis - jai rei- 
kia ir gero vadovavimo. Grupė be lyderio yra... mirusi. Joje niekas nevyksta 
arba, tiksliau pasakius, grupės nariai veikia mechaniškai. Tokioje grupėje nėra 
įkvepiančių idėjų, čia niekam neįdomios grupės narių nuomonės, už tokią 
grupę nėra kam pakovoti. 

Mokslininkai yra pateikę daugybę grupės lyderio apibrėžimų. Dažniau- 
siai lyderis apibūdinamas kaip asmuo, vedantis grupės narius tikslo link (Shaw, 
1981). Lyderis geba daryti įtaką grupės narių požiūriams ir elgesiui, geba juos 
motyvuoti. Džeimsas M. Kouzesas (James M. Kouzes) ir Baris Z. Posneris 
(Barry Z. Posner) nurodo, ką turi daryti tikras grupės lyderis (uždaviniai): 
1) mesti iššūkį nusistovėjusiam procesui (ieškoti alternatyvų, galimybių; rizi- 
kuoti); 2) įkvėpti grupę matyti bendrą viziją (numatyti ateitį; į veiklą įtraukti 
visus narius); 3) leisti kitiems veikti (stiprinti bendradarbiavimą, skatinti už 
pasiekimus); 4) planuoti ateitį (pačiam būti pavyzdžiu; planuoti veiklą mažais 
etapais, akcentuojant nueitą kelią); 5) drąsinti (pažymėti kiekvieno grupės na- 
rio individualų įnašą, džiaugtis laimėjimais). 

13.7 pav. „Arba vesk žmones pirmyn, arba sek 
paskui lyderį, arba traukis iš kelio. Bet niekada 
nebandyk daryti šių trijų dalykų vienu metu“ 

Dar daugiau lyderio uždavinių nurodo 
Džonas W. Gardneris (John W. Gardner): 
1) numatyti grupės tikslus; 2) formuoti vertybes (ne tik žodžiais, bet ir prii- 
mant sprendimus); 3) motyvuoti, kurti gerą grupės mikroklimatą, kuris leis- 
tų siekti užsibrėžtų tikslų; 4) vadovauti (t. y. planuoti grupės veiklą, nustatyti 
prioritetus, priimti sprendimus, numatyti darbotvarkę ir t. t.); 5) siekti grupės 
narių bendradarbiavimo; 6) mokyti, aiškinti; 7) būti grupės simboliu; 8) ats- 
tovauti grupei; 9) būti lanksčiam (t. y. keistis, tobulėti ir t. t.). 


13.8 pav. „Lyderiai turi būti pasiruošę 
daug ką aukoti, tad tu esi mano auka!“ 





Vadybininkų apklausos rodo, kokias lyderio savybes jie labiausiai vertina. 
Dažniausiai nurodomos šios (eilės tvarka pagal svarbą): 

1) sąžiningumas, 
2) kompetencija, 
3) ateities numatymas, A 
4) gebėjimas įkvėpti kitus, e 
5) intelektas, 
6) teisingumas, 






7) plačios pažiūros, 





8) tiesumas, 


| 
" 


9) kūrybiškumas, 


13.9 pav. „Mes atsiprašome, bet tu netapai 
10) patikimumas ir t. t. tokiu lyderiu, kokio reikėjo mūsų komandai..“ 

Patikrinkite save, kas jūs: vadovas, vykdytojas ar eilinis. Kiekvienam klausimui pasirin- 
kite jums tinkantį atsakymą. Beje, čia pateikiamas testas nepretenduoja į tikrą psicho- 
loginį tyrimą. 

1. Draugystė jums - tai: 

a) bendravimas, b) palaikymas, c) altruizmas. 

2. Tikras menininkas pirmiausia turi išsiskirti: 

a) talentu, b) ryžtu, c) profesinėmis žiniomis. 

3. Vakarėlyje jūs dažniausiai jaučiatės: 

a) „gaidžiuku“, b) „višta“, c) „viščiuku“. 

4, Jei jūs pavirstumėte geometrine figūra, tai būtumėte: 

a) cilindras, b) sfera, c) kubas. 

5. Kai jums patinka moteris (vyras), jūs: 

a) žengiate pirmą žingsnį, b) laukiate, kol ji (jis) žengs pirmą žingsnį, 
c) žengiate mažą žingsnelį. 

6. Susidūrę su netikėtumu (ne vien sėdėdami prie vairo), jūs: 

a) stabdote, b) didinate greitį, c) sutrinkate. 

7. Jei tenka kalbėti viešai, jūs jaučiate, kad: 

a) jūsų klauso, b) jus kritikuoja, c) jūs drovitės. 

8. Į ekspediciją geriau pasirinkti draugus: 

a) stiprius, b) protingus, c) patyrusius. 

9. Pasakysime tiesą. Pelenė buvo: 

a) nelaiminga mergaitė, b) klastinga karjeristė, c) niurzglė. 

10. Savo gyvenimą apibūdintumėte kaip: 

a) šachmatų partiją, b) bokso mačą, c) pokerį. 


Priskirkite pasirinktiems atsakymų variantams balus pagal šią lentelę. 


Klausi- 
mo Nr. 





Apskaičiuokite balų sumą. 

Jei suma mažesnė arba lygi 16, jūs esate vykdytojas. Jums sunku įsakinėti kitiems, 
sėkmingai konkuruoti. Gal jūsų atsisakymas vadovauti slepia baimes, sudužusias viltis 
(paanalizuokite, kiek kartų jūsų bandymai vadovauti baigėsi nesėkme)? Antra vertus, jei 
be lyderystės jaučiatės puikiai, toks gyvenimas tikriausiai bus ramesnis. 

Jei surinkote 17-23 balus, esate vadybininkas. Taigi esate truputį eilinis, truputį va- 
dovas. Jums sunkoka siekti pripažinimo, jūsų argumentai - pernelyg racionalūs, grįsti tik 
sava patirtimi. 

Jei surinkote ne mažiau nei 24 balus, esate vadovas. Tikriausiai nuo vaikystės buvote 
aktyvus ir darėte įtaką žmonėms. Jei jūs garbėtroška ir nebijote darbo, ši savybė gali jus 
iškelti labai aukštai. Jei ne, tenkinkitės tuo, kad jus laiko puikiu draugu, patarėju, vaka- 
rėlių siela. 

Šaltinis: Kasiulis J., Barvydienė V., Vadovavimo psichologija, Kaunas: Technologija, 
2001, p. 297-298. 


Dažnai grupėse būna daugiau nei vienas lyderis, t. y. grupė turi ir nefor- 
malų, ir formalų lyderį. Formalus lyderis paprastai būna skiriamas (todėl jį 
tiksliau būtų vadinti vadovu). Kai kada grupės pačios išsirenka formalų lyde- 
rį. Nesvarbu, ar formalią valdžią lyderis įgijo iš išorės, ar pati grupė jam ją su- 
teikė, abiem atvejais jis turi teisę kitiems grupės nariams daryti įtaką: skatinti, 
bausti, įsakyti ir pan. 





13.10 pav. „Atrodo, tu ketini 
vadovauti mūsų turistinei išvykai..“ 


Neformalūs lyderiai - tai grupės nariai, pelnę grupės autoritetą. Nors 
neformalūs lyderiai neturi juridinės valdžios, tačiau jie taip pat daro įtaką 
grupės nariams. Skirtumas tas, kad jų poveikis dažniausiai grindžiamas au- 
toritetu bei kompetencija. Neformalūs lyderiai išryškėja pamažu. Pirmiausia 
iš kandidatų į lyderius atmetami tie, kurie nerodo noro prisiimti atsakomybę 

už grupėje vykstančius dalykus, ir tie, kurie neturi lyderiui reikalingų bruožų. 
Vėliau potencialūs kandidatai į lyderius gali imti tarpusavyje varžytis. Daž- 
niausiai neformaliu lyderiu tampa tas, kurį palaiko daugiausiai grupės narių. 
Kai kuriose grupėse lyderio vaidmenį gali atlikti du ar daugiau asmenų, pa- 
pildydami vienas kitą. 
13.11 pav.,„Žavu, kad turi tiek 
gerbėjų, bet nesu tikras, kad 


tai yra tikroji lyderystė darbo 
vietoje.“ 





SUŽINOKIME DAUGIAU 
Kai Rėjus Krokas (Ray Crock) įkūrė garsiausią ir sėkmingiausią greito maisto tinklą 
„McDonald's“, jam buvo 54-eri! Po dešimties metų jis tapo multimilijonieriumi. 
Šio lyderio kabinete ant sienos kabojo toks plakatas: 
Niekas pasaulyje negali pakeisti užsispyrimo. 
Tai negali būti talentas; nėra nieko labiau paplitusio, kaip nevykėliai su dideliu 
talentu. 
Tai negali būti genialumas; nepripažintų genijų yra ant kiekvieno kampo. 
Tai negali būti išsilavinimas; pasaulis pilnas išsilavinusių niekam tikusių žmonių. 
Tik užsispyrimas ir ryžtingumas - visagaliai. 
Cit. pagal Bennis W. G., Nanus B., Leaders: the Strategies of Taking Charge, NY: 
Harper X Row, 1985. 


13.5.2. LYDERIAI VYRAI IR LYDERĖS MOTERYS 

Tyrimai rodo, kad grupės skirtingai vertina lyderius vyrus ir lyderes moteris. 
Taip yra ne todėl, kad moterys neturėtų reikalingų įgūdžių - tiesiog tradiciš- 
kai manoma, kad vyrai yra geresni vadovai. Pvz., nustatyta, kad pranešimo 

suvokimas priklauso nuo tą pranešimą perduodančio žmogaus lyties (Aries, 
1998). Tarkim, grupės lyderis(-ė) sako: „Aš manau, kad šį klausimą mes jau 
apsvarstėme, todėl galime judėti toliau.“ Jei tai sakys moteris, tikėtina, kad 
šis jos komentaras grupės narių bus vertinamas kaip siekis dominuoti. Bet 
jei tą patį sakys vyras, tai bus vertinama kaip gebėjimas siekti tikslo. Moterų- 
lyderių problema yra ne lyties, o tiesiog klaidingų interpretacijų problema. 
Be to, tinkamai neįvertintas moterų gebėjimas bendradarbiauti ir palaikyti 
šalia esančius žmones. Pasak Sali Helgesen (Helgesen, 1990), daugelis moterų 
sėkmingai vadovauja todėl, kad yra lanksčios tarpasmeniniuose santykiuose 
ir stengiasi įveikti kliūtis visuose organizacijos lygiuose. Šiuo metu požiūris 
į moteris-lyderes po truputį keičiasi: grupės efektyvumas tampa svarbesnis 
negu lyderio lytis. V. E. Džurma ir B. K. Rait (Jurma, Wright, 1990) tyrimai 
rodo, kad į tikslą orientuotai grupei vienodai gerai gali vadovauti ir vyras, ir 
moteris. Kitaip tariant, lyderio lytis ir vadovavimo sėkmingumas nėra susiję 
dalykai, nebent kalbėtume apie specifines gyvenimo sritis. 


13.5.3. KAIP TAPTI LYDERIU 


Turbūt jums būtų įdomu sužinoti, kaip tapti lyderiu? Lyderio vaidmenį daž- 
niausiai nulemia būtent bendravimo ypatumai, todėl kai kurie psichologai 
siūlo su šiuo aspektu susijusias kelias taisykles (Verderber, Verderber, 2005): 
1. Aktyviai dalyvaukite diskusijose. Kai asmuo diskusijose nedalyvauja, ap- 
linkiniai mano, kad jis nesuinteresuotas, jam neįdomu, jis neturi pakan- 
kamai informacijos ar pan. 
2. Į grupės susirinkimus ateikite pasiruošę. Neturintys informacijos žmo- 
nės retai tampa lyderiais. Lyderiai - tai žmonės, turintys Žinių ir patirties. 
3, Įdėmiai išklausykite kitų žmonių požiūrius ir idėjas. Lyderiai geba su- 
prasti grupės narių poreikius, mintis, geba tai analizuoti. Klausydami jūs 
parodysite, kad esate pasiruošęs aptarti jų požiūrį, kuris galbūt skiriasi 
nuo jūsiškio. 
4. Nereikalaukite, kad kiti būtinai palaikytų jūsų nuomonę. Jei pernelyg 
tvirtai kovosite už savo nuomonę, galite pasirodyti nelankstus. Nelanksčių 
žmonių grupė nemėgsta. 

5, Aktyviai siekite, kad visi suprastų sprendžiamos problemos esmę. Spren- 
džiant problemas, ne visi grupės nariai vienodai gerai supranta sprendimo 
eigą, atsiranda tarpusavio nepasitikėjimo. Lyderio užduotis - valdyti infor- 
macijos srautą, vienus sprendimo aspektus išryškinant, kitus atmetant. 






13.12 pav. „Aš būčiau darbe pademonstravęs 
daugiau lyderio savybių, jei kas nors man būtų 
liepęs tai padaryti“ 


PAMĄSTYKITE 
1. Kokie veiksniai lemia grupės efektyvumą? Koks veiksnys, jūsų nuomone, ypač greitai 
paverčia grupę neefektyvia? 

„ Kokie vaidmenys yra realizuojami jūsų studentiškoje grupėje? 

. Kokioje vystymosi stadijoje yra įvairios grupės, kurioms jūs priklausote? 

„ Kokie yra grupinių sprendimų pranašumai ir kokie pavojai? 


„ Priimdami sprendimus žmonės neretai susipyksta. Kodėl taip įvyksta? 


G Uu E UN 


. Pateikite pavyzdžių, įrodančių arba paneigiančių lyties faktoriaus įtaką vadovavimo 
stiliui. 
7. Kokios jūsų asmeninės savybės galėtų padėti, o kokios trukdo tapti lyderiu? 
8. Kuris iš penkių efektyvios grupės kriterijų sunkiausiai realizuojamas praktiškai? 
Kodėl? 
9. Kuris sprendimo priėmimo metodas jums atrodo geriausias, o kuris lengviausiai rea- 
lizuojamas? 


10. Kokiomis savybėmis pasižymi jūsų pažįstami įvairių grupių lyderiai? 

127, 131-133, 137, 140-142, 147, 151, 
155, 159, 164, 167, 169, 170, 171, 174- 
176, 180, 182-183, 185, 187-188, 191, 
192, 207, 210, 214, 220-221, 222, 224, 
227, 230-232, 236, 243, 245, 250-254, 
260, 262, 265-266, 271, 273, 284-286, 
288-290, 293-299, 301, 302-304, 306-311, 
313-315, 318, 322-323, 329, 331, 332- 
339, 344-345, 349, 362, 364, 370-375, 
380-384, 386-387, 389-390, 399-400, 
404-406, 410, 416, 420 
Asmens ir grupės 16-17 
Grupinis 16, 17, 19, 214 
Išorinis (socialinis) 16, 17 
Netiesioginis 17 
Tarpasmeninis 16, 17 
Tiesioginis 17, 19 
Vidinis (asmeninis) 16, 17 
Viešas 16 
Bendravimo atmosfera 39, 175, 188, 236 

Bendravimo barjerai 285, 297, 333, 335, 339 
Bendravimo manieros 333-335 
Charakterio 333, 335, 338 
Kalbos 336-337 
Neigiamų emocinių procesų raiškos 

334-336 
Nuostatų 337 
Temperamento 333 

Charakterio akcentuacija 303, 333 

Diskriminacija 102, 337 

Efektyvaus klausymosi taktika 139, 140 

Eisena 220, 247, 249, 250, 260 

Emocijos 22, 38, 44, 125, 131, 151, 221, 229, 

233-234, 242, 256, 259, 264, 278-279, 
295, 334-336, 350, 370, 372. 
Empatija 109, 122, 126-127, 137-138, 317, 
319-320, 404, 406 
Gandai 185 
Gestai 19, 31, 66, 83, 91, 119, 133, 135, 138, 
140, 163, 185, 207, 209, 220-224, 236- 
239, 241, 243-244, 246, 247, 249, 253, 
255, 261, 278, 298-300, 367 
Konvencionalūs 243 
Samprata 209 
Spontaniški 243 
Tipai pagal paskirtį 237-238 
Tipai pagal prasmę 238-239 

Girdėjimas 114, 124, 125 

Gyvenimo scenarijus 392-398 
Samprata 392 
Tipai 395-397 

Grupė 16, 399-421 
Narių vaidmenys 414-416 
Normos 402-403 
Samprata 399 
Sutelktumas 402-403 
Tikslai 400 

Grupės vystymosi etapai 405-407 
Branda 407 
Diferenciacija 406 
Formavimasis 406 
Iširimas 407 
Normų kūrimas 406-407 

Įgūdžiai 32, 44, 45-47, 52, 64, 77, 86, 114, 
117, 120, 124, 126, 137, 170, 181-183, 
192, 266, 288, 317, 320-322, 336, 347, 
358, 397, 399, 406-407 

Intelektas 36, 51-52, 83, 87, 93, 108, 117, 417 

Emocinis 315-322, 339 

Interpretavimas ir įvertinimas klausantis 
129-130 

Įpročiai 23, 44, 45, 73, 82, 329, 351 

Įsiminimas klausantis 124-129 

Įspūdžio kūrimas 69 

Išmokimas 15, 25, 33, 40-47, 71, 94, 114, 
123, 127-129, 131, 134, 148, 157, 168, 
188, 192, 204, 211, 217, 224, 255, 296, 
317-318, 336, 350 

Išsipildančios pranašystės 36, 65, 78 

„Išsipildanti pranašystė“ 56, 109 

Įtaka 15, 19, 21, 26-27, 29, 32, 41-44, 46, 59, 
65-67, 74, 79, 83, 86-87, 90, 98-99, 101, 
105-106, 108, 112, 140, 147, 151, 219, 
226, 235, 250, 253-254, 263, 305, 310, 
329, 419, 429 

Įvaizdis 79, 86, 89-93, 95-97 

Johari langas 61-62, 78 

Kalba 142-152, 156, 158, 160, 162, 168-169 

Kalbos funcijos 142, 146 

Kalbos rengimas 192- 204 

Bendras kalbos tikslas 192 
Įžanga 196, 198-200, 218 
Konkretus tikslas 196 

Pabaiga 196, 200, 201, 212, 218 
Pagrindiniai teiginiai 197, 218 
Perėjimai 198, 209, 218 
Repetavimas 201-202 

Tezė 196 

Klausymasis 114-117, 123-125, 133-135, 

137-138, 140, 325-326 
Nereflektyvus 134 
Reflektyvus 135-136 
Klausymosi aktyvumo lygiai 133-134 
Klausymosi barjerai 114 
Išoriniai 119 
Vidiniai 116 

Klausymosi stiliai 121 
Netinkami 121-122 
Reflektyvūs 136 

Komunikacija 17, 18, 19, 21, 149, 164, 220- 

221, 320 
Komunikacijos proceso modelis 18 
Konfliktas 68, 100, 279, 340-341, 343, 348, 
350, 357-358, 361, 369, 371, 412 

Dalyviai 357-358 
Etapai 359-360 
Fazės 359-360 
Netiesioginiai sprendimo būdai 371 
Objektas 358 
Profilaktika 369-372 
Samprata 345 
Sprendimo strategijos 360-367 
Struktūra 357-358 

Konfliktiškų asmenybių tipai 373-376 
Demonstratyvus 374, 
Nekonfliktiškas 375 
Nevaldomas 375 
Pedantiškas 375 
Rigidiškas 375 

Konflikto interpretacija 340, 343 
Derybų 343 
Elgesio 342 
Etologinė 341 
Frustracijos-agresijos 342 
Grupinės dinamikos 341-342 
Interakcionistinė 342 
Organizacijos sistemų 343 
Psichoanalitinė 341 
Sociometrijos 342 
Sociotropinė 342 
Teorinė-žaidimų 343 

Konflikto tipai 345-348 
Destruktyvus 347 
Konstruktyvus 347 
Neurotinis 348 
Socialinis 344 
Tarpasmeninis 344 
Vidinis 344 

Kontekstas 78, 83, 131, 148-150, 163, 176, 259 

Kontrolės lokusas 322-323 
Kritika 56, 64, 66, 68, 94, 167, 186-188, 254, 
311, 335 
Konstruktyvi 186-189 
Nekonstruktyvi 187 
Lyčių skirtumai 155, 253, 277, 331-332 
Klausymesi 140-141 
Lyderystėje 420-421 
Žodiniame bendravime 155-156, 
331-332 
Lyderis 416-417, 419-420 
Samprata 416-417 
Savybės 416 
Tipai 419-420 
Uždaviniai 416-417 
Lytėjimas 235-236 
Mandagumas 41, 71, 122, 138, 178, 190-191, 
303, 334-335, 406 
Manipuliavimas 32, 33-35, 39, 51, 91, 151, 
187, 257, 274, 293, 318, 377, 382, 391, 
397 
Mimika 19, 46, 80, 83, 91, 96, 111, 119, 133, 
135, 140, 163, 220-222, 224, 227-228, 
249, 278, 367, 372-373 
Funkcijos 224 
Samprata 228 
Šypsena 231-232 
Mnemotechnikos 129 
Nežodinis bendravimas 19, 206, 220, 222, 
224-225, 240, 254, 258 
Funkcijos 222-223 
Samprata 221 
Nuostatos 19, 36, 41, 58, 99, 101, 103, 109, 
112, 139, 194-195, 216, 218-219, 223,285, 
313, 337, 343, 349, 353, 353, 371-373, 
377, 384-386, 391-392, 397 
Pagyrimas 188-189, 378 
Pagrindinė atribucijos klaida 108 
Pasitikėjimo kreditas 204 
Patirtis 19, 33, 39, 83, 99, 103-104, 118, 167, 
215, 265, 281, 294, 307, 316, 318, 331, 
343, 350, 403 
Percepciniai sprendimai 80-81, 84, 101, 124 

Pirmasis įspūdis 86-87, 89, 96, 99, 101, 112 
Pokalbis 116, 140, 164-165, 170-172, 174- 
175, 177, 180, 182-188, 190-192, 223, 226, 
293-294, 326, 332, 373, 385, 413 
Dalykinis 171, 175 
Dalyviai 180-181 
Laisvas 174 
Taisyklės 177-178 
Poza 19, 46, 67, 80, 83, 91, 96, 111, 125, 138, 
207, 209, 218, 220, 240, 243, 248-249, 261 
Pranešimas 18-19, 119, 129, 159-161, 163- 
164, 166 
Eksplicitinis 161 
Filtracija 164 
Implicitinis 161-162 
Kongruentus 163 
Kreipimosi aspektas 161-162 
Nekongruentus 163-164 
Samprata 159-161 
Savęs atskleidimo aspektas 159 
Tarpusavio santykių aspektas 159-160 
Turinio aspektas 159 
Priėmėjas 18, 132, 149-150, 154, 159-162, 
164-165 
Prieškonfliktinė situacija 343, 370, 372 
Prisistatymas 90, 92 
Pritarimo iliuzija 105 
Problema 39, 43, 54, 65, 88, 94, 115-116, 
120, 126, 131, 136, 139, 149, 171, 175, 
207, 217, 285-286, 310, 315, 318, 332, 
339-340, 343, 351, 361-363, 370, 372, 
379, 383, 389, 392, 396, 399, 401-402, 
407-409, 411-415, 421-422, 431 
Formulavimas 408-409 
Sprendimas 408-411 
Psichologinės gynybos mechanizmai 
350-355 
Atvirkštinis reagavimas 353 
Fantazija 354 
Identifikacija 353-354 
Intelektualizacija 352 
Internalizacija 354 
Introjekcija 352 

Išstūmimas 352 
Izoliacija 352 
Kompensacija 353 
Neigimas 351 
Pakeitimas 351 
Projekcija 351 
Racionalizacija 353 
Regresija 351 
Sublimacija 352 
Psichologinės pozicijos 389-390 
Psichologinis klimatas 39, 60 
Reagavimas klausantis 124, 127, 130, 131 
Savęs pateikimas 69, 80, 95, 113, 428 
Savęs pažinimas 56, 57, 59, 63, 109 
Savęs stebėjimas iš šono 95 
Savęs suvokimo teorija 58 
Savęs vertinimas 48, 63-64, 67, 80, 93, 320, 
433 
Savęs vertinimo nekongruentumas 65, 78 
Savigarba 60, 63-67, 92, 188, 310, 313, 329, 
350, 353-355, 368,389 
Savikontrolė 54, 63, 239, 320 
Aukšta 54 
Žema 54 
Savivaizdis 48, 90 
Siuntėjas 18-19, 132, 147, 149-151, 159-160 
„Slaptos asmenybės teorijos“ 88, 103-104 
Socialiniai poreikiai 26-28 
Socialiniai vaidmenys 69, 72, 82, 93 
Individualus 71 
Internacionalizuotas 70 
Komandinis 71 
Neformalus 70-71 
Oficialus 70 
Vaidmenų konfliktas 72 
Socialinis mokymasis 40, 44 
Socialinis palyginimas 59-60, 78 
Aukštyn orientuotas 59-60 
Žemyn orientuotas 60 
Socialinis suvokimas 79-80, 99 
Sprendimo priėmimo metodai 410-413 
Daugumos 411 
Ekspertinio vertinimo 411 


Rodyklė 


Intuityvus 85, 109 

Konsensuso 412 

Nuomonių vidurkių 411 

Vieningo sprendimo 412 
Stereotipai 88, 97, 99, 101-104, 139, 337, 381 
„Sunkūs“ žmonės 305-310 
Supratimas klausantis 125-127 
Susikaupimas klausantis 124-125 
Suvokimo ypatumai 99-101 

Atrenkamumas 100 

Daiktiškumas 99 

Fiksacija 100-101 

Kategorialumas 100 

Visybiškumas 100 
Tarpasmeninė erdvė 251-255 

Asmeninė 251-252 

Intymioji 251-252 

Socialinė 251-252 

Viešoji 251-252 
Tarpasmeniniai santykiai 62, 262-296 

Atsivėrimas 276-282 

Atvirumas 267 

Išdavystė 294-295 

Meilė 271-276 

Raida 291-295 

“ Santykių iširimas 294 

Santykių stabilizavimas 293-294 

Santykių užmezgimas 291-292 

Teorijos 262-265 

Virtualioje erdvėje 282-290 
Tarpasmeninis patrauklumas 269-271 
Tarpasmeninių konfliktų tipai 356-359 

Pagal emocinę įtampą 356 

Pagal gyvenimo sferą 356 

Pagal intensyvumą 357 

Pagal konflikto elementų santykį 356 

Pagal konflikto kontrolę 357 

Pagal konflikto sukėlėją 357 

Pagal nukreiptumą 357 

Pagal pavaldumą 357 

Pagal poreikius 356 

Pagal trukmę 356 


Tarpusavio suvokimas - žr. socialinis 
suvokimas 


Temperamentas 20, 44, 81, 296-303, 350 


Transakcija 377 
Geranoriška 378-380 
Piktavališka 378-380 
Samprata 377 
Transakcijų tipai 383-385 
Papildančios 383-385 
Paslėptos 386-388 
Susikertančios 385-386 
Vaizdinės priemonės 212-213, 218 
Veido bruožai 83, 96, 97 
Veikėjo-stebėtojo efektas 58-59 
Vertybinės orientacijos 314-315 
Vidiniai sunkumai 344 
Vidinių konfliktų tipai 344-349 
Adaptaciniai 347 
Kognityviniai 346-347 
Moralės 346 
Motyvaciniai 346 
Neadekvačios savivertės 347 
Nerealizuoto noro 347 
Vaidmenų 347 
Vieningumo iliuzija 107 
Vieša kalba 190-219 
Informacinė 192 
Įtikinimo 192-193 
Proginė 193-194 
Žaidimas 239, 241, 243, 253, 274, 391 
Žodžio komponentai 151 
Asociacinis komponentas 151 
Emocinis komponentas 151 
Referentinis komponentas 151 
Žodžio reikšmė 148 
Denotacinė 148 
Konotacinė 148 
Žvilgsnio tipai 225 
Intymus 225 
Oficialus 225 
Socialinis 225 

Norime ar nenorime, mokame ar nemokame, nuo ryto iki vakaro 

su kuo nors bendraujame: su draugais, šeimos nariais, kaimynais, 
kolegomis, vadovais, klientais, netgi su nepažįstamais žmonėmis. 
Negana to, atsidūrę vienumoje, mes imame bendrauti su... savimi, 

Kaip išmokti tai daryti kuo efektyviau? Būtent tai ir sužinosite 
skaitydami šią knygą. Kas yra žodinis ir nežodinis bendravimas, 

ką įdomaus bendraudami galime sužinoti ne tik apie kitus, bet ir 
apie save, kokias klaidas dažniausiai darome, kaip derėtų spręsti 
konfliktus ir sėkmingai dirbti grupėse - į šiuos ir daugybę kitų 
aktualių klausimų atsako vadovėlio autorės. Įtvirtinti teorines žinias 
padės testai, užduotys, diskusiniai klausimai, praktiniai patarimai. 
Smalsumą pažadins įdomios bendravimo psichologijos naujienos ir 

